
			מבוא

			דרכו של מהר"ל

			הערכת דמותו של הוגה נעשית בכמה וכמה דרכים. היא נמדדת במערכת המונחים שההוגה בורר לו, במסורות הרעיוניות שהוא נמנה עם נושאיהן ובסביבה ובאקלים הרוחני שבמסגרתם הוא טווה את רעיונותיו. הוגה עומד בפני מערכות קואורדינטות הגותיות, בפני קהילות מגוונות ולנוכח רפובליקות אחדות של קוראים. לעתים הוא נע ביניהן ועל פי רוב הוא בוחר לו מערכת אחת יסודית או שתי מערכות כאלה ומביע את רעיונותיו בסביבתן. הוגה נאמד על פי התכנים והחידושים שהוא מציע אך גם באופן שבו הוא מתמודד עם הגישות המצרות לו. חדשנות ופולמוס כרוכים זו בזה. הגות מתקדמת ומתפתחת מתוך חיכוכים עם העבר וההווה, עם עמיתים למחנה ועם מחנות מצרניים ותחרותיים. 

			כשבאים להפוך בהגותו של יוצר ואיש רוח ולהציגה לציבור הקוראים יש להעמיד שני קריטריונים לפחות לנגד עינינו:

			(א) 	מקורות. כל הוגה הוא “תבנית נוף מולדתו" (כלשונו של טשרניחובסקי). לכל הוגה על ספה של העת החדשה יש ספרייה, לאמור מערכת מקורות שממנה הוא שואב. כל הוגה נוכח בפני שרשרת של אירועים בסביבתו הקרובה ושל הדים בסביבתו הרחוקה. הוגים רבים הסתפקו בספרייה של מקורות יהודיים בלבד, ומכל מקום אין ראיה חותכת לגביהם שהם השתמשו במקורות אחרים. אולם כולם חיו בסביבה מסוימת, שהדי התהליכים והאירועים התאולוגיים שהתרחשו בה הגיעו לאוזניהם.

			(ב) 	אמירה ומסר. כל הוגה מתאמץ להביע רעיון ומגמה כלשהם. על פי רוב הרעיון והמגמה אינם ניתנים לניסוח ישיר או מפני שהם מורכבים או מפני שהם קיצוניים ומהפכניים מבחינות חברתיות ודתיות שונות, והמחבר חושש לתת להם מבע ישיר. אפשרות אחרת היא, שהמחבר איננו מודע לרעיונות ולמגמות החדשניות מפני שהוא מתחפר בפרטים המייגעים ובאופן פרדוקסלי מתקשה בעצמו לראות את המסר הכולל או מחמיץ אותו. כשם שמבקרי מוסיקה מעדיפים לעתים ניצוח של מנצח מקצועי על יצירה על פני ניצוח של המלחין עצמו כך לעתים ביקורת הטקסט מגלה משמעויות שאפשר שהמחבר עצמו לא תמיד היה מודע לכולן.

			לעתים נדירות עומדים החוקר והלומד בפני האמירה של ההוגה באופן מיָדי. לעתים הם מתייגעים בדברי ההוגה עד שהמסר מתגבש, נחשף, מתלבן ומתנסח בטהרתו. על כן ציינתי את שני הקריטריונים הנזכרים לעיל בסדר זה. מתוך הבירור הפילולוגי צצה אט אט הבשורה של ההוגה הנחקר והנלמד. כדי שהקורא לא יהיה קצר רוח הענקתי לחיבור את הכותרת המעידה לעניות דעתי על המסר של הגות ר' יהודה ליווא (מהר"ל), “תבונה נגד עצמה". ברור לי, שמהר"ל הציב לעצמו שורה של יעדים, ובראשם עומדים שני יעדים שליליים גדולים או ליתר דיוק שלילה חריפה אחת ואדישות אחת: 

			(א) 	שלילת התיווך. מהר"ל קרא לשיבה למקורות העתיקים, תורה שבכתב ותורה שבעל פה, ללא תיווך של זרמים רעיוניים שהופיעו במשך הזמן בקרב ההגות היהודית השיטתית, והם שכלתנות יהודית וקבלה, דהיינו תורת הסוד שהופיעה בשלהי המאה השתיים עשרה. מהר"ל סבר שכתבי הקודש והמסורות העתיקות מדברים בעד עצמם, ואינם זקוקים לגיבוב של תבניות רעיוניות (בכך היה הוגה טיפוסי של תקופת הרפורמציה, כפי שידובר עוד להלן). בין שתבניות אלה פסולות מיסודן, כמו הפילוסופיה השכלתנית של ימי הביניים, ובין שתבניות אלה מתקבלות לרצון באופן סמלי למצער כמו הקבלה, הן כשלעצמן מיותרות. כשהתייחס מהר"ל לסוגיית עולם הבא כתב, כי רבים “לקחו המאמר הזה ונתנו לו פירושים הרבה מאוד, זה אומר בכה וזה אומר בכה, עד שנתרבו הפירושים. ואתה לא כן תעשה, כי בתמים תלך בדברי חכמים".1 כלומר הבשורה היא לשוב לדברי התנאים והאמוראים. לתורה שבכתב ושבעל פה היגיון משלהם, שלדידו של מהר"ל חופף בדרך כלל את ההיגיון הבריא (שלו), ושניתן להציג את כלליו בניסוח בהיר, הנשען על מינוח מדעי קיים ונתון. באחת: תורה “דבריה מבוררין ונכרין מאד".2 על כן מהר"ל תקף את הזרם הראשון, השכלתנות, וגילה אדישות מפליאה לזרם השני, הקבלה.3 אדרבה, הוא “שיחק" בקורא בכך שגילה במכוון ידע שטחי וחלקי של הקבלה (למשל בשמות הספרים תפארת ישראל, נצח ישראל, גבורות השם, הרומזים אולי לספירות תפארת, נצח ודין); אך אין בידע זה תוכן קבלי ממשי מעבר לתבניות כוללניות של ספירות ומעבר לשימוש בסמלים אלמנטריים. מבחינתו של מהר"ל ספר הבהיר והזוהר אינם אלא מדרשים, ועל כן הם כמו אגדה, שהיא גורם מפתח בהגותו.4 אולם אין בהם מידה יתרה של משמעות מעבר להגדרתם כמדרש ואגדה. בשימוש בתבניות אלה שבה מהר"ל את לב הקורא, השרה אצלו אווירה של שימוש נינוח במונחים מסורתיים, אך הוביל אותו בעצם לייתורם המוחלט. שלילת התיווך בין אדם לבין התורה (שבכתב ושבעל פה) היא העיקרון השיטתי הגדול של הגות מהר"ל.5 

			(ב) 	חוסר עניין במטאפיסיקה. מהר"ל גילה חוסר עניין מרשים וזועק במבנה העולם הטרנסצנדנטי כשלעצמו (“הנבדל"). חוסר עניין הוא לעתים חמור ומבזה הרבה יותר מאשר שלילה של דיון במטאפיסיקה. היינו מצפים מאדם שעמדו לפניו מסורות מטאפיסיות (פילוסופיות וקבליות) רבות שנים ועתירות כתבים שיתחשב בהן ואף ישתלב בהן. ועוד היינו מצפים שאדם שפעל במקום שבו נפגשו מסורות מטאפיסיות מגוונות (פראג) שייקח אותן לתשומת לבו. לא כך היה. בכתביו של מהר"ל מופיעה בין השורות דחייה מוחלטת של הדיון המטאפיסי, כאשר במונח מושאל זה, “מטאפיסיקה", אני כולל דיון בספירות, במלאכים, במדרגים של העולם האלוהי וכדומה. בפועל סבר מהר"ל שהדיון המטאפיסי חסר ערך, ולכן לא נכנס לפרטיו. מהר"ל קבע שורה של קביעות המעידות על חוקיות שיצר מתוך העדר עניין ברכיביה. למשל, את ייחוד דמותו של משה נימק ב"תפארת ישראל" פרק כב בהקבלתה לכיסא הכבוד. הוא בירר, מדוע יש צורך בנותן תורה, שהוא דמות ייחודית וחד־פעמית? וכי לא צדק קורח בכך שכל האומה היא ייחודית ואין צורך בהבלטת דמות מיוחדת? התשובה שנתן מהר"ל מתמצית בקביעה: כשם שכיסא הכבוד הוא מובחן מתוך שאר ההווים (קביעה “מטאפיסית") כך אף היה צורך בהבחנת משה משאר בני האדם (קביעה “חומרית"). מה טיבה של קביעה כזו על הנבדל? צא וראה: מהר"ל לא גילה עניין במהותו של כיסא הכבוד אף לא באפיוניו ובדרכי פעולתו. הוא לא טרח להגדיר את ההבדלים וההבחנות שבין כיסא הכבוד לשאר האובייקטים. די היה לו בקביעות כלליות על הכיסא כמבטא את המלכות וכמקומם של צדיקים וכדומה, קביעות שכולן מעוגנות במדרשי חז"ל. הוא פטר אותן ב"סודי תורה".6 מהר"ל הסתפק בכך שהמקורות המקודשים מזכירים את הכיסא כהוויה נבדלת, טרנסצנדנטית, ודי לו בכך שיישב באמצעותה של הוויה זו את התמיהות שהיו לו. הרי לנו חוק תחליפי לחוקיות המדעית, שמהר"ל ניסח אותו בלא לגלות עניין אמתי ברכיביו ובתכניו. “נבדל" הוא בדיוק הוראת המונח, לאמור שלילה. נבדל הוא תלוי אובייקט, ובמקרה זה החומר. “נבדל" משמעו משולל מחומריות. באופן פרדוקסלי מיקד מהר"ל את מלוא דיוניו במעורבותו של העולם הטרנסצנדנטי במתרחש בעולם הארצי. כלומר עצם מציאותו של העולם המטאפיסי חשובה ביותר ומכוננת את החיים הדתיים. אך תכניו וטיבו של עולם זה כשלעצמו אינם מעניינים כלל. העניין ממוקד בתבנית של מעורבות המשולל בחומר בעולם החומרי. למעשה מהר"ל המיר את המטאפיסי (במובן מדעי) בטרנסצנדנטי. את מקום הידיעה המדעית תופסת ההתנסות הפרקטית והחוויתית. וכפי שכבר ראינו בשלילה הקודמת: את מקום הפילוסופיה השכלתנית והקבלה תפסו מדרשי חז"ל ואף הכתובים.

			סוגה

			כדי לקבוע קביעות כאלה יש צורך לנבור ברעיונותיו של מהר"ל, בסגנונו, ובאופן שבו הפנים את מערכת המקורות שעמדה לפניו. הטענה שלי היא, שניתוח הרעיונות של מהר"ל איננו מוביל למשנה הגותית, כפי שטענו קודמיי, אלא לשלילת משנה הגותית כלשהי. אני סבור, שריבוי הכתיבה וסרבול הסגנון נועד לכפור בסמכות של תורות כמו פילוסופיה שכלתנית ובסמוי גם קבלה. מגמה ביקורתית זו מגלה את רישומי השפעת הגותו של ר' יהודה הלוי על מהר"ל כפי שנראה להלן.

			מהר"ל כתב חיבורים רבים, שהמאפיין של חלקם הגדול הוא המתח בין החזות לבין התוכן. מבחינת הסוגה חיבורי מהר"ל הם למראית עין ברובם מונוגרפיות. חיבורים אלה סובבים סביב נושאים, ונושאים אלה נידונים על פי סדר של פרקים. כל פרק דן בהיבט אחד או יותר של הנושא המרכזי. מבחינה שיטתית רוב כתבי מהר"ל הם פירוש מקיף לאגדה ולדרשות החכמים. כל פרק כולל מאמרים אחדים מתוך המשניות, התלמוד או המדרש, המתפרשים על פי דרכו של מהר"ל. עד מהר"ל התחברו בעיקר פירושים שכלתניים לאגדות (למשל פירושיהם של ר' יצחק בן ידעיה ור' שם טוב אבן שפרוט) ופירושים קבליים (פירושיהם של ר' עזריאל מגרונה ור' טודרוס הלוי אבולעפיה). מהר"ל חיבר פירוש רחב יריעה המושתת על הגות מטיפוס חדש. הגות זו איננה שכלתנית (יותר נכון, היא אנטי־שכלתנית) ואיננה קבלית. מבחינתו של מהר"ל זוהי הגות הנתלית בפשט, מעין עומק הפשט, אף שברור הוא שהגות כזו איננה פשטית. מהר"ל חתר אפוא ליצור סוגה חדשה. לפי סוגה זו את האגדה יש לפרש על פי כללים הנבנים מתוך האגדה עצמה.7 בהיעדר מערכת מונחים אחרת לאותם כללים השתמש מהר"ל במינוח המדעי הקיים. אך אין אלה כללים מדעיים, והמשמעויות של המינוח אינן על פי רוב מדעיות. להלן נרחיב על מתודה זו.

			מדובר בהגות שמרנית, המבוססת על הבחנה קיצונית בין חומר, חומריות ועולם חומרי לבין העולם הטרנסצנדנטי, ולעתים גם בין חומר לבין האלוהות. הטרנסצנדנטי בהגדרה הוא שלילי, כלומר כל מה שניתן לומר עליו הוא שהוא איננו חומרי. המדרגים ופירוטי הסדרים שמופיעים לרוב בכתבי מהר"ל מתייחסים למעורבות של הנבדל בהוויה הארצית ולא לנבדל כשלעצמו.8 המשימה המוטלת על הגות מהר"ל אינה אלא איתור חותמו של הטרנסצנדנטי בעולם החומרי. ולבסוף, גם ההגדרה של הטרנסצנדנטי איננה מתנהלת לפי ההגדרות המדעיות. הפעולה, למשל, נתפסת לעתים כטרנסצנדנטית. קבוצה מוגדרת של בני אדם יכולה להיות טרנסצנדנטית. כפי שנראה להלן המצווה האלוהית חושפת את הפעולה ה"חומרית" כטרנסצנדנטית כשם שעם ישראל נתפס כישות טרנסצנדנטית. לפיכך זו הגות אמפירית וביקורתית במובן זה שהיא מסרבת לתאר את מה שלא ניתן לתיאור, ודוחה את הפרשנויות הקיימות (שכלתנית וקבלית) או יותר גרוע מכך, אדישה להן. וכדאי להבהיר: כשאני נוקט את המונח “שמרנות" ביחס להגות מהר"ל אני מתכוון לזיקה לשכלתנות ולמטאפיסיקה כפי שהתנסחו בימי הביניים וברנסנס. אולם בערך מוחלט היה מהר"ל חדשן מבריק מבחינת היותו רפורמטור יהודי כפי שנברר להלן.9

			הטענה שלי היא כאמור, שהפרשנות של מהר"ל מתאפיינת בשלילה, בביקורת, באדישות מצד אחד ובשיבה למקורות (תורה שבכתב ושבעל פה) מצד שני. טענה זו עומדת בחיכוך עם פרשנויות רבות שניתנו למהר"ל, וכולן סברו שיש בהגותו יסודות פילוסופיים או מתח בין משיכה אחר הפילוסופיה להתנגדות לה, וכן סברו שהיא מתכתבת באופן זה או אחר עם הקבלה. פרשנויות אלה מסייעות אמנם להכיר את ספרייתו של מהר"ל. לפי הספר המונח כעת בידי הקורא מהר"ל פיתח סוגה של ביקורתיות. כלומר לדידו מחשבת ישראל צריכה להתרכז במישור האמפירי, ולבחון את רישומי העולם הטרנסצנדנטי בתהליכיו מפני שכל הגות אחרת איננה באפשר. המגמות המרכזיות העומדות ביסוד הגותו של מהר"ל הם אפוא נושאו העיקרי של חיבורי זה.

			תרבויות

			בעולם של הרנסנס והרפורמציה עמדה ההגות היהודית מצד אחד לנוכח ההגות של ימי הביניים עם שלל המסורות שלה, ומצד שני מול עולם הגותי חדש שהתפתח בסביבתה של איטליה ובמידה מסוימת אירופה כולה. העולם ההגותי התפתח בד בבד עם התגליות והטכנולוגיות המדעיות החדשות והמרעישות. המצאת הדפוס, גילויים גאוגרפיים, תאוריות אסטרונומיות שקעקעו את האסטרונומיה של ימי הביניים ועוד ועוד.10 ההגות היהודית עומדת וצופה על פי רוב בדומייה אולם מתוך מעקב ער לנוכח התמורות הדתיות המתרחשות בעולם הנוצרי הסובב. 

			אכן הקנון הפילוסופי היה בחלקו הגדול המשך ישיר של הסוגיות והמתודות של ימי הביניים. הוגים יהודים רבים במאה השש עשרה אימצו את הרעיונות שהתרקמו בפילוסופיה היהודית בימי הביניים. הם התקשו להתנתק ממערכת המונחים ומדרכי החשיבה של רמב"ם, רלב"ג, ר' יוסף אלבו ואחרים. הוגים אלה היו הייצוג של הסמכות המדעית בעולם היהודי גם בשלהי הרנסנס. הוגים רבים איחדו במידה זו או אחרת חשיבה פילוסופית וקבלית, בדומה להגות היהודית במאה החמש עשרה.11 במקביל חל כרסום בקרב המחשבה הרבנית בסמכות המדעית לנוכח מקורות ההתגלות, כלומר חלה נסיגה בהשפעותיה של השכלתנות של ימי הביניים.12 המסגרת הטרמינולוגית שאימצה ההגות היהודית בשלהי הרנסנס באירופה הייתה בראש ובראשונה מסגרת ביניימית מובהקת. במקביל ניהלה ההגות היהודית עימותים עם תפיסות מצרניות של אותה הדת מחד גיסא ועם תפיסות דתיות של הסביבה התחרותית הנוצרית מאידך גיסא. היו הוגים יהודיים שנקטו בסוגה הספרותית של הפולמוס. כלומר הם חיברו כתבי ויכוחים בין דתיים במובהק. אבל רוב ההוגים שיקעו את הפולמוס בחיבוריהם השיטתיים. לעתים הפולמוס הוא גלוי ולעתים הוא סמוי, בהנחה שהקורא הנבון יעמוד על ההיבטים, ההקשרים והטיעונים הפולמוסיים. ראובן בונפיל כתב על היעדר משבר בין דת לתרבות בעולם היהודי של הרנסנס: 

			הגורם העיקרי שעיצב את התופעה כפי שזו התרחשה בפועל היתה הנטייה להגיב באופן אינסטינקטיבי כנגד כל חידוש שהוא, כיוון שזה נתפס כמערער על הבטחון וכגורם לסכנה; והרי זו הנטייה, שהיא לעיתים נואשת, לחזק דווקא את המסגרות הישנות. עוצמת התגובה האינסטינקטיבית בכל המקרים האלה עומדת ביחס ישר למידת הסכנה המשוערת. היהודים ראו את הסכנה בעוצמה רבה יותר מאשר הנוצרים, ועל כן היתה נטייתם ל"סגירות" אינטנסיבית הרבה יותר. בשלב ראשון נקלטה המגמה הכללית לחילון אצל היהודים “מבפנים", במסגרת תהליך מורכב של קליטה אוסמוטית, לפי דגם ימי־ביניימי במהותו. בעיותיהם של התיאולוגים הימי־ביניימים נותרו איפוא אקטואליות ביותר במחנה היהודי, על כל האנכרוניזם המשתמע מכך.13 

			כפי שציינו קודם, היהודים לא היו אדישים לקדמה המדעית והטכנולוגית של העולם הסובב אותם. האם הגיוני להניח שהיו סגורים לרעידת האדמה הדתית והתרבותית שחוללה הרפורמציה בסביבתם הדתית? ודאי שלא. על ההשפעה של התרבות הכללית על העולם היהודי באיטליה בתקופת הרנסנס כתב בונפיל כדלהלן:

			נציגיה הראשיים של התרבות היהודית היו רבנים מוסמכים, ועובדה זו חשובה במיוחד משבאים אנו לאפיין את התרבות היהודית בתקופה ההיא. אין כל ספק בכך, שבסך הכול עמדו אותם מחברים בזיקה הדוקה אל הרעיונות, אל הלך המחשבה ובמידה מסוימת אפילו אל התכנים שהיו במרכז עניינם של אנשי החברה ה"אחרת", כלומר: הנוצרית [...] היצירה הספרותית בכללותה נתפסה במהותה כיצירה של תרבות יהודית שנועדה עבור היהודים. לשון אחר: הזיקה בין התוצר הספרותי היהודי לבין התוצר הלא־יהודי מתגלה במרכזו של המרחב התרבותי היהודי ולא בשוליו. אם כן, תוצר זה הריהו חלק אינטגראלי של תודעת השייכות ליהדות, סוג של השקפת עולם יהודית, מנת חלקם של נציגיו הלגיטימיים ביותר של הזרם “האורתודוקסי" של החברה היהודית דווקא.14

			אני מבקש להוסיף על כך ולציין, כי פעמים רבות שההתמודדות עם תמורות הסביבה נעשתה מתוך השתקעות בסגנון של ימי הביניים. הווי אומר, שלא רק הבעיות של ההגות בימי הביניים אלא גם טכניקות סגנוניות של המשגה, הצנעה ואזוטריות המאפיינות הגות זו עיצבו במידה רבה את המחשבה היהודית במאה השש עשרה. כלומר לעתים אף התגובות כלפי הסביבה התנסחו באופן מעודן בכפל משמעות ובזהירות באמצעות ההגות של ימי הביניים. גם אם התוכן נדחה הסגנון והמתודה נותרים. דברים אלה של בונפיל, שמלכתחילה נכתבו ביחס ליהודים באיטליה, יפים במיוחד לפראג ולהגותו של מהר"ל. אני אשאף להראות שמהר"ל הושפע עמוקות מהמגמות שבסביבה, והפנים אידאולוגיות ודרכי פעולה שלה. אולם את השפה והמינוח שלו בחר בכוונה תחילה מתוך העולם של ימי הביניים. הוא לא התכוון לרגע לשמור על התכנים והמשמעויות של ימי הביניים. להיפך, הוא ביקש למוטט אותם ואת הסמכויות שנתלו בהן. אך הוא לא שינה את דרכי הביטוי המסורתיות. צא וראה: מהר"ל היה יכול לבחור סגנונות שונים. כמו שרמב"ם בחר לחבר את משנה תורה בלשון המשנה כך אף מהר"ל היה יכול לבחור לחבר את כתביו בלשון קרובה למשל למדרש. אבל מהר"ל בחר להשתמש בלשונם של שכלתנים בימי הביניים. כביכול שאף להוכיח, שההתפלספות האמתית איננה בידי השכלתנים אלא בידיו, וליתר דיוק לפי הכללים שנקבעו בידי דברי חכמים ומדרשם.

			בפרקי הספר המונח כעת בידי הקורא אני מבקש להאיר ולנתח את ההבניה ואת פילוס הדרך של הגות יהודית מיוחדת במפנה של הרנסנס ובעיצומה של הרפורמציה, היא הגותו של מהר"ל מפראג. מהר"ל נולד בין השנים 1526-1512, ונפטר בשנת 1609. באותה עת הייתה פראג מקום שבו נפגשו זרמים דתיים, תרבותיים ורעיוניים שונים,15 התנהלו ויכוחים ערים בעקבות התמורות התהומיות שהתרחשו בעולם הנוצרי,16 וסביר להניח שאישיות כמו מהר"ל הייתה מודעת לצומת תוסס כזה. 

			הרפורמציה הייתה בעלת יחס מעורב כלפי היהודים. מצד אחד הרפורמטורים והקונפסיות (קהילות האמונה) היו בתהליך של עיצוב זהות, ותהליך כזה משמעו בראש ובראשונה דחיית האחר כמו היהודי. נוסף לכך רפורמטורים רבים היו נגועים בשנאת יהודים, ואף נתנו לכך ביטוי בפועל בחקיקת חוקים אנטי יהודיים. לותר עצמו כתב חיבורי שטנה נגד היהודים. מצד שני הרפורמטורים, לפחות בשלבים ראשונים, פנו ליהודים ללימוד עברית, שכן הבשורה לשוב לכתבי הקודש תבעה קריאתם במקורם. ההבראיזם הנוצרי, שהיו לו שורשים גם ברנסנס כמו בתופעת הקבלה הנוצרית, גרם לקרבה הדדית.17 זאת ועוד: לעתים מזומנות היו רפורמטורים הומניסטים, שניחנו במידה מסוימת של סובלנות.18 היחס המעורב הקרין על היהודים בחיוב ובשלילה כפי שנראה להלן.

			אחד הביטויים לתסיסה הרעיונית בעולם הנוצרי הוא צמיחת שורה של משנות הגותיות בעולם היהודי, ומשנת מהר"ל היא הבולטת שבהן.19 האכזבה מהשכלתנות של ימי הביניים מאחדת רבות מהן, ומשנת מהר"ל היא הקיצונית שבהן. פילוס הדרך של הגות המהר"ל נעשה מתוך אימוץ מערכת מונחים ענפה מתוך ההגות של ימי הביניים ומתוך שיח, אימוץ דפוסים ותבניות של הרפורמציה ואף ויכוח סמוי עם גורמים עדכניים שונים ברפורמציה. הגותו של המהר"ל היא כוללנית. גם במקום שבו נכתב ספר שלו סביב נושא מסוים הוא התפרס לסוגיות אחרות. נוסף לכך משופעים כתבי מהר"ל בהפניות הדדיות, המורות על המודעות של המחבר לכתיבה שנקט. מתוך דיון במונחים של המהר"ל על רקע סביבתו בכוונתי להתעכב גם על סוגיית המקורות של מהר"ל, שנדמה כי עדיין לא באה לידי מיצוי.

			סגנון ופרשנות

			שימוש בלשון שכלתנית כמעשה לסתור מופיע כבר בהגות ימי הביניים. ר' יונה גירונדי, הרשב"א וחוגם, למשל, השתמשו לעתים בלשון השאולה מהשכלתנים, אולם כוונתם הייתה שונה לחלוטין, ולעתים גם הפוכה. הם השתמשו בהטיות רבות של “שכל" ו"שכלי", אך לא במובן של רכישת ידע מדעי כדרכם של רציונליסטים אלא במובן של תבונה ותבוני, דהיינו השגה מסוימת הדורשת מאמץ אינטלקטואלי בלא זיקה לחוקיות המדעית מבית מדרש הפילוסופים המוסלמים והסכולסטיקנים. במקביל יצר ר' אברהם אבולעפיה מזיגה שונה של שכלתנות ומיסטיקה, ואף הוא נטע את השימוש ב"שכל" בהוראות חלופיות לרכישת אמתות המדע.20 את דרכו של אבולעפיה המשיכה שורה של הוגים, ודוגמה להם הוא ר' אלנתן קלקיש מביזנטיון במחצית השנייה של המאה הארבע עשרה, שהציע לקורא שלל צירופים של המונח “שכל" במובנים שונים. זאת ועוד: לעתים הופיעו הוגים שלא גילו ידע עמוק בקבלה או שהיו אדישים לה אך היו בעלי ידע פילוסופי שכלתני מופלג, ושאימצו עמדות שמרניות. וכוונתי בשמרנות היא, היצמדות לפשוטם של כתובים ואגדות ותמיכתה בצידוק רעיוני ובטיעונים הגיוניים. דוגמה להוגה שמרן כזה היא גדול חכמי ביזנטיון במאה הארבע עשרה, ר' שמריה האיקריטי.21 אף שמריה לא התחשב בעקרונות האריסטוטליים בעקיבות, דחה את תפיסת הזמן האריסטוטלית בדיונו בבריאה, והעדיף את הפרשנות הנובעת מההיגיון הבריא (שלו).22 כמובן, ר' חסדאי קרשקש היה מגדולי הדוחים את המדע האריסטוטלי, ובעקבותיו צעדו במהוסס הוגים כמו ר' יצחק אברבנאל. מהר"ל צעד בבטחה בדרכים כאלה. אולם הוא הגדיל מכולם בהיקף ובנאמנות ליצירת הגות מתוך פרשנות עקיבה לדברי חז"ל הנוטה לפשט ולהיגיון ולעקרונות הפנימיים העולים מתוך המקורות התלמודיים.

			הגות ימי הביניים הייתה אפוא שפה וכלי של התבטאות. מהר"ל התייחס תדיר להגות בימי הביניים: הן מערכת המונחים שנקט הן הדגמים הרעיוניים שאימץ הולמים את השכלתנות של ימי הביניים ולפחות מנהלים עמה דיאלוג ער וחריף. וכמה דרכים בדבר:

			(א) מונחים ודפוסים

			מהר"ל השתמש באופנים רבים ומגוונים במונחים שכלתניים של ימי הביניים תוך כדי שהוא יוצק בהם משמעויות חדשות ועל פי רוב מנוגדות למשמעותם המקורית. מהר"ל נמנע במכוון מלהציג לקסיקון של משמעויות. לשונו של המהר"ל שזורה בעשרות מונחים מתוך הספרות הרציונליסטית המובהקת של ימי הביניים. אמנם לעתים קרובות שימושו במונחים אלה הוא אירוני בבחינת מעשה לסתור. הסגנון האירוני בתקופת ימי הביניים ובעיקר ברנסנס עניינו שימוש במונחים במשמעות הפוכה למשמעות המקובלת.23 מהר"ל הציג אירוניה מתוחכמת הרבה יותר: לא רק שהשתמש במונחים מתוך הספרות השכלתנית במשמעות שמרנית אלא גם עשה שימוש בתבניות ובדפוסים האופייניים לספרות השכלתנית, אך במטרה להקנות משמעויות הפוכות לחלוטין לספרות זו.

			והנה למרות הנחת האירוניה העובדה היא שמהר"ל ביכר את השיח השכלתני על פני שיח מסוגים אחרים. להלן נציג שתי דוגמאות לשימוש במינוח שכלתני מימי הביניים (“שכל", “נבדל"). מהר"ל עמד מול מקורות שדחו את הסגנון הפילוסופי לחלוטין, ודוגמה לכך היא הספר “עבודת הקודש" של ר' מאיר אבן גבאי (1540-1480), שהנגיד את “התורה" ואת “החכמה האמתית" ל"מחקר השכלי ופתוייו".24 לדידו הסכנה הגדולה לאמונה היא “מופתי היוני הארור והקשיו הסכליים, והיא צרעתו אשר נתפשטה ופרחה באומתינו".25 הביקורת של אבן גבאי נסבה במישרין על הסגנון והטרמינולוגיה הפילוסופיים, כמו מה שחשבוהו ל"מופת". מהר"ל על פי רוב לא ביקר ישירות את המינוח האריסטוטלי, אלא אדרבה, השתמש בו, אך בדרך אירונית רוקן אותו מתוכנו. לא אחת הוא מתח ביקורת על הערכת המדע של אריסטו, כלומר על אידאל האינטלקטואליזם שראה ערך עליון ברכישת המדעים. אולם הוא השתמש במינוח שלו, ודוגמה לכך היא “מופת".26

			(ב) מיסטיקה

			מהר"ל שילב רמיזות קבליות כלליות ושטחיות על פי רוב, שאף אותן לא היסס לשבץ במסגרת של מינוח שכלתני מובהק. כפי שציינתי קודם המחקר כבר דן בשאלת עצם היותו של מהר"ל מקובל, ולא ארחיב בעניין זה. אולם אין ספק שרשתות של מונחים קבליים נוכחות בהגותו, ולעתים הן בגדר “מוטיב מנחה" לדיוניו. אבל מהר"ל לא התחייב לתוכן קבלי כלשהו, והחשש המתגנב הוא שמהר"ל השתמש בקבלה בהוראה שלילית, דהיינו לציין את העולם הטרנסצנדנטי כעולם שונה. בניגוד לסקרנות הקבלית להכרת העולם האלוהי מהר"ל הפגין חוסר סקרנות כזו. ההיגד הרווח על העולם האלוהי הוא השלילי, ומבחינה זו היחס לקבלה דומה ליחס לשכלתנות: הוא משתמש במונחים שלהן אך לא מתוך קבלת גישתן אלא כדי להבהיר שהדיון שלהן איננו תורם במאומה להבנת הדרך האמתית. יותר נכון, היחס לקבלה הוא אדיש. כלומר מהר"ל השתמש במינוח הקבלי הרמוז בכתביו כדי להביע את הרעיון, שמיפוי העולם האלוהי איננו מוסיף להבנת האמת. על כן הדגיש שוב ושוב, שמערכת היחסים היא בין אדם לבין אלוהים באופן ישיר. המדרגים של העולם הרוחני הם לא רלוונטיים. הוא נקט דגמים של אב ובן, מלך ונתין וכדומה, ונמנע מתיאור העולם האלוהי כמו שעשו זאת המקובלים. כפי שהדגשתי בדרך הקודמת, מהר"ל פנה לספרייה השכלתנית ולא לספרייה הקבלית כדי לברור ממנה את סגנונו ואת מונחיו. הוא דחה את השיח המיתי ופנה לשיח הפילוסופי. בכך יצר גישה מיוחדת כלפי הקבלה: הוא אימץ במידה מסוימת את התכנים והסמלים של הספרות הקבלית אך הסתייג מהקשרים המיתיים המאפיינים אותה. בניגוד להוגים כמו ר' משה איסרליש (1572-1530, ידוע כרמ"א), ששילבו את השיח הקבלי בתדיר בניסוח רעיונותיהם, מהר"ל התרחק מכך. לגלות שביבי ידע קבלי — היה מוכן; להרשים את קוראיו בכך שהוא שולט בקבלה — קיבל על עצמו ברצון; לאמץ את דרכם של המקובלים — לא אבה. 

			(ג) מסורת

			מהר"ל הציב את השכלתנות של ימי הביניים כבת שיח וכמוקד ויעד לעימות חריף. הדברים יפים הן למערכת המונחים שאותה נקט הן לבני השיח שאותם בחר. לפחות על פני השטח הדיונים שלו מתנהלים עם הגותו של רמב"ם ורלב"ג למשל, ופחות עם ההגות היהודית באיטליה במאה החמש עשרה או עם המקובלים. האחרונים זכו רק לציון מקוטע של סמלים ספורים של ספירות ודגמים אלמנטריים אחדים. בתודעתו הוא ממשיך לנהל שיח חריף ותוקפני בשורה אחת עם מתנגדי השכלתנות של ימי הביניים. וכמו מתנגדים אלה גם השיח שלו נטול מעמדת היריב השכלתני. כלומר הוא מתאמץ להכות אותו בלשונו. להלן אנסה לאפיין את סגנון פולמוסו של מהר"ל, אך ברור שפולמוס זה נעשה מתוך דיאלוג עם השכלתנות של ימי הביניים.27

			(ד) רשת משמעויות אלטרנטיבית

			מהר"ל ביקש ליצור רושם של מדע חלופי למדע של הרציונליזם של ימי הביניים. הוא נקט סגנון פסקני, היוצר אצל הקורא רושם שהוא מניח יסודות של רשת אלטרנטיבית וצפופה של מושגים מדעיים ושל קשרים ביניהם. היגדים מכוננים ותבניתיים על מושגים מדעיים תאורטיים פיסיקליים ופסיכולוגיים כמו “הכנה", “תכלית", “סיבה", “התחלה" (פרנציפ) ו"ציור מושכל" מופיעים לרוב בכתבי מהר"ל, ומתנסחים בפסקנות ובהיגדים קצרים וקצובים ממש כמו ניסוח של חוקים מדעיים.28 לו היינו מחלצים את ההיגדים הפסקניים על חוקיות העולם הגשמי, למשל, היינו יכולים להציג ספר פיסיקה (אנטי) אריסטוטלי חלופי. 

			נציג כעת שורה של דוגמאות למערכת החוקים החדשה שהשריש מהר"ל בכתביו לגבי המושגים “צורה" ו"חומר":

			וצריך שתהיה הצורה נמצא עם דבר שהוא לו צורה, כי הצורה נותן המציאות כל זמן שהוא בנמצא.29

			כי הצורה בעת שנולד הנער — יותר גובר החומר.30

			וכאשר החומר נחלש ביותר מתדבק הנפש והרוח בכח קדוש.31

			ומה שהוא מִשלימות הצורה לא ימשוך אחריו חסרון ולא פחיתות.32

			כי האחד רק כנגד מדריגת החומר שאין בחומר ענין מבורר כי הצורה נותנת היכר ורשימה לנמצא, ואין בחומר קיום כלל.33

			“צורה" מבטאת אצל מהר"ל מציאות, ואילו המונח “מהות" מבטא בהגותו ניגוד לגשמיות ולחומריות.34 הקשר של מונחים אלה למובנם המדעי רופף למדיי. ניתן דוגמה נוספת: מהר"ל כתב, “המוכרח במציאות, הדבר שהוא כנגדו הוא מוכרח שלא יהיה נמצא, אחר שהפכו מוכרח".35 הרושם הסגנוני הוא שמדובר בחוק מדעי שעוסק בתורת האופניות (מודליות) או בתורה פיסיקלית אחרת. אבל אין שום קשר בין ה"חוק" לבין המדע. מהר"ל ביקש להסביר בו, שקורח אבד מפני שכפר בתורה מן השמים. מאחר שהתורה היא הכרחית,36 הרי מי שמכחיש אותה אינו יכול להתקיים. על כן ניסח את ה"חוק", שלהכרחיות יש משמעות אונטולוגית לא רק מבחינה עצמה אלא גם מבחינת זולתה. היא מאיינת את המכחיש אותה. מהר"ל ביקש להבהיר בכך, שלפשט ולדרש החז"לי יש היגיון משל עצמם, ולמעשה גם הנחת יסודות לחוקיות מדעית אלטרנטיבית. 

			קו מחשבה כזה נחשף מתוך היגיון בריא, לאמור משמעות מילולית של הכתובים והמדרשות. כביכול הטקסטים המקראיים והרבניים מתפרשים מתוך עצמם, ומתוך פרשנות כזו ניתן לשחזר את חוקי הטבע כפי שראינו לעיל בדוגמת הצורה והחומר. על כן אין צורך בתיווך של תורות פילוסופיות או אחרות, שכן האגדה והמדרש שקופים ובהירים.37 על אף שהוא משתמש בפרשנות לסמלי האגדה, ודורש אלגוריות למכביר, נראים לו פרשנותו ודרשנותו כעומק הפשט או לפחות כפרשנות המסתברת והשקופה ביותר. אתן דוגמה, אחת מני עשרות רבות המבטאת את השימוש במונחי החומר והצורה. מהר"ל כתב על אופי המלאכים, שאנו מזכירים אותם לא מעט מאחר שהם משקפים את הממד המטאפיסי לכאורה של הגות מהר"ל. דבריו מתנסחים על דרך חוק מדעי מטאפיסי:

			(א) 	המלאכים הם מקבלים מלכותו יתברך ואלהותו, ודבר זה יותר ממדרגת עצמם מה שנקרא השם עליהם38 [...] 

			(ב) 	המדרגה הזאת מה שמקבלים אלהותו יתברך הוא נבדל מעצמם שלהם ואינו מעורב עמהם39 במדרגה העליונה הזאת אשר שמו יתברך חל עליהם [...] 

			(ג) 	המלאכים יש להם עוד מדרגה יותר עליונה שהשם יתברך נקרא עליהם כי במה שהם מלאכי מרום יש להם צירוף אל השם יתברך.40

			את ההיגדים המנוסחים בלשון חוקים מטאפיסיים, שאב מהר"ל מפרשנות ישירה לדברי המדרש המאוחר ילקוט שמעוני.41 במדרש נכתב, 

			אמר ריש לקיש טבלא יש לו על לבו של כל מלאך ומלאך ושמו של הקדוש ברוך הוא משותף בשמו של מלאך מיכאל גבריאל רפאל. 

			ה' בם (תה' סח, יח) — אדנותו בהם, ואל תאמר בהם בלבד אלא אף בשעה שבא ליתן תורתו בלשון הזה נתנה ופתח בו אנכי ה' אלהיך (שמ' כ, ב).

			מהר"ל פירש את דברי המדרש באופן כזה: לשון המדרש נוקטת “לב" מאחר שהלב מצד אחד נבדל מן הגוף, אך מצד שני הוא מקבל את החיות והחיוניות. באותה מידה מלאך נבדל מצד אחד מהיקום החומרי למרות הקשרו אליו, ומצד שני הוא מקבל את הציווי האלוהי ישירות. זהו פשר ה"צירוף" לאלוהות, שאיננו מבטא נוכחות פנימית על אף לשון הכתוב (“ה' בם"). לכאורה יש בלשון המדרש דימוי. אולם מבחינת מהר"ל הדימוי איננו פתוח, ואיננו מאפשר פרשנויות שונות. הדימוי עצמו הוא “אנטומי" ומובנה, ומשמעותו קבועה. החוקיות של המלאכים נגזרת מהחוקיות האנטומית של הלב. המדרש המשיך והשווה את עם ישראל למלאכים, ואכן שניהם שותפים בעצם היותם טרנסצנדנטיים. הן מלאכים הן עם ישראל כפופים ישירות לציווי האלוהי. 

			וכאן אנו מגיעים למונחי החומר והצורה. מהר"ל הקשה, כיצד יכול עם ישראל, שהוא חומרי, להיות כפוף ישירות לציווי האלוהי שכולו נבדל מן החומריות? התשובה מתנסחת אף היא במינוח של חוקיות פיסיקלית, הנדרשת למונחי החומר והצורה:

			(א) 	כל משועבד הוא חמרי, כי החומר הוא משועבד תחת הצורה; והפך זה הצורה היא בת חורין [...]

			(ב) 	כי ראוי שיהיה השכל בן חורין בלתי משועבד, שאין ראוי שיהיה שעבוד רק אל החומר.42

			שני ה"חוקים" הללו מבהירים מדוע עם ישראל הוא טרנסצנדנטי. שחרורו ממצרים הוא גם יציאה לחירות, ויציאה לחירות היא בגדר נבדל, שכן השעבוד הוא חומרי, והיציאה ממנו מבטאת טרנסצנדנטיות. החומר והצורה, שהם מונחים פיסיקליים מובהקים, עוברים כעת להקשר שונה לחלוטין, העבדות והחירות. החירות אין משמעה חומרי בלבד, דהיינו שחרור מכבלי העבדות, אלא גם שינוי מעמד של השכל. עם ישראל ניחן אפוא באותו יתרון של המלאכים, שמיעת הציווי האלוהי, ושניהם “מצורפים" לאלוהות. אלא שהמלאכים מלכתחילה אינם גשמיים (במעמד הלב) ועם ישראל הוא גשמי. והנה השחרור מהשעבוד הופך את אנשי החומר לאנשי צורה, לאמור הם נחלצים מהחומר ושומעים את הציווי האלוהי. באופן כזה הן עם ישראל הן המלאכים נבדלים מחומר.43

			לדידו של מהר"ל המדרש הוא שקוף, וחוקים קוסמיים ו"פיסיקליים" נגזרים ממנו במישרין ובמעט פרשנות אלגורית הנתפסת טריוויאלית בעיני מהר"ל. אין זה אומר שהמדרשים לא מכילים מסרים מופשטים ועמוקים. אבל אין צורך לקוד מדעי או מיסטי כדי לפענח מסרים אלה. מהר"ל השתמש פעמים אחדות בניסוח של “דברים אלו עמוקים וברורים מאד",44 וכן “והדברים ברורים מאוד מאוד, עם כי הדברים הם הם יותר עמוקים, אי אפשר לכתוב יותר מזה".45 עמקות אין משמעה ערפול, וסוד אין משמעו ניסוח לא ברור. עמקות וסוד משמעם מסרים חשובים ומופשטים. המקראות והאגדות חושפות כללי מחשבה וחוקיות טבעית אימפליציטיים. מהר"ל ביטא זאת בכך שחיקה את הניסוח המדעי של מרכיבי האובייקט (חומר וצורה), האופניות וחוקים פיסיקליים נוספים. זאת ועוד: הוא הציג גישה זו כהישג של השכל “שקונה המושכלות".46 כלומר לא רק החוק מנוסח באופן מדעי אלא אפילו המסגרת האפיסטמית שלו: רכישת המושכלות. מהר"ל עוטף את ניסוחיו בסגנון מדעי המאפיין את השכלתנות של ימי הביניים. מבחינת מהר"ל הוא מעמיד מראה מול האגדה, המכילה מסרים אובייקטיביים הניתנים בקלות ולדידו בקורטוב של פרשנות אלגורית להנהרה.47

			מערכת מושגית מדעית זו, שהבאנו דוגמאות אחדות בלבד מתוכה, עומדת בצד חוקים שהביא מהר"ל לפרקים מתוך הספרות המדעית המקובלת. דבר אחד ברור: יש למערכת החוקים החדשה שיצר מהר"ל עדיפות על המערכת המדעית. המערכת האלטרנטיבית של מהר"ל מסתמכת על ההיגיון התאולוגי שלו, והיא נועדה לדחות את ההיגיון המדעי הפילוסופי. מהר"ל הביע פעם נוספת את הגישה, שהמקורות ההתגלותיים אינם צריכים לשכבות פרשניות נוספות מאחר שהם עצמם, במשמעם המילולי, שקופים. די בהיגיון הפנימי הפשטי שלהם, שאותו ניסח בשימוש אירוני למדי במונחים מדעיים אריסטוטליים, כדי לפענח את משמעויותיהם. בהתבטאות לא שגרתית על קריאתו במדרשי החכמים כתב מהר"ל:

			כל הדברים אשר נאמרו כאן מה שאמר הקדוש ברוך הוא ושאלת המלאכים ותשובת משה אינו ויכוח דברים, רק מה שמתחייב מן השם יתברך נקרא שכך אמר השם יתברך, ומה שמתחייב מן המלאכים נקרא שכך אמרו המלאכים, ומה שמתחייב מצד משה נקרא שכך אמר משה.48

			הדברים נסבים על הדרש שבבבלי שבת פח עב, המתאר שיח בין הקב"ה למשה ולמלאכים. בעיני מהר"ל מובן מאליו שהשיח איננו ממשי, אלא הוא מתאר אפיונים ותכונות. כלומר מדובר כאן באלגוריה מובהקת. אף על פי כן מבחינת מהר"ל מדובר בהיגיון פנימי של הטקסט. כאמור, מהר"ל הביע גישה זו בכך שנקט סגנון מדעי לכאורה. הקורא מבין שהסמכות של ההתגלות היא “מדעית" כשלעצמה, לא פחות מגישתם של המדענים ואף עולה עליהם לאין ערוך כעדיפות האמת על השקר. גישה כזו חייבה את מהר"ל ליחס של רצינות תהומית כלפי דברי החכמים. הוא לא קיבל את הביקורת של הגאונים אף לא את היחס המורכב של שכלתנים בימי הביניים כלפי האגדה והמדרשות. כל כך משום שחשב שהם משקפים מערכת חוקים קוסמית עצמאית. ואכן לדחיית גישה כזו הקדיש מהר"ל את הבאר השישי מתוך הספר “באר הגולה".49

			נשוב ונקבע: דוגמאות לניסוח פסקני של חוקיות חדשה בדברי מהר"ל מצויות למכביר לגבי מונחים נוספים מתוך הפיסיקה, כגון עילה ועלול, מקריות ועצמיות או הכרחיות, תנועה ומנוחה, פעולה ופוטנציאליות (“בכוח"). דוגמאות רבות נוספות ניתן למצוא גם בתחומים נוספים כגון פסיכולוגיה, תורת השכל, מטאפיסיקה ונומרולוגיה נאופיתגוראית. כל ה"חוקים" הללו מתנסחים כאמור בסגנון של ימי הביניים, אולם חלקם הגדול מטיל במונחיו משמעות חדשה; וחלקם, אלה ששמרו על המשמעות המקורית, מגויסים בסופו של דבר למוטט אותה. בפרקים הבאים נעסוק בהרחבה בתבניות הימי ביניימיות של החוקים החדשים, ונעמוד על דרך השימוש של מהר"ל בחומר המדעי.

			נקל לעמוד על תבניות המחשבה של המהר"ל. חלקן הגדול אמנם נטוע עמוק בהגות של ימי הביניים, אך הוא רתם אותן לצרכיו ולסביבתו הרעיונית. מהר"ל העלה את השימוש האירוני במונחים שכלתניים לגבהים שלא נודעו קודם לכן. אני מניח בפרקי חיבור זה, שמדובר במהלך מתוכנן היטב. המסיביות של השימוש בלשון השכלתנית מלמד על דרכי הפולמוס של המהר"ל ועל טיב הטיעונים שנקט.

			מינוח: (1) שכל

			מהר"ל השתמש פעמים רבות במונח “שכל" או בתואר “שכלי" אף שלרוב לא התכוון לרכישת ידע במובן הרציונלי כי אם להפנמת התורה (“שכל נאצל", “שכל עליון", “שכל אלוקי", “שכל כללי" ועוד) ולמובנים דומים באותו הסגנון. למשל, השכל מבטא את הסימטריה המושלמת, ולכן שני חלקי הלוחות היו מקבילים.50 כן השתמש מהר"ל במונח “שכל" או “שכלי" כדי לציין את ההנהגה העל־טבעית ואת העולם הטרנסצנדנטי. שימוש זה הוא פרדוקסלי, מאחר שההנהגה העל־טבעית היא גם על־שכלית. אבל בכך לא תם האבסורד. מהר"ל לא היסס להשתמש במונח “שכל" כדי לציין באופן פרדוקסלי את הפרקסיס, כלומר את קיום המצוות. “כי המצות כלם שכליות אלהיות, שכך סדר השם יתברך לא מה שחייב שכל האדם רק מה שסדר השם יתברך בחכמתו, ולכך הדבק במצות דבק בשכלי והוא השכל האלהי העליון".51 ועוד כתב על “מדרגת התורה שהוא שכל לגמרי".52 כלומר לדידו של מהר"ל “שכל" משמעו “שכל אלוהי" שהוא למעשה “סדר אלוהי" ולא שכל אנושי. ה"סדר האלוהי" משמעו החוקיות הטרנסצנדנטית שעל פיה מגיע אדם לשלמות, קרי לעולם הטרנסצנדנטי, שלהלן נעסוק במינוח הטיפוסי שלו, “נבדל". על כן “שכלי" הוא באותה מידה טרנסצנדנטי ופרקטי, מאחר שקיום המצוות נובע ישירות מהתבונה האלוהית. דרך אגב בכך סתם מהר"ל את הגולל על טעמי מצוות. ייעודן של מצוות להעביר את המקיים למישור הטרנסצנדנטי, והן בעצמן ביטוי של המישור האחר. בכך אין משמעות לטעמים המתייחסים למישור הארצי. די בכך שהמצוות מוליכות לדבקות בעולם משולל תארים ומיפוי.

			נשוב ונקבע: אין משמעותו של “שכלי" מופשט (אף לא במובן של הפשטת צורה במינוח הטכני של תורת ההכרה בימי הביניים). על כן קבע מהר"ל באופן חד משמעי, “התורה היא שכלית".53 האגדות השונות המקדימות את התורה לבריאת העולם מצביעות על הטרנסצנדנטיות של התורה.54 פרדוקס המצוות הוא בריח התיכון של משנת מהר"ל: המעלה הטרנסצנדנטית או הרוחנית מושגת באמצעות עשייה פרקטית. יתר על כן: בעשייה ובפעילות יש נוכחות אלוהית כשם שבאדם מקננת נשמה.55 ולבסוף, המצוות עצמן הופכות ל"שכליות". מהר"ל התמודד עם פרדוקס זה בגלוי ובסמוי לאורך כל כתביו. ניתן אפוא לקבוע, כי בלקסיקון של מהר"ל “שכל" משמעו: 

			(1) 	מעלה מוסרית ודתית הנקנית באמצעות שמירת מצוות. 

			(2) 	שמירת המצוות כשלעצמה.

			(3) 	למדנות, כשהוא מתייחס ללימוד תורה. 

			(4) 	מאפיין מטאפורי של המציאות הטרנסצנדנטית, שהיא באופן פרדוקסלי אנטי שכלית, וליתר דיוק אדישה לחלוטין לחשיבה מטאפיסית. 

			מכאן שהמכנה המשותף לכל המשמעויות הוא השלילה: שלילי איננו מציין מטאפיסי, דהיינו שכלי איננו בשום פנים ואופן הנחת ישויות מופשטות כטעם להתנהגות העולם החומרי. ובאותה מידה השכלי איננו טעם הגיוני לקיום המצווה. מהר"ל טרח להדגיש, שהתורה איננה הולמת את החוק האנושי (“נימוסית") ואף איננה הולמת את אישיותו ואת סביבתו (“טבעית"). היא שכלית מפני שהיא אוטרקית ואיננה כפופה לחוק ולטבע. זו הסיבה שהיא נתנה במדבר המרוחק ממקום יישוב ומאופיו.56 לאור המשמעויות הללו, שיש ביניהן הצלבות (התורה היא טרנסצנדנטית וכן הלאה), ברור שמהר"ל השתמש במונח במובנים שונים ואף מנוגדים לאופן שהשתמשו בו השכלתנים בימי הביניים. בעצם השימוש בשכל בהוראה של מופשטות או רוחניות לא היה מהר"ל בודד.57 אבל הוא השתמש בהוראה זו לצורך הפולמוס עם הרציונליזם הביניימי והאירוניה המאפיינת פולמוס זה. על כן פעמים רבות כינה את התורה “שכל אלוהי" וטען שהיא נעלית על “החכמה",58 ללמדנו שההשכלה האמתית נעוצה בהוראות המעשיות הנורמטיביות ובלימוד התורה ולא במדעים. מתן תורה מתואר כ"שכל נבדל" שירד לעולם החומרי.59 דוק ותמצא: אין זו ירידה במובן של האצלה או מדרג כלשהו, אלא טרנסצנדנטי “שבא לעולם הגשמי".60 שימוש במונח “שכל" בהוראות לא רציונליסטיות היה קיים באקלים הרוחני שבו פעל מהר"ל. דוגמאות לכך הן סגנונם של ר' מאיר אבן גבאי ושל ר' שלמה אפרים מלונטשיץ (1619-1550). אבן גבאי כתב על האדם, “שהוא השכל, והעליונים נכנעים ונשמעים אליו, לפי שגם הם שכל". ועוד ציין “כבוד עניינו השכל אשר הוא יסוד כל בניינו המושפע עליו מהחכמה העליונה".61 ושלמה אפרים כתב על שתיקת אהרן לאחר מות שני בניו (“וידם אהרן", וי' י, ג), “לפי שדמימה זו היא הוראה שאינו מתפעל בכל המאורעות שבגופות, ובודאי כולו שכלי כאחד מצבא המרום, כי מצד השכל אין האדם מתפעל מהם".62 “שכלי" עניינו כאן שמיימיי.

			עצמת התנגדותו של מהר"ל לשכלתנות ניכרת במיוחד בהתייחסותו למונח “נבדל" כפי שנראה להלן.

			מינוח: (2) נבדל

			שימושו של מהר"ל במונח “נבדל", שאף מקורו בספרות השכלתנית, מגלה היבט נוסף של אופי כתיבתו של מהר"ל. מקומו המרכזי של “נבדל" בימי הביניים התייחס למניעים השכליים של גלגלי השמיים (“שכלים נבדלים") ובלשון התאולוגים “מלאכים".63 “הנבדלים" היו על פי רוב שם נרדף ל"נפרדים" (מחומר). הוגי ימי הביניים יצקו במונח זה מובן חיובי. הניתוק מהחומר משמעו המצומצם הוא טרנסצנדנטי, אולם בעיני ההוגה העתיק והימי ביניימי הוא מבטא תחום אונטולוגי מובחן וברור, שהוא הערובה לפעילות של העולם התת ירחי. במאה החמש עשרה נמתחה ביקורת על תורת השכלים והוטלו בה ספקות כבדים. הוגים כמו ר' חסדאי קרשקש ור' יצחק אברבנאל ערערו את יסודותיה.64 אף על פי כן היה קשה להתנתק מתורה זו לחלוטין. על כן מהר"ל הותיר את המינוח על כנו, אך הפקיע ממנו את משמעויותיו המקוריות. הוא השתמש בביטוי “נבדל" בתדירות, אך במובן ביקורתי, לעומתי ודסטרוקטיבי כפי שנראה להלן. משמעותו של הביטוי היא שלילית: מדובר במה שאיננו חומרי, לאמור הוויות טרנסצנדנטיות. מהר"ל שייך לתחום הנבדל לא רק את האל ומלאכיו אלא גם הווים כמו תורה, צדיק ועולם הבא. 

			ראוי לציין, כי באותו הזמן ובסביבת המהר"ל התפשטה אמונת ההמונים במלאכים ובקדושים, אמונה שהרפורמטורים יצאו כנגדה בין שאר התנגדויותיהם למשטר הכנסייתי והאפיפיורי. ג'ון קלווין (1564-1509), למשל, דן באריכות בסוגיית המלאכים ב"דרשות על איוב" שחיבר, ולא היסס להיכנס לדירוג אונטולוגי שלהם. דוגמה לכך היא הסברו למיתוס המלאכים הנופלים בתאולוגיה הנוצרית, שלדידו לא היו באמת חוטאים כשלעצמם (חטאים “רוחניים", שכן המלאכים אינם גשמיים), אלא שבהשוואה לשלמות האלוהית הם נחשבו כאלה. קלווין חילק בין מלאכים שנפלו ומלאכים שאינם נופלים. האחרונים הם כאלה אך ורק הודות לחסד האלוהי שמונע את נפילתם.65 מהר"ל סירב לדון במדרגים של מלאכים, וכלל אותם בתוך המציאות שמעבר לחומריות. אולם אפשר שמהר"ל בחר את המונח “נבדל" מתוך שגרת הלשון הנובעת מהשפעת אמונה זו ואפשר גם שהזדהה עם הביקורת על האמונה העממית של המלאכים שרווחה ברחובות פראג. 

			לעתים הקצין מהר"ל ורוקן את הנבדל מתוכן כלשהו למעט האל עצמו. ניסוחיו אלה מעלים שתי השערות מנוגדות: ההשערה האחת היא, שמהר"ל לא השגיח בעובדה שהוא מייתר חלק נכבד מספרות האגדה ומהיצירה הימי ביניימית, והשנייה היא שהוא עשה זאת במכוון מתוך אירוניה וכתיבה כפולה. להשערה השנייה בסיס בדברי מהר"ל. נעיין למשל בהתבטאות זו בדבר קיום המצוות בידי האבות קודם הציווי במעמד הר סיני:

			וכל הדורות עד אברהם כל הדורות ההם היו תחת הטבע ולא היו נבדלים מן הטבע עד שבא אברהם ובחר השם יתברך בו כדכתיב אתה הוא ה' האלהים אשר בחרת באברם (נח' ט, ז), והוציא אותם מן הטבע עד שלא היה הטבע מבדיל בין השם יתברך ובין הבריות; כי הטבע, שהיא חמרית, היא מבדלת בין השם יתברך ובין הבריות, עד שבא אברהם ואליו היה חבור עם השם יתברך שבחר בו והוציא אותם מן הטבע, שלא היה כאן הבדל ואטימה עוד בין השם יתברך והאדם.66

			העורלה מבטאת את “כיסוי ואטימה" ו"הבדל ואטימה". מהר"ל הצהיר בבירור, כי ברגע שקיימו האבות את המילה נעלם ההבדל שבין האל לבין האדם. משמע שדי בהתנתקות מהחומריות כדי להתאחד עם האל או לפחות להידבק בו (“חיבור"). כאמור בין השיטין מופיע בדברים אלה היגד אונטולוגי לגבי הנבדל, והוא שלילי במובהק. מהר"ל הציג גישה זו כאזוטרית. הוא הוסיף וכתב, “ולכך קרא להשם יתברך ‘אדון',67 כי האדון מצטרף ומתחבר אל אשר הוא אדון לו ואינו נבדל הימנו, ודבר זה ידוע למי שיודע בסתרי החכמה והתבונה, לכך עד אברהם לא נקרא אדון עד שבא אברהם".68 הווי אומר, שקיום מצוות המילה הסיר את המחיצה היחידה שבין הקב"ה לאברהם, ואז הצטרף אברהם לקב"ה.69 יושם אל לב ש"סתרי החכמה והתבונה" מופנים לתוכן שלילי ולא לתוכן חיובי: היעדר המרחק בין האדם לאל וייתורו של העולם הרוחני. 

			מידת השלילה של “נבדל" ניכרת בכך שהוא אף איננו מוגדר כרוחני באופן מוחלט. מהר"ל טען, שההתעלות מהחומרי היא יותר “נבדלת" מאשר מי שהיה בדרגה הרוחנית מאז ומתמיד. כלומר הוא השתמש בדגם המזכיר את בעלי התשובה הנמצאים במעלה גבוהה יותר מאשר צדיקים גמורים. כדרכו ניסח זאת מהר"ל בסגנון של חוק: “כי בודאי הפרישה מן הפחיתות יש בזה מדרגה נבדלת יותר ממי שלא היה לו כלל מדרגת הפחיתות ולא הוציאו מזה כלל".70 הנבדל מבטא את עצם ההתעלות על החומר או על המדרגה השפלה. הרי שנבדל איננו בהכרח רוחני, והוא מציין את הדרגה שמעבר.

			אנטי שכלתנות

			מהו ההקשר הרחב של התפיסה השלילית של הטרנסצנדנטי? כמדומני שהמפתח להבנת השורשים של הפרשנות ל"שכל" ול"נבדל" הוא ההתנגדות החריפה לשכלתנות שאפיינה את הרפורמציה ואולי בהיבט רחב יותר את הוגי ה"קונטרה־רנסנס" כפי שנברר להלן. כבר בשלבים הראשונים של התפתחותו האינטלקטואלית שלל לותר (1546-1483) בחריפות את הסכולסטיקה והאריסטוטליזם.71 הוא טען באופן חד משמעי, כי לא הייתה אף לא תהיה פילוסופיה כלשהי שתוכל להתאים לבשורה. האתיקה של אריסטו היא הניגוד הקוטבי לחסד.72 לותר היה ככל הנראה קרוב לאסכולה של וויליאם איש אוקהם (1285?-1347).73 מבחינות רבות העמיד אוקהם אופוזיציה למגמות הסכולסטיות שקדמו לו. למשל, אוקהם היה נומינליסט מובהק, כלומר הוא שלל את קיומם של כוללים. במה דברים אמורים? האסכולה התומיסטית הייתה ראליסטית. מבחינתה למינים ולסוגים יש קיום. אפשר לפרש גישה זו כך שבכל אובייקט ממשי הצורה היא מינית, דהיינו יש קיום של כוללים בהתגלמותם בעצם הפרטי, כאשר האינדיבידואציה היא במקרים בלבד (צבע, מידות מרחביות ושאר תכונות לא מהותיות), ואז הנומינליזם האוקהמי שולל את הקיום הראלי של צורות מיניות. לכן טען אוקהם, כי רק הידיעה האינטואיטיבית והישירה של העצם הפרטי מעידה על קיומו בניגוד להפשטה, שאין בה עדות כזו. ואפשר לפרש את הראליזם בכך שמתן ההסבר המדעי באמצעות החוקיות הפיסיקלית והישויות המטאפיסיות הוא אחד ו"אמתי", ואז הנומינליזם של אוקהם שולל את ההכרחיות של ההסבר המדעי והופך אותו לאפשרי בלבד. אוקהם דחה את קיומו של סדר קוסמי והייררכי מחוץ לאובייקטים עצמם. האובייקטים מוסברים מתוך עצמם ומתוך הזיקה ההדדית שבינם לבין אובייקטים ממשיים אחרים. המשמעות של גישה כזו, בין השאר, היא דחיית ההכרחיות להניח את קיומן של ישויות מתווכות בין אדם לאלוהיו. קיום ישויות כאלה הוא התשתית של הכנסיה המסורתית. בין כך ובין כך לותר היה אמון על הגישה השוללת את ההכרחיות של ההסבר המושתת על כוללים. ראשית המאה החמש עשרה מתאפיינת בעניין מחודש בגישתו של אוקהם, ודוגמה לכך היא גישתו של תומס בריקוט (Bricot), שמת בשנת 1502. אפשר לשער, שהביקורת של לותר על הפילוסופיה הסכולסטית מתוך נקודת מוצא אוקהמיסטית אפשרית הייתה בגין תפיסות אחדות:

			(א) 	קביעת מדרגים ישותיים המבדילים בין אדם לאלוהיו באופן ספציפי. 

			(ב) 	הדגש על האינדיבידואל כמושא של האמונה בניגוד למין הכולל.

			(ג) 	הכרת המציאות אפשרית רק מתוך כתבי הקודש ולא מתוך התבונה.

			לותר כמו הנגיד את תומס אקווינס לאוגוסטינוס או יותר מכך, את אריסטו לישו. והוא סבר שאכן האריסטוטליזם בדמות הסכולסטיקה השתלט על ענפיה השונים של המחשבה הדתית, ובכללם המחשבה החברתית והפוליטית.74 ארסמוס מרוטרדם (1536-1466) כתב לחברו בשנת 1515, “איזו זיקה יש, אני שואל, בין ישו ואריסטו? בין ההנחות הקטנוניות והמופרכות של הלוגיקה לבין החוכמה הנצחית?".75 דגם ההנגדה של לותר, ארסמוס וחבריהם מזכיר במידה רבה את הדגם של אלגזאלי ור' יהודה הלוי, שהעמידו את אלוהי אריסטו מול אלוהי אברהם. הסופר חירם היידן כינה את שרשרת המאורעות שכללו את הרפורמציה “רנסנס שכנגד" (קונטרה־רנסנס), והוא ראה בדחיית האינטלקטואליזם של הסכולסטיקה את העיקרון המכונן של מאורעות אלה. היידן כתב על עיקרון הסינתזה האריסטוטלית עם הדת בהגותה של הסכולסטיקה, ובמרכזה תומס אקווינס, עיקרון זה הסתמך על קיומם של חוקים אוניברסליים תבוניים המסבירים את התנהגות היקום:

			אך ורק כאשר נבין שלותר וקלווין בתאולוגיה, מקיאבלי בתאוריה הפוליטית, מונטיין במחקריו האתיים והפסיכולוגיים והמדענים האמפיריים החדשים בפיסיקה, אסטרונומיה, אנטומיה ורפואה, תקפו כולם את העיקרון המרכזי הזה, רק אז ניווכח בבהירות שמה שכיניתי “רנסנס־שכנגד" (Counter-Renaissance) הוא מהפכה אידאולוגית כבירה, ולא חבירה אקראית של דמויות מבודדות.76

			דחיית האינטלקטואליזם בסגנון ימי הביניים מבהירה את הזיקה שבין הדמויות הללו:

			כעת אנו מתחילים להבין, שתפיסת טבע האדם של קלווין ושל מקיאבלי זהות, למעט העובדה שהאחרון משמיט את ההנחה התאולוגית של החטא הקדמון. אנו מבינים שכאשר לותר תמך בפוליטיקה הכוחנית, וצידד בשלטון האבסולוטיזם, הוא לא היה חסר עקיבות, מאחר שהוא לא האמין יותר ממקיאבלי ברצון החופשי ובתפיסה ההומניסטית של חברה חופשית. ניתן בקלות להבחין בקרבה הגדולה שבין לותר ומונטיין במאבקם בשחרור הליבידו; למרות שפעולות השניים והפילוסופיות שמאחוריהן רחוקות זו מזו מרחק אינסופי, שניהם היו מונעים מסלידתם מה"תבונה" ומכפירתם בתוקף של כוחותיה.77

			באופן כזה אפשר להבין גם את התגליות האמפיריות ואת קו המחשבה של המדע הניסיוני, שהתנתק מהזיקה שהייתה למדע של ימי הביניים לתאוריות האוניברסליות והתבוניות. יש חוקרים שקישרו את שורשיו של המדע הניסיוני לתפיסות מגיות.78 דמותם של ג'ורדנו ברונו ופרנסיס בקון, בני דורו הצעירים של מהר"ל, מייצגת היטב את המהפך שבגישה האקספרימנטלית במדע ואת ההתעלמות והאדישות כלפי הסכולסטיקה והאריסטוטליזם שהנחו את דרכה.79 הביקורתיות הצינית של מישל דה־מונטיין ביחס לשכלתנות ניכרת למשל בדבריו על האושר: 

			כל ההוגים תמימי־דעים הם כי האושר הוא מטרת חיינו, הגם כי נוקטים הם לשם כך אמצעים שונים זה מזה; אלמלא זאת היו בני האדם מגרשים אותם מעל פניהם לכתחילה: כי מי זה יאבה להטות אוזן לאיש הרואה את המטרה בעצבוננו וביסורינו? חילוקי־הדעות בין הכיתות הפילוסופיות בנידון זה אינם אלא עניין מילולי גרידא. “נניח להן להלצות דקות כאלה", אומר סנקה.80 יש כאן עקשנות ונצחנות יותר משיאה לאנשים העוסקים במקצוע כה נאצל.81 

			נשוב כעת לתפיסת הקונטרה־רנסנס. היידן כונן את העמדות השונות שהופיעו בתקופת פעילותו של מהר"ל על ההתנגדות החריפה לשכלתנות ולסכולסטיקה. מבחינתו המניע הפנימי והחיצוני של ההוגים השונים הוא שלילת התבונה המופשטת, המטאפיסית, ושלילת אידאל האינטלקטואליזם שאפיינו את שכלתני ימי הביניים. נוסף לכך ההגות של הרנסנס הייתה אפלטונית הן במובן קוסמולוגי, שהציבה ישויות ביניים בין האל לבין האדם הן במובן אפיסטמולוגי, שאפשרה ידע הבא בהשראה מהאל ישירות לנפש.82 זאת בניגוד לגישה האריסטוטלית שהידע מקורו בתחושות. שתי הגישות הללו הכשירו את המטאפיסיקה של הסכולסטיקה ואת השראת הסודות על נבחרי האל. הרפורמטורים דחו גישה זו בקריאתם לסמכות הבלעדית של כתבי הקודש, ובהתנגדותם לפרשנות שאיננה נובעת מתוכם. על כן ניתן לראות ברפורמציה קונטרה־רנסנס. 

			אמנם גישתו של היידן לא מקובלת על חוקרים שונים, אולם אין ספק שהיא מעניקה מסגרת של הבנה לסביבתו של מהר"ל ולפעילותו הרעיונית הלעומתית והשוללת. חוקרים מתארים את המעבר מהמדע של ימי הביניים למדע הברוק במונחים של רציפות ושוני ודיאלקטיקה ביניהם.83 מהר"ל מציין את הניגוד והדחייה. ואכן מהר"ל נמנה עם שורת הוגים כדוגמת ר' מאיר אבן גבאי, שמבחינתם המדע האריסטוטלי הוא מקור כל רע. מהר"ל מתאפיין בכך, שחלק גדול מהגותו נועד לערער את השפעת דמותו של אריסטו על ההגות היהודית. על כן הוא ניכס לעצמו מונחי מפתח מתורתו של אריסטו מתוך הפקעת מובנם המקורי ויציקת מובנים נוגדים וסותרים.

			השפעת הרפורמציה

			בסביבתו של מהר"ל הייתה נפוצה השפה הגרמנית גם בקרב יהודים, ומהר"ל היה מודע לסערות המתרחשות בעולם הנוצרי שסביבו. כשהיה בפולין גורשו “האחים הבוהמיינים" מבוהמיה (1548) והציפו את פולין. לותר הסתייג מדעותיהם של “האחים הבוהמיינים" בתחילה אך לבסוף יצר עמם איחוד רעיוני. בדרכם לפרוסיה הותירו “האחים" נאמנים רבים לדרכם.84 בינתיים דאגו שליטי בוהמיה מבית הבסבורג להקיף את עצמם בשכבת אצולה וניהול קתולית. באופן כזה הוציאו את האצולה הפרוטנסטנטית מחוץ למעגל המקורבים, והדי התסיסה הגיעו רחוק.85 ואכן זיקתו של מהר"ל לרפורמציה, שכבר העיר עליה מרטין בובר למשל בספרו “בין עם לארצו",86 נבחנה במאמרו רחב היריעה של חיים הלל בן־ששון על התגובות שהתפתחו בקרב היהודים לרפורמציה87 ובמאמרו של אוטו דב קולקה על השפעת קלווין באמצעות “האחים הבוהמיים", ועל הוויכוח היהודי הנוצרי הער בתקופתו ובמקומו של מהר"ל.88 לפי ממצאי החוקרים הללו היה מהר"ל דרוך וקשוב לאירועים שהתרחשו סביבו ומעורב בהם. דוגמה לכך היא העדות הנודעת של תלמידו, ר' דוד גנז, שדיווח כי הקיסר רודולף השני הזמין את מהר"ל לפגישה אישית בשנת 1592.89 כעשרים שנה קודם לכן ביקרו רודולף ורעייתו בגטו היהודי בפראג. האקלים החברתי והרעיוני יצר רושם מסוים של פתיחות. ליהודים לא מעטים היה יחס דיאלקטי לרפורמציה. מצד אחד יחסם של הרפורמטורים ליהודים היה שלילי במיוחד. ומצד שני מאבקם נגד האיקונות (“פסילים") נתפס כצעד משמעותי לעבר אמונת הייחוד. היו יהודים שראו באירועי ההוסיטים תזוזה לכיוון האמונה האמתית בשל ההתנגדות לפסלים.90 בסביבתו של מהר"ל הייתה הערכה לרפורמציה מסיבה זו ממש. כתב תלמידו ר' דוד גנז על שנת 1522 דברים שניתן לראות בהם שמץ של הערכה:

			מרטינוס לוטר, חכם גדול בספריהם, אזן, חקר ותיקן חיבורים הרבה והלך בעקבי יהניס הוס, הנזכר למעלה בשנת קע"ד,91 ויבאיש דתי האפיפיור וחלק את לב הנוצרים ואמר לשרוף ולבער את כל הפסילים, ולא יתפללו עוד למרים אם משיחם ולא לי"ב שלוחיו הנקראים אפוסטולוס, ושהגמונים וכומרים ישאו נשים והאחיות תהיינה לאנשים, ודברים רבים חדשים זולתם.92

			ועל שנת 1539 באנגליה כתב:

			הינריקוס מלך אנגלטירה נטה אחרי מרטינוס לוטר וביער את כל הפסילים ואת מזבחותם נתץ ואשריהם גדע ולכומרים צוה שיקחו נשים והאחיות תהינה לאנשים.93

			תלמידו של מהר"ל ראה אפוא את עיקרה של הרפורמציה מבית מדרשו של לותר באיקונוקלזם ובהיתר הנישואין למעמד הכמורה. סביר להניח שהערכה כזו שררה גם בקרבתו של מהר"ל ובגישתו. ולעתים דווקא תחושה של קרבה לתרבות הסביבה יוצרת אנטגוניזם בקרב מנהיגים רוחניים מתוך חשש של התבוללות. 

			נבחן כעת לעומק את השפעת המאורעות של הסביבה על מהר"ל: מה מובנו של “נבדל"? בחיבור זה אשתמש תדיר בביטוי “טרנסצנדנטי" כדי לתאר את הנבדל, מפני שאחד החידושים המרעישים של המהר"ל הוא ליצוק מובן שלילי בנבדל. נבדל הינו הבדלה (של אובייקט), לא פחות ולא יותר. הבדלה מהחומריות והבדלה מהטבע. מהר"ל עצמו ראה במונח “נבדל" מה שמעבר, מבלי להתחייב להיגד ישותי דווקני אלא לשדה ישות מסוים. האדם (כלומר היהודי), שכלו ומעשיו הם “נבדלים" מפני שהם מעבר למציאות הנראית והמוחשת. כיצד בדיוק הם כאלה? לא תמיד נקבל את התשובה המדויקת. כפי שכבר ציינו לעיל תורה היא “נבדל"; צדיק גמור הוא “נבדל"; עולם הבא, שהוא היקום האוטופי העתיד להחליף את היקום הנוכחי לפי הספרות האפוקליפטית הוא “נבדל"; ועוד ועוד. על כן מבחינת מהר"ל עצמו הנבדל איננו בא לציין ישות אלא שדה ישות.94 הנבדל הוא טרנסצנדנטי. מהר"ל כלל בשדה הישות שמעבר לגופניות ולחומריות ממדים רבים ודרגות מגוונות. עולם זה כולל למשל את האלוהות וכוחותיה, וגם את האידאה של התורה. בעולם זה פועלים גם המלאכים. הנביא נכנס לתחום הטרנסצנדנטי ושואב ממנו את כוחותיו. מבחינת מהר"ל מדובר בשדה ישות ודאי, עובדתי ונתפס באופן אינטואיטיבי וחווייתי. דווקא העולם הארצי הוא המטושטש והגס. סורוצקין כתב, כי “הוראתו הסמנטית הקבועה [של הנבדל] באה לציין דבר הנמצא לחלוטין מחוץ לתחומו, או לסדרו, של דבר אחר".95 דברים אלה יפים כאשר נבדל מובא כיחס לתחום או לסדר אחר (נניח נבדל מחומר, “מענייני הגוף" או מעם ישראל). אך כאשר הוא מופיע כתואר העומד בפני עצמו ואיננו מתייחס לאובייקטים אחרים (נניח נביא הוא נבדל; עולם הבא הוא נבדל) הוא מציין ישות או אובייקט המוגדרים בתארי שלילה בלבד. מבחינה זו מהר"ל הפך את הנבדל לתואר עצמי ועצמאי, ואף על פי שיש בכך פרדוקסליות מסוימת, שהרי נבדל הוא נסמך וכיצד ניתן להפוך נסמך לסומך?! מכל מקום מה שאיננו נתפס בהיגיון ארצי מקבל משמעות בהיגיון אלוהי. “נבדל" מבטא אפוא עצמות. וכאשר אנו מצרפים את כל הישויות שהנבדל הוא תואר להם אנו מקבלים שדה ישות, שהגדרתו היא שלילית, לאמור איננו משתייך לעולם הארצי ובמידה מסוימת גם מעבר להשגה השכלית במובנה המדעי. הממד הטרנסצנדנטי כולל ישויות שכל אחת מהן מתוארת כ"נבדלת" מבחינה סובסטנציאלית. אולם מבחינת המחשבה האנושית המשמעות היא בראש ובראשונה שלילה. 

			כשם שמהיבטים מסוימים המונח “צורה" אצל אריסטו מוגדר בראש ובראשונה באופן שלילי (צורת האדם בראש ובראשונה איננה צורת בעלי חיים או צמחים) כך אף אצל המהר"ל האפיון היסודי של הנבדל הוא שדה ישות שאיננו חומרי (“ואינו ענין גשמי").96 הערפול שיצר המהר"ל בהגדרה השלילית יצר מחלוקות קוטביות ועמדות מגוונות בשאלת יחסו לקבלה.97 אבל המהר"ל עצמו לא היה חד משמעי בעניין זה, והוא לא ראה צורך בדווקנות. ההיגד הברור הוא שהעולם הנבדל הוא שדה ישות לא גשמי, שיש בו מהויות לא גשמיות, ושבפסגתו ניצב האל.98 שדה ישות זה קיים בפני עצמו, אך יש בו ממד הפונה לעולם הארצי.99 מהר"ל השתמש במינוח של ימי הביניים בכוונה תחילה, כדי להפקיע את משמעותו מהתוכן המקורי. שהרי משמעויותיו של המונח “נבדל" כתואר בשכלתנות היו ברורות. כל מדען תאורטי ידע אותן על בוריין. ולעומת זאת מהר"ל כונן את המונח על הצד השלילי שבו כדי להבהיר שהשכלתנות איננה מציגה תמונה נכוחה של המציאות. הרציונליזם הביניימי איננו “קורא" נכון את המציאות, כלומר את טיבו ומעמדו של שדה הישות הטרנסצנדנטי. אפשר לראות כאן את חותמו של לותר, שמתח ביקורת על הסכולסטיקה ושלל את מציאותם של כוללים. 

			מהר"ל במכוון נמנע מזיהויים נוספים מפני שלא סבר שהם נצרכים על מנת להבין את דרכה של תורה ושל האגדה. האמונה התמימה, זו שאינה נזקקת לתיאור ולמיפוי של העולם העליון ומקבלת אותו כשדה ישות עובדתי ופעיל, הולמת להפליא את בשורתו הפרשנית של מהר"ל לתורה ולאגדה. על כן השתמשתי ב"טרנסצנדנטי", בהוראה של מה שמעל עולם החומר. מהר"ל שיקף את שיאה של מגמה מובחנת בזמנו ובסביבותיו. דוגמה לכך היא גישתו של ר' משה איסרליש (רמ"א), שחלק על סדר האצלת השכלים הנבדלים בהגות של ימי הביניים, ושדחה את התבנית של מספר מוגבל של שכלים נבדלים כאלה.100 באמצעות ערעור השלד השכלתני המסורתי חתר רמ"א בסופו של דבר תחת הנחות היסוד של השכלתנות. הנקל להבין שהשלב הבא הוא לגלות חוסר עניין בסדר המדויק של הנבדל, להשאיר אותו בטמירותו ובמובחנותו מהעולם החומרי. באופן פרדוקסלי אִפשר מהלך כזה, שהפך את משמעות הנבדל לטרנסצנדנטי בלבד, להוריד את הנבדל לרמה הארצית החומרית. ואכן בדיוק מהלך כזה נקט מהר"ל. זאת ועוד: רמ"א עדיין ביקש להתאים פילוסופיה וקבלה. לאחר שהציב דגם חדש, שפגע בסמכותה של השכלתנות, רצה ליצוק במישור הטרנסצנדנטי גם את מערכת הספירות. מהר"ל הקצין אף ביחס לגורם זה, וגילה חוסר עניין בהתאמת הספירות לנבדלים או לרכיבים קוסמיים אחרים. ולא זו אף זו: הוא הפך את חוסר העניין לבשורה, והבליט אותו כמרכיב יסודי של השיטה. מבחינתו של מהר"ל הנבדל הוא האלוהי, ואין ערך למיפוי כלשהו. הערך האמתי הוא הסדר והמיפוי של העולם הארצי ביחס לאלוהי. נמצאנו למדים, כי ביחס לעולם הטרנסצנדנטי קיימת תנועה סמויה בכתבי מהר"ל משלילה לחוסר עניין. הוא משתמש בביטויים חסרי משמעות אמתית, כדוגמת ההנגדה של “עליונים" ו"תחתונים",101 כדי לציין את חוסר העניין במבנה ובמדרגים של העולם האחר. בכך גם תרם להפרדה הדיכוטומית שבין העולם הטרנסצנדנטי לעולם החומרי. הנבדל הוא אפוא שלילה חריפה של המטאפיסיקה, שהיא פסגת הסכולסטיקה והמסורת האריסטוטלית בעולם היהודי והנוצרי כאחד. השלילה חריפה במיוחד מפני שהיא אף איננה ראויה לביקורת עניינית. היא פשוט לא קיימת מבחינתו של מהר"ל. שלילת המטאפיסיקה היא בוודאי חותם מובהק של הגות הרפורמציה. להלן בפרק הראשון נדבר ביסודות ההשפעה העמוקה של הרפורמציה על מהר"ל בתפיסת התורה.

			פולמוס

			מהר"ל פעל מצד אחד בסביבה פתוחה וקשובה לזרמים הדתיים החדשים והישנים ומצד שני באקלים של ביקורת חריפה על השכלתנות. הפולמוסים שהתרחשו בסביבתו ביחס לסמכותו ולמעמדו של המדע היו סביב מדעי הטבע. לעומת זאת ביחס לתחומים המדעיים התאורטיים, כדוגמת הפיסיקה, שבימי הביניים נחשבו כמדע האיכותי והערכי, העוינות הלכה וגברה. ר' מאיר אבן גבאי תקף את המשלבים פילוסופיה וקבלה. ר' שלמה לוריא (1573-1510. ידוע כמהרש"ל) תקף בחריפות את יסודות השכלתנות של ימי הביניים. הוויכוח שנפל בינו לבין רמ"א נסב על שימוש מסויג וזהיר ב"ספרי היונים הארורים" (לשון רמ"א), אך לא על עצם העובדה שיש סכנה בשכלתנות.102 לפי רודרמן רמ"א “ניתק, אמנם בזהירות וברמז, את הזיקה הימי־ביניימית בין הפיסיקה103 והמטא־פיסיקה — צעד שהמהר"ל היה עתיד לנקוט בתעוזה ובהחלטיות רבה עוד יותר".104 עמדה דומה לעמדת רמ"א נקט גם ר' חיים אחי המהר"ל (1588-1530). הוא תקף את השכלתנות בחריפות אולם מדי פעם רמז על האפשרות לבנות משנה שכלתנית על בסיס יצוק של התורה. “הפילסופים הם המפתחות הפנימיות, אכן היאך ליעול האדם לפנימי אם אין לו המפתחות החצונים".105 כלומר אי אפשר לקיים את השגת המושכלות ללא התשתית של שמירת המצוות. אולם ר' חיים לא פסל אפשרות של שכלתנות על יסוד שמירת המצוות. מהר"ל נקט מהלך פולמוסי מפליג מההוגים שסביבתו במובנים אלה:

			(א) 	מהר"ל יצר פילוסופיה של שלילה. כבר ציינו לעיל, כי יסודות הגותו נועדו בראש ובראשונה לסתור את מבנה היסוד השכלתני. המונח המרכזי בכתביו הוא שלילי. “נבדל" מטרתו בראש ובראשונה לשלול חוקיות מטאפיסית כלשהי.

			(ב) 	כמעט כל דיון בכתביו מכיל רמזים ותשתית לחשיבה אנטי שכלתנית.

			(ג) 	מהר"ל ערער על עצם קיומם של היסודות הקוסמולוגיים שעליהם מושתת מדע ימי הביניים, שהם השכלים הנבדלים והגלגלים כבעלי ממד אנימטיבי ואינטלקטואלי.

			(ד) 	המינוח שנקט היה באופן פרדוקסלי כמו שכלתני. כלומר הוא ביקש לערער את השכלתנות מתוכה, ובאמצעות מהלכים אירוניים. המתפלמסים על השכלתנים בסביבתו השתמשו פעם או פעמיים במינוח שכלתני בהיעדר אפשרות אחרת.106 אולם הם לא בנו מערכת שלמה של מונחים שכלתניים שעוקרו ממובנם המקורי. מהר"ל עשה זאת. הוא גם הפליג מכולם בביקורת חדת הלשון על השכלתנים וגם השתמש יותר מכולם במינוח שכלתני.

			שלילת השכלתנות בלבושה הביניימי היא אפוא האינטרס המרכזי של הגות מהר"ל. שלילה לשמה. השלילה היא גורפת לא רק מבחינת המתודה, לאמור דחיית הסמכות של החשיבה השכלית המטאפיסית. שלילה זו היא גורפת גם מבחינה תוכנית: תחומי השכלתנות הם חסרי עניין וערכיה מוטעים. מהר"ל אדיש לרכישת ידע על האלוהות ועל העולמות העליונים, וסבור שידע כזה במידה שהוא קיים הוא חסר ערך, ואיננו מוליך את היודעים להישג כלשהו. זוהי שלילה גורפת של השכלתנות, שראתה את יעודה ברכישת ידע על האובייקטים הנצחיים, וסברה שידע כזה מאפשר ליודע עצמו ליטול חלק בנצח. עובדה ראויה לציון היא, שאף ספרו של אחי המהר"ל, ר' חיים בן בצלאל, “ספר החיים", פותח באריכות בגנותם של הפילוסופים השכלתנים.

			סוגיית המקורות וסוגיית הפולמוס קשורות זו בזו. הערכת פולמוס של הוגה נעשית לנוכח מקורותיו. ככל שהמקורות מובחנים וממוקדים יותר כך נעשית הערכת הפולמוס מדויקת יותר. לעתים כאשר מדובר על השפעת הסביבה עומד מחסום השפות. הוגה ניזון מאקלים תרבותי מסוים. הוא מתרשם מן האווירה אך אין בכוחו או ברצונו לקרוא את המקורות כשלעצמם. ולעתים ההוגה הוא בן בית בשפת המקור. או אז הופך הפולמוס לחזיתי. להערכתי התפלמס מהר"ל הן עם קבוצות שהבין את שפתם לעומק הן עם כאלה ששמע את שמען בסביבתו הקרובה אך לא בהכרח הבין את שפתם לאשורה. אפשר להצביע על מגמות כלליות ביחס למקורותיו של המהר"ל: זיקתו של מהר"ל להומניזם בכך שהעמיד את האדם במרכז הבריאה, זיקתו לרפורמציה בהפרדה החדה שהפריד בין העולם הספיריטואלי (ה"נבדל") לבין העולם החומרי,107 בשיבה למקורות הראשוניים ועוד. בחיבור זה אדרש ליחסו של מהר"ל לסביבותיו. בכוונתי לטעון, שזיקותיו של מהר"ל מלוות כמעט תמיד בפולמוס סמוי וגלוי.

			מהר"ל היה הוגה רב אנפין. הוא היה פרשן למקרא ובעיקר לאגדה ודרשן. מבחינת הידע שלו ניתן להגדירו במידה רבה גם כפילוסוף ומקובל, ויתר דיוק כמי שמשתמש בטרמינולוגיה פילוסופית וברמיזות קבליות ללא אימוץ תוכנם. המחקר כבר דן בהרחבה ברעיונותיו החינוכיים של מהר"ל, בתפיסת ייחודו של עם ישראל בסדר הקוסמי, בשאלת היותו מקובל טיפוסי או מי שנזקק למינוח קבלי מפעם לפעם וכן הלאה. הטרמינולוגיה של מהר"ל אף היא עוררה דיונים ערים. באותה מידה היה מהר"ל פולמוסן חד לשון. יתר על כן: נראה לי שהפולמוס הוא הבחינה הדומיננטית של כתביו, בחינה שעיצבה את מגמתם.108 כתביו שזורים בפולמוסים שונים מבית ומחוץ. מהר"ל לא היסס לנהל ויכוחים גלויים בכתביו כפי שעולה מתוך פולמוסיו החריפים עם ר' אליעזר אשכנזי ועם ר' עזריה מן האדומים שנחקרו לרוחבם ולאורכם בשנים האחרונות.109 ר' אליעזר אשכנזי, שהגיע לפולין בשנת 1576, השפיע על מהר"ל בסגנון ובתוכן, והאוריינטציה המנוגדת של שני האנשים בוודאי העשירה את עולמם הרעיוני.110 מהר"ל אף מתח ביקורת על חכמים שפגעו בסמכותם של דרשות החכמים. דוגמה לכך היא דמותו של ר' אברהם אבן עזרא, שעליו כתב למשל “בל ידעום דברי החכמים הנאמנים כי דבריהם הם אמת בחכמה הוא לא הבין דברי חכמה".111 מי שאיננו מקבל את רעיונות חז"ל איננו בגדר חכם. מבחינתו של מהר"ל אנשים אלה ייצגו את הגרסה הרציונליסטית של היהדות, ובכך החמיצו את האמת המצויה כולה בדרשות חז"ל. 

			אני טוען בספר זה, שמהר"ל ניהל גם — ואולי בעיקר — ויכוחים סמויים. ויכוחים אלה לא התמקדו על פי רוב בדמויות ספציפיות אלא התנהלו עם קבוצות רעיוניות, שמהר"ל הסתייג מהן או חלק עליהן בחריפות והיו ביטוי של אקלים תרבותי אנטי שכלתני מובהק. המהר"ל לא היסס לתקוף את התופעה הספרותית האופיינית לכתבי שכלתנים, שמחברים מביאים דברי “כופרים", לאמור גדולי הפילוסופים מאריסטו ועד אבן רשד, בשמם. על כן הוא יישם בעצמו את גישתו, ונמנע פעמים רבות מאזכור דברי שכלתנים קיצוניים יהודים מכאן ודברי חכמי הסביבה הנוצרית מכאן, ורק במקצת מקומות הזכירם בפירוש. כדי לעמוד על הוויכוחים הללו יש צורך בראש ובראשונה לעמוד על הלקסיקון של המהר"ל, הנטוע כולו בהגות של ימי הביניים. מן המדע הביניימי שאב מונחים קוסמולוגיים, פסיכולוגיים ומוסריים. ההגות של ימי הביניים, פילוסופיה ובמידה מסוימת גם קבלה, העניקה למהר"ל כלים לנהל דיונים רבים, ואופן שימושו בה מלמד על האוריינטציה הפולמוסית שלו.

			מהר"ל היה הוגה לעומתי. המוטיב המנחה של הגותו הוא בראש ובראשונה סתירת הרציונליזם. וכאן טמון הייחוד של מהר"ל ביחס למתפלמסים האחרים בני דורו. הללו נאבקו לסלק את גופי התורה השכלתנית ולערער את סמכותה עד היסוד. אבל הם מילאו את הריק שיצרו. תחת הפילוסופיה הציב חלקם הגדול את הקבלה. כלומר הם שאפו לרציפות תורת הסוד כאמצעי להבין את ההתגלות. לא כן המהר"ל. הוא לא מילא את הריק. מבחינתו הרציפות היא מהתורה שבכתב ושבעל פה אל כתביו. היה בו מן האומץ של הרמב"ם, שכתב בהקדמת משנה תורה שחיבורו מייתר את כל כתיבת הגאונים והראשונים. כך עשה מהר"ל לתחום הרעיוני. חיבוריו מייתרים את המסורת העיונית שהמשיכה את המקורות. לדידו אין רציפות של חיבורי מחשבה, ואם יש כזו היא מיותרת. מתוך הביקורת כמניע המרכזי הציג מהר"ל בכתביו אלטרנטיבה רעיונית מוצקה (שאף היא טבועה בחותם השלילה). ניתן לסכם את יסודות הגותו של מהר"ל בארבע עקרונות אלה: 

			(א) 	התורה כראי ההוויה וכמטאפיסיקה ה"אמתית", ותורה שבכתב ותורה שבעל פה בכלל עיקרון זה. על כן: 

			(1) 	רק התורה מביאה אדם לשלמותו.

			(2) 	רק התורה מביאה אדם להישארות נצחית לאחר המוות.

			(ב) 	הפילוסופיה של תורת הפעולה (קיום מצוות כמהלך קוסמי ורוחני). 

			(ג) 	הפרדה בין מדע (טכנולוגיה, תורת הטבע) לבין הדת.

			(ד) 	הטרנסצנדנטי כאידאל וכנוכחות.

			העקרונות הללו מסתכמים בכך שההנהגה האמתית של היקום החומרי היא הטרנסצנדנטית, וכי הנכסים של עם ישראל (תורה, ארץ ישראל, משה רבנו וכדומה) מבטאים כולם את הטרנסצנדנטי. אולם יותר משהיה מהר"ל מעוניין לעמוד על חשיבותן של התורה והמצוות כאלטרנטיבה לשכלתנות ואת ההנהגה הטרנסצנדנטית כפילוסופיה האמתית היה מעוניין לקעקע את יסודות השכלתנות. כביכול הציב מהר"ל רשימה של מושגי היסוד של השכלתנות של ימי הביניים, וניתץ אותם אחד לאחד. אבל הוא עשה זאת מתוך קבלה לכאורה ודחייה לאמתו של דבר. בשקדנות הוא רוקן את המונחים הפילוסופיים והמדעיים ממובנם הימי הביניימי, ויצק בהם תוכן הסותר מובן זה. הוא לא ביקש ליצור מדע אלטרנטיבי, מפני שלא סבר שהמדע בעל ערך כלל. אמנם מדובר במדע של ימי הביניים, שהיה בעל השלכות מטאפיסיות ותאולוגיות ולא על חוקיות העולם התת ירחי כשלעצמה.

			כאמור, אפשר להגדיר את משנתו של מהר"ל כפילוסופיה (דתית) של הפעולה,112 ומבחינה זו הוא גם מטרים את התפיסה החסידית של הבעש"ט, שטענה שמעשה המצוות משיג את אותה תועלת של הלימוד המובנה והספקולטיבי (תפיסת ה"דילוג"). אולם פילוסופיה זו מתגבשת אצל מהר"ל מתוך הדחייה החריפה, הבנויה והשיטתית של הדרך השכלתנית. הגותו של מהר"ל התגבשה בראש ובראשונה מתוך דחיית הרציונליזם היהודי הביניימי והרס יסודותיו. המשותף בין הרעיונות השונים שהביע הוא השלילה. דוק ותמצא: במהלך הדורות הופיעו הוגים לא מעטים שתקפו את השכלתנות הקיצונית. במהלך הוויכוחים על כתבי הרמב"ם במאה השלוש עשרה שמרנים רבים כדוגמת רמב"ן ביקשו לחצוץ בין הרמב"ם לבין תלמידים קיצוניים שלו. מגמה זו התקיימה גם במאות הבאות: הוגים רבים בשלהי ימי הביניים מתחו ביקורת קשה על שכלתנים קיצוניים כמו ר' לוי בן גרשם (רלב"ג) ומשה נרבוני. חכמים באיטליה, כמו ר' יוסף יעבץ (1440?-1508), שהיה ממגורשי ספרד והתיישב בנאפולי, פיררה ומנטובה, ביקרו בחריפות את השכלתנות.113 קבוצת השכלתנים בפולין שבדורו של מהר"ל אף הם תקפו את הפילוסופיה הקיצונית. למשל, ר' אברהם הורוביץ יצא נגד היודעים שהאמת היא ההתגלות, אולם ביקשו “להטעותם [את הציבור הרחב] כמנהג המינים הפלסופי[ם] שבאו להכחיש מה שכתו[ב] בתורה".114 הורוביץ הדגיש, שדברי התנאים נאמרו בנבואה וברוח הקודש.115 

			לעומת זאת מהר"ל תקף את יסודות השכלתנות, כל שכלתנות במשמע. מבחינתו בדרך כלל אין הבחנה בין הרמב"ם לבין ממשיכיו הקיצוניים ביחס לתפיסת העולם השכלתנית. ואין הבדל בין ממשיכים קיצוניים לממשיכים מתונים. ניתן דוגמה לכך: ההשלכות הסגפניות של השכלתנות התמצו בדרך כלל בקביעה, ש"חוש המשוש" (יצר המין) הוא “חרפה". מאמר זה מיוחס בידי מהר"ל ל"חכמים, והם החוקרים בשכלם על הנמצאים",116 ובידי אחיו ר' חיים ל"ערל הטמא היווני".117 שניהם העמידו את חז"ל מול תפיסה זו, שאפילו הרמב"ם צידד בה, והביאה פעמים אחדות במורה הנבוכים.118 אמנם מהר"ל היה מתון יותר בסגנונו (“חוקרים בשכלם"), שכן חכמים לא מעטים בסביבתו אמצו עיקרון זה והתחשבו בו. אף על פי כן הוא ואחיו דחו אותו על הסף. אולם אצל אחיו מדובר בגילויים אחדים בעוד שמהר"ל שילב את הביקורת בכל כתביו. על כן הפולמוס הוא מאפיין ראשוני של הגות מהר"ל. רעיונותיו ה"חיוביים" מתפתחים מתוך השלילה. ודחיית השכלתנות הייתה כה חשובה בעיניו עד שלא בחל בהתחזות לשכלתנות מבחינת הסגנון והניסוח כדי לערער אותה מתוכה.

			ברצוני בחיבור זה לעסוק בשני היבטים חשובים של המהר"ל כפולמוסן: ההיבט האחד מופנה ישירות כלפי חוץ, ועניינו ההתמודדות של המהר"ל עם הרפורמציה. מהר"ל התמודד עם האירועים התוססים העוברים בתקופתו על הנצרות במישרין ובעקיפין, בגלוי ובסמוי. ההיבט השני מופנה הוא כלפי פנים, והוא נסב על העימות החריף והמריר של המהר"ל עם הרציונליזם כפי שבא לידי ביטוי במיוחד בהגות היהודית בימי הביניים. כבר ציינו חוקרים שונים, שמהר"ל הציב כיעד פולמוסי את המטאפיסיקה במובן של ההגות בימי הביניים. לעומת זאת הוא לא ביקר את מה שאנו מכנים “מדעי הטבע" כשלעצמם, ויצר חיץ בין העולם ה"נבדל", הרוחני העל טבעי לבין החוקיות הטבעית. אמנם העולם הטרנסצנדנטי “פורץ" את גבולות העולם הטבעי, וכך מובהרים הנסים. אולם שלא במקרי ה"פריצה" העולם הטבעי מתנהג בדרכו שלו, והתנהגותו ניתנת למחקר עצמאי.119 יתר על כן: מהר"ל סבר, כי ידיעת התורה איננה סותרת את ידיעת מדעי הטבע (ושוב, סביר להניח שלא התכוון למטאפיסיקה, מפני שיש בה השלכות ישירות על האמונה הדתית). לדידו אפשר להיות חכם תורני ולשלוט במדעי הטבע בו בזמן.120

			תבנית ואירוניה

			אוטו דב קולקה כתב במאמרו על רעיון הבחירה בהגותו של המהר"ל ובסביבתו הקרובה דברים אלה:

			נראה לי שאין לחפש כאן השפעה ישירה בצורת קבלת רעיונות מן הצד שכנגד. שהרי מהותו הדתית האקסקלוסיבית של רעיון הבחירה בשני הצדדים אינה מניחה אפשרות של מעבר ישיר מתחום לתחום. אדרבא, זהותו הטיפולוגית של ניסוח הרעיון בשני הצדדים מחריפה בהכרח את הניגוד ביניהם, כשאמונתו של כל צד עשויה להתקיים רק מתוך הנחה ברורה של שלילת אפשרות הבחירה מן העומדים מחוץ לעדתו. לפיכך יהיה זה הגיוני יותר לראות את המקבילות בנקודה זו כהתפתחות אימננטית של רעיון מקראי משותף. האפשרות היחידה של השפעה הדדית בין המהר"ל לסביבתו הנוצרית בנקודה זו עשויה היתה להיות לדעתי רק עקיפה, או ביתר דיוק בעלת אופי דיאלקטי: מתוך ויכוח עם בעלי פלוגתא נוצריים הטוענים לירושת הבחירה הקיבוצית עשוי היה להיוולד גם הצורך בראדיקאליזאציה של רעיון הבחירה ופיתוחו להשקפה לאומית־היסטוריוסופית מקיפה.121

			אני סבור, שהפולמוס בהגותו של מהר"ל היה מכוון וממוקד הרבה מעבר למה שטען קולקה. יש לזכור, שאחד הספרים המשפיעים בתקופת הרנסנס היה “ספר הכוזרי" לר' יהודה הלוי,122 שהתחבר כספר פולמוסי בעל סגנון מתוחכם. רבות נכתב על הסגנון הפתלתל של ספר הכוזרי, שיש בו מורכבויות וסתירות פנימיות. כתיבתו של מהר"ל לא ניחנה בווירטואוזיות של ספר הכוזרי, ובניגוד ליצירה הפרוזאית הגדולה של ריה"ל מהר"ל לא חתר לכתיבה אזוטרית;123 נהפוך הוא, בכתביו השונים חתר להציג משנה אחדותית ותפורה היטב ככל האפשר. אמנם הוא ערפל בכוונה מונחים מסוימים, ולמעשה תפיסת הנבדל כפי שראינו לעיל עניינה טשטוש מכוון של הדיון המטאפיסי; אך מהר"ל עשה זאת מסיבות ענייניות, דהיינו במגמה להבהיר שהשכל איננו מציע הסבר הולם לעולם הטרנסצנדנטי אלא הפעילות בלבד (שמירת המצוות) ומסורת ההתגלות תספקנה את צרכיו המטאפיסיים של האדם. אך כתיבתו של מהר"ל היא שקופה, ואין בה סתירות מכוונות.124 רק הציניות והאירוניה של השימוש בטרמינולוגיה שכלתנית כדי למוטט את השכלתנות ניתנת להיחשב כתחכום ספרותי, ולמעשה תחכום פולמוסי. אף על פי כן הממד הפולמוסי של ספר הכוזרי היה ככל הנראה בעל השפעה עמוקה עליו, ואחת החידות המלוות את כתיבתו של מהר"ל היא העדר אזכור מסיבי של ריה"ל. אפשר לציין את הדמיון שבין שני ההוגים בקצרה:

			(א) 	חתירה לקעקע את סמכותה של התבונה.

			(ב) 	חתירה להצגת מדע חלופי, הנובע מהמקורות עצמם (המקרא, חז"ל, ספר יצירה וכדומה).

			(ג) 	שימוש במינוח המדעי הקיים כדי לסתור אותו.125

			אולם בעוד שריה"ל שמר על התכנים המקוריים של המינוח המדעי האריסטוטלי מהר"ל יצק במינוח משמעות שונה לחלוטין. אני מבקש לטעון אפוא, כי המהר"ל יצר דפוסי ביטוי ושיח מקבילים ליעד הפולמוסי שסימן, ובמיוחד השכלתנות. כלומר מבחינה צורנית הוא הביע דעות בתבנית של בעל הריב. הוא אימץ את הסגנון ואת הרעיונות של היריב כמעשה לסתור. לא רק את המינוח אימץ מהר"ל. אפילו את המבנה הספרותי של ספריו עיצב בתבניתם של חיבורים כמו מורה הנבוכים לרמב"ם או מלחמות ה' לרלב"ג, דהיינו חלוקה לפרקים רבים, ואופי ספרותי דמוי המונוגרפיה. באותה מידה חיבר דיונים אחרים בדפוסים פורמליים האופייניים לקבלה, אך עיקֵר את תוכנם ממשמעות קבלית תאוסופית או אקסטטית כלשהי.126 כל זאת כדי להראות שאין צורך בתיווך פילוסופי או קבלי בין אדם לבין תורה שבכתב ותורה שבעל פה.

			מבחינה זו הצליח לתעתע אפילו בחוקר מודרני איכותי כמו אהרן פריץ קליינברגר שכתב, כי “בהשקפתו [של מהר"ל] על מהותו המיוחדת של האדם בולטת גישתו האינטלקטואליסטית המובהקת".127 וכבר רבקה ש"ץ העמידה על המגמות האנטי שכלתניות החריפות של מהר"ל.128 בפרקי הספר אאריך להראות שהמינוח השכלתני נועד לקעקע את יסודות השכלתנות מיסודה, ולא רק להעבירה לפסים אחרים. מבחינה תוכנית יצק מהר"ל בסגנון השכלתני תוכן המערער את עמדת השכלתן היריב. כלומר המהר"ל סבר, שלא רק פולמוס גלוי משיג את מטרתו אלא גם פולמוס סמוי הוא בעל השפעה חינוכית חשובה. מבחינה מסוימת דרכי הפולמוס מביעים את שימושו הטרמינולוגי של המהר"ל. הוא השתמש בביטויים שכלתניים לכאורה, שילב בכתביו הטיות שונות של המונח “שכל" כפי שנעשה בהגות השכלתנית של ימי הביניים, אך למעשה התכוון לקעקע את יסודות השכלתנות. מבחינה מסוימת הגותו הפולמוסית שזורה במינוח המיוחד שנקט. אך אני מתכוון לטעון שגם מבחינת תבנית הדיונים אנו מוצאים דפוסים פולמוסיים מיוחדים. ההנחה שלי היא אפוא שסגנונו הפולמוסי האירוני המיוחד של מהר"ל מסביר את חוסר העקיבות שבדבריו, את המינוח שנקט ואת דפוסי הטיעונים שלו. 

			כבר ציינתי שמהר"ל בחר להתנסח בסגנונו של היריב הרציונליסט, ולהתחזות כמי שמנהל עמו דיאלוג אך למעשה תוקף את יסודותיו. אפשר למצוא מידה רבה של אירוניה בסגנונו של מהר"ל. לעתים ניתן לקרוא דיונים שלמים כאילו נכתבו בידי שכלתן מושבע כמו רמב"ם או רלב"ג, לולי היה מהר"ל משלב רמז זה או אחר למשמעות המנוגדת בתכלית של דבריו. דוגמה לכך היא תחילת ההקדמה לספר “באר הגולה", שהייתה אמורה להיקרא ככתב שכלתני לכל דבר אלמלא שילב מהר"ל מילה כמו “נבדל" בזיקה לשכל האנושי. פעולה “תמימה" זו חושפת מידית לקורא החכם את המשמעות הלא רציונליסטית של ההקדמה. לפי השכלתנות הפוסט מימונית שכל אנושי איננו יכול להיות נבדל, ומכאן שמהר"ל התכוון לביטוי של העולם הטרנסצנדנטי האלוהי בעולם הארצי. כאמור, מהר"ל מתחזה לרציונליסט, וכשהקורא נשבה בדבריו הוא יוצק בהם את המשמעות האותנטית. מהר"ל לא היה ראשון בכך בתקופת הרנסנס. ר' יוסף יעבץ למשל השתמש אף הוא באירוניה. כזכור יעבץ היה מבקר חריף של השכלתנות.129 הוא הסתמך על החלוקה של הרמב"ם במורה הנבוכים ג, יז להשגחה כללית לשמירת המין, החלה על כל דרגות החיים, ולהשגחה פרטית החלה על האדם בלבד. לאחר מכן הבהיר הרמב"ם שהאדם מושגח על פי רמת השגתו. יעבץ אף הוא חילק את ההשגחה לכללית או טבעית, “ואחר שהכל מעשי ידיו יחוייב להשגיח", ולהשגחה פרטית, “מיוחסת למעשה בני אדם". כביכול קיבל את המסגרת המיימונית. אבל הפירוש שיצק לשני סוגי ההשגחה מקעקע את מחשבת הרמב"ם:

			ודע כי מי שתדבק בו ההשגחה הכללית יהיה מוכן להדבק בשם יתברך ויזכה מתוך כך להשגחה הפרטית, וההשגחה הכללית הטבעית תדבק בברואים כפי הצורך וההכרח [...] וכבר הקדמתי כי אשר יושגח מהשגחה האלהית מכל מקום יוכן יותר לשמור מצותיו מזולתו וזהו סוד יסורי הצדיקים.130

			ההשגחה הכללית יוצרת הכנה לקיום המצוות ולהשגת הדבקות. הרמב"ם ודאי לא היה סומך ידו על פירוש כזה, שמבחינות רבות הוא מנוגד למגמתו של המורה. גישתו של יעבץ היא במובן מסוים מבוא לדרכו של מהר"ל. יעבץ הרבה לעסוק בעיקרי אמונה, ובניסוחים דוגמטיים. אך לאמתו של דבר הוא יצק בעיקרים אלה תוכן של תורה ומצוות, עיקר אותם ממשמעותם העיונית הפילוסופית, וחתר לפרש אותם לפי פשוטו של מקרא. למשל, מה שעניין אותו בבריאה איננו העמקות התאולוגית של יצירה מן האין אלא דווקא ההשגחה והמקור למעלת ישראל.131 מהר"ל כבר נמנע מעיסוק דוגמטי לשמו, והביע אדישות לרעיון המופשט גם כאשר הוא נקשר לפעילות הדתית.

			אסתי אייזנמן כתבה על סגנונו השכלתני של מהר"ל, “כי הוא משתמש במושגיה [של הפילוסופיה האריסטוטלית] באופן דרשני ויצירתי על מנת לבנות באמצעותם שיטה חדשה ושונה מבחינה מהותית, שיטה המעקרת מתוך מושגיה את משמעותם המקורית. הוא מאמץ את המושגים האריסטוטליים, שבמקורם נועדו להסביר את הסדר החוקי של הטבע ואת התופעות הטבעיות, כדי להסביר באמצעותם דוווקא את הסדר החוקי של ההתגלות ואת התופעות העל־טבעיות המתגלמות בהיסטוריה של עם ישראל".132 אף על פי כן הניתוח שבפרקי ספר זה עתיד להראות, כי מטרתו הראשונית והמרכזית של מהר"ל לא הייתה בנייה אלא סתירה. ההבחנה בין דבריה הנכוחים של אייזנמן לבין ההנחה שלי נעוצה בנקודת הכובד של הגות מהר"ל. לי נראה, כי הוא השתמש במונחים אריסטוטליים, אך לא כדי לבנות שיטה חדשה. לכך היו מספיקים מונחי המדרש, שאותם קיבל כפשטם וכמשמעם המילולי. הוא לא בנה מערכת דרשנית על מונחיו של אריסטו. שימושו של מהר"ל נבע מתוך אירוניה, מתוך הפולמוס ומסלידה עמוקה מהשכלתנות של ימי הביניים. הוא ביקש להראות כי המונחים הפילוסופיים המדעיים מקבלים משמעות רק מתוך סתירת הסביבה המקורית שלהם. לשם כך שמר לא רק על המינוח האריסטוטלי אלא גם על תבנית הדיון הפילוסופית כפי שנראה להלן בפרקי הספר. אין בהגותו של מהר"ל “מרכיבים" ימי ביניימיים. יש ויש מישורי ייחוס ימי ביניימיים או מוטב גבול ימי ביניימי, שאותו אין לעבור. והגבול הוא התפיסה הרציונליסטית של המציאות, כלומר כפיפותה לעקרונות מדעיים תאורטיים, תהליכיים־פעילים,133 מוחלטים,134 מטאפיסיים ואוניברסליים.135 

			אני מתכוון לצעוד צעד נוסף ולטעון, כי מהר"ל איננו מתכוון להציג מערך דרשני אלא לטעון לחוסר המשמעות של חקר התהליכים הקוסמיים המטפיסיים. אין ערך וגם אין משמעות להכרת העולם הטרנסצנדנטי כשלעצמו, אלא רק לבחינת מעורבותו בעולם החומרי. ומעורבות זו מתנסחת כמדע חלופי אנטי אריסטוטלי. כלומר יש כאן מעבר מביקורת לאדישות מוחלטת כלפי המטאפיסיקה והקוסמולוגיה כמדעים תאורטיים. להיגדים הכוללים על העולם הטרנסצנדנטי ועל היקום כשלעצמם אין משמעות מלבד שלילה. את הישויות הטרנסצנדנטיות כינה מהר"ל פעמים רבות “דברים נבדלים", לאמור הוא כלל לא התעניין בטיבם. הוא אף נתן טעם למגמה זו: “דבר שהוא נבדל מן האדם לגמרי ראוי שלא יהיה השגתו בו, כי דבר שהוא נבדל מן האדם אין ראוי שיהיה לו השגה בו, שכל השגה חבור וצירוף למושג".136 חקר המטאפיסי הוא חסר ערך מפני שבעל חומר איננו יכול לגשר על הפער שבינו לבין הרוחני המופשט. מהר"ל הציג אפוא גישה פרדוקסלית: לנבדל יש צירוף למציאות החומרית, ולמציאות זו אחיזה בנבדל. אולם להשגת הנבדל כשלעצמו אין שום צירוף לשכל המשיג, ועל כן רק השלילה תקפה לגביו. 

			כדאי להדגים את האירוניה שבאדישות. מהר"ל הבחין כביכול בין אדם למלאך. אדם נמצא “תחת הכסא" בעוד שהמלאכים “סובבים את כסא כבודו".137 מהר"ל נטל את הכתוב וְעַל דְּמוּת הַכִּסֵּא דְּמוּת כְּמַרְאֵה אָדָם עָלָיו מִלְמָעְלָה (יח' א, כו), ופירש את “תחת הכסא" כביטוי של שייכות, זיקה וצירוף ולא של מרחב. מכאן יצר הבחנה סכמטית, שכביכול יש בה ממדי עמקות: אדם (“וישראל בפרט") תחת כיסא ומלאך סובב כיסא. הוא כמעט שלא הוסיף מלות הסבר על הבחנה זו, שלכאורה רומזת על הנחות תאולוגיות מעמיקות. מהר"ל בקושי רמז, שהמיקום ביחס כיסא הכבוד “מורה על חבור",138 כלומר על מכנה משותף לאדם ולמלאך. למעט רשת הדימויים של קוטביות (“התנגדות") ואמצע, ופיזור מונחים כגון “חיבור", לא הציע מהר"ל הסבר למנגנון המקשר אדם למלאך ולמנגנון המבחין ביניהם. ולא די שלא הבהיר מהר"ל את כוונתו, הוא כתב שם, “ואלו דברים ברורים מאד".139 קשה להחמיץ את הממד האירוני של הדברים. מגמה זו של אדישות לרוחני המופשט היא אחד הביטויים של דחיית התורות שהיתוספו ושהתגבבו על המקורות הראשוניים, לאמור התורה שבכתב ושבעל פה.

			בכתיבה האירונית, שיש בה היבטים אסתטיים, ניתן לראות השפעה פורמלית של הרנסנס על מהר"ל. וכך אכן כתב סלאדק, “דווקא הקפדתו של מהר"ל על סגנון ספרותי ראוי ועל איכות רטורית עשויה לשמש כחוליה מקשרת בין דיונים על ההומניזם של מהר"ל וחקר הרנסנס".140 בניגוד להערכתו של סלאדק נראה לי, שההשפעה הסגנונית של הרנסנס ניכרת בכתבי מהר"ל פחות מאשר השפעה תכנית, ודוגמאות משקפות לכך הן הכתיבה האירונית141 והעניין המיוחד באסתטיקה.142 השפעה נוספת היא השימוש בתפיסה הנאופלטונית של ההאצלה בסוגיות של מקור התורה והנפש. כמובן, מהר"ל לא דן בתפיסה זו כלל כשם שלא דן בתפיסות פילוסופיות אחרות שכן הוא בא לערער את סמכותן. הוא הסתפק בהצגת עצמים שהם “אצולים", והוא גם לא נכנס לעיסוק במדרגי האצלה. כל זה היה ממנו והלאה. על כן בכוונתי להראות בפרקים הבאים שהמהר"ל הושפע עמוקות מהרפורמציה, וחותמו של הרנסנס הוא יותר צורני וספרותי.

			הפולמוס של מהר"ל עם הרפורמציה היה נעוץ במושג ההתגלות. הוא כלל את התורה שבעל פה, ובמיוחד את החלק הדרשני שבה, בסמכות ההתגלות. מהר"ל ראה באגדה מרכיב מהותי של ההתגלות בעוד שהרפורמטורים קראו לשוב לכתבי הקודש בלבד, ומבחינתם ההתגלות מוגבלת לספרי המקרא. במקביל ניתן לפרש את העמדת האגדה במרכז כתביו של מהר"ל כתגובה נגד שריפת ספרי התלמוד של הקתולים שהתרחשה בתקופת פעילותו של מהר"ל באיטליה במיוחד, ושהייתה במידה רבה ביטוי של העמקת הזהות נגד הפרוטסטנטיות.143 העמקת זהות כזו כוללת תגובה חריפה נגד כל ה"כופרים". על כן למרות האנטישמיות של רפורמטורים רבים אפשר לשער שמהר"ל העדיף את עמדתם על פני הקתולים, ובמיוחד בעקבות היחס לתלמוד.

			סביבה ומקורות

			חיים הלל בן־ששון כתב על חכמי פולין במאה החמש עשרה, שנתפסו כסמכות גם בבוהמיה ובמיוחד בעיר פראג, כי 

			במשנתו [של ר' אליעזר אשכנזי] וכן במשנתם של המהרש"ל, ר' אברהם הורוויץ והרמ"א, אתה רואה כיצד הולכת אותה תרבות “ספרדית" ראציונאליסטית ונעשית “שפחה" לתורתם של חסידי אשכנז, ועוד יותר לתורת הסוד, העולה ודוחקת את רגליה.144 

			ואכן סביבתו של מהר"ל כללה חכמים אלה בנוסף לר' יצחק חיות, ר' מרדכי יפה, ר' יום טוב ליפמן הלר ואחרים. רבים היו בתודעתם תלמידיו.145 מכל מקום מהר"ל הפליג מהקבוצה שהזכיר בן־ששון בשניים: 

			(א) 	סגנון. הוא שלל מראש את התרבות הספרדית תוך כדי התחזות למצדד בהליכותיה. אין אצלו הדרגה כלשהי. 

			(ב) 	תוכן. הוא לא קיבל את תורת הסוד או כל תורה אחרת כתחליף לפרשנות ישירה למקורות ההתגלות, שכן דחה את עיקרון התיווך. 

			וויכוחים חריפים על הלגיטימיות של הפילוסופיה בכלל והחיבור “מורה הנבוכים" בפרט פרצו באותו הזמן, והגותו של מהר"ל היא לעניות דעתי אחת הפסגות באירועים אלה.146 בכך הצטרף לעמדתו הנחרצת של אחיו.147 אולם כתביו של ר' חיים בן בצלאל לא נקטו את הטכניקות הספרותיות הפולמוסיות המורכבות שנקט מהר"ל. סלידתו של מהר"ל מהפילוסופיה השכלתנית הגיעה לשיאים חדשים בהגות היהודית. עמדנו לעיל על הנוכחות של גישת ר' יהודה הלוי בשיח של מהר"ל. אולם אפילו ריה"ל, שדחה את השכלתנות ובמקומה הציב את קיום המצוות כהשגת השלמות, היה מתון מדיי בעיניו. ומתוך ההקפדה עליו אף נמנע מלהזכיר את שמו כאן ובמקומות אחרים כפי שציינו לעיל. כתב מהר"ל על השאלה המפורסמת של ריה"ל, שהביאה אבן עזרא בפירושו לשמ' כ, א:148

			ומעתה יתורץ הקושיא שנשאל אל הראב"ע כמו שכתב בפרשת יתרו למה אמר אנכי ה' אלהיך אשר הוצאתיך מארץ מצרים ולמה לא אמר אנכי ה' אלהיך אשר בראתי שמים וארץ, כי דבר זה לא שייך לומר כלל; כי הכתוב ר[צה] ל[ומר] למה הוא אלהיהם, וע"ז אמר “אשר הוצאתיך מארץ מצרים" (שם כ, ב), ועל ידי זה שהוצאתי אתכם מארץ מצרים קבלתם אותי למלך ותהיו עבדים לי. ואם יקשה להם כי הוא יתברך אלהיהם לא בשביל שהוציא אותם מארץ מצרים רק בשביל שברא את האדם והוא אלהי הכל, ולפיכך הוקשה להם כי ראוי לומר “אנכי אלהי השמים אשר בראתי שמים וארץ וגם אותך", ולמה תלה בהוצאה בלבד.149 אלו האנשים מבינים כי אין חלוק בין אלהותו יתברך על ישראל ובין אלהותו על הכל, וכמו שהוא יתברך אלהי הכל כך הוא אלהי ישראל; ודבר זה טעות, כי מה שאמר הכתוב “אנכי ה' אלהיך" ר"ל שאני אלהיך בפרט, שהוא יתברך שמו חל על האומה הנבחרת בפרט אף כי הוא אלהי הכל, אין נקרא שמו רק על האומה הנבחרת ואין מלכותו רק על האומה הנבחרת, וזהו “אנכי ה' אלהיך אשר הוצאתיך מארץ מצרים", כי לא דבר הכתוב לענין הממשלה, כי דבר זה בודאי שהוא יתברך מושל על כל, רק כי הכתוב אומר כי על ישראל נקרא שמו ומלכותו עליהם.150

			דברים אלה משקפים היטב את דרך טיפולו של מהר"ל במקורותיו. הרי אין ספק, שריה"ל היה זה שניסח את עדיפותו של עם ישראל, ומהר"ל היה מהמושפעים מגישתו.151 אולם מהר"ל זעם על עצם ניסוח השאלה. הוא לא היה יכול להבין, מדוע בכלל העלה ריה"ל על דעתו להציב את הבריאה במקום היחס המיוחד לעם ישראל (“דבר זה לא שייך לומר כלל"). השאלה פסולה מיסודה. אבל היא פסולה לא רק בגלל קו המחשבה, שההשגחה על עם ישראל נעלית לאין ערוך מאשר היחס לאומות האחרות. היא פסולה בעיקר מפני שהמדרש כבר הסביר במפורש את “אנכי" על פי “מלך בשר ודם שנכנס למדינה".152 דברי המדרש ברורים: הדיברות הראשונים עוסקים בקבלת מלכותו של הקב"ה מצד עם ישראל. כיצד היה יכול ריה"ל לשער, אפילו לשם העלאת השאלה, לאמץ אלטרנטיבה אחרת מאשר הדברים המפורשים המדרש. ולא עוד אלא שריה"ל העלה על דעתו אופציה קוסמולוגית ואוניברסלית בשעה שמובן מאליו שהכתוב עוסק במעלת עם ישראל. מהר"ל לא היה יכול לעכל זאת, ועל כן אפילו לא טרח להזכיר את שמו של ריה"ל על שאלתו הנודעת.

			מהר"ל הרים תרומה חשובה לתופעה שתיאר בן־ששון, ובניסוחו של אלבוים, שמיפה את חכמי פולין ועמד על עולמם הרוחני, “בראשית המאה השבע־עשרה, כאשר הקבלה הלכה והשתרשה בפולין, הצטמצם העניין שגילו המחברים בלימוד ה'חכמות'".153 השתרשות הקבלה באה בד בבד עם הפולמוס החריף עם השכלתנות. אף שמהר"ל לא נמנה עם המקובלים כלל הוא היה מראשי הנאבקים בשכלתנות. לאונרד לוין הציג שני “גלים" של זיקה לשכלתנות בתקופתו ובסביבתו של מהר"ל, דהיינו במה שהוא כינה “הרנסנס של יהודי פולין":

			(א) 	רמ"א, ר' דוד גנז האסטרונום וההוגה, ר' מרדכי יפה, ר' אברהם הורביץ.

			(ב) 	ר' אליעזר אשכנזי שהגיע לפולין (1576), מהר"ל.154 

			מעתה ניתן לקבוע, כי בסביבתו הקרובה של מהר"ל הופיעו טיפוסים אחדים של הגות. יצחק טברסקי כבר הציג חלוקה של ההגות במאה השש עשרה ביחס ללימוד התלמוד וההלכה.155 אני מבקש לדקדק מעט יותר, ולהציג חלוקה על פי קריטריונים של שכלתנות מצד אחד ומיסטיקה וקבלה מצד שני:

			(א) 	שיבה למקרא ולחז"ל. הגות המתמקדת בפשוטי המקראות ובפרשנות חז"ל, שכמעט שלא השתמשה במינוח המדעי הפילוסופי ולא חתרה להבנה מדעית של המקורות.156 הערכים ואמות המידה שלה אינם פילוסופיים. דוגמאות משקפות לכך הן חיבוריו של ר' חיים אחי מהר"ל ור' שלמה אפרים מלונטשיץ.

			(ב) 	שכלתנות מתונה. אימוץ עקרונות השכלתנות בעיקר מתוך כתבי הרמב"ם, עקידת יצחק לר' יצחק עראמה ודומיו, בד בבד עם הכרה בעליונות ההתגלות. גישה זו מופיעה בכתבי ר' אברהם הורביץ (1615-1540).

			(ג) 	שילוב פילוסופי קבלי. הגות המבקשת להבין את המקורות בסיוע מקורות ומינוח מדעיים בצד מקורות ומינוח קבליים. הגות זו יצרה מעין שילוב בין השניים, כשהכף נוטה לצד הקבלי במקרה של מתח. דוגמה לכך היא הגותם של יום טוב ליפמן מילהויזן (איש פראג כנראה, שנפטר בשנת 1440) ושל ר' משה איסרליש (רמ"א).

			(ד) 	מוסר קבלי. הגות המציעה יריעה מוסרית רחבה, הכוללת הדרכה התנהגותית בצד טעמי מצוות, וכל זה בגוון קבלי מובהק. דוגמה לכך היא החיבור שני לוחות הברית (של"ה) של ר' ישעיה הלוי הורוביץ (1630-1558).

			(ה) 	ביקורתיות קבלית על הפילוסופיה. הגות קבלית מובהקת המותחת ביקורת קשה על השכלתנות של ימי הביניים, ובמידה רבה מתגבשת מתוך ביקורת זו. דוגמה לכך היא הגותו של ר' מאיר אבן גבאי.

			מהר"ל הציע טיפוס נוסף של הגות: 

			(ו) 	שלילה לשמה. הגות פולמוסית שנועדה בראש ובראשונה לדחות את הסמכות המדעית הפילוסופית, והמשתמשת באינטנסיביות במינוח מדעי פילוסופי מתוך משמעויות מנוגדות כדי לערער את תוקפו. היא אף אדישה לתכנים הקבליים, ובעקיפין דוחה אותם כמקור לפרשנות חז"ל מפני שהקבלה אינה אלא תורה נוספת החוצצת בין אדם לבין המקורות האלוהיים. מבחינה תוכנית וסגנונית קרובה ביותר הגות מהר"ל לטיפוס הראשון שצוין לעיל, אך יש בה גוונים ומצלולים מהטיפוסים האחרים.

			מבחינות רבות ניתן לטעון, שמהר"ל מיצה את הנטיות המרכזיות הסמויות והגלויות בהגות של תקופתו וסביבתו, וניתב אותן לכדי ביטוי קיצוני, רחב יריעה ומתוחכם. הוא הציג את מגמת המיזוג של רמ"א באור גרוטסקי ומגוחך בכך שהשתמש במינוח פילוסופי בדבריו, וניתב את גישתו לכיוון של ההתמקדות במקרא ובחז"ל ללא תיווך. לנוכח המגמות העיוניות והפולמוסיות של גישת מהר"ל אפשר לראות במפעל הפרשני הגדול מעין שיבה למקורות, “תורה (שבעל פה) בלבד",157 מתוך הסתייגות מובלעת אך חריפה מהפרשנות הענפה להן, פרשנות שצמחה בהגות של ימי הביניים.

			שלילה לשמה

			קודם הזכרתי את שתי השלילות הגדולות של הגות מהר"ל, שלילת התיווך שבין אדם לבין כתבי ההתגלות ושלילת הדיון המטאפיסי. אני מבקש כעת לסכם: בחיבור זה אני מתכוון להתחקות אחר מקורותיהם ומשמעותם של מונחי יסוד פילוסופיים ותאולוגיים בהגותו של מהר"ל. בכל פרק מפרקיו אבחן מושג או מושגים מרכזיים בהגותו של מהר"ל. אני רוצה לחשוף את המשמעות הרעיונית של הגות זו כשלעצמה ומתוך עצמה אך גם לנוכח מקורותיה. טענת היסוד שלי כפי שכבר הופיעה קודם היא, שמגמתו של מהר"ל בחיבוריו היא בראש ובראשונה שלילה וביקורת כלפי השכלתנות כפי שהתנסחה בסכולסטיקה של ימי הביניים ושל הרנסנס וכלפי כל תורה המתיימרת לתווך בין הפרשן לבין הטקסט של ההתגלות. ובמלים אחרות, מהר"ל הוא תוצר מובהק של אווירת הרנסנס שכנגד (קונטרה־רנסנס), וגישתו הולמת את האינטואיציות של הרפורמציה וסביבותיה.158 נראה לי שניתן לנסח את המגמה המרכזית של מהר"ל בארבע טענות אלה:

			(א) 	ביקורת. התבונה והמדע של ימי הביניים (דהיינו הפילוסופיה השכלתנית הסכולסטית) הם חסרי ערך ומקור לכפירה. ואילו המחשבה המיסטית איננה מקדמת את הפרשן להבנת הטקסט ההתגלותי.

			(ב) 	חוסר עניין. הביקורת על המטאפיסיקה של השכלתנים מובילה להנחה נוספת, שהיא: שדה הישות הקוסמולוגי (כמושגים אוניברסליים) והמטאפיסי איננו ניתן להכרה חיובית, ולמעשה אין כלל עניין למפות אותו, לחשוף את מדרגיו ולהיכנס להבחנות שבין דרגה לדרגה למעט היגדים כלליים וסתמיים (אלהות, מלאכים וכדומה). ההיגד היחיד שניתן לומר עליו הוא ששדה ישות זה הוא טרנסצנדנטי לחומר. 

			(ג) 	גילוי עניין. קיימים מספר אובייקטים המבטאים את הנוכחות של הטרנסצנדנטי בעולם החומרי (תורה ומצוות, עולם הבא, צדיקים, ישראל וכדומה). העניין עובר אפוא מהמטאפיסיקה כשלעצמה לרישומיה בעולם הארצי.

			(ד) 	תורת הפעולה. אף הנחה זו נגזרת מקודמתה: קיום מעשי של המצוות מוגדר טרנסצנדנטי לא רק מבחינה ערכית אלא גם מבחינה אונטולוגית. 

			הבשורה של המהר"ל היא אנטי פילוסופית במובהק (ולטעמי גם אנטי קבלית), והמהר"ל הוא מייצג מובהק של השלילה: שלילת הרציונליזם של ימי הביניים ושלילת הידיעה התבונית ביחס לטרנסצנדנטי. מפעלו הגדול של המהר"ל הוא להראות כיצד ארבעת העקרונות הביקורתיים הללו מתבטאים בפרשנות מפותלת למקורות התלמודיים והמדרשיים. הרעיונות ה"לאומיים" והפרטניים (ייחודיות העם והארץ) שהעסיקו את המחקר לעייפה בחמישים השנים האחרונות159 נראים לי הסתעפויות וביטויים של הביקורת, אף כי הם לא פחות חשובים לתשתית התאולוגית המיוחדת שטווה מהר"ל. רעיונות אלה נובעים מהמגמות השיטתיות של הגות מהר"ל. יתר על כן: אני סבור, שההיבטים ה"לאומיים" והפרטניים יובנו ויתבררו אל נכון כאשר היסודות הרעיוניים האנטי רציונליסטיים ומיסטיים יתחוורו לאשורם. בדרך זו אני נדרש אל רעיונות הייחודיוּת של העם והארץ בחיבור זה.

			חוקרים שונים ביקשו למצוא בהגותו של מהר"ל מעין הטרמה והכנה לרעיונות מודרניים. הם התבוננו בהגות המהר"ל לאור חותמה ההיסטורי והתרבותי. מגמה זו באה לידי ביטוי ברור, למשל בגישתו של אנדרה נהר מזה160 ודוד סורוצקין מזה.161 נהר בחן את רעיונותיו של מהר"ל מתוך נטייה למצוא בהם תבניות מתוך הפילוסופיה הקונטיננטלית המודרנית שלאחר הרנסנס והרפורמציה. סורוצקין בחן את רעיונותיו של מהר"ל בבחינת מצע להופעת זרמים מודרניים בעולם היהודי. נראה לי כי מגמה זו מאתגרת, מעוררת עניין רב, ומעמידה את משנת מהר"ל בפרספקטיבה הולמת. היא מוסיפה שכבה הרמנויטית המעשירה את המשמעויות התרבותיות של הגות מהר"ל. אולם אני אינני מבקש להביט בחיבור זה קדימה אלא לנתח את הנתון, דהיינו להעמיק במשמעויות הטקסטים שחיבר מהר"ל ולבחון את יסודותיהם ומגמותיהם הגלויות והמוצנעות. 

			בחיבור זה אני מבקש להתחקות אחר תבניות תשתית וללבן מונחי יסוד בהגותו של מהר"ל לנוכח מקורותיהם, ובמלים אחרות מתוך בחינת ספרייתו של המהר"ל והאקלים הרעיוני, החברתי, הרבני והתרבותי שבו פעל. בחינה כזו הכרחית לדעתי להבנת סגנונו הספרותי והפולמוסי של מהר"ל. אני מבקש לברר את משמעותם של תבניות ומונחים אלה לא כפי שנתפסו כאנטיציפציה של הפילוסופיה והתרבות בעת החדשה אלא עד כמה שניתן כפי שמהר"ל עצמו הפנים ופירש אותם וגייס אותם לצורך מאבקו החריף בשכלתנות ומאמציו לייתור התיווך שבין המאמין לבין מקורות ההתגלות ובין המאמין לטרנסצנדנטי. ענייני בחיבור זה איננו מתמצה בתולדות הרעיונות אלא הוא נדרש במיוחד לפילולוגיה, לאמור חשיפת יסודות ההגות של המהר"ל כשלעצמה ופענוח מערכת המונחים, מתווה הרעיונות והסגנון הספרותי שנקט. מחד גיסא בכוונתי לבחון את האופנים שבהם הפנים מהר"ל דפוסים ומושגי יסוד בהגות היהודית ואת הפרשנות החדשה שהעניק לדפוסים ומושגי יסוד אלה; ולאידך גיסא רוצה אני לעקוב אחר גלגוליהם של המושגים הללו ממקורותיהם המרכזיים לתוך משנתו של מהר"ל, ולהתחקות אחר האופן שבו ניצוקו להגותו של גדול חכמי פראג. הטקסט היסודי שאותו אני בוחן הוא בעיקר פרקי הספר “תפארת ישראל", הנראה בעיני חיבור ממוקד ופרוגרמטי. “תפארת ישראל" חושף יותר מחיבורים אחרים של מהר"ל את האוריינטציה ההגותית שלו. כמובן, הניתוח נזקק למכלול כתביו של מהר"ל. עם זאת במרכז עומד “תפארת ישראל".

			פרק א

			תורה וסביבותיה

			תפיסת התורה היא גורם מכונן בהגותו של מהר"ל, שממנו מסתעפים הרעיונות בתחומים השונים. מבחינות רבות ניתן לטעון, כי הגות זו היא בראש ובראשונה בגדר תאוריה של התורה, וכי לימוד וקיום התורה שבכתב והתורה שבעל פה מחליפים באופן מוחלט את הכרת החוקיות המדעית ורכישת הידע המדעי בפילוסופיה הרציונליסטית של ימי הביניים כשם שהיא מחליפה את הידע המפורט על מבנה האלוהות בקבלה. התורה מאפשרת הבנה נכונה של התהליכים בעולם הטבעי, והיא מאפשרת ניסוח של חוקיות המסבירה את התנהגות העולם החומרי, אף שהיא עצמה איננה חומרית. לרוב היא איננה מתארת את העולם העל טבעי כשלעצמו אלא רק את האופן שבו עולם זה מעצב את העולם הטבעי. התורה איננה זקוקה לתיווך של מערכות רעיוניות, פילוסופיות או מיסטיות, והיא נגישה לעיון הבריא. בין שהיה מהר"ל מיסטיקן ומקובל בין שהיה הוגה עיוני תפיסת התורה היא בריח התיכון של הגותו. התורה היא המפתח להכרת האל, היקום והאדם. היא המפה של ההנהגה האידאלית האנושית והקוסמית כאחד. היא כשלעצמה ישות טרנסצנדנטית על אף שיש לה זיקה מהותית לעולם החומרי. באחת: הדרך היחידה המובילה לאלוהים ולשלמות הדתית היא התורה. מכאן שרעיונותיו של מהר"ל סובבים כולם סביב התורה, והבנתם מעוגנת במעמדה של תורה. 

			מאחר שמהר"ל זיהה את התורה כישות טרנסצנדנטית (“נבדל") הרי שמבחינות רבות הוא הציג פילוסופיה שלילית של התורה. הווי אומר, שהתורה משתייכת לשדה ישות שההכרה האנושית לא חלה עליו כשלעצמו. לפיכך פרדוקסים שכליים אינם פרדוקסים קיומיים ביחס לתורה: פעילות (קיום המצוות) מוצגת לא רק בתבנית מגית או תאורגית אלא גם בתבנית שכלית. אי אפשר להבחין יותר בין פעולה להשגה. התבוני הוא פרקטי והפרקטי הוא תבוני. הפעולה הדתית מעבירה את האדם לשדה הישות שמעבר לקיום שלו, והיא כשלעצמה ביטוי של שדה ישות כזה; לפיכך מהר"ל הציג תאוריה שלילית של המצוות מבחינת אי כפיפותן לדפוסי החשיבה וההיגיון. תורה מעצבת חשיבה ואיננה תוצאה שלה. כפי שנראה להלן תפיסה כזו של התורה היא מבחינות רבות תוצאה של הגות הרפורמציה. כל שיש לומר על טיבה של התורה הוא, שהיא איננה חומרית אף לא טבעית. התאוריה השלילית של התורה נמצאת בעיקר בחיבור “תפארת ישראל" ובשער הפותח את “נתיבות עולם", אולם רישומה ניכר גם בחיבורים האחרים של מהר"ל. 

			מקורותיו של מהר"ל נעוצים בראש ובראשונה בתפיסת התורה במסורת ההגותית היהודית. יחד עם זאת אני מבקש לטעון בפרק זה, שהוא אימץ תבניות חשיבה אחדות של הוגי הרפורמציה תוך כדי יציקת תכנים הנוגדים את הנצרות. מבחינה זו יחסו לרפורמציה כיחסו לשכלתנות של ימי הביניים: הוא משתמש במגמות, בתבניות ובדפוסים שלה בבחינת מעשה לסתור. דומה כי התגלית המעניינת איננה עצם קיומו של הפולמוס אלא דווקא המודעות (העקיפה למצער) לחשיבת הרפורמטורים, הפנמת חלק מתבניות החשיבה שלהם, והשימוש שעושה מהר"ל בהגותם כדי לערער את יסודותיה. 

			(א) רקע

			מהר"ל פנה לקהל יהודי. ככל הוגה הוא סבר, שהוא מרים תרומה להשרשת האמת בקרב קהילתו הקרובה. קהילתו זו, פראג וסביבותיה, הייתה נתונה בצומת של השפעות. נוסף לכך מהר"ל היה פולמוסן. הוא התייחס בדעתנות לזרמים המבעבעים באקלים הרוחני והחברתי שבו פעל (שכלתנים, קראים, נוצרים מזרמים שונים). ברצוני להעיר הערות אחדות על האקלים הרוחני שהוביל לתפיסה המיוחדת של התורה בהגות מהר"ל.

			צומת

			מהר"ל פעל בצלן של שתי תקופות, שיש היסטוריונים הרואים בהן מבחינות רבות תקופה אחת, והן הרנסנס והרפורמציה. היו שטענו, כי המהר"ל הוא תוצר מובהק של הרנסנס. אולם כבר טענה רבקה ש"ץ במאמרה על התפיסה המשפטית של מהר"ל, “שהתזה שלי היא אנטיתזה לטענה, שהמהר"ל מייצג הומאניזם בכלל והומאניזם יהודי איזה שהוא".1 ואכן לאור ההתנגדות החריפה של המהר"ל לשכלתנות, שעוד ניגע בה פעם ופעמיים במהלך פרקי הספר, יש לקבוע כי מהר"ל התרחק מרוח הפתיחות של הרנסנס על אף שאין ספק שהוא ספג מהאווירה הרנסנסית. עיקר הגותו מקרבת אותו דווקא לרוח הרפורמציה.2 והא ראיה: התאולוגיה של הרפורמציה נשענה על דחייה חריפה של הסכולסטיקה של ימי הביניים, ומהר"ל היה מגדולי המתנגדים לשכלתנות היהודית הביניימית, שלפחות עד המאה השתיים עשרה הייתה מקור השראה לא אכזב לסכולסטיקה. 

			רבקה ש"ץ אכן הראתה שתפיסת התורה של מהר"ל איננה הומניסטית, ונראה לי שיש צורך לצעוד עוד צעד קדימה, ולהראות כיצד תפיסת התורה שלו הולמת מגמות מרכזיות ברפורמציה. יעקב אלבוים כבר ציין, כי תפיסת התורה העסיקה את חכמי דורו ומקומו היהודים של מהר"ל.3 אולם בניגוד לחלק מן ההוגים הללו הדגיש מהר"ל היבטים מיוחדים של תפיסת התורה המקשרים אותה במיוחד לאירועי הסביבה. הדבר מובן: כבר ציינו לעיל במבוא, כי לא יעלה על הדעת שבתקופת הרפורמציה ובמקום כמו פראג לא יושפע השיח על המקרא על הוגה כמו מהר"ל. עם זאת כתב יעקב כ"ץ דברים אלה:

			בכתביו המרובים נדרש המהר"ל ליהדות מכל בחינותיה. בעיית בחירת ישראל, גורלו ההיסטורי וייעודו המשיחי העסיקו את מחשבתו, והוא נתן דעתו במיוחד על מקור הבדילות היהודית ומשמעותה המיטאפיסית. קרובים היינו להניח לכאורה, שהוגה זה יבקש להגדיר את היהדות בהשואה לנצרות; הרי מזכיר הוא לפעמים את הנצרות, ואין ספק שמגע־מה היה לו עם בעלי־פלוגתא נוצריים. אולם הערותיו של המהר"ל על עיקרי הנצרות ותורותיה ספק אם הן מצטרפות ליסודות הפילוסופיה שלו ועיקריה. טענות הנצרות כנגד היהדות, שהוא נזקק להן, הן ברובן הטענות המסורתיות, וקרוב לוודאי שהן לא הגיעו לידיעת המהר"ל אלא דרך צינורות הספרות היהודית.4

			בדורותיו של המהר"ל נראתה אריכות הגלות כצרה ללא קץ והיא תבעה הסבר ללא כל קשר לטענות הנוצרים. מכיוון שהמהר"ל יצא להגדיר את מקום היהדות בעולם, על כורחו נזקק לסתירה שבין מעמדה של האומה לבין ייעודה. מצד אחד היהודים הם העם הנבחר, ומצד אחר הרי הם שרויים בגלות על כל צרותיה וסבלותיה. מכיוון ששאלות אלה מצביעים עליהן כבר בתלמוד ובמדרשים, והמהר"ל השתמש בדברים כבנקודות־מוצא לדיוניו שלו, נראה לעתים כאילו לא בא אלא לפרש את מקורות המסורת. ודאי לא נעלם מן המהר"ל, כי הנוצרים מנגחים בטענות אלה את ישראל, ואלם בהמשך המשא־ומתן שלו יותר משהתכוון להשיב להם ביקש למצוא תשובה לבעיות גופן.5

			כללו של דבר טען כ"ץ, “אדישותה של היהדות כלפי הנצרות מפתיעה ביותר לאור העובדה, שבעקבות הריפורמאציה חלו בנצרות שינויים כבירים, שזימנו לכאורה שעת־כושר נוחה לחזור ולנסח את העמדה היהודית כלפי הנצרות המשתנית".6 לטענתו המושכלת של כ"ץ יש להוסיף את דבריו של שלמה פינס, שלפיהם נרתעו יהודים מלהזכיר את מקורותיהם הנוצריים בפירוש.7 הוגים חשו בנוח להזכיר הוגים מוסלמים יותר מאשר הוגים נוצריים ולעתים אפילו יותר מאשר הוגים יהודים. אלפאראבי, אבן סינא ואבן רשד מוזכרים בחיבורים פילוסופיים הרבה יותר לאין שיעור מאשר הוגים יהודים. דוגמה בוטה לכך היא הרמב"ם, שבמורה הנבוכים התעלם מהוגים יהודים לפחות בשמם. לעומת זאת הוגים הלניסטים ומוסלמים נזכרים לרוב. הוגים בודדים הזכירו חכמים נוצריים, כמו ר' יעקב אנטולי, איש המאה השלוש עשרה, שהזכיר את מיכאל סקוטוס. אף על פי כן צדק פינס בהערכתו, שעקבות הסביבה ניכרים בחיבורי יהודים. כמדומה שהדברים יפים במיוחד להגותו של מהר"ל שהיה בצומת של אירועים סוערים בעולם הנוצרי. אכן חוקרים כבר השוו את משנתו הלאומית של המהר"ל להגותם של מרטין לותר (1546-1483) וג'ון קלווין (1564-1509).8 סורוצקין טען, כי בצד ההקבלות יש לשים לב להבדלים העמוקים שבין התפיסות של הרפורמטורים להגות מהר"ל.9 בין כך ובין כך סוגיית תגובותיו של המהר"ל למתרחש בעולם הנוצרי שסביבו לא באה לידי מיצוי. 

			מגמות אחדות באו לידי ביטוי בפראג בתקופת המהר"ל: ראשית, האמונה הקתולית המסורתית והשורשית שהייתה מעוגנת ברליגיוזיות של השכבות החברתיות והדתיות המסורתיות; שנית, ההומניזם ה"דתי" של ארסמוס, תומס מור ואחרים מתח ביקורת קשה על הכנסייה. הביקורת לא הסתפקה במנגנון המסואב של הכנסייה אלא התרחבה לבערות של נציגיה. ההומניסטים הללו קראו לשוב למסרים המקוריים של הברית החדשה. ושלישית, הרפורמציה של לותר וממשיכיו. בניגוד לעמדתו של כ"ץ נראה לי קשה שלא להבחין בחותמם העקיף של המאורעות הללו בהגותו של מהר"ל, ובמיוחד המגמה השלישית, הרפורמציה.

			מהר"ל כרפורמטור יהודי

			אני מבקש לטעון בפרק זה, שמבחינה צורנית התאמץ מהר"ל לייצר מהלך הגותי המקביל לרפורמציה בתוך העולם היהודי. לא פחות. הווי אומר, שהשפעת הכיוון, המתודות ודרכי הפעולה התאולוגיות של הרפורמציה ניכרת היטב בהגותו עד כדי כך שאפשר לטעון שמהר"ל גייס את הדפוס של הרפורמציה לצרכיו או שהיה נציג כביכול של הרפורמציה בתוך העולם היהודי. כפי שציינו לעיל בהקדמה, דרכי ההתמודדות של מהר"ל עם הרפורמציה מקבילים לדרכי התמודדותו עם השכלתנות היהודית של ימי הביניים. הוא שאב מונחים ותבניות חשיבה מהשכלתנות אך כדי לערער את יסודותיה ולסתור את המבנה שעמלה עליו במשך מאות שנים. באותה מידה מפעלו הרעיוני של מהר"ל ביחס למעמד התורה ניתן לתיאור באמצעות שורה של מהלכים המקבילים לכאורה למהלכים שנקטו לותר וחבריו, אך מבחינה תכנית ומהותית מהלכים אלה מתאמצים לעקור מן היסוד את יסודות הרפורמציה של העולם הנוצרי. מבחינה מסוימת מציגים מהלכים אלה את מהר"ל כמעין “רפורמטור יהודי". והם מסתכמים בחמישה:

			(א)	שיבה לטקסטים. הרפורמציה נשאה את הבשורה לשוב למקורות המכוננים (“כתבי הקודש בלבד"). במיוחד מדובר על התנ"ך והברית החדשה, אך ניכרת גם מגמה של שיבה להגות האוגוסטינית. מהר"ל נשא את הבשורה לשוב ולכונן את התאולוגיה היהודית על מקורות התורה שבעל פה ולא על מקורות מדעיים, שכלתניים ומיסטיים. כלומר הוא החליף את הברית החדשה בתורה שבעל פה, ובין השורות קרא לזנוח את הפרשנות (השכלתנית ובמידה מסוימת גם הקבלית) שניתנה לה במשך הדורות. על כן הגותו מתרקמת בראש ובראשונה כפרשנות לתורה, ובכללה מדרשים ואגדות החכמים.10

			(ב)	פשט. הרפורמציה הסתייגה מהפרשנות האלגורית הענפה שנתלתה בכתוב במשך מאות שנים, וקראה לשוב לפשט הכתובים. מתוך דרכי הפרשנות המגולמות בפרד"ס היא התמקדה בפשט כמעט באורח בלעדי. אף מהר"ל שב לפשט של המקראות והמדרשות, ותבע להבין את רעיונותיהם על בסיס החוקיות העולה מהמשמעות המילולית של הטקסט.

			(ג)	שיבה לאמונה. הרפורמציה נשאה את הבשורה לשוב לאמונה ה"טהורה" מתוך ביקורת על משקע הטקסיות של הסקרמנטים. אדם נשפט ונגאל לפי אמונתו בלבד. מהר"ל נשא בשורה לשוב ל"תורה" כדבר האל ובמלים אחרות הלכה. התורה שבכתב ושבעל פה מתפרשות מתוך עצמן ולא מתוך שכבות של מסורות הגותיות,11 והן הקריטריון היחיד למעמדו של אדם. 

			(ד)	מהלך זה נגזר מקודמו: השיבה לאמונה משמעה הייתה דחיית התבונה. הרפורמטורים הסתייגו מהסכולסטיקה של ימי הביניים שהחדירה את ההיגיון ככלי שיפוט של האמת הדתית.12 מהר"ל דחה את ההגות השכלתנית מבחינה מהותית ותוכנית, אף שנקט תחכום בכך ששמר על סגנון השיח שלה. צא וראה: הן מהר"ל הן קלווין כינו את דבר האל “חכמה" או “שכל", כדי להצביע על העובדה, שהאמונה התמימה והטהורה בהתגלות היא היחידה הראויה להיקרא במונחי התבונה.

			(ה)	דחיית סמכויות ממסדיות. הרפורמציה יצאה בחריפות נגד התיווך של הממסד הכנסייתי הקתולי, בטענה שזיקת האדם לאל היא ישירה ואיננה נזקקת למנגנון ביניים. רפורמטורים כמו לותר הבהירו, שהכנסייה אינה אלא קהילת המאמינים עצמה (Geminde) ולא מערכת של מוסדות ומנגנונים חיצוניים. מהלך זה הוא הביטוי החברתי והפוליטי של המהלכים הקודמים, דהיינו המחאה כנגד המעמד הדתי המיוחד של אנשי הכנסייה כנציגי האל. מהר"ל התנגד לתיווך בין אדם לתורה, שהיא מבחינתו ביטוי או צירוף של האל עצמו. התורה היא נחלת הקהילה כולה, ואף הגישה אליה היא לדידו של הכלל כולו (בעם ישראל).

			אם נסכם את חמשת המהלכים הללו נוכל לטעון, שתפיסת התורה של המהר"ל הושפעה באופן עמוק מהרפורמציה מבחינת התבניות והדפוסים שהנחילה להמוני תומכיה בד בבד עם פולמוס סמוי וחריף עמה. יש כאן סימטריה הפוכה. מה שהרפורמציה יצקה בהיבט הנפשי הפנימי של האמונה מהר"ל יצק בהיבט ההלכתי והרעיוני של התורה שבעל פה במיוחד. מהר"ל נע בין שני מובנים של התורה, המובן האחד אידאי כמושא של לימוד והשני פרקטי, דהיינו מקור של המעשה הדתי. התנודה אפשרה לו להתייחס לתורה כתחליף לאמונה הלותראנית, ובו בזמן ליצוק בה את התוכן המעשי הציוויי, הסותר מיניה וביה את תורתם של הרפורמטורים. הפרקסיס מבטא אצל מהר"ל סדר ואתוס שחותמו טרנסצנדנטי. הסגנון של מהר"ל הוא לעתים מעורפל, ומסתתר במכוון מאחורי סוגת הפרשנות. דוגמה לכך בהקשר של תפיסת התורה היא הימנעותו מהגדרה מלאה של ההבחנה בין דבקות, צירוף (קורלציה) והתמזגות. אבל המגמה של פרשנותו היא לתת למקורות כביכול לדבר בעד עצמם.

			(ב) דחיית התיווך

			מהר"ל יצר תאולוגיה של התורה. הוא טען, כי התורה נועדה לכל אחד, וכי אין מרקם הייררכי אף לא צורך בתיווך כלשהו בין אדם לבין התורה, והשתית את טענתו זו על הקביעה שהתורה מצורפת לאל. ודבר האל מיועד לכל אחד ללא קשר למעמדו החברתי או הדתי. על כן בראשית הדיון אני מבקש להתייחס לתפיסה הבלתי אמצעית של התורה.

			נגישות התורה

			המהלכים שנקט מהר"ל לנוכח התאולוגיה של הרפורמציה מופיעים למשל בהקדמה לחיבור “תפארת ישראל".13 ברכות התורה מבטאות תפיסה ערכית ומהותנית של הפעילות גופה, דהיינו של לימוד תורה. מהר"ל פירש שורה של דרשות חכמים על ברכות התורה כמקדשות את עצם הלימוד, הופכות אותו נגיש ודוחות מדרגים ומעמדות ביחס אליו. על כן פתח את ההקדמה בהצהרה, “כי התורה חפץ מונח, כל הרוצה לזכות בה יזכה בה".14 ואכן מהר"ל הפריד בין דיבור לבין תוכנו ובין עצם לימוד התורה לבין תוכנו. הוא טען, כי לימוד התורה הוא ערך בפני עצמו, ללא קשר לתוכן. לימוד תורה נתפס כ"מעשה" או כפעולה,15 ומעשה לימוד התורה מתממש רק כאשר לימוד זה נעשה בקול רם. לברכת התורה (“לעסוק בדברי תורה") יש משמעות מפני שברכה זו נסבה על עצם הפעולה ולא על התוצאה שלה.16 גם אם לא הגיע הלומד לאמת יש ערך לעשייה שלו מבחינה זו שהוא קיים מצוות לימוד תורה. הפעילות כפעילות עוברת תהליך של התקדשות. ואכן כתב המהר"ל:

			ואין מצות עשה רק בדבר שיש בו מעשה, שהרי נקרא “מצות עשה" שחייב לעשות, ולכך יש לברך “לעסוק" דהיינו למוד תורה במעשה. וזה, כאשר הוא מוציא הדבור זה נקרא עסק בתורה שהדבור נחשב מעשה, אבל “למוד" נקרא הבנת הדבר מה שלמד, ואין הברכה רק על מעשה המצוה, ואם למד בעיון לבד אין לו לברך לעסוק בדברי תורה, שזה נאמר על המעשה [...] כי “ללמוד תורה" לא שייך רק על מי שלמד תורה ומכוין ההלכה לאמתתה, שבזה שייך למוד תורה, אבל מי שאינו מכוין ההלכה על אמיתתה אין זה למוד, לכך מברכין לעסוק בדברי תורה, בין שהוא מכוין ההלכה או שאינו מכוין ההלכה, רק שיכוין ללמוד אמת אע"ג ששגג.17

			ההפרדה בין המעשה לתוכן מתרחבת גם לחתכים החברתיים: ההבחנה בין חכמים להמון נעוצה בתוכן ולא בעצם הלימוד, ובמלים אחרות בהשגת האמת. חכמים “רחוקים מן הטעות"18 בעוד שאדם רגיל עלול לטעות. אבל החכם ואיש ההמון זהים בעצם קיומם את מצוות תלמוד תורה. באופן כזה שמר המהר"ל לפחות מבחינה צורנית על האליטיזם המסורתי של לומדי התורה בד בבד עם השוואת הרבדים החברתיים מבחינת עצם הקיום של תלמוד תורה. 

			בהקדמת תפארת ישראל הציג מהר"ל אובייקטיפיקציה של התורה. היא בגדר “חפץ", לאמור אובייקט אוטרקי ואוטונומי. אין סמכות בידי מעמד כלשהו, יהא זה כוהנים או למדנים, לגישה לתורה. דחיית התיווך מוצגת באופן קיצוני וחד משמעי. “הרי כי למוד התורה לעצמו נקל מאד ואין צריך לחוש לשום דבר".19 

			מהר"ל הוסיף וציין בהקדמת החיבור, כי לעובדה שהתורה נגישה לכולם, בבחינת אובייקט (“חפץ") המונח לכל הרוצה לבוא וליטול, יש היבטים אחדים: 

			(א) 	היבט חברתי אנטי מעמדי: אין הבדל בין האדם הפשוט לתלמיד חכם. 

			(ב) 	היבט סובלני: גם אם טועה אדם בלימודו הוא נכלל בלימוד תורה לא פחות מאשר תלמיד החכם.20 

			(ג) 	היבט מוסרי: ברגע שאדם מודע לכך, שאין שום משמעות לתיווך בינו לבין התורה, ממילא סרה הקנאה שבין לומדי התורה בעניין של מי קולע לאמת ומי טועה, ומתבטל המרוץ אחר ההישגיות. 

			(ד) 	היבט דתי: מאחר שהאל הוא סיבת התורה, ולא רק במובן חד פעמי אלא כסיבה מתמדת, הרי שכל מי שלומד תורה דבק בקב"ה. לכן הדבקות באל איננה נצרכת לתיווך כלשהו. הגישה לתורה, עצם הלימוד, מביא את האדם — כל אדם — לדבקות.21 

			מהר"ל הביע ביקורת חריפה כלפי מעמד תלמידי החכמים בהקדמה ל"תפארת ישראל". בעקיפין הוא הטיל ספק בעצם היכולת של תלמידי חכמים להגיע לאמת המוחלטת. אמנם בכוח השכל המופלג שלהם הם מסוגלים לגלות את האמת, אך ללא החסד והמעורבות האלוהיים אין בידם ערובה שהם אכן השיגו אותה.22 הריכוז המוחלט שלהם בעצם הלימוד הופך את האמת למסופקת. על כן כתב מהר"ל, “מפני כך כאשר האדם מכוין בתורה להש"י אשר נתן התורה, גם כן הש"י מציל אותו מן השגיאה ויאיר עיניו בתורתו".23 כלומר השגת האמת איננה תלויה ביכולת הלימוד אלא בסיוע האלוהי. אדם המכוון להידבק בקב"ה בלימוד התורה הוא מי שישיג את האמת. הכוונה בברכת התורה אינה אלא להידבק בקב"ה כנותן התורה. לעומת זאת תלמידי החכמים אוהבים את הלימוד כשלעצמו, ואין הם יכולים להידבק בקב"ה, שכן אין אהבה ליעד כפול. מהר"ל איחד כאן את “כתבי הקודש לבד" ו"אמונה לבד". לותר הרי טען בלהט, כי “האמונה לבדה, בלא כל מעשה, היא שמושיעה את האדם ועושה אותו לבן־חורין וחסיד".24 מהר"ל סבר, כי דרכו של האדם אל האמת בלימוד תורה נשפטת אך ורק לפי דבקותו באל. ואילו תיווך של מעמד תלמידי החכמים מרחיק את האדם מן האמת. נקל להבין שמהר"ל עיבד את המסרים של הרפורמציה כדרך חשיבה. לדידו זהו פשט דברי אגדה.

			בערך לימוד התורה כלימוד לשמו הפנים מהר"ל באופן יוצא דופן ולא טיפוסי את הדפוס של האידאל השכלתני, שלפיו לרכישת הידע (גם אם הוא מוטעה) יש ערך עצמאי. אתוס ההשכלה קבע גם את ההישארות לאחר המוות על פי הידיעה. אמנם השכלתנות זיהתה את הידע הנרכש עם המדע בעוד שמהר"ל הפך את כוונתה וזיהה את הידע עם התורה. ללימוד התורה ערך בפני עצמו, אם כי כמפתח לעשייה ולפעולה. אך לפי השכלתנות ומהר"ל כאחד רכישת הידע היא חשובה כשלעצמה. גישה זו הופנמה בתקופת הרנסנס. ניתן דוגמה משקפת: ההסברה הרציונלית בימי הביניים הדגישה את מוטיב ההנאה של רכישת הידע, והבחינה בין הנאה חושית של ההמון להנאה ספיריטואלית של רכישת הידע. מרסיליו פיצ'ינו (1499-1433) האריך לטעון, שאידאל ההשכלה צריך להיות נקי מהנאה. רק ההנאה הבאה בשלב העליון של הידיעה היא איכותית.25

			נשוב ונקבע: מהר"ל הפך את האידאל על פיו. בעוד שלפי הרציונליזם של ימי הביניים הערך העצמאי של ההשכלה נעוץ בתכנים בלבד, דהיינו רכישת האמתות והמושכלות המדעיים, המהר"ל העביר אותו לטכניקה, כלומר לעצם הפעולה של לימוד התורה. רכישת ידע מוטעה היא חסרת ערך בעיני השכלתן של ימי הביניים ואף יש בה נזק חמור, אולם בעיני המהר"ל חשיבותה איננה פחותה מרכישת ידע אמתי. מהר"ל הציג אפוא את לימוד התורה כערך שוויוני, ששותפים לו הצודק והטועה, תלמיד החכם ואיש ההמון מתוך ביקורת רמוזה על חברת הלמדנים ועל השכלתנים. אפשר שמהר"ל חתר להקנות ללימוד התורה מעמד מקביל לאמונה ברפורמציה. לפי לותר אדם מגיש את אמונתו הטהורה לאלוהים, וגם אם היא חסרה ולקויה היא נשפטת לפי לבו השלם. אמונה היא הקריטריון היחיד למעמדו של אדם לפני האל. על ההתמסרות כתב לותר, “אז יימחלו לך בזכות אמונה זו כל חטאיך, שחיתותך תנוצח, אתה תהיה צדיק ואמיתי, שליו, חסיד ומקיים את כל התורה, ובן־חורין מכל הדברים".26 מהר"ל הציב תחת האמונה את התורה, ובאופן פרדוקסלי את מעשה המצווה, וקבע שהלימוד הוא לרצון לאלוהים גם אם יש בו טעויות. תפיסת התורה כתחליף לרכישת הידע מקבילה להדגשת האמונה של הרפורמציה הלותראנית על חשבון הסכולסטיקה (או כפי שלותר עצמו ניסח, אוגוסטינוס מול תומס אקווינס), סוגיה שעוד נידרש אליה להלן.

			תורה, אלוהות, רוחניות

			נגישות התורה מבוססת על התפיסה המהותנית בלבוש תאולוגי של התורה. מהר"ל טען, שיש ערך בלימוד התורה מתוך אהבת הקב"ה והדבקות בו. לכאורה מדובר בטענה דתית מובנת מאליה, אולם מהר"ל התקדם צעד קדימה, וטען לקורלציה של האל והתורה.27 הא כיצד? מהר"ל חילק בין מי שלומד תורה מתוך אהבת תורה בלבד ובין מי שלומד תורה מתוך אהבת נותנה. הטיפוס הראשון הוא תלמיד חכם הנמשך באופן טבעי ללימוד, ובעיניו הלימוד הוא חזות הכול. מהר"ל תיאור אותו באופן זה:

			כי התלמיד חכם לבו דבק אל התורה, כי חביבה התורה על לומדיה,28 ובשביל אהבתם לתורה דבר זה מסלק אהבת המקום בשעה זאת שבאים ללמוד, כי כאשר באים ללמוד תורה ואהבתם אל התורה, אין בלמוד שלהם האהבה אל השם יתברך במה שנתן תורה, כי אין האהבה לשנים,29 כי כל אהבה היא דבקות בנאהב, ואם דבק בזה איננו דבק באחר.30

			טיפוס זה איננו מסוגל לתפוס, כי סיבת התורה — הקב"ה — איננה נפרדת מן התורה. “כי לקיחת התורה עם סבתה נקרא הליכה בתורה לגמרי".31 הווי אומר, שלימוד התורה בבחינת אתוס (“הליכה") איננו אמצעי לדבקות באל אלא הוא הדבקות כשלעצמה. מהר"ל הפנים את התהליך של חריטת התורה בהוויה האלוהית, תהליך שעקבותיו מופיעים החל מהספרות המיסטית הקדומה וכלה בקבלה התאוסופית כפי שהראה משה אידל.32 כרגיל, בניגוד למיסטיקאים מהר"ל לא התעניין בפרטי התהליך אלא בעיקרון הכללי בלבד. במקביל, תהליך ההרחנה (ספיריטואליזציה) של הרפורמציה נתן אף הוא את אותותיו בתפיסה זו. כינון כתבי הקודש על הפרשנות האלגורית יצרה העברה לתחום הרוח. לפיכך טען ארסמוס, למשל, כי אלוהים מתגלה בכתבי הקודש, ועל כן יש לכוננם על תחום הרוח.33 בשל נוכחות זו כתבי הקודש מופקעים מההוויה הגשמית. מהר"ל השתמש באותה המשׂגה של האל והתורה, אולם במובן הנגדי, דהיינו שמירת התוקף של המצוות המעשיות. וכרגיל, המינוח שנקט אף הוא מגלה זיקה לתהליך ההרחנה של כתבי הקודש ברפורמציה. הוא כתב:

			כי התורה מיוחדת מכל הנבראים, שכל הנבראים יש בהם בחינה שמתיחסים אל החמרי, והתורה מצד שהיא גזרת השם יתברך אינה מתיחסת אל החמרי רק אל גזרת השם יתברך ומצד הזה אין בה בחינה חמרית כלל וכמו שהתבאר, והשני במה שהתורה היא השלמה וצורה אל האדם שהוא נחשב צורה אל העולם.34

			בדברים אלה מובעת תמצית גישתו של מהר"ל, שגילתה אדישות כלפי הטרנסצנדנטי כשלעצמו, ומיקדה את כל תשומת הלב בזיקתו של הטרנסצנדנטי לעולם החומרי. במה דברים אמורים? מצד אחד התורה נתפסת כטרנסצנדנטית באופן מוחלט, כמו שטען ארסמוס (בסיגולו הטרמינולוגי של מהר"ל), ומצד שני התורה היא צורתו של היקום החומרי מבחינה זו שהיא צורת האדם, והאדם עצמו הוא צורת העולם. “כמו שהתבאר כי התורה צורה אל העולם".35 מהר"ל הציג גרסה של רעיון המיקרוקוסמוס.36 כפל הפנים של התורה מאפשר לראות בה הן את הספיריטואלי הן את התוכן המעשי. 

			תורת הפעולה

			הנחת היסודות לתפיסה המטאפיסית של הפעולה החלה כבר בדור הגירוש. ר' יוסף יעבץ קשר בין החכמה לקיום המצוות. “כל מה שנתגדל חכמת האדם יתחייב יותר בעשיית מצותיו ית[ברך]".37 יעבץ חילק בין ידיעת האובייקטים מצד עצמם ובין ידיעתם מבחינת עבודת האלוהים המוטלת עליהם, על פי העיקרון “הידיעה הכנה" ו"העבודה תכלית".38 הוא טען, כי החכמה האמתית היא כיצד לעבוד את הקב"ה. “וכאשר יהי[ה] כן אז יתקיים החכם בחכמתו ותגדל תפארתו, שקול הוא כנגד עשרה אלפים מישראל, כי נמצאו לו מדרגות רבות מן החכמה ולפיהם עבד את בוראו".39 מטרת החכמה היא אפוא עבודת האלוהים. יעבץ לא נרתע מהתבטאויות כמו “כי השכל הוא עשיית המצות בדקדוק".40 מהר"ל מיצה את הרעיון עד תומו וזיהה בין חכמה או “שכל" לעבודת אלוהים. 

			לפי מהר"ל רעיון המיקרוקוסמוס מתבטא גם בהקבלה שבין פעולת המצווה לאדם. האדם הוא לאמתו של דבר ישות חומרית עכורה, שבתוכה מקננת נשמה “שהיא חצובה מתחת כסא כבודו יתברך ממדרגה עליונה".41 באותה מידה מעשה המצווה הוא פעולה גשמית, המקפלת בתוכה נוכחות של הנבדל. 

			הפעולה הופכת לנבדל, דהיינו לאקט טרנסצנדנטי. מהר"ל הבהיר באריכות בכתביו, שעולם הבא הוא הוויה נבדלת, עולם העתיד להחליף את העולם הנוכחי, ועוד נדון בכך בהרחבה.42 עולם הבא איננו נבדל בייחוס לעולם הזה, למשל, אלא עולם הבא כשלעצמו הוא אובייקט נבדל. והנה כתב מהר"ל על הפעולה בעולם החומרי, כי “יש במצות דברים עליונים על הכל מגיעים עד עולם הבא";43 “התורה הזאת גבוה על גבוה44 ומדרגה על מדרגה יש לה עד עולם הבא".45 

			כללו של דבר: “מצות התורה שמחויב האדם לפעול הם דומים לגמרי אל האדם ונשמתו".46 הפעולה הולמת את הנשמה, שהיא אובייקט נבדל.47 מהר"ל גייס את רעיון המיקרוקוסמוס כדי לקבוע את הפרדוקס שנקט, שהמצוות לא רק נעלות על ההכרה אלא הן סוג של הכרה. המצוות משקפות נוכחות של הנבדל כשם שהאדם משקף נוכחות של נשמה. הוא הבהיר, שכשם שמלאך כישות טרנסצנדנטית נוצר ישירות למען פעילות מסוימת כך אף ישראל נוצרו למען הפעילות, שהיא קיום המצוות. הקדמת “נעשה" ל"נשמע"48 מבטאת עובדה זו. מהר"ל העניק לכך הסבר פסיכולוגי: התנהגותו של אדם נקבעת בידי השכל. הן הגוף הן הנפש כפופים לשכל. מקור הפעולה נעוץ בנפש. הפעולה כפופה ישירות לנפש. כלומר ההכרעה לקיים מצוות אצל היהודי היא בראש ובראשונה של הנפש, והשכל מנוטרל מתהליך זה. “אין השכל מעתה מוטבע בחמרי שכיון שהנפש היה בשלמות ולא היה צריך להנהגת השכל כל שכן השכל שהוא יותר במעלה".49 כלומר הפעולה נגזרת ישירות מהנפש, ומנותקת מהשכל שהכרעותיו עלולות שלא לעלות בקנה אחד עם הנפש. מכאן אנו למדים שהפעולה משובצת במבנה האנתרופולוגי של היהודי, והערך שלה הוא הן קדם־שכלי הן על־שכלי. הפעולה הופכת את היהודי לטרנסצנדנטי במובן זה שהיא משווה אותו למלאך.

			תורת הפעולה של מהר"ל היא למעשה גרסה מלאה וקיצונית של רעיונות ומונחים שהתגבשו במאה החמש עשרה. דוגמה לכך היא גישתו של ר' מאיר אבן גבאי, שגייס את המושג “צורה" כדי להסביר את השפעת התורה והמצוות. לדידו “תורה ומעשים טובים" אינם אלא “צורתו הרוחנית [של האדם], כי בעסקו תמיד בשנים אלה קונה צורה חדשה בכל עת".50 המעשה גורר “צורה" חדשה. 

			רעיון אחר בדבר הזיקה שבין תורה להוויה החומרית שגייס מהר"ל, לקוח ככל הנראה מהקבלה, וכדרכו כניסוח של חוק כללי וללא פיתוח. הוא טען, כי התורה בבחינת הוויה נבדלת איננה יכולה להיחשף בעולם הארצי ללא כיסוי. “שאין אחיזה לתורה כי אם על ידי מלבוש גשמי".51 יש כאן הד לתפיסה שהטרנסצנדנטי איננו יכול להתגלות ללא החומר המסתיר אותו.

			בהתאם לכך דחה מהר"ל את אפשרות הציווי על המחשבה. הוא התייחס לדיבר השני מעשרת הדיברות, שיש שכוננו אותו על המחשבה. מהר"ל הביא את ר' אברהם אבן עזרא והרמב"ם כדוגמאות. לדידם של שני הקדמונים הציווי מתייחס לאמונה מופשטת, ועניינו הוא שלילת קיומם של אלוהים אחרים במחשבה. אף את גישת רמב"ן, שפירש חלק מהכתוב של איסור עבודה זרה על הכרה שכלית באלוהים אחרים, דחה בשצף קצף, “כי מי ישמע אל הרמב"ן ז"ל נגד דברי המכילתא השנויה בפירוש".52 כדרכו טען מהר"ל, שהאמת נמצאת בדברי המדרשות, וקבע כי, “לא מצינו מצוה על המחשבה שהרי המצות שבתורה הם מצות עשה ומצות לא תעשה ובמחשבה לא שייך לא תעשה כלל דלא נקרא זה מעשה".53 באחת: המעשה עצמו הוא המבטא את הנוכחות של הטרנסצנדנטי ולא השתמעויות מחשבתיות כלשהן.

			אפשר להבין את תורת הפעולה של מהר"ל בשני מובנים. המובן האחד הוא, שהמעשה משקף סדר ומושגים כלליים. מובן זה מובהר בגישתו של פיטר ווינץ', הטוען שפעולה משמעותית ואינטנציונלית מבטאת עקרונות ומושגים תבוניים אך לא רק תבוניים; לעתים תכופות אין להבין את מלוא מעשהו של האדם בהיגיון וברציונליות. בין כך ובין כך הפעולה מבטאת את הרלבנטיות של ניסיון העבר בהווה, לפחות כשמדובר באמת בפעולות משמעותיות.54 אם נפרש את הפעולה נוסח מהר"ל לפי גישתו של ווינץ' אזי המצווה מבטאת חוקיות טרנסצנדנטית בעצם הפעולה שלה. אפשרות שנייה היא להסביר את פעולת המצווה כחכמה על פי התפיסה המגית. לפי גישה זו המעשה מבטא את הזיקה לכוחות המטאפיסיים והרוחניים, והוא מאפשר את הורדתם למציאות הארצית.55 מהר"ל טען, כי הפעולה איננה רק בגדר הכנה אלא היא עצמה מבטאת את ירידת הטרנסצנדנטי לעולם הארצי. 

			אני נוטה לאפשרות הפרשנית השנייה, שכן מאז הגותו של רמב"ן נתפסה המגיה, ובמיוחד המגיה האסטרלית, כחכמה האמתית. גישה כזו אף אפיינה את הגות הרנסנס, שייחסה חשיבות רבה לחכמות שנתפסו קדומות. רמב"ן הוכיח, שניתן לדחות את הרציונליזם אך לשמר את הדגמים המגיים, ומהר"ל אימץ גישה כזו. מלבד רציפות המסורת של החשיבה המגית הדגם המגי מתמקד בהורדה, והגותו של מהר"ל עוסקת בכללה בירידה של הטרנסצנדנטי לעולם החומרי. האפשרות הפרשנית הראשונה עוסקת במעשה כשיקוף, כרפלקסיה, והאפשרות השנייה בהורדה.

			נשוב כעת לחלוקת הלמדנים. הטיפוס השני שתיאר מהר"ל איננו נסחף לאהבה גורפת של הלימוד כשלעצמו, ותודעתו איננה קוטעת את אהבת האלוהים היוקדת בשל הלימוד. טיפוס זה איננו שוכח לרגע את נותן התורה, ועל כן הוא משלב את הלימוד עם ממד של דבקות, וחווה קורלציה של התורה והאל כפי שנראה להלן. כמובן, מהר"ל העדיף את תלמיד החכם הספיריטואלי, שתודעת אלוהים מעצבת את תפיסת עולמו, מאשר תלמיד החכם הקלאסי, שרכישת הידע היא אהבתו היוקדת. כל כך מפני שהתורה ה"שלמה" היא צירוף של התורה והאלוהות. על כן הטרנסצנדנטיות של התורה והאל נפגשות.

			שוויון

			מהר"ל ביקש להדגיש בהקדמת “תפארת ישראל", שהתורה ניתנה לכל שכבות העם בשווה, ועל כן הכול שותפים בה ללא תיווך. לדידו עמידתו של האדם לפני האל ישירה היא, והוא נבחן לפי התורה בלבד. באותה מידה ציין, כי מצוות התורה אינם אלא “התיחסות וחבור בין השם יתברך ובין האדם".56 כלומר אין גורם מתווך בין אדם לאל, ואין לו אלא תורה ומצוות בלבד. “ועתה הבן בחכמה וחקור בבינה,57 כי התורה מוציאה את האדם מן הטבע ומביא[ה] אותו אל הדבקות בו יתברך".58 כך אף הסביר מהר"ל מדוע יום הכיפורים מכפר על כל העוונות למעט “פורק עול, ומגלה פנים בתורה שלא כהלכה ומפר בריתו של אברהם אבינו":59 

			והטעם באלו דוקא, שהאדם יש לו חבור אל השם יתברך באמצעות התורה, כמו שהתבאר. וכאשר המקבל אין מוכן לקבל החבור, או שאין לו אמצעי60 שעל ידו החבור, או אינו מודה בעלה שבו החבור, הרי הוא נפרד מן העלה, ואין לו קשור עם העלה.61

			מבחינות רבות התורה בגישתו של מהר"ל מתפקדת כמו האמונה בהגות הלותראנית. תורה ומצוות הן הן עמידתו היחידה של האדם לפני האלוהות. אף שמהר"ל צידד במדרגים של המציאות העמידה של האדם מתנהלת ישירות לפני האל. עיקרון זה מתבטא למשל בתורת הנפש והשכל: הנפש האלוהית נאצלת מן האל ישירות ללא תיווך, ועל כן היא גם שבה אליו עם השתחררותה מן החומר.62

			כידוע עיקרון השוויון של כל המאמינים בהתנסות בדבר האל ובסמכותו התנסח בתקופת הרפורמציה המוקדמת. בשנת 1520 שלח מרטין לותר את האיגרת “אל האצולה הנוצרית של האומה הגרמנית על שיפור מצב הנצרות", ושם קבע, שהבשורה והאמונה מתייחסות לכל קהילת המאמינים בשווה. לותר הצטרף לתפיסות שהוגדרו כמינות בימי הביניים, וטען שהאפיפיור שקול לאנטיכריסט. כל כך מפני שאין מדרג לפני האל. בעקבות שלילת המדרג שלל לותר את עצם הלגיטימציה של מתן כוחות פוליטיים לכנסיה.63 לפי ערך השוויון עיצב לותר גם את האסכטולוגיה שלו. לותר טען, כי “לכולנו טבילה אחת, בשורה אחת, אמונה אחת, וכולנו נוצרים באותה מידה; שהרי רק הטבילה, הבשורה והאמונה הן שיוצרות הן את השדרה הרוחנית והן את כלל הנוצרים".64 שנה לאחר מכן שלח תומס מינצר (Müntzer, 1489-1525), מההוגים הרדיקליים של הרפורמציה, איגרת של תמיכה בהוסיטים שפעלו בסביבתו של מהר"ל. איגרת זו שרדה גם בשפת המקור הגרמנית וגם בצ'כית. הוא כתב, למשל, כי “דבר האל חודר אל הלב, המוח, העור, השיער, העצמות, האיברים, לשד העצמות, הליחה, הכוח והיכולת".65 דברים אלה נכתבו באותה שנה שבה הגיע מינצר לבוהמיה, ומגמתם הייתה לציין שהתיווך של הממסד מטשטש את ההתגלות ולא מחזק אותה. ההתגלות מתרחשת במישור האישי, מתייחסת לכל מאמין ומאמין באופן ישיר, ולא נצרכת כלל לנציגי האל. בלשונו החריפה של מינצר מוצגת הכמורה הממסדית, שלדידו מעולם לא זכתה לחוויית האמונה,66 ככמורה “יהודית" בבחינת שם גנאי. בשנת 1523 כתב הנס זקס (1576-1494) בשירו “הזמיר מוויטנברג" ברוח דומה לגישתו של מינצר דברים אלה:

			באהבה גמורה הם [הבוטחים באל] פונים לאלוה

			מסגירים עצמם במעשה ובמחשבה

			מקבלים עליהם את השיפוט האלוהי ואת ההוראה

			בצער ובצרה

			בוטחים ומכבדים אותו, יהא אשר יהֵא

			“האל נתן, האל לקח" פיהם מְבָטֵא

			מפני שיודעים הם, שהאל לצדם67

			הפנייה לאל היא ישירה, ויחסי אדם ואל מתוארים בזיקה כזו. באותה מידה המשיך לותר וטען, “כי שום מעשה טוב אינו דבק בדבר האלוהים כמו האמונה, וגם אינו יכול להימצא בתוך הנשמה; בנשמה שוררים רק דבר האלוהים והאמונה".68 את מקום המדרג שבין האל לאדם ממלאת האמונה, והיא מאפשרת את המגע הישיר ביניהם.

			מהר"ל הציג את פעולת לימוד התורה כמתייחסת ליהודי באשר הוא יהודי. אם אכן התייחס בעקיפין לתנועה ההוסיטית יש בדבריו משום הפנמה ופולמוס אנטי נוצרי כאחד. מצד אחד הפנים מהר"ל את דבר האל כנוגע לכל יהודי ללא הבחנה כלשהי בין מעמדות בתוך האומה;69 אך מצד שני המיר את האמונה בלימוד התורה ואת התודעה המופשטת בפעילות אינטנסיבית של קיום מצוות.

			אבל העימות עם הנצרות איננו מתמצה בהעמדת התורה (המעשית) אל מול האמונה בחינת יסוד מהותי של הרפורמציה. מהר"ל יצר דגם המעמת אמונה (יהודית) מול אמונה (נוצרית). התורה, המתפקדת כ"אמונה", ניתנת לכל אחד ישירות מהאל. לכאורה כדי לתמוך את המודל השוויוני במישור התאולוגי יצר מהר"ל מדרג של ידיעה החוצצת בין האל העומד בפסגתה לבין האדם המשיג:

			(א)	חכמה (השגה אנושית).

			(ב)	נבואה (השגת של השראה “מהעליונים").

			(ג)	ידיעת מלאכים.

			(ד)	ידיעת אלוהים.

			שלוש הדרגות הראשונות הן מסובבות בעוד שהידיעה הרביעית היא סיבה לידיעות האחרות. יתר על כן: סיבה זו, ידיעת אלוהים, מעמידה בצל את הדרגות שמתחתיה, כלומר את המסובבים. מהר"ל טען, כי הלומד תורה מתוך “ידיעת סיבתה", דהיינו מתוך דבקות באל, גורם לכך שהאל איננו מתחשב בפער שבינו לבין הלומד ומצטרף ללומד עצמו. מהר"ל כתב דברים מפורשים בעניין זה: 

			כי מה שהוא יתברך סבה לתורה הוא יותר עליון מן מדרגת חכמים נביאים ומלאכים, כי אלו כולם הם עלולים ומסובבים, ואינם מגיעים אל דבר שהוא מצד העלה דוקא, ומצד העלולים אין ידיעה לזה.70 

			ומפני זה [שלא לקחו התורה עם סבתה] לא היו יודעים דבר זה לא חכמים ולא נביאים ולא המלאכים, כי דבר זה מגיע אל הסבה הראשונה בפרט ואין מגיע אל המסובב. וכל אלו הם עלולים ומסובבין, ולכן פרשה הקב"ה בעצמו.71

			נמצאנו למדים, כי אין המדרג ההכרתי מדרג מושלם וקשיח,72 שהרי האל כנותן התורה עוקף כביכול את המלאכים, הנביאים והחכמים, ומוסר את התורה לכל יהודי ויהודי. למרות ההיררכייה המובנית בסולם ההוויה מערכת היחסים איננה מתנהלת בין אדם למלאך או אדם לנביא, אלא בין אדם לאלוהיו. אין ספק שלמלאכים ונביאים כמעמד מתווך בין האל לאדם יש מסורת עשירה בהגות הרבנית כשם שניתן לראות גם הסתייגויות רמוזות וגלויות ממסורת זו. יתר על כן, מהר"ל הקנה לנביאים ולמלאכים הכרה מיוחדת, העדיפה באופן משמעותי על ההכרה הרגילה של כל אדם ואדם. ואף על פי כן התורה מאפשרת מגע ישיר בין האל והאדם:

			ואלו היו [ישראל] דבקים בו יתברך במה שנתן תורה, אז היה השם יתברך עמהם במה שנתן התורה להם. וכמו שהיה הוא יתברך הסבה למציאות התורה בהם, היה גם כן סבה לקיום התורה בהם [...] אבל עתה [...] לא היו דבקים בו יתברך במה שנתן תורה לישראל, ג"כ לא היה השם יתברך עמהם לקיים התורה.73

			התורה הופכת למקור צרוף של חוויה ספיריטואלית, שבה מערכת היחסים מתנהלת ישירות בין האל לבין האדם. מהר"ל רמז בדבריו שמדרגים בעולם הטרנסצנדנטי הם חסרי עניין לחלוטין. זאת ועוד: הדילוג על המלאכים והנביאים מקביל במידה רבה לייתור המנגנון הכנסייתי, שלו הטיפו לותר וחבריו. 

			לפי דברי מהר"ל הפנייה האישית של האל לכל מי ששומר את התורה מלווה אותו כביכול. ההתגלות האלוהית מתלכדת עם התורה עצמה. המפגש הישיר של האל והאדם נעשה באמצעות התורה, ואדם מגלה את אלוהיו בתורה בלבד. מהר"ל יצר אפוא משולש כזה:

			התורה, והתורה בלבד, מכשירה את המפגש הבלתי אמצעי שבין האדם והאל. כך אף פירש מהר"ל את מעלת התורה בתהלים יט. “כי כאשר התורה תמימה ע"י זה האדם ג"כ תמים; וכאשר הוא תמים האדם הוא עם הש"י לגמרי, וכדכתיב תמים תהיה עם ה' אלהיך (דב' יח, יג)".74 הצטרפות האל והאדם נעשית באמצעות התורה, לא כתיווך אלא כהתלכדות של התורה והאל. התורה הופכת להיות האמצעי היחיד הקובע את מעמדו הדתי של האדם, את שלמותו ואת גאולתו האישית.

			(ג) תורה בלבד

			כידוע הבשורה של לותר הייתה אמונה בלבד וכתבי הקודש בלבד. אדם נשפט לפי אמונתו. כמדומני שהקסם של כינון הדת על יסוד אחד, פשוט, ישיר ותמים השפיע על עיצוב הגותו של מהר"ל. מאחר שהאינטרס המרכזי של הגות מהר"ל הוא ערעור השכלתנות ולמעשה כל תורה שיטתית החוצצת לדידו בין הטרנסצנדנטי לבין האדם הרי שגם הרדוקציה של הדת נצבעה בצבעים אנטי שכלתניים מובהקים. הוא היה שותף לרפורמטורים, שדחו מכול וכול את השכלתנות, והצטרף לשיבה לתורה בטהרתה. קודם עמדנו על מעמדה המרכזי של התורה בשלילת התיווך שבין אדם לאלוהיו וכעת אנו מבקשים לעמוד על מקומה ברדוקציה הדתית.

			תורה כחלופה

			מהר"ל הקנה לתורה מעמד דומה למעמדה של האמונה ברפורמציה מצד אחד והפך אותה תחליף לאידאל הידיעה של השכלתנות בימי הביניים. המניע של לותר לשלול את היסוד מהסכולסטיקה היה היעדר היכולת השכלית להסביר את הסליחה האלוהית. אין כל אפשרות להסביר מדוע נשא האל (באמצעות בנו) את החטא הקדמון. ולכן האמונה מחליפה את הטיעון השכלי (“אמונה בלבד").75 במקביל לביקורת שנמתחה על הסכולסטיקה בידי הרפורמטורים אף מהר"ל הקדיש חלק הגון ממפעלו הרעיוני לדחיית הפילוסופיה של ימי הביניים. האמירות האנטי רציונליסטיות בכתביו רבות. הוא פתח את פרק יג ב"תפארת ישראל" בהכרזה זו: 

			זה הפרק נבאר לך כי אותם שחשבו כי יתרון החכמות החיצוניות על התורה, במה שהחכמות החיצוניות מעיינות בדברים החשובים כמו הגלגלים, והם נמצאים החשובים, ואלו דברי תורה מעיינת בדברים השפלים הפחותים, ולפיכך חשבו כי ההצלחה היא בהשגת הנמצאים החשובים. וכבר אמרנו, כי מה שחשוב בעיניהם ובדעתם אינו כך, אבל החשיבות היא התורה במה שהוא גזרות השם יתברך הישרים והברורים,76 כמו שהארכנו.77

			הביקורת מתמקדת בראש ובראשונה בסולם הערכים של הידיעה, לאמור בשאלה מהי ידיעה חשובה ומהי ידיעה פחותת ערך: הידיעה המדעית נסבה על קוסמולוגיה בעוד שהידיעה התורנית בפעולה ובאתוס. מבחינתו של מהר"ל התורה נמצאת בעימות מבחינה ערכית עם המדע הסכולסטי. הוא נקט טרמינולוגיה שכלתנית כדי לשכנע את הקורא שהעימות נעשה באותו המגרש: התורה היא ה"שכל" ו"ההצלחה" האמתית בעוד שהפילוסופיה והמדעים מבטאים הצלחות מדומות. ואם תמצא אמור, שהשגיאה הגדולה של הפילוסופים והמדענים שהם משחקים באותו המגרש של התורה. לו לא היו מעמידים עצמם כ"חשובים" וכ"הצלחה אמתית" אפשר שלא היה מתרחש העימות. מכל מקום השיבה לתורה משמעה מבחינת מהר"ל דחיית הפילוסופיה, ועוד נשוב לכך להלן בתפיסת המעשה כ"שכל". 

			מהר"ל הלך בדרך מתוחכמת. מבחינה צורנית הוא נקט מהלך “רפורמטורי". קשה להבין את דבריו לאשורם ללא המתווה הרפורמטורי. אולם מבחינה תוכנית הוא הציב עקרונות הפוכים לעקרונות של הרפורמטורים. הוא יצק תוכן שונה לחלוטין בלבוש התיקון. מהר"ל הדגיש שהאידאולוגיה הרציונליסטית האליטיסטית של ימי הביניים הייתה מוטעית ביחס לערך העליון, שהוא התורה, וייחוס ערך כזה לתורה משמעו מיניה וביה שלילת הערכים הסכולסטיים. בניגוד מוחלט ללותר, שמתח ביקורת על מעמדם של הסקרמנטים וביקש למתן ולסייג אותו, הציג מהר"ל את המעשה כמקור הפנייה הישירה לאלוהות מפני שתורה זהה מבחינה זו למעשה.78 הדרך הפולמוסית עולה מתוך השימוש הטרמינולוגי של מהר"ל, שבה המונחים הרציונליסטיים (“שכל", “סוד שכלי" וכדומה) מבטאים מובן שונה לחלוטין מהמובן הפילוסופי המקורי. השכל מבטא דווקא את החוקיות האלוהית המוחלטת והסדר הטרנסצנדנטי; ולעתים הוא משקף באופן פרדוקסלי את המעשה, שהוא שמירת הסדר הנאות.79

			צורת הסתכלות

			מהר"ל דן ביתרונות התורה ומצוותיה, ואף שם שמר בסמוי על ההקבלה שבין מעמד האמונה אצל לותר למעמד התורה. הדיון שלו מתנודד מתפיסה מעין קנטיאנית של התורה לתפיסה תועלתנית רגילה שלה. מצד אחד התורה היא דרך של הסתכלות או דיספוזיציה, שבאמצעותם או בהם מתעצם הדבר (בדרך כלל האדם כמכלול) והופך איכותי ובשל. ומצד שני התורה מסייעת לאדם להשיג את שלמותו. התנודדות זו נוצקה לפרשנות לשורת מעלות התורה ומצוותיה הנמנות בפרק יט בתהלים בהיבטים אחדים כדלהלן: 

			(א)	דבקות. קודם ראינו, שהתורה היא המצע למפגש האדם והאלוהות ועל כן גם לדבקות. 

			(ב)	השכלה. השכל האנושי הופך “חכם" כאשר הוא מפנים את התורה. על הכתוב עדות ה' נאמנה מחכימת פתי (תה' יט, ח) כתב מהר"ל, “כי מה נחשב האדם שאין בו רק שכל האנושי. אבל [...] על ידי התורה נעשה חכם, כי התורה מעידה על הנמצאים לברר כל דבר, והיא נאמנה מחכימת הפתי עד שנחשב שכלי ביותר".80 מהר"ל נטל את הדגם הרווח ברציונליזם של ימי הביניים של רכישת ידע כמימוש הפוטנציאל, אך הציב את התורה במקום המדע. הוא טען שהתורה היא מעין כושר המשביח את החשיבה האנושית. היא הופכת את האדם מבעל שכל ל"שכלי". מן הסתם הטרנסצנדנטיות שבה הופכת את הכושר הניתוחי למוחלט (“לברר כל דבר"). 

			(ג)	שלמות. באמצעות התורה האדם הופך ל"מציאות שלם".81

			(ד)	פעילות. תורה הופכת את המעשה לראוי, “שלא ילך במעשיו בחושך רק יעשה המצוה".82

			(ה)	נצח. תורה מעניקה את “הקיום הנצחי".83

			(ו)	חיקוי האל. פעולתו של האל היא מוצדקת ו"אמתית" מכל צד, בעוד שפעולת האדם מוצדקת רק מבחינה מסוימת. מהר"ל התכוון מן הסתם לעובדה, שפעילות אנושית יכולה להתאפיין בטוב לאחד וברע לשני. לעומת זאת פעילותו של האל היא מוצדקת מכל צד.84 

			(ז)	פסיכופיסיקה. המצוות פועלות בין במישור הגופני ובין במישור הנפשי הרוחני, מאחר שיש בהם “סוד שכלי אלהי".85 הממד השכלי בפעולת המצוות עניינו הסדר התקין. לא מן הנמנע כי השימוש במונח “סוד" הוא תאוסופי, ועניינו היסוד, כשם שהנצח שבסעיף (ה) לעיל עשוי לבטא את הספירה הרלבנטית. 

			כללו של דבר, “התורה [היא] הכל".86 מהר"ל טען בפרשנותו לדרשנות חז"ל, שבחוויית מתן תורה נרמזו ארבעת היסודות. על כן “כאשר נתנה התורה מעליונים ימשך שנוי בכל".87 התורה היא מפתח הקיום, וכאשר ניתנה השתנה הקיום כולו. מקורה של התורה הוא טרנסצנדנטי והיא טרנסצנדנטית, אולם היא כוללת כול במובן זה שהיא מתייחסת לעולם החומרי ולמכלול אורחותיו של האדם. זו הסיבה שמהר"ל הדגיש שם, ששינוי היקום במתן תורה התחולל בשלושת היסודות מים, אויר ואש, אך לא ביסוד העפר, שכן התורה מתייחסת לעולם החומרי. ומכאן שאין צורך בשום תיאוריות ביניים כדי להבין את היקום. ההתגלות בלבד מספקת הבנה מלאה של הקיום, שכן חוקיותו נכללת בה.

			שכל ופרקסיס

			לפי מערכת המאפיינים הקובעת את מעמדה של התורה, ניכר שהתורה היא הייצוג היחיד של האדם לפני האלוהים. אין לאדם המבקש לעמוד לנוכח האל אלא תורתו, כאשר המהר"ל יצק ב"תורה" הן את המובן המופשט הן את המובן הפרקטי. שניהם גם יחד הם הביטוי הטרנסצנדנטי המתבטא בתורה. מהר"ל נע בין תפיסה מיסטית של התורה במקביל לתפיסה המיסטית של האמונה אצל לותר, ובין תפיסה רציונלית יותר של התורה כפי שנתפסה האמונה בהגותו המאוחרת של פיליפ מלנכטון (1560-1497). מלנכתון נמנה עם הרפורמטורים שחברו ללותר ונחשב כממשיכו הנאמן. לפי הגותו התבונה משתלבת בהשגת האמונה כל עוד שהיא מכירה את גבולותיה ואת מגבלותיה.88 מלנכטון הצטרף להתנגדות של לותר וחבריו לסכולסטיקה. אף הוא הטיף לכך, שאמונה איננה בגדר מוסכמות שכליות כלשהן אלא ביטחון מוחלט וחד משמעי בחסד האלוהי.89 במיוחד צידד מלנכטון בכך, שהמטרה של רכישת הידע היא בסופו של דבר הפרקטיקה, דהיינו ההנהגה והמוסר.90 מבחינה מסוימת החליף מהר"ל את השכל והלב כמקור לאמונה בהגותו של מלנכטון בשכל ובפרקסיס של המצוות המעשיות. לדידו של מהר"ל התורה המופשטת והתורה המעשית הכרוכות זו בזו ניתנות לאדם, ועמן ובקיומן בלבד הוא עומד לפני האל. וכפי שהראינו השיבה לתורה בטהרתה ישירה היא, ואין עמה שום תיווך של גורמים אמצעיים כלשהם. מגמה זו של שיבה למקורות ללא תיווך ניתן לראות גם אצל תלמידו של מהר"ל, ר' יעקב הורביץ, שקרא לשוב לדברי נביאים ולמקרא.91 הוא הפנים גם נטיות מיסטיות כלליות, המתבטאות ברמיזות קבליות שאינן ספציפיות, וגם גוון תבוני בהעמידו חוקיות תחליפית לחוקיות הפילוסופית ובשימושו במינוח המדעי.

			כבר עמדנו על כך שמהר"ל זיהה את הפרקטיקה עם ציוויי התורה. הוא השתמש בתדירות במונחים של “שכל" ו"מושכלות", ובכך יצר תדמית שכלית מטעה כדי לציין בסופו של דבר את שמירת המצוות. מבחינתו השכל הוא לא רק ההיבט הפרקטי כמו שיצק אריסטו במונח “שכל המעשי" אלא העשייה עצמה. הוא עורר את השאלה כיצד המעשה מבטא ערכים ספיריטואליים. למשל בהקשר של הישארות הנפש כתב: 

			יש מבני אדם והם אנשי חקרי לב92 ההולכים בדרכי הפילוסופים חוקרים מדעתם ושכלם על כל הדברים, תמוה בעיניהם מאד בענין המצות המעשיות שיזכה האדם הצלחה נצחית בעולם הנבדל על ידי המצוה שהוא גשמית, ואמרו כי מה יועיל מעשה הגשמי אל הנפש לקנות על ידי זה שתחיה נצח בעולם הנבדל, במקום שאין שם מעשה גשמי.93

			דומה כי מהר"ל התעניין באותו מקום יותר בהסבר מצוות הנראות כחסרות טעם (“שעטנז וכלאי זרעים, ומצות שחיטה מן הצואר ולא מן העורף" וכו') מאשר במעבר הלא מוסבר שבין התוצאה הטרנסצנדנטית של העשייה החומרית והארצית לבין העשייה עצמה. פרדוקס זה מתבטא במונחים שנקט מהר"ל “פעולות אלהיות"94 “מעשים אלהיים".95 ואכן מהר"ל הבין שיש פער בין העשייה לבין האידאל הספיריטואלי, ואף על פי כן סבר שהמעשה הוא הביטוי האמתי של אידאל זה. הוא עיגן את דבריו בפרק השישי של “תפארת ישראל" בהסבר תאולוגי מובהק: האל איננו פועל לפי היפעלויות (אפקטים) ורישומים ועל כן אי אפשר לתאר אותו כרחום וכדומה, וכן גם אי אפשר לתאר את מטרתו בנתינת המצוות כרחמים. פעולותיו של האל נעשות על פי השיקול המוחלט, “בדין וביושר"96 לפי המינוח של מהר"ל. על כן המצוות מבטאות את השיקול האלוהי המדוקדק, ויש לראות בהם מפתח לסדרו של עולם, לשלמות האדם ולהישארות הנצחית. 

			אפשר לפרש את גישתו זו של מהר"ל בשני כיוונים: 

			(א) 	הפרקסיס הוא אחד הממדים של “שכל", ואז מהר"ל השתמש בו לצרכיו השיטתיים, דהיינו פיתח את תפיסת התורה בהתאם. אפשר לראות בממד הפרקטי שיצק המהר"ל במונח “שכל" גרסה מסוימת של תפיסות פולמוסיות כמו של מלנכטון, שלא דחה לגמרי את ערך ההשכלה וכזכור בניגוד ללותר הוא ייחס חשיבות להשלכותיה על המישור הפרקטי והאתי. כמובן, בניגוד גמור למלנכטון מהר"ל יצק במישור הפרקטי את המצוות המעשיות. אולם ניתן לטעון כי הוא שמר על תבנית המחשבה של הרפורמטור.

			(ב) 	הפרקסיס הוא ה"שכל", ואז מהר"ל השתמש בו לצרכיו הפולמוסיים, דהיינו המיר את המובן של חשיבה במעשה. אפשר לראות במובן זה של “שכל" השפעה אפשרית של התנגדותו הבלתי מתפשרת של לותר לסמכותה של התבונה, ובמקביל את השיבה לסמכות הבלעדית של מקורות ההתגלות.

			שני מובנים אלה נוכחים בהגותו של מהר"ל. עם זאת נראה לי שמהר"ל קיצוני ביותר לפחות בהתבטאויות אחדות שלו, הממירות את התבונה בעשייה, ולמעשה מזהות את התבונה “האמתית" עם הפרקסיס. בכוונתי להראות בפרקים הבאים שהמגמה המרכזית של מהר"ל היא להשליט את הכיוון השני.

			(ד) השיבה לתורה

			הביקורת על סמכות הכנסייה לפרש את כתבי הקודש ועל הסכולסטיקה הוליכה את מנהיגי הרפורמציה למקור עצמו. הם טענו, שלא זו בלבד שכתבי הקודש הם הסמכות של עצמם, כלומר שאין הם זקוקים לסמכות חיצונית להם, אלא אף זו: הם מפרשים את עצמם. וויליאם ויטקר (1595-1548) טען, שרוח הקודש מעידה על אמתותם ועל סמכותם של כתבי הקודש.97 לותר טען, שכתבי הקודש הם ברורים ובהירים יותר מאשר הפרשנות שהעניקו להם אבות הכנסיה.98 העיקרון של הרפורמטורים, “כתבי הקודש בלבד" (Sola scriptura), התנסח בלייפציג בשנת 1519 ובוורמס בשנים 1522-1521. צווינגלי אימץ עיקרון זה בציריך בשנת 1523.99 גישות אלה עמדו בניגוד לטענות הסכולסטיות, כמו של תומס אקווינס, שלפיהן הממסד הכנסייתי הוא המעיד על סמכות כתבי הקודש. התנועה של הרפורמטורים לכיוון כתבי הקודש כשלעצמם כמעט שייתרה את הסמכויות של הדורות הקודמים, והעמידה את האדם לנוכח הטקסט. 

			את רישומו של מהלך זה על מהר"ל אני מבקש לתעד ולנתח להלן. מבחינת מהר"ל תורה שבכתב ושבעל פה אחת הן. כבר ריה"ל טען, שהמשנה נכתבה ברוח הקודש. מהר"ל הוסיף ליחידת כתבי הקודש גם את התלמודים והמדרשים. הוא היה מודע לכך, שהחל מן המאה העשירית התחילו להתחבר פרשנויות ומשנות פילוסופיות שיטתיות, שהתיימרו לפרש את כתבי הקודש. וכן החל מהמאה השתיים עשרה החלו להתחבר פרשנויות מיסטיות ובהמשך גם קבליות שהתיימרו אף הן להיות פרשנויות מוסמכות לכתבי הקודש. מבחינת מהר"ל פרשנויות אלה רק מעוותות את תורה שבכתב ושבעל פה, שיש להן מערכות חוקים בעלות היגיון פנימי משלהן. כתבי הקודש לדידו הם שקופים, ולא נזקקים לתיווך של תנועות ופרשנויות התובעות את כתר הסמכות. 

			תורה ואגדה

			המהר"ל הפנים את תפיסת המקום המרכזי של כתבי הקודש (ביבליוצנטריות) האופיינית לרפורמציה ובאותו להט פונדמנטליסטי האופייני לרפורמטורים. כידוע לותר קרא לנגישות לכתבי הקודש לכל מאמין. עד הרפורמציה נלמדו כתבי הקודש בעיקר בלטינית, ובתיווך מעמד הכמורה. לותר עצמו תרגם את הברית החדשה לגרמנית. זאת ועוד: לותר, קלווין, וויליאם טינדייל (1536-1494) וחבריהם קראו לדחות את הפרשנויות האלגוריות והספיריטואליות של הסכולסטיקה ולשוב לפשט הכתובים.100 מהר"ל נטל על עצמו משימות אחדות ברוח כזו. ראשית הוא הנגיש את התורה לכל אחד, ללא תיווך כפי שהארכנו להראות קודם. שנית הוא יישם משימה זו על האגדה התלמודית. 

			האגדה תפסה מקום חשוב בפולמוס עם הנצרות בתקופת הרנסנס. וירשובסקי הראה, למשל, כי פלוויוס מתרידאטס, שפעל במחצית השנייה של המאה החמש עשרה, הסתמך על דברי החכמים, שאת רובם לקח מהחיבור “פגיון האמונה" של ריימונדוס מרטיני.101 זאת ועוד: ניתן לראות בהנגשת האגדה לכל אחד ואחד המשך של מפעלם של ר' יעקב אבן חביב (1516-1450) ובנו ר' לוי אבן חביב (סביבות 1541-1480) בחיבורם המשותף “עין יעקב", שנדפס לראשונה בשנת 1516. מהר"ל נקט בכתביו מהלכים אחדים כדי להנגיש את האגדה לציבור רחב ככל האפשר:

			 

			(א) 	מהר"ל פתח חלק גדול מהדיונים בכתביו השונים באגדה והציג את הדיונים הללו כפרשנות לה. 

			(ב) 	מהר"ל פירש את ביאורו של רש"י לתורה בדגש על האגדה (“גור אריה"). 

			(ג) 	מהר"ל חיבר פירוש רחב יריעה על האגדה (“חידושי אגדות"). 

			במפעלו זה ביקש לא רק לקרב את האגדה לציבור הרחב אלא גם להבין אותה במשמעה המילולי ככל האפשר. אנדרה נהר כתב בחיבורו על הגותו של מהר"ל: “בתורה אין כפל משמעויות, ובוודאי שאין בה ריבוי משמעויות: משמעותה האחת והיחידה היא מטפיסית. הפשט, או המשמעות הפשוטה של כל ביטוי וביטוי בתורה, הוא, באופן מיידי, גם משמעותו העל־טבעית והסודית".102 דברים אלה יפים גם לפרשנות האגדה. לדברי אגדה פרשנות אחת דומיננטית. הגותו של מהר"ל נשענת על סמכות החכמים במידה כזו, שפשט הדברים הופך לנדבך שעליו בנויה המחשבה. מבחינה זו לא עקב מהר"ל באופן אינטנסיבי אחר האלגוריה הספרדית או הסמבוליקה הקבלית אלא הושפע מהמסורת הצרפתית (צפון צרפת) והאשכנזית. מבחינתו אפשר היה לבנות הגות הכוללת קשרים והסתעפויות מתוך הסתמכות על פשוטי המדרשות.103 אם נשווה את פועלו לכתיבתו של ר' מאיר אבן גבאי נמצא, שהמקובל קרא אף הוא לשוב לדברי הנבואה וחז"ל. אמת המידה לאימוץ רעיון זה או אחר הוא באם “עקרו בדברי הנבואה, ומקובל ביד חכמי ישראל הקדושים אשר מפיהם אנו חיים".104 ועל ר' אברהם אבן עזרא למשל כתב אבן גבאי, “ולמה לא יאמין ויודה אל חכמי ישראל הקדושים, ההולכים לתומם, אשר קבלו האמת מפי הנביאים ואין דבריהם כפי המחקר השכלי, כי אם למעלה ממנו".105 אבן גבאי התכוון למלאותם של מקורות ההתגלות. אין צורך לגבב עליהם תפיסות שכלתניות. אולם הוא סבר שפרשנותם של המקורות מושתתת על הקבלה בעוד שמהר"ל דחה אף גישה כזו. 

			מהר"ל באמת ביקש לשוב למקורות, ולחלץ מהם כמות שהם את השקפת העולם. פרשנותו מסתמכת על עקרונות יסוד מינימליסטיים שהוא עצמו קבע אותם על פי מה שנראה בעיניו כפשוטו של מקרא וכפשוטם של דברי חכמים. מהר"ל הנגיש אפוא את התורה ואת האגדה לציבור הרחב ודחה בחריפות תיווך פרשני של מעמד תלמידי חכמים בדורו וגם תיווך של תורות כמו רציונליזם של ימי הביניים ושל הקבלה. במקביל לא ויתר כמלוא נימה על תוקפו של הרובד המעשי של התורה. 

			אמנם הנגשת האגדה מקרבת אותה למעמדה של האמונה בהגות הלותראנית, שכן האגדה נסבה בעיקר על הממד הרעיוני, והמסרים שלה נדרשים תדיר לטרנסצנדנטי. אולם מהר"ל כונן את הטרנסצנדנטיות של המציאות על המעשה, וראה בפרקסיס תוצאה ואף יותר מכך, זהות, לשלמות המוחלטת של הפעילות האלוהית. וכבר ביררנו לעיל בהרחבה, כי עיקר עניינה ובניינה של הגותו היא המעורבות של הטרנסצנדנטי בעולם החומרי. אף על פי כן מתוך הפולמוס הער של המהר"ל ניכר בסופו של דבר אימוץ האוריינטציה של הרפורמציה ולפחות ערכיה הפורמליים הבסיסיים אם אמנם נתעלם מהתוכן הנוצרי ומאמונות יסוד כריסטולוגיות כמו הגזירה הקדומה שקיצוניותן הייתה זרה לעולם היהודי. 

			לבסוף ראוי להפנות את תשומת הלב לעמדותיו ההלכתיות של מהר"ל. כבר דיברו לא מעטים בהתנגדותו של מהר"ל לקודיפיקציה בבחינת ניוון בפסיקת ההלכה, וייחסו זאת לתמיכתו בדינמיות של ההלכה.106 נראה כי מגמה זו היא ביטוי נוסף לשיבה שבהגות מהר"ל למקורות המכוננים, תורה שבכתב ושבעל פה, על חשבון המטען הסמכותי שהתהווה בשיח ההלכתי מאז נחתם התלמוד. 

			ושוב, פולמוס

			השיבה למקורות, שאפיינה את דרכו של מהר"ל, מבטאת את רישומה של הרפורמציה. יחד עם זאת ראוי להזכיר, שההשפעה איננה חזות הכול. להיפך, כבר העירונו לעיל בהקדמה, שפולמוס אנטי נוצרי ואנטי פילוסופי שכלתני מאפיין את דרכו של מהר"ל. במקרים רבים הוא מבדיל בין האומות לישראל מתוך הדגשת חומריותן של הראשונות והטרנסצנדנטיות של ישראל. אפשר לראות את קביעותיו כוויכוח כולל נגד האומות בכללן, אך בוודאי הוא מופנה לאומות שסביבות המהר"ל. ובתקופה הנדונה ודאי אי אפשר להבחין באופן מוחלט בין אומה לדת. 

			כדי להבחין בין ישראל לאומות ניתב מהר"ל את אחת מההבחנות שפיתח בין “שכל" ל"שכל עליון" להבחנה שבין האומות לישראל בהתאמה. אולם בהקשר של הניגוד שבין ישראל והאומות לא מדובר במדרג או בתהליך, שבו השכל העליון הוא שיפור מהותי של השכל הרגיל. נהפוך הוא: מתקיים עימות חריף בין שני סוגים השכליים. וכדרכו נקט מהר"ל טרמינולוגיה רציונליסטית ביניימית בניגוד למשמעויותיה המקוריות. על דברי המדרש ששלל תורה מהגויים אך אפשר מציאותה של חכמה בהם107 כתב מהר"ל: 

			וכשם כי בהתגברות כח הגוף הוא בטול השכל, כך התגברות כח שכל האומות הם מבטלים השכל העליון האלקי שהוא שכל התורה, אבל בהתגברות כח השכל העליון אין בטול לחכמה, כי יש חכמים שהיו יודעים בכל חכמה, ודבר זה ידוע למשכילים.108

			שכל הגויים אנלוגי לגופניות, והמהר"ל סבר שהגופניות נוגדת את הממד הטרנסצנדנטי. הוא הציב בכתביו ניגוד קוטבי: המעשים של עם ישראל (המצוות) הם “שכליים" בעוד שהשכל של הגויים הוא חומרי. על כן טען, כי “שכל האומות" פוגע בתורה. אולם חכמת התורה איננה סותרת את ידיעת החוכמות, ומן הסתם התכוון למדעי הטבע. מה המשמעות של האיום על “שכל התורה" מצד חכמת הגויים? הרי מהר"ל הבהיר ששליטה בחכמות הטבעיות היא גם נחלתם של חלק מתלמידי חכמים? אין לנו אלא לומר, שמהר"ל התכוון לעימות הבין דתי. האומות מגייסות את שכלם לאתגר את התורה, ועל כן חכמתם סותרת את התורה. ומכאן שמשמעותה של ה"חכמה" משתנה:109 כאשר היא מופנית למישור הדתי היא שלילית, וכאשר היא מופנית למדעי הטבע, שאין בהם משום השלכה דתית, היא אדישה או אף חיובית. לכן סביר להניח שהתכוון לחוקיות העולם החומרי ולא למטאפיסיקה, שיש לה השלכות תאולוגיות מפליגות. כללו של דבר, “אין חכמי האומות ראוים אל שכל האלהי הנבדל שהיא התורה".110 דברי פולמוס מסוג זה מופיעים בהגותו של מהר"ל כפעם בפעם.111 

			נמצאנו למדים, כי בצד המגמות ההולמות את הרפורמציה בהגותו לא הניח מהר"ל לוויכוח האנטי נוצרי. עובדה זו מרימה תרומה נוספת לסוג הפולמוס המיוחד שנקט מהר"ל, כלומר מחד גיסא פולמוס חזיתי ומאידך גיסא פולמוס תת קרקעי המאמץ מגמות של הרפורמטורים כדי לקעקע אותן מלגו.

			(ה) תורה מן השמים

			מהר"ל הביא סדרה של הוכחות — “מופתים" כלשונו — להנחה שהתורה מן השמים. אי אפשר להציג תמונה שלמה של תפיסת התורה בהגותו ללא ניתוח המופתים הללו, המלמדים יותר מכול על דרכו של מהר"ל ועל סגנונו. כל “מופת" כזה ניתן להצרנה, כלומר מהר"ל ביקש להבהיר לקורא שהוא שומר על כללי המשחק הפילוסופיים. נבחן את ההוכחות הללו אחת לאחת ונעמוד על תפיסת התורה העולה מתוכן.

			מקורות

			ההוכחות למקורה האלוהי של התורה מלמדות על הדרך העצמאית שסלל לו מהר"ל, שהמאפיין אותה הוא עקרונות אלה:

			(א) 	היבט ענייני: הפניית התבניות הפילוסופיות הנתונות ליעד הלא פילוסופי (“מופתים").

			(ב) 	היבט ענייני: יצירת חוקיות אלטרנטיבית לחוקיות המדעית, שעל פיה ניתן להבין את התהליכים בעולם החומרי.

			(ג) 	היבט פרשני: הצגת החוקיות הזו כנובעת מהמקורות (תורה שבכתב ושבעל פה). החוקיות חותרת לפשוטו של מקרא מבחינה זו שהיא נובעת מההיגיון הבריא (של מהר"ל), ואין לה מחויבות לתורות שיטתיות כלשהן.

			וכאן אפשר לראות כיצד עיבד מהר"ל את מקורותיו ופילס לו את דרכו. כבר ציינו לעיל בפרק המבוא, כי ר' מאיר אבן גבאי תקף את דרך האימות הפילוסופית, וטען שהיא יצרה אשליה כאילו הפילוסופים דוברי אמת. ה"מופת" נתפס ככלי, מעיין מחווה פילוסופי, לטשטוש האמת. הוא כתב, למשל, 

			והנה הכל זה לעומת זה,112 ובני עמנו החכמים בעיניהם113 חשקו בה מאד [בפילוסופיה], כי פתתה אותם, כי כן דגמתה114 תפתה ותכשיל, והם בעלו בה, כי ישרה בעיניהם במופתיה והקשיה השכליים, כי כן דרכה [...] ומרוב חשקם בה הניחו ושכחו, ולא נתנו לב ולא חקרו ודרשו על האור האמיתי החכמה המקובלת באומה, וזה גרם להם לקחת נשים נכריות ולהסתפק בילדי נכרים.115 

			לעומת זאת מהר"ל לא היסס מלהשתמש במונח “מופת" ומלשלב בו סגנון פילוסופי כפי שנראה להלן; אלא שהשימוש היה כדי להוכיח את מקורה האלוהי של התורה. כלומר מהר"ל לא תקף את הפילוסופים על דרך החשיבה שלהם כי אם על סולם הערכים שלהם. הוא שצף קצף על הערכת המדע כנעלה על התורה. אבל השתמש במונחים המדעיים באופן אירוני כדי לטעון טענות מנוגדות להם. 

			בפרשנותו סקר מהר"ל אגדות ומדרשים על הבריאה. הוא הראה כיצד ההוכחות ה"שכליות", כלומר המתנסחות ניסוח עיוני, ניתנות להמרה לשקלא וטריא במקורות. כלומר כל הוכחה כזו ניתנת להצגה כקושיה ותרוץ של אגדה ומדרש. לכאורה מבחינה פורמלית יש כאן דגם של אמונה כפולה כניסוחו של צבי ה' וולפסון. הווי אומר, השכל וההתגלות נפגשים. אולם ההוגים התכוונו לדגמים מדעיים בשימושם ב"שכל" (רס"ג — הדגם של הכלאם; רמב"ם — של אריסטו וכדומה). לעומת זאת התאוריות העיוניות של מהר"ל מתרחקות ביותר מגישות מדעיות ורציונליסטיות, ועל כן הם אינן בגדר “שכל" אלא פרשנויות פשטית וסמלית ישירות למקורות. נבחן כעת את ארבעת המופתים.

			מופת ראשון

			ה"מופת הראשון" לתורה מן השמים מסתמך על הסדר הקוסמי והמוסרי כאחד. וכך היא לשונו במלואה ובחלוקה לפסקאות:

			כי עיקר זה שהוא תורה מן השמים, כאשר האדם יפשיט בגדים הצואים116 הרעות ויטהר רעיונו, אזי יעמוד על הבירור במופת חותך,117 כי אי אפשר רק שהתורה מן השמים. והנה אלו האנשים בעצמם [=הפילוסופים] כאשר היו חוקרים על מציאות הסבה הראשונה, היו מביאים מופת חותך על מציאות הסבה הראשונה במה שמסודר ממנו הכל כמה שנראה בנמצאים טוב סדרם ויושר פעלם,118 וכל הדברים אשר נראו לעין הכל בחכמה נפלאה, ודבר זה אי אפשר שיהיה במקרה, כי המקרה לא יתמיד119 ואינו הרבה, אבל כאשר נראה בכל הנמצאים כלם הסדר והחכמה, גזרו במופת חותך שאי אפשר שלא יהיה זה רק ממסדר ממציא הכל הוא האל אשר סדר הכל בחכמתו וברא הכל בתבונתו. 

			ומעתה נשאל להם אחר שהם מודים בשני דברים, האחד שכל המציאות מסודר, והשני שאין ראוי לומר שיהיה המציאות העולם וטוב סדרו במקרה קרה, כי המקרה אינו תמיד ואינו רב מאד, וכל הנמצאים עם רבוים הם מסודרים ועומדים תמיד כסדרם, ולפיכך סדר הנמצאים אינו במקרה קרה;120 והנה נשאל להם אם היה בעולם הרציחה והניאוף והגזל והחמס אם היה זה מציאות יושר מסודר. הרי הדבר הזה אי אפשר לומר, שדבר זה הוא מסודר ביושר. ואם נאמר כי אין התורה מן השמים, רק הוא שכל האדם ומדעתו והוא משיג שאין ראוי שיהיה בעולם הרציחה והניאוף, הרי הוא מבואר כי כל חכמה ודעת אשר יקנה האדם מעצמו הוא מקרה קרה121 שאפשר שישכיל או לא ישכיל ויהיה נשאר בכח, כי השכל בעת בריאתו הוא בכח. ואחרי כי אי אפשר לומר שיהיה העולם רק במקרה קרה, וכבר הרחיקו בעצמם לומר שיהיה סדור העולם במקרה קרה, לכן לפי דבריהם בעצמם אי אפשר לומר רק שמיד שברא השם יתברך את האדם וביום ברא אלהים את האדם סדר את מעשיו, וכמו שדרשו ז"ל על הכתוב ויצו ה' אלהים על האדם (בר' ב, טז) שמיד נצטוה האדם בשבע מצות בני נח,122 וכמו שיתבאר עוד, ודבר זה מחייב השכל כדי שיהיה סדר העולם הזה לא במקרה קרה. 

			לכך החכמים היודעים סדור העולם באמת,123 סדרו וגזרו שנצטוה האדם מן השם יתברך כמו שיתבאר, שלא יהיה סדר העולם124 על ידי שכל האדם שהוא במקרה אם ישכיל או לא ישכיל, כי השכל הוא בכח ולא בפעל, כי אין מעצם האדם ומבריאתו שיהיה משכיל בודאי גם אפשר שישכיל הדברים בחלוף מה שהוא, והרי ספרו על אחד מחכמיהם שהיה נקרא אפלטון שאמר כי היה ראוי שכל אשר הם בעלי מלאכה אחת שתהינה להם נשים ביחד ולא תהיה לכל אחד אשה מיוחדת,125 שהלך אחר הדמיון שהיה מטעה אותו אל דבר שהוא בחלוף מה שהוא אל ה[ש]כל. ואיך ראוי שיהיה נסמך סדר העולם אל שכל האדם אשר הוא חוטא ? ואיך ד"ז [=דבר זה] אפשר שיהיו מעשיו הטבעיים דהיינו תקון גופו126 מסודר בתכלית הסדור מן הש"י כאשר נראה כי הכל מסודר בחכמה, ואלו מעשים שהם מצד השכל לא יהיו מסודרים מן השם יתברך? ועוד המציאות הזה הוא אפשרי מצד עצמו והוא מחויב מצד עלתו, כי מצד השם יתברך הוא מחויב ומוכרח שיהיה נמצא שהוא גוזר מציאותו. ומאחר כי מציאות האדם הוא מחויב מן השם יתברך, ואם אתה אומר כי סדר הזה הוא נמשך אל שכל האדם, היה מציאות האדם אינו מחויב מצד העלה כלל, שהרי סדר שלו נמשך אל שכל האדם שהוא אפשר, ובודאי אם אין סדר למציאותו הרי מציאותו בטל? לפיכך אי אפשר רק שיהיה האדם מסודר מן השם יתברך לגמרי מצד העלה, כי איך אפשר לומר שיהיה העולם מחויב מצד העלה מצד המציאות שלו, ומצד סדרו שהוא צריך אל הסדר אינו מחויב מצד העלה, ודבר זה מחייב בגזרה מחויבת שהאדם מצווה מן העלה ובזה הוא מסודר מצד עלתו במציאותו ובסדרו כאשר ראוי.127

			הצגת מופת זה באופן כללי מזכירה הן את דרך הטיעון הן את הסגנון הרווח בהוכחות למציאות האל כפי שהתנסחו בהגות היהודית של ימי הביניים כלומר בספרייה של מהר"ל. המופת שנקט כאן מהר"ל עתיר טרמינולוגיות ורעיונות, ומכיוון שהוא אופייני לגישתו בכללה אני רוצה להרחיב בו. לפיכך ברצוני לדון בשורות הבאות במופת זה מתוך שלושה היבטים שונים: הטיעון, הפרשנות והמינוח. 

			 

			[א] הטיעון. סגנונו של “המופת" הראשון לתורה מן השמיים הוא מדעי כביכול, ובניגוד לדרכו של מהר"ל אין בו כמעט שיבוצים מן המקורות. כלומר הטקסט שואף להיראות בדפוס של חיבור מדעי. “פילוסופיה" כנגד פילוסופיה. מהר"ל הציג טיעון בעל הנחות אחדות, שיש בו “קפיצה" מהישות והאונטולוגיה לעבר המוסר והנורמה. טיעונו פותח בסדר הקוסמי ועובר לסדר המוסרי, ומבוסס על הנחות אלה:

			(א) 	הרמוניה קוסמית. נקודת המוצא לטיעון של מהר"ל היא הראיה למציאות האל ולבריאת העולם מהסדר והכוונה.128 מהר"ל הדגיש את גורם הסדר. החוקיות של העולם מעידה על מציאות בורא. 

			(ב)	שלילת מקריות קוסמית. החוקיות המדעית של היקום היא מתמידה, ועל כן איננה יכולה להיות מקרית. מהר"ל הסתמך פעמים אחדות על הכלל האריסטוטלי, שמקריות (τύχη) איננה יציבה (“המקרה לא יתמיד"),129 ועל כן אי אפשר לייחס את החוקיות הפיסיקלית והקוסמית של ההוויה למקריות.

			(ג) 	הרמוניה מוסרית. בעולם יש סדר מוסרי. משמעות קביעה זו היא, שיש הסכמה בקרב בני אדם על כללי ההתנהגות הנאותים. מהר"ל סבר, שהחברה האנושית שוללת הפרות בוטות של המוסר כגון רצח וגניבה.

			(ד) 	שלילת מקריות מוסרית. החוקיות המוסרית של החברה האנושית היא מסודרת, ועל כן איננה יכולה להיות מקרית.

			(ה) 	מקור אלוהי. לא ייתכן לייחס את החוקיות המוסרית של ההוויה לשכל האנושי מעצם הגדרתו, ועל כן מקור החוקיות הזו הוא בהכרח אלוהי. כדי לאמת את ההנחה החמישית השתמש מהר"ל בארגומנט זה: 

			(1) 	שכל האדם יוצא מן הכוח אל הפועל.130 

			(2) 	היציאה אל הפועל היא מקרית ואיננה מחויבת. 

			(3) 	המקרה איננו יציב ואינו מתמיד (כפי שראינו קודם). 

			אבל — 

			(4) 	הסדר המוסרי של העולם הוא יציב ומתמיד.

			ולכן — 

			(5) 	לא ייתכן שהסדר המוסרי נובע משכל האדם.

			(6) 	הסדר המוסרי נובע מהתגלות.

			הראיה לתורה מן השמים מבוססת אפוא על טיעון בתוך טיעון. הטיעון הראשון הציג את הכורח בהתגלות כדי לשמור את הסדר המוסרי בעולם, והטיעון השני הראה שאי אפשר לייחס את הסדר המוסרי לשכל האדם.

			[ב] הפרשנות. ומכאן נפתח לנו צוהר להבנת הפרשנות של מהר"ל למקורות, והקריאה הסמויה בכתביו לשוב למקורות ללא תיווך של תורות ביניימיות שיטתיות. האגדה התלמודית בבבלי סנהדרין קבעה, שמיד עם היווצרו זכה אדם להתגלות שבה ניתנו לו ציוויים. מהר"ל פירש את האגדה כמתנהלת בדרך זו:

			(א) 	אדם ככזה הוא יש מצוּוה.131 

			(ב) 	הציוויים הללו נוגעים לעצם קיום החברה האנושית (איסורי “הרציחה והניאוף והגזל והחמס").

			(ג) 	הסיבה לכך היא, שהשכל האנושי איננו יכול להיות מקור לציוויים אלה (מהר"ל הביע זאת באמצעות המונחים “בכוח" ו"בפועל" ו"מקריות").

			פרשנות כזו חותרת לפשוטם של דברי חכמים. ההוספות שלה לטקסט הן מינימליות, וכשלעצמן אין להן זיקה כלשהי לחשיבה השכלתנית, על אף שארגז הכלים הוא מונחים שכלתניים. פרשנות מהר"ל מכוננת את דברי חז"ל על מוטיבים אלה:

			 

			(א) 	מאחר שמדובר בבריאת אדם הראשון הרי שהוא אוניברסלי.

			(ב) 	על כן הציוויים הם אוניברסליים, לאמור שבע מצוות בני נוח.

			הטעמים והרעיונות שהוסיף מהר"ל לדברי האגדה הם שניים. עקרונות אלה נשענים בדבריו על מונחים שכלתניים, אולם אין להם זיקה הכרחית לשכלתנות:

			 

			(א) 	הצורך בציווי אוניברסלי נובע מהסדר ההרמוני הקוסמי. קיומו של הסדר המוסרי האוניברסלי מחוזק מתוך קיומו של הסדר קוסמי.

			(ב) 	אי אפשר לסמוך כלל ועיקר על השכל האנושי שיגיע בעצמו לעקרונות הסדר המוסרי האוניברסלי.

			כאמור, רעיונות אלה יכולים להתנסח באותה מידה בספרות המוסר והדרוש, ואין לאתר בהם חותם מובהק, פילוסופי או קבלי. כלומר שני הרעיונות הם בסך הכול ביטוי לכך, שהפרשן נמצא במרחק כרונולוגי מן הטקסט המתפרש, והוא איננו יכול לחזור אחורה בזמן. אך ניתן לראות בהם תנועה ומאמץ לשיבה אל דברי החכמים כפשוטם.

			 

			[ג] המינוח. נשוב כעת למינוח של המופת הראשון, שכן עדיין לא סיימנו לבחון את שפתו של מהר"ל. בסופו של המופת הראשון נטל מהר"ל מושג מתוך הדיונים הפילוסופיים במודָליות (אופניות) של היש ובשאלת חופש הרצון והבחירה כדי להבהיר את הטיעון שלו, והוא “חופשי מבחינת עצמו ומחויב מבחינת סיבותיו".132 בניתוח מושג זה שוב דילג מהקוסמי למוסרי. צא וראה: מהר"ל השתמש במונח זה באופן שונה לחלוטין מאשר המקורות השכלתניים הפילוסופיים שלו. הוא הציג אותו כאבסורד: הנתון היסודי הוא שמציאות האדם היא מחויבת מאת האל ואף החוקיות הטרנסצנדנטית של העולם החומרי היא מחויבת ממנו (“סדר"). מי שתולה את המוסר בשכל האדם יוצר מצב שבו האדם הוא חופשי בהכרעותיו בעוד שהוא מחויב מבחינת האלוהות. זהו מצב פרדוקסלי, שבו האל גוזר x (“סדר" מסוים) והאדם יכריע לא־x. כמובן, מצב כזה הוא בלתי אפשרי. ושוב, מהר"ל הציג בסוף דבריו מהלך זה בשני המישורים, הקוסמי והמוסרי, כדלהלן:

			(1) 	האל גוזר את מציאות האדם, ועל כן לא ייתכן שהחוקיות הטבעית של האדם לא תהיה נגזרת מהאל.

			(2) 	האל גוזר את הנורמות המוסריות, ועל כן לא ייתכן שהחוקיות המוסרית של האדם לא תהיה נגזרת מהאל.

			באופן זה מתחייבת תורה מן השמיים. נקל להבין שמהר"ל ביקש להציג חלופה לדרך הטיעון הפילוסופי במונחיו ובמושגיו, תוך כדי שינוי מובנם לחלוטין. הוא נטל דפוסי ראיות מן הספרות הפילוסופית הרציונליסטית והעביר אותם לתחום הזר לשכלתנות, והוא ההתגלות והחוק האלוהי הניתן בה.

			מופת שני

			ה"מופת השני" לתורה מן השמים מסתמך על החריגה של האדם משאר הברואים מבחינת הפוטנציאליות שבו. מהר"ל עסק במושג היציאה מן הכוח אל הפועל במקומות אחדים בכתביו, ובכל פעם גילה היבט אחר שלו. הפעם חשף את הזיקה של היציאה מן הכוח אל הפועל לתורה. וכה כתב:

			מופת שני, כי כל הדברים אשר בראם השם יתברך הכל הוא בשלמות ולא נמצא דבר חסר בעולם, ודבר זה מעיד עליו החוש כאשר אנו חוקרין על כל נמצאים שהם שלמים לפי מה שהם. וכמו שאמרו רז"ל גם כן כל מעשה בראשית בצביונם נבראו בדעתם נבראו בקומתן נבראו,133 ואין זה מקום לבאר הענין,134 גם הוא מוסכם מפי הכל אף חכמי האומות מודים בזה. וכאשר אנו חוקרין על גדר ההשלמה,135 הנה ענין ההשלמה שאין בו תוספת וחסרון כלל, שאם יש בו תוספת לא היה זה שלמות, וכן אם היה בו חסרון הרי אינו שלם. והאדם הזה הוא חסר, כי מעלת האדם מצד השכל, ומצד הזה האדם חסר שהוא חסר השכל, ואף אם ימצאו פרטיים שהם בעלי שכל מכל מקום אין בדבר זה השלמה כלל, כי האדם נברא בכח על השכל, ואף אם הוציא שכלו אל הפעל עדיין אין כאן שלמות, כי תמיד הוא בכח יותר לצאת אל הפעל ואין כאן השלמה כלל, כי השלמה הוא כאשר אין כאן תוספת, ודבר זה אינו באדם כי תמיד אפשר לו להוסיף על השכל, והרי כל הנבראים136 יש להם השלמה. אמנם כאשר נתן השם יתברך לעולם התורה דבר זה השלמת השכל לגמרי, ואף כי האדם אין משיג כל התורה, מכל מקום יש לאדם השלמה בצד הזה שנתן לו התורה שבה הכל, ויש לו השלמה כמו שאמרו הפוך בה דכולה בה.137 ודבר זה שמוציא האדם שלמותו אל הפעל תמיד להתחכם דבר זה אינו עיקר כי אין זה השלמת הכלל, רק מה שנתן התורה לכלל ישראל דבר זה הוא השלמת הכלל, ומה שהאדם משיג בתורה שזה משיג הרבה וזה מעט אין זה חדוש, כי אף בשאר הנמצאים אף שהם כולם מין אחד יש בהם שנוי בדבר שאינו מגיע לעצמו שזה גדול וזה קטן לזה יש כח גדול וזה אינו בעל כח, אבל הם שוים בדבר שמגיע לעצמו ואין בהם שנוי. וכן נתן התורה אל הכלל ביחד והוא השלמה אחת בכלל מבלי תוספת ומבלי חסרון, לכך אי אפשר לומר רק השלמה אחת שיש אל הכלל וכדכתיב תורה אחת (שמ' יב, מט), ודבר זה השלמת המין עד שיהיה הכל שוה, וכדכתיב תורה אחת יהיה לכם (במ' טו, טז, כט) וגו'. 

			ומפני זה נתנה התורה במדבר שהוא מקום הפקר,138 שתהיה התורה השלמת מין האנושי בכלל, ועם כי לא היו האומות רוצים לקבל את התורה139 דבר זה הוא מצד המקבל בלבד, ודבר זה מחייב התורה מן השמים עד שיהא השלמה אחת שכלית אל המין בכלל, ואם לא היה תורה מן השמים היה השלמה מיוחדת לכל פרטי ופרטי והכל לפי השכל שלו, ודבר זה אי אפשר כמו שאמרנו. 

			ועל חלוק זה תקנו הברכה על התורה, כי ברכה ראשונה “אשר קדשנו במצותיו וצונו לעסוק בתורה",140 וברכה זאת היא כמו שאר ברכות המצות שמברך על המצות, וגם זה שעוסק בתורה מצֻוה עושה ומברך עליו. ומפני כי אין די בברכה זו כי השם יתברך הוא שמוציא שכל האדם אל הפעל, ואין דומה זה לשאר מצוה שהאדם עושה מעצמו, אבל התורה השם יתברך הוא המוציא שכל האדם אל הפעל ואין זה לאדם מעצמו, לכך יש לו לברך “ברוך המלמד תורה לעמו ישראל", וזה כנגד שהשם יתברך מוציא שכל האדם אל הפעל ומלמד תורה לעמו ישראל, וכך מוכח לשון “המלמד" דמשמע לשון הוה, ודבר זה כי עתה מלמד תורה לעמו ומוציא שכל האדם אל הפעל. ומפני כי דבר זה אינו רק מה שמוציא שכל האדם הפרטי אל הפעל ולא הזכיר השלמת הכלל, ודבר זה מחויב ומוכרח להיות כמו שהתבאר, ולכך תקנו ברכה שלישית “אשר בחר בנו מכל העמים ונתן לנו את תורתו ברוך אתה ה' נותן התורה"; וזהו מפני שהשם יתברך השלים את הכלל בתורה שנתן השם יתברך על הר סיני ואמרו כי אף הדורות שעתידים לעמוד,141 וכ"ז מפני כי התורה היא השלמת הכלל כי אי אפשר זולת זה, והארכנו בזה במקום אחר.142 ודבר זה הוא מופת חותך ברור שאין לספק בו מי שיש בו חכמה.143

			טיעונו של מהר"ל הוא פשוט, והוא מוצג במסגרת כפולה. היבט אחד הוא ההיבט השכלי וההיבט האחר הוא פרשני. נציג בשלב ראשון את ההיבט השכלי של הטיעון:

			(א) 	העולם נברא באופן מושלם (הנחה מובלעת).

			(ב) 	ולכן כל האובייקטים שבעולם מושלמים.

			(ג) 	אבל האדם איננו מושלם, לא במצבו בכוח ואף לא במצבו בפועל, שכן תמיד קיים פוטנציאל להשכיל עוד מושכלות.

			ולכן — 

			(ד) 	חייב להיות גורם המשלים את האדם, שהוא התורה.

			הממד הפרשני של הטיעון הציג אותו כמשא ומתן סמוי בדברי האגדה שבבבלי: 

			(א) 	הנחה: האובייקטים שנבראו בבריאת העולם התהוו כשהם מושלמים (“בצביונם, בדעתם, בקומתן"). 

			(ב) 	קושיה: אבל האדם איננו מושלם?

			(ג) 	תירוץ: יש סיוע המשלים את האדם (“הפוך בה והפוך בה דכולא בה").

			מהר"ל השתמש במובלע במושג “צורה מינית" כדי להבהיר, שמידת לימוד התורה איננה משנה מבחינת השייכות של התורה לאדם, ובמלים אחרות לעצם העובדה שהתורה משלימה אותו. לתלמיד החכם ולאדם הפשוט אותה הזיקה לתורה, כשם שהצורה המינית כוללת את כל הפריטים הניחנים בה. ההבחנה שבין הפרטים של המין (נניח במידות מרחביות או בצבע וכדומה) איננה עניין מהותי. באותה מידה ההבחנה בין תלמיד החכם והאדם הרגיל איננה מהותית. לכולם גישה לתורה. ושוב חוזרת בעקיפין הגישה הלותראנית של נגישות הטקסט, ולפיה אין תיווך בין האדם לבין מקורות ההתגלות, וסולם הערכים המעמדי הוא מלאכותי.

			הטיעון של מהר"ל נסב כמעט במלואו על העברת היציאה מפוטנציאליות לאקטואליות מתחום רכישת הידע המדעי לתחום לימוד התורה. מהר"ל הסיט את התהליך במלואו: לא רק רכישת המושכלות מומרת בתורה אלא גם השכל הפועל מוחלף בקב"ה בכבודו ובעצמו. בדיונים של תורת השכל האחראי והמניע להוצאת השכל האנושי מהכוח אל הפועל אינו אלא השכל הפועל.144 מהר"ל טען בלהט, שהאל הוא המוציא את השכל האנושי, הרוכש את הידיעות התורניות, מן הכוח אל הפועל. בראיה הראשונה התמקד מהר"ל בעיקר בתחום המוסרי, והתיישר על פי תפיסת השכל המעשי. בראיה השנייה הפליג מהר"ל לתחום התורני, וההמרה של הגישה הפילוסופית בסוגיית השכל בתורה הושלמה.

			ראינו שמהר"ל העמיד את הטיעון שלו בכפל פנים, האחד כניסוח עיוני והשני כניסוח פרשני. המבנה הזה ממשיך גם בהמשך הטיעון. בפירושו לברכות התורה הנאמרות בכל יום בתחילת תפילת שחרית הבחין מהר"ל בבירור בין לימוד תורה וקיום מצוות. בעוד שקיום המצוות נעשה בידי האדם ללא סיוע מיוחד לימוד התורה נעשה מתוך סיוע כזה. בלימוד התורה ממלא הקב"ה את הפונקציה של השכל הפועל בתהליך ההשכלה, כלומר הוא מסייע ללומד להוציא את שכלו מן הכוח אל הפועל.

			ראוי להעיר על תפיסה נוספת המתנסחת במופת השני. מהר"ל אימץ בעקיפין את תורת השפע הטעון הכנה. המידה שבה מקבל אדם את השפע תלויה במצע או בכלי לקליטתו. התורה נתפסת כשפע, והגוי מקבל אותו כשבע מצוות בני נוח בעוד שהיהודי מקבל אותו כתרי"ג מצוות. כלומר הנחת היסוד היא, שהתורה מיועדת למין האנושי בכללו.145 מהר"ל שמר על המבנה האוניברסלי של התורה בד בבד עם הייחודיות של עם ישראל. מפירושו לברכות התורה משמע, שלימוד התורה מתייחד דווקא לעם ישראל, שכן שבע המצוות הן כלליות באופיין. על כן הברכות מתייחדות דווקא ליהודי. ומכאן שהמעורבות של הקב"ה כפונקציה של השכל הפועל, כלומר כמוציא הלימוד מן הכוח אל הפועל, מתייחסת אך ורק לעם ישראל. אולם ההוכחה עצמה נשענת על התורה כמשלימה את האדם בכלל, ולא רק את היהודי. ועל כן התכוון מהר"ל מן הסתם לשבע מצוות בני נוח, כפי שהאריך להראות במופת השלישי להלן.

			אף במופת השני נטל מהר"ל את התפיסה של שלמות ההוויה, המתקרבת לגישה שהאל ברא את הטוב בעולמות האפשריים, ואת מעמדו של השכל הפועל בתהליך ההשכלה, והריק אותם לתבנית המחייבת את קיומה של ההתגלות. כמובן, טיעון זה מסתמך על כך שהתורה היא השלמת האדם, ומבחינה מסוימת הוא הנחת המבוקש. אולם מהר"ל הרי חתר להציב אלטרנטיבה לשכלתנות, והתעקש לעשות זאת במונחיה שלה.

			מופת שלישי

			ה"מופת השלישי" מבוסס על ההרמוניה הקוסמית התלויה באדם. ומאחר שלאדם יש בחירה, הרי שיש צורך להורות לו את הדרך ולתת לו תורה. מאחר שהמופת השלישי הוא ארוך ומרובה חלקים, אביא חלק חלק ואנתח את הטיעונים שבו. וכה כתב מהר"ל:

			מופת שלישי והוא מופת ברור חיוב תורה מן השמים, וזה כי ראש עפרות תבל146 הוא האדם, ובשבילו נברא הכל, וצריך שיהיה האדם שהוא ראש בתחתונים מסודר תחת השם יתברך שהוא עלת הכל, שאם לא כן יהיה האדם בפני עצמו מסולק מן השם יתברך, הוא ראש בתחתונים כמו השם יתברך שהוא אלוה בעליונים. אלא שצריך אתה לומר במה שמקבל האדם גזרת העלה היא התורה מן השמים, שהוא לעול על האדם, בזה הוא מסודר תחת רשות העלה מה שיעשה ומה שלא יעשה. כי האדם מיוחד מכל הנמצאים שהוא בעל בחירה רצונית לעשות מה שירצה, ואינו כמו העליונים שהם עושים רצון קוניהם147 בלא שינוי וחלוף כלל רק עומדים על מתכונתם אשר נבראו, זולת האדם אשר הוא בעל בחירה רצונית לעשות. ולכך אם לא היה מצווה במעשיו היה הוא חלוק בתחתונים,148 כי היה רשות לעצמו ולא היה לו קשור וסדר בעלתו, ודבר זה אי אפשר שיהיה האדם נבדל מן העלה ויהיה ברשות עצמו.149 

			מהלך המופת השלישי הוא כזה:

			(א) 	הסדר הקוסמי והתפקוד הנאות של היקום הם הרמוניים, כלומר שילוב וזיקה של עליונים ותחתונים, ובמלים אחרות של העולם הטרנסצנדנטי והעולם החומרי.

			(ב) 	מנהיג העולם הטרנסצנדנטי הוא הקב"ה ומנהיג העולם החומרי הוא האדם.

			(ג) 	העולם הטרנסצנדנטי הוא דטרמיניסטי ואין בו בחירה. לכן השותפות שלו בתפקוד הקוסמי הוא נתון מראש.

			(ד) 	העולם החומרי למעט האדם אף הוא דטרמיניסטי ואין בו בחירה.

			(ה) 	לעומת זאת לאדם יש בחירה, ועל כן השותפות שלו בתפקוד הקוסמי תלויה בבחירתו.

			(ו) 	יש צורך בהדרכת האדם כדי שיבחר בדרך שתאפשר תפקוד נאות.

			ולכן — 

			(ז) 	חייבת להיות תורה שתאפשר לאדם תפקוד נאות ועל כן זיקה עם הטרנסצנדנטי.

			בסוף דבריו ניסח מהר"ל את התפיסה שהקיום היציב מתאפשר אך ורק מתוך כפיפות לצו האל. אם אין האדם מקבל את הצו האלוהי אזי קיומו תלוש (“ברשות עצמו"). באופן פרדוקסלי רק השעבוד לאל (תחת ה"עילה") הופך את האדם לאוטונומי. תפיסה זו תורחב בהמשך ה"מופת".

			מכאן העלה מהר"ל טענה של הסתייגות, שהיא מבחינה מסוימת בירור הטיעון הקודם. מהר"ל ביקש לברר מהו התפקוד הנאות הנדרש מן האדם לצורך איחוי שני העולמות, הטרנסצנדנטי והחומרי:

			ובאולי יאמר, כי האדם וכל הנמצאים תחת רשות העלה מצד שיכול לעשות בהם כרצונו להמית ולהחיות150 ובדבר זה האדם תחת רשות העלה; דבר זה אין לומר כלל, כי אם האדם תחת רשות השם יתברך מה שיש בידו להמיתו ולהפסידו, אין זה מצד במה שהאדם הוא שכלי, כי כל הנבראים משותפין בזה, אבל במה שהוא אדם שכלי מצד הזה ראוי שיהיה תחת רשות העלה, ואי אפשר שיהיה זה רק כאשר נתן לו התורה, שעל ידי התורה האדם במה שהוא שכלי תחת רשות העלה אשר צוה עליו שיהיה הנהגה שלו בענין זה, ואם לא כן אין האדם במה שהוא מיוחד בעל שכל תחת רשות העלה, רק הוא תחת העלה במה שהוא משותף עם שאר התחתונים לא במה שהוא מיוחד מבין שאר הנמצאים. ולכך כאשר הוא בן י"ג שנה שאז האדם בעל שכל ודעת והוא בעל מעשים נצטוה והוא תחת רשות העלה מצד זה.151 

			מהר"ל המשיך את דיונו בתבנית הצורנית של טיעונים וטיעונים־שכנגד, ובדרך זו בירר לעומק את טיב הזיקה שבזכותה מחבר האדם את ה"עליונים" וה"תחתונים". הרי עד כה ביררנו, שההתגלות נצרכת כדי שאדם יתפקד במרקם הקוסמי, וירים תרומה מהותית לאחדותו. אבל לא הוברר עדיין כיצד תרומה זו מחברת עליונים ותחתונים. שמא זיקת האדם ל"עליונים", כלומר התרומה שלו לאחדות היקום, היא בעצם העובדה שהוא נתון תחת שלטונו של הקב"ה. טענה זאת נדחית בכך שבעניין זה אדם משותף לכל הברואים, ואין בו ייחוד כלשהו. כלומר מהר"ל הציב טיעון כזה:

			 

			(א) 	אדם מקשר בין המציאות הטרנסצנדנטית (“עילה", “השם יתברך") לעולם החומרי.

			(ב) 	קישור קוסמי כזה יכול להיות אך ורק באמצעות האדם.

			(ג) 	קישור קוסמי כזה יכול לנבוע אך ורק מתכונה ייחודית לאדם.

			ולכן —

			(ד) 	גורם זה איננו יכול להיות עצם ההינתנות לשלטון הטרנסצנדנטי (“בידו להמית ולהפסיד").

			ולכן — 

			(ה) 	גורם זה הוא רק התורה.

			נמצאנו למדים, שלפי מהר"ל משימה כה חשובה כמו קישור רבדי היקום חייבת לנבוע מתוך זיקה מהותית בין הרבדים. זיקה כזו היא חשובה וגורלית, ועל כן יש לבקש אותה אך ורק בייחודיות האנושית. ההתגלות האלוהית מחויבת מתוך האחדות הקוסמית. 

			בסוף הפסקה טען מהר"ל, כי הייחוד של האדם הוא ההינתנות למרות האלוהית לא כ"תושב היקום" וכמו “שאר תחתונים" אלא מתוך בחירה ומודעות. כלומר יש כאן פרדוקס: הייחוד של הבחירה האנושית הוא בכפיפות לאל (“תחת רשות העילה"). מהר"ל המשיך והעמיק רעיון זה מתוך העלאת טענות הסתייגות נוספות:

			ובאולי יאמר עם כל זה הרי הבחירה היא באדם לעשות רצונו כאשר ירצה; אין זה שאלה, כי דבר זה מצד היצר שבו, וכבר אמרנו כי גופו שבו יצרו הוא תחת העלה להמיתו ולהפסידו ובזה משותפין כל הנבראים, אבל מה שהוא תחת רשות העלה מצד שהוא אדם שכלי אי אפשר לומר כן רק מצד שגזר על האדם גזרת מצותיו. ולפיכך מלבד כי התורה מן השמים הוא מבואר בתורה ועל ידי הנביאים, בארו חכמים בחכמתם לכל באי עולם כי התורה מן השמים במופת חותך כמו שיתבאר בסמוך והם דברים אשר אמרנו. 

			ואם יאמר, כי אף בלא נתינת תורה מן השמים הרי האדם תחת רשות העלה מצד שהאדם מכיר את האלהים בשכלו ומקבל אלהותו; לא נקרא דבר זה שהוא תחת רשות השם יתברך כאשר האדם מקבל מעצמו אם לא שגזר עליו העלה. וזהו עיקר הפירוש מה שאמרו ז"ל שכפה עליהם הש"י הר כגיגית ואמר להם אם אתם מקבלים התורה מוטב ואם לאו שם תהא קבורתכם,152 ולמה הוצרך? הרי כבר קדמו נעשה לנשמע,153 וכמו שיתבאר עוד דבר זה.154 אבל אין ראוי שיהיה קבלת התורה מעצמו של אדם, שבזה לא היה לגמרי תחת רשות העלה, והאדם הזה ראוי מצד שכלו שיהיה תחת רשות העלה עד שיהיה העולם אחד לגמרי, ואי אפשר שיהיה זה רק בגזרה ובהכרח. ודבר זה הוא מופת ברור לתורה מן השמים שאי אפשר בלא זה, כי על ידי זה האדם הוא מסודר תחת העלה ועל דבר זה סובב כל נתינת התורה וכמו שיתבאר.155

			מהר"ל טען, כי החיבור שבין עליונים לתחתונים יכול להיות אך ורק כאשר, בלשון מודרנית, אדם רוכש תודעה של ציווי. הווי אומר, שההיות מצווה הוא הגורם המאפשר לאדם את ההרמוניה. לפנינו תפיסה שלטעמי היא מעמיקה, ועניינה שרק כאשר אדם מכפיף את עצמו לסדר ההוויה הוא יכול לאחד את חלקיה. רק כאשר אדם כביכול מבטל עצמו לרשות אלוהית, רק כאשר הוא “תחת רשות העילה" באופן מוחלט, הוא מתגלה בעצמתו. כוחו של האדם וייחודו הם בכפיפותו לצו האל. קאנט ינסח דגם דומה של חירות מתוך כפיפות (לתבונה) בתפיסת הצו הקטגורי. אדם מחויב לבחור בהינתנותו הישירה לצו העליון, לאמור בטשטוש האישיות. דוק ותמצא: בחירה תבונית בציוויי התורה איננה כפיפות מוחלטת, ועל כן אין בכוחה לחבר את החומרי והטרנסצנדנטי, שכן שני העולמות אינם בעלי מעמד שווה. העולם הארצי מתאחד עם הטרנסצנדנטי רק מתוך כפיפות אליו. ולכן הבחירה במערכת המצוות איננה אוטונומית. על האדם לקבל את המצוות כסמכות הטרונומית, ואז הוא ממלא את תפקודו ביקום. מהר"ל נקט כאן חשיבה פרדוקסלית: בחירת האדם מחייבת גזירה עליונה. התורה היא אפוא ספר הדרכה לכפיפות אמתית לרשות האלוהית. ועוד למדנו, שההתגלות היא דטרמיניסטית. אין לאדם בחירה בכך, והיא נובעת מעצמותו של עם ישראל.

			מהר"ל דייק: עצם הכפיפות לצו האל איננה מושגת בתורה באופן כללי, ולא בקבלת תרי"ג מצוות. תורה מן השמים מתייחסת לשני אירועים מרכזיים המציינים התגלות, שהם בריאת האדם וסיפור גן עדן ומעמד הר סיני (“קדמו נעשה לנשמע"). הכפיפות המאפשרת חיבור עליונים ותחתונים נקנית בשני רבדים תשתיתיים של התורה:

			(א) 	שבע מצוות בני נוח. “כי על ידי שבע מצות יש קבלת מלכות שמים וגזרותיו בשלמות".156

			(ב) 	עשרת הדברות. אף הציוויים המרוכזים בעשרת הדברות הם “קבלת עול מלכותו" ובאמצעותם האדם נתון “תחת רשות העילה".157

			שאר ציוויי התורה נועדו להשלים את האדם, אולם תפקידו של האדם באחדות היקום מושג באמצעות הציוויים המרכזיים, ולפחות הראשון שבהם, שבע מצוות בני נוח, איננו מתייחד לעם ישראל. נמצאנו למדים, שהראיות להתגלות מתייחסות מחד גיסא לממד האוניברסלי, שאיננו מבחין בין ישראל לאומות העולם (שבע מצוות) ומאידך גיסא לממד האוניברסלי של ההתגלות לעם ישראל (עשרת הדברות).

			אולם אי אפשר להבין את תודעת הציווי כחיבור של עליונים ותחתונים ללא רעיון המיקרוקוסמוס, שכבר דיברנו בו לעיל. אדם הוא ראי ההוויה, והוא השולט בעולם התת־ירחי. בתור שכזה הוא חוליה מקשרת ומאחדת בין החומרי לבין מה שעבר לו, ובידו מפתחות ההויה. לאור הכוח הרב שביד האדם נדרשת תודעת הציווי. מהר"ל נקט ניסוח קיצוני. “אם היה בלא גזרה מן השם יתברך היה האדם לעצמו ולא היה עליו עול מלכות שמים והיה הוא אלוה חס ושלום".158 הווי אומר, שעניינו של המופת בצורך בהתגלות הוא עמוק הרבה יותר מאשר איחוד העולמות. התורה לא רק מאפשרת את הסדר הקוסמי אלא היא מצילה את העולם מכאוס, שבו אדם הופך לאלוהים. 

			מהר"ל הציג בדבריו גרסה קיצונית של רעיון המיקרוקוסמוס, ותמך אותה בדברי האגדה התלמודית 

			אמר רבי אחא שתים עשרה שעות הוי יום שעה ראשונה הוצבר עפרו שניה נעשה גולם שלישית נמתחו איבריו רביעית נזרקה בו נשמה חמישית עמד על רגליו ששית קרא שמות שביעית נזדווגה לו חוה שמינית עלו למטה שנים וירדו ארבעה תשיעית נצטווה עשירית סרח אחד עשר נדון שתים עשרה נטרד והלך לו.159 

			המפתח לביאורו של מהר"ל הוא הקביעה המתנסחת כרגיל במינוח פילוסופי שכלתני, “בא לבאר מציאות האדם ומהותו לומר שהאדם הוא הכל".160 נציג בקצרה את פרשנותו של מהר"ל על פי המוטיבים השונים:

							ראשונה

						
							
							הוצבר עפרו

						
							
							התהוות ההכנה החומרית של האדם.161

							נעשה גולם

						
							
							התהוות המזגים בחומר האדם.

						
					

					
							
							שלישית

						
							
							נמתחו איבריו

						
							
							קבלת תכונות הצומח (התפשטות או נפש צמחית).

						
					

					
							
							רביעית

						
							
							נזרקה בו נשמה

						
							
							קבלת תכונות החי (נפש חיונית).

						
					

					
							
							חמישית

						
							
							עמד על רגליו

						
							
							זקיפות הקומה, המאפיינת את האדם בלבד.

							קרא שמות

						
							
							השכל האנושי.

						
					

					
							
							שביעית

						
							
							נזדווגה לו חוה

						
							
							קבלת בת זוג כהשלמה, שכן אדם ללא אישה איננו מושלם.

						
					

					
							
							שמינית

						
							
							עלו למטה שנים וירדו ארבעה

						
							
							יכולת הרבייה, ההופכת את האדם ל"כללי".162

						
					

					
							
							תשיעית

						
							
							נצטווה

						
							
							קבלת הרובד הראשוני של המצוות (שבע מצוות בני נוח). מכאן ואילך נחשב האדם כיש מצוּוה, וכחוליה מקשרת את חלקי היקום.

							סרח

						
							
							צד ה"העדר", כלומר היכולת לחטוא הנוכחת באדם.

						
					

					
							
							אחת עשרה

						
							
							נדון

						
							
							במידה שהוא חוטא הוא משלם על חטאו.

						
					

					
							
							שתים עשרה

						
							
							נטרד והלך לו

						
							
							החטא גורם לאדם ירידה מהדרגה שהיה בה.

						
					

				
			

			 

			הפרשנות למדרש התלמודי הובאה כדי לציין, שהמיקרוקוסמוס כולל את תפיסת האדם כיש מצוּוה. באמצע הפעילות של היום הראשון, בשעה התשיעית, הפך האדם למי שיכול לקשר עליונים ותחתונים, כפי שעולה מפרטי המופת השלישי. פעם נוספת הפרשנות שהשתמשה בחופשיות ובהרחבה במינוח שכלתני נועדה לסלק רבדים פילוסופיים שכלתניים ולהשיב את הקורא למשמעות הפשטית (בעיני מהר"ל) לדברי חכמים.

			נסכם: המופת השלישי לתורה מן השמים מתמקד בהכרחיות של בחירת האדם בכפיפות לגורם הטרנסצנדנטי כדי להסביר כיצד בכוחו לאחד את ההוויה כולה, עליונים ותחתונים. בחירה זו אפשרית אך ורק עם נתינת ציווי אלוהי, לאמור עם התורה. 

			ועוד כדאי להבהיר, שכדרכו השתמש מהר"ל ביחס לטרנסצנדנטי ברעיונות כלליים וסכמטיים. איחוד ההוויה איננו מתפרט. מהר"ל נמנע במקום זה מתפיסת ייחוד הספירות בקבלה. הראיה לתורה מן השמים מסתמכת על האחדות הקוסמית של טרנסצנדנטי וחומרי ולא על דרגות, ממדים ושלבים בתוך העולם הטרנסצנדנטי כשלעצמו. המדרגים של הטרנסצנדנטי אינם מעוררים אצל מהר"ל עניין כלשהו.

			מופת רביעי

			מהר"ל הוסיף מופת רביעי ואחרון לתורה מן השמים, המושרש מבחינה עניינית וטרמינולוגית בתורת השכל. ניתן לראות במופת זה מעין סעיף משנה של המופת השני שנידון לעיל. מופת זה מסיים את סידרת המופתים בדרך צורנית דומה למופת הראשון. שניהם נעדרי שיבוצים, ונראים כאילו הם טיעונים שכלתניים. מבחינה זו ניתן לראות במופת זה סגירת מעגל. וזו לשונו של המופת:

			ועוד יש מופת, הנה כל החוקרים מדעתם ושכלם כולם הסכימו שאי אפשר להיות רק כי השכל של אדם שיוצא אל הפעל אשר היה קודם שהשכיל בכח והוא יוצא אל הפעל, אין דבר זה מעצמו כי אם שהשכל יוצא אל הפעל על ידי השכל הפ[ו]על שהוא משפיע השכל כמו שידוע מדבריהם. אמנם אנחנו תלמידי משה רבינו עליו השלום אומרים כי השם יתברך מוציא אל הפעל הכל, לא שכל הפ[ו]על אשר לדעתם הוא אחד מן המלאכים.163 סוף סוף הסכמת הכל, שהשכל אשר הוא בפעל מוציא השכל של אדם שהוא בכח אל הפעל. ודבר זה הוא בפרטי המין, שכל שכל ושכל מן האדם הוא פרטי ומוציא שכלו אל הפועל; בודאי כי יותר ראשון ויותר קודם השפעת השכל אל הכלל, שהוא יותר ראשון מן הפרט, ומדבר זה מתחייב בחיוב גמור כי הוא יתברך משפיע השכל הכללי, והיא התורה, שהיא השפעת השכל השייך אל הכלל במה שהוא כלל לא במה שהוא פרטי וכמו שבארנו למעלה, ודבר זה הוא קרוב למה שהתבאר. ודבר זה מחייב תורה מן השמים, ודי בזה אל מי שנתן לו השם יתברך עינים לראות ואזנים לשמוע ולב לדעת האמת.164

			עד כמה שהמופת מנוסח בשפה קולחת וישירה, מבחינה עניינית הוא מעורפל. דבר אחד ברור: מהר"ל הציע תפיסה לא שכלתנית בעליל למרות המינוח השכלתני. לפי תפיסה זו לישות שכלית הכוללת את השכלים הפרטיים, וליתר דיוק את הבחינה הכללית שבהם, חייב להיות גורם שייצור אותה. המופת מסתמך על טיעון כזה:

			 

			(א) 	השכל הפרטי נזקק להוצאה מהכוח אל הפועל, דהיינו מפוטנציאליות לאקטואליות.

			(ב) 	המוציא מן הכוח אל הפועל הוא האל (לפי דעת מהר"ל) או השכל הפועל (לפי הפילוסופים).

			(ג) 	לשכלים הפרטיים יש בחינה משותפת, והיא “כללית".

			(ד) 	בחינה זו צריכה למקור, שממנו היא נשפעת ומתהווה.165

			ולכן — 

			(ה) 	הואיל ויש לקבוע את קיומו של מקור ההשפעה על הבחינה המשותפת של כל השכלים, הרי שמקור זה אינו אלא התורה, המכונה “השכל הכללי".

			ומכאן שהכרח היה להתגלות ולמסור את התורה. מהר"ל לא טרח להציג מקור מדרשי למופת זה. ואכן המופת הרביעי כולו אירוניה. הוא משתמש במינוח מוקפד מתורת השכל כדי ליצור יצירה חדשה לחלוטין, שהיא תפיסת התורה כמקור לבחינה המשותפת של השכלים כולם. אמנם גם במופתים הקודמים השתמש מהר"ל באירוניה. אולם הוא בחר לחתום את המופתים באירוניה לשמה. מעתה מבין הקורא, שאם הוא מעוניין לגבש השקפת עולם שתקלע לאמת כחוט השערה, ותהיה מאומתת ומוכחת, עליו לנטוש את הסמכות השכלית הפילוסופית ולפנות למשמעויות אנטי שכלתניות של ההוויה. רק תורה מן השמים תאפשר השקפת עולם כוללת, המבוססת ישירות על המקורות הקדומים.

			שורת המופתים נועדה אפוא לערער ולקעקע את המופתים השכלתניים. מטרת המופתים היא לאמת את הטענה, שהתורה מתאמתת מתוך עצמה, לאמור מהתגלותה ומהיותה דבר האל. כשם שהאמונה הלותראנית איננה בעלת אימות שכלתני אלא סמכותה בעצמה ומכוח הוויתה, בעצם היותה הדרך היחידה לגאולה; כך אף לפי מהר"ל ההתגלות האלוהית היא הדרך היחידה לגאולה. היא גם הדרך האמתית היחידה. כל דרך אחרת מופרכת. נקל להבין שמהר"ל סיגל לעצמו שיח רפורמטורי גם אם התכנים מנוגדים לחלוטין, שכן בשורת ההתגלות היא הפרקסיס הדתי ולא האמונה המופשטת.

			(ו) סיכום

			מהר"ל היה מקושר לסביבתו. הוא היה מעורב בוויכוח נגד הנצרות כשם שהיה מעורב בוויכוחים נוספים (שכלתנות, קראים, כופרים וטועים). הוא פתח וסיים את “תפארת ישראל" בפולמוס אנטי נוצרי. בפתיחת החיבור עשה זאת בסמוי ובסופו — בגלוי.166 בכך מהר"ל שייך עצמו לשיח על הרפורמציה בקהילה היהודית וכבר עמד על כך המחקר בהרחבה.167 לותר טען, כי מטרת הברית הישנה עם מערכת הציוויים שאיננה ניתנת למילוי היא להנכיח את האדם מול עצמו, להכיר באוזלת ידו, כך שהוא מבין שהוא לא יוכל להיוושע אלא באמונה בטהרתה. מהר"ל אימץ את הטיעון במדויק רק הפך את היוצרות: המקרא נועד להבהיר לאדם שלא יוכל להיוושע אלא בקיום הציווי, וכך הוא מבין שהאמונה כשלעצמה לא תושיע אותו. את זאת עשה מהר"ל לא רק מצד המקום המהותי של הציווי אלא גם בריקון הממד הרוחני מתוכן. מעתה הרוחני הוא הטרנסצנדנטי, הוא השלילי (דהיינו לא חומרי), הוא אך ורק מעיד על הנוכחות של העולם האחר בעולם החומרי. אדם מונכח מול עצמו, ומבין שלא יוכל להיוושע באמונה כלשהי (שכלתנית או מיסטית) אלא בידי הציווי בלבד. נוסף לכך, מהר"ל פיתח תפיסה האומרת שהאדם הוא יש מצוּוה. ה"מופת השלישי" מתוך המופתים שהביא לתורה מן השמים מבטא באופן הברור ביותר, שההתגלות שמהר"ל דיבר עליה היא בראש ובראשונה של שבע מצוות בני נוח. רק תפיסת האדם כמצוּוה מאפשרת להבין כיצד הוא מחבר את העולמות הטרנסצנדנטי והחומרי. אף כאן ניכר בבירור הממד הפולמוסי: בניגוד למגמה לצמצם את הסקרמנטים מהר"ל קבע את הציווי כמגדיר את מעמדו של אדם בעולם ואת תפקודו בו. אולם תבנית הטיעונים שמאחורי הגודש הפרשני היא רפורמטיבית.

			בדיון שלעיל הראינו, שמהר"ל שקד ב"תפארת ישראל" ובחיבוריו האחרים לבנות את תפיסת התורה כך שתהנה מהיתרונות של הנגישות והעמידה הישירה לפני האל. הוא הציב את התורה כקריטריון יחיד לישועת הנפש ושיבתה לעולם העליון.168 במקביל זיהה את התורה עם “השכל הנבדל" ו"השכל הכללי",169 ובמלים אחרות העביר את האידאל השכלתני על מונחיו ותכניו במלאותו לתורה. לעיל ראינו שיש “נבדל" ביחס לגורם מסוים ויש “נבדל" שהוא אובייקט עצמותי. על התורה קבע חד משמעית, “שהיא שכל נבדל לגמרי".170 וכבר ראינו לעיל שבפרקסיס של המצוות יש נוכחות של הנבדל. מהר"ל נקט במכוון מונח שכלתני כדי להפקיע את המובן ההיסטורי שלו וליצוק בו מובן חדש לחלוטין. המינוח השכלתני האירוני לא בא אלא להציג את המצווה כ"נבדל", והפרקסיס הוא טרנסצנדנטי. 

			המשמעות היא, שמהר"ל אימץ את התפיסה הלותראנית ששאבה לא מעט מהגותו של וויליאם איש אוקהם, והיא שציווי האל איננו הגיוני במובן השכלתני הפילוסופי, ואין למצוא בו טעם. כשם שטען אוקהם כי האל הוא הקובע את עקרונות המוסר ולא כפוף אליהם כך הכריע מהר"ל שצו האל אינו תבוני. בהגותו של אוקהם מהדהדים במידה לא מעטה הדיה של התאולוגיה המוסלמית בראשית ימי הביניים (“כלאם"), שאותה הכיר מהר"ל בעיקר מתוך החלק הראשון של מורה הנבוכים. מהר"ל חתר למוטט מסורת רבת שנים של טעמי המצוות בשכלתנות היהודית. מעתה קיום המצוות נועד להעביר את האדם לתחום הטרנסצנדנטי, שהוא כשלעצמו מבחינה מהותית לא מוגדר; או ביתר דיוק להעביר את התחום הטרנסצנדנטי אל הארצי. אמנם נמצא בהגותו של מהר"ל תפיסות נאופיתגוראיות המקשרות את המצוות לספרות ולחישובים. אולם בדרך כלל התרחק מהר"ל מהנמקת המצוות בסגנון הרציונליסטי, והסתפק בזיהוי של הפעולה עם הטרנסצנדנטי (ה"שכלי") ובריבוי דברים בזכות הפעולה כמקור ישיר של הישועה העצמית והקיבוצית.

			מהר"ל הפך את התורה לאמצעי היחיד שבו עומד אדם לפני הטרנסצנדנטי, מפני שהתורה עצמה היא שלוחה והתגלמות של הטרנסצנדנטי. התורה משתייכת לשדה הישות של הנבדל. במקומות לא מעטים אימץ מהר"ל גם את הדטרמיניזם הלותראני מבחינת ההכרח של הברית. התורה ביחס לעם ישראל איננה נתונה לבחירה. הכפיפות לה נובעת מעצם ישותו של עם ישראל. “נתינת התורה היא מוכרחת".171

			בכתביו של מהר"ל יש קריאה לשוב לתורה ללא הפרשנויות שדבקו בה במשך הזמן, כשהכוונה במיוחד לשכלתנות של ימי הביניים. אולם הפולמוס עם הנצרות נעוץ באותה תפיסה, שמבחינה תבניתית חופפת את הבשורה של הרפורמציה: מבחינת מהר"ל תורה שבכתב ותורה שבעל פה מאוגדות זו בזו, והאחת איננה עומדת ללא השנייה. אדרבה, עיקר פעלו של מהר"ל היה לפרש את דברי התורה שבעל פה, ובמיוחד את דברי המדרשות המשוקעים בתלמודים. ומכאן שמסקנת התבנית הרפורמטורית היא דווקא קבלת סמכותו של החוק ההלכתי. משעמדנו על ערכה של תורה בהגותו של מהר"ל אנו יכולים לפענח את נתיביה של הגות זו.

			מהר"ל נהג לשלב בדיונו תבניות ודפוסי דיון של היריב כדי לסתור את גישתו, ועוד נעמוד על כך בהרחבה בפרקים הבאים. קביעה זו מתייחסת גם לזיקה לרפורמציה: אמנם מהר"ל נקט את הכיוון הכללי ואף את חלק מהמהלכים שנקטו הרפורמטורים אולם לרגע לא מתוך הסכמה אלא בבחינת ביקורת. הוא הפנים את דרך החשיבה ולעתים גם את הדפוסים והתבניות של לותר, מלנכתון, מינצר וחבריהם אך לא את התוכן של דבריהם. ייתכן שסבר שאם יפנים את היסודות של הרפורמציה יוכל להגיע בנקל אל שומעי לקחו, מאחר שהמהפך של לותר נשא פרי והגיע להמונים. הפנייה הבלתי אמצעית לכל מאמין וההסתייגות מההייררכיות ממסדיות וחברתיות מאפיינת את תפיסת התורה של מהר"ל.

			מבחינות רבות הפולמוס עם הרפורמציה הולם את האוריינטציה הפולמוסית הכללית של מהר"ל. הוא משתמש בתפיסות של הרפורמציה, מקבל לעתים מערכות של מונחים שהיו שגורות בידי הרפורמטורים, אך המטרה היא סתירת הבניין. מהר"ל ניהל את הגותו מתוך פולמוס סמוי אך מתמיד. זו הייתה דרכו גם בפולמוס עם השכלתנות של ימי הביניים כפי שנראה בפרקים הבאים בבחינת השתקפות של הביקורת על הסכולסטיקה שמתח לותר. מהר"ל לא היה יכול להרשות לעצמו את הבוטות הסגנונית של לותר. מה עוד שכוונותיו היו מתוחכמות הרבה יותר: הוא ביקש להחיות את התבוניות מתוך המקורות ההתגלותיים ישירות. מהר"ל נקט מונחים שכלתניים, יצר תדמית של אינטלקטואל שהוא חוליה במסורת השכלתנית, אך הפך את תוכנם של המונחים ושל המסורת על פיהם. 

					118	ראו מש' כ, יא; כא, ח.

				

				
					119	עיקרון זה מופיע הרבה בספרות השמרנית של המאות החמש עשרה והשש עשרה, כמו בחיבוריהם של ר' יצחק עראמה, אברבנאל, ר' אברהם סבע, המבי"ט. הניגוד שבין המציאות החומרית המבוססת על המקרים ועל כן גם ארעית לבין האלוהות הנצחית שבה את ליבם של השמרנים, ובסופו של דבר מצא את דרכו גם לדרכי הטיעון של מהר"ל. ראו להלן עמ' 106.

				

				
					120	ראו להלן פרק שלישי.

				

				
					121	הרמב"ם השתמש בצירוף זה כדי לציין את מקריות המציאות בניגוד למהותנות (מורה הנבוכים א, נז). מהר"ל השתמש בצירוף פעמים אחדות כדי לציין את הסדר המנוגד לאי סדר. סביר להניח שעשה זאת כדי לציין את התלישות של תפיסת הקוסמוס המסודר באופן מקרי. על מקריות המציאות בהגותו של מהר"ל ראו להלן עמ' 213-209.

				

				
					122	סנהדרין נו ע"ב. ומובא גם בסדר עולם רבה, פרק ה. 

				

				
					123	בניגוד ל"חכמים" כמו אפלטון, המופיע בהמשך כ"אחד מחכמיהם", חכמים אלה יודעים שסדרו של עולם נקבע בציווי האל. סביר להניח שמהר"ל הנגיד בדברים אלה את חז"ל, שהם החכמים האמתיים, לפילוסופים המיוצגים בידי אפלטון. האידאות האפלטוניות מכונות לעתים "סדר מושכל".

				

				
					124	ראו א' רמון, מהר"ל באור חדש: זהות יהודית בסדר עולם משתנה, ירושלים תשע"ז, עמ' 115 (להלן רמון, מהר"ל).

				

				
					125	כנראה שהמקור היה פירושו של אבן רשד לספר המדינה של אפלטון: “ואולם התכונות אשר יראה שהוא ראוי שיהיה עליו משגל אלו השומרים ויהיו עליו בניהם הנה הם שתהיו אלו הנשים משתתפות לאנשים כלם ולא תדור אחת מהן עם אחד מהם מיוחדת כענין באלו המדינות ויהיו גם כן בניהם משותפים" (E. I. J. Rosenthal [ed.], Averroes’ Commentary on Plato’s Republic, Cambridge 1956, p. 55, ls 9-12). אפלטון התייחס למעמד השומרים. מהר"ל הביא את גישת אפלטון כראיה לכך, שפעילותו של השכל המעשי איננה ערובה לחשיבה מוסרית נאותה. ייתכן שמחשבתו המוסרית של השכל תהיה מושפעת מהדמיון, כמו גישה זו של אפלטון, ואז השכל לא יוכל להגיע לנורמות של הסדר המוסרי הראוי.

				

				
					126	ראו מורה הנבוכים ג, כז.

				

				
					127	תפארת ישראל, פרק טז.

				

				
					128	ראו צ"ה וולפסון, המחשבה היהודית בימי הביניים, תרגם מ' מייזלש, ירושלים תשל"ח, עמ' 124-123.

				

				
					129	פיסיקה 197a31-33 ועוד. 

				

				
					130	מהר"ל התייחס במיוחד לשכל המעשי.

				

				
					131	מן המופת השלישי עולה, כי ההתגלות שהתכוון אליה מהר"ל היא בעיקר האוניברסלית, לאמור זו המתייחסת גם לגוי באמצעות שבע מצוות בני נוח. ראו להלן עמ' 120-118.

				

				
					132	על עיקרון זה ראו למשל O. Leaman, An Introduction to Medieval Islamic Philosophy, Cambridge 1985, p. 31. על הדיון בקטגוריות המודליות ראו להלן עמ' 210-209.

				

				
					133	ראש השנה יא ע"א; חולין ס ע"א.

				

				
					134	מהר"ל ביאר דברים אלה בדרך חיים לאבות ו, י, שכב טור א; חידושי אגדות ד, צז טורים א-ב. במקורות אלה פירש מהר"ל, כי אכן האובייקטים נבראו בששת ימי בראשית באופן מושלם, ולא כמו לאחר בריאתם, דהיינו התפתחות מעובר לתינוק ומזרע לפרי וכדומה.

				

				
					135	המונח “השלמה" בצירוף של “חיסרון" מופיע למשל בראשית הקבלה ובספרות הקבלית הביזנטית במובן של פעילות הספירות (ראו למשל פירוש עשר ספירות לר' עזריאל מגרונה, שאלה שלישית, נדפס בתוך דרך אמונה, ברלין תר"י, דף ב ע"ב; ספר הפליאה, פרזעמישל תרמ"ד, דף יא ע"ב. דברים אלה מובאים גם בעבודת הקודש לר' מאיר אבן גבאי, חלק א פרק ח). אולם לפי הקבלה הקדומה הספירות פועלות “בהשלמה ובחיסרון", מאחר שהשפע שלהן תלוי בסובסטרט, כלומר במצע המקבל אותו. מידת קליטת השפע משתנה לפי כל מקבל. לכן יש ממד של חיסרון. לעומת זאת מהר"ל משתמש ב"השלמה" במובן של שלמות אוטרקית. שלמותה של התורה היא מוחלטת מאחר שאין בה תוספת וחיסרון. על כן שימושו של מהר"ל (במכוון?) נוגד את המקורות הקבליים. לדידו “השלמה" שקול לשלמות. שכלו של האדם איננו שלם, מאחר שיש בו פוטנציאל לרכוש מושכלות. לעומת זאת התורה שקולה לשכל שלם, שאין בו פוטנציאל ושרכש את מלוא הידע שבאפשר. ראו א' רמון, מהר"ל, עמ' 105-104. על תפיסת הפוטנציאל בהגות מהר"ל כפי שהתבררה ביחס לנפש האלוהית ראו עוד להלן עמ' 326.

				

				
					136	חוץ מהאדם.

				

				
					137	משנת אבות ה, כב.

				

				
					138	ראו תנחומא, במדבר, ו.

				

				
					139	לפי הדברים הנודעים של המדרש, שביקש הקב"ה לתת את התורה לאומות תחילה, וכשסירבו נתנה לישראל. ראו מכילתא, יתרו, פרשת בחדש, ה (הורוביץ ורבין, עמ' 221); ספרי לדברים, וזאת הברכה, שמג (פינקלשטיין, עמ' 396-394); פסיקתא רבתי, כא.

				

				
					140	כנראה צ"ל “לעסוק בדברי תורה", וכך הוא מופיע למשל פעמים אחדות בהקדמת תפארת ישראל. ראו שם עמ' א.

				

				
					141	שבועות לט ע"א. וראה עוד יבמות עח ע"א; בבא בתרא קכ ע"א.

				

				
					142	ראו נתיבות עולם, נתיב התורה, פרק ז, לב טור א.

				

				
					143	תפארת ישראל, פרק טז, נא טור ב — נב טור א. סיכום קצר של המופת השני נמצא שם, פרק לה, קא טור א.

				

				
					144	ראו להלן בתיאור המופת הרביעי. וראה למשל את דברי אלפאראבי בתרגום של ימי הביניים: “ואשר הם גשמים או הם בגשמים אינם הם בעצמיהם מושכלים, ואין דבר מהם כלל עצמו שכל בפועל, אבל השכל הפועל הוא אשר ישים אותם מושכלות בפועל, וישים השכל הפועל קצתם שכל בפועל" (התחלות הנמצאות, בתוך ספר האסיף, הוצאת צ' פיליפובסקי, לייפציג 1849, עמ' 4). אבן רשד טען שהשכל הפועל הוא לא רק סיבה פועלת אלא גם סיבה צורנית להשכלת השכל האנושי. דוגמה לאופן שבו נקלטה התפיסה במקורותיו האפשריים של מהר"ל ניתן לראות בטקסטים של חוג פרשני הכוזרי בפרובנס. ראו ד' שוורץ, “פירושו של ר' שלמה בן מנחם ל'בתי הנפש והלחשים' בסוגיית השכל", קבץ על יד יג (תשנ"ו), עמ' 311-310.

				

				
					145	על המקורות שעצבו ככל הנראה את גישתו ראו מ' הירשמן, תורה לכל באי עולם: זרם אוניברסלי בספרות התנאים ויחסו לחכמת העמים, תל אביב 1999.

				

				
					146	על פי מש' ח, כו.

				

				
					147	על פי ברכת הלבנה. ראו סנהדרין מב ע"א.

				

				
					148	כלומר היה נפרד מן ה"עליונים" ונחלק מהם, כך שהיה ב"תחתונים" בלבד.

				

				
					149	תפארת ישראל, פרק טז, נב טור א — טור ב.

				

				
					150	ראו למשל מל"ב ה, ז.

				

				
					151	תפארת ישראל, שם, נב טור ב.

				

				
					152	שבת פח ע"א; עבודה זרה ב ע"ב.

				

				
					153	ראו עוד גיטין ז ע"א.

				

				
					154	תפארת ישראל, פרק לב.

				

				
					155	תפארת ישראל, שם, נב טור ב — נג טור א. את המופת ניסח מהר"ל בקצרה שם, פרק לה, קא טור א.

				

				
					156	שם נד טור א.

				

				
					157	שם נד טור ב.

				

				
					158	שם נד טור א.

				

				
					159	אבות דרבי נתן א, ח, נוסחא א, מהדורת שכטר דף ג ע"א; בבלי סנהדרין לח ע"א.

				

				
					160	תפארת ישראל, שם, נג טור א. על המונחים “כול" והחלוקה למהות ולמציאות ראו להלן פרקים שני וחמישי בהתאמה. ראו עוד גור אריה לבר' ב, ז, ולדב' ד, לב.

				

				
					161	מהר"ל השתמש ב"הכנה" כמונח מקביל ל"העדר מיוחד" (στέρησις).

				

				
					162	מהר"ל ניכס כאן מושג רציונליסטי ימי ביניימי נוסף. אדם שהגיע לפסגת ההשכלה נתפס כ"כללי", ומתעלה מעל המקריות. ראו למשל פירוש ר' אברהם אבן עזרא לשמ' לג, כא.

				

				
					163	לפי הפילוסופים השכל הפועל הוא השכל הנבדל התחתון ביותר. על דחיית המושג ראו להלן עמ' 274-266.

				

				
					164	על פי דב' כט, ג. המובאה מתוך תפארת ישראל, פרק טז, נד טור ב.

				

				
					165	הדברים מוצגים כמעין קל וחומר: אם השכל הפרטי זקוק למקור שיוציאו אל הפועל קל וחומר שהשכל הכללי זקוק לכך.

				

				
					166	ראו קולקה, עמ' 287-284.

				

				
					167	ראו לעיל, הקדמה.

				

				
					168	ראו להלן פרק שישי.

				

				
					169	ראו להלן פרק חמישי.

				

				
					170	נתיבות עולם, ב, נתיב התשובה, פרק א, קנ טור ב.

				

				
					171	גור אריה לשמ' יט, יז.

				

			

		

		
		

	
		
			פרק ב

			סיבתיות וסדר

			בפרק הקודם ראינו, כי הדרך שבה התמודד המהר"ל עם התופעות שנראו בעיניו מסוכנות או בעייתיות הייתה פעמים רבות ליצור מקבילה צורנית וסגנונית לתופעות אלה, אך מתוך יציקת תוכן סותר ונוגד להן. מהר"ל תיאר תופעות אלה כך שעצם ניסוח התיאור מקעקע אותן. לעיל בפרק הראשון עסקנו בפולמוס עם הרפורמציה, שבו המהר"ל יצר מקבילה צורנית לתפיסותיו העיקריות של לותר אבל למעשה השמיט את הקרקע מתחתיהן באמצעות הפרשנות החושפת את המשמעות האמתית. ופרשנות זו התמקדה במיוחד בהכללת התורה שבעל פה ב"כתבי הקודש". בפרקי חיבור זה אני מתכוון לטעון את אותה הטענה ביחס לפולמוסו של מהר"ל עם הרציונליזם: מצד אחד הוא יצר מקבילה צורנית, והשתמש במונחים ובדפוסים הרציונליסטים, ומצד שני הביא לעיקור המשמעויות. מהר"ל סבר שדרך כזו, הגובלת באירוניה, היא יעילה ביחס לשכלתנות של ימי הביניים. 

			בפרק זה אני מבקש לעסוק בסוגיית הסיבתיות, ובאופן מיוחד בסיבה התכליתית ובהשלכותיה התאולוגיות. סוגיה זו מעוגנת בתפיסת הסדר הקוסמי של מהר"ל, ועל כן נידרש גם למונח “סדר" ולמשמעויותיו בהגות מהר"ל. התכלית היא אחת מארבע הסיבות שמנה אריסטו לכל אובייקט, ושידיעתן משמעה הכרת האובייקט. על כל אובייקט ניתן לשאול מה תכליתו, כלומר איזו מטרה הוא ממלא במסגרת המערכת הטבעית והפיסיקלית. על כן הדיון בתכלית צומח מתוך הדיון בסיבתיות באופן כללי.

			בראשית הפרק בכוונתי לבחון את הפנמת הסיבתיות בשיח של מהר"ל והתאמתה למגמותיו הפולמוסיות. אראה שמהר"ל סולד מההסבר הסיבתי המדעי ועל כן הוא משתמש בו כמסגרת פורמלית בלבד ומתוך שינוי משמעויות. לאחר מכן אצביע על דיון של מהר"ל המקביל (להערכתי מתוך כוונה תחילה) לדיונו של הרמב"ם בתכלית האדם בהקדמת פירוש המשנה; אך מטרתו של הדיון היא ליצור ניגוד חריף לגישתו של גדול הרציונליסטים בימי הביניים. בהמשך הדברים אדון בתפיסת האל לאור התכלית והסיבה התכליתית, והאופן שבו הפנים מהר"ל את התפיסות הרציונליסטיות. אחתום בדיון בתפיסת הסדר של המהר"ל, ואבחן את סוגי הסדרים המסבירים את ההתנהגות הקוסמית על שלביה השונים. לסוגיה זו משתייך גם הדיון בנסים ובהסבר פעולתם ביחס לפעולת הטבע.

			(א) סיבתיות

			אפתח דווקא במהלך אירוני מובהק שנקט מהר"ל. החשיבה הסיבתית, האופיינית כל כך למדע האריסטוטלי, נרתמה בכתביו לצורך סוגיה שמדען אמתי איננו יכול לעכל. מסתבר שמהר"ל השתמש בדגם הסיבתי דווקא לצורך הצדקת מוטיבים של המשיחיות האפוקליפטית, ובאופן ספציפי לפרשנות אפוקליפטית למונח “עולם הבא".

			עולם הבא

			תורת ארבע הסיבות היא אבן יסוד בפיסיקה האריסטוטלית בפרט ובמדע של ימי הביניים בכלל.1 מהר"ל לא הזכיר את תורת הסיבות במינוח האריסטוטלי המוקפד אלא שינה אותו. בפירושו לדרש חז"ל על הדיבר הראשון2 הכריז, “כי כל דבר נמצא על שלש סבות". נביא את הסיבות ואת הקשרן בטבלה זו:

			 

			
				
					
					
					
					
				
				
					
							
							סיבה

						
							
							דברי מהר"ל

						
							
							הדרשה

						
							
							הסבר

						
					

				
				
					
							
							פועלת

						
							
							האחד הוא הפועל שאם אין הפועל לא היה הדבר יוצא אל הפעל הנה הפועל הוא סבת מציאות הדבר ודבר זה מבואר

						
							
							רבי יוחנן: אנכי = אנא נפשי כתבית יהבית.

						
							
							הסיבה הפועלת היא החשובה באופן כללי, ועל כן מתמקד בקב"ה.

						
					

					
							
							צורנית

						
							
							השני המהות מן הדבר אשר הוא רוצה לפעול, שאם לא היה המהות בציור הפועל לא היה הפועל פועל, הנה ציור המהות הוא סבה למציאות הדבר בפעל, ואף כי החומר והצורה גם כן סבה שיהיה נמצא הדבר בפעל הנה בדבר כזה שהיא התורה לא שייך דבר זה כלל

						
							
							חכמים: אנכי = אמירה נעימה כתיבה יהיבא.

						
							
							לסיבה הפועלת (האל) יש פעלים נוספים מלבד התורה. לעומת זאת מהותה של התורה היא הסיבה החשובה מבחינת הדיברות.

						
					

					
							
							תכליתית

						
							
							השלישי הוא התכלית אשר הוא בכל פעולה יפעל לתכלית נאה, ולא יפעל הפועל אל לא תכלית ולפיכך התכלית הוא סבת מציאות הדבר.3

						
							
							יש אומרים: אנכי = (בהיפוך אותיות) יהיבא כתיבה נאמנין אמריה.

						
							
							תכלית התורה היא נתינתה לישראל, וזו החשובה ביותר.

						
					

				
			

			 

			מהר"ל הצביע על האפשרות, ששלוש הדעות לא חולקות זו על זו אלא משלימות זו את זו. נעיין כעת באופן שבו הפנים מהר"ל את תורת הסיבות: ראשית מהר"ל השמיט את הסיבה החומרית. יש כאן הד לדיון המימוני בסיבתיות, שייחס אותה לאלוהים, ועל כן גרע את הסיבה החומרית.4 האל הוא סיבה פועלת, צורנית ותכליתית של היקום אך לא חומרית מאחר שהוא איננו גשמי. שנית מהר"ל חילק בין מהות לבין צורה או שילוב של חומר וצורה. חלוקה זו איננה אריסטוטלית לדידו המהות היא מושגית בלבד ("ציור"). שלישית הוא הכניס בעקבות דברי הדרש את האסתטיקה (“תכלית נאה"). שוב השתמש מהר"ל בתבנית מימונית אך להבעת תפיסות שונות מאוד מאשר הפילוסופיה הרמב"מית.

			בניגוד לאחיו ר' חיים, למשל, שהזכיר את החלוקה לסיבות במלואה, אף כי לא מתוך ההילה המדעית שלה אלא כשגרת לשון,5 ובניגוד להוגים רבים בני המקום והזמן, מהר"ל נמנע מכך. אבל מהר"ל לא נטש את האירוניה המאפיינת את דרכו הפולמוסית ויצר תבנית סיבתית מתוך פיזור רמזים לדגם המדעי. מהר"ל הרי נטל משימה על עצמו: ליצוק מערכת מקבילה של משמעויות במונחים המדעיים הרווחים, החל מחומר וצורה וכלה בנבדל.6 לא ייתכן שיניח בצד את הסיבתיות. ואכן מהר"ל רמז למערכת הסיבתית, והתמקד בהרחבה בסיבה התכליתית.

			נתחיל בניתוח המבנה של הסיבות ובעיגונו בתפיסת הטרנסצנדנטי בהגותו של מהר"ל. המושג “עולם הבא" בהגות זו הוא מורכב ובדיון זה לא נעמיק ברשת המשמעויות שלו.7 רק נציין, כי מהר"ל ביאר באריכות את המשנה הנודעת הפותחת את פרק חלק, הוא הפרק העשירי בסדר המשניות של מסכת סנהדרין, והתמקד בעולם הבא. שלילת עולם הבא היא בגדר עונש לשורה של חוטאים (האומר אין תחיית המתים מן התורה, ואין התורה מן השמים ואפיקורוס וכו'). מהר"ל פירש את עולם הבא כעולם העוקב אחר תחיית המתים, והדגיש לאורך כתביו כי עולם זה הוא טרנסצנדנטי במובהק (“שכלי", “נבדל"). כלומר אין מכנה משותף כלשהו בין עולם הבא לעולם החומרי. באופן פרדוקסלי העולם הטרנסצנדנטי העתידי מתבטא הן בממד גופני הן בממד נפשי. כלומר מהר"ל אימץ את המסורות האפוקליפטיות שלפיהן יהיה גוף אחר ומעודן בעולם הבא. לדידו של מהר"ל הטרנסצנדנטיות היא המפתח להבנה מעמיקה של תודעת השוללים את עולם הבא, הנוקטים אמירות כפרניות ומעשים החמורים. וכך הוא עונש מידה כנגד מידה: מי ששולל את קיומם של אובייקטים טרנסצנדנטיים (תורה, עולם הבא וכדומה) איננו זוכה לעולם הבא, שאף הוא אובייקט כזה. 

			ארבע הסיבות

			והנה כאשר דן מהר"ל בעולם הבא הוא הציג חלוקה המזכירה את המערכת הסיבתית בסגנון האריסטוטלי. נביא כעת בטבלה את דברי מהר"ל בחיבורו “תפארת ישראל" ונקביל אותם לארבע הסיבות לאובייקט החומרי שמנה אריסטו:

			 

			
				
					
					
					
				
				
					
							
							הגדרת הסיבה (מהר"ל)

						
							
							תיאור הסיבה 

							(מהר"ל)

						
							
							הסיבה

							(אריסטו)

						
					

					
							
							העלה

						
							
							[כי עולם הבא הוא על ידי שלשה דברים] 

							האחד הוא הפועל עולם הבא כי לא נמצא דבר מעצמו וצריך אל זה פועל וזה הוא האחד.

						
							
							פועלת

						
					

					
							
							מה שמקבל

						
							
							השני עולם הבא עצמו שנמצא מן העלה שהוא הפועל וזהו השני. 

						
							
							צורנית

						
					

					
							
							המקבל

						
							
							השלישי המקבל שמקבל עולם הבא הוא האדם וזהו דבר שלישי.8

						
							
							תכלית

						
					

					
							
							--

						
							
							--

						
							
							חומרית9

						
					

				
			

			אף במקום אחר בכתביו נדרש מהר"ל למעמדו של האדם כמקבל ביחס לעולם הבא, וניסח מעמד זה כדלהלן:10

			עולם הבא

			[image: ] 

			תורה11

			[image: ] 

			צורה (תורה כהשלמת הנפש)

			[image: ] 

			חומר (מצוות כהשלמת הגוף)

			 

			האירוניה בשימושו של מהר"ל במבנה הסיבתי היא בראש ובראשונה שארבע הסיבות, הנגזרות מהעולם הפיסיקלי, מתייחסות לדידו דווקא להוויה הטרנסצנדנטית, שהיא מעבר לעולם הפיסיקלי. אמנם השכל הנבדל משמש במדע האריסטוטלי כמניע של תנועה ממשית, שהיא תנועת הגלגל. אולם מדובר בתנועה נצפית ומדידה ולא באירוע שהוא מעבר לה. הווי אומר, שמהר"ל השתמש בפיסיקה האריסטוטלית כדי לתאר מצב שהפיסיקה לא חלה עליו כלל, ולמעשה הוא נוגד בהגדרתו את העולם החומרי; כל כך שמצב זה הוא מעצם הגדרתו לא חומרי ומעבר לעולם הפיסיקלי. 

			זאת ועוד: מהר"ל נמנע מלהזכיר את הסיבה החומרית מפני שאין שום דמיון בין עולם הבא לעולם החומרי. אולם טעם נוסף להיעדר הסיבה החומרית הוא, שמהר"ל לא רצה להציג מערכת סיבתית מלאה, כדי להבהיר שמערכת זו איננה תקפה למציאויות שמעבר. אף שהמחשבה האשכנזית הייתה סובלנית כלפי הגשמה12 ושסוגיית ההגשמה עמדה במרכז ויכוח מתוקשר בין לותר לצווינגלי,13 מהר"ל הקפיד לשלול את הממד החומרי מהעולם הטרנסצנדנטי. מבחינה זו הוא עקב אחרי הרמב"ם, שהציג את האל כשלוש הסיבות של ההוויה אך לא הסיבה החומרית.14 בין כך ובין כך החיל מהר"ל את המבנה הסיבתי האריסטוטלי על העולם הבא, מהלך שהוא פרדוקסלי.

			(ב) תכלית האדם

			מהר"ל הציב יעד מוגדר להיאבק בו. יעד זה הוא, תפיסת המדע כערך. הרציונליזם של ימי הביניים הציג את רכישת הידע המדעי כרכיב המהותי ובדרך כלל גם היחיד בתהליך הנצחיות של האדם החולף. הידע המדעי הוא כרטיס כניסה לנצח. בזכותו מצליח אדם להתנתק מהפרטיות שלו ולהעפיל למישור הכוללני, שאיננו כפוף למגבלות הזמן. מהר"ל התמודד התמודדות קשה עם תפיסה זו, וראה בה סכנה המאיימת על יסודות עולמו הרוחני. הוא הסתקרן על אודות יסודותיה של התפיסה הרציונליסטית ועל מערכת המונחים שלה כדי שיוכל לסתור אותם ביעילות. הוא טרח להציג דיונים מקבילים לדיונים השכלתניים כדי לפתות את הקורא באותם אמצעים אסתטיים ורעיוניים של הרציונליסטים.

			דיון כזה מתמקד בתכלית האדם. הרמב"ם טען בהקדמה לפירוש המשנה, שתכלית האדם היא להיות שלם מבחינה שכלית ומוסרית, ותכלית המין האנושי לאפשר לאנשים השלמים לרכוש ידע כלומר לייצר את מגוון התנאים החברתיים והכלכליים שבמסגרתם יוכלו האינטלקטואלים להרבות חכמה. אף מהר"ל הציג דיון הדומה לדיונו של הרמב"ם מבחינה צורנית ובקווים כלליים. על כל פנים הוא שאף ליצור רושם של דמיון כזה. אולם מהר"ל כיוון את דבריו לסתור את הגישה הרציונליסטית המיימונית באמצעות הסבתה לסביבה שונה לחלוטין, היא סביבת הפעולה, לאמור שמירת התורה והמצוות.

			פעולה ותכלית

			מהר"ל הציג דיון המקביל לדיונו של הרמב"ם בהקדמת פירוש המשנה בפרק הראשון של “תפארת ישראל". הפרק פותח בתפיסה ההרמוניסטית של ההוויה. וכך מתנסחת תפיסה זו בדבריו של מהר"ל:

			הנבראים אשר ברא ה' יתברך בעולמו כלם הם פועלים בעולם אשר נבראו בו, וכל אחד לפי מעלתו וחשיבותו גודל פעולתו. הנה השמים וכל צבא השמים15 כולם פועלים מסבבים הרקיע16 ופועלים בתחתונים כמו שבראם השם יתברך וסדר אותם. וכן התחתונים כולם פועלים. הארץ היא שפועלת, ומוציאה צמחה, וכל אשר הוא יוצא מן הארץ היא פועלת; וכן המים פועלים מרוים ומצמיחים האדמה; והרוח גם כן מגדל הכל כמו שהוא ידוע; וכן האש כמו החמה מחמם ומגדל הכל; וכן כל בעלי חיים וכל המינים שבעולם לא לתהו בראם17 רק נאמר עליהם פרו ורבו ומלאו את הארץ (בר' א, כח) עד שאין אחד בטל,18 והכל פועלים בעולם אשר נבראו בו.19

			מהר"ל הזכיר את השמים, את ארבעת היסודות לפי סדרם מלמטה למעלה (אדמה, מים, אויר ואש)20 ואת בעלי החיים. לפי טענת מהר"ל משמע, כי לכל הווה יש פעולה דומיננטית, המאפיינת את מכלול הפעילות שלו. מהר"ל הציג את הגישה, שהטבע כשלעצמו מתפקד באופן הרמוני. האובייקטים הטבעיים חוץ מהאדם מתפקדים כל אחד במישור שלו, והפעילויות שלהם משתלבות זו בזו ויוצרות יקום מושלם. דברים אלה מתייחסים כאמור לאובייקטים הטבעיים בלבד. לעומת זאת האדם נעלה על הטבע, ולכן מבחינתו הטבע הוא חסר, והוא משלים אותו. מהר"ל הסביר את דברי חז"ל “שלא נתן הקב"ה את המצות אלא לצרף בהן את הבריות" בכך שהאדם באמצעות המצוות משלים את הטבע. “כי אין פעל הטבע בשלמות, כי אלו היה פעל הטבע בשלימות לא היה במעשה הטבע שנוי, שהדברים אשר בהם השלימות אין שנוי בהם, אבל אין בו השלמה בפרט אל האדם השכלי שיש לו מעלה על הטבע מצד השכל".21 

			לכאורה דברי המהר"ל שהובאו קודם מקבילים לפתיחת הדיון על תכלית האדם בהקדמה לפירוש המשנה. אולם פתיחת הדיון של הרמב"ם מדגישה, לפחות מהבחינה הטרמינולוגית, היבט אחר של ההוויה. וכה כתב הרמב"ם:

			כל דבר נמצא — יש לו בהכרח תכלית אשר בשבילה היתה מציאותו, כי אין שום דבר שנמצא לבטלה [...] אבל מה שהמציאתו המלאכה האלהית והחכמה הטבעית — כגון מיני האילנות ומיני העשבים ומיני המחצבים ומיני האבנים ומיני החיות — יש מהם שתכליתו מושגת בחקירה מועטה ויש מהם שתכליתו נמצאת בחקירה מרובה, ויש מהם שתכליתו דקה ונעלמת עד שלא תודע כלל.22

			הרמב"ם הביע את התפיסה הטלאולוגית, שלפיה מעמדו של הפרט נקבע על פי התפקיד שהוא ממלא בתוך המערכת השלמה. הצד השווה שבין מהר"ל לרמב"ם הוא ברור: שניהם ציינו לכך, שהמערכת הקוסמית בנויה באופן שיש בחלקיה השונים התאמות פנימיות במוחלט. ועוד זאת: שניהם באו מתוך ההתאמה הקוסמית לקבוע את ייחודו של האדם כפי שנראה בהמשך. אולם נשים לב לארבעה הבדלים שבין מהר"ל לרמב"ם: 

			(א) 	מהר"ל טען שהטבע איננו מושלם, בעוד שהרמב"ם צידד בכך שהאל ברא את הטוב שבעולמות האפשריים. 

			(ב) 	מהר"ל ניסח את דבריו ביחס לפעולה או לפועל בעוד שהרמב"ם התייחס לתכלית. ובמינוח אריסטוטלי מהר"ל עמד כבר מראשית הדיון על הסיבה הפועלת בעוד הרמב"ם עמד על הסיבה התכליתית. 

			(ג) 	מהר"ל דיבר על פעולת האובייקט בעוד הרמב"ם — על מציאותו (וג'וד).23 

			(ד) 	מהר"ל כלל את השמיים (כלומר הגלגלים) כפועלים “בתחתונים" בעוד שהרמב"ם לא עסק בשמיים. 

			ניתן דעתנו על ההבחנה האחרונה. הרמב"ם נמנע מאזכור השמיים במכוון. הרי הוא חיווה דעתו במורה הנבוכים ג, יג, שהאדם איננו תכלית היקום כולו מאחר שגרמי השמיים נעלים ממנו. על כן קבע, שהאדם הוא תכלית העולם התת ירחי בלבד. מהר"ל לעומת זאת לא היסס להכניס את העולם השמיימי לדיון.24 הרי מבחינתו האדם הוא מרכז היקום בכללותו, ושמיים וארץ נבראו למענו. יתר על כן: בפרק השניים עשר של “תפארת ישראל" ובחיבור “גבורות ה'" הפריך מהר"ל את טיעונו של הרמב"ם, שאדם נחות מהעליונים. “ועם כי אין עליון ממונה לשפל מ"מ במה שיש באדם הצורה האלהית שבה יש מעלה יותר מן המלאכים הם שומרים אותו".25 בכך שרתם את ההווים הרוחניים לדיון על הפעילות האנושית סתר מהר"ל מיניה וביה את החלוקה התכליתית המיימונית. 

			מהר"ל האריך להפריך את התפיסה שהאדם נחות מהגרמים השמימיים ומהשכלים הנבדלים (“מלאכים") מפני שהוא סבר, כי תפיסה זו עומדת ביסוד אידאל רכישת הידע המדעי. לדידו התפיסה הרציונליסטית הסתמכה על עליונות העולם השמימי מפני שהוא עולם נצחי ואיננו משתנה. לפיכך כאשר רוכש אדם ידע מדעי על פי סולם החכמות, הוא מגיע בסופו של דבר לידיעת האסטרונומיה ובעיקר המטאפיסיקה, וכך הוא שורד לנצח כמו מושאי הידע שלו. המטאפיסיקה הרי עוסקת בהווים שאינם משתנים. מהר"ל ידע, שהטענה ש"האדם בעל חומר ובעל הויה והפסד" מביאה להנחה “כי ראוי לאדם השפל לקנות מעלה והצלחה בידיעת החשוב, המה המלאכים והגלגלים, וכאשר ידע אלו יש לו מעלה".26 והוא אף ידע, שאם יצליח לשכנע, שהאדם נעלה מהמלאכים ומהגלגלים, אזי יקרוס הטיעון הרציונליסטי, דהיינו אידאל השלמות לפי רכישת הידע המדעי.

			האדם

			נשוב כעת לדיון שבפרק הראשון של “תפארת ישראל", המקביל מבחינות רבות לדיונו של הרמב"ם בתכלית האדם ובתכלית המין האנושי בהקדמה לפירוש המשנה. לאחר שהציג המהר"ל את העיקרון “בכל הדברים מתיחסת הפעולה אל הפועל"27 הוא ביקש לבודד את הפעולה המיוחדת לאדם. 

			כמדומה שסגנון דברי מהר"ל מעיד על העובדה, שגרסה מסוימת של תרגום דברי הרמב"ם עמדה לפניו. נציג את הדברים בטבלה זו:

							וכאשר האריכו [הקדמונים] לחקור בזה מצאו לאדם פעלים רבים מאד.29 לפי שכל מיני בעלי החיים והאילנות אין להם אלא פועל אחד בלבד או שנים ותכלית אחת [...] אבל האדם הרי הוא יפעל פעלים רבים ושונים, ועל כן בחנו כל פעליו פועל פועל כדי שידעו מה תכליתו מאלו הפעלים, ומצאו כי תכליתו פועל אחד בלבד, ושאר 

						
							
							מעתה האדם אשר הוא נבדל מכל שאר בעלי חיים מצד הנפש שאין נפשו נפש בהמית רק נפשו נפש שכלית לא כמו שאר בעלי חיים הטבעיים שאין נפשם רק טבעית מחויב שיהיו לו פעולות מתיחסות אל נפשו השכלית האלהית ויהיו לו פעולות שכליות אלהיות, שכבר אמרנו כי כל פעולה צריך שתהיה מתיחסת אל הפועל.30 

							פעליו אמנם הם להתמדת קיומו כדי שישלם בו אותו הפועל האחד, והוא ציור המושכלות וידיעת האמתות כמו שהן,31 כי אי אפשר שתהיה תכלית האדם לאכול או לשתות או לבעול או לבנות קיר או להיות מלך, לפי שכל אלה מקרים קורים לו לא יוסיפו בעצמותו.

							ועוד שהוא משתתף בכל אלה הפעלים עם זולתו ממיני בעלי החיים,

							 

							 

							והחכמה היא אשר תוסיף בעצמותו, ותעתיקהו ממצב שפל למצב נעלה, לפי שהיה אדם בכח 

						
							
							 

							 

							 

							 

							 

							 

							 

							 

							ומפני שתמצא האדם משתתף עם שאר בעלי חיים הטבעיים בהרבה פעולות, ודבר זה בודאי מצד הנפש החיוני אשר באדם אשר בו משתתף עם שאר בעלי חיים הטבעיים 

							אבל אי אפשר שלא יהיו לו פעולות גם כן מתיחסים אל נפשו השכלית האלהית כי לא יגרע כחו.

							ושב להיות אדם בפועל. כי האדם קודם שישכיל אמנם הוא כבהמות, כי אין האדם נבדל משאר מיני בעלי החיים אלא בהגיון, לפי שהוא חי בעל הגיון, רצוני לומר בהגיון ציור המושכלות. והנכבד שבמושכלות ציור אחדות ה' יתפאר ויתרומם ומה שכרוך בזה מן האלוהיות, לפי ששאר החכמות אינן אלא להתלמד בהן כדי להגיע אל החכמה האלוהית.32

						
							
							כי מה שהאדם הוא בנאי ונגר ועושה מלאכת האפיה והבישול וכיוצא בזה מתיקון הבגדים שודאי אף כי דברים אלו צריכים לו נפש השכלית, מי הוא ערב לי שהדבר הזה הוא מצד שלימות שבו, והרי ראוי ומחוייב שיהיו לו פעולות אלהיות שיפעול בעולם אשר בראו כפי מעלת נפשו האלהית. ואולי כל הדברים האלה אשר זכרנו הם מצד חסרון שבאדם.33

						
					

				
			

			 

			מהר"ל חזר על המתודה שבה הרמב"ם גילה את תכלית האדם, שהיא האלימינציה, דהיינו הפחתת הפעולות המשותפות לאדם ולבעלי החיים, ובאופן כזה גילוי פעולותיו המיוחדות של האדם. עיקרון האלימינציה היה חשוב בעיניו של המהר"ל, הרבה יותר מאשר לרמב"ם, כפי שניכר מהדיון הארוך בדרש שבסוף קידושין.34 

			בדיוק בנקודה של השאלה מהי תכלית האדם, הפסיק המהר"ל את חיקוי הדיון של הרמב"ם, ופנה לפירוש האגדה בקידושין, על החיות (צבי, אריה, שועל), שכמעט שאינן משחיתות את התכונות המיוחדות שלהן כדי להשיג אוכל (תנועות לצבי, כוח לאריה וערמומיות לשועל). באותה מידה האדם איננו צריך לבזבז את תכונתו המיוחדת להשגת פרנסה. ומכאן שפעולתו המיוחדת של האדם המותאמת לשכלו היא קיום המצוות. מהר"ל ביקש להראות, שהרמב"ם שגה. הוא נפל לפח התיווך. הווי אומר, שרמב"ם חיפש את התשובה לשאלת תכלית האדם בכתבים האריסטוטליים, ולכן ענה שהתכלית היא שלמות מוסרית ושלמות שכלית. לעומת זאת, טען מהר"ל, היה על הרמב"ם לשוב למקורות עצמם, למקרא ולאגדה, ולהפיק משם את התשובה האמתית לשאלתו. והמקורות מלמדים שפעולתו של האדם היא קיום המצוות. שוב אנו עומדים בפני התפיסה, שהאמת הרעיונית נמצאת במקורות ההתגלות, דהיינו המקרא והמדרש, ולא במקורות של תיווך. על כן הציג מהר"ל את דיון הרמב"ם, אבל באופן “נכון", כלומר מתוך פנייה להתגלות.

			מהר"ל הסיק לכאורה את מסקנתו של הרמב"ם, שהשלמות האנושית נעוצה בשכל. אלא שבמקום התוכן התאורטי שיצק הרמב"ם בשכל המהר"ל יוצק בו תוכן פרקטי. שלמות השכל היא הפעילות. וכה כתב:

			אם כן נשארה השאלה איזה הם הפעולות המיוחדות לו המתיחסות אל מעלתו במה שיש לו נפש שכלי. לא ישאר לומר רק כי הפעולות המתיחסות אל מעלת נפשו הם הפעולות האלהיות והם מצות התורה, והם הם מיוחדים אל האדם לפי מעלת נפשו האלהית, ודבר זה בודאי הם פעולות המיוחדות אליו וראוים לו.35

			כלומר מהר"ל חילק בין פעילות שאיננה תואמת את השכל ואת האדם כיצור בעל שכל לפעילות ההולמת אותו. תפקוד האדם הוא רכיב בתמונה הכוללת של המציאות. כשם שהטבע מתפקד בפעילויות המיוחדות לו כך אף האדם, והתוצאה היא יקום הרמוני. “ואם יאמר כי כח הטבע פועל בכח שהוא מן השם יתברך, נאמר גם כן כי האדם שהוא שכלי פועל בכח השכל שנתן לו השם יתברך".36 כלומר מדובר בתכנון אלוהי בראשיתי, שבו טבע ואדם משתלבים כל אחד בפעילות המאפיינת אותו. ההבחנה בין הטבע לאדם היא, שפעילות הטבע נובעת מטבעם של האובייקטים בעוד שפעילות האדם נובעת משכלו, המבטא את השדה העל טבעי (“נבדל" ו"אלוהי") של הווית האדם. למעשה מכונה פעילות האדם במונח “שכל" או “המעשים שאינם טבעיים".

			נשוב לדברים המובאים של המהר"ל. הוא טען, כי שלמותו השכלית של האדם מחייבת פעילות אלוהית (“הפעולות האלהיות"), שאינה אלא קיום המצווה. פעילות אנושית ואלוהית מתלכדות בקיום המצווה. סביר להניח שהמקור של המהר"ל הוא בכוזרי ג, יא, שלפיו המצוות “האלוהיות" הן אלה שאינן חברתיות או מוטלות על האמונה, ובמובן מסוים מקבילות למצוות השמעיות בהגותו של רב סעדיה גאון.37 ר' יהודה הלוי כלל בהן איסורי עריות, מצוות השבת והמועדים, קרבנות ודיני טומאה וטהרה, שנחשבו בעיניו ובעיני רס"ג קודמו כמצוות שביסודן אין להן טעם מלא. וכמו שהשימוש במונח זה מבטא את המשך גישתו של ריה"ל הוא מבטא את הדחייה המוסווית אך החריפה של גישת הרמב"ם במורה הנבוכים ג, לב. הרמב"ם עסק שם בתפיסת הקורבנות כביטוי של ההתחשבות בטבע האדם, שאיננו משתנה בהרף עין. המורה פתח את הפרק בהצהרה, “כשתתבונן בפעולות האלוהיות, רצוני לומר, הפעולות הטבעיות". מהר"ל השתמש בסגנון הרמב"ם כדי לבטא את המשמעות המנוגדת: הפעולות האלוהיות הן הביטוי של הטרנסצנדנטי במציאות הארצית.

			תכלית המין האנושי

			בפרקים הראשונים של “תפארת ישראל" לא נדרש המהר"ל להמשך הדיון המיימוני בתכליתו של המין האנושי. כזכור הרמב"ם הרחיב את שאלת התכלית גם למין האנושי, שהרי רק אנשים ספורים באמת מגשימים את התכלית, לאמור מתמסרים לחלוטין לרכישת הידע. תשובתו של הרמב"ם הייתה כפולה: תכלית המין האנושי היא לייסד תשתית כלכלית ויצרנית לצורך סיפוק הצרכים הבסיסיים של האדם השלם, ולייסד רשת חברתית כדי שהאדם השלם לא יוותר ללא חברה. טענותיו של הרמב"ם לא היו מקובלות על מהר"ל, שדחה את האידאל השכלתני של רכישת המושכלות.

			מהר"ל הציג תשובה אחרת. הוא קבע, “כי העלול בעצם מן השם יתברך הם ישראל, ולא נבראו שאר העכו"ם עמו רק בשביל טעם זה, כדי לברר וללבן חלק השם יתברך".38 מהר"ל נקט אפוא שני מהלכים:

			 

			(א) 	הוא החליף את האדם השלם, המשכיל והאוניברסלי ביהודי שיש לו “הכנה" להתגלות האלוהית.39

			(ב) 	הוא קבע, שתכלית המין האנושי היא להבליט את מעלתו של עם ישראל, המוכן כאמור להתגלות ולנוכחות של הטרנסצנדנטי בעולם הארצי.40 כלומר בכך שאומות העולם נעדרות כושר של התקשרות לעולם הנבדל הן חושפות את הסגוליות וה"הכנה" של עם ישראל, ולמטרה זו הן קיימות.41

			הנה כי כן מהר"ל שילב בכתביו השונים את הגורמים הייחודיים והפרטניים של האומה וההתגלות בתבנית הדיון האוניברסלית של הרמב"ם. נמשיך כעת לעקוב אחר תבניות שכלתניות נוספות בסוגיית התכלית, תבניות שמהר"ל עיקר אותן מהתכנים המקוריים שלהן ויצק בהן את תורותיו הביקורתיות והשוללות.

			(ג) האל והתכלית

			העולם השכלתני של ימי הביניים התעניין במיוחד במעמדו של האל ביחס למערכת הסיבתית של היקום. מבחינת אריסטו האל היה הסיבה ולמעשה הערובה לתנועת הגלגל העליון. אולם חכמי ימי הביניים לא הסתפקו בכך, ולאור המסורות הדתיות והפילוסופיות יצרו תפיסות ונוסחאות מגוונות שמיקמו את האל במערכת הסיבתית כסיבה פועלת, צורנית ותכליתית (בניגוד לסיבה החומרית, שהרציונליסטים דחו את ייחוסה לאל). ואכן בתוך המסורות הללו מצאנו דיונים אינטנסיביים בתפיסה שהאל הוא צורת ההוויה ותכליתה. המסורות האלה הותירו את חותמן על מהר"ל. מבחינתו הטרנסצנדנטי הוא צורת המציאות ותכליתה, ובראש ובראשונה האל כמי שעומד בפסגתה. אך גם התורה נתפסת כצורת המציאות. נבחן כעת את הדיונים של מהר"ל בסוגיה זו.

			השם והתכלית

			מהר"ל לא נמנע מהבעת תפיסות מקובלות, שלפיהן תכלית העולם הנברא נעוצה בבורא עצמו, דהיינו לגלות את מציאות הקב"ה ואת כבודו. למשל, “נמצא כי התכלית בבריאת עולמו לכבודו".42 בספרים כמו גבורות ה' ודרך חיים טען מהר"ל פעמים רבות שהנמצאים נבראו “לכבודו".43 אולם מהר"ל התנסח בסוגיית התכלית בסגנון שכלתני, בכך שזיהה את האל עם צורת הנמצאות. 

			מהר"ל דן בשם האלוהי “אהיה" על פי הכתוב בשמות ג, יד. הוא טען, כי שם זה הוא “שם עצם", ועל כן הוא עומד בעצמו. בשם זה נגאלו ישראל מפני שעניינה של הגאולה הוא העצמאות והאוטונומיות של הנגאל בעוד שהמשועבד איננו עומד בזכות עצמו. מהר"ל הוסיף ממד של עומק לדבריו אלה:

			וכאשר תעמיק בדברים אלו תמצא דברים נפלאים מאוד, כי כמו ששם “אהיה" מורה לך על שהוא יתברך עיקר הכל ונותן קיום לכל הנמצאים, כי העיקר נותן קיום אל הכל. ובשביל כך התחלת השם הזה באל"ף, כי האל"ף הוא התחלה ובא בלשון מדבר בעדו,44 שכל מדבר בעדו מורה על שהוא נגלה לזולתו; אבל השם של ד' אותיות שם הוי"ה נבדל מן הנמצאים, ולכך התחלתו ביו"ד, והוא משמש לנסתר כמו כל יו"ד בראש,45 כי בזה השם נסתר ונבדל מן הנמצאים. וכמו ששם הראשון מורה שהוא יתברך התחלת הכל46 נותן קיום הכל, כך בזה השם תכלית הכל ובו עומד הכל,47 כי הוא יתברך צורה אחרונה לכל הנמצאים. ולפיכך בא ביו"ד בראשו, כי היו"ד מורה על תכלית וצורה אחרונה, כי היו"ד היא בסוף כל מספר לא יעלה רק עד עשרה, הרי האל"ף בראש ויו"ד בסוף.48 דמיון זה שורש האילן נותן קיום האילן והוא צורת האילן, שבלא העיקר אין עליו שם “אילן", והוא יתברך מאתו קיום לנמצאים כלם וזה מורה עליו שם “אהיה". אמנם שם העצם שהוא שם הוי"ה שהוא יתברך צורת כל הנמצאים וכל דבר יש לו עמידה בצורתו, הרי בו עומד הכל, ודברים אלו עמוקים מאוד.49

			כאמור נושא הדיון הוא תורת האלוהות. בטבורם של דברים עומדת תפיסת האל כפרינציפ (“התחלה"), כלומר כעיקרון שהמציאות כולה נסבה עליו, כבורא וכמעניק קיום להוויות, ככוליות, כתכלית וכצורת הצורות או “צורה אחרונה". ויש לברר: מה המשמעות של קביעת האל כתכלית הכול? ומה הזיקה שבין תפיסתו כתכלית לבין התפיסה האימננטית של האלוהות שנרמזה בלשון מהר"ל (“ובו עומד הכל")?50 

			אכן דברים אלה של מהר"ל מבטאים הכרה מסוימת של מסורות רציונליסטיות שונות של תפיסת האלוהות בצד התמצאות אפשרית בתפיסה קבלית, ועל כן ניתוחן עשוי להעמיד אותנו על דרך שימושו של מהר"ל במקורותיו. ברצוני כעת לעמוד בהרחבה על המסורות הרציונליסטיות שהיו למקור לסגנונו של מהר"ל בכתביו השונים. לאחר מכן אבהיר את דבריו של מהר"ל עצמו המובאים לעיל.

			כוליות

			מסורת אחת שהשאירה חותמה על דברי מהר"ל היא השימוש במונח “כול" כדי לציין את הזיקה והתלות של הנמצאים באלוהות, ומבחינה מסוימת גם את הנוכחות של האלוהות בהוויה החוץ אלוהית. כידוע ר' אברהם אבן עזרא השתמש במקומות רבים בכתביו במונח “כול" כשם עצם רב משמעי. והרי דוגמאות אחדות מלשונו של הפרשן החידתי:

			כי האמת שהכל ידע כל חלק על דרך כל, ולא על דרך חלק.51

			שהוא הכל, וכבודו מלא הכל, ומאתו הכל, וכל תמונתם כל, וזהו ותמונת ה' יביט.52 

			ומזה הדרך יוכל המשכיל לדעת האחד מפאת שהכל בו הוא דבק.53 

			המונח “כול" בדברי אבן עזרא עשוי להתפרש הן ככוליות המציאות, הן כאלוהים עצמו, והן כהיפוסטזה עליונה כלשהי (שכל ראשון, מלאך מסוים וכדומה). זיקתו של המונח “כול" לאימננציה האלוהית תלויה במובנים השונים שתלו בו החוקרים: החל מפאנתיאיזם מובהק וכלה בהשמטת הקשר המהותי בינו לבין העצמות האלוהית לחלוטין.54 משפטיו החידתיים של אבן עזרא מונעים פרשנות פילוסופית חד־משמעית.

			במיוחד החל מאמצע המאה הארבע עשרה אנו מוצאים שורה של הוגים שכתבו סופרקומנטרים בעלי זיקה פילוסופית על פירושו של אבן עזרא לתורה, והיו מהם שזיהו את המונח “כול" עם האל במובהק. לדידם, מביע מונח זה תפיסה אימננטית מובחנת של האלוהות. ר' שלמה פרנקו ור' שמואל אבן מטוט זיהו בפשטות את המונח “כול" עם “השם הנכבד".55 ר' שם טוב אבן שפרוט בחיבורו “צפנת פענח", התבטא על האל בפרפראזה על סגנונו של אבן עזרא, ש"הוא הכל ובו הכל, וזה סוד העולם, והמשכיל יבין".56 כמוהו גם ר' שם טוב אבן מאיור מזהה את “כול" עם אלוהים, בדבריו — “כי השם הנכבד הוא הכל והשלם אשר אין חוץ ממנו דבר כלל".57 נימה אימננטית זו חוזרת בביאורו למונח “כול" החוזר ונשנה בדברי אבן עזרא: “הוא השם הנקרא כל, בעבור שאין כל דבר חוץ ממנו, לא חכמה ולא דעת ותבונה, רק הוא הכל והכל בו".58 לפרשנים אלה הצטרף הוגה נוסף, הקרוב בעמדותיו הרעיוניות לפרשני אבן עזרא הנזכרים שפועלים בתקופתו, והוא ר' שלמה אלקונסטנטין. לדידו, האדם קונה את ידיעותיו באמצעות הכללה. הוא מכיר את הפרטים, ומהם הוא מכליל לקבוצות כוללות, למין ולסוג. אלוהים, לעומת זאת, מכיר באופן דדוקטיווי:

			והשגת הבורא ית' הוא בהפך, כי הוא אינו צריך לקדימת הפרטי[ם] כי בעצמו הכל כלול [...] ואל זה רמז ר' אברהם ן' עזרא ז"ל הכל ידע כל חלק על דרך כל ולא על דרך חלק והבינהו.59

			אלקונסטנטין שב אפוא לתפיסת הידיעה האלוהית של אבן רשד,60 שלפיה הצורות נכללות בעצמות האלוהית. את הביטוי “כול" שבדברי אבן עזרא הוא מפרש כמשקף הן את העצמות האלוהית והן את צורות המציאות כולן הנכללות בעצמות זו.

			לפנינו אפוא מסורת פרשנית פילוסופית, המכנה את האל בשם “כול", ורומזת לכך שהמציאות נכללת בישות האלוהית. לרוב, מקבלים פרשנים אלו את זיהוי האל עם “כול" כביטוי לתפיסה הרואה את מכלול הצורות כמצוי בידיעה האלוהית. ואולם הניסוחים שלפנינו כמו סגנונו של ר' שם טוב אבן מאיור “אין חוץ ממנו דבר כלל" רומזים לאימננציה אלוהית מפליגה הרבה יותר מתפיסת הידיעה האלוהית כמציאות אידיאלית המקבילה למציאות הממשית. מהר"ל עמד לפני מסורות כאלה, ברר לו מתוכן את המסורות הנוחות לרעיונותיו, והפנים את הסגנון האימננטי כפי שניכר מדבריו המובאים לעיל (“התחלת הכל נותן קיום הכל, כך בזה השם תכלית הכל ובו עומד הכל"). 

			תכלית התכליות

			מסורת רציונליסטית אחרת המופיעה בדברי מהר"ל בקיצור נמרץ היא תפיסת האל כמכלול הצורות וכתכלית התכליות. תפיסת האל כסיבה עקיפה ורחוקה של המציאות היא אריסטוטלית ביסודה. כבר עמדנו קודם על קביעתו של אריסטו, כי ידיעת הדבר פירושה הכרת סיבותיו, שהן ארבע: סיבה חומרית, צורנית, פועלת ותכליתית. השאלה שהעסיקה את הפילוסופים היהודיים בימי הביניים הייתה, האם יחסי האל והעולם ניתנים להגדרה ולאפיון במסגרת ארבעת הסיבות? כפי שציינו לעיל, את אפשרות הצגת האל כסיבה חומרית פסלו מראש, שהרי אלוהים נטול ממד חומרי לחלוטין. ואולם, הם דנו באפשרות הצגת האל כסיבה הצורנית, הפועלת והתכליתית של העולם. דיונים אלו הוליכו בראשית המאה הי"ד לתפיסה אימננטית של האלוהות, ואף יצרו פולמוס סביב גישה זו. כדי להבין את שורשי הפולמוס יש לסקור את דעתו של הרמב"ם בסוגיה.

			הרמב"ם טען, שהאל הוא סיבה פועלת, צורנית ותכליתית, תוך כדי שהוא שומר בקפדנות על בדלותו של האל מן העולם. הרמב"ם הציג את האל כסיבה הפועלת של העולם ב"מילות ההיגיון": “כי ענין הפועל אצלנו ממציא הצורות בחמרים, והוא האל ית', ואפי' לפי דעת הפלוסופים, זולת שהם יאמרו כי הוא הפועל הרחוק, ויבקשו לכל נמצא מחודש פועלו הקרוב".61 כידוע, למרות שענינו של חיבור זה, ככותרתו, הוא בלוגיקה, הרמב"ם נדרש בו לסוגיות מתחומן של הפיסיקה, המטפיסיקה והפוליטיקה. הסוגיה הספציפית שבה אנו עוסקים נכללת בשני התחומים האחרונים גם יחד.62 

			הפסקה מ"מילות ההיגיון" הבחינה בין “ענין הפועל אצלנו" לבין “דעת הפילוסופים". נראה שהרמב"ם מעמיד את גישת הפילוסופים מול המשמעות העולה מפשט הכתוב. לפי המשמע המילולי של המקרא, האל הוא סיבה קרובה של כל אירוע והתהוות; גם הרמב"ם הכיר במשמע זה, אמנם לא כאמת לאמיתה, אלא כבסיס טקסטואלי מוסכם, הנתון לפרשנות אלגורית פילוסופית. “אצלנו" אפוא משמעו — פשט כתבי הקודש. כלשעצמו, הרמב"ם סבור שרק הטועים מקבלים את ייחוס האירועים והיצירות ישירות לאלוהים; “אנשי תורתנו" יודעים שהכתוב קוטע את המערכת הסיבתית לצורך סיבור האוזן ויצירת רושם מתאים אצל הקורא בלבד (מורה הנבוכים ב, מח). אדרבה, הרמב"ם מתנגד בכול מאודו לגישת התיאולוגים הרואה בפשט הכתוב משנה שיטתית, ותיאור האל כבורא ופועל ישירות בכלל. הרמב"ם מכיר אפוא במפורש שאלוהים הוא סיבה פועלת במובן זה שהוא הסיבה הראשונה המפעילה שרשרת של סיבות ומסובבים. באופן שכזה נשמר ריחוקו של האל ובידודו מן העולם.

			ב"מורה נבוכים" א, סט שב והדגיש הרמב"ם, שהאל הוא בבחינת סיבה פועלת לעולם במובן הסיבה הרחוקה בלבד. לכך הוסיף, כי האל הוא גם סיבה צורנית ותכליתית של העולם. הרמב"ם הדגיש, שהיות האל בחינת סיבה צורנית ותכליתית של העולם איננו מחייב ממד אימננטי של האלוהות בעולם הראלי. האל הוא “צורה אחרונה" ו"תכלית אחרונה" בלבד. “צורה אחרונה" בבחינת האפיון הקלסי של הצורה כרכיב שבלעדיו אין קיום לעצם; כך גם ללא הנחת קיומו של האל אין קיום לעולם. “תכלית אחרונה" במובן שאם נתחקה אחר תכליתו של כול אובייקט, ואחר תכליתה של תכלית זו וכן הלאה, נגיע בסופה של השרשרת הטלאולוגית לחכמת האל או לרצונו המוחלטים. הרמב"ם שלל את הממד האימננטי של מושג הצורה ביחס לאלוהות במפורש: “כי אין אמרנו עליו ית' שהוא צורת העולם האחרונה, על דמיון היות הצורה בעלת החמר צורה לחמר ההוא, עד שיהיה הוא ית' צורה לגשם".63 

			כמו כן הממד האימננטי של מושג התכלית מאבד מעוצמתו, כיוון שמשמעותו הרצון האלוהי או החכמה האלוהית, שהם — כמו הצורה האחרונה — הטרונומיים ביחס לאוביקט עצמו. במורה ג, יג הרמב"ם מגיע למסקנה זו מכיוון אחר. הוא שולל את בקשת התכלית למציאות בכללה, מפני שמחקר זה נטול משמעות. וכך הוא טוען:

			ונשקד להאמין שזה המציאות כלו מכון ממנו ית' לפי רצונו,64 ולא נבקש לו עלה ולא תכלית אחרת כלל. כמו שלא נבקש תכלית מציאותו ית', כן לא נבקש תכלית רצונו, אשר בעבורו התחדש כל מה שהתחדש ויתחדש כפי מה שהוא.

			דוק ותמצא: הרמב"ם רואה במציאות תואר, בעקבות תפיסתו של אבן סינא.65 תארי האל זהים לעצמותו, כמו גם זה לזה (תארי הרצון והחכמה), ועל כן אינם יוצרים ריבוי בעצמות האלוהית. מאחר שאין לבקש תכלית למציאותו של האל, כך אין לבקש תכלית לרצונו. העולה מכך שהניסיון למצוא תכלית למציאות בכללה הוא בגדר “לבקש תכלית למה שאין לו תכלית אלא מציאותו הנתלה ברצון האלוהי, ואם תרצה אמור — בחכמה האלוהית" (שם). אם כן, פעם נוספת: האל הוא בבחינת תכלית רחוקה, להפקיע מתכלית אימננטית המניעה כול הווה לשלמותו. מדיון זה נראה בעליל, שהרמב"ם מתאמץ לשמור על הטרנסצנדנטיות האלוהית. 

			ניתן לסכם בקביעה שמעמדו של הרמב"ם ביחס לאימננציה האלוהית איננו חד־משמעי. מחד גיסא, הרמב"ם אכן קשר את האל לעולם מבחינת יניקתו ממקורות נאופלטוניים, ובפרט בתפיסת ההאצלה;66 ומאידך גיסא, הרמב"ם טרח להציג את הקשר בין אלוהים והעולם כסיבתיות עקיפה ורחוקה בלבד, ולא כנוכחות אימננטית. 

			את תפיסת האל כשלושת הסיבות בנוסח הרמב"ם קיבלו פילוסופים רבים בימי הביניים, כמו יוסף אבן כספי,67 מאיר אלדבי,68 אברהם שלום,69 יצחק עראמה70 ועוד.

			בראשית המאה הארבע עשרה משתנים פני הדברים, ופרשנות לתפיסת הרמב"ם שהאל הוא בחינת סיבה רחוקה למציאות מביאה להתלקחות פולמוס חריף. הוויכוח ניטש בין מחבר אנונימי של חיבור בשם “סוד הסודות", לבין דוד אבן ביליה, איש פורטוגל, שחיבר נגד “סוד הסודות" את הכתב הפולמוסי “מגן דוד". “סוד הסודות" לא שרד בידינו, ועל הוויכוח אנו למדים אך ורק מ"מגן דוד". אבן ביליה החזיק בתוקף בעמדתו של הרמב"ם, כנגד בעל “סוד הסודות" שהציע כמסתבר עמדה אימננטית של האלוהות כפי שנראה להלן. אבן ביליה מצטט בפרק החמישי מ"מגן דוד" משפטים אחדים מתוך “סוד הסודות" ומפרש אותם. באחד מהם כתב:

			“סוד הסודות":

			הבורא הוא שלימות כל הנמצאים.

			פירושו של אבן ביליה:

			וכונתו בזה, כי הבורא אצל הכסיל [=מחבר “סוד הסודות"] הוא התכלית, ואין התכלית זולתי הכח הנמצא בכל נמצא מן הנמצאים לפועל השלמות אשר אפשר להמצא בנמצא ההוא.71

			לפי פרשנותו של אבן ביליה האל הוא הסיבה התכליתית לכול אוביקט. ומכאן הוא מצביע על שתי מסקנות הסותרות לדעתו את יסודות הדת: 

			(א) 	הסיבה התכליתית היא אימננטית לכול אוביקט; זיהוי האל עם מכלול הסיבות התכליתיות של כול האוביקטים מציג אותו כאימננטי בעולם. 

			(ב) 	יחסי הגומלין שבין המערכת הסיבתית של כול אוביקט מביאה לתלותו של האל בבחינת הסיבה התכליתית בשאר הסיבות כולל הסיבה החומרית. 

			מניתוח זה ברור שאבן ביליה היה סבור שהוא תוקף גישה אימננטית של האלוהות. האם באמת זו היתה כוונתו של מחבר ‘סוד הסודות'? מחבר אנונימי זה הציג יחס מסוים בין האל לבין העולם, המתמצה בהיותו של האל “שלימות" העולם. נראה כי מחבר “סוד הסודות" הושפע בפסקה השניה מדיוניו התאולוגיים של אבן רשד הן בידיעה האלוהית הן בהיות האל מכלול הצורות,72 ועל כן יש לראות בתפיסתו של המחבר האנונימי שיקוף של אימננציה אלוהית.

			ואולם אבן ביליה הצביע על מקור השפעה שונה מאשר משנתו של אבן רשד. לדידו של אבן ביליה, מחבר ‘סוד הסודות' הקנה פרשנות מעוותת לדבריו של הרמב"ם על הזיקה שבין האל למערכת הסיבתית של העולם (מורה הנבוכים א, סט). הרמב"ם התכוון לסיבתיות עקיפה, ואילו המחבר האנונימי פירש שכוונתו היתה לסיבתיות ישירה ואימננטית. אבן ביליה סבור שהרמב"ם עצמו צפה את הופעתה של פרשנות אימננטית לדבריו, ועל כן קבע במסמרות שהאל הוא בבחינת “תכלית אחרונה": 

			ואם תדקדק הטב במאמר מורה הנבוכים תמצא שהרגיש הרב ז"ל בסברה הנפסדת הזאת, והיא היות הבורא תכלית כשאר כל התכלתיות הטבעיות העלולות, ולכן דחאה בשתי ידים, וכתב מה שזה לשונו אם כן הבורא הוא תכלית כל דבר, התכלית האחרונה עכ"ל.73

			אבן ביליה אף הציע נוסחא תיאולוגית נכונה לטעמו, שלפיה האל הוא “תכלית לתכלית", כלומר התכלית העומדת בראש השרשרת הטלאולוגית של ההוויה כולה. הווי אומר, שהוא שב לעמדתו של הרמב"ם בפרק הנזכר. סוגיית התכלית והאלוהות הייתה אפוא מושא לפולמוס ער בהגות היהודית בשלהי ימי הביניים.

			מפילוסופיה לקבלה

			קשה להניח שהמהר"ל לא היה מודע לדיונים האינטנסיביים בתפיסת האל כצורת המציאות וכתכליתה. מהר"ל אף עיגן תפיסה זו בשם הוי"ה (“ולפיכך בא ביו"ד בראשו כי היו"ד מורה על תכלית וצורה אחרונה").74 הוא השתמש הן בסגנון הן בעניין של תפיסת הנוכחות האלוהית והאלוהות ככוליות. ניכר אפוא שמטבע הלשון “צורה אחרונה" של המהר"ל לא נועדה לקבוע מסמרות בסוגיית התארים האלוהיים.

			מה טיב השימוש שעשה מהר"ל במונחים הרומזים בדרך זו או אחרת לאימננציה האלוהית (“כול", “צורה אחרונה")? מהר"ל כתב במובאה דלעיל “שהוא יתברך צורת כל הנמצאים וכל דבר יש לו עמידה בצורתו הרי בו עומד הכל". כלומר הוא יצר היסק זה:

			(א)	הצורה היא “עמידת"75 האובייקט.

			(ב)	האל הוא צורה של כל האובייקטים.

			ולכן — 

			(ג)	כל אובייקט “עומד" באל.

			נוסף לכך כתב מהר"ל בסוף המובאה שם, כי “שורש האילן נותן קיום האילן והוא צורת האילן, שבלא העיקר אין עליו שם אילן". אני מניח שהוא רמז בכך לאילן הספירות. מאחר שהמשמעות של שם “אהיה" היא שורש האילן, בוודאי רמז מהר"ל לספירה עליונה, שהיא מקור ההוויה כולה. נמצאנו למדים, שהשימוש במינוח הפילוסופי המובהק נועד בסופו של דבר ללמד על הנוכחות של הספירות בהוויה, ועל השפע מהספירה העליונה.

			אבל מהר"ל לא הסתפק ברמזים. הוא היסב את תפיסת האלוהות כצורת המציאות לאדם. מבחינתו האדם הוא הוא צורת המציאות, ביטוי המשיק ל"צורה אחרונה" אף כי לא בהכרח זהה לו.76 ובכלל מהר"ל טען שגם התורה היא צורת המציאות, ובכך נראה שהוא הועיד את הצורה לטרנסצנדנטי באופן כללי.77 אבל בקביעת האדם כצורת המציאות יש משהו מרישומי ההומניזם הרנסנסי בהגות מהר"ל. אמנם כבר מראשית מסורת הפילוסופיה היהודית בימי הביניים היו שהציגו את האדם כתכלית המציאות (רב סעדיה גאון, ר' שלמה אבן גבירול ועוד);78 אולם לאחר הטלטלה של הרמב"ם, שקבע שהאדם הוא תכלית העולם הארצי בלבד ושהשפיע על השכלתנים בשלהי ימי הביניים, נשקלה תפיסה זו פעם נוספת, ומהר"ל הכריע בקלות לכיוון ההומניסטי. כתב מהר"ל: 

			הנה השמש והאדם היותר עליון בעולם הזה,79 כי העולם הזה יש בו חומר וצורה נבדלת והחומר היותר עליון הוא לשמש כי יש לו חומר זך, ומעלת הצורה הנבדלת לאדם, ולכך אלו שנים הם נחשבים מלכים מצד שהם עליונים בנמצאים בעולם הזה, והאדם נחשב צורה אל הנמצאים כלם אף אל השמש.80

			מהר"ל עימת בין הקבלת ר' שמלאי בבבלי (מצוות עשה לאברי האדם ומצוות לא תעשה לימות החמה) לבין הקבלת ה"מדרש" (מצוות עשה כנגד אברי האדם ומצוות לא תעשה כנגד גידיו).81 ה"מדרש" התמקד באדם בעוד שהבבלי התרחב גם לשמש (השנה השמשית). על כך כתב מהר"ל כדלהלן: 

			רק המדרש הזה נותן הכל באדם, כי האדם הזה יש בו דבר נבדל אלהי ודבר שהוא בלתי נבדל הוא הגוף [...] ואין חלוק בין רבי שמלאי ובין זה המדרש, רק כי לדעת רבי שמלאי כל המציאות נחשב אחד וכל העולם נחשב כמו החומר אל אדם, והאדם הוא שלמות וצורת כל המציאות, ולפיכך התורה היא נגד השמש והאדם. ולדעת המדרש האדם מציאות נבדל לעצמו שקול נגד הכל, ולכך שס"ה לא תעשה ורמ"ח עשה הכל נגד האדם. וראוי להבין דברים אלו שהם דברים גדולים מאד כי אי אפשר לכתוב יותר, ועם שהם יותר עמוקים, אבל הדברים האלו אין ספק בהם למי שידע להבין דברי אמת ויושר. והתבארו עוד במקום אחר, והכל שורש אחד אמת וגזע צדק יוצא מפרדס החכמה.82 ועוד יתבאר.83

			בדברים אלה השלים מהר"ל את הדימוי של האדם לצורת המציאות, והמציאות כולה היא בבחינת חומר לו. גישה כזו ייחס לבבלי. לעומת זאת ל"מדרש" ייחס גישה אחרת, ולפיה האדם איננו מעורב בטבע כלל, אף לא כצורתו, אלא הוא בגדר מציאות בפני עצמה (“נבדל"). או אז הוא שקול לטבע כולו אך איננו מרכיב שלו. הסוד שהמהר"ל רמז עליו בסוף הפסקה מתייחס להקבלה שבין איברי האדם לבין האלוהות, הקבלה שהתפתחה במיוחד בעקבות הספרות שהתייחסה לשיעור קומה.84 ר' מנחם רקנאטי למשל כתב, “ובעבור כי המצות הם דוגמת בנין וצורה, והם סבות למציאות הגוף, כי רמ"ח איברים כנגד רמ"ח מצות עשה שס"ה גידין כנגד מצות לא תעשה".85 ור' יהושע אבן שועיב, שהביא את שתי הדעות של הבבלי וה"מדרש", קבע על דרך כלל, “כי האדם דוגמת הכל".86 מהר"ל רמז לשלוש נקודות מפתח בדמות האלוהות, הלא הן חכמה (“פרדס החכמה"), תפארת (“אמת") ומלכות (“צדק"). כמדומה שכוונתו הראשונית של המהר"ל במקום זה שזורה בקבלה, אף על פי שהסימול הוא כדרכו שטחי. כביכול רמז מהר"ל שהעמקה במסורות הקבליות לא תוליך אותנו להבנה טובה יותר. באותה מידה אפשר לזקוף את הדברים להשפעת המוטיב של מיקרוקוסמוס (“עולם קטן"), שהרמב"ם למשל פיתח אותו במורה א, עב, הפרק המכונה “שיעור קומה". במקום אחר הוסיף מהר"ל וציין, שהאדם הוא מערכת הייחוס של היקום כולו מבחינת השמות של דרגות המציאות. אפילו האל מכונה ביחס לאדם בשם “אדוני". לכן נקטה התורה את ההגשמה כלפי האלוהות, מפני שהיא מתייחסת לאדם. על כן גם מבחינת הכינויים של המציאות האדם הוא אמת המידה. מכאן קבע מהר"ל, “שהאדם עיקר המציאות בעולם".87

			כדרכו עמד מהר"ל על המקום המיוחד של ישראל גם בסוגיית התכלית והאלוהות. כשם שהאלוהות היא התכלית האחרונה של העולם כך היא גם התכלית האחרונה של עם ישראל. על ישראל כתב, 

			כי סופם ותכלית[ם] של ישראל הוא אל הש"י, כי הוא יתברך צורת ישראל האחרונה [...] אבל תכליתן הוא אל הש"י, אשר הוא נחשב צורה נבדלת, והוא צורה אחרונה לישראל, ומעמיד ומקיים את ישראל.88 

			נמצאנו למדים, כי אדם (ליתר דיוק יהודי) הוא צורת העולם, והקב"ה הוא צורת האדם. מהר"ל הפליג אפוא הרבה מעבר לרעיון הרציונליסטי שהביע הרמב"ם, דהיינו האל כצורה ותכלית אחרונות, ובנה מערך שלם של צורות בתוך צורות כדי לציין את מעמדו המיוחד של היהודי ושל עם ישראל כולו. את המערך הזה שילב כדרכו מפעם לפעם בשרשרת של רמיזות קבליות, באופן שבו הקורא יבין שהמסגרת הקבלית נועדה לציין את העובדה, שאי אפשר להבין את העולם הארצי מתוך עצמו. מהר"ל מעולם לא ביקש להפוך שרשרת רמיזות להשקפת עולם. להיפך, המסגרת הקבלית נועדה לשלול את הפרשנות הרציונליסטית לאירועים ולהצביע על הטרנסצנדנטי כטעם מספיק.

			(ד) הסדר והציור המושכל

			סוגיה נוספת הקשורה בעקיפין לתכלית היא הזיקה בין הצורות הממשיות לצורות האידאליות שבידיעה האלוהית. אף כאן המקור הוא אבן רשד ורלב"ג. שני ההוגים טענו, כי הצורות האידאליות הן במידה מסוימת תכלית הצורות הממשיות. כביכול הצורות הראליות מחקות את הצורות שבידיעה האלוהית. אוסף הצורות האידאליות הנמצא בתוך הידיעה האלוהית מכונה לעתים מזומנות “ציור מושכל". תפיסה זו הייתה מקובלת בשכלתנות של שלהי ימי הביניים, והמהר"ל שאב פעם נוספת את המינוח השכלתני המובהק אך שינה את משמעותו מן הקצה אל הקצה.

			טבע ונס: שני סדרים

			המונח “סדר" בהגותו של מהר"ל מציינת את החוקיות הטרנסצנדנטית החלה על העולם החומרי. הסדר הנבדל הוא המפתח לפעילות הקוסמית. מהר"ל הרי הניח מראש, שקיימת “פריצה" של העולם הטרנסצנדנטי לעולם החומרי. בסגנונו של הרמב"ן, שטען שהטבע כולו נסים, הרחיב מהר"ל את ה"פריצות" לכדי מערכת חוקים טרנסצנדנטית, הקובעת את דרכיו של העולם החומרי, תוך כדי שהוא שומר על ייחודו של הנס כאירוע חריג. מערכת החוקים הטרנסצנדנטית איננה ניכרת מתוך הטבע אלא מתוך התורה. כלומר הנבדל מבטא חוקיות של העולם החומרי, שיסודה בתורה. אולם אם אדם לא מקיים את התורה אזי הסדר הטבעי הופך לכפוף לחוקיות עיוורת, לגורל ולמקריות. נמצאנו למדים, כי קיימים שני סדרים:

			(א) 	סדר טבעי, הנחלק לשניים:

			(1) 	סדר טבעי שלא על פי התורה: חוקיות טבעית גלויה ודטרמיניסטית. חוקיות זו מתמצית מתוך עצמה. 

			(2) 	סדר טבעי על פי התורה: חוקיות טבעית גלויה הנקבעת על פי חוקיות הטרנסצנדנטית קבועה ונסתרת. 

			(ב) 	סדר נסי: אירוע וגילוי ייחודיים וחד פעמיים של הטרנסצנדנטי. האירוע והגילוי הן בגדר התערבות של הטרנסצנדנטי בסדר הטבעי.

			במה דברים אמורים? מהר"ל הציג את הסדר הטבעי והסדר הטרנסצנדנטי כעומדים זה מול זה, לעתים מתוך עימות ולעתים מתוך יחסים מורכבים אחרים. לתפיסת העימות שורשים במסורת ההגות היהודית. ר' יהודה הלוי הנגיד את “הענין האלוהי" ל"עניין הטבע".89 החוג של ר' נסים גירונדי (ר"ן), ר' חסדאי קרשקש ור' יוסף אלבו השתמשו בכתביהם פעמים רבות בניגוד שבין הרצון האלוהי, ההשגחה והיכולת האלוהיות והנס ל"מנהג הטבעי". הנכחת “המנהג הטבעי" לסדר הנסי שביסוד הטבע, כמו בשנת השמיטה, מופיעה בזמנו של מהר"ל למשל בפירושיו של ר' שלמה אפרים מלונטשיץ לתורה.90 מהר"ל התייחס לטבע כגורם החוצץ בין האדם לבין האל. הוא הסביר את טעם מצוות המילה, שהיא ביום השמיני, כהסרת המבדיל בין אדם לאלוהיו. כל כך מפני שהמספר שבע מבטא את הטבע ושמונה את ההפקעה מהטבע.91 כך אף פירש את דברי ימי עולם עד הופעת האבות: בשלב הראשון היה שלטון הטבע וכאשר הופיע אברהם התרחשה סוף סוף ההתעלות על הטבע.92 ברור אפוא שהטבע כשלעצמו הוא קיום חסר וירוד, והמגמה היא להתגבר עליו ולסלק אותו מהדרך הסלולה מהאדם אל הנבדל. מבחינה זו הציב מהר"ל תפיסת עולם מנוגדת לשכלתנות בימי הביניים, שלדידה הכרת העולם הטבעי הוא רכיב הכרחי בשלמותו של האדם. היו הוגים, כמו רלב"ג, שסברו שידיעה מטאפיסית היא בעייתית ועל כן דווקא ידיעת הטבע היא המוליכה את האדם לשלמותו. מהר"ל הציב לעצמו את המשימה לערער גישה כזו מיסודה. מבחינת השלמות הרוחנית והדתית של האדם הטבע הוא מכשול ומעצור. 

			נשוב כעת לשני הסדרים ולמשמעותם. מהר"ל בדרך כלל הציב מול “העניין הטבעי" את הנס החד פעמי והייחודי. כלומר הוא הנגיד את (א1) ו־(ב) ברשימת הסדרים הנזכרים. אולם לעתים העמיד מולו דווקא את הסדר הטרנסצנדנטי, כלומר את הסדר הטבעי על פי התורה. דהיינו הנגיד את (א2) ו־(ב). 

			אבהיר כעת את הסדר הטבעי. תפיסת הסדר הטבעי שלא על פי התורה (א1) מתפרשת אצל מהר"ל בשתי דרכים: 

			דרך האחת: לעתים הסדר הטבעי נתפס כשכבה בסיסית קיומית, שעליה נבנית החוקיות הטרנסצנדנטית הקובעת את דרכי הטבע. משל למה הדבר דומה? לדרגת הדומם במבנה המציאות, שעליה נבנות דרגות הצומח, החי והאדם. 

			דרך שנייה: לעתים הסדר הטבעי כשלעצמו נתפס כאופן מוטעה שבו מתפרשים התהליכים בטבע. באופן כזה נתפס הטבע כאוטונומי וכמספיק לעצמו. תפיסת הטבע כעיוור וככפוף לחוקיות חומרית בלבד אינה אלא טעות הכרתית, שכן הטבע כפוף לחוקיות טרנסצנדנטית. הדרך השנייה שקולה בעיני מהר"ל לעבודה זרה. הוא כתב על המשתחווים לשמש, “וכאשר בני אדם אינם עוברים את העולם הטבע לעבוד את ה' כמו שראוי לעשות, רק הם נשארים בעולם הטבע ולא יביטו את אשר פעל ועשה כל אלה,93 רק די להם בעולם הזה, ואין מקשרין עולם הזה בו יתברך, הנה יש כאן ע"ז".94 עובדי הכוכבים “נשארים אצל החמה כאילו הוא הנהגת העולם".95

			כיצד מפרשים את הסדר הטבעי אל נכון? לפי מהר"ל פירוש “אמתי" קורא את הטבע ואת תהליכיו על פי חוקיות טרנסצנדנטית. הווי אומר, שהתהליכים הטבעיים (פיסיקליים, חברתיים, מוסריים וכדומה) לא מוסברים מתוך עצמם אלא מתוך חוקיות קבועה ונסתרת. הא כיצד? דוגמה לסדר טבעי על פי התורה (א2) ניתן לראות בפרקי אבות, שמהר"ל פירשם כחוקיות טרנסצנדנטית של שגרת היומיום. מתוך פירושו רחב היריעה נדגים בחוקיות הכלכלית של לימוד תורה. על “כל המקיים את התורה מעוני סופו לקיימה מעושר וכל המבטל את התורה מעושר סופו לבטלה מעוני" (משנת אבות ד, ט) כתב: 

			פירוש דבר זה כפי מנהגו של עולם, כאשר יש לאדם עושר ראוי לו ללמוד ביותר בתורה אחר שיש לו כל, וכמו שנאמר תחת אשר לא עבדת את ה' אלהיך בשמחה ובטוב לבב (דב' כח, מז) וגו', והפך זה העוני מבטל את האדם מתורתו שא"א לו לעסוק בתורה שצריך להשתדל אחר מזונו ומחייתו. ולפיכך אמר המקיים התורה מעוני שאע"ג שהוא עני שהוא בחיי צער עד מאוד, ועוסק בתורה, וכיון שעוסק בתורה שלא כפי המנהג וטבע העולם לקיים תורה מחמת עוני [...]. ומפני כי כל הדברים שהם בעולם הם שבים אל הסדר כפי אשר ראוי להיות, לכך הוא שב אל הסדר לקיים התורה מחמת עושר שהוא כפי הסדר, כמו כל הדברים שהם שבים ובאים אל הסדר. ואם מבטל תורה מעושר שהוא שלא כסדר העולם שיהיה מבטל תורה מחמת עושר כי על ידי העושר ראוי לו לעסוק בתורה ודבר שלא כסדר הוא שב אל הסדר לבטל התורה מחמת עוני שדבר זה הוא כסדר.96

			מהר"ל ניסח בדבריו שני חוקים מוסריים ונורמטיביים ברורים (בסגנונו של מהר"ל “סדרים"), המשקפים את “המנהג" ואת “טבע העולם":

			חוק (1): ראוי לאדם עשיר ללמוד תורה מאחר שזמנו בידו.

			חוק (2): אין ראוי לאדם עני ללמוד תורה מפני שהוא טרוד בעצם הקיום.

			שני החוקים הללו מבטאים את סדרו של עולם על פי התורה. החוקים הללו הם קוסמיים באופיים. אין הם מתמצים בהיבט המוסרי והנורמטיבי, אלא הם משקפים גם חוק כלכלי, מעמדי ובמיוחד אונטי: התנהגות שלא לפי החוקים איננה נסבלת לאורך זמן, והחוקיות משיבה את המתנהג לכללים הקוסמיים. ובסגנונו של מהר"ל ניתן לקבוע חוקים נוספים, אלא שבניגוד לשני החוקים הקודמים, המתייחסים למקרה מסוים (לימוד תורה ומצב כלכלי ומעמדי), חוקים אלה הם כלליים: 

			חוק (3): יציאה מן הסדר איננה יכולה להימשך לאורך זמן.

			חוק (4): מי שיוצא מן הסדר, החוקיות הקוסמית משיבה אותו לסדר. 

			ומכאן הטיעון של מהר"ל ברור: אדם הלומד תורה מעוני, מפר את חוק (2). הואיל והפרת חוקיות קוסמית־מוסרית איננה יכולה להיות לאורך זמן לפי חוק (3), והואיל ובסופו של דבר המפר שב לחוקיות הטבעית, כלומר הוא חייב להתיישר לפי חוק טבעי כלשהו (חוק 4), הרי שהוא מתיישר על פי חוק (1), כלומר נעשה עשיר. כמובן, הטיעון תקף גם למקרה ההפוך: עשיר המבטל תורה, ומפר את חוק (1), סופו שיהיה כפוף לחוק (2).

			נמצאנו למדים, שמהר"ל סבר שגם החוקים המוסריים והנורמטיביים מעוגנים בטבעו של עולם, לאמור הם משקפים חוקיות קוסמית. טביעת עיניהם של חכמים השכילה לחשוף את החוקיות הקוסמית, ועל כן יכלו לטעון שעני העוסק בתורה בסופו של דבר יהיה עשיר. החוק הקוסמי המוסרי איננו יכול לסבול חריגות. ומכאן שהתורה מכתיבה לא רק ציוויים אלא גם חוקי התנהגות של הטבע. לעומת זאת המדען, שאיננו רואה בטבע את החוקיות הקוסמית המוסרית של התורה, עומד מול טבע דטרמיניסטי, שאיננו מאפשר לנוע בין החוקים: עני יישאר עני ועשיר יישאר עשיר. ובוודאי שלימוד תורה לא יסביר תופעות כמו התעשרות של עניים. מהר"ל המשיך ודייק בסוגי העשירים. מכל מקום החוקיות הטרנסצנדנטית, המנוהלת על פי התורה, מנוגדת לנסים, המבטאים מעשים טרנסצנדנטיים שאינם בגדר חוקיות קוסמית קבועה. 

			נפנה כעת ל"פריצות" המשמעותיות והייחודיות של הנבדל לעולם החומרי, כלומר לסדר הנסי. ואכן סוגיה מרכזית שהעסיקה את מהר"ל היא הנסים ומעמדם במערכת הקוסמית. מהר"ל התאמץ להציג הגדרה של הנס מתוך שימוש במערכת המשמעויות שתלה במונחים השכלתניים. לעיל ראינו, כי מהר"ל התייחס לדברי חז"ל שלפיהם כאשר משתחווים מלכי עולם לשמש עם בוקר הם מעוררים את כעסו של הקב"ה.97 הוא הסביר, שהכעס נסב על התפיסה האוטונומית של הטבע. תפיסה כזו מתעלמת מן הטרנסצנדנטי (“מצד עולם התחתון יש לעולם הזה פירוד מן הש"י, ולכך הוא הכעס על עולם הזה").98 מהר"ל המשיך ובאר את אגדת התלמוד שם, הנסבים על זעמו של הקב"ה, שנמשך רגע. בביאורו חילק בין הסדר הטבעי, המונחה מתחת לפני השטח בידי הטרנסצנדנטי, והסדר הלא טבעי, שכולו טרנסצנדנטי בגלוי. ואלה דבריו:

			אמנם מה שאמר שכעסו רגע,99 דבר זה הוא ענין נפלא מאוד כי ראוי לקשר העולם הזה שהוא עולם התחתון בו יתברך, ולא יהיה העולם הזה נפרד לעצמו, והם100 עושים את העולם הזה התחתון התחלה לעצמו ע"י השמש. ולפיכך זמן הכעס הוא רגע, שהוא התחלה, כי כל התחלה לא יחלק כלל. וזה שהוא בתלת שעי קמייתא, שהוא התחלת היום; כי התחלת היום הוא בג' שעות ראשונות, כי עד כאן הוא זמן קימה, והוא זמן האחדות לקבל מלכות שמים. ולפיכך אמר כי יש בעולם הזה צד מה אשר הנבראים אינם נחשבים שהם אל הש"י, כאלו עושים התחלה העולם השפל הזה אשר ראש העולם הוא החמה, ויוצאים מן האחדות, ונמצא כי יש חרון אף בעולם, שכפי החסרון, שיש בעולם חסרון שעושים השמש שיהי' התחלת עולם הטבע, כך יש שעת הזעם בעולם וזה אל זועם בכל יום. 

			אמנם כל זמן שהיו ישראל במדבר שהיה העולם נוהג בהנהגה שאינה טבעית ולא היה נקרא העולם הזה “התחלה", כי כאשר העולם נוהג במנהגו הטבעי יש להנהגה הזאת התחלה, וראש העולם השפל הוא השמש שהוא מנהג הטבע. אבל כאשר היה העולם נוהג במנהג בלתי טבעי כמו כאשר היו ישראל במדבר, אז היה העולם נוהג שלא על פי הטבע רק על כל מוצא פי הש"י,101 לכך לא היה כעס כלל כי העולם הזה התחתון מתעלה ומתדבק בו ית' עד שאין עולם התחתון התחלה כלל לעצמו, ולפיכך אין כאן זעם כלל.102

			תהליכי העולם הטבעי מובהרים אל נכון אך ורק לאור “האחדות", כלומר ההתחשבות במעמדה ובתפקודה של האלוהות בתהליכים אלה. אי התחשבות באלוהות בהסבר העולם הטבעי משמעה “פירוד". האנומליה מתוארת בכעס האלוהי. מהר"ל השתמש במונח “התחלה" בשתי המשמעויות שלו: מצד אחד התחלה היא כרונולוגית. עליית השמש מציינת את התחלת היום. ומצד שני התחלה היא מקור ועיקרון. עובדי הכוכבים מציגים את השמש כהתחלת העולם. הם מציגים את העולם כמספיק כשלעצמו, ואינם מתבוננים במקורו. על כן זעמו של הקב"ה ניתך בתחילת היום. לעומת זאת במדבר לא היה מקום לטעותם של עובדי הכוכבים, שכן ההנהגה כולה לא התנהלה על פי הטבע.

			בדברים אלה הציג מהר"ל את ההבחנה בין הסדר הטבעי על שתי הופעותיו לסדר הנסי, כדלקמן:

			(א1)	סדר טבעי שלא על פי התורה: העולם החומרי מנותק לחלוטין מהטרנסצנדנטי103 (“פירוד"). עולם זה עומד בעצמו ומוסבר מתוך עצמו.

			(א2)	סדר טבעי על פי התורה: יש מעורבות של הטרנסצנדנטי בעולם החומרי (“קשר"). עולם זה פועל לפי חוקיות שנקבעת בידי הטרנסצנדנטי, והוא כביכול מתעלה אליו בכל פעם שהחוקיות נראית ומתגלית.

			(ב) 	סדר נסי: העולם החומרי מתעלה באופן רצוף לדרגת הטרנסצנדנטי עד שאין הוא ניכר כשהוא לעצמו (“התדבקות").

			לפי זה ההבחנה התאולוגית בין הסדר הטבעי לסדר הנסי היא, שהסדר הטבעי הוא ביטוי מקוטע של הטרנסצנדנטי והסדר הנסי הוא ביטוי רציף. בסדר הטבעי הטרנסצנדנטי סמוי בעוד שבסדר הנסי הוא גלוי. בסדר הטבעי ההתלכדות בין הסדר הטבעי לאלוהות איננה מתמדת בעוד שבסדר הטרנסצנדנטי היא מתמדת.

			נס: שני סדרים

			בחיבור זה הדגשתי פעמים אחדות את העובדה, שמהר"ל השתמש בטרמינולוגיה מדעית תוך כדי הפקעת תוכנה. הוא הגדיל לעשות בסוגיית הנס, שהיא בהגדרה נסבה על קריסת החוקיות הטבעית, בהכפפתה למונחים מדעיים כביכול. הוא כתב:

			האדם אשר הוא בעל חומר והוא גשמי, צריך לברר לו הדבר כפי מה שהוא אדם גשמי, כדי שיקנה הידיעה כפי אשר ראוי לאדם. ולכך כדי שידעו הכל מציאות השם יתברך, עשה הקדוש ברוך הוא כל הנסים והנפלאות והמופתים במצרים כמו שמבואר מן הכתוב, כדי שיודע הדבר בראות העין הגשמי אשר זהו ראוי לאדם אשר הוא גשמי.104

			הנס נעשה בראש ובראשונה מתוך היכולות האפיסטמיות של האדם. יתר על כן: הנס הוא הכרחי ברכישת הידע של האדם. ומאחר שהקב"ה קשוב לצרכיו ההכרתיים של האדם הוא מחולל למענו את הנס. נמצאנו למדים, שהנס הוא הכרחי בהכרת התפקוד של היקום.

			מאחר שמהר"ל העמיד מבנה חלופי למבנה המדעי הרי שעליו להראות כי מבנה זה הוא מגובש ומסודר. הוא טען, שאף על פי שהנס הוא חד פעמי וייחודי הוא איננו אירוע אקראי כלל וכלל. הנס כפוף לכללים. בכך גם הבדיל במפורש בין הפילוסופים לבינו. אלא שאת גישתו ניסח דווקא בטרמינולוגיה פילוסופית. הדיון ממוקד בעיקר ב"גבורות ה'", שבו דן מהר"ל במיוחד בנסי יציאת מצרים. כתב מהר"ל דברים אלה:

			הנה יש לנסים סדר מסודר מן השם יתברך, ואין דבר מן הנסים יקרא שנוי בנבראים, כי אנו אומרים כי הכל בסדר מסודר מן השם יתברך. לכך טעה ולא ידע המתפלסף דבר זה כלל, שאם ידע דבר זה היה לו להשיב אל לבו אף לפי אמונתו כי העולם על פי הסדר שסדר אותו יתברך, כמו כן יש לנפלאות סדר מסודר מאתו יתברך גם כן ואין זה שנוי במה שסדרו עליו. כי כמו שהשם יתברך סדרו על טבעו לפי הציור והמושכל, כך סדרו על דבר הבלתי טבעי לפי הציור והמושכל, ועוד יתבאר ענין זה. והנסים אשר הם בלתי טבעיים אין זה שינוי כלל, שכשם שראוי שיהיו מתהוים דברים בעולם לפי הטבע, כך ראוי שיהיו מתהוים בעולם דברים בלתי טבעיים על ידי פועל הנבדל, ואם כן הדברים אשר הם טבעיים ואשר הם בלתי טבעיים ענין אחד. ואשר לא יבין ענין הבלתי טבעי יאמר כי זה חדש יוצא מסדר העולם, ואין הדבר כך כלל רק כמו שיש לטבע פעל הטבעי כך יש לבלתי טבע פעל הנבדל.105

			הביטוי “ציור מושכל" ו"סדר מושכל" מקורם בדרך כלל בתרגומים העבריים לדברי אבן רשד, ומהר"ל ודאי הכיר אותם מתוך הציטוטים שבמלחמות השם לרלב"ג. בפירושו האמצעי למטאפיסיקה הציג אבן רשד בעיה ביחס לידיעה האלוהית, שהנחת היסוד שלו הייתה שהיא מכילה את הצורות של העולם הארצי אבל בהופעתן האידאלית. הוא הקשה: אם הידיעה האלוהית מכונסת כולה בהכרת עצמה ומנותקת מהצורות הרֵאליות, הרי לפנינו שני סדרים, או שני מערכי צורות: הסדר בידיעה האלוהית והסדר בעולם הממשי. אם מדובר בשני סדרים שונים לא ייתכן שהאל יהיה סיבת המציאות, וקביעה כזו לא תעלה על הדעת. לעומת זאת אם הידיעה האלוהית חלה על המערך (“סדר") של הצורות הממשיות, הרי חייבים לומר שאין ידיעה זו זהה למערך הצורות הממשיות לחלוטין; שכן זהות כזו הופכת את סדר הצורות הממשי לשלם יותר מאשר הסדר בידיעה האלוהית, שהוא סיבתו. מתבקשת לפיכך הגדרה לידיעה האלוהית שהיא לכאורה בלתי אפשרית: ידיעה שהיא זהה מבחינה מסוימת (“בפנים מה") למערך הצורות הממשי אך שונה ממנו מבחינה אחרת (“בפנים אחרים"). וכך היא לשונו של אבן רשד:

			ובזה עומק וקושי גדול הוא אשר שם המפרשי' מתחלפי' בזה הענין והוא, אם שהיה <ש>לא ישכיל אלא עצמו, ושאר הנמצאות לא ישכילם בפני[ם] מה מהפנים, הנה א"כ מה שישכיל הוא סדור אחר וסדר שני בלתי זה הסדר, וכשהיה זה כן הנה עצמו בלתי סבה לזה הסדר המושכל ולא לזה הסדור, אבל בכאן סדר אחר בלתי זה הסדר, וזה כלו מגונה ובטל וחלוף מה שהתבאר קודם. ואם אמרנו שמה שישכיל מעצמו הוא זה הסדור בעצמו יחוייב שיהיו הנמצאות יותר שלמות ויותר קודמות בטבע על שיקדם המושכל ממנו לשכל, ואולם זה הספק יוּתר כשנניח שאשר ישכילהו מעצמו הוא זה הסדר בפנים מה ואינו זה הסדר בפנים אחרים; ומה הם אלו השני פנים, מי יתן ואדע.106

			תשובתו של אבן רשד נעוצה במונח “קדימה ואיחור", ועסקתי בה במקום אחר.107 הוא אף טען, שהצורות הארציות מחקות את הצורות שבסדר האלוהי. כלומר אבן רשד ייחס ממד תכליתי לצורות הארציות. רלב"ג דן באריכות בדבריו של אבן רשד, ודיונו השגיר את המונחים “סדר מושכל" בהגות היהודית החל מן המאה הארבע עשרה. דוגמה אחת לכך היא פירושו של ר' משה נרבוני למורה הנבוכים ג, כ. פעם נוספת אנו רואים, שמהר"ל היה אמון על המקורות הרציונליסטיים של ימי הביניים תוך כדי הפיכת משמעותם. 

			מהר"ל השתמש אפוא במונח “ציור", שעניינו מושג, כדי לציין את השגת ה"סדר".108 הוא טען במקביל לדגם של אבן רשד והרציונליסטים היהודיים, כי יש שני סדרים בידיעה האלוהית: סדר טבעי וסדר “נבדל" או על טבעי. כפי שראינו הסדר הראשון הוא הסדר הטבעי, מערך חוקי הטבע, הנחלק לשניים: (א) ביטוי קבוע וקצוב של הטרנסצנדנטי בעולם החומרי; (ב) ביטוי של כללים אוטונומיים ודטרמיניסטיים (הטבע “כשלעצמו"). הסדר השני הוא הסדר הנבדל שהוא מערך הנסים, ועניינו “פריצה" גלויה של הטרנסצנדנטי לעולם הארצי או לחילופין העלאת העולם החומרי והתלכדותו באופן חד פעמי עם הטרנסצנדנטי. וכבר עמדו על זיקת קביעה זו למשנת רמב"ן.109 הסדר על פי המהר"ל איננו מתייחס לשינוי המנגנון הפיסיקלי של האובייקט שבו חל הנס, אף לא למדרג פיסיקלי של תכונות האובייקט. בכך מתח מהר"ל ביקורת חריפה על רלב"ג.110 מהר"ל לא היה יכול לקבל את ייחוס הפעילות ביקום לשכל הפועל. מבחינתו האל, וליתר דיוק, הטרנסצנדנטי, הוא הגורם הישיר לתופעות.111 זאת ועוד: מהר"ל סבר, שסדר הנסים משמעו “סוד" שהאל נטע באובייקט. ההתנהגות הרגילה של האובייקט היא לפי סדר טבעי, וכאשר מתרחש נס האובייקט עובר להתנהגות אחרת על פי הסדר הנסי. מהר"ל אימץ את התפיסה המיימונית, שלפיה הנסיות נקבעה באובייקט עם בריאת החוקיות. אובייקטים נבראו לפי שני סדרים: הסדר הטבעי והסדר הלא טבעי. “ולכך היה לנסים בתחילת הבריאה סדר כמו שהיה סדר לטבע".112 הסדר הטבעי הוא נוכחות נסתרת של הטרנסצנדנטי או היעדר נוכחות כזו כליל בעוד שהסדר הלא טבעי הוא הנוכחות הגלויה, הייחודית והחד פעמית שלו.

			הסדר שאיננו טבעי איננו גשמי כשם שהסדר של הצורות בידיעה האלוהית על פי אבן רשד הוא אידאלי. בדרך זו כתב מהר"ל על נסי יציאת מצרים, כי “סדר הגאולה וציור המושכל שלה המופשט מן הגוף לגמרי רק נקי מופשט מן הגוף והתקשרות סדר הגאולה בו יתברך".113 כלומר בעוד בעולם החומרי מתקיימת הפעולה, לאמור יציאת ישראל את מצרים, בעולם שאיננו גשמי (“הנבדל") מתקיים דגם אידאלי של הנס. שני הממדים של הנס, הארצי והשמיימיי, רמוזים באכילת מצה ובשתיית ארבע כוסות. המהר"ל הדגיש, הסדר האלוהי הוא אידאלי, ועל כן התוכנית האלוהית הנסית היא מושלמת. “ואשר הגאולה מסודרת ממנו יתברך וציור המושכל וסדר שלו הוא יותר במעלה".114 הסדר הטבעי מחקה כביכול את הסדר השמיימי המושלם.

			נמצאנו למדים, כי מהר"ל נטל תפיסה פילוסופית מובהקת, שנועדה להסביר את החוקיות הטבעית, ויצק בה את הממד הנסי. הוא שמר על הדגם של שני סדרים בהגותו של אבן רשד, אך העניק לו משמעות נסית.

			מוסר: שני סדרים

			הדגם של שני סדרים (טבעי ונסי), שהיה לו מקום מרכזי בתורת הנס, הוא עיקרון המסביר את תפקוד המציאות כולה. לא רק המישור הקוסמי אלא גם המישור האנתרופולוגי מובהר על פי דגם זה. כשם שיש סדרי עולם יש סדרי אדם. מהר"ל פירש את דברי משנת אבות ב, א “הסתכל בשלושה דברים ואי אתה בא לידי עבירה דע מה למעלה ממך עין רואה ואזן שומעת וכל מעשיך בספר נכתבים", כמוסבים על התארים האלוהיים של ידיעה והשגחה פעילה:

			ואלו שלשה דברים שהם הידיעה וההשגחה ושכר ועונש הוא יסוד הכל, שכאשר אלו שלשה דברים הם לפני האדם אינו בא לידי עבירה. והדבר עמוק במה שאמר וכל מעשיך נכתבין בספר, כלומר שמעשה האדם יש להם ציור מושכל כמו שיש לעולם ציור מושכל, כי לפי מעשה בני אדם כך הוא ציור המושכל של עולם והוא קיים, וזה שאמר וכל מעשיך נכתבין בספר. שאל יאמר האדם שמעשיו אין להם רושם בציור המושכל של עולם, שדבר זה אינו כי מעשה כל אדם יש להם ציור מושכל שהוא קיים, וזהו הספר, כי הספר שם מצויר הכל, וכך מעשה האדם יש להם ציור מושכל קיים. וזה שאמר משה ועתה אם תשא חטאתם ואם אין מחני נא מספרך אשר כתבת (שמ' לב, לב), ופירוש זה מחני נא מציור מושכל המציאות אשר הש"י כתב וצייר אותו הציור המושכל שהוא קיים, וכן פירוש וכל מעשיך נכתבין בספר, שאל יאמר כי אין רושם וזכר למעשה האדם אשר עשה וא"כ לא יבא לדון עליהם, ועל זה אמר כי אין הדברים כך רק מעשיו יש להם רושם כי יש להם ציור מושכל קיים כמו שיש לעולם ציור מושכל קיים כך יש למעשה בני אדם. כי אין ספק כי ציור המושכל של עולם לפי הצדיקים והרשעים שהם בעולם, כי כאשר יש רשעים בעולם הנה ציור המושכל שיוצא העולם מן הסדר, וכאשר יש צדיקים בעולם הנה ציור של עולם צדק ואמת, וכן מה שאמרו שלשה ספרים נפתחים בר"ה,115 הם אלו דברים אשר אמרנו, כי מעשה האדם יש להם ציור מושכל קיים במציאות, וציור של צדק ואמת הוא ציור בפני עצמו, וציור של רשעים ציור בפני עצמו, וציור בינונים ציור מיוחד בפני עצמו, והם הם שנפתחים בר"ה ועל זה אמר וכל מעשיך בספר נכתבין, ועוד יש בדבר זה עומק ואין להאריך.116

			מהר"ל ציין בדברים אלה עקרונות אחדים: 

			(א) 	בהווית האדם יש שני סדרים: טבעי ושאיננו טבעי או מעל הטבע (“מושכל"). 

			(ב) 	שני סדרים קשורים זה בזה: הסדר האידאלי של האדם קשור בסדר האידאלי של היקום.

			(ג) 	אדם יכול להשפיע על הסדר האידאלי.

			(ד) 	ההשפעה היא בראש ובראשונה במעשה.

			מהר"ל תיאר בדבריו באריכות ובססגוניות תהליך זה: באמצעות הסדר הראלי מצליח אדם להשפיע על הסדר האידאלי שלו, והסדר האידאלי האנושי משפיע על הסדר האידאלי הקוסמי. נראה שמהר"ל הציג בדבריו בקווים כלליים, ומבחינה מסוימת אף רמוזים, את הגישה הקבלית התאורגית, שלפיה האדם משפיע על עולם האלוהות. צדיקים משפיעים באופן חיובי על הסדר האידאלי ורשעים באופן שלילי. זאת ועוד: מוטיב הספר בספרות הזוהרית מבטא בהוראות שונות את הספירות חכמה, תפארת, מלכות וכיוצא בהן. ויותר מכך, מהר"ל תיאר את ההשפעה החיובית ב"צדק ואמת", וכמדומני שברור שמדובר בספירות מלכות ותפארת בהתאמה, והאצילות יורדת כראוי בנתיב זה כאשר מעשי הצדיקים הם נותני הטון.

			אבל גם ללא שכבת העומק הקבלית ניכר שמהר"ל מתח את התפיסה הפילוסופית לקיצוניות גדולה יותר מאשר עשה בסוגיית הנס. הפעם לא מדובר בתנועה מלמעלה למטה, כלומר השפעת הסדר העל טבעי על הנס בעולם הארצי אלא בכיוון הפוך: השפעת הסדר האנושי על הסדר הקוסמי האידאלי. מהר"ל רמז לפעילות תאורגית מובהקת, המאפיינת את מערכת הזיקות שבין הסדר הארצי לסדר השמיימיי. בכך השלים מהר"ל את המהלך של השימוש במינוח פילוסופי תוך כדי הפיכת המשמעות על פיה. אמנם אבן רשד כתב על התנועה מלמטה למעלה: הצורות הארציות מחקות את הצורות האידאליות שבידיעה האלוהית. אולם מהר"ל ייחס לתנועה זו את אפשרות שינוי סדר הצורות בעולם הנבדל.

			תורה: שני סדרים

			בפרק הקודם עמדנו על המרכזיות של תפיסת התורה בהגותו של מהר"ל, והדגשנו במיוחד את השפעת האקלים הרעיוני שבו פעל. ראשית, התורה, שהיא גורם טרנסצנדנטי להוויה, היא סדרו של עולם; על כן יש להבין כפשוטם את דברי המדרשות שהקדימו את קיומה של התורה לבריאת העולם.117 מהר"ל הדגיש, שהתורה היא לא רק סדר היש אלא גם סדר האין. המוות, החידלון, הקטסטרופות העולמיות כגון המבול; כולם סדרם נעוץ בתורה. “אף מלאך המות מציאותו מסודר מן התורה".118 העובדה שניתנה תורה לישראל כעבור שנים רבות היא מפני שהאובייקט השלם מופיע תמיד בסוף, כשם שאדם וחוה נבראו בסוף ימי בראשית ועם ישראל נוצר לאחר שכבר התקיימו עמים רבים לפניו. וכשם שאדם הוא שלמות הבריאה כך ישראל שלמות האומות. מהר"ל ניסח זאת כדרכו בסגנון של חוק מדעי יבש, “כי הדבר שהוא שלמות הכל ראוי שבו יושלם הכל".119 שנית, מהר"ל הדגיש, שהתורה בבחינת ישות נבדלת היא גם מקור הפעולות הדתיות (מצוות), שהן באופן פרדוקסלי בגדר נבדל. הווי אומר, שהתורה היא גם סדר הפעילות האנושית. וכמו בהיבט הקוסמי כך אף בהיבט של הפעילות: המצוות ניתנו טיפין טיפין (שבע מצוות בני נוח, ברית המילה וכדומה) עד שנתהווה עם ישראל וקיבל את התורה כולה.120

			שני הסדרים הללו, הקוסמי והפעיל (מצוות), נפגשים בסופו של דבר, שכן התורה היא סדרם של עולם ואדם כאחד. ואכן בעניין המפגש שבין הסדרים פיתח מהר"ל גישות כמו של ר' יוסף יעבץ, שכתב דברים אלה: 

			הקדמה לשאלת ידיעת דרכי השם יתעלה, שהם טעמי המצות, כאומרו דרכיך ה' הודיענו.121 וכאשר יודע אלינו טעמי המצות וידיעת השמים אשר הם הכל דבר אחד יקראו אל ד' ויענם122 ואמרו כל האומות רק עם חכם ונבון.123 

			רעיונותיו ההיוליים של יעבץ קורמים עור וגידים בהתבטאויותיו השיטתיים של מהר"ל. במה דברים אמורים? מדברי יעבץ ניכר, שלדידו המצוות מתוות את הסדר העולמי. טעמי המצוות הם “דרכי השם". חכמה אמתית נובעת מטעמי המצוות, שהם שקולים לידיעה קוסמית. יעבץ הציג את טעמי המצוות כחכמה (“עם חכם ונבון").124 מהר"ל הציג את קיום המצוות כשלעצמו כחכמה האמתית. 

			כפי שנראה בהמשך הדיון מהר"ל הסתמך על שני הטיעונים המפורטים להלן, שלעתים הם רק נרמזים בדבריו:

			טיעון א:

			(א) 	התורה היא סדר האדם.

			(ב) 	האדם הוא סדר העולם (רעיון המיקרוקוסמוס).

			ולכן — 

			(ג) 	התורה היא סדר העולם.125

			טיעון ב:

			(א) 	התורה היא סדר העולם.

			(ב) 	האדם הוא סדר העולם.

			ולכן — 

			(ג) 	התורה היא סדר האדם.

			אחד המקומות שמהר"ל ניסח בבירור את היות התורה סדר העולם הוא הפתיחה לחיבורו המוסרי “נתיבות עולם". וכה כתב:

			דברי תורה מחזקים ותומכים הכל עד שיש לעולם קיום, וכל זה מפני כי התורה היא סדר האדם באיזה מעשה יהיה נוהג ואיך יהיה נוהג ואיך יהיה מסודר במעשיו, וזהו ענין התורה. וכמו שהתורה היא סדר האדם, כך התורה היא סדר של העולם עד שהתורה היא סדר הכל;126 רק כי סדר האדם הוא נגלה ומפורש בתורה, כי אי אפשר זולת זה, כי על האדם מוטל לשמור את הסדר הראוי לו, ולכך הדבר הזה נגלה במפורש לאדם; אבל סדר כל העולם כולו גם כן הוא בתורה, שאין התורה רק סדר מציאות העולם בכללו. וזה שאמרו במדרש שהיה מביט בתורה וברא את עולמו,127 ר"ל שהתורה בעצמה היא סדר הכל, ולכך כאשר רצה השם יתברך לברא את עולמו ולסדר אותו, היה מביט בתורה שהיא סדר הכל וברא את עולמו. ומפני שהתורה היא סדר כל העולם, כל דבר שהוא מסודר הוא דבר אחד מקושר,128 כמו שהיא התורה היא סדר אחד, כי התורה אחת היא.129

			בדברים אלה מוצגת התפיסה שהתורה היא סדר האדם כמשמעות הגלויה של מקורות ההתגלות בעוד שהתפיסה שהתורה היא סדר העולם היא חבויה ונרמזת, ועל כן יש לחשוף אותה על פי הארגומנטים שהוצגו לעיל. וכבר הבהרנו כיצד התורה היא המפתח לחוקיות הטרנסצנדנטית של העולם החומרי. יתר על כן: מהר"ל הציג בתחילה את הטיעון הראשון, הפותח באדם ומסיק על העולם (“וכמו שהתורה היא סדר האדם, כך התורה היא סדר של העולם"). אך לאחר מכן עבר לטיעון השני, וטען שהתורה היא בראש ובראשונה סדר העולם (“שאין התורה רק סדר מציאות העולם בכללו"), ומכך נגזר שהיא גם סדר האדם. בין כך ובין כך התורה מוצגת כסדרו של עולם על פי המפתח הפרשני של בראשית רבה. מהר"ל פירש את דברי המדרש ככל האפשר קרוב לפשוטם.

			כדאי לציין, שגם נתינת התורה מתנהלת על פי המפגש שבין שני הסדרים, הקוסמי והפעיל. כתב מהר"ל:

			העליונים משיגים שיש סדר מסודר מן ה', ומפני מדרגת ומעלת המלאכים ראוי שיהיה כל חשיבות וכל מעלה בעליונים כמו שהם חשובים במדרגתם.[...] לפיכך אמר שהקדוש ברוך הוא שהוא מסדר הכל, ונותן סדר לנמצאים; וסדר את משה שיקבל את התורה, והוא מן התחתונים [...] שהוא מן הסדר שסדר השם יתברך שעל ידו תנתן התורה.130

			להלן ניווכח לדעת, שמשה רבנו קיבל את התורה מפני שהיה ביכולתו להגיע לדרגת העליונים. את זאת עשה כשביטל את עצמיותו, וכך היה מסוגל להכיל את התורה. אירוע זה של קבלת התורה באמצעות התעלותו של משה היה ייחודי.131 ומכאן שהסדר האלוהי כולל לא רק עליונים ותחתונים, טרנסצנדנטיים וחומריים, אלא גם את היכולת יוצאת הדופן של בן אנוש להגיע למדרגת העליונים. הווי אומר, שגם הפריצה של הסדר הייתה מתוכננת מראש, וכך מתקיים סדר מקדים הכולל את פריצת הסדר הקיים. הנקל להבין, שמהר"ל אימץ שוב דגם מימוני של הנסים שנקבעו בעת הבריאה.132 אלא שאת האל המימוני, משולל התארים או האחדות העליונה והאינסופית של ההשכלה, החליף האל האישי של מהר"ל, אותו האל של פשוטי המקראות והאגדות. זאת ועוד: מהר"ל לא ציין שהסדר של חריגת משה מדרכי אנוש נקבע בזמן הבריאה, אולם משמע מדבריו שמדובר בסדר מקדים. נתינת התורה כוללת אפוא את הסדר הקוסמי ואת פריצתו כדי להבהיר לאדם את סדרי הפעילות, דהיינו נתינת המצוות. 

			קודם עסקנו בדגם של שני הסדרים (סדר טבעי וסדר נבדל). תפיסת התורה כסדר האדם והעולם מניחה במובלע שיש סדר אידאלי, שהסדר הארצי נגזר ממנו. סדר זה הוא החוקיות של העולם החומרי על פי התורה. והנה דגם שני הסדרים מאיר את תפיסת התורה כשלעצמה. במה דברים אמורים? מהר"ל השווה את היחס שבין הסדרים ליחס שבין תורה שבכתב לתורה שבעל פה. תורה שבכתב היא הסדר הנבדל, המושכל והשמיימיי. תורה שבעל פה היא הסדר הארצי. כל כך מפני שתורה שבכתב מציגה את התוכנית המהותנית של האובייקטים ותורה שבעל פה — את הופעתם של האובייקטים בעולם הממשי. מהר"ל הדגיש במיוחד את השיעורים כדי להצביע על ה"ארציות" של תורה שבעל פה. על כן בתורה שבכתב מופיעים ציוויים כלליים (“עצם המצווה") ובתורה שבעל פה — התפרטותם (“פירוש המצווה"). התורה שבכתב היא מושלמת בעוד שהתורה שבעל פה היא תוצאה של שיח מתמיד. התורה שבכתב היא מופשטת והתורה שבעל פה אינה אלא פעילות דינמית. “אבל התורה שבעל פה שהם פירוש המצוה איך יעשה אותה המקבל אין לו ציור שכלי כי אין זה רק איך יעשה המצוה אשר יש לה ציור מושכל".133 מהר"ל התנודד בפרק בין שלילת הציור המושכל מהתורה שבעל פה לבין הקביעה שהיא איננה שלמה כמו התורה שבכתב אך יש לה ציור מושכל כלשהו. מכל מקום היחס בין התורות מלמד על היחס שבין הסדרים, ועל האופן שבו הפנים המהר"ל את הדיונים בפילוסופיה היהודית בעיקר במאה הארבע עשרה.

			(ה) סיכום

			בפרק זה עסקנו בהרחבה במשמעות תפיסות הסיבתיות וה"סדר" בהגות המהר"ל. תפיסות אלה הן היסוד לראיית הטבע שהציג מהר"ל. ואכן מהר"ל העמיד שורה של “חוקים" חלופיים לתפיסה המדעית השכלתנית של הטבע והאדם. חוקים אלה מבוססים על המעורבות של הטרנסצנדנטי במציאות (הקב"ה, תורה, עם ישראל, עולם הבא וכדומה). המעורבות נעשית על פי כללים קבועים, שמהר"ל ניסח אותם בסגנון פסקני כמו הניסוחים המדעיים. נציג כעת את הכללים הללו בקצרה.

			סדר וסגנון

			מצבור החוקים המושתתים על הטרנסצנדנטי הם ה"סדר". מהר"ל הציג בכתביו ארבעה מישורים שבהם בא לידי ביטוי הסדר:

			(א) 	האדם. ההתנהגות האנושית המיוסדת על ההוראות של הטרנסצנדנטי. התנהגות זו היא סדר של הפרט.

			(ב) 	העולם החומרי. תהליכי הטבע המיוסדים על ההנעה הטרנסצנדנטית הפועלת בתוכם הם בגדר סדר טבעי.

			(ג) 	האומה. המאפיינים והיעדים של האומות מתנהלים על פי סדר חברתי, מוסרי ודתי, והייחוד של עם ישראל שהוא ביטוי של הטרנסצנדנטי אף הוא מיוסד על פי סדר.134

			(ד) 	היקום כולו. אף התהליכים המתייחסים לעולם השמיימי והארצי ככוליות, והמיוסדים על הטרנסצנדנטי, מתנהגים על פי סדר קוסמי.

			את הדיונים בסדרים השונים ניהל מהר"ל בסמיכות לדיונים בסיבתיות. מהר"ל התאים עצמו בסוגיית תכלית האדם לסדר הדיון המימוני, אך במקום הצגת שאלת התכלית הציג את שאלת הפעילות, ובמקום ההערכה האינטלקטואלית של מעמד האדם הציב המהר"ל את ההערכה הפרקטית. הפעולות המיוחדות לאדם הן המצוות, והנפש האלוהית מוגדרת על פי קיום המצוות ולא על פי קריטריון שכלי כלשהו. כל כך מפני שהווית האדם (דהיינו היהודי) היא על טבעית ועל כן המצוות הן פעילות ההולמת הוויה כזו. כבר עסקו חוקרי מהר"ל לא מעטים בביקורתו על הרציונליזם ובטרמינולוגיה הפילוסופית העיונית שנקט. אולם התבנית של חיקוי הדיון הספרותי תוך קעקוע יסודותיו הרעיוניים לא נדון עד כה כדי מיצויו, ותחילת הפרק הראשון של “תפארת ישראל" מציג תבנית כזו בבהירות. 

			ואם בזיקה לאדם העביר המהר"ל את כובד הדיון לפעילות, בזיקה לאלוהות העביר מהר"ל את הדיון לתכלית, והשתמש במינוח המאפיין סוגיות פילוסופיות של תורת התארים. מהר"ל בחר בחיבורו “גבורות ה'" את מגוון ההתבטאויות הרומזות לנוכחות האלוהית, ובאופן זה יצר פרשנות שחיצוניותה פילוסופית שכלתנית ופנימיותה קבלית לפחות ברמז או פרשנות שמרנית שאיננה בהכרח קבלית. באופן כזה ערער את הערכים של השכלתנות, דהיינו את אידאל רכישת הידע המדעי לשמו. 

			אימננציה

			הדיון על התכלית התגלגל גם לסוגיות הנוכחות האלוהית, וראינו שהניסוחים של האימננציה האלוהית בהוויה העסיקו את מהר"ל גם אם לא ביקש להיכנס לעובי הקורה של הסוגיות המטאפיסיות. 

			אף כאן נראה שמהר"ל היה רגיש לסביבתו. בהקשר לסוגיה זו כדאי להזכיר שמחלוקת חריפה שהתעוררה בין לותר לאולריך צווינגלי (1531-1484) נסבה במידה רבה על סוגיה זו. לותר טען, שבטקס האווכריסט (“סעודת הקודש", שבה הלחם והיין הופכים לבשרו ולדמו של ישו) נוכח ישו עצמו באופן ממשי, בעוד שצווינגלי הקצין ביחס לעמדה המסורתית של הכנסייה וטען, שהנוכחות של ישו היא סמלית בלבד.135 עמדתו של צווינגלי נבעה משורה של הנחות המאפיינות את הגותו: 

			 

			(א) 	צווינגלי חתר לפשט עד כמה שניתן את הסקרמנטים ברוח המקורית של הטקסטים המקודשים. 

			(ב) 	צווינגלי התאמץ לשלול את ממדי ההגשמה של האלוהות. הוא גם הבחין בין שני הטבעים האלוהי והאנושי של ישו בניגוד ללותר שראה בהם אחדות. 

			(ג) 	צווינגלי ראה רצף בין הברית הישנה לחדשה, וההשלכות לגבי היעדר ההגשמה והסקרמנטים לא איחרו לבוא; ואילו לותר חצץ בין הברית הישנה והחדשה.136 

			עמדתו של צווינגלי הייתה חדשנית. לותר לא העז להקצין במידה כזו, אף על פי שמבחינות רבות דרכו של צווינגלי איננה אלא פיתוח של העמדה הלותראנית, למשל בתפיסת כינון הדת על “האמונה בלבד" וההפחתה בעצמתה של הטקסיות. אף על פי כן הצהיר לותר, “אני עומד על כך, שאינני יכול להתייחס לצווינגלי ולכל רעיונותיו כאל נוצריים".137

			המחלוקת הפומבית בין שני הרפורמטורים מעולם לא יושבה עד תומה, וסביר להניח שהדיה הגיעו גם לדמות מרכזית כמו מהר"ל. אמנם מערכת המונחים שנקט מהר"ל מעוגנת היטב בכתבי ההגות של ימי הביניים, ודוגמה ברורה לכך היא אימוץ ניסוחיו האימננטיים של ר' אברהם אבן עזרא בפירושו לתורה. אולם כמדומה שאירועי הסביבה של מהר"ל יצרו רעננות והתחדשות בסוגיה ותיקה זו.

			דפוסים

			נמצאנו למדים, שהן בסוגיית תכלית האדם הן בסוגיית מעמדה של האלוהות נקט מהר"ל באותו דפוס של דיון: לכאורה הוא ניהל שיח פילוסופי ער הנשען על מינוח רציונליסטי וגם על תבניות של דיונים שכלתניים מסורתיים אך בפועל הוא הציג גישה שהיא לא שכלתנית או אף אנטי שכלתנית. הוא לא היסס לרמוז למוטיבים כמו אילן הספירות והשפע האלוהי המסדיר את פעולתו או לפעילות התאורגית של האדם כמשמעות ה"אמתית" של הטרמינולוגיה הפילוסופית כדי להבהיר לקורא שהוא מודע למוטיבים אלה אך איננו באמת זקוק להם. די בדברי ההתגלות האלוהית באמצעות תורה שבכתב ושבע"פ כדי להבין את הסדר הטבעי והטרנסצנדנטי. כהרגלו נאבק מהר"ל עם הפילוסופים ובו בזמן סיגל את הסגנון שלהם בבחינת מעשה לסתור. האירוניה היא השלטת.

			בסופו של דבר מבחינת תפיסת התורה של מהר"ל הטרנסצנדנטי הוא הקובע את החוקיות של העולם החומרי. הוא עושה זאת בשני אופנים: בדרך עקיבה ואזוטרית ובדרך חד פעמית (מבחינת הפעולה או מבחינת התקופה, כמו תקופת הנדודים במדבר). כלומר הבנת הסיבתיות והסדר מושתתות על המציאות שאיננה חומרית. וכבר ראינו שמהר"ל איננו נוהג למנות שלבים ודרגות של הטרנסצנדנטי. מבחינתו האל הוא הגורם המעורב בעיצוב החוקיות. לפיכך בדרך העקיבה הטרנסצנדנטי מעצב את החוקיות הטבעית והחברתית של העולם הארצי (בהנחה שהתורה ומצוותיה נשמרים בידי האדם). יש כאן דגם של חוקיות על גב חוקיות. ברובד הנמוך החוקיות הטבעית מתנהלת על פי חוקים דטרמיניסטיים. ברובד הגבוה יותר, שהמפתח להבנתו היא התורה, החוקיות הטבעית מתנהלת על פי חוקים טרנסצנדנטיים. 

			ואילו בדרך החד פעמית הטרנסצנדנטי פועל בדרך לא שגרתית, ועל כן המנגנון שלה איננו ניתן לצפייה מראש. מהר"ל התאמץ להכניס את ההתנהגות הקוסמית לרגולציה. הפסקנות הסגנונית הזו, בדמות ניסוח של כללים וחוקים, היא למעשה יסודות המדע האלטרנטיבי של מהר"ל בתחומי המטאפיסיקה והפיסיקה התאורטית. תכלית, סדר ונס נפגשים בהגותו הביקורתית והפולמוסית של מהר"ל.

			עניינו של מהר"ל

			בעקבות הדיון בפרק זה מחוור, שהסדרים השונים מבטאים את המגע שבין הטרנסצנדנטי לחומרי ולא את הטרנסצנדנטי כשלעצמו. הסדר נועד להרחיק את המתבונן מהטרנסצנדנטי ולכוון אותו ליעד הנכון להתבוננות. יורם יעקבסון הקדיש דיון מיוחד ל"סדר", הסמיך אותו ל"קדושה", והגיע במהלך דיונו למסקנות אלה:

			 

			(א) 	הסדר הוא אחדותי, משום שהוא נובע ממקור האחדות ומשקף אותו.

			(ב) 	הסדר מגלם אחדות דיאלקטית, משום שהוא נוצר מן הניגודים הקודמים לו קדימה הכרחית.

			(ג) 	הסדר מבטא את יציאתו של האל מתוך הווייתו הטוטלית ואחדותו הכאוטית, כשם שהאינסופי כשלעצמו לא ייגלה, וגילויו הדיאלקטי הוא רק בסופי היפוכו, וכשם שהאחדות לא תיוודע אלא מתוך ריבוי ופירוד, כך הסדר הוא גילויו האפשרי היחיד של המוחלט הכאוטי.

			(ד) 	בסדר האל מממש את עצמו בבנין העולמות, עולמותיו האלוהיים ועולמותיו הקוסמיים. כל אלה שלו הם, באספקט מסוים — הוא עצמו, בהטילו את עצמו מתוך עצמו אל שמחוצה לו; והסדר הוא אפוא האלוהי שבלא־אלוהי, כלומר הקדושה המתגלה והמתקיימת.

			(ה) 	הקדושה מתקיימת אפוא בראש ובראשונה לא בטרנסצנדנטי, כי אם בקונקרטי ובאימננטי.

			(ו) 	בקיימו את הסדר מפקיע אדם את עצמו מן הכאוטי שבהוויה ובו עצמו: מן הדמוני, מן היצרי, מן הפרטי (בהיבט הדסטרוקטיבי שבו, כשהוא מתבדל, מתנשא, מבקש וחוטף לעצמו, יוצא מן הסדר ומפרו), מן הערבוביה, מן החומרי והגשמי, וחותר לגלות את הקדושה בסדר האחדותי ההולך ונחשף.138

			מסקנות אלה מאירות את הסוגיה, וכל אחת מהן נכונה כשלעצמה. אולם יש לקרוא אותן באור הנכון לפי מה שהעלינו בפרק זה. אין ספק: הסדר האלוהי הוא כללי, סובסטנציאלי, אחדותי ועוד כהנה וכהנה. אך מהר"ל ביקש לחדש, שהסדר איננו בא לחדש אמירות מטאפיסיות, ואין הוא מגלה את בנין העולמות האלוהיים. להיפך, הוא בא להרחיק את הקורא מעיון בהם ולזרזו לבחון את התערבותם בעולם החומרי. מהר"ל מעולם לא ירד ולא ביקש לרדת לעומק האחדות המטאפיסית המאפיינת באופן כללי ביותר את ההוויה הטרנסצנדנטית, ואם יש אידאולוגיה בדבריו ביחס לטרנסצנדנטי היא ההתעלמות והדחייה. הסדר אינו בא אלא לאפיין את רישומו של השלילי במציאות החומרית. סדר כזה הוא דמוי תארי הפעולה האלוהיים בהגות השכלתנית של ימי הביניים: הפעולות, לאמור האובייקטים הנבראים, אינם מעידים במאומה על האלוהות כשלעצמה. תארים אלה מבטאים אך ורק את רישומי האלוהות הבלתי מוגדרת ביקום החומרי. לפי מהר"ל המונח “נבדל" לא בא להורות על שכלים נבדלים כמו משמעו בימי הביניים; מונח זה בא לייתר את המעמד של השכלים הנבדלים מכול וכול. אין צורך בקיומם, והמדרג המציאותי פותח באל ומיד מגיע להתערבותו בעולם החומרי.

					39	על ההכנה ראו להלן פרק חמישי.

				

				
					40	מהר"ל טען במקומות אחרים בכתביו, שעם ישראל הוא תכלית הבריאה כולה כמוהו כתורה. ראו למשל גור אריה לבר' א, א, המפרש את המדרש על הוויות שקדמו לבריאה (בראשית רבה א, ד [תאודור ואלבק, עמ' 6]): “ומפני שהתורה היא ראשית הכל ממנה נשתלשל הכל, ובשביל זה בשבילה נברא הכל, כמו האילן שהוא נטוע אינו גדל רק בשביל העיקר שהוא ראשיתו ובשבילו גדל, ומכל מקום תכלית גידול שלו להוציא פירות, ובשביל תכלית זה גדל וצמח, שאם אין הפרי שיצא בסוף לא היה גדל, וזה הוא שגורם גידול שלו, וכן ישראל שיצא באחרון מן כל הנבראים, והם שלימות כל העולם, וכאשר יצאו ישראל אז היתה שלימות כל עולם, ואז עמדה הבריאה, כי כבר הגיע התכלית והשלימות. לפיכך בשביל התורה נברא — שהוא הראשית והתחלה, ובשביל ישראל — שהם תכלית הכל". על התורה ראו לעיל פרק ראשון. 

				

				
					41	מבחינה מסוימת יש בגישה כמו של הרמח"ל, שהרע נברא כדי להבליט את הייחוד האלוהי, הד לדברים אלה של מהר"ל. ראו י' גארב, מקובל בלב הסערה: ר' משה חיים לוצאטו, תל אביב תשע"ד, עמ' 200.

				

				
					42	באר הגולה, באר חמישי, קד טור א. לניסוח תפיסות כאלה ראו למשל י' בן־ששון, משנתו העיונית של הרמ"א, ירושלים תשמ"ד, עמ' 106.

				

				
					43	ראו נ' וינשטיין, התיאולוגיה של המהר"ל מפראג, עבודת דוקטור, אוניברסיטת בר אילן, רמת גן תשנ"ה, א, עמ' 85 (להלן וינשטיין).

				

				
					44	כלומר בגוף ראשון, שבו נוספת אל"ף לשורש.

				

				
					45	בגוף שלישי נסתר נוספת יו"ד לשורש.

				

				
					46	המובן של “התחלה" בספרות הפילוסופית הוא של עיקרון יסודי (פרנציפ) שההוויה מושתתת עליו. על כן השתמש המהר"ל קודם לכן במונח “עיקר הכל". ראו T. H. Irwin, Aristotle’s First Priciples, Oxford 1988. מהר"ל כתב: “ההתחלה הוא עיקר הדבר מפני שהוא התחלה אל הכל" (תפארת ישראל, פרק לז, קיא טור ב). הוא הדגיש שם, שההתחלה נאמרת על מניע רחוק. בהתאם לכך האל הוא התחלה רחוקה של העולם. על שימושו של מהר"ל במונח זה ראו עוד להלן עמ' 150-147.

				

				
					47	על נוסחאות כאלה ראו וינשטיין, א, עמ' 125-123.

				

				
					48	כלומר הספירה העשרונית היא לפי מהר"ל מאחד ועד עשר.

				

				
					49	גבורות ה', פרק כה, קו טור א.

				

				
					50	ראו וינשטיין, א, עמ' 135-129; א' רמון, מהר"ל באור חדש: זהות יהודית בסדר עולם משתנה, ירושלים תשע"ז, עמ' 234-233 (להלן רמון).

				

				
					51	הפירוש לבר' יח, כא, בתוך א' וייזר (מהדיר), אבן עזרא על התורה, ירושלים תשל"ז, א, עמ' סד.

				

				
					52	במ' יב, ח; הפירוש הארוך לשמ' לד, כא (מהדורת וייזר, ב, עמ' ריט).

				

				
					53	יסוד מורא, בתוך י' לוין (מהדיר), ילקוט אבן עזרא, ניו־יורק ותל־אביב תשמ"ה, עמ' 342.

				

				
					54	ראו למשל י"י גוטמן, הפילוסופיה של היהדות, עמ' 113; י' כהן, משנתו הפילוסופית־דתית של ר' אברהם אבן עזרא, עבודת דוקטור, אוניברסיטת בר אילן, רמת גן תשמ"ג, עמ' 128-113. לסיכום ממצאי המחקר במושג זה, ולגילוים חדשים אודותיו ראו E. R. Wolfson, “God, The Demiurge and the Intellect: on the Usage of the Word KOL in Abraham Ibn Ezra”, Revue des études juives 149 (1990), pp. 77-111; H. Kreisel, “On the Term KOL in Abraham ibn Ezra — A Reappraisal”, REJ 153 (1994), pp. 29-66. יש לציין שאבן סינא משתמש בכתאב אלנג'את במונח “כול" גם כציון מכלול המציאות, ואף ככינוי לאלוהים עצמו. ראו למשל A. J. Arberry, Avicenna on Theology, London 1951, pp. 67, 71. זאת ועוד: גם שלמה אבן גבירול משתמש במונח “כול", אך יש להסתפק באם יש כאן פאנתאיזם צרוף. ראו י' שלנגר, הפילוסופיה של שלמה אבן גבירול, ירושלים תש"ם, עמ' 236.

				

				
					55	פרנקו, פירוש לפירושו של אבן עזרא לתורה, כ"י אוקספורד־בודלי 1258 (Hunt. 559), דף 57א; אבן מטוט, מגילת סתרים, ויניציאה שי"ד, דף יג ע"א.

				

				
					56	אבן שפרוט, צפנת פענח, כת"י אוקספורד־בודלי 2350 (Opp. Add. 4 107), דף 201א.

				

				
					57	אבן מאיור, המאור הגדול, כ"י אוקספורד־בודלי 228, (Poc. 207), דף 166ב.

				

				
					58	שם, דף 235א.

				

				
					59	שלמה אלקונסטנטין, מגלה עמוקות, כת"י וטיקן 59, דף 112א-ב. דברי אבן עזרא מצויים בפירוש לבר' יח, כא והובאו לעיל.

				

				
					60	ראו ד' שוורץ, סתירה והסתרה בהגות היהודית בימי הביניים, רמת גן תשס"ב, עמ' 158-153 (להלן שוורץ, סתירה והסתרה). ראו עוד D. Schwartz, “Divine Immanence in Medieval Jewish Philosophy”, Journal of Jewish Thought and Philosophy 3 (1994), pp. 249-278

				

				
					61	מלות ההגיון, שער תשיעי; מובא בתרגום אבן תבון מתוך I. Efros, Maimonides’ Treatise on Logic, American Academy for Jewish Research, New York 1937/38, עמ' מג, שו' 14-11. וראו R. L. Weiss, “On the Scope of Maimonides’ Logic Or, What Joseph Knew”, in R. Link-Salinger (ed.), A Straight Path, Studies in Honor of Arthur Hyman, Washington D.C 1988, p. 260 

				

				
					62	והשווה J. L. Kraemer, “Maimonides on the Philosophic Sciences in his Treatise on the Art of Logic”, in Idem. (ed.), Perspectives on Maimonides, Oxford 1991, pp. 77-104

				

				
					63	מורה נבוכים א, סט. וראו M. Fox, Interpreting Maimonides, Chicago & London 1990, pp. 82, 229ff. 

				

				
					64	במקור “אראדתה" (דלאלה אלחאירין, מהדורת ש' מונק וי' יואל, ירושלים תרצ"א, עמ' 328 שו' 11). והשווה א' נוריאל, “הרצון האלהי במורה נבוכים", תרביץ לט (תש"ל), עמ' 61-39; א' רביצקי, “ההיפוסתאזה של החכמה העליונה", איטליה ג (תשמ"ב), עמ' יד-כא. לפי התאוריה של נוריאל, המשמעות של “אראדה" היא עיקרון הסדר הטבעי, הנובע מן החכמה האלוהית. 

				

				
					65	ראו להלן עמ' 210-209.

				

				
					66	ראו A.L. Ivry, “Islamic and Greek Influences on Maimonides’ Philosophy”, in S. Pines & Y. Yovel (eds.), Maimonides and Philosophy, Dordrecht 1986, esp. pp. 144-150; Idem., “Neoplatonic Currents in Maimonides’ Thought”, Perspective on Maimonides, pp. 115-140

				

				
					67	כספי מכנה את האל “עילה משולשת". ראו יוסף אבן כספי, עמודי כסף ומשכיות כסף, מהדורת ש"ז ורבלונר, פפד"מ תר"ח, עמ' 70; הנ"ל, מנורת כסף, בתוך עשרה כלי כסף, פרסבורג תרס"ג, ב, עמ' 83.

				

				
					68	אלדבי, שבילי אמונה, ווארשא תרמ"ז, דף ו ע"א.

				

				
					69	ראו H. A. Davidson, The Philosophy of Abraham Shalom, Berkely & Los Angeles 1964, p. 46

				

				
					70	עראמה, עקידת יצחק, פרסבורג תר"ט, א, דף ס ע"ב.

				

				
					71	אבן ביליה, מגן דוד, כתב־יד פירנצה־לורנציאנה Gaddi 155, דפים 189ב-190א. הטקסט התפרסם בתוך שוורץ, “מאמר “מגן דוד" לר' דוד אבן ביליה", קבץ על יד, סדרה חדשה, יב (תשנ"ד), עמ' 206-171. הזיקה שבין המניע הראשון לבין הסיבה התכליתית של העולם והוויותיו במשנתו של אריסטו איננו ברור, ושרויה במחלוקת החוקרים. ראו למשל C. H. Kahn, “The Place of the Prime Mover in Aristotle’s Teleology”, in A. Gotthelf (ed.), Aristotle on Nature and Living Things: Philosophical and Historical Studies presented to David M. Balme, Pittsburgh & Bristol 1985, pp. 183-205; D. M. Balme, “Teleology and Necessity”, in A. Gotthelf & J.G. Lennox (eds.), Philosophical Issues in Aristotle’s Biology, Cambridge 1987, p. 278

				

				
					72	ראו שוורץ, סתירה והסתרה.

				

				
					73	מגן דוד, דף 189ב.

				

				
					74	גבורות ה', לעיל הערה 49.

				

				
					75	עמידה עניינה התמדת הקיום. למשל “כי הנפש שהיא צורה לאדם, מצד עצם צורה זאת ראוי לה העמידה והקיום" (חידושי אגדות, ד, נ טור א — טור ב). ראו אייזנמן. 

				

				
					76	תפארת ישראל, פרק ל, צא טור ב.

				

				
					77	שם, צ טור א.

				

				
					78	ראו B. L. Sherwin, Mystical Theology and Social Dissent, Rutherford 1982, pp. 109-110. ר' מאיר אבן גבאי הקדיש דיונים רחבי יריעה להגנה על עמדה זו ולדחיית העמדה המימונית בחלק התכלית של “עבודת הקודש". גישה זו הייתה רווחת גם בקרב שכלתני המאה השש עשרה בסביבתו של מהר"ל. ראו למשל ר' מרדכי יפה, לבוש פינת יקרת (בתוך לבושי יקרות), ירושלים תש"ס, עמ' מה.

				

				
					79	הצירוף של אדם ושמש נובע בראש ובראשונה מהקבלת רמ"ח מצוות עשה למאתיים ארבעים ושמונה אברי האדם ושס"ה מצוות לא תעשה לשלוש מאות שישים וחמישה ימות השנה השמשית (על פי בבלי מכות כג ע"ב). להלן נידרש לגישה זו. אולי יש כאן גם הד לדבריו הנודעים של אריסטו, שאדם מוליד אדם וכן השמש (פיסיקה 194b13. וראו מטאפיסיקה 1071a20-24).

				

				
					80	תפארת ישראל, פרק רביעי, טז טור ב.

				

				
					81	בבלי מכות כג ע"ב; זוהר א, דף קע ע"ב. כפי שנראה להלן מקורות במאה הארבע עשרה התייחסו להקבלה זו כידועה ללא ציון של הזוהר כמקור.

				

				
					82	ראו גור אריה לבר' כא, לג. 

				

				
					83	תפארת ישראל, שם, יז טור א.

				

				
					84	ראו למשל ג' שלום, פרקי יסוד בהבנת הקבלה וסמליה, תרגם י' בן־שלמה, ירושלים תשמ"א, עמ' 186-153. על מהר"ל ראו י' יעקבסון, “צלם אלוהים ומעמדו כמקור רעתו של אדם לפי המהר"ל מפראג", דעת 19 (תשמ"ז), עמ' 110-109, 122-118 (להלן יעקבסון, צלם). על התפיסה של קדושת הגוף הישראלי בהגותו של בעל “שני לוחות הברית" (של"ה), ר' ישעיהו הורביץ, בן זמנו ומקומו של מהר"ל ראו י' גארב, “על מקובלי פראג והשפעתם לדורות", קבלה יד (תשס"ו), עמ' 355-354.

				

				
					85	פירוש רקנאטי לשמ' כ, יג, ויניציאה ש"ה, דפים ק ע"ד — קא ע"א.

				

				
					86	דרשות ר"י אבן שועיב, דרש לשבועות, מהדורת ז' מצגר, ירושלים תשנ"ב, ב, עמ' שכו. שתי הדעות מובאות ללא ציון אומרן וללא חיכוך ביניהן בסוף הדרשה ליתרו, שם, א, עמ' קמד.

				

				
					87	תפארת ישראל, פרק לג, צז ע"א. מהר"ל השתמש שם בדימוי חביב עליו כדי לציין את מעמד האדם ביקום, שהוא נקודת מרכז המעגל (“הנקודה שהיא עיקר ואמצע העגול").

				

				
					88	אור חדש, קלו טור א — טור ב. ראו יעקבסון, צלם, עמ' 112.

				

				
					89	הכוזרי א, קט (מהדורת ציפרינוביץ, ורשה תרע"א, עמ' 59 שו' 18 — עמ' 60 שו' 1). על האופנים שבהם הפנים מהר"ל את “העניין האלוהי" ראו להלן פרק רביעי.

				

				
					90	כלי יקר לוי' כה, ב, הוצאת ש"ה מרמרוש, בני ברק תשמ"ה, ב, עמ' תלו.

				

				
					91	התפיסה הנאופיתגוראית שלפיה המספרים מבטאים ישויות הייתה רווחת בהגות הרנסנס, ומהר"ל השתמש בה לא אחת. אלא שבניגוד למגמה הפיתגוראית, שראתה במספרים ביטוי של מדרג עד למספר הקדוש מבחינת מהר"ל אין מדרג אלא דיכוטומיה: השבעה מול השמיני. הטבע עצמו מתבטא בקשת הרחבה של המספרים, השבעה, בעוד שהטרנסצנדנטי מתבטא בשמיני בלבד. אף השמיני נסקר ככל שהוא משלים את השבעה. 

				

				
					92	תפארת ישראל, פרק יט, ס טור ב.

				

				
					93	על פי יש' מה, ז.

				

				
					94	באר הגולה, באר רביעי, עג טור א — טור ב.

				

				
					95	שם טור ב.

				

				
					96	דרך חיים לאבות ד, ט, קעח טורים א-ב.

				

				
					97	ברכות ז ע"א; סנהדרין קה ע"ב; עבודה זרה ד ע"ב.

				

				
					98	באר הגולה, באר רביעי, עג טור ב.

				

				
					99	שם שם. מהר"ל פירש את הרגע כהתחלה כפי שנברר להלן. על תפיסת הזמן ראו להלן פרק שביעי.

				

				
					100	המשתחווים לשמש.

				

				
					101	על פי דב' ח, ג.

				

				
					102	באר הגולה, באר רביעי, עד טור א.

				

				
					103	מהר"ל התייחס ישירות לאל. אולם נראה שהוא התכוון למציאות שמעבר לחומריות.

				

				
					104	תפארת ישראל, פרק יח, נז טור א.

				

				
					105	גבורות ה', הקדמה שנייה, עמ' ז-ח. ראו י' יעקבסון, “קדושת הסדר וסדר הקדושה בהגותו של מהר"ל מפראג, בתוך א' ריינר (עורך), מהר"ל: אקדמות, פרקי חיים, משנה, השפעה (להלן אקדמות), ירושלים תשע"ה, עמ' 153. יעקבסון הביא את דברי מהר"ל ברוח זו כדי לציין את התאמתם לתפיסת הסדר הקוסמי. העמדת הדברים מול מקורם מבהירה את שימושו של מהר"ל בגישה זו.

				

				
					106	הביאור האמצעי למטאפיסיקה בתרגומו של קלונימוס בן קלונימוס, כ"י פריס 915, דף 146א.

				

				
					107	ראו שוורץ, סתירה והסתרה, עמ' 158-153.

				

				
					108	ראו שוורץ, “'הציורין' לר' דוד אבן ביליה", קרית ספר סג (תש"נ-תשנ"א), עמ' 654-637.

				

				
					109	ראו למשל א"פ קליינברגר, המחשבה הפדגוגית של המהר"ל מפראג, ירושלים תשכ"ב, עמ' 85; ד' סורוצקין, אורתודוקסיה ומשטר המודרניות: הפקתה של המסורת היהודית באירופה בעת החדשה, תל אביב תשע"ב, עמ' 166.

				

				
					110	גבורות ה', הקדמה, עמ' ח. על השתתת גבורות ה' על הסדר הנסי וניתוח מבואותיו של החיבור ראו סורוצקין, עמ' 170-167.

			פרק ג

			מציאות ומדרג

			בפרק הקודם עסקנו בתפקודי היקום של מהר"ל. עמדנו על המשמעויות של הסיבתיות הקובעת את הפעילות של היקום. בפרק זה אנו מבקשים להתחקות אחר המבנה של היקום ואופני קיומו. ואכן מבנה המציאות היא סוגיה שסקרנה כל הוגה בעל מעוף כמו מהר"ל, ובמיוחד שקדמה לו מסורת עשירה של חקר ההוויה. אולם המציאות שעניינה אותו באופן ממוקד הייתה העולם החומרי והמגעים והזיקות שלו לעולם הטרנסצנדנטי. ולחילופין, העניין היחיד שגילה בעולם הטרנסצנדנטי מתמקד ביחסיו עם העולם החומרי. הווי אומר, שעיקר העניין של מהר"ל במבנה המציאות נסב לא על המבנה כשלעצמו אלא על הבחינה של יחסי העולם החומרי והטרנסצנדנטי. סוגיית מבנה המציאות ממשיכה את הדיון במושג “סדר", שנערך בפרק הקודם. דגמים קוסמולוגיים מגוונים שמקורם בהגות של ימי הביניים ואולי גם בראשית העת החדשה עמדו בפני מהר"ל, והוא עצמו המשיך לדון בדגמים של רובדי המציאות כשמוקדי הדיון היו נעוצים בשאלת המעמד והערך של שדות הישות. ברצוני לעסוק בפרק זה בתפיסת המציאות וההוויה של מהר"ל, ולבחון את מערכת הזיקות שבין רבדי המציאות.

			כאמור המדרגים והזיקות שבדברי מהר"ל אינם מתייחסים לעולם הטרנסצנדנטי כשלעצמו. כבר ציינו, שמהר"ל לא גילה עניין במבנה העולם הנבדל כשלעצמו, ולא דירג מלאכים, שכלים נבדלים או ספירות. לעתים אף הקצין ורמז שאין כלל הכרח אונטולוגי להכיר בקיומם של הווים אלה.1 צא וראה: העולם הנוצרי מאז פסיוודו דיוניסוס אריאופגיטה הקדיש מאמצים לא מעטים לדרג את המלאכים. העולם המוסלמי מאז המאה התשיעית, ובמיוחד ה"פלספה", השכלתנים המוסלמים, והמיסטיקנים המוסלמים, דירגו את מניעי הגלגלים, שהם השכלים הנבדלים. ההגות הנאופלטונית של הרנסנס אימצה את המדרגים כמסגרת לתפיסת עולמה. מדרגים אלה הם רציפים. מרסיליו פיצ'ינו ציין, שהדרגה העליונה ביותר של ההוויה החומרית שותפה בנפש השכלית. לדידו הטבע השכלי נעלה כמובן על הטבע הגשמי אך בד בבד מתקשר עמו.2 ההגות היהודית השכלתנית אימצה את הדירוגים הפסיכולוגיים, האינטלקטואליים (של תורת השכל) והאנגלולוגיים הללו.3 ובוודאי שהדירוג הוא ממהותן של הספירות בקבלה התאוסופית. אבל מהר"ל לא גילה עניין, ואולי יותר מכך: הפגין אדישות בוטה, כלפי הדירוגים החוצים את עולם החומר והרוח, והמתיימרים להציג את המציאות כיחידה אחת שחלקיה מתפקדים באופן רציף. 

			המדרגים והזיקות מופיעים בהגותו של מהר"ל בשני מישורים, שניים שהם אחד: המישור האחד הוא דרכי ההשפעה של העולם הטרנסצנדנטי על העולם החומרי מתוך הדגשת הפער שבין שני העולמות, והמישור השני הוא דירוג העולם החומרי כשלעצמו לפי המעורבות של הטרנסצנדנטי בו. בפרק זה נבחן סדרה של מדרגים אונטולוגיים בכתביו של מהר"ל ונעמוד על משמעויותיה או היעדר משמעויותיה. שתי סוגיות מרכזיות תעמודנה במרכז הדיון: האחת היא המדרג של המציאות, והשנייה היא מדרג ההשגחה. בין כה וכה נבחן את טיבה של המציאות ואופן קיומה.

			(א) שני דגמים

			באופן עקרוני מהר"ל גילה חוסר עניין במדרגים ובשאלת הרציפות או המקטע שבין הטרנסצנדנטי לארצי. דוגמה משקפת לכך היא הצורך במעמד הר סיני בשני לוחות ברית ולא די באחד, מפני שלוח אחד מבטא את ה"עילה", לאמור הקב"ה, והשני את ה"עלול", שהוא האדם. “והאדם שהוא העלול יש לו צירוף אל העלה".4 סולם הדרגות שבין הקב"ה לאדם איננו מעניין כלל. די בכך שהקב"ה מצד אחד והאדם מהצד השני. אף על פי כן מהר"ל עמד בפני תבניות שונות של חשיבה, שבאמצעותן ניסח את הרעיונות האינהרנטים לדעתו לפשוטה של אגדה, וראוי להתחקות אחר יסודותיהן.

			מהר"ל אימץ שני דגמים. בדגם היסודי כבר נתקלנו בפרקים הקודמים, והוא ההבחנה החריפה בין העולם החומרי הארצי לבין העולם הטרנסצנדנטי.5 דגם זה מושרש גם בהבחנה שבין בשר ורוח בסביבה של הרפורמציה. לפי דגם זה המציאות הקוסמית היא כפולה ולא מונוליטית. ישנן מספר החרגות מהכפילות הזו כמו התורה, האדם והאומה הישראלית, הנתפסים כהוויות טרנסצנדנטיות בעולם ארצי. יש “פריצות" אחדות של הטרנסצנדנטי לארצי, אולם דווקא פריצות אלה מעידות על המחיצות הברורות שבין החומר לרוח. הדגם הדיכוטומי מבריח את הגותו של מהר"ל מקצה לקצה, והוא נוכח כמעט בכל סוגיה שבה עסק. 

			אף על פי כן התאמץ מהר"ל לכאורה למתן ולאזן דגם דיכוטומי זה בדגם אלטרנטיבי החותר למדרג רציף של עליונים ותחתונים גם אם אין העליונים מוגדרים כלל, ואין שום כוונה להתעמק בהווייתם. מדרג עליונים כזה נקבע על פי רוב לפי רישומו בעולם החומרי. הרציפות בין עליונים ותחתונים היא רושם העולה מתוך הסגנון בלבד. הרי מהר"ל חש צורך פנימי עמוק להתבטא בסגנון הפילוסופי כדי לערער אותו מתוכו. כפי שציינו לעיל הפילוסופים, ובמיוחד השכלתנים של ימי הביניים, המקובלים והנאופלטוניסטים של הרנסנס, הציגו מדרגים של המציאות הארצית והאלוהית. באותה מידה נצמד לרוח דברי המדרשים כלשונם, ואלה לעתים הניחו תשתית למדרג רציף של עליונים ותחתונים. בהתאם לכך התנסח מהר"ל לעתים באמצעות מדרגים רציפים. מדרגים כאלה ממשיכים לכאורה את הדגם של ימי הביניים, שבו היו האל, השכלים הנבדלים, הגלגלים והעולם הארצי שבפסגתו ניצב האדם. אך למעשה אצל מהר"ל הדרגות הטרנסצנדנטיות (השכלים) כמעט שלא מופיעות בו כלל, וההווים העליונים הם הגלגלים. הווי אומר, שהרציפות היא למראית עין בלבד. מהר"ל חתר אפוא ליצור רושם של דגם מקביל רציף המבטא כביכול מערכת רב שלבית בין העולם החומרי לבין העולם הטרנסצנדנטי. אולם המתבונן מבין שדגם זה נועד לערער את הרציפות. 

			ואכן בדיאלקטיקה קוסמולוגית זו, שכבר נדרשו אליה באופן כללי חוקרי מהר"ל,6 אני מבקש לדון בשורות הבאות, באמצעות העמדת הדגם המדרגי מול הדגם הדיכוטומי בכתביו השונים של מהר"ל. אני מתכוון לטעון טענות אלה:

			 

			(א) 	בהגות כמו של מהר"ל מבחינת ההיקף והסגנון הפרשני הייחודי אי אפשר למצוא עקיבות מוחלטת. אפשר לאתר מגמות בלבד.

			(ב) 	המגמה הדומיננטית בכתבי מהר"ל היא העדר בסיס אונטולוגי של מדרגים, והעדר רציפות בין הטרנסצנדנטי לחומרי (דגם ראשון).

			(ג) 	מגמה זו מתמקדת ב"פריצות" של הטרנסצנדנטי לחומרי בלבד, לאמור נוכחות ממוקדת ומקוטעת.7 

			(ד) 	עם זאת יש ומהר"ל מציג רשימות בעלות אופי של מדרגים כשם שלעתים נדירות מופיעה בכתביו תפיסה של נוכחות אלוהית מתמדת בהוויה החומרית (דגם שני).

			(ה) 	המטרה של רשימות אלה אינה אלא למתן את הרושם של חלוקה חריפה בין חומר לרוח, להתרחק מהדמיון לנצרות ולהתיישר עם מסורת המחשבה היהודית.

			מלאכים

			נפתח בדגם המדרגי. מהר"ל ביקש ליצור רושם של רצף ישותי. תפיסה כזו מעמעמת את ההבחנה הקיצונית בין החומרי לטרנסצנדנטי בכך שהיא יוצקת דרגות ביניים ביניהם, ויוצרת מדרג אונטולוגי. אף על פי כן המדרג נעוץ כולו בהוויה החומרית, אף כי ברבדים העליונים שלה (שמים), ואיננו מערב בדרגותיו את הטרנסצנדנטי.

			מהר"ל נאות אך ורק לדירוגים כלליים הנוגעים להוויה הארצית, וליתר דיוק לקביעה של מידת רישומו של הטרנסצנדנטי בעולם החומרי: לעתים נוכחותו היא עוצמתית ולעתים קלושה ביותר. דוגמה לישות טרנסצנדנטית הנוכחת תדיר במקראות ובמדרשות היא המלאך. מהר"ל התייחס למלאכים באופנים אלה: 

			 

			(א) 	שימור המשמעות המילולית של הטקסט המדרשי. היסק על מעמדם של מלאכים מפשוטם של דברי המדרשות או מהאופן שבו הוא קרא אותם כבעלי היגיון פנימי משלהם. אם עמד מהר"ל בפני אמירה בתלמוד או במדרש הסיק מתוך הכתוב, ללא הנחות יסוד של פילוסופיה או קבלה, את קווי ההיגיון הלכיד שבו. למשל, “מדרגת המלאכים אשר מדרגתם שסובבים הכסא, ומדרגת משה תחת הכסא".8 מהר"ל הסיק מדברי הבבלי (שבת פח ע"ב) על מדרגת המלאכים. הוא הקפיד לסלק כל משמעות הנטולה מתורה שיטתית מטאפיסית, מדעית או מיסטית, והשאיר את הטקסט בערפולו (או בבהירותו אם נצמדים למשמעות המילולית). כל שעשה היה שמירת השלד הפשטי של דברי החכמים ללא אמירה פוזיטיבית. 

			(ב) 	חוסר העניין בדיון ברכיב הטרנסצנדנטי. מעמדם של המלאכים כשלעצמו איננו מעורר עניין. הם נתפסים כייצוג כללי וסתמי להוויה מושלמת שאין בה חסרון. למשל קבע מהר"ל, שהן עם ישראל הן המלאכים משתייכים להיבט הטרנסצנדנטי של ההוויה. על עם ישראל כתב מהר"ל, “אבל ישראל יש בהם המעלה העליונה, שהם בני אלקים יותר מכל האומות, ומעלה עליונה זאת אין להם בשלימות הגמור. שאילו היה להם אותה מעלה עליונה בשלימות היו מלאכים לגמרי".9 מהר"ל הסתפק בטענה שמלאכים בהגדרתם כאובייקטים טרנסצנדנטיים מושלמים יותר מישראל בבחינה הוויה כזו. הוא לא טרח לתרגם יתרון זה למדרגים כלשהם מלבד אמירות שטחיות וכוללניות.

			(ג) 	מעורבות המלאכים בעולם הארצי. מהר"ל התייחס פעמים רבות למלאך כמייצג את הטרנסצנדנטי ביחס לעולם החומרי. לעתים הטרנסצנדנטי פועל בדרך של בריאה ולעתים בדרך של רישומים באובייקט הקיים. בין כך ובין כך המלאך מתואר בהתאם לפעולתו בעולם החומרי. “וכלל המלאכים בשני שמות, יש מלאכים עליונים הפועלים בדברים שהם בעולם ונקראים ‘אלהים', שכל אלהים הוא פועל בעולם הזה, ויש שהם מנהיגים את התחתונים והם נקראים ‘אדונים',10 כי האדון מנהיג את אשר תחתיו ולא בראו, ולפיכך בכל מעשה בראשית נאמר אלהים שבא השם הזה על שהוא יתברך פועל הכל".11 הפעולה האלוהית נעשית אפוא באמצעות הנבדלים. מהר"ל הסתמך מראש על ההנחה שהעולם הטרנסצנדנטי הוא מדורג, ואין ספק שהכיר לפחות באופן כללי את מסורות המחשבה הביניימיות בדבר קיומן והשפעתן של הישויות הלא חומריות. אולם הוא לא התעניין בכך, לא קיים דיון רציני בכך אף לא ראה את הסוגיה כנזקקת לדיון כזה. מבחינתו די בהנחת קיומו של עולם לא אחיד של הוויות טרנסצנדנטיות, ובמעורבותו בעולם החומרי.

			שלושת האופנים הללו נובעים למעשה משורש אחד, והוא דחיית הדיון המטאפיסי לטובת הדיון בפרקטיקה של המצוות ושל הפעילות בעולם החומרי.

			שש דרגות

			אם אכן התורה היא הסדר האמתי של ההוויה,12 הרי שחלקיה אמורים לבטא את מדרגי המציאות. מדרגים אלה מבטאים נטייה לכיוון תפיסת הרצף שבין החומרי לרוחני, שמהר"ל מכנה אותו פעמים רבות “בלתי גשמי", ולעתים גם “בלתי גופני" להורות על הגדרתו השלילית או יותר נכון על אדישות להגדרתו. וכפי שכבר ראינו לעתים מזומנות השתמש מהר"ל במונח האירוני “שכל" כדי לציין את הטרנסצנדנטי. חלוקת המציאות ניכרת בדברים שלהלן:

			הנה חכמים ז"ל בששה סדרי משנה חלקו כל המציאות ואף אם נראה לאדם שהם דברים קלים מאד אין הדבר כך; ומפני שהמציאות בכלל נחלק לחלקים אלו החלק האחד המציאות אשר הם גשמיים, השני שהם גשמיים ובלתי גשמים ביחד כאלו הם מורכב, השלישי המציאות הבלתי גשמיים. וכל חלק נחלק לשנים האחד קרוב יותר מן השני אל המדרגה הנבדלת עד שבזה הם ששה חלקים.13

			מהר"ל יצר חלוקה בתוך חלוקה. החלוקה המרכזית של המציאות היא משולשת: חומרי, טרנסצנדנטי ומורכב. סביר להניח שמהר"ל ביקש כהרגלו לשמור על התבנית הביניימית המשולשת של חלוקת המציאות לעולמות החומרי, הגלגלים והשכלים הנבדלים, אף שלא שמר בקפידה על רכיבי התבנית. 

			החלוקה המשנית של המציאות היא לשש שכבות. כל דרגה מן השלוש הנזכרות נחלקת לשכבה גבוהה יותר ושפלה יותר או פנימית וחיצונית. המקור לחלוקה זו עשוי להיות קבלי, שכן כבר בקבלה הקדומה מצאנו שכבות פנימיות וחיצוניות בספירות.14 מכל מקום מהר"ל דירג את שש השכבות של המציאות על פי קרבתם לטרנסצנדנטי (“המדרגה הנבדלת"). כל כך מפני שמהר"ל עקב מן הסתם אחר סדר ההאצלה מן העליון לתחתון, והציג על פיו את ממדי המציאות. מבט קפדני ביישום הפרשני של מדרג זה מלמד שהוא ממוקד ברישומי העולם החומרי בלבד ולא בדרגות שאינן גשמיות. במלים אחרות גם כאשר פנה לעולם שאיננו חומרי עשה זאת במידה שדיבר על השפעותיו על העולם החומרי.

			נבחן את זיהוי חלקי המציאות באמצעות הפרשנות לאגדה. הבבלי תלה את ששת סדרי משנה בכתוב והיה אמונת עתך חוסן ישועות חכמת ודעת (יש' לג, ו). מהר"ל פירש, שהבבלי (שבת לא ע"א) ראה בששת הסדרים ביטוי למדרג של המציאות כדלהלן:

			ולפיכך אמר “אמונת" זה סדר זרעים; וידוע כי סדר זרעים הם סדר צמחי הארץ וכל אשר שייך להם וזהו המדרגה הראשונה [...] 

			החלק השני סדר מועד שהוא בשמים, שהרי השמש והירח שעל ידיהם15 אנו מונים המועדים שהם צבא השמים, וזהו החלק השני; וידוע כי הארץ וכל אשר בה יותר חמרית ממה שנחשב השמים, ודבר זה אין צריך ביאור. 

			והחלק השלישי הוא סדר נשים, כבר ידוע דבר זה כי האדם הוא גשמי מצד גופו ובלתי גשמי מצד הנשמה האלהית; וידוע כי האשה היא יותר חמרית מן הזכר [...] 

			[סדר נזיקין:] והנה הסדר שלפני זה, הוא סדר נשים, לנקבה החמרית בלבד, ואלו סדר נזיקין הוא כולל האדם בכללו שהעיקר הוא הזכר, וכמה דברים שאינם שייכים לגמרי רק לזכרים כמו דיינים ועדות16 [...] וידוע כי הנקבה והזכר ב' מדרגות והם נחשבים כמו הארץ והשמים למי שמבין את זה.17 

			ואחר כך אמר “חכמת" זה סדר קדשים, ידוע כי הקדשים היא העבודה אל השם יתברך וקרא זה “חכמת" מה שלא קרא הראשונים, כי אין ראוי שיקרא מי שהוא “חכם" וידע בדברים הגשמיים כמו שאין נקרא “חכם" מי שהוא חכם במלאכת הרצענות,18 אף שהיא חכמה גם כן; ולכך דוקא החכם המעיין בענין הקדושה, וזה נקרא “חכמה".19 וזה שאמר “חכמת" סדר קדשים שכל סדר קדשים מדברים בענין הקדושה, וכל קדושה בלתי גשמית, ודבר זה נקרא “חכמה", וכן הוא האמת כי הדברים בקדשים הם דברי חכמה וכמו שאמרו כי מטית לשחיטת קדשים תא ואקשי.20 

			וסדר טהרות נקרא “דעת", שכבר אמרנו כי אין ראוי שיהיה נקרא “חכמה" רק לפי מה שהוא נושא החכמה, וכך הדעת שהוא יותר עוד במדרגה שהדעת הוא מופשט לגמרי יותר מן החכמה, ולכן אמרו במסכת ברכות גדולה דעה שנתנה בין ב' אותיות השם שנאמר כי אל דעות ה' (שמ"א ב, ג),21 ורצו בזה כי מי שיש בו מדרגת הדעת הוא שיש לו דבקות לגמרי אל השם יתברך, ודבר זה ידוע למי שיודע ההפרש שיש בין החכמה והדעת ואין כאן מקום זה.22 מכל מקום כשם שראוי שיהיה נקרא סדר קדשים “חכמה" לפי מדרגת הקדושה והחכמה בזה דוקא ראוי שיהיה נקרא “חכמה", לא החכמה בדבר שהוא למטה ממנו,23 כך ראוי שיהיה נקרא “דעת" הידיעה בענין הטהרה, שהטהרה היא עוד מדרגה יותר בהשגה, [...] ובזה תדע כי אלו ב' דברים שהם החכמה והדעת גם כן דרך הראשון,24 כי הדעת יותר שכלי ודבר זה ידוע למי שמבין דברים אלו. והנה הכתוב עולה מלמטה למעלה עד השנים האחרונים הם החכמה והדעת, שניהם חכמה מופשטת, ועל סדר זה מיוסדים שיתא סדרי, שדברו בכל חלקי המציאות.25

			בדברים אלה יצר מהר"ל מדרג אונטולוגי עולה. לכאורה המדרג מורכב משורה של היפוסטזות, ישויות וישויות ביניים, החל מהעולם הארצי החומרי וכלה בעולם הטרנסצנדנטי. לאמתו של דבר התקשה מהר"ל לתאר ולאפיין את שתי ההיפוסטזות העליונות המציינות את תוכנו ומהותו של העולם הטרנסצנדנטי, ועל כן ציין אותן באמצעות הפעילות המאפשרת “כניסה" לעולם שאיננו חומרי ובאמצעות דבקות בהווים העליונים. העבודה הפרקטית, לאמור מצוות,26 והדבקות מציינות כל אחת דרגה טרנסצנדנטית, כשהדבקות משקפת את הדרגה המופשטת ביותר. כלומר המדרג מציין לא רק תהליך של האצלה והסדרה קוסמית אלא גם תהליך אפיסטמולוגי, קתרטי ואישיותי של הפשטה מדרגת החומריות. כדרכו סימל מהר"ל באופן אירוני את ההפשטה והדבקות הישותית באל במונח “שכל". ככל שאדם משולל יותר ויותר מן החומר כך הוא מוגדר כ"יותר שכלי".

			ניתן להציג את עמדתו של מהר"ל על מבנה המציאות בטבלה זו, הבנויה בהדרגה מהארץ החומרית ועד לשיא העולם הטרנסצנדנטי:

			החכמה והדעת מבטאים את שני הממדים של הדרגה הטרנסצנדנטית. מהר"ל ציין כי כבר הבחין ביניהן במקום אחר. בפירושו לאבות ציין, כי החכמה עניינה רכישת ידע, הבינה עניינה כושר הניתוח (“הבנת דבר מתוך דבר") והדעת היא הכרת המהות והגדר של העצמים (“אבל הדעת הוא שידע אמתת הדברים כפי מה שהם בהבדל הדברים").28 בדרשתו על התורה ציין מהר"ל, שההפרש בין חכמה לדעת שקול להפרש שבין גבר לאישה ובין שמים לארץ.29 כלומר הוא הקפיד להבהיר, שמדובר במעין היפוסטזה בעלת היבטים ישותיים וקיומיים ולא בהבחנה אפיסטמולוגית בלבד. מכל מקום דעת על פי המהר"ל עניינה הכרת המהויות בעולם הטרנסצנדנטי. מהר"ל העתיק את ההגדרה (סוג והבדל) מהלוגיקה והמדעים למישור הטרנסצנדנטי. הוא טען, שההבחנה בין חכמה לדעת היא שהדעת “יותר מופשט". סתם ולא פירש למה התכוון. מה שמהר"ל התכוון לומר הוא, שהחכמה היא אמנם טרנסצנדנטית, אך היא קשורה לפעילות, דהיינו לקיום המצוות. לעומת זאת דעת היא הדרגה שעניינה דבקות מוחלטת (“לגמרי") בטרנסצנדנטי. דוק ותמצא: כל מה שיש למהר"ל לומר על הדרגה שמעל הטרנסנצנדנטיות של קיום המצוות מסתכם בכך שהיא יותר “שכלית". ומכאן ברור, שאמת המידה של המדרגים הקוסמיים היא העולם החומרי. משמע שהמדרגים לא באמת חרגו מעבר לעולם החומרי, מעבר לדרגה האחרונה, שאיננה שינוי מהותי אלא היא תוצאה הגיונית וטבעית של הדרגות הגשמיות שנזכרו קודם. 

			אם אכן המדרג ברובו המוחלט מתייחס לעולם החומרי, וגם הדרגה האחרונה של הדבקות המוחלטת נמדדת ביחס לדרגה הקודמת שהיא חומרית, מדוע יצר מהר"ל אופי של חלוקה קוסמית כוללת? הרי בדבריו הוא הציג חלוקה של דרגות ותתי דרגות כדי ליצור רושם של רצף בין העולם החומרי לעולם הטרנסצנדנטי. בחלוקה זו האדם משמש כחוליה מקשרת, הבנויה משני העולמות גם יחד, ועל כן מאפשרת את הרצף. מדוע אפוא נוצר רושם של רצף?

			לא מן הנמנע שמהר"ל ביקש לעתים לטשטש את הדיכוטומיה שבין העולם הטרנסצנדנטי לעולם הארצי כדי לחפות על הקרבה להפרדה הקוטבית בין עולם החומר לרוח בהגות הרפורמציה,30 שהרי דיכוטומיה כזו מגיעה לשיאים של בהירות בהגותו של מהר"ל, שטרח לציין כל העת שהעולם הטרנסצנדנטי הוא “לא גשמי" ו"נבדל" [מהגשמיות]. הנוכחות של עולם זה בעולם הארצי היא “פריצה" ולא תופעה מובנית. פעילות כמו שמירת מצוות ולימוד תורה גורמות לפריצה כזו, אולם דווקא הפריצה של העולם הטרנסצנדנטי לעולם הגשמי מעידה כאלף עדים על המובחנות שבין העולמות. חלוקת המציאות נועדה אפוא כדי ליצוק בשיטה למרות הכול את הממד של הרצף, המרכך במידה מסוימת את ההפרדה החמורה.

			בחלוקת המציאות אנו מקבלים מידע על העולם הטרנסצנדנטי, שמהר"ל נהג לדבר עליו כאמור בדרך השלילה. המידע מתגלה מתוך דרכי ההכרה. ראשית הפרקטיקה של המצוות היא דרך של חוויית הטרנסצנדנטי. ושנית, וזו ידיעה חשובה מאוד, אם נצרף את הביאור ב"דרך חיים" לדיון שב"תפארת ישראל" נמצא, כי העולם הטרנסצנדנטי מכיל מהויות הניתנות להגדרה (סוג והבדל). אולם ההכרה של המהויות הללו איננה זהה להכרת הצורות המיניות של העולם הארצי. המהויות של העולם הטרנסצנדנטי מוכרים באמצעות דבקות בלבד.31 לפיכך הכרה זו כוללת הן את הדרך הדיסקורסיבית הן את החוויה. 

			במובן מסוים עומד מדרג המציאות של המהר"ל בניגוד משווע למדרג השכלתני. מהר"ל העביר את מלוא המדרג לפעילות האנושית ולעולם הארצי. הוא אף סיים את דבריו באמירה חד משמעית, כי הוא דיבר ב"כל חלקי המציאות". מעתה העניין הוא בתורה ובמצוות ולא בגלגלים ובשכלים נפרדים. 

			מעניין לציין, כי ר' חיים, אחי המהר"ל, פירש את אותו מקור (בבלי שבת לא ע"א) אך מתוך הצהרה פולמוסית גלויה כדלקמן: 

			והנכון בעיני, שחכמי האמת32 רצו לסדר לנו ששה סדרים אלו, לפי שמצאו ששה לימודיים33 בספרי שאר החכמות. וכל זה, כדי שנעקור מלבנו כל אותן החכמות החצוניות ונדבק לבנו בתורת השם יתברך לבד.34 

			מהר"ל עצמו ניסח לא מעט הצהרות מסוג זה, אך דרכו העקיבה הייתה ליצור פרשנות אנטי שכלתנית מתוך שימוש במונחי השכלתנות. גישה מחוכמת ואירונית כזו איננה מצויה כמעט לחלוטין אצל אחיו. לפי ר' חיים החכמים הציגו את החכמות ה"אמתיות" כדי להבהיר שלא המדעים הם תחומי הידע האיכותיים כי אם התאולוגיה והאתוס שהיא מחייבת. הווי אומר, שההתנהגות הדתית הנאותה היא המדע ה"אמתי". נציג כעת את עיקרי פרשנותו של ר' חיים מול פרשנותו של מהר"ל:

			 

			
				
					
					
					
					
				
				
					
							
							
							מהר"ל

						
							
							ר' חיים

						
							
							הסמלה

						
					

				
				
					
							
							א1

						
							
							ארץ

						
							
							אמונה35

							הלימוד האחד הוא מענין האמונה, אשר רבים יחשבו להתחכם מדעת עצמם ולידע מה יאמינו, ובזה צללו במים אדירים36 והעלו בידם אמונות רעות ונפסדות [...] וכנגד זה סדרו לנו סדר זרעים, להגיד, כי אין לנו ספק כלל באמונתינו, ואין לנו לעסוק רק בתולדות האמונה שהוא סדר זרעים, שכל מי שתורם תרומותיו ומעשרותיו כראוי בודאי איש אמונים הוא37 אחר שאין לו שום מכריח וגם אין מי שרואה אחריו אם הוא נותן כראוי או לא רק האמונה מכריחו לזה, לפי שהוא מאמין ביוצר הכל,38 שנתן לו ממון זה ושראוי לחזור וליתן לו משלו.39

						
							
							אמונת

						
					

					
							
							א2

						
							
							שמים

						
							
							אסטרולוגיה

							הלימוד השני, הוא מענין המעוננים וחוזי הכוכבים שאומרים שעה זו טובה ושעה זו רעה.40 וכנגד זה למדו אותנו סדר מועד, לומר שאין לנו רק לעסוק בהלכות הזמנים הלכות פסח בפסח הלכות עצרת בעצרת כו'. ואז בעשותינו רצון קונינו לשמור המצוות של הזמן גרמא, לא יזיק לנו שום זמן מן הזמנים; שהרי המן הפיל פור הוא הגורל (אס' ג, ז) ולא מצא בכל חדשי השנה שום מזל שהוא יותר קרוב להיזק כמו מזל של חודש אדר, ואפילו הכי נמלטנו בו. ולהיפך חדש אב, שמזלו אריה שהוא כוכב יהודה, עם כל זאת, עונותינו גרמו שהמקדש שנקרא אריה41 נחרב בחודש הזה, להגיד שאין מזל לישראל.42

						
							
							עתך

						
					

					
							
							ב1

						
							
							אישה

						
							
							הישארות הנפש

							הלימוד השלישי, הוא אם יש שארית לנפש האדם לאחר המיתה, אשר רבים פוקרים בזה עד שיאמרו שאין מעשה וחשבון בשאול. וכנגדו לימדו אותנו רבותינו זכרונם לברכה סדר הנשים, לומר כי בנפש עצמה אין לנו ספק, שהרי דומה ליוצרה,43 ומה הוא טהור ונצחי אף הנפש כן.44 ואין לאדם להתעסק רק בקיום המין בזה העולם, שיהא זיווגו בקדושה ובטהרה, כדי שיוליד נפש זכה וטהורה, וזה סדר נשים.45

						
							
							חוסן

						
					

					
							
							ב2

						
							
							גבר

						
							
							מגיה

							לימוד הרביעי, במיני כשפים, שהוא מקור כל הנזקים. כנגד זה למדו אותנו רבותינו זכרונם לברכה סדר נזיקין לומר, בעשותינו רצון קונינו לא יזיק לנו שום כשוף או מזיק, ואין לנו ליראה רק מהיזק אדם לאדם, שאחר שהבחירה נתונה לו לאדם אין כאן שום מונע46 אם ירצה להזיק את חבירו. ולכך הזהרונו חכמים זכרונם לברכה להרחיק אותנו מן הנזקין. ואמרו, שלא די שלא יזיק אדם לחברו, אלא אף יושיע לו.

						
							
							ישועות

						
					

					
							
							ג1

						
							
							פרקטיקה 

						
							
							אסטרונומיה

							הלימוד החמישי, מחכמת התכונה, כדי לידע מרוצת הגלגלים והמרחב שלהם, ונגדו סדרו לנו סדר קדשים, כי המשכן תבנית מעשה הרקיע.47

						
							
							חכמת

						
					

					
							
							ג2

						
							
							דבקות

						
							
							תאולוגיה

							התחכמות האדם בידיעת מציאת השם יתברך ובידיעת תאריו ובידיעתו העתיד וכיוצא בהם, אשר הדרישה בהם סכנת נפש, כדפירשתי לעיל;48 ולכך סדרו לנו כנגדו סדר טהרות ומדרגותיהם, שהם רמוזים לפנימיות אותה חכמה.49

			העיקרון של פרשנות ר' חיים הוא, שהפרקסיס הדתי נותן מענה לצרכים האינטלקטואליים. בקווים כלליים טען, כי כל תחום ידע ניתן להחלפה במעשה המצווה. כדי להקביל בין התחומים לבין הכתוב וסדרי משנה נקט ר' חיים אקרובטיקה פרשנית מפליגה. ניתן לחלק את הפרשנות לארבעה:

			(א) 	מעשה המצווה משריש את תחום הידע וכך מייתר את לימודו (אמונה, מגיה, הישארות הנפש). 

			(ב) 	מעשה המצווה הופך את תחום הידע עצמו למיותר (אסטרולוגיה). 

			(ג) 	התחום עצמו רצוי, ומעשה המצווה שומר מפני מעקשים (תאולוגיה). 

			(ד) 	מעשה המצווה מתעד ומסייע (אסטרונומיה). 

			מבחינה פרשנית השוואתית מהר"ל כונן את המקורות על המדרג האונטולוגי בעוד שאחיו כונן אותו על סדר החכמות. מבחינה עניינית התקרב ר' חיים לגישת מהר"ל, שלדידו המעשה הוא ה"שכל" האמתי. הווי אומר, ששני האחים הסבו את משמעות המקורות על החומריות כמפתח להכרת הסדר הקוסמי הנכון: מהר"ל הציב את החומריות כסוד המדרג המציאותי ור' חיים כסוד תחומי הידע והמדעים. נמצאנו למדים, כי הפרשנויות של שני האחים אמנם שונות אולם העקרונות הרעיוניים אכן דומים.

			דיכוטומיה

			“הבדל והפרש יש בין עליונים לתחתונים".50 אדם יכול להעפיל אל הטרנסצנדנטי והטרנסצנדנטי מצדו “פורץ" כפעם בפעם לעולם הארצי, אך אין טשטוש בין שני הממדים של ההוויה. ההבחנה החמורה בין עולם החומר לרוח בהגותו של מהר"ל נשענה על שני יסודות איתנים שאפשר לראות בהם יסודות משלימים הנובעים זה מזה. ואלו הם: 

			(א) 	התפיסה המטאפיסית של הפעולה.51 הצגת קיום המצוות כהישג הכרתי ומטאפיסי הפנתה את מלוא תשומת הלב לממד החומרי, למעשה. היא חילקה בין שני סוגים של פעולות: (1) פעולות חומריות, שהן ארציות ומשוקעות בהוויה החומרית; (2) פעולות דתיות (מצוות), שהן לא רק בגדר דרך להגיע לממד הטרנסצנדנטי אלא הן במובן מסוים ביטוי של הטרנסצנדנטי. תפיסת הפעולה של מהר"ל הורידה את ההבחנה שבין חומר ורוח לתוך העולם החומרי העכור.

			(ב) 	התפיסה האדישה של מהות הטרנסצנדנטי. התאוריה השלילית של הטרנסצנדנטי בכתבי מהר"ל הוליכה לדגם של הבחנה חמורה בין החומרי לבין מה שמעבר לו. כבר עמדנו על כך, שהמצב של “נבדל" משמעו שדה הישות שמעל החומריות, ומבחינה ישותית התהוותה הבחנה חד משמעית בין חומר לרוח. מהר"ל התאמץ שלא להיכנס להבחנות מדרגיות בעולם הטרנסצנדנטי, ובכך גילה אדישות לעצם הוויתו.

			כדי לבסס את הדגם הדיכוטומי השתמש מהר"ל בגישה הסגפנית והפרישותית שהייתה מקובלת על השכלתנות בימי הביניים. הוא כתב:

			ובמסכת סוטה אמר רב יהודה בריה דרב חייא כל העוסק בתורה מתוך דוחק תפלתו נשמעת [...] רב אחא בר חנינא אמר אין הפרגוד ננעל לפניו [...] ר' אבהו אומר אף זוכה לקבל פני השכינה [...].52 כבר התבאר ענין התפלה, כאשר השם יתברך קרוב אל האדם אז בקשתו נעשה וכדכתיב ומי גוי גדול אשר לו אלהים קרובים אליו וגו' בכל קראנו אליו.53 ואין לך קרוב אל השם יתברך כמו מי שלמד תורה מתוך הדוחק שגובר בכח על הגשמי ודבק בשכלי, כי אין לך דבר שמקרב את האדם אל השם יתברך יותר רק כאשר האדם פורש מן הגשמי, ולכך מי שהוא עוסק בתורה מתוך הדוחק שדבר זה מורה שאין מונע לו מן צרכיו הגשמיים, ואם כן האדם הזה שכלי גמור, ולכך תפלתו נשמעת, כי השם יתברך קרוב אליו לגמרי, כאשר בזרוע ובכחו מושל על הגשמי, ואינו חש אל הדוחק. והוסיף רב אחא לומר שאין הפרגוד ננעל לפניו, ר"ל כי החומר הוא מסך המבדיל בין השם יתברך ובין האדם הגשמי, וכאשר גובר על הגשמי ודבק בשכלי, וזה כאשר לומד תורה מתוך הדוחק, אז אין כאן מסך מבדיל כלל, כי כבר התבאר כי הגשמי הוא מסך המבדיל בין השם יתברך ובין האדם כאשר התבאר זה בכמה מקומות; וזה שאמר שאין הפרגוד ננעל לפניו. והוסיף ר' אבהו לומר שזוכה ומקבל פני שכינה לגמרי, להיות במחיצת הקדוש ברוך הוא כאשר הוא שכלי לגמרי, והבן הדברים אלו מאד מאד.54

			מהר"ל נקט פעמים אחדות בכתביו את סגנונו של הרמב"ם (“החומר מחיצה גדולה ומסך מונע השגת השכל הנפרד כפי מה שהוא").55 אולם הרמב"ם התכוון למוגבלות של השכל בהשגת השכלים הנבדלים. מאחר שהידע נרכש באמצעות הפשטה, הרי שהשגת השכל תלויה בחומר. עובדה זו מונעת השגה של ישויות שאינן חומריות. לעומת זאת מהר"ל לא התעניין כלל בהשגת המושכלות. המשימות שמהר"ל העמיד בפני האדם לא מושתתות על ידיעה מדעית אלא על לימוד תורה ועל דבקות, “להיות במחיצת הקב"ה". הרמב"ם עסק בפרק השביעי של ההקדמה למסכת אבות בהסרת המסכים, בעוד שמהר"ל טען שלימוד התורה מציג את המסכים כאשליה (“אין כאן מסך מבדיל כלל"). 

			מבחינה פרשנית הציג מהר"ל את שלושת הדעות לא בהכרח כמחלוקת אמוראית אלא כסדר מדורג מחושב מראש. השלב הראשון, המתבטא בדבריו של ר' יהודה בן ר' חייא, עניינו שליטה מלאה על החומר והגשמיות. השלב השני, המשתקף בדברי ר' אחא, עניינו מעבר לתחום הטרנסצנדנטי. השלב האחרון, המובע בדברי ר' אבהו, מבטא את השגת השיא של העולם הטרנסצנדנטי, לאמור הדבקות באלוהות. מסירות הנפש מעניקה לאדם סולם של עלייה ללא גבולות.

			ושוב, מהר"ל ביקש לשוות לדיון אופי של ניתוח מדעי. הגם שעניינו של הפירוש לדברי הבבלי מתמקד בלימוד התורה כאמצעי של דבקות בטרנסצנדנטי מהר"ל הציגו במונחים שכלתניים לכאורה. המונח “שכלי" עניינו שלילת החומר. מהר"ל לא זיהה את ה"שכלי" עם אובייקט מסוים. לדידו האפיון המהותי של השכל הוא שהוא “בלתי גשמי".56 לפיכך גם הביטוי “דבק בשכלי" שנקט מהר"ל במובאה לעיל עניינו דבק בטרנסצנדנטי. 

			נתבונן עוד בסוף הפסקה: מהר"ל מעולם לא התכוון להגדיר את האל כמחשבה החושבת את עצמה. “שכלי לגמרי" משמעו בראש ובראשונה שלילת תארים.57 לפי דברי מהר"ל הדרך לגשר על השלילה אינה אלא לימוד תורה מתוך מסירות נפש. או אז מצליח הלומד לגבור על החומר ולעבור לעולם הטרנסצנדנטי. 

			מהר"ל שיקע את דגם ההבחנה בסוגיות רבות בכתביו כמו בהבחנה בין “עליונים" ל"תחתונים".58 דוגמה נוספת לכך היא ההמלצה לעסוק בתורה בלילה. העיקרון מתנסח באופן חד משמעי: “הלילה הוא הסתלקות העולם הזה הגשמי".59 בכך לא היה שונה מהוגים אחרים בתקופת הרפורמציה. יוסף בן־שלמה הדגיש את ההבחנה החמורה שבין העולם החומרי לעולם הטרנסצנדנטי שבכתבי מהר"ל בהשוואה לראי"ה קוק. הוא כתב: 

			ההבדל העקרוני בין התורות המשיחיות של המהר"ל והרב קוק נובע, כאמור, מהנחות היסוד האונטולוגיות שלהם, והוא מתבטא בעיקר בתפיסה שונה של מהות השלילה. לפי הרב קוק, שלא כמו אצל המהר"ל, השלילה היא ביטוי למציאות בעלת תפקיד חיובי במקורה; הניגוד בין הוויה והעדר, קודש וטבע, טוב ורע, הוא שניות דיאלקטית פנימית בהוויה עצמה, ולא שני קטבים העומדים זה מול זה ואשר המעבר ביניהם הוא חד־משמעי ובלתי־מתווך. בתפיסת ההיסטוריה של המהר"ל עולמו של יעקב (המכונה בפיו “העולם הבא"), ועולמו של עשיו (שהוא “העולם הזה") הם הפכים גמורים.60 

			ההיסטוריה היא ראי האונטולוגיה, וזו מושתתת על הניגוד שבין בשר לרוח ובין גשמיות לטרנסצנדנטיות. אולם תיאור זה של בן־שלמה להגות מהר"ל לוקה בחסר. מהר"ל אמנם הבחין בין שני רבדי ההוויה, אולם הוא סבר שניתן ליצור טרנספורמציה של גשמיות לטרנסצנדנטיות. סיפורה של הגות מהר"ל נעוץ במשימה להעביר את הפעילות הגשמית העכורה לפעילות גשמית “מטאפיסית" כמו לימוד תורה ושמירת מצוות. במלים אחרות, הבחנה נגזרת מההבחנה בין חומריות לטרנסצנדנטיות היא ההבחנה שבין פעילות גשמית־חומרית (עכורה) לפעילות גשמית־רוחנית (“נבדלת"). ההבחנה היא בתוך העולם החומרי עצמו, ולא רק בינו לבין הטרנסצנדנטי.61 נמצאנו למדים, כי ההישג הגדול של הגות מהר"ל היה בעצם ההתמקדות בעולם החומרי ובאדישות כלפי העולם הרוחני כשלעצמו מבחינת המבנה, ההייררכיות, התארים וכדומה. בין כך ובין כך הדיכוטומיה בין חומר ל"שכל" או לרוח (כשלעצמה ובחומר עצמו) מגיעה לאחת משיאיה בהגותו של מהר"ל.

			(ב) מדרג העולמות

			מהר"ל אימץ את החלוקה המשולשת לעולם שפל, אמצעי ועליון כפי שראינו בדגם הראשון שבכתביו. לכאורה זוהי גם החלוקה של השכלתנות, ובהסתמך עליה התהוו המדרגים הקוסמולוגיים. אולם ברכיבים של חלוקה זו הכניס מהר"ל שינויים מהותיים, ובכך גם יצר תשתית מסוימת להפנמת החידושים המדעיים של המאה השש עשרה. אני מבקש אפוא לשוב לדגם הראשון ולהעיר בקצרה על האופן שבו הפנים מהר"ל את החלוקה המשולשת של העולמות.

			ביקורת המטאפיסיקה

			נפתח בעולם העליון, לאמור העולם הטרנסצנדנטי. על תיאור עולם זה בדברי מהר"ל כבר הכברנו מלים לרוב. ביררנו את השלילה המאפיינת אותו, והצבענו על הממד של דחיית המטאפיסיקה והקוסמולוגיה והבעת אדישות בעצם הצורך בהן. תיאור זה של העולם העליון מקרין במידה מסוימת גם על תיאור עולם הגלגלים.

			כאמור תיאור העולם העליון בכתבי מהר"ל הוא על פי רוב שלילי. לעומת זאת מטאפיסיקנים וקוסמולוגים התאמצו להציע תיאור חיובי של העולם הטרנסצנדנטי, ועל כך מתח מהר"ל ביקורת קשה. הוא כתב על ברכת החכמה דברים אלה:

			ודבר זה בארו חכמים במסכת ברכות הרואה חכמי אומות העולם אומר ברוך שנתן מחכמתו לבשר ודם והרואה חכמי ישראל אומר ברוך שחלק מחכמתו ליראיו.62 ומה הפרש בין זה לזה? אבל ההפרש אשר יש בין זה לזה, כי לשון “נתינה" משמע אינו מן עצם החכמה שהיא אל השי"ת, כי האומות אמר עליהם “ברוך שנתן מחכמתו לבשר ודם", כי במה שהם בשר ודם חמרים השפיע השם יתברך להם חכמה, ואין זה מן אמתת חכמת השם יתברך שהיא נבדלת אלהית;63 אבל לישראל השפיע החכמה העליונה האלהית. ואל יקשה לך כי דבר זה אי אפשר, שיהיה האדם משיג חכמת השם יתברך; אין זה קשיא, כי התורה הוא משפט השם יתברך. ואף כי נראה כי הם דברים גשמים,64 מכל מקום השכל שבתורה הוא השכל נבדל אשר נתן משפט שכלי לגמרי לישראל, כי אין הדבר תולה בעומק החכמה,65 אף כי בודאי טעמי התורה הם עמוקים עד כי אין סוף לעומק הזה, מכל מקום אף דברים הנגלים שהם בתורה הם שכל אלהי נבדל לגמרי. ולכך אמרו במדרש אם יאמר לך אדם יש חכמה בגוים תאמין, שנאמר והאבדתי חכמה מאדום66 אבל אם יאמר לך יש תורה בגוים אל תאמין שנאמר מלכה ושריה בגוים אין תורה,67 כי אין חכמי האומות ראוים אל שכל האלהי הנבדל שהיא התורה. וכך הם דברי הרמב"ם ז"ל בחבורו: כי מה שאמרו חכמי האומות במה שהוא תחת גלגל הירח יש לשמוע להם, כי היו חכמים בעולם הטבעי, אבל מה שאמרו במה שהוא למעלה מן גלגל הירח, שזהו מה שאחר הטבע, אין לשמוע להם, כי היו חכמים בעולם הטבעי אבל למעלה מן הטבע וחכמה זאת חכמת אלהית אין לשמוע להם. ומה שאמרוֹ68 שחכמת הטבע נקראת חכמה גמורה, שהרי אין מחלק בין חכמת ישראל ובין חכמת האומות, רק כי לישראל נתן חכמה מפיו, וכמו שאמרו “אשר חלק מחכמתו ליראיו", ואצל חכמת האומות “אשר חלק מחכמתו לבשר ודם" [!], אבל שם “חכמה" עליה, רק שאין חכמתן חכמה אלהית נבדלת מן הגשמי לגמרי. ואם כן מזה נראה כי יש ללמוד חכמת האומות; כי למה לא ילמד החכמה שהיא מן השם יתברך?! שהרי חכמת האומות גם כן מן השם יתברך, שהרי נתן להם מחכמתו יתברך.69

			בדברים נודעים אלה בדבר ערך לימוד המדעים הציג מהר"ל שתי חלוקות, שתיים שהן אחת כדלקמן:

			(א) 	שלילה: חלוקה בין חכמת הטבע ל"חכמה אלוהית" כפי שבא לידי ביטוי בעיקר בדברים המיוחסים לרמב"ם. חלוקה זו נועדה לשלול את המובן של מטאפיסיקה מ"חכמה אלוהית". מהר"ל ידע שלפי המדע של ימי הביניים המונח “חכמת האלוהות" משקף מטאפיסיקה, בעוד שהוא רוקן את המונח מתוכנו ויצק בו את הטרנסצנדנטי. המינוח השגור למטאפיסיקה בספרות הרציונליסטית של ימי הביניים הוא “חכמה אלוהית" או “אלוהיות".70 מהר"ל הציג את “החכמה האלוהית" (וגם “עליונה", “נבדלת מן הגשמי לגמרי") מול מה ש"למעלה מן הטבע" (כביכול מלשון הרמב"ם), כלומר מטאפיסיקה. כאילו יש זיקה ביניהם. אולם בעוד שהמטאפיסיקה האריסטוטלית, שהרמב"ם דן בה, כוללת ידע חיובי על מניעי הגלגלים ועל אופני ההוויה, מהר"ל כלל ב"חכמה אלוהית" ידע שלילי בלבד (מההיבט המדעי). בכך כהרגלו דחה את המובן הפילוסופי מכל וכול. מכאן ברורה ההבחנה בין ישראל לאומות: לעם ישראל יש הידע על הטרנסצנדנטי, לאמור כיצד להכיר את נוכחותו בעולם החומרי וכיצד ניתן להידבק בו. לעומת זאת לאומות יש חכמה בלבד, דהיינו הידע על החומריות בלבד. כלומר מהר"ל יצר הבחנה בין טרנסצנדנטיות לפיסיקה ולא בין מטאפיסיקה לפיסיקה. באופן כזה גם הביא את דברי הרמב"ם, וכדרכו האירונית פירש אותם באופן זר לחלוטין לכוונתם המימונית המקורית.

			(ב) 	חיוב: חלוקה בין חכמת הטבע לחכמת התורה (שהיא מקרה מיוחד וחשוב של הטרנסצנדנטי). חכמת התורה כוללת את טעמי המצוות ואת הערך של העשייה. בניגוד לחכמת הטבע שהיא מתייחסת לאובייקטים הנראים של העולם החומרי חכמת התורה איננה תלויה בנגלה או בנסתר, בעולם החומרי או בעולם הטרנסצנדנטי. ועוד זאת: בניגוד לחכמת הטבע, שעוצמתה נעוצה בהיסקים ובמתודות חשיבה, חכמת התורה היא סובסטנציאלית. בין שהיא מתייחסת לפרקסיס ובין לתבוני (טעמי מצוות) היא בגדר טרנסצנדנטית.

			רבים ראו בדברי המהר"ל המובאים כאן את מוטיב ההפרדה בין פיסיקה לתאולוגיה. נוסף לכך יש בדברים הכנה לספיגת המדע החדש מאחר שמהר"ל הכשיר במפורש בסוף הפסקה את לימוד מדעי הטבע (“יש ללמוד חכמת האומות") בד בבד עם דחיית לימוד המטאפיסיקה כשלעצמה והחלפתה בשלילה המדעית (הטרנסצנדנטי).71 מה שברור הוא, שמהר"ל דחה בכל תוקף את הישגי המטאפיסיקה על פי הגרסה המדעית של ימי הביניים כפי שניכר מהציטוט המגמתי מתוך הרמב"ם. כדאי להשוות את דברי מהר"ל למקורם המימוני:

							כי מה שאמרו חכמי האומות במה שהוא תחת גלגל הירח יש לשמוע להם, כי היו חכמים בעולם הטבעי, אבל מה שאמרו במה שהוא למעלה מן גלגל הירח שזהו מה שאחר הטבע אין לשמוע להם, כי היו חכמים בעולם הטבעי, אבל למעלה מן הטבע, וחכמה זאת חכמת אלהית, אין לשמוע להם.

						
							
							[ב, כב] והכלל ההוא הוא, שכל מה שאמרו אריסטו בכל הנמצא אשר מתחת גלגל הירח עד מרכז הארץ הוא אמת בלא ספק, ולא יטה ממנו אלא מי שלא יבינהו או מי שקדמו לו דעות ירצה להרחיק מהם כל סותר ולשמרם או שימשכוהו הדעות ההם להכחיש ענין נראה. אמנם כל מה שידבר בו אריסטו מגלגל הירח ולמעלה, הוא כדמות מחשבה וסברא, מלבד קצת דברים, כל שכן במה שיאמרהו בסדר השכלים וקצת אלו הדעות האלהיות72 אשר יאמינם, ובהם ההרחקות העצומות וההפסדים הנראים המבוארים בכל האומות והתפשטות הדעות, ואין מופת לו עליהם.

							[ב, כד] ואשר אמרתיו לפנים הוא אשר אשנהו עתה, והוא שכל מה שזכרו אריסטו מתחת גלגל הירח נמשך על הקש, והם ענינים ידועי העלה מתחייב קצתם לקצתם, ומקומות החכמה בהם וההשגחה הטבעית מבוארים גלויים, ואמנם כל מה שבשמים לא ידע האדם דבר ממנו אלא בזה השעור הלמודי המעט, ואתה תראה מה שבו. [...] כי סבות הראיה על השמים נמנעות אצלנו, כבר רחקו ממנו ונעלו במקום ובמעלה, והראיה הכוללת מהם שהם הורונו על מניעם, אבל שאר ענינם הוא ענין לא יגיעו שכלי האדם לידיעתו, והטריח המחשבות במה שלא יגיעו להשגתו ואין כלי להם שיגיעו בו. 

						
					

				
			

			 

			 

			טענת הרמב"ם בפסקה הראשונה הייתה, שהידע הוודאי והמוכח בתחומי האסטרופיסיקיה והמטאפיסיקה הוא מצומצם ביותר, כשהוא טורח לציין שהמטאפיסיקה מסופקת ביותר (“סדר השכלים" ו"דעות אלהיות"). בפסקה השנייה הוסיף וטען, כי הידע הוודאי והמוכח בתחום האסטרונומיה מתמקד בתחום המתמטי (“לימודי"), והוא מצומצם (“קצת דברים"). ואילו הידע המטאפיסי הוודאי היחיד הוא שיש מניעים לגרמי השמיים. רק גוף הידע של החוקיות של העולם התת ירחי הוא ודאי ומוכח.73 “ציטוטו" של המהר"ל הוא קטגורי, ושולל מכל וכול ידע כלשהו בתחומי האסטרופיסיקה והמטאפיסיקה. מבחינתו מדובר בתחומים טרנסצנדנטיים, ועל כן רק ידע שמקורו אלוהי תקף בתחומים אלה. ובעקיפין הביע אדישות לתחומים אלה, שכן חלק הארי של השיח שלו מתייחס לתורה בלבד.

			בסופו של דבר דחק מהר"ל את הידע המטאפיסי — גם זה שניתן בהתגלות — מן הדיון. דחייה זו אינה אלא הבסיס למדרג האונטולוגי של העולמות. הדגם של המדרג נשען על שלילת המטאפיסיקה והמרתה בטרנסצנדנטי. עצם הבאת דברי הרמב"ם (באופן מעוות) מלמדת על ראייה של המציאות כשכבות זו על גב זו בסגנון של ימי הביניים. נפנה כעת לשכבה השנייה, והיא עולם הגלגלים.

			גרמי השמיים

			מהר"ל הבהיר בכתביו, שהעולם העליון הוא עולם הגלגלים, וכי הוא פסגת הידע המדעי. בשכלים הנבדלים לא גילה עניין. אולם הוא רוקן במידה רבה את הילת האצילות והעליונות של הגלגלים. במובן זה הלך אחרי מבקרי תורת הגלגלים כמו ר' יצחק אברבנאל. מהר"ל דחה את התפיסה השכלתנית, שהציגה את גרמי השמיים כבעלי נפש ושכל. הוא כתב באופן חד משמעי, “ואל תשגיח בדברי הפילוסופים שאמרו כי השמש והירח חיים משכילים שכל דבר זה הבאי, וכן מה שהשמש השתחוה לפני יוסף היה זה גם כן מפני כי יוסף היה מעלתו נבדל מן ענינים הגופנים".74 הווי אומר, שחלומו של יוסף מתפרש מבחינה ערכית כפשוטו: ההתעלות לדרגה הטרנסצנדנטית מעלה את המתעלה, ה"נבדל", גם מבחינה ערכית. עולם גרמי השמיים מכונה אצל מהר"ל פעמים רבות “עולם אמצעי" מפני שמבחינה מרחבית הוא נעלה על העולם הארצי, ומבחינה ערכית הוא נחות מהטרנסצנדנטי. מעצם ההגדרה הטרנסצנדנטי נעלה על החומרי. אולם מבחינה ערכית אין הוא באמת אמצעי בין העולם החומרי לטרנסצנדנטי, אלא הוא שקול לעולם החומרי.

			מהר"ל נאות להנחה המדעית, כי עולם גרמי השמיים הוא מושלם מבחינה חומרית ואין בו שינוי, חומרו וצורתו נעלים מהחומר הארצי, וכי הוא משפיע על העולם הארצי.75 מבחינתו כל עוד שאנו מניחים ש"העולם האמצעי" נברא אין בעיה לקבל את הדגם המדעי, ובלבד שלא נייחס לגלגלים חיוניות כלשהי. 

			אולם מהר"ל ביקש ליצור רושם שהוא איננו מדייק במכוון, כדי להמעיט בערך הידיעה המדעית הקוסמולוגית כשלעצמה. למשל על היחס של חומר וצורה בעולם הגלגלים כתב, “כי יש לה [=מדרגת העולם האמצעי] צורה בלתי מוטבעת בחומר, ועל כל פנים אין הצורה מוטבעת כמו שהוא בעולם הזה השפל התחתון".76 הוא הבחין בין עולם החומרי, שבו הצורה “מוטבעת" בחומר ובין העולם השמיימי, שבו הצורה איננה “מוטבעת". אבן סינא והרמב"ם אכן התייחסו לגלגל כמורכב מחומר וצורה, בניגוד לאבן רשד שהקדיש חיבור מיוחד לסוגיה (“מאמר בעצם הגלגל") והתייחס לגלגל כגוף פשוט. החומר השמיימי אמנם העמיד אתגר לפני ההוגים האריסטוטליים. למשל, אריסטו הגדיר את החומר הארצי כמצע (סובסטרט) לשינויים בעוד שהחומר השמיימיי הוא יציב ואין בו שינויים.77 אולם ההוגים שעסקו בסוגיה בימי הביניים וברנסנס לא הסתפקו על פי רוב בנוסחאות כמו “צורה שאיננה מוטבעת בחומר". מהר"ל אמנם הבהיר לקורא, שצורת הגלגל פחות אינהרנטית לחומר מאשר הצורה הארצית. אולם הוא לא טרח להבהיר את עמדתו מאחר שמן הסתם לא חשב שעניין זה חשוב דיו. הידיעה המדעית איננה מכוננת, ועל כן הציג מהר"ל תדמית של היעדר צורך אמתי בדיוק.

			כשם שהזיקה בין חומר וצורה בעולם השמיימיי שונה מזיקה זו בעולם הארצי כך גם היסוד המקרי שונה בשני העולמות. בעולם הארצי המקרה איננו מתמיד בעוד שבעולם השמיימיי המקרה מתמיד. “כמו שקיים המקריים שבגלגל, כמו ההארה והזכות שבגלגל, מצד שהם נמשכים אל עצם הגלגל אין להם הסרה, אף על גב שהוא דבר מקרי".78 ועוד טען מהר"ל, שהכוכב שבתוך הגלגל מניע את הגלגל כולו כאשר הוא עצמו מתנועע. הוא המשיל זאת לסוסים המושכים עגלה, והעגלה עצמה גם היא נעה בניגוד למסמר הקבוע בדופן ספינה, שהוא עצמו לא זז. כך הגן על עמדת חז"ל, שטענו שהגלגל עומד (“קבוע") והמזלות נעים בו.79

			נמצאנו למדים, שמהר"ל הדגיש את עליונות העולם השמיימיי, אף שדאג לסייג אותה בכך ששלל את החיות ממנו. כלומר הוא שמר על המדרג שבין העולמות אף על פי שלא נאות לקבל במלואו את המדרג השכלתני. 

			סביבה

			כעת אפנה להערה על אקלים הרעיוני שבו פעל מהר"ל. התנועה בין שני הדגמים והעיסוק במבנה העולמות מאפיינים את סביבתו של מהר"ל, אף כי לא בגוון הפולמוסי החריף המלווה את דיוניו. מדרגים בסגנון סולם העלייה נמצאים למשל בפתיחת פירוש התורה של ר' שלמה אפרים מלונטשיץ. הוא אימץ את הסכמה המשולשת לאימות הבריאה, מהתורה, מהקבלה ומה"חקירה". האימות השלישי הוצג כמדרג המציאות בסגנון סולם העלייה.80 מדרג זה מורכב משלושת העולמות בסגנון שאף מהר"ל נקט אותו בקווים כלליים. וכה כתב ר' שלמה אפרים על הדרך השלישית לאמות הבריאה:

			ויש עוד דרך שלישי, אבל אין כל אדם יכול לעמוד עליו, והוא להכיר מציאת השם ית' מתוך החקירה וידיעת כל הנמצאים שבכל שלשה עולמות וזה סדרם: מתחילה צריך החוקר להתבונן במהות הנמצאים שבעולם התחתון, כי היא החקירה הקלה שבעולם. ואחר ידיעת מהותם יתבונן גם במהות הנבראים שבעולם האמצעי. ומשם יעלה דרך סולם השתלשלות המדרגות לידיעת מהות העולם העליון. ומשם יעלה לידע ולהשיג כי יש אלוה נמצא רוכב על כולם, אשר סדרם על זה האופן כמראה אשר ראה יעקב בארבע שליבות הסולם שהיה מוצב ארצה,81 היינו השגת העולם התחתון, וראשו מגיע השמימה, זהו העולם התיכון. והנה מלאכי אלהים עולים ויורדים בו, זהו העולם העליון. והנה ה' נצב עליו,82 כי אז השיג על השלימות מציאת הש"י.83

			ר' שלמה אפרים סיים, “אמנם דרך חקירה זו, לא רבים יחכמו לבא בסוד אלוה מתוך היות האדם עובר בעמק עכור העולם החומרי הלזה"84. כלומר הוא הבהיר לקורא, שהוא מודע לעצם קיומה של הדרך הפילוסופית, אך הוא איננו ממליץ עליה וגם לא מחבר את פירושו לאורה. מכל מקום הוא צידד בפתיחת פירושו לתורה “כלי יקר" בקיומה של “השתלשלות המדרגות", דהיינו במדרג של המציאות. אבל במקביל ציין ר' שלמה אפרים, “כי העליונים והתחתונים הם שני הפכים, ולא יתקיימו כי אם ע"י איזה אמצעי, המצרף ומחבר שני חלקים הפכיים אלו, וזהו האדם, שיש בו חלק גשמי וחלק רוחני חלק אלוה ממעל,85 והשארות החלק הרוחני תלוי בקבלת התורה".86 כלומר הדגם של המדרג איננו מפקיע את הדגם הדיכוטומי, כאשר התורה היא החוליה המקשרת ביניהם. דבריו של ר' שלמה אפרים מעידים על אימוץ שני הדגמים בו בזמן, תוך כדי שימוש במינוח שיש לו קרבה צורנית בלבד לדיון הפילוסופי השכלתני.

			(ג) מקריות המציאות

			המדרגים השונים שהציג מהר"ל מסתמכים על תפיסת המציאות, ועל כן צריך לברר בקצרה לפחות את גישתו בסוגיה זו. מהר"ל לא התעכב באופן מיוחד על הגדרת המציאות ועל האופניות (מודליות) שלה. כהרגלו דיון מרכזי על המציאות מוצג כאמירה אקראית של פרשנות לדברי המדרש.

			הגדרת המציאות

			השכלתנים בימי הביניים נחלקו באופן קוטבי בשתי שאלות מרכזיות בשאלת טיבה ואופניותה של המציאות: 

			 

			(א) 	האם המציאות היא תואר הנוסף על האובייקט או שהיא זהה לאובייקט. לפי אבן סינא ורמב"ם, למשל, יש חלוקה למהות ולמציאות. המציאות היא תואר של המהות, למעט אצל אלוהים. בהוויה האלוהית מציאות זהה למהות. לפי אבן רשד ורלב"ג, למשל, אין חלוקה כזו. אצל כל נמצא המציאות זהה למהות, אלא שאצל האובייקטים השונים מדובר במקטע זמני בעוד שאצל האל הזהות היא מתמדת.87 

			(ב) 	האם המציאות ניתנת לפירוק מודלי, כלומר האם יש הכרחיות ואפשריות במציאות. אבן סינא והרמב"ם, למשל, טענו שיש פירוק כזה לדרגות אחדות: 

			(1) 	מחויב המציאות (האל). כלומר מצוי שאי הנחת קיומו מובילה לסתירה.

			(2) 	אפשרי המציאות (שאר האובייקטים). כלומר מצוי שאי הנחת קיומו איננה מוליכה לסתירה.

			(3) 	נמנע המציאות (ה"נמנעות"). כלומר מצוי שהנחת קיומו מובילה לסתירה.88

			(4) 	אפשרי מבחינת עצמו ומחויב מבחינת סיבותיו. קטגוריה מודלית זו נוצרה כדי לאפיין את השכלים הנבדלים ולמעשה אפשר להרחיבה לכל ההוגים, שכן כולם מחויבים מבחינה זו שהאל הוא סיבתם הרחוקה. קטגוריה זו גם הועברה לתחום של חופש הרצון. ההכרעה האנושית נתפסה בקרב הוגים מסוימים כאפשרית מבחינת עצמה אך מחויבת מבחינה זו שהאל קובע את העתידות.

			הקטגוריה האחרונה איננה נמצאת במפורש בכתבי הרמב"ם, והשתמשו בה הוגים כמו ר' חסדאי קרשקש. לעומת זאת הוגים כמו אבן רשד ורלב"ג לא קיבלו את הפירוק המודלי המרובע, ודחו אותו על הסף.

			לעתים השתמשו שכלתני ימי הביניים במינוח זה ללא הרקע המדויק. אחדים מהם השתמשו ב"מחויב המציאות" כדי לציין שאין לקיומו של אלוהים סיבה חיצונית, והוא עומד בעצמו ועצמאי באופן מוחלט, וב"אפשרי המציאות" כדי לציין שלקיום אובייקטים מחוץ לאל חייבת להיות סיבה כלשהי. מהר"ל השתמש במונחים אלה כהרגלו באופן מגמתי ואנטי פילוסופי כפי שנראה להלן.

			הרחבת חיוב המציאות

			המדרש המשיל את התורה, שהייתה בידיו של הקב"ה לפני מתן תורה, לפרדסו של המלך, וכשבגרו בניו העבירו לידם. כתב מהר"ל בפתיחה לפירוש דברי שמות רבה ל, ט:

			כי כמו שהשם יתברך מחוייב המציאות כן התורה דברים89 מחוייבים ומוכרחים מן השם יתברך אשר סדר וגזר כך,90 ולפיכך לא היה נכנס לתוכו שום בריאה בעולם רק השם יתברך אשר הוא מחוייב המציאות, וכל הנבראים הם אפשרים מצד עצמם כי לא נבראו כי אם לשמש זולתם, אבל מצד עצמם אפשריים, ולא כך התורה שהיא מסודרת מן השם יתברך בעצמו. וכן ישראל הם מחויבים מצד העלה בעצמה, כי כל עלול אף שהוא אפשרי מצד עצמו הוא מחויב מצד עלתו יתברך,91 אבל שאר הנבראים ומלאכי השרת92 אינם מחויבים מצד העלה, כי הם נבראו לשמש זולתם ואין זה דבר שהוא מחויב. [...] עד כי באו ישראל, אשר הם מחויבים מצד העלה יתברך כמו התורה שהיא מחויבת מצד העלה יתברך, כי ישראל נקראו “בנים למקום" כדכתיב בנים אתם לה' אלהיכם (דב' יד, א), כי הבן אינו נברא לשמש את אחר, ולכך על ישראל משפט העלול שהוא מחויב מצד העלה, ולא כן המלאכים אשר שמם יורה עליהם שהם מלאכים שלוחים משמשים לזולתם; ולכך ראויה התורה לישראל בפרט ולא לזולתם, ודבר זה מבואר.93

			מהר"ל הגדיר מחויב המציאות כמי שעומד בעצמו והוא סיבת קיומם של אחרים, ואפשרי המציאות כמי שמשרת את זולתו. ממחויב המציאות נגזרים שני הווים, תורה וישראל, שבזכות מקורם האלוהי הם אינם משרתים אחרים. קטגוריה זו היא מחויב מבחינת סיבתו ואפשרי מבחינת עצמו. כדי לרדת לסוף דעתו של מהר"ל נעמיד את הגישה השכלתנית הרגילה בצדה של גישתו בטבלה זו:

			ושוב, מבחינה צורנית שמר מהר"ל על המבנה המודלי המשולש, לאמור על שלוש הקטגוריות. אולם מבחינה תוכנית הוא שינה לחלוטין את המשמעות של החיוב והאפשרות. את השכלים הנבדלים החליף בשני גורמים פרטניים, תורה וישראל. בכך קודם כל שבר את המדרג המודלי של אלוהים, שכלים וחומריים. ההייררכיה הפילוסופית אבדה את טעמה, ובמקומה באו ההוויות הייחודיות. נוסף לכך הוריד מהר"ל את המלאכים לדרגה המודלית הנמוכה ביותר, שהיא אפשרות המציאות. בכך הראה פעם נוספת שאין לו עניין במלאכים ובמדרג המתייחס אליהם. הוא אדיש כלפי האובייקטים שהפילוסופים ראו בהם את פסגת היקום, ומבחינתו התורה וישראל הם פסגה זו.

			מכאן פנה מהר"ל לפרש את דברי המדרש. משמעות הסיפור שלפיו הקב"ה העביר את התורה לעם ישראל היא ששני האובייקטים הללו קיימים לעצמם וזה לזה, אך לא לשאר ממדי היקום. הקב"ה, התורה וישראל הם מחויבי המציאות (בחלקם או במלואם). שאר ההווים נטמעים בממלכת האפשרות.

			בדיון אחר הציג מהר"ל את התורה כתנאי לקיומו של העולם. לולא התורה היה שב העולם לתוהו ובוהו. ההקשר של הדיון הוא כפיית התורה על ישראל לפי דרשות החכמים. מהר"ל ניסח את מעמדה של התורה ביחס לישראל שקיבלוה בדרך של עיקרון סיבתי: “כי מחויב שיהיה האדם תחת העלה מצד העלה אשר גוזר המצות עליו ובזה האדם הוא תחת רשות העלה, אבל שיהיה תחת העלה במה שהאדם קבל בעצמו עליו גזרת העלה, אין האדם בזה חבור העלה כי ראוי שיהיה על האדם משפט העלול".94 כלומר האדם בתור שכזה הוא יש מצוּוה. מקורו של הציווי חייב להיות אלוהי. מהר"ל הגדיר זאת כדרכו במינוח שכלי. “ראוי שיהיה לאדם השכלי הנהגה שכלית".95 לפיכך כשלעצמו האדם הוא חופשי במעשיו, ויכול לבחור לכאן או לכאן. לעומת זאת מבחינת הסדר האלוהי של ההוויה הוא מחויב להיות מצוּוה. מהר"ל כתב:

			סוף סוף מקרא מגילה קבלת מצוה אחת ממצות התורה שקבלו מעצמם ולא היה זה מצד ההכרח כמו שהיה מתחלה רק שהיה זה מרצונם והקדוש ברוך הוא הסכים על ידם, ובזה היו מקבלים כל התורה מרצונם, שאם המצוה שהיא אחרונה לכל התורה שהיא מקרא מגילה קבלוה מעצמם, כי מי הכריח אותם לדבר זה, מכל שכן שאר מצות שהם קודמים למקרא מגילה שכלם הם ברצון, ובזה כאילו היה תחילה קבלת התורה ברצון, כי הוכיח הסוף על התחלה. ובזה די לבאר כי התורה לישראל ברצון מצד עצמם אבל הכרחי היה להם מצד השם יתברך כאשר ראוי לכל הדברים אשר הם שלמות העולם שראוי שיהיה מוכרח ואינו אפשרי.96

			לפי הדרש קבלו ישראל על עצמם את מצוות מגילה באופן וולונטרי, והקב"ה הסכים עמם.97 באופן כזה נחשף, שהתורה כולה התקבלה על ישראל מתוך בחירה. אולם קודם הראה מהר"ל, שהתורה היא הכרחית לישראל. ומכך שאופי הציווי הוא דו צדדי: מצד הקב"ה הוא מחויב בעוד שמצד ישראל הוא אפשרי. הדגם של אפשרי מבחינת עצמו ומחויב מבחינת סיבותיו מופנה כעת לסמכות הציווי התורני. מצד עצמה ניתנת שמירת התורה להכרעתו האישית של כל אחד ואחד. אך מצד נותנה, הקב"ה, היא סדר העולם והאדם כאחד. בתור שכזו התורה היא הכרחית ואיננה תלויה ברצון כל אחד ואחד.

			(ד) השגחה

			בהגות של ימי הביניים הופיעו שני מודלים עיקריים של השגחה. מודל אחד יצר זיקה (חיובית או שלילית) בין ההשגחה האלוהית לבין כל משרע המציאות. מודל שני חילק בין התחומים או הממדים שבהם חלה ההשגחה האלוהית לבין ממדים שאינם נכללים בהשגחה. הממדים הראשונים כפופים לחוקיות מהותית וקבועה בעוד שהממדים השניים נתונים למקריות. המודל הראשון אפיין תפיסות של תאולוגים, כאלה שהושפעו בדרך זו או אחרת מהכלאם (התאולוגיה המוסלמית, שעקרונותיה התנסחו גם בסוף החלק הראשון של מורה הנבוכים וכך נפרסו בפני חלק גדול מהוגי המאה השש עשרה), ותפיסות של מקובלים רבים. המודל השני אפיין את תפיסת הרציונליסטים.

			ואכן בחינת ההגות השכלתנית מגלה, כי אחת הסוגיות שבהן נתהוו מדרגים והבחנות בין דרגות המציאות היא ההשגחה. להגות השכלתנית הבתר מימונית היה מחוור, שההשגחה האלוהית מתנהלת על פי מדרג ישותי. להוגים אלה לא היה ספק בכך שאין דין ההווים הנצחיים, דהיינו גרמי השמיים והמניעים שלהם, השכלים הנבדלים, כדין ההווים הנפסדים. ובאותה מידה אין דין ההווים שיש להם אפשרות להיות נצחיים, כמו בעלי השכל (בני אדם), להווים שאין להם אפשרות כזו.

			ההשגחה עצמה התחלקה להשגחה כללית, שעניינה שמירת המין, ולהשגחה פרטית, שעניינה התייחסות לפרט ולהווייתו כפרט. לשכלתנים היה ברור שבעלי החיים, למשל, נכללים תחת שמירת המין כשם שהיו משוכנעים בכך שגרמי השמיים האציליים נכללים תחת ההשגחה האישית. הדיונים נחלקו לגבי בעלי השכל ומידת שייכותם להשגחה אלוהית פרטית. כך נוצר מדרג מציאותי מן הכלל אל הפרט. וכרגיל, דיונו של הרמב"ם בחלק השלישי של המורה הוא מוקד ההתייחסות של השכלתנות הבתר מימונית. הוגים אחרים שילבו עקרונות אסטרולוגיים בתאוריות אלה. 

			מהר"ל בנה את רעיונותיו על ההשגחה מתוך פילוס דרך צורני במבנה השכלתני שתואר לעיל בקצרה. והנה לרעיונות אלה זיקה למדרגי המציאות. נבחן כעת תרומתה של תפיסת ההשגחה לדגמים שאימץ.

			היות מושגח

			מהר"ל זיהה את ההשגחה בראש ובראשונה כשמירת הסדר הקוסמי, דהיינו הפעילות על פי החוקיות האלוהית הטרנסצנדנטית מחד גיסא והפעילות על פי החוקיות הטבעית מאידך גיסא.98 הוא קבע מפורשות בדרשה שדרש לשבת הגדול בשנת 1589, “כי המשגיח מסדר כל מין ומין בפני עצמו עד שהכל מסודר, כי כאשר תראה סדר במדינה תדע כי יש מלך מסדר הכל, וכאשר אין סדר להם תדע כי אין להם מלך".99 בדרך זו פירש מהר"ל את המכות כמעידות על הידיעה וההשגחה האלוהיות. כדרכו הציג מהר"ל מסגרת צורנית בסגנון שכלתני, על פי ההנחות הבאות:

			 

			(א) 	שתי האלטרנטיבות הן או להיות מושא להשגחה או להינתן למקריות.

			(ב) 	שתי אלטרנטיבות נוספת הן השגחה כללית או השגחה פרטית.

			(ג) 	האדם בתור שכזה הוא מושגח, כגישתו של הרמב"ם במורה ג, יז (על פי “ואשר אאמינהו אני").100

			כדרכם של שכלתנים קבע מהר"ל, שראוי יותר שההשגחה תאפיין את ה"עליונים".101 אדם בתור שכזה הוא מושגח מפני שנפשו נגזרת מהעליונים. נמצאנו למדים, כי המדרג של האדם והבריאה הוא מהותי להבנת ההשגחה האלוהית. בדיון של מהר"ל ביחס שבין המלאכים והאדם מצוי מדרג משולש של הבריאה. וכה כתב:

			ודרשו זה מן הכתוב כי מלאכיו יצוה לך לשמרך בכל דרכיך (תה' צא, יא) מי הוא גדול השומר או הנשמר.102 וזהו באמת דעת חכמים, וקראו המלאכים והגלגלים שהם עבדים משמשים אל הנבראים, וכדכתיב בקרא ויתן אותם אלהים ברקיע השמים להאיר על הארץ (בר' א, יז), הרי כי תחלת בריאתם היה כדי לשמש את העולם ולא נבראו לעצמם כלל, והאדם הוא עיקר הבריאה,103 שהכל נברא בשבילו, והוא בלבד כל המציאות לא זולת זה. ועם שהאדם הוא בעל חומר הנה מצד צלם אלהים שנברא בו יש לו מעלה מושגח מן העליונים, וכמו שמבואר במקום אחר אשר בשביל מעלת צלם הזה שייך אליו התורה104 [...] ולפיכך הידיעה בתורה שהוא השלמת האדם שהוא היותר חשוב והוא עיקר המציאות מצד צלמו שהוא צלם אלהים, בדבר זה אפשר שיקנה ההצלחה לא בדבר שאין עיקר המציאות.105

			מדרג המציאות הוא אפוא כדלהלן:

			(א)	הקב"ה, שהוא המשגיח.

			(ב)	האדם, שהוא כוליות הבריאה (היקום התת ירחי מבחינת חומרו והמלאכים מבחינת צלם האלוהים שלו).

			(ג)	המלאכים, שנועדו לשרת את העולם התת ירחי.

			(ד)	הגלגלים.

			(ה)	העולם התת ירחי.

			מהר"ל השתמש במדרג הקלסי של השכלתנות בימי הביניים, של אלוהים — מלאכים (שכלים נבדלים) — גלגלים — אדם. אולם בימי הביניים ציין מדרג זה לא רק מערך אונטולוגי אלא גם מערך של חשיבות וערך. מבחינה אונטולוגית האל הוא המשפיע את השכלים הנבדלים (בהנחה שמדובר בהאצלה), ואלה מנביעים מתוכים את הגלגלים, והעולם התת ירחי נובע מהגלגלים (אם מקבלים את גישת ההאצלה). ומבחינה של מעמד ההווה וערכו כל שכבת מציאות נעלית מקודמתה מבחינת תכונותיה הטבעיות. כשם שהאל נעלה מהשכלים הנבדלים (מלאכים) כך הם נעלים על הגלגלים וכן הלאה. מהר"ל קיבל את המדרג האונטולוגי של השכלתנות הביניימית אך לא את המדרג הערכי שלה. הוא הציב את האדם מעל הגורמים האחרים, והראיה לכך היא היותו נתון להשגחה. הוא גם השתמש בעובדת היות האדם בתור שכזה מושגח, אולם בניגוד לתפיסה המימונית שזקפה עובדה זו לשכלו של האדם הוא מייחס אותה לצלם אלוהים שבו, שהמצוות משקפות אותו (“שהרי מצות עשה רמ"ח כמספר אברי האדם").106

			מה המשמעות של אמירת המהר"ל, שהאדם הוא צלם אלוהים, ועל כן הוא מושגח? אף כאן השתמש מהר"ל בדגם שכלתני: צלם אלוהים מבטא את תפיסת האדם ככוליות היקום הגשמי.107 התפיסה השכלתנית של ימי הביניים החילה את הידיעה האלוהית ואת ההשגחה על הכללים ועל האובייקטים הנצחיים, מאחר שהם אינם משתנים. תפיסת השלמות האלוהית כסטטית, הומוגנית וכוללנית חייבה את ההשגחה על הכללים. מהר"ל קבע מעין טיעון סמוי כדלקמן: 

			(א) 	ההשגחה האלוהית חלה על המינים הכלליים. 

			(ב) 	האדם הוא כללי במובן זה שהוא כולל את הבריאה כולה (כמשמעות “צלם"). 

			ולכן — 

			(ג) 	האדם נכלל בהשגחה האלוהית.

			וכרגיל השתמש מהר"ל במהלך אירוני. לכאורה הוא מיזג את השכלתנות של ר' אברהם אבן עזרא ושל הרמב"ם, כדרך שעשו זאת במאה הארבע עשרה.108 בפועל הוא שינה באופן מהותי את המשמעות של המקורות הללו, והפך אותם על פיהם: אדם מושגח מפני שהוא שומר את המצוות. כמו שלפי הרמב"ם במורה ג, יח הידיעה היא העילה להשגחה, ורמת ההשגחה כרמת הידיעה כך אף לפי מהר"ל. אלא שהרמב"ם התכוון לידיעה מדעית בעוד שמהר"ל — לידיעת התורה.109 הרמב"ם התכוון בעיקר לידיעה הכללית של העצמים הנצחיים והתהליכים המתמידים בעוד שמהר"ל — לידיעה של האדם כהווה שומר תורה. הרמב"ם התכוון לידיעת הנצחיים מפני שסבר שהגלגלים נעלים על האדם בעוד שמהר"ל התכוון לידיעת התורה מפני שסבר שהאדם נעלה על הגלגלים ולמעשה על כל הוֹוי היקום החומרי.

			דגם מגי אסטרלי

			בחיבור “תפארת ישראל" הזכיר מהר"ל את הדינמיות של ההשגחה, אף כי לא הבליט אותה. הוא ציין שאדם מושגח מעצם הגדרתו כצלם אלוהים, וכי תורה ומצוות הופכים אותו לכזה. בדרשת שבת הגדול כונן את ההשגחה על הפעילות, ובדבריו יש גוון של דגם מגי אסטרלי. מהר"ל הקביל את ההשגחה לשכינה. כשירד יעקב מארץ ישראל בעקבות יוסף “הוריד את השכינה למצרים עמו".110 המצרים ששעבדו את ישראל גרמו להשגחה שתסתלק בעוד שבכוחם של צדיקים להוריד כביכול את ההשגחה לעולם הארצי (“מורידים השכינה לארץ").111 הוא הוסיף וכתב כפירוש לדברים הנודעים של המדרש על אמונתו של אברהם אבינו (“הציץ על הבירה אמר לו אני הוא בעל הדירה"):112

			אמנם רבי יצחק סובר כי לכך לא הזכיר קודם צדקת אברהם,113 כי מה שנגלה עליו הקב"ה היה זה כמו תשובה לאברהם שהיה מתמיה ואמר תאמר שאין מנהיג לבירה זאת, כי ראה כי נסתלקה ההשגחה מן העולם, ודבר זה היה ביותר על ידי מצריים שהיו בימי אברהם, עד שראה הבירה דולקת לגמרי, כלומר בלתי מושגח ובלתי מסודר, כי בימי אברהם השכינה היה ברקיע שביעי,114 ועזב העוה"ז ונטש אותו כאילו ח"ו אין כאן מנהיג לבירה להציל אותה, ונגלה עליו הש"י ואמר לו לך לך מארצך וממולדתך ומבית אביך (בר' יב, א), כלומר כי אין ראוי להיות ההשגחה בך ובזרעך כל זמן שאתה עם הרשעים, ובפרט כאשר יש לך חבור אליהם, כגון שהם ארצו ומולדתו ובית אביו, ולכך אין השגחה בך בשביל הרשעים שהוא מתחבר אליהם, ועל זה אמר לך לך מארצך וממולדתך ומבית אביך, זכר כאן שלש פרישות, שיש לאדם חבור אל ארצו ואל משפחתו ואל בית אביו, וצריך אליו שלש פרישות שבזה נפרד לגמרי, ואמר אל הארץ אשר אראך, והיא א"י [=ארץ ישראל] אשר שם ההשגחה בפרט, דכתיב עיני ה' אלהיך בה מראשית השנה עד אחרית שנה (דב' יא, יב), ולפיכך א"י מיוחדת להשגחה, ואז תהיה ההשגחה בך ובזרעך, ולפיכך אברהם כאשר ראה סלוק ההשגחה כאילו ח"ו אין אלהים, היה מקריא שם אלהים בעולם115 דכתיב ויקרא (בר' יג, ד) וגו', ובגמרא במסכת סוטה מלמד שהקריא אברהם שמו בפי כל העולם, לאחר שאכלו ושתו עמדו לברכו אמר להם וכי משלי אכלתם והלא ממי שאמר והיה העולם אכלתם, עמדו וברכו ושבחו למי שאמר והיה העולם ע"כ.116

			ההשגחה נתפסת כמותאמת למדרג המציאות. המדרג מורכב מהרקיעים, שבעה במספר, ומהעולם החומרי. סביר להניח שמהר"ל התכוון לדגם של שבעת כוכבי הלכת.117 מיקומה של ההשגחה נקבע לפי מעשי האדם. לפי הצורך הדרשני ביקש מהר"ל לראות רצף בדחיקת ההשגחה מהמצרים בימי אברהם למצרים בימי משה. הוא טען, כי ההתנהגות המופקרת של המצרים דחקה את השכינה לדיוטה העליונה כך שהעולם נעזב כולו למקריות. דחיקת ההשגחה של המצרים השפיעה גם על האומות האחרות כמו הכשדים, ועל כן אברהם לא היה יכול לזכות לה בחרן. ההבנה של אבי המאמינים הייתה, שלא ייתכן שאין השגחה, ורק החטא של המקום מרחיק אותה. ועוד הבין, כי רק ארץ ישראל לא שייכת למדרג הטבעי ולפיכך לא ניזוקה. ארץ ישראל מושגחת בהשגחה פרטית. ושוב, מהר"ל המשיך באימוץ הדגם המגי האסטרלי, כשהדי גישותיו של אבן עזרא מהדהדות בגישתו. ארץ ישראל “מיוחדת להשגחה", ועל כן ניתן להוריד בה את ההשגחה על פי הדגם של הורדת הרוחניות והדגם של מקומות מיוחדים, שאבן עזרא פיתח מהבחינה האסטרולוגית. מבחינה זו ניתן למצוא את עקבות הגות הרנסנס, שהדגם המגי האסטרלי היה נוכח בה בהדגשה.118 אמנם הוא איננו מבריח את הגות מהר"ל, אולם ניתן לעתים למצוא את השפעותיו על כתביו.

			עצם ומקרה

			המונחים “עצם" ו"עצמות" מופיעים בכתבי מהר"ל תדיר. לעתים הנגיד את העצם למונח אחר. למשל, הוא חצץ בין “עצם" ל"תואר" ביחס לאלוהות. העצמות היא מתמידה בעוד שהתואר האלוהי משקף את הפעולה, שהיא נעשית לפרקים. לכן טען מהר"ל, שזיקתו של הקב"ה לישראל היא עצמותית מאחר שהיא נצחית.119 מהר"ל אף חילק פעמים רבות בין עצם ומקרה, וחלוקה זו נצרכת להבנת הידיעה האלוהית המאפשרת את ההשגחה. במערכת המשמעויות של הגות ימי הביניים התייחסה החלוקה למישור הישותי, דהיינו אובייקט ותכונות, ולמישור האופניי, כלומר אירוע הכרחי ואפשרי (קונטינגנטי). מהר"ל יצק כדרכו למונחים “עצם" ו"מקרה" משמעויות אחדות. על פי רוב המקריות היא הקונטינגנטיות. כלומר מקרה מציין אפשרות. מהר"ל הדגים: 

			אם יאמר אחד “ראובן הוא בבית זה", והאמת שהוא בבית, מכל מקום לא נקרא דבר זה שהוא אמת, מצד כי אפשר שלא יהיה בבית; ועם שהוא אמת דבר זה הוא במקרה. וכאשר יאמר האדם “ראובן איננו בבית" הוא שקר אבל הוא שקר במקרה, כי היה אפשר שיהיה בבית.120 

			הפסוק “ראובן בבית זה" הוא פתוח, מאחר שאיננו מציין מועד מדויק. לכן קבע מהר"ל שהוא מקרי, ואיננו נתון לערך אמת כלל. גם אם ראובן בבית ברגע זה, אין הפסוק אמתי. וליתר דיוק: אין הפסוק אמתי מבחינה עצמותית (סובסטנציאלית). מהר"ל הבחין בין אמת מקרית לאמת עצמותית ובין שקר מקרי לשקר עצמותי. אמת ושקר מקריים מאפיינים פסוקים פתוחים, שמהר"ל כינה אותם “מקריים". לעומת זאת העצמות היא הכרחית ואין בה אפשרויות כלשהן. פסוקי התורה, טען מהר"ל, הם כולם עצמותיים. כשתורה קובעת עובדה, הרי שעובדה זו איננה קונטינגנטית כלל. דברי תורה “מציאותם הכרחי".121 לפיכך ערך האמת שלהם נקבע באופן מוחלט. 

			נמצאנו למדים, כי יש תכונות קונטינגנטיות ויש תכונות סובסטנציאליות והכרחיות. התנהגות היקום מזה וטענות התורה מזה הן עצמותיות: 

			כי כל דברי תורה הם מוכרחים להיות ואין מציאותם122 במקרה, כמו שסדר העולם בעצם ואינו במקרה, שדבר זה הכל מודים שאין העולם מציאותו במקרה,123 כך הם כל דברי תורה.124 

			ההגדרות הנורמטיביות של התורה הן עצמותיות. מעתה נוכל להגדיר בבירור: “אהרן בבית זה" הוא אמתי באופן מקרי (כשאהרן בבית). ואילו “אהרן הוא כהן" הוא “אמת בעצם".125 כל כך משום שפסוקי התורה הם סגורים ועל כן הכרחיים: “אהרן כהן" הוא פסוק אמתי בכל המקומות ובכל הזמנים. מהר"ל הציג אפוא עמדה הנעה מאירועים לעצמים, והגדיר את העצמות כתכונה או אירוע הכרחיים ואת המקרה כקונטינגנטי. כפי שנראה להלן, מהר"ל עתיד לטעון שהידיעה האלוהית חלה רק על העצם ולא על המקרה.

			מדד ערכי

			נוכחנו לדעת, כי ההשגחה האלוהית היא מקור לא אכזב למדרג האונטולוגי והקוסמי. היא אף מאפשרת לעקוב אחר השלבים השונים של הסדר הקוסמי. בד בבד עם רציפות העולם החומרי והטרנסצנדנטי מתקיימים מדרגים אחרים של המציאות, והמדרגים הללו הולמים את האינטרס הרעיוני והפולמוסי של מהר"ל. 

			לבסוף ראוי לציין, כי מהר"ל יצר סולם ערכים הפוך לזה שהציעה השכלתנות, כדי לשקף את עמדתו הממשית בסוגיה זו, ולשם כך נזקק למושגי העצם והמקרה. את העמדה השכלתנית הציג מהר"ל כך:

			כי המכחישין מכחישין בהשגחת השם יתברך ובידיעתו, שאין לו ידיעה בפרטים כלל.126 וזה מפני כי רבוי הפרטים הם במקרה, אינם בעצם, ואין בידיעת השם דבר במקרה, רק יודע דבר שהוא בעצם, כי המקרים משתנים, ואין ידיעתו משתנה. גם אומרים כי מפני השפלות והפחיתות הדברים ההם, הוא יתברך לא ישגיח באותם שכל כך נמאסו. ועל אלו שתי דעות של הכחשה בנו את הכחשתם; אם שהפרט מצד שהוא דבר במקרה, אם מצד השפלות והפחיתות שלהם.127

			מהר"ל קשר את שתי הסוגיות, הידיעה האלוהית וההשגחה האלוהית. לדידו העמדה השכלתנית שוללת השגחה בפרטים משתי סיבות:

			(א) 	ריבוי הפרטים הוא מקרי. ראינו לעיל שהמקרה הוא קונטינגנטי מעצם הגדרתו. ידיעת פרטים רבים מחייבת את האל להכרת משתנים וקונטינגנטיים בעוד שידיעתו חלה רק על עצמים קבועים.128

			(ב) 	האובייקטים של העולם החומרי הם פחותי ערך ומעלה. על כן הידיעה האלוהית לא חלה עליהם.

			ממילא כאשר אין ידיעה אלוהית של הפרטים הרי אין גם השגחה עליהם. מהר"ל דחה את הגישה הפילוסופית השכלתנית בהסתמך על האגדה התלמודית, שלפיה הקב"ה מבחין בין טיפה לטיפה.129 

			כחלופה לגישה השכלתנית יצר מהר"ל בחיבורו “גור אריה" מדרג הפוך של השגחה, שבפסגתו נמצאת ההשגחה הפרטית של הקב"ה בכבודו ובעצמו. הוא הבהיר, כי מבנה מכות מצרים היה לפי העיקרון, “כי זה מעלה יתירה ורוממות גדול להשגיח בפרטים".130 השגת פרעה הייתה הדרגתית, והיא הופכת לפרדיגמה של סולם השגחה. ואלה שלביה:

			(א) 	שלוש המכות הראשונות (דצ"ך) מיוחסות בידי פרעה להשגחה כללית. 

			(ב) 	שלוש המכות האמצעיות (עד"ש) מיוחסות להשגחה פרטית, שכן ארץ גושן הובדלה מהן. ההבחנה בין מקום מושבם של ישראל למצרים הבהירה שמדובר בהשגחה המותאמת לפרטים. 

			(ג) 	ארבע המכות האחרונות (באח"ב) נועדו להבהיר את ייחוד האל, שכן רק הוא היה מסוגל לחולל אותן. 

			מהר"ל רמז בפירוש העל שלו לביאור רש"י למקרא, שלא די בהבחנה שבין העולם החומרי לעולם הטרנסצנדנטי, שהוא מקור ההכרעות הנוגעות לעולם הארצי החומרי. בפסגת העולם הטרנסצנדנטי ניצב האל, והוא מזהיר בייחודו, בקדושתו ובדרגתו הבלעדית כפי שכבר ניכר היה במבנה המכות. 

			נמצאנו למדים, שבניגוד למדרג השכלתני, שהציב את הכללים ואת ההשגחה עליהם בראש הסולם האיכותי, מהר"ל הפך את הסדר הערכי של השכלתנות על פיו והציב את ההשגחה הפרטית בפסגה כשם שכבר הציב את הזיקה העצמותית של הקב"ה לעם ישראל מעל התארים האלוהיים.131 

			ההבחנה בין העולם הארצי לטרנסצנדנטי איננה נעוצה אפוא בכלל ופרט אלא בחומר וברוח או בחיוב ובשלילה. מדרג ההשגחה נועד ליצור בעקיפין רצף בין העולם הארצי, שבו נמצאים הפרטים, לבין הקב"ה העומד בראש הסולם. ואכן אין ספק בכך, שההשגחה הפרטית היא התפיסה האיכותית ביותר לפי המהר"ל. אולם הקב"ה מקיים השגחה כזו ממרום עמדתו, ולא בשפע מדרגי.132 כלומר המדרג של ההשגחה יוצר רושם של רצף, אך למעשה הוא שומר על הדיכוטומיה שבין הארציות לטרנסצנדנטיות.

			(ה) סיכום

			הגותו של מהר"ל נעה אפוא בין שני דגמים אונטולוגיים: הדגם האחד הוא הדיכוטומיה שבין העולם החומרי לעולם הטרנסצנדנטי, והדגם השני הוא הרצף שבין העולמות הנחלקים לשלושה, העולם הטרנסצנדנטי (דהיינו עולם הישויות שאינן ניתנות להגדרה מדעית להבדיל משכלים נבדלים), האמצעי (הגלגלים) והארצי. ואם תמצא אמור הדגם האחד הוא שלילה מוחלטת (ביחס למציאות שמעבר) והדגם השני הוא חיוב כלשהו, כלומר אמירה לגבי מעורבותו של העולם הטרנסצנדנטי בעולם הארצי וזיקתו אליו. לפיכך החיוב איננו מבחינת התוכן של הטרנסצנדנטי אלא מבחינת רציפותו ותפקודו. בדגמים אלה יש חותם של מסורות ההגות היהודית השכלתנית בימי הביניים וגם של המגמות הרעיוניות בתקופת הרפורמציה. כמובן, מהר"ל רתם את הדגמים לאינטרסים של הגותו.

			בפרק זה הראיתי, כי המדרגים שמהר"ל הציב עומדים רק לכאורה במתח עם המובחנות בין העולם החומרי לעולם שמעבר. למראית עין הם מעיבים על התפיסה השלילית של העולם הטרנסצנדנטי, תפיסה שנועדה לחשוף את חסרונותיה של התבונה. אבל אין כאן מתח אמתי, מאחר שמהר"ל שמר בקנאות על הנבדלות של העולם שאיננו חומרי ועל השלילה של היומרה למפות אותו או אפילו לומר היגדים חיוביים עליו. הוא איננו מציע מדרג של הנבדלים, וליתר דיוק הישויות הטרנסצנדנטיות, אף כי הוא מציב סימנים לכך שהוא מודע היטב למסורות על המדרגים האלה, כי אם של זיקותיהם למציאות הארצית בלבד. בין כך ובין כך תשומת הלב עוברת כולה לעולם החומרי ולפעילות האנושית. אם נשים לבנו למדרג שיצר מהר"ל על פי ששת סדרי המשנה נמצא, שההייררכיה האמתית נמצאת בעולם החומרי, מהאובייקטים ועד לפעילות. בסופו של דבר ההשתקפות של העולם הטרנסצנדנטי נמצאת בתורה ובמעשה המצווה. המדרג מתחיל מהשמים והארץ (החומריים כשלעצמם) ועד לפעילות הדתית. אין היגד לגבי העולם שמעבר, למעט הרפלקסיה שלו בעולם הארצי. מהר"ל ביקש להבהיר, כי הפעילות והעשייה הם המוקדים של העולם הטרנסצנדנטי מאחר שהתבונה לא תספק את הצורך בהם. והפעילות אכן מסתמכת על הרצף והזיקה שבין המציאויות. 

			אף ההשגחה מבהירה למתבונן, שאפשר לדבר על הזיקה שבין הטרנסצנדנטי לארצי, וגם להצביע על ההשתקפויות שלו. אולם הטרנסצנדנטי כשלעצמו נותר שלילי. מהר"ל רמז עליו בהצלבות של טרמינולוגיות, שכלתנית ולעתים גם קבלית, אולם בסופו של דבר הפעילות בלבד מסבירה אותו. פעילות זו היא רובה ככולה מרוכזת במעשה המצוות, אבל מהר"ל לא נמנע גם מהרמז לדגם המגי האסטרלי. 

			אם נשוב לשני הדגמים האונטולוגיים, נמצא שהראשון מצוי והשני רצוי, ואם תמצא אמור הראשון הוא מציאותי בעוד השני נועד להתיישר עם הספרות ההגותית של ימי הביניים. הדגם הדיכוטומי הוא בסופו של דבר ההיגד האונטולוגי הנכון והמציאותי. הרצף מושג באמצעות התערבות במצב הישותי, לאמור הפעילות הדתית. אולם העולם כשלעצמו בנוי מעולם חומרי, קיומי, עצמותי ומעולם טרנסצנדנטי בעל אותם תארים (קיומי ועצמותי). העולם החומרי מוגדר באופן חיובי והטרנסצנדנטי — באופן שלילי. מהר"ל הביע חוסר עניין כמעט מופגן במבנה ובשכבות של העולם הטרנסצנדנטי. כרטיס הכניסה לעולם הטרנסצנדנטי נמצא בעולם החומרי, והוא עניינו המרכזי של מהר"ל. הרציפות משמעה אך ורק עצם ההתערבות של העולם שמעבר בעולם הארצי. ריכוז הדיון ומיקוד היוזמות בעולם הארצי מבטא מבחינות רבות את רוח הרפורמציה, וזהו היבט נוסף של זיקת מהר"ל לסביבתו, שלא הובלט בדיון לעיל בפרק הראשון. מהר"ל התייחס לפעילות הארצית של יחיד, של החברה ושל האומה כזירת העניין הדתי, ובכך יש לא מעט נטיות קלוויניסטיות כפי שכבר טען מרטין בובר בספר הקטן שחיבר, “בין עם לארצו". ניתן לראות עיקרון זה למשל בהוראה שניתנה לאברהם לעלות לארץ כנען, מאחר ששם אין חברת רשעים כמו שהייתה בחרן.

			נשוב ונקבע: המדרגים מתאפשרים בזכות העובדה, שהתורה היא סדרו של עולם. אופייני המהלך שנקט מהר"ל, שסדרי משנה מורים על סדר היקום החומרי. הוא דבק בגישה, שרק פשוטם של מקורות והפרשנות שאיננה שכלתנית מעניקים את זווית הראייה הנכונה על היקום ורישומי העולמות העליונים החרוטים בו. אולם השיבה לתורה איננה ביבליוצנטרית כמו בתנופה של רפורמציה, אלא שילוב בין תורה שבכתב ותורה שבעל פה. על כן דווקא סדרי המשנה מכתיבים את סדרו של עולם.

			נמצאנו למדים, כי הדיון במדרגים ובחלקי המציאות משקף את אחידותה של הגות מהר"ל ואת יציבות המגמות שהציבה לפניה. חרף רוחב היריעה של הכתבים ועושר התבטאויותיהם ועל אף הפרשנויות הנרחבות, הצליח מהר"ל לשמור על הקו הרעיוני בעקיבות יוצאת דופן. והקו הרעיוני אכן מתמצה באדישות כלפי העולם הטרנסצנדנטי והשיבה לעולם החומרי ולפעילות הדתית.

					70	מינוח זה כשהוא מועבר לפסים אחרים ניכר למשל אצל ר' שלמה אפרים מלונטשיץ, שכתב על מסעות אברהם דרומה “אולי רצה להתחכם באלהיות" (כלי יקר לבר' יב, ט, הוצאת ש"ה מרמרוש, בני ברק תשמ"ה, א, עמ' סב). מהר"ל השתמש ב"אלוהיות" בעיקר כתואר למצוות.

				

				
					71	וכבר נידונה סוגיה זו באריכות בפרק השני של הספר ד' רודרמן, מחשבה יהודית ותגליות מדעיות בעת החדשה המוקדמת באירופה, ירושלים תשס"ג.

				

				
					72	על מונח זה ראו לעיל עמ' 202 הערה 70.

				

				
					73	ראו למשל י' קרמר, “על אריסטו והמתודה המדעית לפי הרמב"ם", בתוך מ' אידל, ז' הרוי וא' שביד (עורכים), ספר היובל לשלמה פינס במלאת לו שמונים שנה, ב, ירושלים תש"ן, עמ' 224-193.

				

				
					74	גבורות ה', הקדמה שנייה, עמ' טו.

				

				
					75	ראו דרך חיים לאבות א, יח, נז טור א; שם ה, טו, רנה טור א; שם ו, ט, שיג טור א.

				

				
					76	נצח ישראל, פרק טו, פח טור ב. לעומת זאת ב"דברים העליונים", לאמור בעולם הטרנסצנדנטי, “אין הצורה מוטבעת בחומר" (גבורות ה', פרק טז, עז טור ב). על הזיקה שבין חומר לצורה בעולם הגלגלים ראו R. Glasner, “The Question of Celestial Matter in the Hebrew Encyclopedias”, in S. Harvey (ed.), The Medieval Hebrew Encyclopedias of Science and Philosophy, Dordrecht, Boston & London 2000, pp. 313-334

				

				
					77	גלנזר, שם.

				

				
					78	נצח ישראל, פרק לא, קמו טור א. 

				

				
					79	באר הגולה, באר שישי, קט טור ב — קי טור א. הדברים נאמרים כפירוש לפסחים צד ע"ב; ברייתא דמזלות, ד.

				

				
					80	ראו למשל A. Altmann, Studies in Religious Philosophy and Mysticism, London 1969, pp. 41-72; M. Idel, “The Ladder of Ascention: Reverberations of a Medieval Motif in the Renaissance”, in I. Twersky (ed.), Studies in Medieval Jewish History and Literature, II, Cambridge, MA 1984, pp. 83-94. על המוטיב במאה החמש עשרה ראו למשל ד' שוורץ, “לאופיין ולמקורותיהן של דרשות ר' אפרים בן גרשון", עלי ספר כא (תש"ע), עמ' 98-97.

				

				
					81	על פי בר' כח, יב. ארבעת השלבים בסולם הם העולם הארצי, העולם האמצעי (גרמי השמיים), העולם העליון (ר' שלמה אפרים לא פירש במה מדובר, ומן הסתם התכוון להווים הרוחניים ולא לשכלים הנבדלים בהכרח) והקב"ה.

				

				
					82	על פי שם שם יג.

				

				
					83	כלי יקר לבר' א, א (א, עמ' כא-כב). ראו עוד כלי יקר לבר' כח, יב (א, עמ' קיא).

				

				
					84	כלי יקר לבר' א, א (שם). לא ברורה בדיוק כוונתו של ר' שלמה אפרים ב"חקירה". לכאורה המשמעות היא בחינה עיונית, המסתמכת על התבונה ועל מסורות שאין להן אחיזה ישירה במקורות. על מעשה ארבעה שנכנסו לפרדס כתב ר' שלמה אפרים, “ורמז במצוה זו [איסור אכילת גיד הנשה] לדורות למנוע מישראל החקירה בנסתרות [...] כי יש לחוש פן יהרסו שכלם ויבואו לידי אפיקורסות, כי לא רבים יחכמו להבין כל הסודות על מתכונתם, מצד היות שכלם עובר בעמק עכור, כי הבלי העולם הזה וחמדותיו מבלבלין שכל האדם" (כלי יקר לבר' לב, לג [א, עמ' קלא]). מכל מקום לא ברור ש"חקירה" מבטאת בהקשר זה עיון פילוסופי, ונראה שר' שלמה אפרים כלל גם (או רק) עיון מיסטי במונח.

				

				
					85	על פי איוב לא, ב.

				

				
					86	כלי יקר לבר' א, לא, שם א, עמ' כט. רעיון האדם כמקשר בין העולמות רווח ביותר. ראו למשל מהר"ל דרך חיים לאבות א, יח, נח טור ב.

				

				
					87	ראו למשל א' רביצקי, “אפשרות המציאות ומקריותה בפרשנות הרמב"ם במאה הי"ג", דעת 3-2 (תשל"ח-תשל"ט), עמ' 79-67; A. Altmann, Studies in Religious Philosophy and Mysticism, pp. 108-127; S. Rizvi, “Roots of an Aporia in Later Islamic Philosophy: the Existence-Essence Distinction in the Philosophies of Avicenna and Suhrawardi”, Studia Iranica 29 (2000), pp. 61-108.

				

				
					88	ראו למשל F. G. Hourani, “Ibn Sīnā on Necessary and Possible Existence”, Philosophical Forum 4 (1972), pp. 74-86

				

				
					89	בדפוס ראשון “דבריה" (על פי מהדורת הרטמן, עמ' רסא).

				

				
					90	מהר"ל כינה את התורה במפורש “מציאות מחויב" ו"מחוייב המציאות" (תפארת ישראל, פרק יח, עמ' נט טור א). חיוב המציאות שם מוצג כניגוד להעדר, דהיינו ממשות.

				

				
					91	על קטגוריה זו ראו לעיל פרק ראשון.

				

				
					92	בדפוס ראשון “ומכחישי ה'" (על פי מהדורת הרטמן, עמ' רסב).

				

				
					93	תפארת ישראל, פרק יז, נו טור א.

				

				
					94	שם פרק לב, צה טור א — טור ב.

				

				
					95	שם צה טור א.

				

				
					96	שם צה טור ב. ראו עוד גור אריה לשמ' יט, יז.

				

				
					97	ראו מכות כג ע"ב; עבודה זרה ב ע"ב; שבועות לט ע"א.

				

				
					98	ראו חידושי אגדות, ד, קכה טור א. על תפיסת הסדר של מהר"ל ראו לעיל פרק שני.

				

				
					99	דרוש נאה לשבת הגדול, בתוך הגדרה של פסח, רז טור א. 

				

				
					100	ראו למשל Ch. Touati, “Les deux theories de Maimonide sur la Providence”, in S. Stein & R. Loewe (eds.), Studies in Jewish Religious and Intellectual History Presented to Alexander Altmann, Alabama 1979, pp. 331-343

				

				
					101	חידושי אגדות, שם.

				

				
					102	בראשית רבה עח, א (מהדורת תאודור ואלבק, עמ' 918).

				

				
					103	על תפיסה זו, המתעמתת עם דברי הרמב"ם במורה ג, יג ראו לעיל פרק שני.

				

				
					104	ראו להלן עמ' 242-230.

				

				
					105	תפארת ישראל פרק יב, מ טור ב — מא טור א. ראו B. Safran, “Maharal and Early Hasidism”, in Idem (ed.), Hasidism: Continuity or Innovation?, Cambridge, MA & London 1988, pp. 51-53; י' יעקבסון, “צלם אלוהים ומעמדו כמקור רעתו של אדם לפי המהר"ל מפראג", דעת 19 (תשמ"ז), עמ' 136-103.

				

				
					106	שם מא טור א.

				

				
					107	ראו להלן פרק רביעי.

				

				
					108	ראו ד' שוורץ, ישן בקנקן חדש: משנתו העיונית של החוג הנאופלטוני בפילוסופיה היהודית במאה ה־14, ירושלים תשנ"ז.

				

				
					109	מבחינת דגם החשיבה ניתן לראות בדברי מהר"ל את הדי גישתו של החיבור של ר' קלונימוס “משרת משה", שטען כי אדם מושגח מעצם הגדרתו. ראו ד' שוורץ, “'משרת משה' לר' קלונימוס", קבץ על יד, כרך יד (תשנ"ח), עמ' 394-297.

				

				
					110	גבורות ה', פרק יא, סב טור א.

				

				
					111	דרשת שבת הגדול, רה טור א. על רעיונות דומים שהתרקמו בהגותו של ר' אברהם סבע ראו ד' שוורץ, קמיעות, סגולות ושכלתנות בהגות היהודית בימי הביניים, פרק חמישי. ספרו של סבע נזכר למשל בכלי יקר לר' שלמה אפרים מלונטשיץ לבר' ד, ג (א, עמ' לז-לח).

				

				
					112	בראשית רבה לט, א (מהדורת תאודור ואלבק, עמ' 365).

				

				
					113	בניגוד למשל לנוח, שהכתוב פתח בצדיקותו (בר' ו, ט). 

				

				
					114	סביר להניח שמהר"ל התכוון ב"שביעי" לספירת חסד, המבטאת את אברהם. לפי זה המציאות הכאוטית הייתה מפני שהמלכות עזבה את מקומה, והשפע האלוהי לא זרם כתקנו. ויש שקישרו את הרקיע השביעי עם “ערבות". בדרך כלל “רקיעים" מבטאים את גרמי השמיים. ראו למשל י' תשבי, משנת הזוהר, א, ירושלים תשמ"ב, עמ' תעט. וראו להלן עמ' 234.

				

				
					115	על פי דברי הבבלי, להלן בהערה הבאה.

				

				
					116	בבלי סוטה י ע"ב. המובאה מתוך דרוש נאה לשבת הגדול, רה טור ב.

				

				
					117	ראו למשל בבלי ראש השנה לב ע"א; מנחות לט ע"א; תנחומא מהדורת בובר, נשא, כד.

				

				
					118	ראו למשל במחקרו החלוצי של מ' אידל, “הפירוש המאגי והניאופלטוני של הקבלה בתקופת הריניסאנס", מחקרי ירושלים במחשבת ישראל א, ד (תשמ"ב), עמ' 112-60.

				

				
					119	תפארת ישראל, פרק לז, קי טור ב.

				

				
					120	שם, פרק יח, נז טור א-ב.

				

				
					121	שם, טור ב.

				

				
					122	ובדפוס ראשון: “ואינם מציאות" (מהדורת הרטמן, עמ' רעג).

				

				
					123	ראו לעיל פרק ראשון, המופת הראשון.

				

				
					124	תפארת ישראל, שם.

				

				
					125	שם שם.

				

				
					126	מהר"ל שמר על התבנית המימונית במורה הנבוכים, שבה הדיון בהשגחה קודם לדיון בידיעה האלוהית.

				

				
					127	גור אריה לוי' יט, לו.

				

				
					128	סביר להניח שמהר"ל התכוון לצורות מיניות ולמקרים. אולם הוא נקט מינוח של עצם ומקרה.

				

				
					129	בבא מציעא סא ע"ב. רש"י הביא דברים אלה בפירושיו לוי' יט, לו; הו' יב, ט.

				

				
					130	גור אריה לשמ' ט, יד.

				

				
					131	ראו לעיל.

				

				
					132	מבחינה מסוימת יש בגישה זו של מהר"ל מעין תשתית לשתי תפיסות יסודיות שהודגשו במיוחד בתורת החסידות של הבעש"ט: (א) “דילוג", דהיינו קיום מצוות מאפשר לאדם לדלג על הדרגות שבינו לבין הקב"ה, והוא מושגח באופן ישיר; (ב) ההתלכדות של הגבוה ביותר והנמוך ביותר. שתי התפיסות גם יחד מאפשרות לחסיד להגיע למעלת תלמיד חכם אך ללא ההייררכיה הנדרשת. ראו ד' שוורץ, בריאה, תורה, צדיקות, גאולה: מקורות והשפעות בחסידות, תל אביב תשע"ט, פרק ראשון.

				

			

		

		
		

	
		
			פרק ד

			העניין האלוהי

			עמדנו בפרקים הקודמים על החשיבות של מערכת המונחים שבחר בה מהר"ל. לעתים הוא נקט אירוניה, בכך שאימץ מונח מסוים אך במשמעות מנוגדת או סותרת את מקורו. ולעתים הוא רמז על מקורותיו בכך שנקט מונח במובן מסוים. פרק זה עוסק במוטיב בעל שורשים רעיוניים והיסטוריים שמהר"ל השתמש בו לעתים בכתביו. אני מבקש להתחקות בו על המינוח של מהר"ל ועל שורשיו. למעשה הפרק ממשיך את הניתוח של תפיסת הטרנסצנדנטי והשלילי כתחליף למטאפיסי המתואר בפילוסופיה השכלתנית ובקבלה; אלא שהפעם אני מבקש להעמיק במקורותיו של מהר"ל באמצעות דיון בשימושו במושג מפתח הנוכח בספר הכוזרי, “העניין האלוהי". 

			(א) נוכח ונעלם

			הזיקה שבין מהר"ל לר' יהודה הלוי נוקבת ויורדת עד השיטין ומתבקשת מאליה. זיקה זו נידונה כמעט בקרב כל חוקרי מהר"ל, ואף אנו נגענו בה כפעם בפעם בפרקים הקודמים.1 נעמוד כעת בקצרה על הזיקה שבין שני ההוגים שנאבקו בחירוף נפש בתקופות שונות אך כמעט באותה השכלתנות.

			השפעה

			משנת מהר"ל הייתה קרובה ביותר להגות ריה"ל. שני ההוגים הללו קדמו אוריינטציה שמרנית והדגישו בהגותם יסודות פרטניים (לאום, ארץ, זרע) תוך כדי ביקורת מרה על סמכות המדע התאורטי. ריה"ל מתח ביקורת על ראשית האריסטוטליזם בהגות היהודית במאה השתיים עשרה ומהר"ל — על שיאו ולמעשה על תחילת שקיעתו וקריסתו. ההבחנה ביניהם היא, שריה"ל דבק ככל האפשר במשמעויות המקוריות של המונחים האריסטוטליים, הנאופלטוניים והשיעיים. הוא מתח ביקורת על תורות פילוסופיות נתונות, אך שימר באופן כללי את המובנים המקוריים של מונחיהן. לעומת זאת כפי שהארכנו להראות לעיל מהר"ל נקט בדרך האירוניה.2 הוא סילק על פי רוב את המשמעויות המקוריות של המונחים הפילוסופיים ויצק בהם משמעויות אחרות. זאת עשה כמעשה לסתור, כדי להפריך את המשמעויות המקוריות. ריה"ל השתמש בטכניקות ספרותיות אחרות. הוא כתב דיאלוג, המורכב משורה של טענות על ההיסטוריה היהודית, על המסורת של ההתגלות ועל האימות שלה. מהר"ל כתב מונוגרפיות שמבחינה מתודית הן פרשנויות לדברי חז"ל בעיקר. גם אי אפשר להשוות את הסגנון האלגנטי והמבריק של ריה"ל לסגנון האקלקטי והכבד של מהר"ל. אולם ריה"ל היה רציני ביותר בהתקפותיו על האריסטוטליות. על אף הסגנון האזוטרי המעודן של ספר הכוזרי לא היה שמץ של אירוניה ביחסו של ריה"ל למדע האריסטוטלי. לא כן מהר"ל.

			חוקרי מהר"ל התמקדו בעיקר בהשפעת ריה"ל מבחינת ייחודו של עם ישראל וסגוליותה של ארץ ישראל. הניסוחים הקיצוניים של מהר"ל בדבר עדיפותו הסובסטנציאלית של היהודי ודאי גרמו לכך. אולם הדמיון הבולט ביותר לטעמי בין שני ההוגים הוא ששניהם יצרו תאולוגיה של פעולה כראי בלעדי של היהדות. הן ריה"ל הן מהר"ל כוננו את המבנה של היהדות על העשייה, והפכו את הרעיונות המופשטים ואת הערכים, לאמור את הפילוסופיה התאורטית כמו תחומי הפיסיקה והמטאפיסיקה ואת חיי העיון כאתוס וכערך, לחסרי משמעות. כמובן, מהר"ל התייחס ברצינות להנחות אחדות המופיעות תדיר בכתבי קודמיו כמו מעמדה של התורה כסדר העולם וכדומה בעוד שריה"ל עדיין לא היה מודע להן, ואם היה מודע היה זה בגרעינן הראשוני בלבד. מהר"ל כבר הכיר מסורת עשירה של פרשנויות שכלתניות וקבליות לאגדה בשעה שריה"ל הכיר לכל היותר את ראשיותיה בתקופת הגאונים. ובוודאי, מהר"ל הכיר מסורות אנטי רציונליסטיות מגוונות בתקופות הוויכוחים נגד השכלתנות החל מן המאה השלוש עשרה בעוד שריה"ל היה חלוץ מבחינות רבות. 

			חידה

			דווקא בשל קרבתו של מהר"ל לריה"ל לא ברור מדוע לא הזכירוֹ באינטנסיביות על הרעיונות ששאב ממנו. שאלה זו מחריפה בשל שני גורמים. האחד כבר נזכר לעיל בהקדמה, והוא תפוצתו הרבה של ספר הכוזרי בתקופת הרנסנס3 והשפעתו על ההגות היהודית שהתרקמה בה. הגורם השני הוא אזכור הוגים כמו ר' אברהם אבן עזרא, שכתביו ודאי נלמדו והובנו בהתאם לפרשנות שניתנה להם החל מן המאה הארבע עשרה, כדגם מובהק של שכלתנות. כפי שראינו לעיל מהר"ל הזכיר שיחה בין ריה"ל לאבן עזרא בשאלה הנודעת מדוע נזכרת יציאת מצרים בדיבר הראשון ולא בריאת העולם, אך הוריד את שמו של ריה"ל מהדיאלוג. וזאת אף על פי שבדיאלוג זה ובאחרים דעותיו של מהר"ל קרובות דווקא לריה"ל.4 זאת ועוד: לא רק תפיסותיו של ריה"ל נוכחות בהגותו של מהר"ל אלא אפילו מונחי המפתח שנקט אומצו בידי מהר"ל, ובאחד מהם אדון בפרק זה. 

			מינוח

			מונחיו של התרגום העברי של ספר הכוזרי, שנעשה בידי ר' יהודה אבן תבון, היו שגורים בשלהי ימי הביניים.5 לקראת תקופת הרנסנס הייתה עדנה לספר הכוזרי בקרב השכלתנים. במחצית השנייה של המאה הארבע עשרה ובראשית המאה החמש עשרה התרחש מה שמכונה “הרנסנס של ספר הכוזרי": חוג פרובנסלי עסק בפרשנות אינטנסיבית לספר הכוזרי, ושלושה פירושים מקיפים לספר שרדו מאותו חוג (ר' נתנאל כספי, ר' יעקב פריצול ור' שלמה בן יהודה מלוניל. שלושתם היו תלמידי ר' שלמה בן מנחם, המכונה פראט מימון).6 השפעתו של הכוזרי התרחבה לתקופת הרנסנס, באמצעות תופעה שראובן בונפיל כינה אותה “פריחה מחודשת של יצירתו ההיסטוריוסופית של ר' יהודה הלוי".7 דוגמה לכך היא פירושו העקיב ורחב היריעה של ר' יהודה מוסקאטו (1530?-1589) לספר הכוזרי.8 ר' יוסף יעבץ, למשל, הסתמך על ריה"ל בין שהזכירו במפורש בין שהסתמך עליו בעילום שמו. דוגמה לכך היא הצגת ישראל באומות כלב באיברים, כפירוש לכתוב “אכן חלינו הוא נשא" (יש' נג, ד).9 מהר"ל הפנים יסודות רבים שהתפרטו בספר הכוזרי, ומבחינה זו הוא ענף נוסף וחשוב של השפעת החיבור הפרוזאי של ריה"ל שזכה לפריחה במאה השש עשרה.

			כאמור בפרק זה אני מבקש להתחקות אחר שימושו של מהר"ל במונח “עניין אלוהי", שהוטמע בהגות היהודית בעיקר בעקבות התרגום העברי לספר הכוזרי.10 מונח זה הוא בגדר מוטיב מנחה של ספר הכוזרי. השימוש המרכזי של מהר"ל במונח זה, כמוהו כשימושו של ריה"ל, הוא במובן המצומצם ניגוד לאנושי ולגשמי. מבחינת מהר"ל הענין האלוהי הוא הטרנסצנדנטי או “הנבדל", ובמובן רחב יותר — נוכחות אלוהית. לא מן הנמנע שמהר"ל הושפע בשימושו במונח “נבדל" מ"העניין האלוהי". כמו שאצל ריה"ל החליף “העניין האלוהי" במובן מסוים את הישויות הנידונות במטאפיסיקה האריסטוטלית כך אצל מהר"ל הטרנסצנדנטי החליף את המטאפיסי. הטכניקה של ברירת מושג מעורפל דיו אך מכיל משמעויות הולמת היטב את “העניין האלוהי" ואת ה"נבדל" גם יחד.

			מהר"ל השתמש במונח “עניין אלוהי" בסוגיות כמו צלם אלוהים, חשיבות עם ישראל וארצו ומעמדו של הממד האסתטי מתוך הכרה של מסורות הגותיות מגוונות ואינטרסים שונים, והתוצאה היא פיתוחים היוצרים תובנות מעוררות עניין. מסתבר שגם מונח זה, שמקורו בהגות שמרנית שיעית, הגות שמהר"ל בוודאי שלא היה מתנגד לקווי יסוד אחדים שלה, נרתם בהגותו לפולמוס החריף נגד השכלתנות.

			(ב) צלם וכושר הכלה

			המונח “עניין אלוהי" והמונח הנאמן למקור בספר הכוזרי “דבר אלוהי" (אמר אלאהי) מופיעים שניהם בתדירות בהגותו של מהר"ל. ביטוי לכך הוא דיונו של מהר"ל הנסב בחלקו הגדול על הנוכחות האלוהית והשלכותיה על האדם.11 בדיון זה שילב מהר"ל כהרגלו תבניות מימוניות בגישות הנוגדות את רוח גישתו של הרמב"ם או סותרות אותה. בחינת הזיקה של “ענין אלוהי" לשורשי המונח “צלם אלוהים" מגלה תובנות חדשות. מהר"ל כבר השתמש בתפיסת הצלם בפולמוס עם הנצרות,12 וכאן אני מבקש לבחון מונח זה מתוך הפולמוס עם השכלתנות ובראי הגותו הכוללת.

			ריה"ל או רמב"ם

			המונח “דבר אלוהי" בכתבי מהר"ל מביע בראש ובראשונה את הייחודיות של המין האנושי בכלל ועם ישראל בפרט. על דברי המשנה באבות כתב מהר"ל, “ואמר [רבי אלעזר הקפר] ‘הוא הבורא' — דבר אלהי הדבק בנבראים והוא אינו מוטבע בחומר לא כמו הצורה המוטבעת,13 ולפיכך לא תמצא לשון ‘בריאה' רק באדם מפני שהאדם יש בו דבר אלהי".14 ואכן מהר"ל אימץ את תפיסת הצלם כביטוי של מעלת האדם בסולם דרגות המציאות. נביא כעת באריכות מה את דברי מהר"ל בסוגיית “צלם אלוהים" מתוך חיבור הביכורים “גור אריה" ונדון בהרחבה במקורותיהם. חיבור זה, שכזכור נכתב כסופרקומנטר על פירוש רש"י לתורה, נדרש בתדירות לדברי אגדה, והפירוש שלפנינו הוא דוגמה נאמנה לכך. על הכתוב “לְמִן הַיּוֹם אֲשֶׁר בָּרָא אֱלֹהִים אָדָם עַל הָאָרֶץ וּלְמִקְצֵה הַשָּׁמַיִם וְעַד קְצֵה הַשָּׁמָיִם" (דב' ד, לב) כתב רש"י “ומדרשו מלמד על קומתו של אדם שהיתה מן הארץ עד השמים".15 וכך כתב מהר"ל (מספרתי את הפסקאות):

			 

			(1) 	אבל עיקר פירוש זה כך: דע, כי האדם כאשר נברא ראוי שיהיה נברא בענין זה שיהיה מסוף העולם עד סופו, ומן הארץ עד הרקיע, שהאדם הושם בתחתונים, שנאמר השמים שמים לה' והארץ נתן לבני אדם (תה' קטו, טז), והאדם הזה בראו מן התחתונים בלבד בצלם אלהים, שנאמר כי בצלם אלהים ברא את האדם,16 וכיון שנברא בצלם אלהים, הנה כמו שהשם יתברך הוא הכל ואין חוץ ממנו, כך ראוי הוא שהאדם שהוא נברא בצלמו הוא כולל כל עולמו, דהיינו שהאדם הוא בתחתונים, והכל נקרא עולמו עד הרקיע, שנאמר השמים שמים לה' והארץ נתן לבני אדם.

			(2) 	ועוד, כיון שנברא האדם בתחתונים בצלם אלהים, אין דבר אלהי חלק בלבד, כי החלק הוא לגשם שמתחלק, ומאחר שהאדם נברא בתחתונים בצלם אלהי, אי אפשר שלא יהיה לצורתו — אשר הוא צלם אלהים — כוללת בתחתונים.17 ולפיכך אמרו שנברא מן הארץ עד הרקיע וממזרח עד מערב, וזה מצד צלם אלהים. שאין ספק כי צלם אלהי אשר נתן בו השם יתברך הוא דבר אלהי, שאין “צלם אלהי" נאמר על התואר והתמונה בלבד, רק נאמר שדבק בצורת האדם ענין אלהי.18 לכך נאמר עליו שהוא מן הארץ עד השמים וממזרח למערב, כי כל דבר אלהי אינו מחולק ולא יוגבל, ולפיכך נברא מן הארץ עד הרקיע וממזרח עד מערב.

			(3) 	ואל יקשה לך דאם בשביל שהיה באדם צלם אלהי, למה אמר שהוא עד השמים, וכן ממזרח עד מערב דווקא, שהרי דבר אלהי לא יוגבל;19 שאין זה קשיא, שכבר אמרנו לך למעלה שהאדם נברא בתחתונים בצלם אלהי, וזה הצלם אשר נתן השם יתברך אינו ענין אלהי לגמרי כמו העליונים,20 שהרי שם “אדם" עליו, ולפי ענין אלהי שיש בו יאמר עליו שהוא הכל, כמו שיש להשם יתברך בעליונים, והאדם שהוא נברא בצלם אלהים בתחתונים יאמר עליו שהוא בעולם התחתון הכל ואינו חלק.21

			(4) 	ומאחר שמכח הענין האלהי שבאדם מוכרח שהוא הכל ולא חלק, וזהו עיקר צורת האדם, אין אנו משגיחין עוד בשיעור הגוף, שהאדם עיקר שלו במה שיש בו ענין אלהי, ובטל אצלו הגוף, ואין בחינה בו, ולא היו בוחנין רק עיקר האדם.22

			פירושו רחב היריעה של מהר"ל על בריאת האדם, שסגנונו עתיד להיות ניכר במיוחד בחיבור “דרך חיים" על מסכת אבות, מכיל שתי תפיסות מימוניות למחצה: האדם כתכלית העולם הארצי בלבד, והצלם כמבטא את הצורה. נבחן כעת את האופן שבו סיגל מהר"ל את הרעיונות הללו להגותו:

			 

			(א) אדם כתכלית 

			בפסקה הראשונה טען מהר"ל, שהאדם כולל הכול בעולם הארצי, אך לא בעולם השמימי. כמובן, הרמב"ם לא היה מסכים לניסוח ההכללה, למרות שהוא נאות לרעיון המיקרוקוסמוס, דהיינו שהאדם הוא דגם של העולם (מורה הנבוכים א, עב). אפשר לפרש את דברי מהר"ל בפסקה זו על פי רעיון האדם כעולם קטן. אולם ההבחנה ביחס למעמד האדם בין העולם הארצי לעולם השמיימיי (“והכל נקרא עולמו עד הרקיע" ועד בכלל) היא גישה מימונית מובהקת. הרמב"ם קבע, כי ראיית האדם כתכלית תקפה לגבי העולם התת ירחי; האדם הוא תכלית העולם הארצי. אך האדם איננו תכלית העולם העליון לאמור עולם גרמי השמיים, מאחר שלא ייתכן שהשפל הוא תכליתו של העליון והאצילי.23 קביעת האדם כתכלית העולם הארצי נועדה ליצור דפוס של חשיבה ולא דיוק פילוסופי. הרי כבר טען מהר"ל שהאדם הוא “עיקר בנבראים",24 והפריך את הטיעון שהאדם איננו תכלית הבריאה כולה.25 בסוגיה זו מצא מקום להבחין בינו לבין שכלתנים או הוגים אחרים. הוא כתב מפורשות, 

			כי האדם הוא העיקר בעולם אשר הוא נברא מן השם יתברך, ומפני זה ראוי שיהיו הדברים נקראים כפי הערך אשר הם אל אדם שהוא עיקר. שכבר אמרנו לך פעמים הרבה מאד, כי אל תשגיח באנשים שאמרו כי הגלגלים והמלאכים הם יותר במעלה ממין האדם, שכבר בארו חכמים לא במקום אחד רק בכמה מקומות כי כל העליונים נבראו לשמש האדם,26 ולפיכך האדם עיקר בעולם הזה, ולכך קריאת השם ראוי לאדם, וגם אל השם יתברך היה קורא שם שיש אל הקדוש ברוך הוא בעולם הנברא כפי אשר השם יתברך מתיחס אל האדם, והוא יתברך מתיחס לאדם מה שהוא אדון לו ומנהיג אותו, ולכך קרא אותו בשם א"ד27 בשם המיוחד כי במה שהוא מיוחד הוא נבדל מן הנמצאים.28 

			תפיסת האדם כתכלית הבריאה מעצבת גם את הממד המוסרי. מהר"ל כתב בחיבורו המקיף על מסכת אבות, “כי האדם עיקר המציאות בעולם, וציור29 המציאות הן לטוב הן לרע הוא על ידי האדם, אם האדם עושה טוב יש ציור טוב ואם רע יש כאן ציור רע".30 מכל מקום מהר"ל רצה בחיבור “גור אריה" ליצור רושם אצל הקורא שהדיון אכן נערך בדפוס מימוני לפחות מבחינת התפיסות הקוסמיות שבו.

			 

			(ב) צלם 

			בפסקה השנייה טען מהר"ל, כי “צלם" איננו “תואר" או “תמונה" לבד. תפיסת הצלם של מהר"ל ראויה לדיון נפרד.31 מכל מקום המקור לדברים של “גור אריה" על אתר אינה אלא גישת הרמב"ם, שלפיה ההמון סבור כי “צלם" הוא תואר ותמונה ועל כן הם מגשימים את האלוהות. כמובן, הרמב"ם לא היה מסכים לנוסח “התואר והתמונה בלבד", מכיוון שלדידו “צלם" איננו תואר ותמונה כלל.32 צלם הוא אפוא הצורה המינית כפי שנזכר בפסקה השנייה והרביעית,33 ועיקרה הוא העניין האלוהי.

			עד כאן היסודות המימוניים למחצה, לשליש ולרביע המופיעים בדבריו אלה של מהר"ל. אבל השפעת הרמב"ם אינה אלא קצה הקרחון של דיונו של מהר"ל ב"גור אריה". בנקל אפשר להבחין, כי המונח “העניין האלוהי" בפסקה זו מתקשר ליסודות שהם קדם מימוניים במובהק, והם לפחות שניים:

			(א) 	המינוח האופייני לר' אברהם אבן עזרא (התייחסות לאל במינוח של “כול").

			(ב) 	תפיסת האדם ככוליות וכראי ההוויה בשלמותה, ובמלים אחרות העתקת (א) למישור האנתרופולוגי.

			נבחן כעת את שני היסודות הללו בהרחבה.

			השפעת אבן עזרא

			הסגנון “שהשם יתברך הוא הכל" בפסקה הראשונה שאוב ממשפטיו החידתיים של ר' אברהם אבן עזרא, וכבר עסקנו בכך.34 אולם מהר"ל צעד צעד אחד קדימה מעבר לאבן עזרא. הטיעון שלו הוא כזה:

			 

			(א) 	האל איננו נחלק לחלקים ואין בו מורכבויות (המשמעות של אחדות האל).

			ולכן — 

			(ב) 	האל הוא כוליות העולם שאיננו גשמי.

			(ג) 	האדם הוא השתקפות של האלוהות בעולם הארצי (“צלם אלוהים").

			ולכן — 

			(ד) 	האדם הוא כוליות העולם הגשמי.

			במלים אחרות מהר"ל העתיק את הנוכחות האלוהית בעולם העליון לנוכחות של האדם בעולם הארצי. הוא לא הסתפק בהשתקפות האלוהי באנושי בלבד אלא טען שהכוליות האנושית נובעת במידה מסוימת מהכוליות האלוהית. הווי אומר שאין כאן הקבלה בלבד אלא זיקות ממשיות. 

			מבחינה סגנונית הסתמך מהר"ל בסוף הפסקה השלישית ובראשית הפסקה הרביעית על דברי אבן עזרא “כי האמת שהכל ידע כל חלק על דרך כל, ולא על דרך חלק".35 מהר"ל הציע פרשנות יוצרת לדברי אבן עזרא בשני כיוונים:

			(א) 	אבן עזרא דיבר על ידיעה, וסביר להניח שעל ידיעה אלוהית. “חלק" הוא אפוא פרט. האל יודע את הפרטים בדרך “כול", שהיא כנראה הכללה בדרך זו או אחרת. מהר"ל פירש “חלק" כמתייחס לאחדות האלוהית, ועל כן חלק הוא במובן של ניתן לחלוקה, כלומר מורכב. האל איננו בעל רבדים ומורכבויות.

			(ב) 	אבן עזרא פירש מן הסתם “כול" ככללים (כמו מין וסוג). נוסף לכך יצק בו משמעות אימננטית בכך שנושא הדברים הוא “כול". מהר"ל פירש “כול" ככושר של הכלה בגוון אימננטי. לדידו האל מכיל את העולם הרוחני, ובמקביל אדם מכיל את העולם הגשמי (רעיון ה"צלם").36 בטענה זו יש הרבה מעבר לרעיון הקלסי של מיקרוקוסמוס, דהיינו ההקבלה שבין מבנה האדם להוויה כולה שנזכרה לעיל. רעיון זה הוא על פי רוב נשען על הסמל והדימוי: הרבדים הנפשיים של האדם מקבילים לרבדי היקום והחברה.37 אולם כאבן עזרא כך מהר"ל רמז לגלישה למישור הישותי. מהר"ל טען פעמים אחדות בכתביו, שהאל הוא הכוליות, וכי העניין האלוהי הוא אחד הביטויים של הכוללנות האלוהית.38

			מהר"ל שילב בדיון ב"גור אריה" שהובא לעיל את הסגנון של אבן עזרא בגישת הרמב"ם: צורת האדם היא כושר ההכלה של כוליות העולם הגשמי. הוא גם הסביר את המנגנון של ההכלה בדבריו “אין דבר אלהי חלק בלבד, כי החלק הוא לגשם שמתחלק".39 מהר"ל טען:

			(א) 	הטרנסצנדנטיות (“הנבדל") חודרת לאדם. 

			(ב) 	לטרנסצנדנטיות מעצם הגדרתה אין מרחב גשמי.

			ולכן — 

			(ג) 	הטרנסצנדנטיות מתייחסת לכל החומרים בשווה.

			(ד) 	האדם כולל את כול העולם החומרי.

			הפסוק האחרון איננו מתחייב מהפסוק שלפניו, אולם מהר"ל לא השגיח בכך. מבחינתו התייחסות משמעה הכללה.

			מבחינת מהר"ל “צלם אלוהים" איננו מתמצה בצורה המינית של האדם, אלא כפי שכתב בפסקה השנייה, “שדבק בצורת האדם ענין אלהי". הכוליות של האדם, דהיינו העובדה שהוא כולל את העולם הגשמי, נובעת במישרין מהעניין האלוהי שבו. הצורה בנוסח הרמב"ם היא מעין דיספוזיציה לעניין האלוהי. כאשר חל בצורה האנושית העניין האלוהי אזי הופך אדם לכוליות העולם הגשמי.

			מה מקומו של העניין האלוהי בתפיסה שהציג מהר"ל? המונח מציין את מעמדו המיוחד של האדם, שאין לו הסבר הגיוני, פילוסופי ומדעי, אף לא מבחינת הפילוסופיה הנאופלטונית של אבן עזרא. העובדה שהאדם כולל את העולם הגשמי נובעת מזה שהוא עצמו משתייך לעליונים. כלומר העניין האלוהי מציין פרדוקס, שלפיו הטרנסצנדנטיות או הספיריטואליות הן מקור של אימננציה גשמית. הכושר או היכולת של האדם לכלול ולהכיל את ההוויה נובעים מרוחניותו. מהר"ל ביקש לכאורה לפתור את הפרדוקס בכך שקבע בפסקה הרביעית, כי גופניותו של האדם זניחה ביחס לכוליותו.40 אבל בכך לא פתר את הפרדוקס של הכלה רוחנית של אובייקטים גשמיים. מהר"ל השתמש באנלוגיה הפורמלית: כשם שבעולם העליון אלוהים הוא “כול" ולא חלק כך בעולם החומרי האדם הוא “כול" ולא חלק.

			העניין האלוהי הוא אפוא האצלת השראה רוחנית לצורת האדם. תוספת זו מאפשרת את כושר ההכלה והכוללנות, שאיננו ניתן להסברה פילוסופית. כושר כזה מציג את העניין האלוהי כמאפשר נוכחות באובייקטים. בעולם הרוחני זו נוכחות אלוהית ובעולם הגשמי זוהי נוכחות של האדם. לעתים נתפסת ההשראה השמיימית על אובייקטים ארציים מסוימים כעובדה, ולעתים היא נתפסת כדגם מגי, בבחינת השראה שיש ליצור הכנה ותנאים מובחנים כדי למשוך אותה לאותם אובייקטים ארציים.

			ב"גבורות ה'" התאים מהר"ל תפיסה זו לפירוש מדרשי להולדתו של משה המתייחס למידת טובו, על פי הכתוב “ותרא אותו כי טוב" (שמ' ב, ב). הפירוש התחקה אחר זהות תכונת הטוב של אבי הנביאים, ובמקביל אחר סולם העלייה וההשתלמות של האדם בכלל. מהר"ל לא נכנס במקום זה באופן ספציפי למנגנון של הצורה כפי שעשה זאת ב"גור אריה", והסתפק בהגדרת העניין האלוהי כתוספת של השראה אלוהית וכהופעה של העולם הרוחני הנבדל במציאות החומרית. וכה כתב:

			ולדעת רבי יודא טוביה שמו,41 פירוש שהיה דבק במשה טוב שהוא ענין אלהי, לכך נקרא “טוביה", פירוש שהיה מתחבר שם י"ה בטוב של משה42 עד שנקרא בשם “טוביה", ודבר זה מה שהיה משותף בשמו שם י"ה שהטוב שלו ענין אלהי, וזה ההפרש שיש בין “טוב" ובין “טוביה": כי טוב, ר"ל שעצם שלו טוב, ואילו טוביה מעלה יתירה שהטוב ענין אלהי דבק בו שנשתתף בו שם י"ה, והבן דברים אלו מאוד. ור' נחמיה סובר כי הגון הוא לנבואה, מעלה יותר גדולה מן הראשונה, וזה כאשר הגון הוא לנבואה השכינה עצמו עליו, וזה הוא יותר מן מעלה הראשונה מה שיש בו מענין אלהי שהיה דבק במשה. לכך הוסיף ר' נחמיה הגון היה לנבואה כי מוכן היה בעת תולדתו להתחבר עם השכינה.43

			מהר"ל יצר מעין דגם של שתי הכנות כפי שנראה להלן.44 ההכנה הראשונה היא הטוב המאפיין את משה, שהוא הבסיס לחול העניין האלוהי עליו, כלומר ההשראה השמימית. וכאשר ההשראה אכן חלה עליו אזי יש גם הכנה לחול הנבואה. דרגה ראשונה היא אפוא העניין האלוהי, ושנייה — השראת שכינה (“השכינה עצמו עליו").

			אם כן גם בסוגיה זו השתמש מהר"ל בעניין האלוהי כדי לציין את הצירוף של הממד הטבעי (צורה, טוב) לממד הטרנסצנדנטי. הממד האחר הנבדל מתבטא כאמור בשם “י-ה" ובמונח “הענין האלוהי", המשקפים את הנוכחות של הממד היסודי והראשוני של העולם השמימי בהוויית אדם. מהר"ל המשיך ומנה דרגות נוספות בהתאם לדעות האחרות שבבבלי (נולד מהול, נתמלא הבית אורה, שהתפרשו כדיבור שכינה וכהתלכדות עם דרגת הנבדל בהתאמה), אולם הדרגה הראשונה והיסודית בהתעלות האדם היא העניין האלוהי. 

			הדיון ב"צלם אלוהים" ב"גור אריה" מוליך למסקנה, שאדם באשר הוא אדם מוכן לספיגת השפע של העולם הטרנסצנדנטי. על כן “העניין האלוהי" מתייחס לא רק ליהודי אלא לאדם האוניברסלי. לעומת זאת ב"גבורות ה'" התייחס מהר"ל לעם ישראל כפי שניכר מדברי חכמים על משה רבנו ומסוגיות אחרות כפי שנראה להלן.

			הקְבלה

			בפרק הבא נדון בהיבטים השונים של ההכנה והמצע בהגותו של ריה"ל. כאן נציין, שמהר"ל הבהיר את סוגיית הצלם כהקבלה בין האדם לבין התורה. אם עד כאן נוכחנו בהקבלה שבין האדם להוויה הרי שמהר"ל הוסיף גם את ההקבלה לתורה. הוא כתב:

			כי הסדר של התורה עם מדרגתה שהיא קודם העולם,45 אי אפשר רק על ידי האדם, שהתורה סדרה לפי אנושית שלו, וזה כי כמו האדם אשר יש לו המעלה העליונה שהוא נברא בצלם אלהים והצלם הזה מקבל אותו גוף הגשמי, וכך התורה בעצמה עם מעלתה העליונה על כל, הרי היא נתלית ועומדת בדברים הגשמיים הם המצות המעשיות. וכמו שאין למלאכים הצלם האלהי שיש לאדם, כי הצלם הזה לפי מעלתו העליונה צריך אליו נושא והוא גוף האדם שהוא נושא לצלם הזה, והמלאכים שאין להם נושא46 מקבל רק האדם שיש לו בגוף יש לו נושא מקבל לכך הוא מקבל הצלם הזה, וכן התורה לפי מעלת השכל הזה צריך לזה נושא גשמי הוא האדם, כי מפני שהמצות כל כך הם שכליים47 אין עומדים בעצמם רק צריך שיהיה להם מקבל גשמי, כמו שהוא בצלם אלהים שבו נברא האדם שלא נתן למלאכי השרת למעלת ודקות הצלם הזה צריך אליו נושא מקבל, ודבר זה עוד יתבאר בראיות ברורות והוא דבר עמוק מאד.48

			באופן פרדוקסלי ככל שהוויה היא מופשטת יותר כך היא זקוקה לאחיזה במישור הגשמי.49 הרמה הגבוהה של ההפשטה גורמת לאובייקט הנבדל להיספג במקורו, וכך הוא מאבד את עמידתו. האחיזה במישור הגשמי מאפשרת לו להתקיים במופשטותו. המישור הגשמי הופך אפוא למצע (“נושא") להווה המופשט. מהר"ל הציב הקבלה: כשם שצלם האלוהים טעון מצע (“גוף גשמי") כך אף התורה, שהיא “שכל עליון", טעונה מצע. המצע הגשמי של התורה הוא מערכת המצוות, שהן פעולות גשמיות.

			יושם אל לב, שדברי מהר"ל מסתיימים בדרך החשיבה המיוחדת שלו, דהיינו ההפרדה שבין השקיפות לבין העמקות. הפרדה כזו לא הייתה רווחת בסגנון ובהגות השכלתניים של תקופת ימי הביניים. במה דברים אמורים? מבחינת מהר"ל יכולה להיות סוגיה סבוכה ופתלתלה אך לא מעורפלת, וניתנת לניסוח בהיר. סוגיה עמוקה איננה חייבת להיות סודית ומוצפנת, אלא שמהר"ל מציין שהיא צריכה בירור מקיף, ובירור זה אין מקומו בסוגיה הנדונה. כך אף סיים מהר"ל את פרק כד: 

			כמו שהצלם צריך שיהיה לו מקבל גשמי, כך צריך לכל דבר שהוא עליון לגמרי מקבל שהוא גשמי.50 והבן הדברים האלו, ואין להאריך בזה יותר, כי אלו דברים עמוקים מאד.51 

			הוא השתמש בסגנון האופייני לסודותיו של אבן עזרא בפירושו על המקרא, למשל, אך לא ראה בסגנון זה כיסוי לעניין פוליטי רדיקלי אלא אות לחשיבות הדברים ולהיותם יסודיים. כדרכו המשיך מהר"ל לצקת במינוח השכלתני תכנים שמרניים.

			מהר"ל שב והשתמש בחתימת הפרק בכינוי הרומז ל"דבר אלוהי", שהוא “דבר שהוא עליון לגמרי". הוא ניסח פעם נוספת את העיקרון הפרדוקסלי שהגבוה יותר נזקק לזיקה עמוקה יותר לגשמי, לאמור עיקרון המעגליות שהנקודה הגבוהה ביותר של השיא נושקת לנמוכה ביותר של ההתחלה. צלם אלוהים מבטא את ההקבלה בין האדם לעולם ובין האדם לתורה לפי דגם ההכנה, ובהתאם לסגנון החשיבה האופייני לו.

			(ג) גורמים שגרתיים וייחודיים

			העניין האלוהי מבטא אפוא את הזיקה הראשונית והתשתיתית של האדם לעולם הטרנסצנדנטי. מונח זה בא לידי ביטוי בהתייחסויותיו של מהר"ל לגורמים הפרטיקולריים, ארץ ישראל ועם ישראל, שבמקומות אחדים בחיבוריו הם הוצגו כביטויים שונים של הנבדל. כאמור התאולוגיה של הגורמים הייחודיים היא בריח תיכון בהגות מהר"ל, והשפעתו של ריה"ל ניכרת בעצם הדיון בגורמים אלה.

			ארץ ישראל

			ריה"ל התייחס בספר הכוזרי לגורמים פרטניים המבטאים את הנוכחות האלוהית, וביניהם גם ארץ ישראל המתבלטת ביחס לשאר הארצות כארץ הנבואה.52 אף מהר"ל קישר את העניין האלוהי לארץ ישראל. דיון זה אופייני לגישתו של מהר"ל מפני שהוא אינו עוסק בטרנסצנדנטי כשלעצמו אלא בהתבטאותו בעולם החומרי. וכשם שהמצוות, למשל, נתפסות כ"שכל" וכטרנסצנדנטיות כך אף ארץ ישראל. אמנם המצוות הם ממש טרנסצנדנטיות בעוד שהארץ היא מצע לטרנסצנדנטי. נעיין בדבריו: 

			והזכיר בארץ שלשה דברים, ארץ טובה ורחבה ארץ זבת חלב ודבש וכנגדם תקנו רז"ל ארץ חמדה טובה ורחבה.53 יש מפרשים האהבות הם שלשה, אהבת הערב, ואהבת המועיל, ואהבת הטוב.54 אהבת הערב והוא הדבר שערב לו, אהבת המועיל כמו העושר שזה הדבר מועיל לו, ואהבת הטוב הוא דבר הטוב בעצמו.55 ולפיכך אמר “ארץ חמדה" נגד הערב, ו"ארץ טובה" נגד הטוב, “ורחבה" כמו שאמר הארץ רחבת ידים56 רצה לומר לקנות קנינים, והם אהבת המועיל. 

			ויראה מה שאמר “ורחבה" שהוא מורה על דבר אלהי, שהארץ הזאת מסוגלת למעלת אלהית. וזה נרמז בלשון “ורחבה", שאין צרוּת בדברים הנבדלים, רק הצרוּת בגשמים שהם בעלי דוחק, שאין גשם נכנס בגשם, ויש שם צרוּת, אבל הארץ היא אלהית ואין בה צרוּת. ורמז בזה כי הארץ טובה לעניני העולם הזה,57 וזה שנזכר בלשון “טובה ורחבה" נאמר, שהארץ טוב[ה] לעולם הבא58 כמו שהפליגו חכמים ז"ל במעלת הארץ בעניני הגוף בשבח פירות ארץ ישראל וכל הדברים אשר בארץ. ויש בארץ ענין אלהי, והפליגו בזה שנקראת “ארץ צבי" שכאשר יושביה עליה היא רחבה לכולם כמו עור הצבי שמחזיק לבשרו ואם אין יושביה עליה צרה,59 וזהו מעלה אלהית שכאשר יושביה עליה יש בה ענין אלהי מה שראוי לה והיא רחבה, ואם אין יושביה עליה אין בה מעלה אלהית והיא צרה.60

			מהר"ל הגדיר בדברים המצוטטים לעיל את ייחודיותה של הארץ במישור החומרי והטרנסצנדנטי או האלוהי. יתרונה של ארץ ישראל במישור האלוהי מוצג בהנחות אלה:

			(א) 	יש בה הכנה (“מסוגלת") ל"מעלה אלוהית".61

			(ב) 	ה"מעלה האלוהית" עניינה שיש בה “עניין אלוהי".

			(ג) 	ל"עניין האלוהי" יש ביטוי חומרי ומרחבי (צרוּת ורוחב).

			(ד) 	הביטוי החומרי והמרחבי הוא היכולת להכיל כאשר עם ישראל יושב בארצו.

			מהר"ל מתנודד בין שתי המשמעויות של ההכלה המופיעה בסעיף ד. מצד אחד הוא מפרש אותה באופן מטאפורי, כמאפיין של המישור האלוהי הנבדל שאיננו נגבל במקום (“אין צרוּת בנבדלים"). ההכלה של ארץ ישראל משמעה הזיקה לעולם האלוהי הטרנסצנדנטי ועל כן היא גם ארץ הנבואה. מצד שני ניכר מדבריו שהוא מפרש את ההכלה גם במישור הגשמי והמרחבי, שכן יתרונה של הארץ ניכר גם ב"עולם הזה". היתרון הוא הפרדוקסליות של הארץ: אם עם ישראל יושב בה ומאכלס את כול מחוזותיה הרי שהיא רחבה, ואם עם ישראל איננו בארץ הרי שהיא שבה לממדיה הרגילים הזעירים. כלומר דווקא ריבוי התושבים הופך את הארץ לרחבת ידיים. ההתנודדות בין שני המובנים של ההכלה מבטאת את העניין האלוהי של ארץ ישראל. הרי שצירוף העניין האלוהי באדם והעניין האלוהי בארץ משקף את האידאל הדתי.

			נמצאנו למדים כי אף בסוגיית יתרונה של ארץ ישראל פירש מהר"ל את העניין האלוהי כהשראה, האצלה או זיקה של העולם הטרנסצנדנטי לעולם הארצי. ה"פריצה" של העולם הטרנסצנדנטי להוויה הארצית נעשית במנות קצובות, לפי ההתאמה להכנה (“מה שראוי לה"). אולם פריצה זו מותנית כאמור במפגש של עם ישראל עם ארצו. כאן הניח מהר"ל גבול בלתי נראה בין יהודי לבין גוי. אצל יהודי מתקיימים הרוח והחומר, הטרנסצנדנטי והארצי ביחד באופן מתמיד לפחות מבחינת ההכנה הקבועה לקלוט את הטרנסצנדנטי. לעומת זאת אצל הגוי החוקיות הטבעית היא השלטת.

			נסים שנעשו למען ישראל

			כאמור העניין האלוהי משקף מצב מאוזן של יהודי, שבו החומר והנוכחות האלוהית מתקיימים זה בצד זו בצורה מתואמת. אולם לא תמיד האיזון נשמר, וכאן מקומו של הנס ובמלים אחרות אירוע שהמדענים אינם יכולים לספק הסבר להתרחשותו. מהר"ל הסביר את הנס כהתגברות של הממד האלוהי על הממד החומרי. הוא כתב:

			לפי טבע העולם ראוי למים שיכסו הארץ, כי כל היסודות מקיפות הארץ האויר והאש וכך היה ראוי בטבע להיות המים מכסים הארץ, ועוד כי כל טבע פועלת בשוה ולכך לפי טבע הבריאה שהמים יכסה הארץ כולה בשוה, ועשה הקב"ה שלא כטבע לצורך האדם לישיבתו ועשה הים יבשה,62 לכל ישראל על אחת כמה וכמה שיש לעשות הים יבשה, שכמו שנעשה הים יבשה בשביל האדם,63 שאם לא כן אי אפשר לאדם להיות נמצא; כך ישראל שיצאו ממצרים נעשו לעם על ידי העברת הים, שמפני כך נקראו “עברים" כמו שהתבאר אצל “אלהי העברים"; נמצא כי על ידי העברת ים סוף נעשו לעם לה', לכך אם להווית אדם הראשון עשה הים יבשה כל שכן להווית אומה הישראלית. ועוד כי לכך נעשה הים יבשה בבריאת עולם, שהאדם יש לו מעלה אלהית, ומאותה מעלה אלהית נדחו המים שהם חמרים, כמו שהתבאר כמה פעמים כי החומר נדחה מפני דבר אלהי, לכך בבריאת עולם בשביל ישוב האדם שיש לו ענין אלהי, כי האדם יש לו ענין אלהי נדחו המים ונעשו יבשה, וזה סוד גדול שלא היו יכולים לעמוד עליהם הטבעיים איך נעשה מן הים יבשה בבריאת עולמו, וכן ישראל מפני הענין האלהי שקנו ישראל ביציאת מצרים נדחה הים ונעשה יבשה; לכך אמר עדה קדושה על אחת כמה וכמה,64 פירוש ישראל שהם קדושים נבדלים אין ספק שהנבדל פועל בחומר.65

			מהר"ל ראה את חציית ים סוף הרחבה לאין ערוך של הבריאה, דהיינו של הגבהת היבשה. הוא התייחס לשאלה הקלסית שספרו של ר' שמואל אבן תבון “מאמר יקוו המים" הוקדש לה. מאחר שדמותו וספרו של אבן תבון עמדו במוקד של ויכוח חריף במאה השלוש עשרה ובראשית המאה הארבע עשרה, סביר להניח שמהר"ל היה מודע להם.66 השאלה הייתה מדוע לא מכוסה היבשה במים, שהרי לפי הפיסיקה האריסטוטלית העפר כבד מן המים, ומקומו הטבעי הוא מתחת למים. תשובתו של אבן תבון הייתה, שתהליכים מטאורולוגיים יצרו תופעה זו.67 מבחינת המהר"ל “הטבעיים", כלומר הפילוסופים או המדענים של הטבע, לא הצליחו להציג הסבר מספק לתופעה זו. על כן התרוממות היבשה היא פעולה אלוהית ישירה, ובמידה רבה ניתן לכנות אות “נסית". אלוהים נקט פעולה כזו למען האדם, מפני שיש באדם ממד טרנסצנדנטי. יתר על כן: האל קבע את חוקיות החומר כך שחומר האדם ידחה את המים, וכך האדמה שתחת רגליו נישאת על המים. ומכאן גזר מהר"ל כלל, שהממד הטרנסצנדנטי דוחה את הממד החומרי, לאמור את החוקיות הטבעית. “העניין האלוהי" דוחה את הים מפני היבשה. 

			מהר"ל הבין, שבבריאה מדובר באדם אוניברסלי. אי אפשר לטעון, שהנס שערער את סדר היסודות נוצר למען גורם פרטני כמו עם ישראל. ועל כן הוא מציין הבדל כמותי אף שיש בו יסוד איכותי מסוים: מי שאינו יהודי הוא יחיד בעוד שעם ישראל הוא “עדה" והם ריכוז של “קדושים נבדלים", ועל כן בוודאי שהם ראויים לכינון הטבע בהתאם לצרכים שלהם, לאמור הגבלת החומר לנוכח הטרנסצנדנטי. ובסגנונו של מהר"ל, “לכל ישראל על אחת כמה וכמה". ים סוף נחצה מפני ההשראה האלוהית על עם ישראל.68 נמצאנו למדים, שהעניין האלוהי מציין לא רק את הנוכחות של העליונים בהוויה הארצית אלא גם את דחיקת החומר והחוקיות החומרית מפני נוכחות זו. הווי אומר, שנוכחות העולם הנבדל בהוויה החומרית היא נוכחות פעילה, ובסופו של דבר הרוח גובר על החומר. אמנם מדובר ב"פריצות" קצובות וספורות של הרוח לחומר, שאינן מערערות את חוקיותו. אולם כאשר הנוכחות הטרנסצנדנטית מופיעה בחומר היא דוחה את החוקיות הטבעית.

			בין ישראל לאומות

			קודם עסקנו בארץ ישראל. נפנה כעת לחותמו של “העניין האלוהי" על דיונו של מהר"ל בעם ישראל. מהר"ל פתח את הפרק הששים ושבעה של “גבורות ה'" בדיון מופשט, שניתן לשייך אותו לתורת התארים האלוהיים בכלל ולהשגחה בפרט. מטרת הדיון היא להראות, שהנוכחות של האל בעולם הארצי מתבקשת מתורת התארים. כלומר באופן פרדוקסלי דווקא הפנייה של האלוהות לעולם הארצי השפל מאשרת את המעמד המוחלט של השלמות האלוהית גם ברמה השלילית והמכונסת בעצמה, ולהיפך: מתוך השלמות האלוהית האוטרקית נובעת פריצתה לחומריות. מהר"ל טען טענות אלה:

			(א) 	הממד האלוהי הראשוני הוא אדיש ומשולל תארים, מאחר שהוא נעלה מהנמצאות כולם. “שהכל אצלו גדול וקטן בשוה".69 

			(ב) 	באותה מידה האל פונה גם לעולם הארצי ונוכח בו. הטעם הוא פרדוקסלי, ונשען על קטגוריית הצירוף של אריסטו70 לפי טיעון זה: 

			(1) 	אין שום דרגת קיום נעלית ככל שתהיה, אף לא מלאכים וגלגלים, המצורפת לאלוהות. 

			(2) 	אי אפשר לייחד את האלוהות לדרגת קיום כלשהי. 

			(3) 	כל דרגות הקיום ללא יוצאת מן הכלל שוות בפני האלוהות.

				ולכן — 

			(4) 	האלוהות פונה גם לעולם הארצי.71

			(ג) 	המשמעות של שני הסעיפים הקודמים איננה מתמצה בהשגחה ובנוכחות אלא גם בהכללה. האל “כולל הכל כמו שהוא גדול על הכל".72

			(ד) 	בניגוד לאדם, שהתארים משלימים אותו, תאריו של האל אינם משלימים אותו מפני שהוא כבר מושלם.

			(ה) 	האל הוא “פשוט בתכלית הפשיטות".

			(ו) 	מכאן שהאל נוכח גם בהוויה הארצית השפלה. מהר"ל עירב את הפשטות במובן של הומוגניות עם פשטות במובן של נוכחות בדרגות נמוכות, המסומלות ב"יתום ואלמנה" בבחינת “נמצאים שלא נמצא בהם שום גדולה ורוממות".73

			המסקנה משורת הטענות הללו היא, כאמור, שהנוכחות בעולם הארצי נובעת מהממדים העליונים וה"נבדלים" של האלוהות. למסקנה זו שני היבטים, אונטולוגי ואווידנטי. מבחינה ישותית האדישות והנבדלות של האל מחייבת נוכחות שווה בעליונים ובתחתונים. ומבחינת האימות הנוכחות האלוהית מתאשרת מקיומה בעולם השפל. “כי מה שהוא פונה אל השפלים שהם עלולים לגמרי מורה כי הוא יתברך עלה לגמרי".74 דווקא ההתגלות בדרגות הנמוכות של הקיום מאמתת את הטרנסצנדנטיות האלוהית. ומכאן שהעניין האלוהי בעם ישראל נובע מהשלמות האלוהית. כתב מהר"ל:

			אם אתה שואל למה נבחרו ישראל בפרט להיות שכינתו עם ישראל; ודבר זה יש לך לדעת, כי אחר שאמרנו שסדר המציאות כך חייב שיהיה שכינתו עם העלול, וישראל הם עלולים ממנו בעצם ובראשונה;75 וראיה שנקראו ישראל “בנים", דכתיב בנים אתם לה' אלהיכם (דב' יד, א) וגו', כי אי אפשר לך לומר שכל האומות בשוה, שאם כן היו כלם בעלי חסרון, וזה כי התחתונים במה שהם תחתונים מצד הזה דבק בהם חסרון ואינם בשלימות לגמרי, ולפיכך אם היו כל התחתונים וכל האומות בשוה היו כלם בעלי חסרון מצד שהם תחתונים, אבל עכשיו שהנבחרים הם חלק ויחידות לא הכל, מעתה אף על גב שהם תחתונים מכל מקום דבק בהם ענין אלהי בחלק מהם, כי על חלק בהם לא יפול שם “חסרון" ו"תחתונים" כמו שיפול על הכל, ודבר זה ידוע, וזהו חלק השם יתברך הוא יעקב וזרעו,76 שדבק בהם ענין אלהי.77

			תבנית החשיבה של מהר"ל מעוררת עניין. נקודת המוצא היא כאמור הפרדוקס, שהנוכחות הנעלית ביותר (“עלה") מתאמתת כתוצאה מהווייתה בדרגות השפלות ביותר (“עלולים"), כלומר האלוהות והעולם החומרי או בני האדם שבו. אבל קביעה זו אין משמעה שאכן הנוכחות עצמה נחשפת בדרגות הנמוכות. נהפוך הוא: הנוכחות עצמה מבחינה ישותית מתגלה או חוברת לישויות הנעלות ביותר של העולם החומרי, שהן עם ישראל. היהודי מוצג בדבריו של מהר"ל כמעין היפוסטזה ראשונה בתהליך של נביעה. יהודים כישות קולקטיבית וכיחידים נתפסים כ"עלולים בעצם ובראשונה",78 כלומר מבחינה סובסטנציאלית הם הקרובים ביותר לאל. לפיכך הם גם נובעים ממנו ישירות. כביכול יש מדרג של ישויות, כאשר עם ישראל הוא הראשון ולאחריו המלאכים ושאר האומות.

			מתבנית חשיבה כזו עולה לכאורה, כי הנוכחות האלוהית חלה בכל העולם הארצי, אך היא ניכרת רק בקרב עם ישראל. וכאן מהר"ל איננו עקיב בקו המחשבה שנקט. הוא טען, כי “העניין האלוהי" דבק רק בעם ישראל ולא בגויים. אף שמבחינה חיצונית ואורגנית אין הבדל בין ישראל לאומות, ההתגלות היא לעם ישראל בלבד: 

			ואם אתה אומר הלא כל האומות בטבעיהן נבראים בשוה, אין זה קשיא, כי אנחנו אין מדברים מן הטבע רק במה שמוכן האדם לקבל ענין אלהי, כי זה לא נמצא ואי אפשר להיות נמצא בכל האומות בשוה, ולכך סכלו אותם שאמרו שאפשר שיהיה ההצלחה האלהית בשוה אצל הכל, ודבר זה לא יתכן כלל.79 

			מהר"ל אימץ את תפיסת ההכנה,80 וטען כי רק לעם ישראל יש מצע להתגלות. לדידו, “אין ספק כי הנבואה הכנה בנפש האדם ותמצא הכנה הזאת מיוחדים בה העם אשר בחר ה' יתברך, ומזה תראה כי העם הזה היה יותר נפשם אלהית מצד ההכנה הזאת".81 כדי להבהיר את הטיעון השתמש במשל הנשען על משל הלב והאיברים בספר הכוזרי (ב, לו). מהר"ל קבע, שהאיבר הנכבד הוא “הראש והמוח".82 עם ישראל נמשל אפוא לראש ושאר האומות לאיברים האחרים, וההתגלות חלה בראש. מהר"ל קבע זאת בשונה מריה"ל, שטען במהלך דיון על המעמד הסמלי והממשי של בית המקדש, שההתגלות התרחשה בלב.83 

			כאמור, לפי הטיעון היה ראוי להיות שההתגלות תחול גם בדרגות הנמוכות של העולם הארצי אך תהיה ניכרת בגבוהה שבהן, עם ישראל. אבל מהר"ל שלל לחלוטין את ההתגלות מהדרגות הנמוכות. זאת ועוד: משל המוח והאיברים מציג את האומות כגוף אורגני, ואת עם ישראל כאיבר הדומיננטי שבו. לפי זה מן הראוי שגם האיברים הפריפריים יותר יחושו בנוכחות האלוהית גם אם בדרגה נמוכה. מכל מקום מהר"ל הציב חיץ ברור ביותר בין ישראל לאומות, ומבחינה זו הפנים את גישת ריה"ל בתוכן ובצורה, כדוגמת המינוח “עניין אלוהי" ותבנית משל הראש והאיברים. הוא גם עקב אחרי הגישה האבולוציונית הקתרטית של ריה"ל, שלפיה עם ישראל המקראי הופיע לאחר תהליך של זיכוך כפי שהבהיר ריה"ל בספר הכוזרי (א, צה) בעקבות משל הקליפה והגרעין.84

			(ד) אסתטיקה ופרדוקסליות

			תרבות הרנסנס נשזרה באסתטיקה. ההגות היהודית שוב לא הייתה יכולה להתעלם באופן מוחלט מן החזותי ומן האמנותי. החיבור הדיאלוגי של ר' יהודה אברבנאל “שיחות על האהבה" והחיבור הרטורי של ר' יהודה מסר לאון "נופת צופים" הם רק דוגמאות לשיבה לאסתטי בתקופת הרנסנס. עם המצאת הדפוס גברה המודעות האסתטית בשל התפוצה של שערים ותמונות מודפסים. אם עד כה נמנעו יהודים מלדרוך על סף הכנסייה, לצפות ביצירותיה החזותיות בשל זיקתן האלילית85 ולהאזין למוסיקה המתנגנת בה, הרי שהשתנה המצב לפחות מבחינת האקלים התרבותי הטקסטואלי. מעתה היצירתיות האסתטית חדרה לפחות לשיח היהודי דרך הכתבים הנדפסים. הפתיחות לשיח האסתטי שהופיעה באיטליה השפיעה גם על בוהמיה, ששררה בה אווירה פתוחה באופן יחסי. תפוצת האמנות בפראג התרחבה מעבר לצורך האסתטי הטהור.86 ואכן העיר פראג נודעה בזיקתה לאמנות.

			דמותו של ריה"ל, המשורר וההוגה, נשזרה אף היא בנטייה האסתטית של ההגות היהודית ברנסנס. המבנה הדיאלוגי של ספר הכוזרי הלם את עניינם של היוצרים. ואכן מהר"ל טען, שהעניין האלוהי הוא המקור ליופי. כלומר מבחינתו יש אסתטיקה אלוהית, וברצוני לבחון את גישתו זו. גם בגישה זו בא לידי ביטוי מרכזי המונח “העניין האלוהי", אף כי השפעת ריה"ל בסוגיה האסתטית איננה ניכרת.

			מקורות הרנסנס

			מהר"ל הקדיש בכתביו לא מעט דיונים לאסתטיקה, ועובדה זו בפני עצמה יוצרת זיקה בין הגותו להגות הרנסנס. מרבית הדיונים נמצאים בפירושי האגדות שכתב, ובכך ניכר בבירור שהוא ייחס לאגדה בבחינת תורה שבעל פה עניין אסתטי.87 אבל האסתטיקה מאפיינת גם את המונוגרפיות שכתב. דוגמה לכך היא קישור ההיבטים החזותיים והאקוסטיים של מתן תורה לאופייה של התורה עצמה. מהר"ל טען, שסיבת נתינת התורה בקולות וברקים ובקול השופר88 נעוצה בעובדה, שהחוויה האסתטית של העוצמה החזותית והאקוסטית מבטאת את הסמכות המוחלטת של התורה. האפקטים האסתטיים מביעים את המוחלטות של החוק האלוהי. לדבריו, “מפני כי התורה כל דבריה מחויבים מוכרחים, וכל דבר שהוא מוכרח הוא חזק, ולפיכך כאשר באה התורה אל העולם השפל אשר כל דבריה ומצותיה הם מוכרחים ומחויבים בחוזק, היה נמשך עם זה דברים שהם באים בחוזק כמו קולות".89 מהר"ל נקט את החוויה האסתטית כדימוי לאופיו של החוק האלוהי.

			אמנם תפיסת היופי של מהר"ל זוקקת דיון עצמאי, ולא באנו במקום זה אלא לבחון את שזירתה במונח “העניין האלוהי". אף על פי שריה"ל היה משורר רב השראה ובעל נפש של אמן הוא נמנע בהגותו מלייחס תכונות אסתטיות מובהקות לעניין האלוהי. בספר הכוזרי ציין, כי יופיו הגופני (ג'מאל) של עם ישראל נאצל מ"חיות אלהית" (חיאה אלאהיה).90 בהסתמכו על מזמור יט בתהלים ציין כי השמש אמנם יפה (ג'מאל) אך התורה מאירה ממנה, מפני שהעניין האלוהי (אלאמר אלאלאהי) לא נעוץ ביופי.91 לדידו של ריה"ל העניין האלוהי נעלה על היופי, והוא ניכר דווקא בתורה. 

			מהר"ל הסיט את המונח “עניין אלוהי" ליופי, ובכך כמדומה נענה לפחות מבחינה צורנית לרוח הרנסנס. הוא הכיר ביופי הגשמי, ולדידו גם היצרי, אולם טען שהיופי האיכותי הוא הביטוי של הטרנסצנדנטי בעולם החומרי. על כן גם טען שהיופי הוא תוצאה של אור. תפיסה זו גרמה לו שיתנודד בין הכרה ביופי גשמי כשלעצמו לבין שלילת יופי כזה. דוגמה משקפת לפנייה לאסתטי בהגות הרנסנס ולכינונו על הרוחני והאלוהי הם דבריו של פיצ'ינו, שנכתבו באיגרת לג'ובני קבלקנטי (1509-1444):

			אהבה כפי שהפילוסופים מגדירים אותה היא בוודאי הכמיהה ליופי. היופי של הגוף נעוץ לא בצלו של החומר אך באור ובחסד של הצורה; לא בחשכת הגוף אך בפרופורציה הברורה; לא בכובד חסר סדר ורגש אך במספר ובמידה הרמוניים. אולם אנו חווים אור, חסד, פרופורציה, מספר ומידה אלה אך ורק באמצעות חשיבה, ראייה ושמיעה.92

			החוויה האסתטית איננה מתבטאת באובייקט כפי שהוא אלא באידאות שהוא מייצג (סדר ותואם מתמטיים). פיצ'ינו טען בהרחבה באיגרת לחבריו, כי היופי הגופני מקביל לממד השכלי והנפשי,93 ובכתביו ציין שיש ללמוד את יפי העולם ההרמוני.94 לפי פיצ'ינו היופי אינו אלא הארה הנאצלת מהאל.95 גישה זו הכתה שורשים. דוגמה נוספת לכך היא תפיסתו של ג'ובני פיקו דלה מירנדולה (1494-1463). פיקו כתב על הרצון האנושי לחוויית האלוהות, לאמור להעפיל להוויה הטרנסצנדנטית דברים אלה:

			כיוון שכאשר נתעלה עד לאותו מצפה שממנו ניתן לנו למדוד, במידת הנצח, את מה שהיה ואת מה שיהיה, ובראותנו את היופי הבראשיתי, נהיה כנביאים אפולוניים של אותו יופי ואוהביו המכונפים; ובלהוט בנו האהבה שאין לבטאה במלים, הרי שלבסוף נהיה כמו רגושים מרוב השראה, כמו השרפים הלוהטים הנשלפים מתוכנו, וכשנהיה לרגלי האל העליון שוב לא נהיה אנו־עצמנו, אלא נהיה אותה הוויה עצמה שבראה אותנו.96

			פיקו קישר את היופי, האהבה והשאיפה לטרנסצנדנטיות. בדבריו ניכר, שהיופי מתייחס לא רק לחזותי ולאידאה של החזותי אלא גם למישור האלוהי הצרוף. היופי הוא לא רק ביטוי של ראייה אלא גם של קונטמפלציה. פיקו דיבר על ראיית ונוס ב"התבוננות שכלית בדמותה האלוהית".97 פיצ'ינו ופיקו קישרו את היופי לרגש האהבה, ושניהם ראו ביופי פרוזדור למישור הספיריטואלי הדתי של הקיום. היופי הוא מושא של התבוננות קונטמפלטיבית, ובתור שכזה הוא נתפס כטרנסצנדנטי. כמובן, ר' יהודה אברבנאל בחיבורו “שיחות על אהבה" הרים תרומה חשובה לדיון האסתטי בהגות היהודית בתקופת הרנסנס. ייתכן שהחיבור נכתב במקורו עברית, ועל כן לא התקשה מהר"ל לקרוא בו.98 מכל מקום חיבור זה מבטא את האקלים האסתטי שמהר"ל פעל בסביבתו הרחוקה.

			הפנמה

			מהר"ל הפנים את תפיסת היופי כשדה אסתטי שמעבר לגשמי ולחזותי. אולם הוא לא הסתפק בתפיסות הנאופיתגוראיות של המספר וההרמוניה אלא אימץ את גישתו של פיקו בדבר הזיקה שבין יופי לטרנסצנדנטיות. כדרכה של ההגות היהודית בימי הביניים הוא אף הפליג ושלל את היופי הגופני כערך, ונטע אותו כולו בממלכת הרוח. מבחינה זו לא היה מהר"ל חדשן, ורוח הגותו השמרנית כפי שהופיעה ביחס לשכלתנות הביניימית ניכר גם בדיון האסתטי. החידוש נעוץ בהפניית תשומת הלב ההגותית לשיח האסתטי.

			מהר"ל ניסח עיקרון מכונן, וחזר עליו פעמיים באותה הלשון ממש בכתביו השונים: “והפאר והיופי דבר זה הוא מצד ענין אלהי שיש בנבראים, שאין היופי מתיחס אל הגשמי כלל".99 דברים אלה עומדים במתח עם התפיסה האלמנטרית, שאף מהר"ל הכיר בה, שהיופי הוא גופני וחזותי.100 זאת ועוד: כאשר מדובר בנשים היופי מתפרש אף הוא פעמים רבות כפשוטו. על כן נקט מהר"ל בטכניקות פרשניות מגוונות כדי להפקיע את היופי החזותי הגופני מפשוטו ולפחות לצמצם אותו עד למינימום ההכרחי.101 

			אולם המהלך המשמעותי של מהר"ל היה העברת היופי ה"אמתי" לממלכת הרוח, דהיינו לעולם הטרנסצנדנטי. על דברי הבבלי “כל מעשה בראשית בקומתן נבראו, בדעתן נבראו, בצביונם נבראו"102 כתב בלשון זו: 

			לפיכך אמר “בקומתן נבראו", וזה כנגד הגוף שמקבל הקומה הגשמית, כי הרחקים שייכים לגשם. ואמר “בדעתן" נגד הצורה, כי מצד הצורה הזאת נמצא הדעת לכל ב"ח, ואין ספק כי הדעת היא שלימות הנפש שהיא הצורה לכל נמצא; כמו שהקומה היא שלימות הגוף כך הדעת היא שלימות הנפש, גם נפש בלא דעת לא טוב,103 ולפיכך אמר “בדעתן נבראו". והפאר והיופי דבר זה הוא מצד ענין אלהי שיש בנבראים,104 שאין היופי מתיחס אל הגשמי כלל, וכבר בארנו זה כי היופי והפאר הוא מתיחס אל הבלתי גשמי וזה בארנו פעמים הרבה.105 ואמר שהיו נבראים בשלמותן הן מצד גופן הן מצד צורתן שהוא הנפש הן מצד ענין האלהי הדבק בנבראים והוא היופי שלהם.106 

			המבנה המשולש שבאגדה התלמודית (קומה, דעת וצביון) מתפרש בדברי מהר"ל כמציין את החומר, הצורה והעניין האלוהי בהתאמה. כל גורם הוא שלמות של הגורם שקדם לו: הצורה היא שלמות החומר, והעניין האלוהי הוא שלמות הצורה. השלמת הצורה נתפסת בעיני מהר"ל כמהלך אסתטי. ושוב אנו עומדים בפני תפיסת העניין האלוהי כדבק בצורה ומבטא את הייחודיות של הקיום האנושי, ומהר"ל אכן קישר זאת בפירוש אבות ו, י לצלם.107

			נדמה שההיבט האסתטי של העניין האלוהי בהגותו של מהר"ל הוא תוצר מובהק של הגות הרנסנס, וביתר דיוק של האופן הזהיר והמהוסס שהגות זו נקלטה בכתבי יהודים כמו מהר"ל. עצם ההתנודדות במינוח וברעיון היופי בין החזותי לבין תוצר של ההתגלות האלוהית איננו רווח בהגות היהודית בקדם הרנסנס. 

			אולם יושם אל לב שבין השורות המשיך מהר"ל את הפולמוס הסמוי שלו עם ההגות שספג בסביבתו. מבחינתו יופי איננו כרוך במספרים, בפרופורציות ובהרמוניות. הוא אמנם השתמש תדיר במשמעותם של מספרים אולם לא כאידאות או כהשתקפויות של יופי. יתר על כן: מהר"ל דחה את היופי הגשמי מכול וכול. לדידו היופי איננו מה שנתפס בחושים החומריים ולפחות איננו מתמצה בתפיסת החושים אלא הוא תוצר המובהק של העולם הטרנסצנדנטי ושל נוכחותו בעולם הארצי. לא נחה דעתו עד שהגדיר את היופי כהיעדר החומריות. באופן פרדוקסלי דווקא סילוק החומרי הוא היפה. על יפיה של צפנת בת פניאל, שנזכר באגדות החורבן (גיטין נח ע"א), כתב מהר"ל, “כי כל אשר הוא נוטה אל החומרי יש בו עכירות, והמסולק מן החומרי יש בו הזיו והאור".108 כך אף דרש את שמה של האישה היפה, “צפנת" מלשון הצפנה. היופי איננו החזותי אלא הביטוי של העולם העליון הנבדל. 

			ה"פריצה" של העולם הרוחני לגשמי בעיניו של מהר"ל היא היופי האמתי. והעולם הטרנסצנדנטי איננו נאמד ונתפס בחושים כי אם בהכרה ובאמונה אינטואיטיבית. מהר"ל העביר את היופי לתחום הרוחני במסגרת שימושו ב"עניין האלוהי", ובכך ערער לחלוטין את מעמדו של היופי החושי.

			(ה) סיכום

			פרק זה בשונה מקודמיו עסק בסוגיה של מינוח אצל מהר"ל. אכן ריה"ל עיצב את שימושו של מהר"ל במונח “עניין האלוהי" כנוכחות אלוהית (טרנסצנדנטית כשלעצמה) בעולם הארצי. כאמור לעיל אצל שניהם מונח זה הוא תחליף למטאפיסיקה הנדחית ולמעשה לערעור סמכותו של המדע באופן כללי. זאת ועוד: הצירוף של עם ישראל וארץ ישראל כביטוי של הנוכחות האלוהית מופיע הן אצל ריה"ל הן אצל מהר"ל. מהר"ל הוסיף וקבע, כי לעתים העניין האלוהי מבטא נוכחות טרנסצנדנטית המיתוספת לחוקיות הטבעית ונותנת בה טעם, אך איננה משנה אותה; ולעתים העניין האלוהי משקף נוכחות טרנסצנדנטית הדוחה את החוקיות הטבעית מפניה. העניין האלוהי משקף הן את ההסדרה הטבעית הן את ההסדרה הנסית. אין ספק, שמינוחו והגותו של ריה"ל טבעו חותם עמוק בהגותו של מהר"ל.

			אף על פי כן מהר"ל מעולם לא קיבל את עקרונותיו של ריה"ל או של הוגה אחר ללא הטבעת חותם אישית.109 למשל הדיון בהופעת העניין האלוהי בעם ישראל משקף הבדל שיטתי בין ריה"ל למהר"ל, למרות ההשפעה המסיבית של ריה"ל על הצורה והתוכן של דברי החכם מפראג. מהר"ל ראה בבחירה ובהנהגה המיוחדת של עם ישראל תוצאה של רישומה של תורת התארים האלוהיים בעולם הארצי לפחות מבחינת הדיון. כלומר הבחירה נובעת מניתוח השלמות האלוהית והאופן שבו היא מתגלה. הנוכחות האלוהית בעם ישראל כביטוי של עולם חומרי שפל מוכיחה את השלמות האלוהית במובן הרעיוני הספקולטיבי המובהק שלה. באופן חריג מהר"ל, השולל דיונים מופשטים, נסמך כאן על הטרנסצנדנטי כאימות. על אף שההסתמכות היא על זיקתו של הטרנסצנדנטי לעולם הארצי עדיין מדובר בדיון עיוני ושיטתי. לעומת זאת ריה"ל הסתייג מהדיון המופשט בתורת התארים האלוהיים מאחר שמבחינתו האימות היחיד של האמונה היהודית נעוץ באווידנציה שלה, כלומר ביכולת לאמת את עצמה מבחינה עובדתית. העיון השכלי איננו מוביל לפירות ממשיים. לדידו של ריה"ל הבחירה בישראל איננה נובעת מדיון בשלמות האלוהית אלא מן הניסיון ההיסטורי. הדיונים של ריה"ל בתורת התארים נועדו כדי להבליט עובדה זו.110 כאמור, הבדל זה הוא שיטתי. מהר"ל הסתמך על דיון מופשט בתארים האלוהיים בעוד שריה"ל הסתייג מדיון כזה. אולם מבחינת התכנים והמסקנות שני ההוגים הגדולים הביעו השקפות זהות. כל כך מפני ששניהם לא ראו תועלת כלשהי בדיון המופשט במטאפיסי כשלעצמו והתמקדו במשמעות ובערך של העשייה והפעולה. הרי גם מהר"ל היה אדיש לנבדל כשלעצמו, והתעניין אך ורק בדרכי מעורבותו בהוויה הארצית. אנו שבים להבדלים סמנטיים וסגנוניים בלבד: ריה"ל ראה ערך בפרקסיס בלבד, דהיינו קיום המצוות, ומהר"ל זיהה את ה"שכל" ה"אמתי" עם הפרקסיס.111

			הדיון במונח “עניין אלוהי" מבטא אפוא את השיבה של מהר"ל לריה"ל, אך מתוך נקודת מוצא בשלה ומורכבת הרבה יותר מאשר של המשורר וההוגה בן המאה השתיים עשרה. מהר"ל שוב איננו חושש שהדיון המופשט והתאורטי יסיח את הדעת מעוצמת האווידנציה של האמונה היהודית. הוא איננו חושש לנסח את דבריו בסגנון פילוסופי ומדעי, מתוך הבנה שהקורא יבין שהוא מציע מדע חלופי וקריאה “פשטית" של הכתוב והמדרש. מבחינתו העניין האלוהי מבטא את הממד הטרנסצנדנטי הנוכח במציאות והמשפיע עליה. כפי שנראה בפרקים הבאים ממד זה ניכר במיוחד בתורת השכל ובנבואה.

			ההבדל בנקודת המוצא בין מהר"ל לריה"ל ניכר גם בזיקה שבין העניין האלוהי לבין המישור האסתטי. מהר"ל לא היסס לנתב את הדיון לערך היופי החזותי אף שריה"ל לא הדגיש ערך זה במיוחד בהגותו. אמנם הוא עמד על חשיבות הכרובים כצורות אלוהיות, למשל.112 אך במידה רבה אפשר לטעון, כי הוא ביכר את היסוד המוסיקלי על החזותי לפחות מבחינת השקיפות של ניסוחיו.113 לפנינו פרדוקס של תולדות הרעיונות: המשורר הדגול והכותב הפרוזאי המחונן לא נדרש כמעט לאסתטי בדיוניו בעוד שההוגה כבד הניסוח והפרוזאי עסק לא מעט באסתטיקה בכתביו. מהר"ל טען, שנוכחות העולם הנבדל בעולם הארצי ניתנת להערכה במונחים אסתטיים מובהקים. הנוכחות של הטרנסצנדנטי היא היופי האמתי וה"אלוהי". אמנם מהר"ל ניצל הזדמנות זו כדי למשוך את הפולמוס האנטי רציונליסטי לא רק לימי הביניים אלא גם להגות הרנסנס. הוא מעולם לא התנתק מהיצר הפולמוסי האנטי פילוסופי שלו. אבל הוא לא נרתע מהתאמת מערכת המונחים ותבניות הטיעון של הגותו לרוח החדשה שנשבה בפראג בגוונים ובכיוונים שונים באותו הזמן.

			“העניין האלוהי" מבטא את התנועה בכתבי מהר"ל מהאדישות לעולם הטרנסצנדנטי לעיסוק בעולם החומרי. כפי שכבר הראינו בפרקים הקודמים, העולם הטרנסצנדנטי איננו מעניין כשלעצמו. למעט היגדים כלליים על האל ועל המלאכים אין בכתבי מהר"ל דיון במיפוי העולם הטרנסצנדנטי. מבחינה מסוימת הוא מיצה עד תום את שלילת התארים המימונית. מות המטאפיסיקה מוליך בהכרח את ההוגה לעסוק ברישומי העולם האחר בעולם החומרי. “עניין אלוהי" ו"דבר אלוהי" משמשים מעין ביטוי לנוכחות אלוהית בעולם החומרי, שכשלעצמה אין היא מעוררת עניין. על כן הקרבה בין מהר"ל לריה"ל מתעצמת בחוסר העניין היסודי שגילה הראשון בקבלה. מהר"ל אכן מבטא מודעות לקיום הספירות, אך לא ממש מתרגש מהדיון המפורט בהן. וריה"ל כמובן עדיין לא הכיר את ראשיתה של תורת הסוד בפרובנס עשרות שנים לאחר פטירתו. שני ההוגים הגדולים הפנו את תשומת הלב לעשייה ולעולם החומרי, אך בכך לא די בהשוואה ביניהם: שניהם עשו זאת על חשבון תיאור העולם הטרנסצנדנטי וההשתקעות בדיון מפורט במבנהו.

					38	ראו לעיל פרק שני הערה 29. ניתן דוגמה: בפירושו לאבות ד, יב פירש מהר"ל מהי “כנסיה לשם שמיים", שסופה להתקיים. לטענתו האל “מאחד ומקשר הכלל" וכן “כולל ומאחד הכל" (דרך חיים, קפד טור א). בני אדם מטבעם מפולגים, ועל כן רק הקישור לאל הכולל הכול הופך את הכנסייה, דהיינו ההתכנסות, ליציבה ולמאוחדת. לאור האקראיות לכאורה של מסכת אבות הוסיף מהר"ל והתחקה אחר הקשר שבין המשניות. משנת אבות ד, יא עסקה בתשובה (“תשובה ומעשים טובים כתריס בפני הפורענות"). כתב מהר"ל: “ואם אתה בא לפרש כי בא הסמיכות מצד המאמרים, נראה כי הכנסיה שהזכיר מפני שהזכיר לפני זה תשובה ומעשים טובים כתריס בפני הפרענות, ובארנו לך כי התשובה היא ענין אלהי וכן המעשים הטובים הם המצות האלהית, ודבר זה הוא כתריס בפני הפרענות, שעל ידם יש קיום לאדם, כי הדברים האלהיים הנבדלים יש להם קיום, והוסיף על זה לומר כי הכנסיה שהיא לשמו יתברך מצד שהכנסיה לש"ש יש לכנסיה ענין אלהי ג"כ והרי השם יתברך עם הכנסיה, ולפיכך יש בכנסיה הזאת ענין אלהי ויש לכנסיה קיום ג"כ ויראה" (שם שם). דוק ותמצא: בכך שההתכנסות היא לשם שמיים, היא מושכת את השראת העולם הטרנסצנדנטי, ובאופן כזה רוכשת את ההתמדה והאחדות. ה"פריצה" של העולם הנבדל לעולם הארצי או הנוכחות בו משתקפת במונח “עניין אלוהי". מאחר שהתורה והמצוות הם עניין אלוהי כזה, על כן התשובה בבחינת מצווה נכללת בעניין האלוהי.

				

				
					39	גור אריה לדב' ד, לב.

				

				
					40	כך קבע גם בהמשך הפירוש לדב' ד, לב: “כבר אמרנו לך, שכאשר מחוייב לומר כך מצד שהוא צלם אלהים שבו באדם, אל תביט ותשגיח אל הגוף, כי בטל הטפל אצל העיקר, שהעיקר הוא ענין אלהי באדם, ואין בחינה בטפל, רק בעיקר".

				

				
					41	סוטה יב ע"א; שמות רבה א, כ; ויקרא רבה א, ג; קהלת רבה ד, א.

				

				
					42	לפי רבי מאיר “טוב שמו". ולפי רבי יודא נוסף שם ה' על “טוב".

				

				
					43	גבורות ה, פרק יז, עח טור א.

				

				
					44	ראו להלן עמ' 273-272.

				

				
					45	ראו למשל בראשית רבה א, א (תאודור ואלבק, עמ' 6 שו' 6-5). בסדרי המציאות עסקנו לעיל בפרקים השני והשלישי.

				

				
					46	המלאכים הם חסרי גוף.

				

				
					47	על תפיסת הפעולה של מהר"ל, דהיינו הממד הטרנסצנדנטי של מעשה המצווה, ראו לעיל פרק ראשון.

				

				
					48	תפארת ישראל, פרק כד, עד טור א.

				

				
					49	החסידות הבעש"טנית, ובמיוחד הגות חב"ד החל מגישתו של ר' שניאור זלמן מליאדי, עתידה לפתח רעיון זה לפי העיקרון, שהדרגה הנעלה ביותר מתלכדת עם השפל ביותר כמו נקודה על המעגל. החסידות תשתית רעיון זה על דברי ספר יצירה “נעוץ סופן בתחילתן" (א, ז), ותמצה את המשמעויות החברתיות על האדם הפשוט ואיש המעלה.

				

				
					50	הניסוח כאן מזכיר את הדגם המגי של הורדת הכוחות על הכנה. אולם מהר"ל השתמש בו כדי להבהיר את הנוכחות של הטרנסצנדנטי בעולם הגשמי. כמו במובאה הקודמת כך אף כאן יש הקבלה בין גוף או חומר כנושא לבין ההכנה.

				

				
					51	תפארת ישראל, עה טור ב.

				

				
					52	ראו למשל ב' גרוס, נצח ישראל, ירושלים ותל אביב תשל"ד, עמ' 124-121.

				

				
					53	בברכה מעין שלוש ובברכת המזון. ראו ברכות מד ע"א, מח ע"ב; תנחומא, מהדורת בובר, מסעי, ה, ה.

				

				
					54	על פי אריסטו, אתיקה לניכומכוס 1155b17-18. על תפיסות של שלוש האהבות בהגות של המאה החמש עשרה ראו א' מלמד, “גילגולו של מוטיב אהבת הערב, המועיל והטוב אצל אלבו, אלימאנו, יהודה אברבנאל ומוסקאטו", בתוך מ' דורמן וז' לוי (עורכים), פילוסופית האהבה של יהודה אברבנאל, תל אביב וחיפה תשמ"ה, עמ' 72-57.

				

				
					55	והשווה לסגנון שאלתו של אבן רשד בפירושו למקום זה: “ואם היה זה כן הנה האם האוהבים יחבב קצתם קצת מפני שהם יחבבו הטוב אשר הוא בעצמו טוב או אשר הוא טוב בסמיכות אליהם" (הביאור האמצעי של אבן רשד לספר המידות על־שם ניקומאכוס לאריסטו בתרגום שמואל בן יהודה, מהדורת א"ז ברמן, ירושלים תשנ"ט, עמ' 255 שו' 51-49). מהר"ל טען, שלא רק הטוב כשלעצמו מאפיין את המעלה הנבדלת של הארץ אלא גם המועיל משקף מעלה זו.

				

				
					56	על פי בר' לד, כא; שו' יח, י; דה"א ד, מ.

				

				
					57	מעניין לציין, שב"גור אריה" הטוב מציין את העולם הרוחני בעוד שכאן הטוב משקף גם את היתרונות החומריים. על מעמדה של ארץ ישראל מבחינה מדעית בהגות מהר"ל ראו ד' שוורץ, סגולות, קמיעות ושכלתנות בהגות היהודית בימי הביניים, רמת גן תשס"ד, עמ' 246-243.

				

				
					58	על תפיסת עולם הבא של מהר"ל ראו להלן עמ' 355-351, 369-357, 384-379.

				

				
					59	ראו כתובות קיב ע"א; גיטין נז ע"א; ספרי דברים, עקב, לז. 

				

				
					60	גבורות ה', פרק כד, קג טור ב — קד טור א.

				

				
					61	בהמשך כתב “שהארץ מוכנת אל דברים האלהיים" (שם קד טור ב).

				

				
					62	ראו תה' סו, ו.

				

				
					63	כלומר לאדם באופן כללי, שאם לא הייתה היבשה גבוהה מהים לא היה אדם יכול להתקיים.

				

				
					64	ראו מכלתא בשלח, מסכתא דויהי, ג (מהדורת הורוביץ ורבין, עמ' 97). 

				

				
					65	גבורות ה', פרק מ, קנ טור ב — קנא טור א. ראו קליינברגר, עמ' 87-86. קליינברגר טען, כי המהר"ל נקט “צמצום הפער" שבין הטבע והנס, ו"המעטת מיספרם של הנפלאות" (שם, עמ' 87). הוא טען, כי גישה זו מתקרבת לגישתו של ר' יוסף אלבו בדבר קירוב הנס לטבע. וראו עוד ת' רוס, “הנס כממד נוסף בהגות המהר"ל מפראג", דעת 17 (תשמ"ו), עמ' 96-81 (להלן רוס, הנס); ד' רודרמן, מחשבה יהודית ותגליות מדעיות בעת החדשה המוקדמת באירופה, ירושלים תשס"ג, עמ' 84-83.

				

				
					66	ראו למשל D. Schwartz, “The Debate over the Maimonidean Theory of Providence in Thirteenth-Century Jewish Philosophy”, Jewish Studies Quarterly 2 (1995), pp. 185-196; מ' הלברטל, בין תורה לחכמה: רבי מנחם המאירי ובעלי ההלכה המיימונים בפרובנס, ירושלים תש"ס, עמ' 75-69.

				

				
					67	ראו G. Freudenthal, “Samuel Ibn Tibbon’s Avicennian Theory of an Eternal World”, Aleph 8 (2008), pp. 41-101

				

				
					68	ההשראה הושגה באמצעות ההתגברות של עם ישראל על הממד החומרי של המציאות. ראו רוס, הנס, עמ' 95.

				

				
					69	גבורות ה', פרק סז, שט טור ב, על פי איוב ג, יט. על גרסת המהר"ל לשלילת תארים ראו B. L. Sherwin, Mystical Theology and Social Dissent, Rutherford 1982, pp. 56-58. בוויכוח שפרץ בין מהר"ל לר' אליעזר אשכנזי על אודות התארים האלוהיים המהר"ל הביע עמדה קבלית המסתמכת על חיוב התארים. ראו למשל א' נחשון (קופרמן), הגותו של רבי אליעזר אשכנזי, עבודת דוקטור, אוניברסיטת בר אילן, רמת גן תשע"ב, עמ' 209-146. אפשר שבממד האדיש רמז מהר"ל לממד האינסוף שבאל. שלילת התארים המיימונית הייתה מקובלת באופן כללי על שכלתני פולין ופראג. ר' אברהם הורוביץ, למשל, הקדיש את הדפים הראשונים של פירושו לשמונה פרקים לרמב"ם, חסד אברהם, לשלילת התארים. על ניסוחיו של רמ"א ראו י' בן־ששון, משנתו העיונית של הרמ"א, ירושלים תשמ"ד, עמ' 45-44. ניסוח זה של מהר"ל השפיע על ההגות החסידית בכלל ועל הגות חב"ד בפרט. ראו למשל ד' שוורץ, מחשבת חב"ד: מראשית ועד אחרית, רמתן גן תשע"א, עמ' 72; הנ"ל, בריאה, תורה, צדיקות, גאולה: מקורות והשפעות בחסידות, תל אביב תשע"ט, פרק ראשון.

				

				
					70	ובלשון הביניימית “הצטרפות", ועניינו יחס של דברים שהאחד לא נמצא ללא השני, כמו אדון ועבד או אב ובן. ראו הקטגוריות לאריסטו 6a37-40. הרמב"ם שלל את ההצטרפות ביחס לאל (מורה הנבוכים א, נב), ומהר"ל שלל את ההצטרפות של האל אף למלאכים.

				

				
					71	גבורות ה', פרק סז, שי טור א.

				

				
					72	שם שט טור ב.

				

				
					73	שם שי טור א.

				

				
					74	שם שם.

				

				
					75	על מונח זה ראו להלן עמ' 250.

				

				
					76	על פי דב' לב, ט.

				

				
					77	גבורות ה', פרק סז, שי טור ב.

				

				
					78	שם שיא טור ב.

				

				
					79	שם שם טור א.

				

				
					80	ראו להלן פרק חמישי.

				

				
					81	תפארת ישראל, פרק א, ח טור ב. אף בפרק זה המסגרת לתפיסת הנבואה וייחודה בעם ישראל היא של ריה"ל. אולם מהר"ל שילב את המונח “הכנה", ובכך שיקע רמזים מתורת השכל.

				

				
					82	גבורות ה', פרק סז, שיא טור א. עוד במאה הארבע עשרה היו ויכוחים על זהות האיבר שהנפש נקשרת בו. ראו למשל ד' שוורץ, “זיקתו של הזרם הניאופלטוני במחשבה היהודית של המאה הי"ד לרפואה התיאורטית והפראקטית", קורות ט, חו' ט-י (תש"ן), עמ' 274-273.

				

				
					83	הכוזרי ב, כו.

				

				
					84	גבורות ה', שיא טור א — טור ב.

				

				
					85	ראו K. P. Bland, The Artless Jew: Medieval and Modern Affirmations and Denials of the Visual, Princeton, NJ 2000; E. Wolfson, Through a Speculum that Shines: Vision and Imagination in Medieval Jewish Mysticism, Princeton, NJ 1994. באסלאם היה המצב דומה. ראו למשל S.H. Nasr (ed.), Philosophy, Literature and Fine Arts, London & Jeddah 1982

				

				
					86	האמנות החזותית שירתה גם את המדע. למשל ג'וזפה ארצ'ימבולדו, שהיה אמן החצר בפראג, שצייר רישומי טבע. ראו ת' דה קוסטה קאופמן, “אמנות, מדע ומגיה בפראג של רודולף השני", בתוך א' ריינר (עורך), מהר"ל: אקדמות, פרקי חיים, משנה, השפעה, ירושלים תשע"ה, עמ' 41-40.

				

				
					87	ראו למשל ד' שוורץ, “'אמצע לארצות ושער לשמים' — ארץ ישראל בהגות היהודית של המאה הט"ז", בתוך א' רביצקי (עורך) ארץ־ישראל בהגות היהודית בעת החדשה, ירושלים תשנ"ח, עמ' 65-63.

				

				
					88	על פי שמ' יט, טז. 

				

				
					89	תפארת ישראל, פרק ל, פט טור א.

				

				
					90	כוזרי ב, סב. מקור: כתאב אלרד ואלדליל פי אלדין אלד'ליל, מהדורת ד"צ בנעט וח' בן־שמאי, ירושלים תשל"ז, עמ' 77.

				

				
					91	כוזרי שם נו; מקור, עמ' 73.

				

				
					92	ראו Meditations on the Soul: Selected Letters of Marsilio Ficino, Rochester, Vermont & London 1996, p. 173 

				

				
					93	שם, עמ' 4.

				

				
					94	ראו Platonic Theology, I, ed. By J. Hankins & M. J. B. Allen, Cambridge, MA & London 2001, pp. 203, 205

				

				
					95	ראו J. Kraye, “Moral Philosophy”, in C. B. Schmitt & Q. Skinner (eds.), The Cambridge History of Renaissance Philosophy, Cambridge 1988, p. 354

				

				
					96	נאום על כבוד האדם, תרגם ג' שילוני וערך מ' אידל, ירושלים תשנ"א, עמ' 34.

				

				
					97	ראו ח' וירשובסקי, בין השיטין, ירושלים תש"ן, עמ' 51. 

				

				
					98	ראו מ' דורמן וז' לוי (עורכים), פילוסופית האהבה של יהודה אברבנאל, תל אביב וחיפה תשמ"ה.

				

				
					99	דרך חיים לאבות ו, י, שכב טור א; חידושי אגדות, ד, צז טור ב. 

				

				
					100	מהר"ל הסביר את פשר שמו של יפת ב"גור אריה" לבר' ט, כג: “ובשביל זה נקרא ‘יפת', כי יופי שייך בגוף דוקא". כן כתב גם בחידושי אגדות, ב, כ טור ב, “שהיופי לגוף ואינו ראוי אל התורה".

				

				
					101	על כן פירש מהר"ל את הארת הפנים של משה (שמ' לד, כט) כהשראה של הטרנסצנדנטי: “ואין היופי ההוא יופי גשמי רק אור נבדל שראוי לבעל שכל" (חידושי אגדות, שם). תפיסת היופי כביטוי של “שכל" שב ונשנה בדרך חיים לאבות ו, ג, רפז טור א (“אשה יפה" שקולה ל"אדם שכלי"). ובמקור אחר ב"גור אריה" פירש מהר"ל “יופי" בפירוש מצמצם. הוא שלל את המובן של יופי כחריגה מההיבט האסתטי של המראה הרגיל, וכונן אותו על “בהירות הגוף", כלומר גוף שאין בו פגם אסתטי. כך פירש מהר"ל את יפיה של שרה בכל ימיה על פי הדרש (בראשית רבה נח, א, תאודור ואלבק עמ' 619-618; גור אריה לבר' כג, א).

				

				
					102	ראש השנה יא ע"א; חולין ס ע"א.

				

				
					103	על פי מש' יט, ב.

				

				
					104	כאן התייחס מהר"ל ל"בצביונם נבראו".

				

				
					105	מהר"ל נקט כאן לשון הפלגה. הוא התייחס ליופי גשמי לא מעט בכתביו. כוונתו הייתה, שהיופי האיכותי ביותר הוא הנוכחות של הנבדל. למשל על קרינת אור פניו של משה כתב מהר"ל, “ואין היופי ההוא יופי גשמי רק אור נבדל שראוי לבעל שכל" (חידושי אגדות, ב, נדרים, כ טור ב). כך אף ציין בפירושי אגדות לקידושין, ש"היופי הוא זיו האור ואין האור גשמי" (שם קמו טור א).

				

				
					106	דרך חיים לאבות ו, י, שכב טור ב.

				

				
					107	על הזיקה שבין צלם ליופי ראו יעקבסון, צלם, עמ' 110-108.

				

				
					108	נצח ישראל, פרק ז, נ טור ב.

				

				
					109	ראו למשל קליינברגר, עמ' 41.

				

				
					110	ראו ד' שוורץ, סתירה והסתרה בהגות היהודית בימי הביניים, רמת גן תשס"ב, עמ' 67-62.

			פרק ה

			הכנה

			תורת הנפש והשכל של מהר"ל כבר נידונה באופן כללי במחקר אולם לא מתוך בחינת עומק של המקורות והתבניות הרעיוניים שנקט בסוגיה זו. בפרק זה אני מבקש להציג דיון של מהר"ל בהיבט ראשוני של תורת השכל, שהוא הגדרת השכל החומרי, ובמיוחד בתפיסתו כהכנה ומצע. כדרכו אימץ מהר"ל תפיסה זו תוך כדי שהוא משנה את המובן המקורי מתוך הספרות המדעית שעמדה לפניו למובנים המנוגדים למגמות שכלתניות בימי הביניים והמערערים את תוקפן וסמכותן. במקביל אדון בשימושים רעיוניים נוספים של השכל החומרי בהגות מהר"ל. בפרק הבא אחריו אדון בתורת הנפש האלוהית כשלעצמה ובמלים אחרות במקור השכל של היהודי ובעיצובו לכדי ישות עצמאית. זאת אף זאת: מהר"ל השתמש במונח “הכנה" גם במובנים מושאלים, דהיינו הוא העתיק מונח זה מתורת השכל לתחומים נוספים כדוגמת תפיסת ההכנה לקבלת שפע מסוגים שונים. בכך הצטרף לעשרות הוגים שעשו זאת לפניו.

			עיקרו של הדיון בתורת השכל החומרי מופיע בפרק הראשון של “תפארת ישראל" כהמשך לדיון בתכלית,1 ובחידושי האגדות למסכת בכורות; נופו מצוי בפרקים אחרים של “תפארת ישראל" ובחיבורים אחרים של מהר"ל. 

			(א) עקרונות

			עד כה לא שמו רבים ליבם למונח החשוב בהגות מהר"ל “הכנה", ופטרו אותו בהעדפה הפסיכולוגית של דמות היהודי על דמות הגוי.2 יעקב כץ כתב: 

			הנחתו היסודית של המהר"ל היא שהמנטאליות היהודית, ה'הכנה' של היהודי היחיד ושל האומה כולה, היא המפתח להבנת גורלו.3

			אהרן פריץ קליינברגר כתב:

			אך מן הצד השני רואה המהר"ל גם הבדל מהותי בנפש עצמה בין היהודי והלא־יהודי. בלכתו שוב בעקבות יהודה הלוי, מניח הוא כי בן־ישראל מחונן ב"נפש מיוחדת אלוהית ביותר", השונה לפי איכותה מן הנפש השכלית האנושית הרגילה; בה קיימות “הכנה" או דיספוזיציה רוחנית, ספיקות פסיכיות מיוחדת במינון, שבזכותן זכה עם ישראל להתגלות אלוהית שלימה ונעלה יותר מכל אומה אחרת. ולא זו בלבד, שכושר נפשי־דתי מיוחד זה חסר בנפש האנושית הרגילה, אלא אף מצויה בה “הכנה" מנוגדת לו, המונעת ממנה כל מגע אמיתי עם האלוהים. לדיספוזיציות ההפוכות הללו, הקיימות בנפש היהודי ובנפשות כל שאר בני אדם, משמש מצע מזג נפשי שונה הטבוע בהם.4

			שורשיו העמוקים של המונח “הכנה" נטועים בתורת השכל בימי הביניים, ובהבחנה בינו לבין “הנפש האלוהית". לשורשים אלה זיקה לסגנונו הספרותי של מהר"ל. כהרגלו שאב מהר"ל מתורות וממינוחים שכלתניים שונים לצורך הפולמוס החריף שלו עם הרציונליזם. והוא לא עשה זאת בחלל הריק: המונח “הכנה" שגור למשל בכתביו של ר' יוסף יעבץ, ואף הוא נקוט בידו כדי לערער את יסודות השכלתנות.5 בכוונתי להציג כעת את הנחות היסוד של דיונו של מהר"ל בתפיסת השכל החומרי כהכנה.

			תורת השכל

			לפני שאדון בהרחבה בטיפולו המיוחד של מהר"ל במונח “הכנה" בהקשר של תורת השכל והנבואה, אתאר בקצרה את עקרונות תורת השכל החומרי שלו. מהר"ל הציע לכאורה דיונים אוניברסליים בטיבו של השכל החומרי, אך בכל היבט וממד של השכל החומרי הבליט את מקומה הפרטני של תורת ישראל והממד הטרנסצנדנטי שהיא מבטאת. הווי אומר, הוא כמעט שלא הצליח, וסביר שגם לא רצה, לנתק את הדיון בתורת השכל מהממד התורני. כמו כן הדיון בהכנה מעוגן בעיקרון נוסף הנוכח בכתביו של מהר"ל, והוא הזיקה שבין הדרגות הגבוהות לחומריות. מהר"ל טען, שככל שישות טרנסצנדנטית היא איכותית יותר כך צריכה להיות לה זיקה חומרית. לעיל ראינו, שהתורה והאדם נעלים מהמלאכים מפני שיש להם זיקה לחומר בעוד שהמלאכים נעדרי זיקה כזו.6 

			נשוב כעת לדיוני המהר"ל בסוגיית השכל החומרי. ואלה העקרונות של תורת השכל המופיעים בכתביו של מהר"ל: 

			ראשית, כישות עצמאית השכל נוסף על הנפש. מהר"ל כינה אותו תוספת “מדריגה יותר עליונה". ברם אין זו תוספת אינהרנטית לנפש, מאחר שהשכל כשלעצמו “נבדל" מן הנפש7 כשם שהוא נבדל מן הגוף.8 ככל שאדם מתבגר השכל ניכר יותר ויותר במובחנותו מהגוף, ועל כן הוא יכול להשיג את העניינים הטרנסצנדנטיים.9 השכל מובחן מהנפש, אך הוא משלים אותה ומעלה אותה.10

			שנית, לשכל יש הכנה (“נושא") גופנית חומרית כשם שלנפש יש הכנה כזו.11 מהר"ל הבהיר, כי ההכנה של השכל היא זכה בהרבה מאשר הכנת הנפש. הוא הקביל את השכל לתורה: כשם שהתורה נצרכת למצע חומרי כך אף השכל. “ומעלת השכל שא"א שלא יהיה בלא מקבל כלל רק צריך לו מקבל גשמי".12

			שלישית, ההכנה הגופנית של השכל היא הנפש. מהר"ל יצר מעין מדרגים של הכנות בנפש ובשכל. הוא טען, שיש בנפש הכנה לשכל. על הנפש כתב, “שהוא נושא ההכנה לקבל השכל, ובזה מגיע עד השכל ע"י ההכנה שבנפש לקבל השכל, ושם ינוח [הנפש] כי אין מגיע יותר".13 ועל השכל קבע, כי יש לו נושא גופני. 

			רביעית, ההכנה הגופנית של השכל אין מובנה שהשכל באמת שוכן בה באופן ממשי. ההכנה מתקשרת לשכל בדרך הזיקה בלבד. מהר"ל הבהיר שהשכל “הוא נבדל לגמרי מן הנושא", לאמור טרנסצנדנטי.14

			חמישית מהר"ל טען כי בשכל יש שני ממדים: ממד אחד הוא הנבדל, כלומר השכל משתייך למציאות הטרנסצנדנטית. ממד שני הוא הארצי מבחינה זו שהשכל נוכח בגוף חומרי. כדרכו העדיף מהר"ל להגדיר את הממד השני הגופני של השכל באופן שלילי: “שאין השכל נבדל מכל וכל".15 

			ושישית, דחיית הרכיב של ה"שכל הפועל" מתוך השיטה. מהר"ל תקף בכל הזדמנות את קיומו של “שכל פועל" כייצוג של חשיבה שכלתנית. במקומו הציב את המושג “השכל הכללי", וזיהה אותו עם התורה. בכך הזדהה עם מגמות במאה החמש עשרה שדחו רכיב זה. למשל, ר' מאיר אבן גבאי תקף את תפיסת השכל הפועל כמקור הצורות בעולם החומרי: “ואין לנו עסק עם הבודים מלבם מקום ממנו יושפעו הצורות לדעתם הכוזב, האומרים כי השכל הפועל הוא נותנם, לא ידעו ולא יבינו בחשכה יתהלכו".16 כבר ראינו בפרקים הקודמים שאבן גבאי מתח ביקורת קשה על השכלתנות של הרמב"ם, שגישתו היא “סכלות מהות התורה ומקומה אשר נחקקה ממנו", וציין במיוחד את נביעת הנפשות מהשכל הפועל.17 ובכלל מגמה מובחנת בקרב הוגים מתונים במאה השש עשרה לייחס לאל את מקור הנפשות ולא לשכל הפועל.18 

			מהר"ל הקצין ודחה לחלוטין את השכל הפועל. הוא כתב, “כי הוא יתברך משפיע השכל הכללי, והיא התורה, שהיא השפעת השכל השייך אל הכלל במה שהוא כלל, לא במה שהוא פרטי".19 הוא טען, כי אדם פרטי “אי אפשר שיהיה שכלו שלם, רק כאשר הם רבים אז יש כאן שלימות השגה".20 נדמה לי, שמהר"ל צירף את התפיסה שהתורה נתנה לפני כלל האומה, דהיינו לפני אנשים רבים, לתפיסה שהתורה היא השלמות המוחלטת. הווי אומר, שמהר"ל החליף את אידאל רכישת הידע של השכלתנים בידיעת התורה, מפני שהתורה היא הידע ה"אמתי". כך עשה לא רק לשכל הפועל אלא למושג “שכל נבדל" באופן כללי. השכל הנבדל בספרות הפריפטטית הוא המניע של הגלגל. כבר לפי ראשוני האריסטוטליים מוסברת תנועת הגלגל כרצון לחקות את השכל הנבדל באמצעות התנועה האינסופית; כל כך מאחר שאין לגלגל שכל, ולכן הוא מחקה את הנבדל בנצחיות התנועה. וכיצד סיגל מהר"ל את השכל הנבדל לתורה? השכל הנבדל עצמו איננו נתפס בחושים, אולם רישומו בא לידי ביטוי בתנועה, שהיא מבחינות מסוימות תנועה נצפית (הכוכבים). כך אף התורה היא כולה טרנסצנדנטית, איננה משתייכת לעולם המוחש והחומרי, אולם רישומיה ניכרים במציאות הארצית. עניינה של משנת מהר"ל ממוקד דווקא ברישומים אלה. מהר"ל ציין ושב וציין, כי התורה אינה אלא “שכל נבדל לגמרי".21 לפיכך מהר"ל החליף את “השכל הפועל" ב"שכל הכללי". 

			נמצאנו למדים, כי השכל החומרי משתלם והופך להיות שכל בשל בתהליך של הכנות חומריות, פסיכולוגיות ושכליות. מהר"ל נטל מונח פילוסופי מובהק, “הכנה", ותיאר את התהליכים המתרחשים בשכל כתנועה מההכנה אל המהות. בתנועה זו יש מדרגים נפשיים ושכליים.

			וכאן הציב מהר"ל הבחנה סובסטנציאלית בין שכל הגוי לשכל היהודי.22 שכל הגוי הוא בעל מצע או הכנה להגיע לדרגת שלמות במישור שלו, דהיינו במישור הארצי החומרי. שכל היהודי הוא בעל מצע לקבל את הדרגה הטרנסצנדנטית, שהיא למעשה התורה (אמצעי ומטרה טרנסצנדנטיים כאחד). מהר"ל כינה דרגה זו בשמות רבים כמו “השכל העליון", “השכל האלוהי" ו"השכל הנאצל". במקביל כינה את התורה “שכל נבדל לגמרי".23 בכך גילה מהר"ל, שעקרונות תורת השכל שלו מתייחסים לאמתו של דבר לתורה ולהשפעת העולם הטרנצסנדנטי, וכי השימוש שלו במונחים הפילוסופיים הוא צורני בלבד. למעשה אין מקור השכל בהכנה הנפשית, כפי שהתבטא במפורש “כי לפי האמת אין כח הנפש יולדת השכל כמו שהם [הפילוסופים] חושבים".24 ההכנה היא מצע, אך איננה כושר הנמצא בנפש כי אם מצע להכרת התורה ולקיומה כלומר לקבלת הטרנסצנדנטי. נפנה כעת לברר את טיבה של ההכנה, שמהר"ל השתמש בה במיוחד בתורת השכל שלו.

			הכנה: מובנים שונים

			אחת ההופעות השורשיות של המונח “הכנה" בתקופות ההלניסטית ובימי הביניים היא בתורת השכל. אריסטו לא היה בהיר די הצורך בהגדרת השכל החומרי. היו שפירשו את גישתו, שהשכל החומרי הוא עצם (תמיסטיוס). לעומתם הגדרת השכל החומרי של אלכסנדר אפרודיסיאס היא הכנה (דיספוזיציה; διάθεση) בנפש או באחת מכוחותיה, ובמלים אחרות הכנה חומרית.25 אלכסנדר הטיל את כובד המשקל שלו על הגדרת אריסטו את השכל החומרי לפני שישכיל כנעדר מציאות, ועל כן קבע שהוא בגדר הכנה בנפש. אריסטו המשיל את השכל ללוח שבו נרשמות המושכלות, ואלכסנדר דקדק שהשכל החומרי הוא הצד הבלתי כתוב של הלוח. הגדרת השכל החומרי של אלכסנדר הטביעה את חותמה על הדיונים בתורת השכל בימי הביניים. דמותו של אלכסנדר הייתה בעלת השפעה ניכרת על הוגי הרנסנס החל מפייטרו פומפונצי וכלה בג'וליו קסטלני ובפרדריקו פנדסיו.26 בחיבור מוקדם של אבן רשד, האיגרת באפשרות הדבקות, שבו הושפע מאלכסנדר הציג המחבר גישה של שתי הכנות: הכנה ראשונה, שכאשר השכל רוכש מושכלות במינון הנדרש אז היא מתפרקת, ותחתיה מופיעה הכנה שנייה המאפשרת את הדבקות בשכל הפועל.27 גישה זו הייתה בעלת השפעה רבה על ההגות היהודית בשלהי ימי הביניים. ראינו לעיל, שמהר"ל אימץ את התפיסה שהשכל החומרי הוא הכנה בנפש. נוסף לכך הוא הציג מבחינה צורנית תורה של שתי הכנות, אך יצק בה מובן שונה לחלוטין כפי שנראה להלן. 

			ויש לציין, כי המובן של תורת השכל הוא אחד המובנים של “הכנה" בכתביו של מהר"ל. כמו הוגים לא מעטים בימי הביניים, שהשתמשו ב"הכנה" כתנאים הנדרשים לנבואה, למעשה המגי ולתופעות נוספות אף מהר"ל הרחיב את השימוש במונח זה, אולם הוא התפשט לסוגיות רבות נוספות. מהר"ל הציג בעיקר הגדרות ואפיונים אלה של הכנה: 

			(1) 	פיסיקה וחוקיות טבעית:

			(א) 	ההכנה מתקשרת לפוטנציאל, “ענין הכוח".28 ודוק: דווקא הפוטנציאל נחשב כהכנה. הגורם המוציא מן הכוח אל הפועל איננו נחשב הכנה אלא גורם המחולל את מימוש הפוטנציאל.29

			(ב) 	מקור החומר. ההכנה עניינה יצירת החומר. “הנשים הם התחלה לתורה"30 מפני שהאישה מעניקה את החומר לבנה, והוא לומד תורה. להלן נדון במשמעות זו בהרחבה.

			(ג) 	הכנה היא ההעדר המיוחד (στέρηση), כלומר חומר ספציפי לא יכול לקבל את כל מגוון הצורות אלא רק צורות הרלבנטיות לגביו. למשל הברונזה יכולה לקבל צורת פסל אך לא צורת בעל חיים. על מכת דם כתב מהר"ל כי היא תוצאה של פעולת הנבדל, שאיננה זקוקה להכנה. “ולפיכך אל תשאל כי לא כל חומר מוכן לקבל הצורה וצריך הכנה, ואיך הם מוכנים המים לקבל צורת דם. הנה אין זה קושיא למבין, כי מה שצריך החומר הכנה עד שתקבל הצורה, הנה דבר זה הוא במנהג הטבע".31

			(ד) 	הכנה היא מצע חומרי לצורה טבעית מינית. בהכנת הוולד חלה “צורת הולד".32

			(ה) 	הכנה היא מצע לא רק לצורה טבעית מינית אלא גם ל"תכונה" נסית. על עצירת השמש ליהושע כתב מהר"ל, “כי אין ספק שיש לשמש הכנה לעמידה [...] ובאותה הכנה קבלה השמש עמידה על ידי נס".33 

			(ו) 	מצע להורדת רוחניות (כלומר השפע הנובע מן הכוכבים). מהר"ל הביא את העיקרון המגי האסטרלי, שיש צורך בהכנה חומרית כדי להוריד שפע בשם “הרב הגדול הרמב"ן ז"ל המקובל האלקי אשר אליו לבד נגלו תעלומות חכמה וסודי התורה".34 טכניקה נוספת היא הקטורת. “כי הקטורת לפני ולפנים לכהן גדול ביום הכפורים, הוא הכנה שיש לאדם על הדבוק היותר פנימי ועליון".35 מצד אחד ההכנה היא צורך קיום הציווי האלוהי. ומן הצד השני אף האלילים הם “הכנה לקבל כח עליון".36

			(2) 	היסטוריה וייחודיות לאומית:

			(א) 	גזירת המערכת השמיימיית. ההכרעה האסטרולוגית יצרה הכנה ליציאת מצרים, ועל כן התהליך היה מהיר.37

			(ב) 	אפשרות השגת השלמות. “כי יש לישראל הכנה בעצמם לקבל המעלה העליונה מה שאין בשאר אומות".38 הכנה מיוחדת זו היא גם הכנה מיוחדת בנפש היהודי לקבלת התורה.39

			(ג) 	תכונת ההישארות הנצחית של עם ישראל. סגוליות זו מונעת מעם ישראל השמדה מוחלטת. “וכן אין מקבלין רוב פורעניות, כי ההכנה שהם מוכנים לרוב הטוב הצפון הכנה זאת מציל אותם מרוב פורעניות, שלא יהיו נפסדים ברע המוחלט".40

			(3) 	נומרולוגיה:

				סגולות המספרים. למספרים מסוימים יש הכנה לקבלת השלמות (השלישי).41

			(4) 	תורת השכל ושלמות אישית:

			(א) 	מצע לחזון הנבואי. במראה הסנה הופיע קודם מלאך, ורק אחר כך דבר ה'. המלאך הוא בגדר הכנה (“הכנה שעל ידו יבא לשם").42

			(ב) 	מצע לדבקות. ליתרו הייתה הכנה להידבק ב"כח כללי", כלומר בקב"ה.43

			(ג) 	מצע לרכישת החכמה. “יש באדם מצד עצמו לקבל הכנה לקבל השכל והחכמה".44 את ההכנה צריך להעמיק ולקבוע בנפש (“הכנה יתירה"), שאם לא כן ישכח אדם את לימודו.45

			(ד) 	בסיס למידות מוסריות ולקיום המצוות. בחיבורים “דרך חיים" ו"נתיבות עולם" השתמש מהר"ל פעמים רבות ב"הכנה" כתנאי או כהכשרת המידות והפעולות. למשל, ההכרזה “מפני שצריך אל האדם הכנה לקבל השכל, לכך ראוי שיהיה אל האדם המדות אשר להם יחוס אל השכל".46

			(5) 	תאולוגיה:

			(א) 	מצע לריצוי האל. בפסח שני הבהיר מהר"ל, כי הרבים אינם צריכים “הכנה" כדי להיטהר, אבל היחידים הנזקקים לטהרה צריכים הכנה.47

			(ב) 	הכנה נפשית. מאחר שהתורה איננה חומרית, ובכל זאת היא טעונה הכנה, הרי שהיא זוקקת הכנה נפשית. “הכנה אל התורה"48 מחויבת על פי העיקרון “כי לקבל התורה צריך הכנה".49 מהר"ל סבר שכדי לקבל את התורה יש צורך ביחס ובפנייה אליה על מנת להקטין את המרחק בין הנבדל לחומרי, כלומר האדם. מבחינה מסוימת משה רבנו הוא מצע לקבלת התורה, שכן הוא הגיע לקצה גבול החומר.50

			(ג) 	שלבים מקדימים במסכת המשיחית. על פי האוריינטציה המשיחית קבע מהר"ל, כי “המשיח הוא הכנה לעולם הבא".51 כן ציין, שבאדם שלוש שכבות (“מדרגות"): גוף, נפש והכנה לעולם הבא.52 כפי שנברר להלן, העולם הבא הוא עולם הנשמות, שבו הנשמה קיימת לנצח.53

			נקל להבין, שהמונח “הכנה" הוא מעין מוטיב מנחה המאפיין את הכתיבה של מהר"ל, ומאפשר מעבר של משמעויות מזירה רעיונית אחת לזירות אחרות. אבל מהר"ל לא הסתפק באימוץ מונח רציונליסטי אלא הוא סיגל להגותו דגמים ותבניות חשיבה מגוונים הקשורים במונח. הדגם הרווח הוא השאוב מתורת השכל. אולם גם הדגם המגי האסטרלי, שהצבענו לעיל על קיומו בכתבי מהר"ל, הוא בעל נוכחות במיוחד במחשבה שעקבה את תקופת הרנסנס. כזכור דגם זה תולה את קליטת השפע בהכנה תואמת כפי שהמגיקון מנתב את שפע הכוכבים למצע שהכין. מהר"ל היה מודע לקיומו של דגם כזה, כפי שעולה מהסגנון שנקט, “כלל הדבר כי האדם כלי מוכן לקבל כבוד ה'".54 אדם בתור שכזה הוא “מקבל", ודגם כזה הוא מקור נתינת התורה. נבחן בהמשך לכך את הזיקה של ה"הכנה" לנבואה בהגות מהר"ל ולאחר מכן נדון בהיבטים שונים של תורת השכל.

			(ב) הכנה ונבואה

			במסגרת זו אני מבקש להצטמצם בבירור הופעתו של המונח “הכנה" בדיוני מהר"ל על הנבואה, ובהשתלבותם של דיונים אלה בדיונים של תורת השכל. השכלתנים הגדירו את הנבואה כאירוע המתרחש בזירת השכל עם זיקה לכוח הפסיכולוגי של הדמיון. מאחר שמהר"ל ביקש לשוות לדיוניו אופי רציונליסטי המערער את השכלתנות מתוכה הרי שגם הדיון בנבואה התקשר לתורת השכל. בנבואה עצמה בהגות מהר"ל בכוונתי לדון בנפרד.55 במקום זה אני מבקש לבחון את הבסיס של הנבואה בתורת השכל, כלומר את הפוטנציאל לנבואה.

			שתי הכנות

			מהר"ל הכיר את תפיסת ההכנה בתורת השכל כמצע ההווה בכוח הדמיון לרכישת המושכלות. על הפילוסופים כתב, “וזה כי הם אומרים כי המקבל המושכלות הוא הכנה בנפש המדמה והוא מקבל המושכלות".56 

			אני מבקש לטעון בזהירות, כי התחקות אחר הפרק הראשון של “תפארת ישראל", המתבסס על תורת השכל, מגלה את מודעותו של מהר"ל לדיונים בסוגיה. להערכתי מבחינה צורנית אימץ מהר"ל את הדגם של אבן רשד. הוא טען, כי לאדם מישראל יש שתי הכנות לפחות. הכנה אחת היא לקיום מצוות התורה. “כי מצות התורה, שהם הפעולות האלהיות, מתייחסות אל ישראל, שלפי מעלת נפשם הם מוכנים אל הפעולות האלהיות".57 וכן “ישראל היו מוכנים לתורה מצד מעלת נפשם"58 בעוד שלאומות העולם אין הכנה כזו. ההכנה לקבלת המצוות היא הכנה ראשונה ויסודית, והיא מגדירה את איש ישראל. מהר"ל השתמש בתורת המוסר של הרמב"ם כדי להגדיר את ההכנה של קיום המצוות. הכנה זו היא “הכנה ממוצעת, והיא התכונה הישרה, לא אל אשר תכונת נפשו נוטה אל הקצה ופעולות שלהם אינם ישרים".59 הווי אומר, שמהר"ל ייחס את דרך האמצע לעם ישראל ואת הנטייה לקצוות לגויים. כמובן, הרמב"ם הפנים בהקדמתו למסכת אבות את הגישה האריסטוטלית בספר האתיקה לניקומכוס (ב, א), ולא הבחין באופן מהותי בין יהודי לגוי. הוא ייחס לתורה את החינוך לדרך האמצע, אולם מהר"ל לא התייחס כלל לחינוך. מבחינתו המאפיין של יהודי מעצם הגדרתו הוא דרך האמצע בעוד שהמאפיין את הגוי הוא הקיצוניות. מהר"ל הבהיר, כי ההכנה “לתורה" היא תכונה של “כלל ישראל".60 ההכנה הראשונה מתייחסת אפוא לבסיס הטבעי של היהודי לקיום מצוות. עוד נדון בגישה זו להלן.

			הכנה שנייה היא הנבואה. “ואין ספק כי הנבואה הכנה בנפש האדם, ותמצא הכנה הזאת מיוחדים בה העם אשר בחר ה' יתברך, ומזה תראה כי העם הזה היה יותר נפשם אלהית מצד ההכנה הזאת".61 מאחר שהמצוות הן היסוד לקבלת הנבואה, הרי שהגשמת ההכנה הראשונה היא דרך למימוש ההכנה השנייה. נמצאנו למדים, כי לפי מהר"ל הנפש האלוהית מורכבת משתי ההכנות, ובכך היא עדיפה על הנפש האנושית. 

			הדגם של שתי הכנות שב ונשנה אצל מהר"ל, אף כי לא בהקשר מובהק של תורת השכל או ההכרה והנבואה. כזכור הוא ציין שכדי לרכוש את התורה והמצוות יש צורך בהכנה. ואף התורה והמצוות הן עצמן בגדר הכנה לדבקות (“כל המצות הם הכנה אל הדבוק הזה").62 הכנה אחת מובילה להכנה אחרת.

			נבואה והכנה נוגדת

			בתוך הדיון בתורת השכל השתמש מהר"ל בהנמקה של ריה"ל, שהבהיר כי אין שוויון בין יהודי לגוי מפני שהעולם הוא מרובד ולא הומוגני. מהר"ל כתב:

			וזה כי העולם הזה אשר בו מין בני אדם הוא עולם הטבע, ולפיכך הדבר אשר הוא טבעי ראוי שימצא בכל המין בשוה במה שהעולם הזה הוא טבעי בכללו, ואם ימצא שנוי בהם מפני שנוי המקומות דבר זה אינו נחשב שנוי כלל, אבל האלהיות63 לא ימצא בשוה לכל המין שאם היה נמצא לכל המין בשוה היה עולם הזה עולם נבדל64 מאחר כי בכללותו נמצא האלהיות. אבל העולם הזה הוא עולם הטבע ואינו עולם הנבדל, ודבר זה מחייב שאין נמצא האלהיות לכל המין בשוה כי אם בחלק ממנו. ומפני כי עכו"ם הם מן העולם הטבעי לכך היו שבעים אומות, כי עולם הטבע נברא בשבעת ימי בראשית, וכנגד שבעת ימי עולם הטבע היו שבעים אומות כנגד כל יום עשרה.65

			תשובתו של החבר לטענת המלך שאי השוויון שבעולם איננו מובן ולא מוצדק הייתה במובלע, שהעולם החומרי הוא מרובד, החל מן הדומם וכלה באדם ובנביא (הכוזרי א, כט-מג). מהר"ל התבסס על טענה זו ויצר חלוקה בין “עולם הטבע" ל"עולם הנבדל". החלוקה ברורה: החוקיות הטבעית חלה על הנמצאות בשווה. אמנם יש הבחנה לפי השפעות האקלים (“שנוי המקומות"), אולם אין זו הבחנה מהותית. לעומת זאת החוקיות האלוהית איננה חלה בשווה. כאן שמר מהר"ל על המובן הביניימי של “נבדל" כנבדל מחומר, כלומר “עולם הנבדל" הוא עולם שאיננו גשמי. בעולם החומר מידת ה"אלוהיות" איננה נחלקת בשווה. לעומת זאת בעולם החומרי יש אובייקטים שאין בהם כלל “אלוהיות". באופן כזה חצץ מהר"ל בין ישראל לאומות. בעם ישראל משתקפים הרישומים האלוהיים בעוד שהאומות אטומות להם.

			ומכאן פנה מהר"ל להסביר מדוע גוי איננו יכול להגיע לנבואה לפי אותה מערכת מונחים מתורת השכל שנקט קודם. ליהודי יש הכנה ל"פעולות אלוהיות",66 דהיינו למצוות, ועל כן גם הכנה לנבואה. לגוי אין הכנה לקיום המצוות, ועל כן אין לו בסיס לקבל את ההכנה לנבואה. על האומות כתב, כי 

			לא בלבד שהם אינם מוכנים לתורה שהם פעולות אלהיות אבל יש בהם הכנה אל הפך זה, ורצה לומר כי עשו וישמעאל היו מוכנים אל פעולות שהם הפך התורה וזה מצד ההכנה שבהם.67 

			הווי אומר שאצל הגוי אין היעדר הכנה בלבד אלא יש הכנה נוגדת. האם גישתו של מהר"ל מעוגנת בסביבתו? לותר כתב על הממד הגופני הנאבק עם הרוח: 

			אף על פי שבפנימיותו, מצד הנשמה, האדם זוכה בצידוקו ובכל מה שהוא זקוק לו די צורכו על ידי האמונה [...] הריהו נותר בכל זאת בחיים הגופניים בעולם הזה, והוא חייב למשול בגופו שלו ולהתהלך עם הבריות. וכאן מתחילים איפוא המעשים, כאן אסור לו ללכת בטל, כאן אכן צריך להרגיל ולאמן את הגוף בצומות, בהימנעות משינה, בעבודה ובמידה מתונה של משמעת, כדי שיציית הגוף וידמה לאדם הפנימי באמונה, לא יכשיל אותו ולא יתנגד לו, כי שיעשה לפי טבעו אם לא יאלצוהו.68 

			הווי אומר, שבטבעו הגוף נוגד את האמונה הטהורה, ומבחינה זו אפשר להציגו כהכנה הנוגדת את הרוח. לפיכך לותר חש שעליו לציין את השליטה בגוף והפיכתו ל"צייתן" על מנת שלא יפריע את מהלכה של האמונה. זוהי הכנה “שלילית" וסגפנית, ועל כן מהר"ל היה יכול להתייחס אליה כאל מצבור של “פעולות שהם הפך התורה". אפשר שלכך התכוון מהר"ל כשדיבר על ההכנה הנוגדת בקרב “עשיו". מאחר שהוא דן פעמים רבות בסדר האומות ששעבדו את ישראל הוא צירף גם את ישמעאל.

			מהר"ל הוסיף וטען, כי הדרך היחידה לגוי לשנות את טבעו היא להתגייר. פעולת הגיור לפי המהר"ל מאפשרת להתגבר על ההכנה הנוגדת מאחר שהיא מאפשרת לגוי להתבטל כליל לעם ישראל, ובמלים אחרות להיות “טפל לאומה הישראלית".69 

			נמצאנו למדים, כי מהר"ל השתמש במונחים פילוסופיים מובהקים מתוך תורת השכל, אך כהרגלו העביר אותם לזירת הייחודיות של האומה הישראלית. בכך הוא נבדל, למשל, מר' יהודה הלוי. ספר הכוזרי הגדיר את ייחודו של עם ישראל במונחים שאינם פילוסופיים במובהק (צפוה, אלאמר אלאלאהי), ולמעשה לקוחים מתורות מוסלמיות ובמיוחד איסמעיליות כפי שהראו חוקרים כמו שלמה פינס ודיאנה לובל.70 מהר"ל לעומת זאת העדיף מבחינה צורנית וטרמינולוגית את התבנית הפילוסופית השכלתנית כדי להפוך את תוכנה על פיו. התחכום הפולמוסי שלו לא הניח לו להעמיד גישה מול גישה. הוא בחר “להסתנן" לתוך השדה הפילוסופי, ולהפוך אותו מתוכו.

			הכנה ונבואה

			תפיסת הנבואה כזוקקת הכנה יסודה על פי רוב במורה ב, לב, שם הביא הרמב"ם שלוש דעות בנבואה, שההבחנה ביניהן נעוצה בהכנה ובמצע. לדידו דעת ההמון לא הצריכה הכנה לנבואה בעוד שדעת הפילוסופים ודעת התורה הצריכה הכנה כזו. ר' יצחק אברבנאל, למשל, תלה את הדעות שהביא הרמב"ם במחלוקת חכמים במדרש.71 והיו הוגים ששללו את הצורך בהכנה לנבואה מכול וכול, כדוגמת ר' יצחק קארו.72 

			שימוש במונח “הכנה" כדי לציין את המצע לנבואה נמצא גם בפירושו של ר' שלמה אפרים מלונטשיץ לתורה. על ההבחנה בין משה לבלעם, שהתלמוד השווה ביניהם,73 כתב בראש פירושו לויקרא:

			ואין הפירוש שיהיה בלעם שוה למשה בנבואה חלילה אלא כך פירושו שמשה השיג יותר ממה שהיה ראוי להשיג על פי הכנתו כמ"ש אשר ידעו ה' (דב' לד, י); “אשר ידע את ה'" לא נאמר, אלא לומר לך שהוא מצד הכנתו לא ידע את ה' על זה האופן כי אם ה' ידעו ונתן לו תוספות שפע בישראל, ר"ל בזכות ישראל. וכל שאר נביאי ישראל כל אחד לא השיג יותר מכדי הכנתו, אבל באומות העולם קם אחר לכבודן של ישראל שהשיג יותר ממה שהיה ראוי להשיג על פי הכנתו. והנה מהידוע שכל מה שהנביא משיג את הראוי לו על פי הכנתו אותה נבואה דבוקה בו בעצם, והעצמות קנין דבוק לא יפרד ממנו, אבל כל מה שמשיג יותר מכדי הכנתו זהו אצלו במקרה ולא בעצם ורק מתת אלהים הוא;74 על כן נאמר לשון “ויקר" במשה ובבלעם להורות שהיו שוים בזה במה שהיתה בשניהם השגת מקרית נוסף על הראוי להם מצד עצמותם.75

			ההכנה הופכת להיות בסיס להשוואה בין משה לבלעם. שניהם השיגו מעבר למה שההכנה אפשרה. ראוי לציין כי מהר"ל הבהיר, שהכנתו של משה הייתה ההתבטלות לשפע האלוהי ועל כן גם לא היה כפוף לחוקיות הקוסמית בעוד שהכנתו של בלעם הייתה האישור העצמי ולכן היה כפוף לחוקיות כזו. בגישתו של מהר"ל נדון להלן.76 

			ועוד טען ר' שלמה אפרים בפסקה שלפנינו, כי מאחר שההכנה היא מרכיב סובסטנציאלי באישיות הנביא, הרי שההשגה מעבר להכנה היא מקרית. ואכן באותו אופן הסביר ר' שלמה אפרים את השימוש ב"ויקר[א]" ביחס למשה (וי' א, א) ולבלעם (במ' כג, ד, טז), דהיינו מלשון מקרה. לבסוף כדאי לציין, שר' ישעיה הורוביץ, שמוצאו היה מפראג, כתב בסגנון דומה על השוואת אברהם אבינו למשה רבנו, כי “אברהם היה צריך הכנה לנבואה, מה שאין כן משה לא היה צריך הכנה לנבואתו, כי תמיד היה מוכן".77 

			מהר"ל השתמש במינוח ההכנה מתוך הסגנון המיוחד לו, ועוד נשוב לגישתו בהרחבה בדיון על תפיסת הנבואה בכתביו.78

			(ג) הכנה ותורת השכל

			אפשר היה לסכם את הדיון בתורת השכל של מהר"ל בקביעה פשוטה ביותר: ההכנה הנדרשת לשכל היא התורה והמצוות. ומכך ברור, ש"הכנה", “שכל" ו"שלמות" איננה נתפסים במובן שהעניקו להם אלכסנדר מאפרודיסיאס והפילוסופים המוסלמים שהשפיעו על השכלתנות היהודית בימי הביניים. אף על פי כן הדברים אינם פשוטים, מפני שמהר"ל בחר להשתמש במונחים אלה על אף ששינה את תוכנם והפכם על פיהם. המהלך הדרמטי ביותר שנקט היה הסבת הדיון ליהודי. כלומר המינוח הפילוסופי האוניברסלי עובר תפנית מהותית לכיוון הפרטני הלאומי. אני מבקש אפוא לעקוב אחר שימושו של מהר"ל במונחי השכל ולבחון את משמעותם החדשה בהגותו.

			שילוב

			ההוגים שצידדו בתפיסתו של אלכסנדר מאפרודיסיאס בדבר היות השכל החומרי הכנה, ציינו שההכנה הזו איננה מעורבת בנפש וגם איננה נושאת צורה כלשהי, שכן צורה זו הייתה מונעת (“מעיקה") מההכנה לרכוש צורות אחרות, כלומר להשכיל. השכלה בהגות השכלתנית של ימי הביניים משמעה להשיג צורות מיניות, והיא נעשית בדרך כלל בהפשטת צורה מהעצם המוכר ובהתלכדותה עם השכל המכיר (אבסטרקציה). דוגמה לניסוח תפיסה כזו היא דברי ר' משה נרבוני, ההוגה השכלתן שפעל במאה הארבע עשרה, “כי ההכנה המכונה בשכל ההיולאני בלתי מעורבת".79 נרבוני, שעסק בסוגיה זו בהרחבה בפירושיו הרחבים לכתבי אבן רשד, הוסיף וכתב בפירושו ל"אגרת אפשרות הדבקות" דברים ברורים אלה: 

			כבר התבאר בספר הנפש שזה השכל ההיולני אשר כבר יקרא השכל אשר בכח הוא הכנה גמורה, כי הכנה בלבד בלתי מוטבעת ובלתי שקועה ומתפשטת בחמר ובלתי מסתבכת בצורה מן הצורות החמריות ובלתי משתלחת בהם ובלתי נשלמת בצורה מן הצורות החמריות, ר"ל אשר לא תתחדש בנושא לחול צורה בו, כי אמנם אחדות בנושא, כי היא בלתי מעורבת, אבל היא הכנה נקייה מהחמר ומהצורות, ואין צורה מהצורות תנאי בקבלו המושכלות.80 

			ההכנה חלה בנפש, אך היא איננה חומרית אף לא מעורבת בנפש. במינוח העברי שהתפתח במאה השלוש עשרה נקבע, שהשכל החומרי נקשר לנפש “הקשר מציאות" אך לא “הקשר עירוב". פירושיו הנזכרים של נרבוני השפיעו על הוגים רבים בתקופת הרנסנס, ודוגמה לכך היא איש ביזנטיון במאה החמש עשרה, ר' מרדכי בן אליעזר כומטינו.81 ואכן מהר"ל השתמש במונחים אלה במפורש. הוא כתב: 

			ודבר זה בעצמו ההפרש שיש בין אשר מתחבר לכח נפשי ובין אשר מתחבר לכח השכלי, כי המתחבר לכח נפשי יש לו חבור ועירוב עמו, אבל אשר הוא מתחבר אל כח השכלי אין לו עירוב עמו רק יש לו עמו הקשר מציאות בלבד, מפני שכח השכלי הוא נבדל לגמרי אין לו חבור ועירוב עם הנושא, רק שנמצא עמו, ויש עמו הקשר מציאות במה שהוא נמצא עמו ואין לו עמו עירוב.82

			שהשכל נמצא עם האדם שהוא בעל גוף ונקשר עמו קשר מציאות, לא שיהיה מעורב השכל עם הגוף או עם כוחותיו, שדבר זה אינו.83 

			[הקב"ה מתואר בשלוש קדושות: א. אינו גשם; ב. אינו כוח בגשם] הקדושה השלישית, שאינו מקושר בקשר המציאות עם גשם. דמיון זה באדם הגוף הוא גשמי, והנפש הוא כח גשמי, והשכל אינו כח בגשם אבל הוא נמצא עם הגשם בקשר מציאות בלבד, ודבר זה ידוע ואין ספק בו. והוא יתברך נקי ומופשט מכל זה שאינו גשם ואינו כח בגשם ואין לו קשר מציאות עם גשם.84

			מהר"ל שלל אפוא בחריפות את עירוב השכל בכוחות הגוף. הזיקה בין השכל והגוף מתמצה ב"הקשר מציאות". לפי המובאה השלישית יצר מהר"ל מדרג משולש: 

			(א) 	עירוב גשמי, כדוגמת הנפש האנימטיבית המעורבת בחומריות, דהיינו בגוף.

			(ב) 	קשר מציאות, כדוגמת השכל הקשור לגשמיות רק מבחינת קיומו אך לא מבחינת טיבו.

			(ג) 	שלילת עירוב ומציאות, כדוגמת הקב"ה הנעלה הן מ־(א) הן מ־(ב).85

			במובאה זו אף התבטא מהר"ל על “הקשר המציאות" בפסקנות. בהמשך ציין, שהיחס בין השכל לחומר, דהיינו קשר מציאות, מאפיין גם את היחס של עם ישראל לחומר. “מעלת ישראל וקדושתם נמצא עם גשם בקשר מציאות בלבד במה שהם בני אדם".86 ואכן מהר"ל אימץ את המוטיבים המנחים של הדיון שנערך בשלהי ימי הביניים בתורת השכל, אך לא קיבל את מלוא המשמעויות המתחייבות מכך. לדידו השכל הוא ישות טרנסצנדנטית, שהנוכחות שלה בגוף היא מקרית והיא איננה מעורבת בו. 

			כדי לדייק בחשיפת מקורותיו של מהר"ל בתורת השכל נפנה לדברים אחרים של מהר"ל המשלבים בדיון את הטרמינולוגיה של תורת השכל. כפי שראינו לעיל, התורה זוקקת הכנה (מובן 5ב של הכנה). כתב מהר"ל:

			כבר אמרנו, כי האדם אשר הוא רוצה לקבל התורה ראוי שיהיה לו הכנה אל התורה השכלית וזולת זה אינו זוכה אל התורה השכלית, לפי שהתורה היא נבדלת מן האדם אשר הוא גשמי ולכך צריך האדם הכנה לזה ביותר. ועיקר הכנה הזאת שיהיה דומה ומתיחס לשכל לגמרי עד שהוא ראוי לקבל אותו, כי אשר הוא דומה ומתיחס אל דבר, ראוי שיהיו ביחד, ומפני כי השכל הוא עם האדם ואין השכל מוטבע באדם לגמרי רק השכל הוא נבדל מן האדם, וכך התלמיד חכם שהוא במדריגת השכל בערך שאר בני אדם אין ראוי שיהיה לו עירוב עמהם.87

			מכאן ניכר, שהמהר"ל אימץ עמדה בתורת השכל המזכירה במידת מה את גישתו של אבן רשד בתקופה שחיים דודסון כנה אותה “אמצעית".88 לפי גישה זו השכל החומרי הוא שילוב של הכנה כדעתו של אלכסנדר אפרודיסיאס ושל עצם נבדל כפי עמדתו של תמיסטיוס. העצם הנבדל, שדרגתו מתחת לדרגת השכל הפועל ולעתים זוהה עם השכל הפועל עצמו, חל בהכנה, והתוצאה היא השכל החומרי. 

			מהר"ל השתמש בתפיסה של תורת השכל כדי להבהיר את מעמדו המורכב של תלמיד חכם: מצד אחד הוא נבדל ואיננו מעורב עם בני האדם ומצד שני מקורו בחברת בני האדם. באופן זה השכל הוא עצם נבדל “פשוט"89 החל בהכנה או מתקשר אליה, שהיא עצמה איננה מעורבת בחומר כפי שראינו קודם לכן. 

			מהר"ל לא ויתר על תפיסת השכל כהכנה, כפי שנראה היטב מדבריו. אמנם הוא משנה לחלוטין את תוכן פעילותו של השכל ביחס להגות של ימי הביניים, שזיהתה אותו עם רכישת המושכלות. כאמור לפי מהר"ל השכל עוסק בתורה, והיא היא המעצימה אותו מפני שהיא השכל הטהור והטרנסצנדנטי. על כן המהר"ל נקט את עמדת הביניים: התורה כשלעצמה היא נבדלת, ובתור שכזו היא חלה בהכנה לקליטתה ולביצוע מצוותיה.

			הכנה והישארות הנפש

			מהר"ל הגדיר את האדם כהוויה מיוחדת, היוצאת מן הכוח אל הפועל. בניגוד לעולם הרוחניים, שאין בו מימוש פוטנציאל כלשהו, ובניגוד לעולם הטבע והחי, שבו אין התפתחות מהותית של האובייקטים, האדם הוא יצור פוטנציאלי. לפי הגישות האריסטוטליות אין לכאורה מניעה שאדם ירכוש את כל המושכלות (נכון לתקופה העתיקה ולימי הביניים והרנסנס) ויגיע לשלמות ולדבקות שכלית. הוגים רבים הנמנים עם השכלתנות המוסלמית והיהודית בימי הביניים דנו במצב שבו אדם נמצא בדבקות בעודו בחיים, וזו מעניקה לו יתרונות. לעומת זאת מהר"ל סבר ש"כמה שהוא [אדם] יוצא אל הפעל נשאר בכח לצאת עוד אל הפועל תמיד".90 כמובן, מהר"ל מעולם לא הבין את הפוטנציאל כמוסב על רכישת ידע מדעי, ודחה את התפיסה ש"ההצלחה האחרונה", בלשון ימי הביניים, זהה עם הדבקות האינטלקטואלית בשכל הפועל. הוא טען מפורשות ש"הצלחתו [של אדם] בקיום התורה והמצוות".91 על כן הכוח והפועל, המורים לפי מהר"ל הן על פוטנציאל ומימושו הן על פעולה (“פועל") וביצועה, משמעם לימוד תורה וקיום מצוות. לפיכך טען מהר"ל, שהפוטנציאל איננו יוצא אל הפועל באופן חד פעמי, אלא בכל יציאה אל הפועל יש פתח לפוטנציאליות חדשה, ובאופן זה התהליך הוא אינסופי. באחת: לימוד התורה וקיום המצוות הוא תהליך המתגשם בחיי האדם ללא הפסק.

			בפרק השלישי של “תפארת ישראל" השתמש מהר"ל במושג “הכנה" כדי לחלוק על התפיסה המימונית של הישארות השכל בהיבט בעייתי שלה. לפי הרמב"ם השכל שורד במושכלות שרכש. הווי אומר, שעם כל מושכל שהשכל הכיר וידע הוא מקבל מעין סטטוס אונטולוגי. באופן זה הידע הנרכש הוא גם השורד לאחר המוות. הרמב"ם זיהה גישה זו עם המונח “עולם הבא". לעומת זאת מי שלא רכש השכלה פשוט נעלם והופך לאין לאחר המוות, שכן אין מה שיישאר ממנו. מהר"ל זיהה גישה כזו במקום אחר כדעת “הפילוסופים", ושילב אותה עם תפיסת ההכנה: כאשר ההכנה יוצאת אל הפועל ברכישת המושכלות “הוא הצלחת האדם".92 

			מהר"ל עמד על שני היבטים בעייתיים לטעמו בגישה השכלתנית, שהקורא מבין שהיא ביסודה מיימונית. ההיבט הראשון הוא אונטולוגי. מהר"ל הסיק, שלפי הפילוסופים השכלתנים הישארות השכל איננה הישארות האדם, ובמלים אחרות היא איננה אישית. המחלוקת היא בהגדרת האדם. לפי השכלתנים עצמות האדם היא שכלו, ורכישת המושכלות הופכת אותו בהגדרה לאדם. מהר"ל דחה גישה כזו בתוקף. לדידו עצמות האדם היא יכולתו “ליטול חלק" בנבדל או בעליונים באמצעות קיום התורה ולימודה. הוא כתב:

			אם כן, אם נאמר כי ההשארות הוא מצד השכל שקנה, לא יהיה השארות לאדם עצמו; שאין ספק כי כאשר ימצא באדם המושכלות, ובמציאות המושכלות לא תמצא ההכנה,93 ואם כן לא תמצא ההשארות לאדם עצמו. ואם יאמרו מה בכך סוף סוף יהיה השארות לשכל שקנה האדם? אם כן נאמר גם כן, שיהיה האדם נחשב נשאר בעולם הזה כאשר נשאר ביתו ושאר קנינו ומכל שכן בניו ובני בניו, ולמה יהיה נחשב שיש השארות לאדם כאשר נשאר דבר שאינו עצם האדם? כי אלו המושכלות אינם עצם האדם יהיה נעשה האדם אלהי שעל ידי השגתו קונה השכל והוא ישאר נצחי; היש שבוש גדול מזה?! ויותר מזה כי יהיה הנצחיות נקנה במקרה, שהרי אלו המושכלות נקנים לאדם במקרה כאשר קנה אותם, ודבר זה במקרה ואפשר היה בלא מושכלות, ואם כן קנין הנצחי יהיה במקרה? ודבר זה הסכימו עליו שאין ראוי שיהיה המציאות מקרה קרה כלל94 ואף מציאות שהוא לשעה, ואיך יהיה דבר זה שיהיה ההצלחה האחרונה שהיא נצחית נעשה במקרה עד שיהיה דבר שהוא עיקר הכל במקרה וכי יש שבוש יותר מזה.95

			מהר"ל לא נאות לאמץ את העיקרון האונטולוגי בדברי הרמב"ם, כלומר את העצמת השכל ברכישת המושכלות ואת שייכותו למשכיל. לדעתו המושכלות הנרכשות אינם חלק אינטגרלי של האדם אלא לכל היותר תכונה שאיננה מהותית (“מקרה"). על כן הצביע מהר"ל על האבסורד שבהישארות האדם בשכלו, כאשר דווקא הגורם המהותי והסובסטנציאלי (אישיות האדם) אובד והמקרי (השגת המושכל) שורד. הוא הוסיף וטען: אם הקניינים שאינם מהותיים לאדם, כמו המושכלות, מקנים הישארות, הרי שגם רכושו הנשאר או זרעו של אדם צריכים להיחשב כהישארותו.

			מתוך הוויכוח נכנס מהר"ל לדיון על טיב המציאות. הוא דחה בהחלטיות את גישת אבן סינא, רמב"ם ותומס אקווינס, שהמציאות היא מקרית.96 ההוגים הללו קבעו, שהמציאות היא תואר או תכונה שאיננה מהותית. כשם שהאובייקט הוא קל או כבד, בהיר או שחום, כך הוא נמצא או נעדר. לדידם חוץ ממציאות האל הרי שמציאות האובייקטים והעולם בכללו איננה מהותית להם ומיתוספת על מהותם (ובסגנונו של מהר"ל “עצמותם"). רק בהוויה האלוהית מציאות זהה למהות. 

			מהר"ל נקט דווקא את עמדת רלב"ג וסיעתו, שהמציאות איננה מקרית. מהר"ל העביר את הדיון במקריות המציאות לתחום השכל והישארותו. הוא טען, כי המציאות איננה מקרה בעוד שרכישת המושכלות היא מקרית; לא ייתכן אפוא, שמציאות נצחית נקנית בעקבות פעילות מקרית. לא התקררה דעתו של מהר"ל עד ששב להאשמות שהואשם בהם הרמב"ם בסוף ימיו, ולפיהן לא האמין בתחיית המתים.97 אלא שהוא לא הזכיר את שמו של הרמב"ם בפירוש אלא הפנה את האשמות הכפירה בתחיה כלפי הפילוסופים.98 לדידו הם כופרים בהישארות הנפש, בתחיית המתים ובתורה. זאת ועוד: מהר"ל נקט את הביטוי “תחיית המתים בעולם הבא".99 ביטוי זה היה רווח בוויכוח של ר' מאיר אבולעפיה (רמ"ה) עם מעריציו של הרמב"ם, ר' יהונתן ור' אהרן בן משולם מלוניל, ושיקף את ליבה של המחלוקת: לפי הרמב"ם “עולם הבא" עניינו הישארות השכל, בעוד שלפי השמרנים כמו רמ"ה “עולם הבא" הוא שלב גופני, האחרון בשלבי הגאולה. בכך שבו לעמדתו של רב סעדיה גאון.100 מהר"ל אמנם לא נאות להגדרה הגופנית של עולם הבא, שכן מבחינתו מדובר בעולם הנשמות. אולם הוא עדיין עולם החותם את סידרת האירועים המשיחיים. מהר"ל השתמש במכוון במונחים החושפים בעקיפין את מודעותו לוויכוחים שהתרחשו מאות שנים לפני פעילותו.

			ההיבט הבעייתי השני הוא מוסרי, ועניינו גורלו של החסיד והצדיק שלא רכש ידע. כלומר אדם היה מוסרי, ועשה טוב כל ימיו, אך לא רכש השכלה. לפי גישת “הפילוסופים", במקרה זה הרמב"ם, אדם כזה לא יישרד.101 אבן סינא הציג גישה שונה, ובכך הצליח לחמוק מהקושי של הרמב"ם. 

			אבן סינא והרמב"ם טענו שניהם שההשכלה מלווה בהנאה. אבל אבן סינא טען, שהאופי המוסרי של האדם יוצר אצלו בנפש נטייה או הרגל (מלכה). אדם שרכש השכלה יחוש הנאה (לד'ה) בדרגות משתנות על פי רמת ההשכלה. האדם המוסרי שלא רכש השכלה, בזכות אותו הרגל שיצר בנפש בהתנהגותו הנאותה, יזכה לקיום נוח ורגוע (ראחה) לאחר המוות.102 הוא אמנם לא יחווה הנאה נצחית, אך בכל זאת יחווה קיום נאות. לעומת זאת הרמב"ם לא טען שההתנהגות הטובה, המאוזנת והמוסרית יוצרת הרגל כלשהו, ועל כן שאלת העלמות והתאיינות החסיד שלא השכיל לאחר המוות נותרה פתוחה. מהר"ל הוסיף על הסוגיה גם את הקטן שמת ולא היה סיפק בידו לרכוש ידע. לכאורה אף הוא לא יישרד לאחר המוות. לשאלות אלה התייחס מהר"ל באמצעות תפיסת ההכנה. הוא כתב:

			אמנם אל תטעה בדברים אלו לשלול השלמות ממי שאי אפשר לו שיוציא שלימותו אל הפעל אשר הלך לעולמו קודם שהוציא שלמות שלו אל הפעל, אין אנו שוללים העולם הבא ממנו כלל אם יש בו הכנה אל השלמות ומת, שאנוס היה, שלא הוציא שלמות שלו לפעל, כאמרם ז"ל חשב לעשות מצוה ונאנס יש לו על זה שכר כאלו עשה המצוה.103 וזה מצד כי השכר לעתיד הוא לנשמה, וכאשר הוא אנוס לא היה עכוב זה מצד הנשמה רק לגוף, ולכך נותנין לנשמה שכר כאלו עשה המצוה; רק אם לא עשה במזיד בדעתו ובשכלו וזה היה מצד הנשמה, הכונה במי שאפשר להוציא שלמותו אל הפעל ולא הוציא שלמות שלו אל הפעל; ודבר זה יתבאר עוד בביאור רחב ובדברים ברורים. והתבאר לך כי מעלת האדם הוא בכח וכמו שיתבאר אחר זה, ולפיכך לא יהיה אונאה בנפשו לומר שישב בטל ויצליח בהצלחה נצחית, רק הצלחתו בקיום התורה והמצות.104

			מהר"ל פתר את הסוגיה בדרך פשוטה. הוא קבע, כי לכל יהודי יש נטייה מולדת לקבל את השלמות ועל כן גם את נצחיות הנפש. נטייה זו היא “הכנה". אם אכן היהודי עושה רע ואיננו מממש את עצמו במזיד אזי הוא מטשטש את ההכנה הזו. במקרה כזה עולם הבא נשלל ממנו. אבל האדם המוסרי שלא היה סיפק בידו להשכיל חווה את ההישארות הנצחית. אף כאן המהר"ל הפנים שברי גישות של ההגות הרציונליסטית כדלהלן:

			 

			(א) 	השלמות היא מימוש הפוטנציאל (יציאה מן הכוח אל הפועל).

			(ב) 	אדם נוצר כשהוא בעל “הכנה" לשלמות.

			(ג) 	הישארות הנפש היא לפי מימוש הפוטנציאל.

			 

			ולכך הוסיף מהר"ל עיקרון שאיננו שכלתני גם בניסוחו:

			 

			(ד) 	ה"הכנה" מעניקה הישארות נפש גם אם לא מימש אדם את הפוטנציאל.

			כך אף ציין מהר"ל במקומות נוספים בכתביו את ההכנה הנמצאת בנפש היהודי בבחינת מאפיין נתון. מכאן אנו מבינים, שעניינו של מהר"ל לאורך הדיונים השונים בתורת השכל היה ממוקד רובו ככולו בשכל היהודי. רק הכנה האופיינית ליהודי מאפשרת את ההישארות לאחר המוות. דוגמה לכך היא קטן, שנקבע כי הוא שורד לאחר המוות אף על פי שלא פיתח את נפשו ושכלו. כתב מהר"ל, “כי זה מסגולת נפשם של ישראל שהם מוכנים אל המצות, ואם היצר הרע מתגרה בהם מכל מקום מצד עצם נפשם מוכנים אל התורה. ולפיכך אמרו כל ישראל יש להם חלק לעולם הבא105 מפני הכנתם אל התורה ויותר מזה אמרו שאפילו קטן שנולד יש לו חלק לעולם הבא106 כמו שיתבאר, ואין זה רק מצד שלמות בריאתו בעצמו שהוא מוכן אל התורה".107 

			בפרק הבא נעסוק בנפש האלוהית, וניווכח לדעת שעוד תשובה באמתחתו של מהר"ל. הוא טען, שהנפש היא עצם נבדל שמקורו בעולם העליון, ועל כן כשם שהיא יורדת לאדם ומתקשרת לחומר כך היא גם מסוגלת לנטוש אותו ולעלות למקורה (“נכנסת לשם ויוצא<ת> משם").108 כלומר מהר"ל לא שינה את טיב ההכנה אלא את הגדרת הנפש בכללה, ולפיכך נופלת שאלת הקטן שלא רכש ידע (“קטנים שלא נמצא אתם השכל").

			סביבת הדיון היא סוגיית הישארות השכל. המהר"ל יצר תפנית דרמטית בכך שהמיר את התאורטי בפרקטי, לאמור את רכישת המושכלות בקיום התורה והמצוות, ובכך שקבע שיש הישארות גם למי שלא מימש עצמו, ובלבד שלא פגם בנטייה הנפשית הטבעית שלו לקיים תורה ומצוות. לכאורה יישב המהר"ל בעיה בלתי פתורה בתפיסת הישארות השכל של הרמב"ם. למעשה דחה מהר"ל באופן חד משמעי את הגישה המיימונית השכלתנית, וביקש לערער על יסודותיה.

			(ד) אישה כהכנה

			תפיסת הנשיות של מהר"ל, ובמיוחד בהקשר לזיקה שבין הזכר והנקבה (השלמה, יחסי צורה וחומר לפי הדימוי האפלטוני וכדומה), משכה את ליבם של כותבים אחדים.109 מהר"ל דן בהיבטים נוספים של הנשיות כשלעצמה, ואחד מההיבטים הללו הוא האישה כהכנה. נבחן כעת את האופן שבו הציג מהר"ל היבט זה כנגד מקורותיו.

			אשת חיל

			מהר"ל התייחס לדברי המדרש על הכתוב “כֹּה תֹאמַר לְבֵית יַעֲקֹב וְתַגֵּיד לִבְנֵי יִשְׂרָאֵל" (שמ' יט, ג), שהיסב את הצלע הראשונה על הנשים, והשנייה על הגברים. המדרש המשיך, “אמור להם דקדוקי דברים שהם יכולים לשמוע. ולמה לנשים תחלה שהם מזרזות במצות. דבר אחר שהם מנהיגים את בניהם לתלמוד תורה".110 על כך כתב מהר"ל:

			ולנשים תחלה מפני שהם ראשון לקבל יותר מן האנשים, כי הקרוב אל החומר הוא מקבל כאשר ידוע כי החומר מוכן לקבלה וכמו שבארנו כמה פעמים. והנשים הם חומריים ביותר, ולכך הם מוכנים אל הקבלה, ובשביל זה סדר הענין נותן כי אשר הוא ממהר לקבל הוא יותר קודם ממי שהוא מאחר לכך הקדים הנשים תחלה, וזה שאמר שהם מזרזות במצות דהיינו שמקבלים המצות עליהן. דבר אחר בשביל שהנשים הם התחלה לתורה ועם שאינן בני תורה הם התחלה לתורה שהם מוליכין את בניהן לתורה, והרמז בזה כי האשה הכנה לתורה, כי האשה נותנת לבן החומר וכאשר תתן לו חומר טוב הוא בעל תורה ושכל זך, וכאשר החומר אינו טוב אז החומר מונע אותו מן התורה והשכל, הרי האשה היא הכנה מוליכתו לתורה שהיא מביאתו על ידי הכנתה לתלמוד תורה, וכל הכנה הוא התחלה והוא קודם ולפיכך הקדים הנשים.111

			בסוף הפסקה השתמש מהר"ל פעם נוספת בתפיסת הרמב"ם במורה הנבוכים לצרכיו. במורה ג, ח עמד הרמב"ם על הצורך להתעלות על החומר וצרכיו כדי להתמסר לאידאל רכישת הידע. הוא פירש את פרק “אשת חיל" (מש' יא, החל מפס' י) כמוסב על מי שיש לו חומר “טוב, נאות, בלתי גובר עליו ולא מפסיד סידורו". כלומר יש אדם הניחן בחומר נוח, המאפשר לו את השלמות באמצעות התכנסותו לעצמו ומניעת ההפרעה להשכלה. חומר כזה איננו מאתגר את הצורה, ומניח לבעליו להקדיש עצמו לרכישת הידע. לעומת זאת מי שיש לו חומר תובעני, נאלץ להיאבק בו. באופן כזה הרמב"ם הכניס את גורם המקריות בתורת הטבע האריסטוטלית לתורת המוסר, דהיינו לאפשרות מימוש חיי העיון. 

			מהר"ל נקט את המינוח המיימוני, ובמקום אחר הזכיר את “אשת חיל" כביטוי של חומר טוב.112 כיצד התאים מהר"ל את הגישה המימונית לצרכיו? וביתר דיוק: כיצד הפקיע אותה ממשמעותה המקורית ויצק בה את המשמעות המעניינת אותו? ניתן להצביע על שלושה עניינים המשקפים את האופן שמהר"ל השתמש בגישת הרמב"ם באופן פורמלי:

			ראשית, הוא השתמש במונח “הכנה" כדי לציין את החומר הטוב מטבעו. בראש הפסקה קבע את הכלל, שהחומר הוא בעל הכנה (“מוכן לקבלה"), ובסופה קבע שההכנה היא לקבלת התורה ולתלמוד תורה.

			שנית, מהר"ל השתמש בעיקרון המימוני של השפעת החומר על השגת השלמות, אך הפעם החומר איננו מצע לרכישת המושכלות אלא ל"חלות" התורה. כל כך מפני שהשלמות היא השגת התורה. 

			ושלישית, השלמות שמהר"ל מתכוון אליה איננה נרכשת באופן שההשכלה נרכשת, אלא היא חלה על האדם היוצר הכנה לקבלתה. כלומר במובן מסוים הדגם המגי האסטרלי מחליף את הדגם השכלתני של העצמת השכל במושכלות.

			מאחר שהאישה היא המקור של חומר הוולד, שהוא זה שבסופו של דבר ילמד תורה ויקיים את מרב המצוות, שכן האישה עצמה פטורה מחלק ניכר מהמצוות, הרי שהאישה נתפסת כ"הכנה לתורה". מהר"ל יצק משמעויות שונות ל"הכנה", וצירף אליה מונח בעל קונוטציות אריסטוטליות, שהוא “התחלה". ההכנה היא מצע שבו חלה התורה, וההכנה היא גם מצע שבו נלמדת התורה והופכת ל"שכל". לא לחינם השתמש מהר"ל בפסקה זו במונחי השכל. מונחים אלה אינם מציינים תוכן שכלי, לאמור מושכלות, אלא דרך של רכישה והוויה טרנסצנדנטית. כשם שהמשכיל רוכש מושכלות כך תלמיד החכם רוכש את התורה. מהר"ל הציג את גישת הרמב"ם כמסגרת צורנית לתוכן שהרמב"ם לא היה מסכים עמו.113

			האישה מופיעה בראשית התהליך, ותרומתה למימוש ההכנה היא עקיפה בלבד. המהלך הרעיוני הוא פשוט: האישה יוצרת את הוולד הלומד תורה, ועל כן היא השלב הראשון בתהליך זה. שתי תכונות של האישה הופכות אותה לדגם האידאלי של הכנה: (א) הכנה היא חומרית, והאישה קרובה לחומר. על כן יש לה שייכות להכנה; (ב) לקבלת המצוות יש משוכה, העשויה לעכב אותה, והיא האישיות של האדם. הרי מקור המצוות הוא הטרונומי, ואדם מתקשה לקבל צווים מבחוץ. לעומת זאת האישה נוחה הרבה יותר ואישיותה פחות בעלת נוכחות אוטונומית. על כן היא בעלת הכנה לקבלת המצוות, והוולד (הזכר) מממש את ההכנה הן מבחינת היקף המצוות הן מבחינת תלמוד תורה.

			הכנה לאומית

			מהר"ל לא נלאה מהדגשת הזיקה שבין האישה לבין החומריות, ובין האיש לבין הדבקות (“חיבור") והטרנסצנדנטיות. כשם שלאישה יש הכנה לחומריות כך לאיש יש הכנה לטרנסצנדנטיות. אולם מדרגת הכלל של עם ישראל מגשרת על הפער שבין המינים. כלומר השילוב באומה הופך את ההבחנה בין המינים לחסר משמעות. כתב מהר"ל:

			אבל ישראל קבלו החבור בשלימות כאשר נתנה להם התורה, וראיה שנתן לאדם הראשון מקצת מצות בלבד ולכך לא היה החבור בשלמות; אבל ישראל שהיה להם תורה שלמה חבור שהיה להם114 שלם, ולכך ראוי שיהיה הצווי לאשה תחלה במתן תורה שדבר זה היה החבור בשלמות כי האשה שאינה כל כך במדרגה כאשר היא תקבל הגזרה הרי החבור בשלמות ואחר כך נצטוה האיש בחבור ובמדרגה יותר מן האשה ולכך הקדים הצווי לאשה קודם לאיש, כי קבלת הנשים התורה מורה זה על הקבול שהיה לישראל בתורה היה בשלמות ודבר זה יותר מעלה ולכן הזכיר אותה תחלה. ודבר זה מבואר מאד והוא ענין נפלא ודקדוק עמוק מאד למה הקדים הנשים לאנשים, שדבר זה יורה על חבור בשלמות אשר קבלו במתן תורה אשר לא יוסר, וראוי לך להבין אותו והוא עדות על חבור ישראל בו יתברך שהיא בשלמות בלי הסרה.115

			לעיל הצבענו על הגישה, שההכנה משותפת לעם ישראל בכללו. זוהי תפיסה שאיננה פילוסופית בעליל, והיא עושה שימוש במונחים פילוסופיים בדרך אירונית. יש בגישה זו הד לגישתו של ר' יהודה הלוי בספר הכוזרי, שלדידו עם ישראל כולו היה באותה דרגה כמו משה במעמד הר סיני. מהר"ל ניסח זאת כך שהדבקות במעמד קבלת התורה הייתה נחלת העם כולו. ומאחר שכל העם חווה דבקות בנתינת התורה הרי שהמעלה הקולקטיבית סוגרת את הפערים של הנשים. באופן כזה אישה וגבר הם בעלי הכנות שונות לקבלת התורה אך התוצאה היא אחת, הדבקות. האחדות מגשרת על הפערים ההתחלתיים. מהר"ל הפיק גישה זו מתוך דברי המדרש שהבאנו קודם, שלפיו הקדים הכתוב נשים (“בית יעקב") לגברים (“בית ישראל"). 

			כן רמז מהר"ל בסוף הדברים על אימוץ גישה נוספת של ריה"ל בספר הכוזרי, והיא שהסגוליות נתנה לעם ישראל כולו במתן תורה, ומכאן ואילך היא מאפיין קבוע של העם (“בלי הסרה"). מעתה אין היא תכונה של יחידים, מאחר שהן לפי ריה"ל הן לפי מהר"ל הדבקות מושגת באמצעות קיום הציווי האלוהי. לפיכך מבחינת השלמות הדתית זהים הגבר והאישה, שניהם דבקים “בשלמות", ובאופן מתמיד. 

			(ה) סיכום

			המונח “הכנה" מעוגן בתורת המהר"ל הן מבחינה עניינית הן מבחינה פולמוסית ישירה ומוסווית. מהר"ל השתמש בו במובנים אחדים, והתאמץ לטעת אותו בדיונים מגוונים בכתביו. במהלך הדיון נוכחנו לדעת, כי מהר"ל ביקש ליצור רושם של סביבה מושגית ועניינית של תורת השכל הרציונליסטית של שלהי ימי הביניים, ובכך לימד אותנו פרק בהלכות פולמוס אירוני ובמידה מסוימת גם סמוי. נציג כעת מסקנות אחדות מהדיון ב"הכנה".

			מינוח ודפוסים

			מהר"ל גייס שורה ארוכה של גישות, דגמים ולשונות מתוך הדיונים שהתנהלו בימי הביניים בתורת השכל כדלהלן:

			(א) 	שימוש ב"הכנה" לציון הכושר לקליטת מושכלות.

			(ב) 	ציון ההכנה ככושר שאיננו מעורב בהוויה החומרית אף שהוא נמצא בה.

			(ג) 	שימוש במינוח טרנסצנדנטי (“נבדל") לציון השכל החומרי (דגם המזכיר את גישתו של תמיסטיוס).

			(ד) 	שימוש בדגם של שתי הכנות (אבן רשד בתקופה “המוקדמת").

			(ה) 	שימוש בדגם המשולב של עצם נבדל החל בהכנה (אבן רשד בתקופה “האמצעית").

			(ו) 	שימוש בתפיסת הישארות השכל שיצא מן הכוח אל הפועל.

			(ז) 	שימוש במונח “הצלחה" כציון למימוש השכל.

			פעם נוספת אנו נוכחים בעובדה, שמהר"ל ביקש ליצור דיון מדעי בתורת השכל להלכה אך למעשה דיון אנטי מדעי. הוא רצה ליצור תדמית של הוגה המעורה במדעים המטאפיסיים אך בפועל איננו רואה בהם כל תועלת. המניע לכך הוא הן אירוני, דהיינו שימוש במונחים בניגוד לרוחם המקורית, הן קונסטרוקטיבי. מהר"ל ביקש ליצור מדע תאורטי חדש מתוך המקורות ההתגלותיים, ולשם כך השתמש בשפה המדעית היחידה שהכיר, היא השפה של מדע ימי הביניים והרנסנס.

			הכנה סלקטיבית

			מהר"ל הפך למעשה את המשמעות של המונחים והתורות הללו על פיה. הוא קבע, כי ההשכלה ה"אמתית" מתייחסת לתורה ולפעילות שהיא גוזרת, דהיינו לקיום המצוות, ולא למדעים התאורטיים. ומכאן גם ברור, שהכנה כזו קיימת הן בדמותו של משה רבנו נותן התורה הן בנפשו של היהודי שקיבל את התורה. התהליך שעניין את המהר"ל יותר מכל הוא כיצד שכל היהודי רוכש את “השכל הנבדל" בלשונו, כלומר את התורה. הדרמה מתוארת במונחים שכליים, דהיינו שכל ארצי דבק בשכל נבדל מחומר; אך היא הדרמה איננה חופפת את הדיונים בתורת השכל אלא מבחינה צורנית בלבד. הפילוסופיה של ימי הביניים מספקת את הדפוסים והתבניות המאפשרים למהר"ל ליצור רושם של דיון שכלתני. וכל זאת על מנת לערטל את השכלתנות ולערער את יסודותיה. 

			ביטוי נוסף לכך הוא הייחוס לגוי “הכנה מנוגדת" או “הכנה שלילית" לתורה ולמצוותיה, וממילא לפי תורת שתי ההכנות, מיסודו של אבן רשד, כשאין הכנה ראשונה, הבאה לידי שלמותה, אזי גם לא תבוא ההכנה השנייה, קרי הנבואה. שורה של מסורות רעיוניות הזרות לשכלתנות מגולמת בדיוניו של מהר"ל במונח “הכנה". שימושו של מהר"ל במונח זה מעיד על מוקדי העניין המרכזיים של הגותו, שהם המאפיינים המיוחדים של עם ישראל. 

			הדיון ב"הכנה" הוא אפוא בעל גוון פולמוסי, ומבחינה זו הוא מתקשר לסוגיות נוספות רבות בהגותו של מהר"ל. מהר"ל ביקש להדגיש את ההבדל התהומי שבין היהודי לבין הגוי מבחינת ההכנה לקיום התורה המאפיינת את היהודי. הבוחן את הגות מהר"ל בכללה מבין, שאין כאן סוף פסוק. הרי כבר הבהרנו, שהתורה מיועדת גם לגוי.116 אמנם עדיין ההבדל בינו לבין היהודי הוא עמוק ויסודי. היהודי הוא ישות טרנסצנדנטית החי על פי כללים טרנסצנדנטיים בעוד שהגוי הוא ישות חומרית מובהקת. אולם התורה כשלעצמה איננה מצטמצמת בציווי המפורט של תרי"ג מצוות אלא כוללת גם ממד אוניברסלי באמצעות שבע מצוות בני נוח, המאפשר את השלמות החומרית למצער. מהר"ל אכן הבליט את המובחנות שבין יהודי וגוי, אך ידע להבחין בין ההיבט הפולמוסי להיבט השיטתי. 

			דיסציפלינות

			לעיל הזכרנו כדוגמה את המסורות המגית והמגית אסטרלית, שבהן ההכנה היא הכרחית להורדת השפע והרוחניות. המעשה המגי דורש הכנה הן מבחינת המצע הן מבחינת הטכניקות השונות הנדרשות לו. רמזנו על כך בשימוש בתפיסת ההכנה במתן תורה. להלן בפרק השמיני נעסוק ביתר הרחבה בהכנה במובן של כלי קיבול. כלומר מהר"ל טען, שהתורה ניתנה דווקא לאדם מפני שהוא מסוגל להתבטל, להיות עניו וצנוע באופן מוחלט, וכך מתהווה הכנה לקבלת התורה. בדומה למעשה המגי כך אף התורה נתפסת כשפע שניתן לקלוט אותו כאשר אדם הופך עצמו להכנה ולכלי. 

			אף על פי כן נראה, שהמהר"ל השתמש במונח “הכנה" בעיקר בהוראה של תורת השכל, ובאמצעות פרשנות מחודשת לה ושימוש בדגמים הרווחים בדיוניה ביקש לנגח את עקרונות הרציונליזם של ימי הביניים. בשלהי המאה השלוש עשרה ביקשו השמרנים בראשות אבא מארי מלוניל לתקוף את השכלתנים מפני שעסקו בריפוי באמצעות מגיה אסטרלית. הריפוי היה תואנה לביקורת השכלתנים ולא בהכרח מטרה בפני עצמה. לעומת זאת מהר"ל לא טרח להיזקק לתחומים נלווים כמו המגיה והמגיה האסטרלית כדי לתקוף את האוריינטציה השכלתנית. מבחינתו די בתורות שהעמידו השכלתנים עצמם כדי לסדוק את עמידתם ולהעמיד חלופה שמרנית.

			הדיון בהכנה לימד אותנו פעם נוספת, שמהר"ל הפריד בין מסגרת מושגית לבין התוכן המושגי. המסגרת המושגית היא רציפה, ויונקת ממסורות שקדמו למאה השש עשרה עד לאריסטו עצמו, ואילו התוכן המושגי הוא מהפכני ונועד לסתור את התוכן המדעי המסורתי. המסגרת המושגית היא מדעית, ומושרשת בתורות האריסטוטליות התאורטיות כמו תורת השכל, הפיסיקה והמטאפיסיקה, בעוד שהתוכן המושגי הוא שמרני וחותר תחת אשיות המדע של ימי הביניים. המסגרת המושגית נזקקת למקורות חוץ בעוד שהתוכן המושגי כולו נעוץ בפנים, לאמור הכתובים ומדרשי חז"ל. ולבסוף המסגרת המושגית נשענת על חוקיות מדעית סכולסטית בעוד שהתוכן המושגי נשען על חוקיות אלוהית המערערת את החוקיות המדעית הסכולסטית. 

			בפרק הבא ניווכח לדעת, שמהר"ל לא חשב לרגע שהשכל החומרי הוא באמת הכנה, שכן הוא אימץ את התפיסה שהנפש קיימת קיום מקדים לגוף (פרה אקזיסטנציה). לפי גישה כזו הנפש היא סובסטנציה, עצם הקיים קיום מושלם עוד לפני ירידתו לגוף. אף על פי כן הציג מהר"ל דיונים הנסמכים על תפיסת השכל החומרי כהכנה. הוא עשה כך כדי לערער את התפיסה הפילוסופית של השכל והנפש מכל צדדיה. נקל להבין שהמונח “הכנה" הוא צמת חשוב של הפולמוס האנטי מדעי, והוא חובר לשאר מונחי מפתח שהשתמש בהם מהר"ל.

			פרק ה

			הכנה

			תורת הנפש והשכל של מהר"ל כבר נידונה באופן כללי במחקר אולם לא מתוך בחינת עומק של המקורות והתבניות הרעיוניים שנקט בסוגיה זו. בפרק זה אני מבקש להציג דיון של מהר"ל בהיבט ראשוני של תורת השכל, שהוא הגדרת השכל החומרי, ובמיוחד בתפיסתו כהכנה ומצע. כדרכו אימץ מהר"ל תפיסה זו תוך כדי שהוא משנה את המובן המקורי מתוך הספרות המדעית שעמדה לפניו למובנים המנוגדים למגמות שכלתניות בימי הביניים והמערערים את תוקפן וסמכותן. במקביל אדון בשימושים רעיוניים נוספים של השכל החומרי בהגות מהר"ל. בפרק הבא אחריו אדון בתורת הנפש האלוהית כשלעצמה ובמלים אחרות במקור השכל של היהודי ובעיצובו לכדי ישות עצמאית. זאת אף זאת: מהר"ל השתמש במונח “הכנה" גם במובנים מושאלים, דהיינו הוא העתיק מונח זה מתורת השכל לתחומים נוספים כדוגמת תפיסת ההכנה לקבלת שפע מסוגים שונים. בכך הצטרף לעשרות הוגים שעשו זאת לפניו.

			עיקרו של הדיון בתורת השכל החומרי מופיע בפרק הראשון של “תפארת ישראל" כהמשך לדיון בתכלית,1 ובחידושי האגדות למסכת בכורות; נופו מצוי בפרקים אחרים של “תפארת ישראל" ובחיבורים אחרים של מהר"ל. 

			(א) עקרונות

			עד כה לא שמו רבים ליבם למונח החשוב בהגות מהר"ל “הכנה", ופטרו אותו בהעדפה הפסיכולוגית של דמות היהודי על דמות הגוי.2 יעקב כץ כתב: 

			הנחתו היסודית של המהר"ל היא שהמנטאליות היהודית, ה'הכנה' של היהודי היחיד ושל האומה כולה, היא המפתח להבנת גורלו.3

			אהרן פריץ קליינברגר כתב:

			אך מן הצד השני רואה המהר"ל גם הבדל מהותי בנפש עצמה בין היהודי והלא־יהודי. בלכתו שוב בעקבות יהודה הלוי, מניח הוא כי בן־ישראל מחונן ב"נפש מיוחדת אלוהית ביותר", השונה לפי איכותה מן הנפש השכלית האנושית הרגילה; בה קיימות “הכנה" או דיספוזיציה רוחנית, ספיקות פסיכיות מיוחדת במינון, שבזכותן זכה עם ישראל להתגלות אלוהית שלימה ונעלה יותר מכל אומה אחרת. ולא זו בלבד, שכושר נפשי־דתי מיוחד זה חסר בנפש האנושית הרגילה, אלא אף מצויה בה “הכנה" מנוגדת לו, המונעת ממנה כל מגע אמיתי עם האלוהים. לדיספוזיציות ההפוכות הללו, הקיימות בנפש היהודי ובנפשות כל שאר בני אדם, משמש מצע מזג נפשי שונה הטבוע בהם.4

			שורשיו העמוקים של המונח “הכנה" נטועים בתורת השכל בימי הביניים, ובהבחנה בינו לבין “הנפש האלוהית". לשורשים אלה זיקה לסגנונו הספרותי של מהר"ל. כהרגלו שאב מהר"ל מתורות וממינוחים שכלתניים שונים לצורך הפולמוס החריף שלו עם הרציונליזם. והוא לא עשה זאת בחלל הריק: המונח “הכנה" שגור למשל בכתביו של ר' יוסף יעבץ, ואף הוא נקוט בידו כדי לערער את יסודות השכלתנות.5 בכוונתי להציג כעת את הנחות היסוד של דיונו של מהר"ל בתפיסת השכל החומרי כהכנה.

			תורת השכל

			לפני שאדון בהרחבה בטיפולו המיוחד של מהר"ל במונח “הכנה" בהקשר של תורת השכל והנבואה, אתאר בקצרה את עקרונות תורת השכל החומרי שלו. מהר"ל הציע לכאורה דיונים אוניברסליים בטיבו של השכל החומרי, אך בכל היבט וממד של השכל החומרי הבליט את מקומה הפרטני של תורת ישראל והממד הטרנסצנדנטי שהיא מבטאת. הווי אומר, הוא כמעט שלא הצליח, וסביר שגם לא רצה, לנתק את הדיון בתורת השכל מהממד התורני. כמו כן הדיון בהכנה מעוגן בעיקרון נוסף הנוכח בכתביו של מהר"ל, והוא הזיקה שבין הדרגות הגבוהות לחומריות. מהר"ל טען, שככל שישות טרנסצנדנטית היא איכותית יותר כך צריכה להיות לה זיקה חומרית. לעיל ראינו, שהתורה והאדם נעלים מהמלאכים מפני שיש להם זיקה לחומר בעוד שהמלאכים נעדרי זיקה כזו.6 

			נשוב כעת לדיוני המהר"ל בסוגיית השכל החומרי. ואלה העקרונות של תורת השכל המופיעים בכתביו של מהר"ל: 

			ראשית, כישות עצמאית השכל נוסף על הנפש. מהר"ל כינה אותו תוספת “מדריגה יותר עליונה". ברם אין זו תוספת אינהרנטית לנפש, מאחר שהשכל כשלעצמו “נבדל" מן הנפש7 כשם שהוא נבדל מן הגוף.8 ככל שאדם מתבגר השכל ניכר יותר ויותר במובחנותו מהגוף, ועל כן הוא יכול להשיג את העניינים הטרנסצנדנטיים.9 השכל מובחן מהנפש, אך הוא משלים אותה ומעלה אותה.10

			שנית, לשכל יש הכנה (“נושא") גופנית חומרית כשם שלנפש יש הכנה כזו.11 מהר"ל הבהיר, כי ההכנה של השכל היא זכה בהרבה מאשר הכנת הנפש. הוא הקביל את השכל לתורה: כשם שהתורה נצרכת למצע חומרי כך אף השכל. “ומעלת השכל שא"א שלא יהיה בלא מקבל כלל רק צריך לו מקבל גשמי".12

			שלישית, ההכנה הגופנית של השכל היא הנפש. מהר"ל יצר מעין מדרגים של הכנות בנפש ובשכל. הוא טען, שיש בנפש הכנה לשכל. על הנפש כתב, “שהוא נושא ההכנה לקבל השכל, ובזה מגיע עד השכל ע"י ההכנה שבנפש לקבל השכל, ושם ינוח [הנפש] כי אין מגיע יותר".13 ועל השכל קבע, כי יש לו נושא גופני. 

			רביעית, ההכנה הגופנית של השכל אין מובנה שהשכל באמת שוכן בה באופן ממשי. ההכנה מתקשרת לשכל בדרך הזיקה בלבד. מהר"ל הבהיר שהשכל “הוא נבדל לגמרי מן הנושא", לאמור טרנסצנדנטי.14

			חמישית מהר"ל טען כי בשכל יש שני ממדים: ממד אחד הוא הנבדל, כלומר השכל משתייך למציאות הטרנסצנדנטית. ממד שני הוא הארצי מבחינה זו שהשכל נוכח בגוף חומרי. כדרכו העדיף מהר"ל להגדיר את הממד השני הגופני של השכל באופן שלילי: “שאין השכל נבדל מכל וכל".15 

			ושישית, דחיית הרכיב של ה"שכל הפועל" מתוך השיטה. מהר"ל תקף בכל הזדמנות את קיומו של “שכל פועל" כייצוג של חשיבה שכלתנית. במקומו הציב את המושג “השכל הכללי", וזיהה אותו עם התורה. בכך הזדהה עם מגמות במאה החמש עשרה שדחו רכיב זה. למשל, ר' מאיר אבן גבאי תקף את תפיסת השכל הפועל כמקור הצורות בעולם החומרי: “ואין לנו עסק עם הבודים מלבם מקום ממנו יושפעו הצורות לדעתם הכוזב, האומרים כי השכל הפועל הוא נותנם, לא ידעו ולא יבינו בחשכה יתהלכו".16 כבר ראינו בפרקים הקודמים שאבן גבאי מתח ביקורת קשה על השכלתנות של הרמב"ם, שגישתו היא “סכלות מהות התורה ומקומה אשר נחקקה ממנו", וציין במיוחד את נביעת הנפשות מהשכל הפועל.17 ובכלל מגמה מובחנת בקרב הוגים מתונים במאה השש עשרה לייחס לאל את מקור הנפשות ולא לשכל הפועל.18 

			מהר"ל הקצין ודחה לחלוטין את השכל הפועל. הוא כתב, “כי הוא יתברך משפיע השכל הכללי, והיא התורה, שהיא השפעת השכל השייך אל הכלל במה שהוא כלל, לא במה שהוא פרטי".19 הוא טען, כי אדם פרטי “אי אפשר שיהיה שכלו שלם, רק כאשר הם רבים אז יש כאן שלימות השגה".20 נדמה לי, שמהר"ל צירף את התפיסה שהתורה נתנה לפני כלל האומה, דהיינו לפני אנשים רבים, לתפיסה שהתורה היא השלמות המוחלטת. הווי אומר, שמהר"ל החליף את אידאל רכישת הידע של השכלתנים בידיעת התורה, מפני שהתורה היא הידע ה"אמתי". כך עשה לא רק לשכל הפועל אלא למושג “שכל נבדל" באופן כללי. השכל הנבדל בספרות הפריפטטית הוא המניע של הגלגל. כבר לפי ראשוני האריסטוטליים מוסברת תנועת הגלגל כרצון לחקות את השכל הנבדל באמצעות התנועה האינסופית; כל כך מאחר שאין לגלגל שכל, ולכן הוא מחקה את הנבדל בנצחיות התנועה. וכיצד סיגל מהר"ל את השכל הנבדל לתורה? השכל הנבדל עצמו איננו נתפס בחושים, אולם רישומו בא לידי ביטוי בתנועה, שהיא מבחינות מסוימות תנועה נצפית (הכוכבים). כך אף התורה היא כולה טרנסצנדנטית, איננה משתייכת לעולם המוחש והחומרי, אולם רישומיה ניכרים במציאות הארצית. עניינה של משנת מהר"ל ממוקד דווקא ברישומים אלה. מהר"ל ציין ושב וציין, כי התורה אינה אלא “שכל נבדל לגמרי".21 לפיכך מהר"ל החליף את “השכל הפועל" ב"שכל הכללי". 

			נמצאנו למדים, כי השכל החומרי משתלם והופך להיות שכל בשל בתהליך של הכנות חומריות, פסיכולוגיות ושכליות. מהר"ל נטל מונח פילוסופי מובהק, “הכנה", ותיאר את התהליכים המתרחשים בשכל כתנועה מההכנה אל המהות. בתנועה זו יש מדרגים נפשיים ושכליים.

			וכאן הציב מהר"ל הבחנה סובסטנציאלית בין שכל הגוי לשכל היהודי.22 שכל הגוי הוא בעל מצע או הכנה להגיע לדרגת שלמות במישור שלו, דהיינו במישור הארצי החומרי. שכל היהודי הוא בעל מצע לקבל את הדרגה הטרנסצנדנטית, שהיא למעשה התורה (אמצעי ומטרה טרנסצנדנטיים כאחד). מהר"ל כינה דרגה זו בשמות רבים כמו “השכל העליון", “השכל האלוהי" ו"השכל הנאצל". במקביל כינה את התורה “שכל נבדל לגמרי".23 בכך גילה מהר"ל, שעקרונות תורת השכל שלו מתייחסים לאמתו של דבר לתורה ולהשפעת העולם הטרנצסנדנטי, וכי השימוש שלו במונחים הפילוסופיים הוא צורני בלבד. למעשה אין מקור השכל בהכנה הנפשית, כפי שהתבטא במפורש “כי לפי האמת אין כח הנפש יולדת השכל כמו שהם [הפילוסופים] חושבים".24 ההכנה היא מצע, אך איננה כושר הנמצא בנפש כי אם מצע להכרת התורה ולקיומה כלומר לקבלת הטרנסצנדנטי. נפנה כעת לברר את טיבה של ההכנה, שמהר"ל השתמש בה במיוחד בתורת השכל שלו.

			הכנה: מובנים שונים

			אחת ההופעות השורשיות של המונח “הכנה" בתקופות ההלניסטית ובימי הביניים היא בתורת השכל. אריסטו לא היה בהיר די הצורך בהגדרת השכל החומרי. היו שפירשו את גישתו, שהשכל החומרי הוא עצם (תמיסטיוס). לעומתם הגדרת השכל החומרי של אלכסנדר אפרודיסיאס היא הכנה (דיספוזיציה; διάθεση) בנפש או באחת מכוחותיה, ובמלים אחרות הכנה חומרית.25 אלכסנדר הטיל את כובד המשקל שלו על הגדרת אריסטו את השכל החומרי לפני שישכיל כנעדר מציאות, ועל כן קבע שהוא בגדר הכנה בנפש. אריסטו המשיל את השכל ללוח שבו נרשמות המושכלות, ואלכסנדר דקדק שהשכל החומרי הוא הצד הבלתי כתוב של הלוח. הגדרת השכל החומרי של אלכסנדר הטביעה את חותמה על הדיונים בתורת השכל בימי הביניים. דמותו של אלכסנדר הייתה בעלת השפעה ניכרת על הוגי הרנסנס החל מפייטרו פומפונצי וכלה בג'וליו קסטלני ובפרדריקו פנדסיו.26 בחיבור מוקדם של אבן רשד, האיגרת באפשרות הדבקות, שבו הושפע מאלכסנדר הציג המחבר גישה של שתי הכנות: הכנה ראשונה, שכאשר השכל רוכש מושכלות במינון הנדרש אז היא מתפרקת, ותחתיה מופיעה הכנה שנייה המאפשרת את הדבקות בשכל הפועל.27 גישה זו הייתה בעלת השפעה רבה על ההגות היהודית בשלהי ימי הביניים. ראינו לעיל, שמהר"ל אימץ את התפיסה שהשכל החומרי הוא הכנה בנפש. נוסף לכך הוא הציג מבחינה צורנית תורה של שתי הכנות, אך יצק בה מובן שונה לחלוטין כפי שנראה להלן. 

			ויש לציין, כי המובן של תורת השכל הוא אחד המובנים של “הכנה" בכתביו של מהר"ל. כמו הוגים לא מעטים בימי הביניים, שהשתמשו ב"הכנה" כתנאים הנדרשים לנבואה, למעשה המגי ולתופעות נוספות אף מהר"ל הרחיב את השימוש במונח זה, אולם הוא התפשט לסוגיות רבות נוספות. מהר"ל הציג בעיקר הגדרות ואפיונים אלה של הכנה: 

			(1) 	פיסיקה וחוקיות טבעית:

			(א) 	ההכנה מתקשרת לפוטנציאל, “ענין הכוח".28 ודוק: דווקא הפוטנציאל נחשב כהכנה. הגורם המוציא מן הכוח אל הפועל איננו נחשב הכנה אלא גורם המחולל את מימוש הפוטנציאל.29

			(ב) 	מקור החומר. ההכנה עניינה יצירת החומר. “הנשים הם התחלה לתורה"30 מפני שהאישה מעניקה את החומר לבנה, והוא לומד תורה. להלן נדון במשמעות זו בהרחבה.

			(ג) 	הכנה היא ההעדר המיוחד (στέρηση), כלומר חומר ספציפי לא יכול לקבל את כל מגוון הצורות אלא רק צורות הרלבנטיות לגביו. למשל הברונזה יכולה לקבל צורת פסל אך לא צורת בעל חיים. על מכת דם כתב מהר"ל כי היא תוצאה של פעולת הנבדל, שאיננה זקוקה להכנה. “ולפיכך אל תשאל כי לא כל חומר מוכן לקבל הצורה וצריך הכנה, ואיך הם מוכנים המים לקבל צורת דם. הנה אין זה קושיא למבין, כי מה שצריך החומר הכנה עד שתקבל הצורה, הנה דבר זה הוא במנהג הטבע".31

			(ד) 	הכנה היא מצע חומרי לצורה טבעית מינית. בהכנת הוולד חלה “צורת הולד".32

			(ה) 	הכנה היא מצע לא רק לצורה טבעית מינית אלא גם ל"תכונה" נסית. על עצירת השמש ליהושע כתב מהר"ל, “כי אין ספק שיש לשמש הכנה לעמידה [...] ובאותה הכנה קבלה השמש עמידה על ידי נס".33 

			(ו) 	מצע להורדת רוחניות (כלומר השפע הנובע מן הכוכבים). מהר"ל הביא את העיקרון המגי האסטרלי, שיש צורך בהכנה חומרית כדי להוריד שפע בשם “הרב הגדול הרמב"ן ז"ל המקובל האלקי אשר אליו לבד נגלו תעלומות חכמה וסודי התורה".34 טכניקה נוספת היא הקטורת. “כי הקטורת לפני ולפנים לכהן גדול ביום הכפורים, הוא הכנה שיש לאדם על הדבוק היותר פנימי ועליון".35 מצד אחד ההכנה היא צורך קיום הציווי האלוהי. ומן הצד השני אף האלילים הם “הכנה לקבל כח עליון".36

			(2) 	היסטוריה וייחודיות לאומית:

			(א) 	גזירת המערכת השמיימיית. ההכרעה האסטרולוגית יצרה הכנה ליציאת מצרים, ועל כן התהליך היה מהיר.37

			(ב) 	אפשרות השגת השלמות. “כי יש לישראל הכנה בעצמם לקבל המעלה העליונה מה שאין בשאר אומות".38 הכנה מיוחדת זו היא גם הכנה מיוחדת בנפש היהודי לקבלת התורה.39

			(ג) 	תכונת ההישארות הנצחית של עם ישראל. סגוליות זו מונעת מעם ישראל השמדה מוחלטת. “וכן אין מקבלין רוב פורעניות, כי ההכנה שהם מוכנים לרוב הטוב הצפון הכנה זאת מציל אותם מרוב פורעניות, שלא יהיו נפסדים ברע המוחלט".40

			(3) 	נומרולוגיה:

				סגולות המספרים. למספרים מסוימים יש הכנה לקבלת השלמות (השלישי).41

			(4) 	תורת השכל ושלמות אישית:

			(א) 	מצע לחזון הנבואי. במראה הסנה הופיע קודם מלאך, ורק אחר כך דבר ה'. המלאך הוא בגדר הכנה (“הכנה שעל ידו יבא לשם").42

			(ב) 	מצע לדבקות. ליתרו הייתה הכנה להידבק ב"כח כללי", כלומר בקב"ה.43

			(ג) 	מצע לרכישת החכמה. “יש באדם מצד עצמו לקבל הכנה לקבל השכל והחכמה".44 את ההכנה צריך להעמיק ולקבוע בנפש (“הכנה יתירה"), שאם לא כן ישכח אדם את לימודו.45

			(ד) 	בסיס למידות מוסריות ולקיום המצוות. בחיבורים “דרך חיים" ו"נתיבות עולם" השתמש מהר"ל פעמים רבות ב"הכנה" כתנאי או כהכשרת המידות והפעולות. למשל, ההכרזה “מפני שצריך אל האדם הכנה לקבל השכל, לכך ראוי שיהיה אל האדם המדות אשר להם יחוס אל השכל".46

			(5) 	תאולוגיה:

			(א) 	מצע לריצוי האל. בפסח שני הבהיר מהר"ל, כי הרבים אינם צריכים “הכנה" כדי להיטהר, אבל היחידים הנזקקים לטהרה צריכים הכנה.47

			(ב) 	הכנה נפשית. מאחר שהתורה איננה חומרית, ובכל זאת היא טעונה הכנה, הרי שהיא זוקקת הכנה נפשית. “הכנה אל התורה"48 מחויבת על פי העיקרון “כי לקבל התורה צריך הכנה".49 מהר"ל סבר שכדי לקבל את התורה יש צורך ביחס ובפנייה אליה על מנת להקטין את המרחק בין הנבדל לחומרי, כלומר האדם. מבחינה מסוימת משה רבנו הוא מצע לקבלת התורה, שכן הוא הגיע לקצה גבול החומר.50

			(ג) 	שלבים מקדימים במסכת המשיחית. על פי האוריינטציה המשיחית קבע מהר"ל, כי “המשיח הוא הכנה לעולם הבא".51 כן ציין, שבאדם שלוש שכבות (“מדרגות"): גוף, נפש והכנה לעולם הבא.52 כפי שנברר להלן, העולם הבא הוא עולם הנשמות, שבו הנשמה קיימת לנצח.53

			נקל להבין, שהמונח “הכנה" הוא מעין מוטיב מנחה המאפיין את הכתיבה של מהר"ל, ומאפשר מעבר של משמעויות מזירה רעיונית אחת לזירות אחרות. אבל מהר"ל לא הסתפק באימוץ מונח רציונליסטי אלא הוא סיגל להגותו דגמים ותבניות חשיבה מגוונים הקשורים במונח. הדגם הרווח הוא השאוב מתורת השכל. אולם גם הדגם המגי האסטרלי, שהצבענו לעיל על קיומו בכתבי מהר"ל, הוא בעל נוכחות במיוחד במחשבה שעקבה את תקופת הרנסנס. כזכור דגם זה תולה את קליטת השפע בהכנה תואמת כפי שהמגיקון מנתב את שפע הכוכבים למצע שהכין. מהר"ל היה מודע לקיומו של דגם כזה, כפי שעולה מהסגנון שנקט, “כלל הדבר כי האדם כלי מוכן לקבל כבוד ה'".54 אדם בתור שכזה הוא “מקבל", ודגם כזה הוא מקור נתינת התורה. נבחן בהמשך לכך את הזיקה של ה"הכנה" לנבואה בהגות מהר"ל ולאחר מכן נדון בהיבטים שונים של תורת השכל.

			(ב) הכנה ונבואה

			במסגרת זו אני מבקש להצטמצם בבירור הופעתו של המונח “הכנה" בדיוני מהר"ל על הנבואה, ובהשתלבותם של דיונים אלה בדיונים של תורת השכל. השכלתנים הגדירו את הנבואה כאירוע המתרחש בזירת השכל עם זיקה לכוח הפסיכולוגי של הדמיון. מאחר שמהר"ל ביקש לשוות לדיוניו אופי רציונליסטי המערער את השכלתנות מתוכה הרי שגם הדיון בנבואה התקשר לתורת השכל. בנבואה עצמה בהגות מהר"ל בכוונתי לדון בנפרד.55 במקום זה אני מבקש לבחון את הבסיס של הנבואה בתורת השכל, כלומר את הפוטנציאל לנבואה.

			שתי הכנות

			מהר"ל הכיר את תפיסת ההכנה בתורת השכל כמצע ההווה בכוח הדמיון לרכישת המושכלות. על הפילוסופים כתב, “וזה כי הם אומרים כי המקבל המושכלות הוא הכנה בנפש המדמה והוא מקבל המושכלות".56 

			אני מבקש לטעון בזהירות, כי התחקות אחר הפרק הראשון של “תפארת ישראל", המתבסס על תורת השכל, מגלה את מודעותו של מהר"ל לדיונים בסוגיה. להערכתי מבחינה צורנית אימץ מהר"ל את הדגם של אבן רשד. הוא טען, כי לאדם מישראל יש שתי הכנות לפחות. הכנה אחת היא לקיום מצוות התורה. “כי מצות התורה, שהם הפעולות האלהיות, מתייחסות אל ישראל, שלפי מעלת נפשם הם מוכנים אל הפעולות האלהיות".57 וכן “ישראל היו מוכנים לתורה מצד מעלת נפשם"58 בעוד שלאומות העולם אין הכנה כזו. ההכנה לקבלת המצוות היא הכנה ראשונה ויסודית, והיא מגדירה את איש ישראל. מהר"ל השתמש בתורת המוסר של הרמב"ם כדי להגדיר את ההכנה של קיום המצוות. הכנה זו היא “הכנה ממוצעת, והיא התכונה הישרה, לא אל אשר תכונת נפשו נוטה אל הקצה ופעולות שלהם אינם ישרים".59 הווי אומר, שמהר"ל ייחס את דרך האמצע לעם ישראל ואת הנטייה לקצוות לגויים. כמובן, הרמב"ם הפנים בהקדמתו למסכת אבות את הגישה האריסטוטלית בספר האתיקה לניקומכוס (ב, א), ולא הבחין באופן מהותי בין יהודי לגוי. הוא ייחס לתורה את החינוך לדרך האמצע, אולם מהר"ל לא התייחס כלל לחינוך. מבחינתו המאפיין של יהודי מעצם הגדרתו הוא דרך האמצע בעוד שהמאפיין את הגוי הוא הקיצוניות. מהר"ל הבהיר, כי ההכנה “לתורה" היא תכונה של “כלל ישראל".60 ההכנה הראשונה מתייחסת אפוא לבסיס הטבעי של היהודי לקיום מצוות. עוד נדון בגישה זו להלן.

			הכנה שנייה היא הנבואה. “ואין ספק כי הנבואה הכנה בנפש האדם, ותמצא הכנה הזאת מיוחדים בה העם אשר בחר ה' יתברך, ומזה תראה כי העם הזה היה יותר נפשם אלהית מצד ההכנה הזאת".61 מאחר שהמצוות הן היסוד לקבלת הנבואה, הרי שהגשמת ההכנה הראשונה היא דרך למימוש ההכנה השנייה. נמצאנו למדים, כי לפי מהר"ל הנפש האלוהית מורכבת משתי ההכנות, ובכך היא עדיפה על הנפש האנושית. 

			הדגם של שתי הכנות שב ונשנה אצל מהר"ל, אף כי לא בהקשר מובהק של תורת השכל או ההכרה והנבואה. כזכור הוא ציין שכדי לרכוש את התורה והמצוות יש צורך בהכנה. ואף התורה והמצוות הן עצמן בגדר הכנה לדבקות (“כל המצות הם הכנה אל הדבוק הזה").62 הכנה אחת מובילה להכנה אחרת.

			נבואה והכנה נוגדת

			בתוך הדיון בתורת השכל השתמש מהר"ל בהנמקה של ריה"ל, שהבהיר כי אין שוויון בין יהודי לגוי מפני שהעולם הוא מרובד ולא הומוגני. מהר"ל כתב:

			וזה כי העולם הזה אשר בו מין בני אדם הוא עולם הטבע, ולפיכך הדבר אשר הוא טבעי ראוי שימצא בכל המין בשוה במה שהעולם הזה הוא טבעי בכללו, ואם ימצא שנוי בהם מפני שנוי המקומות דבר זה אינו נחשב שנוי כלל, אבל האלהיות63 לא ימצא בשוה לכל המין שאם היה נמצא לכל המין בשוה היה עולם הזה עולם נבדל64 מאחר כי בכללותו נמצא האלהיות. אבל העולם הזה הוא עולם הטבע ואינו עולם הנבדל, ודבר זה מחייב שאין נמצא האלהיות לכל המין בשוה כי אם בחלק ממנו. ומפני כי עכו"ם הם מן העולם הטבעי לכך היו שבעים אומות, כי עולם הטבע נברא בשבעת ימי בראשית, וכנגד שבעת ימי עולם הטבע היו שבעים אומות כנגד כל יום עשרה.65

			תשובתו של החבר לטענת המלך שאי השוויון שבעולם איננו מובן ולא מוצדק הייתה במובלע, שהעולם החומרי הוא מרובד, החל מן הדומם וכלה באדם ובנביא (הכוזרי א, כט-מג). מהר"ל התבסס על טענה זו ויצר חלוקה בין “עולם הטבע" ל"עולם הנבדל". החלוקה ברורה: החוקיות הטבעית חלה על הנמצאות בשווה. אמנם יש הבחנה לפי השפעות האקלים (“שנוי המקומות"), אולם אין זו הבחנה מהותית. לעומת זאת החוקיות האלוהית איננה חלה בשווה. כאן שמר מהר"ל על המובן הביניימי של “נבדל" כנבדל מחומר, כלומר “עולם הנבדל" הוא עולם שאיננו גשמי. בעולם החומר מידת ה"אלוהיות" איננה נחלקת בשווה. לעומת זאת בעולם החומרי יש אובייקטים שאין בהם כלל “אלוהיות". באופן כזה חצץ מהר"ל בין ישראל לאומות. בעם ישראל משתקפים הרישומים האלוהיים בעוד שהאומות אטומות להם.

			ומכאן פנה מהר"ל להסביר מדוע גוי איננו יכול להגיע לנבואה לפי אותה מערכת מונחים מתורת השכל שנקט קודם. ליהודי יש הכנה ל"פעולות אלוהיות",66 דהיינו למצוות, ועל כן גם הכנה לנבואה. לגוי אין הכנה לקיום המצוות, ועל כן אין לו בסיס לקבל את ההכנה לנבואה. על האומות כתב, כי 

			לא בלבד שהם אינם מוכנים לתורה שהם פעולות אלהיות אבל יש בהם הכנה אל הפך זה, ורצה לומר כי עשו וישמעאל היו מוכנים אל פעולות שהם הפך התורה וזה מצד ההכנה שבהם.67 

			הווי אומר שאצל הגוי אין היעדר הכנה בלבד אלא יש הכנה נוגדת. האם גישתו של מהר"ל מעוגנת בסביבתו? לותר כתב על הממד הגופני הנאבק עם הרוח: 

			אף על פי שבפנימיותו, מצד הנשמה, האדם זוכה בצידוקו ובכל מה שהוא זקוק לו די צורכו על ידי האמונה [...] הריהו נותר בכל זאת בחיים הגופניים בעולם הזה, והוא חייב למשול בגופו שלו ולהתהלך עם הבריות. וכאן מתחילים איפוא המעשים, כאן אסור לו ללכת בטל, כאן אכן צריך להרגיל ולאמן את הגוף בצומות, בהימנעות משינה, בעבודה ובמידה מתונה של משמעת, כדי שיציית הגוף וידמה לאדם הפנימי באמונה, לא יכשיל אותו ולא יתנגד לו, כי שיעשה לפי טבעו אם לא יאלצוהו.68 

			הווי אומר, שבטבעו הגוף נוגד את האמונה הטהורה, ומבחינה זו אפשר להציגו כהכנה הנוגדת את הרוח. לפיכך לותר חש שעליו לציין את השליטה בגוף והפיכתו ל"צייתן" על מנת שלא יפריע את מהלכה של האמונה. זוהי הכנה “שלילית" וסגפנית, ועל כן מהר"ל היה יכול להתייחס אליה כאל מצבור של “פעולות שהם הפך התורה". אפשר שלכך התכוון מהר"ל כשדיבר על ההכנה הנוגדת בקרב “עשיו". מאחר שהוא דן פעמים רבות בסדר האומות ששעבדו את ישראל הוא צירף גם את ישמעאל.

			מהר"ל הוסיף וטען, כי הדרך היחידה לגוי לשנות את טבעו היא להתגייר. פעולת הגיור לפי המהר"ל מאפשרת להתגבר על ההכנה הנוגדת מאחר שהיא מאפשרת לגוי להתבטל כליל לעם ישראל, ובמלים אחרות להיות “טפל לאומה הישראלית".69 

			נמצאנו למדים, כי מהר"ל השתמש במונחים פילוסופיים מובהקים מתוך תורת השכל, אך כהרגלו העביר אותם לזירת הייחודיות של האומה הישראלית. בכך הוא נבדל, למשל, מר' יהודה הלוי. ספר הכוזרי הגדיר את ייחודו של עם ישראל במונחים שאינם פילוסופיים במובהק (צפוה, אלאמר אלאלאהי), ולמעשה לקוחים מתורות מוסלמיות ובמיוחד איסמעיליות כפי שהראו חוקרים כמו שלמה פינס ודיאנה לובל.70 מהר"ל לעומת זאת העדיף מבחינה צורנית וטרמינולוגית את התבנית הפילוסופית השכלתנית כדי להפוך את תוכנה על פיו. התחכום הפולמוסי שלו לא הניח לו להעמיד גישה מול גישה. הוא בחר “להסתנן" לתוך השדה הפילוסופי, ולהפוך אותו מתוכו.

			הכנה ונבואה

			תפיסת הנבואה כזוקקת הכנה יסודה על פי רוב במורה ב, לב, שם הביא הרמב"ם שלוש דעות בנבואה, שההבחנה ביניהן נעוצה בהכנה ובמצע. לדידו דעת ההמון לא הצריכה הכנה לנבואה בעוד שדעת הפילוסופים ודעת התורה הצריכה הכנה כזו. ר' יצחק אברבנאל, למשל, תלה את הדעות שהביא הרמב"ם במחלוקת חכמים במדרש.71 והיו הוגים ששללו את הצורך בהכנה לנבואה מכול וכול, כדוגמת ר' יצחק קארו.72 

			שימוש במונח “הכנה" כדי לציין את המצע לנבואה נמצא גם בפירושו של ר' שלמה אפרים מלונטשיץ לתורה. על ההבחנה בין משה לבלעם, שהתלמוד השווה ביניהם,73 כתב בראש פירושו לויקרא:

			ואין הפירוש שיהיה בלעם שוה למשה בנבואה חלילה אלא כך פירושו שמשה השיג יותר ממה שהיה ראוי להשיג על פי הכנתו כמ"ש אשר ידעו ה' (דב' לד, י); “אשר ידע את ה'" לא נאמר, אלא לומר לך שהוא מצד הכנתו לא ידע את ה' על זה האופן כי אם ה' ידעו ונתן לו תוספות שפע בישראל, ר"ל בזכות ישראל. וכל שאר נביאי ישראל כל אחד לא השיג יותר מכדי הכנתו, אבל באומות העולם קם אחר לכבודן של ישראל שהשיג יותר ממה שהיה ראוי להשיג על פי הכנתו. והנה מהידוע שכל מה שהנביא משיג את הראוי לו על פי הכנתו אותה נבואה דבוקה בו בעצם, והעצמות קנין דבוק לא יפרד ממנו, אבל כל מה שמשיג יותר מכדי הכנתו זהו אצלו במקרה ולא בעצם ורק מתת אלהים הוא;74 על כן נאמר לשון “ויקר" במשה ובבלעם להורות שהיו שוים בזה במה שהיתה בשניהם השגת מקרית נוסף על הראוי להם מצד עצמותם.75

			ההכנה הופכת להיות בסיס להשוואה בין משה לבלעם. שניהם השיגו מעבר למה שההכנה אפשרה. ראוי לציין כי מהר"ל הבהיר, שהכנתו של משה הייתה ההתבטלות לשפע האלוהי ועל כן גם לא היה כפוף לחוקיות הקוסמית בעוד שהכנתו של בלעם הייתה האישור העצמי ולכן היה כפוף לחוקיות כזו. בגישתו של מהר"ל נדון להלן.76 

			ועוד טען ר' שלמה אפרים בפסקה שלפנינו, כי מאחר שההכנה היא מרכיב סובסטנציאלי באישיות הנביא, הרי שההשגה מעבר להכנה היא מקרית. ואכן באותו אופן הסביר ר' שלמה אפרים את השימוש ב"ויקר[א]" ביחס למשה (וי' א, א) ולבלעם (במ' כג, ד, טז), דהיינו מלשון מקרה. לבסוף כדאי לציין, שר' ישעיה הורוביץ, שמוצאו היה מפראג, כתב בסגנון דומה על השוואת אברהם אבינו למשה רבנו, כי “אברהם היה צריך הכנה לנבואה, מה שאין כן משה לא היה צריך הכנה לנבואתו, כי תמיד היה מוכן".77 

			מהר"ל השתמש במינוח ההכנה מתוך הסגנון המיוחד לו, ועוד נשוב לגישתו בהרחבה בדיון על תפיסת הנבואה בכתביו.78

			(ג) הכנה ותורת השכל

			אפשר היה לסכם את הדיון בתורת השכל של מהר"ל בקביעה פשוטה ביותר: ההכנה הנדרשת לשכל היא התורה והמצוות. ומכך ברור, ש"הכנה", “שכל" ו"שלמות" איננה נתפסים במובן שהעניקו להם אלכסנדר מאפרודיסיאס והפילוסופים המוסלמים שהשפיעו על השכלתנות היהודית בימי הביניים. אף על פי כן הדברים אינם פשוטים, מפני שמהר"ל בחר להשתמש במונחים אלה על אף ששינה את תוכנם והפכם על פיהם. המהלך הדרמטי ביותר שנקט היה הסבת הדיון ליהודי. כלומר המינוח הפילוסופי האוניברסלי עובר תפנית מהותית לכיוון הפרטני הלאומי. אני מבקש אפוא לעקוב אחר שימושו של מהר"ל במונחי השכל ולבחון את משמעותם החדשה בהגותו.

			שילוב

			ההוגים שצידדו בתפיסתו של אלכסנדר מאפרודיסיאס בדבר היות השכל החומרי הכנה, ציינו שההכנה הזו איננה מעורבת בנפש וגם איננה נושאת צורה כלשהי, שכן צורה זו הייתה מונעת (“מעיקה") מההכנה לרכוש צורות אחרות, כלומר להשכיל. השכלה בהגות השכלתנית של ימי הביניים משמעה להשיג צורות מיניות, והיא נעשית בדרך כלל בהפשטת צורה מהעצם המוכר ובהתלכדותה עם השכל המכיר (אבסטרקציה). דוגמה לניסוח תפיסה כזו היא דברי ר' משה נרבוני, ההוגה השכלתן שפעל במאה הארבע עשרה, “כי ההכנה המכונה בשכל ההיולאני בלתי מעורבת".79 נרבוני, שעסק בסוגיה זו בהרחבה בפירושיו הרחבים לכתבי אבן רשד, הוסיף וכתב בפירושו ל"אגרת אפשרות הדבקות" דברים ברורים אלה: 

			כבר התבאר בספר הנפש שזה השכל ההיולני אשר כבר יקרא השכל אשר בכח הוא הכנה גמורה, כי הכנה בלבד בלתי מוטבעת ובלתי שקועה ומתפשטת בחמר ובלתי מסתבכת בצורה מן הצורות החמריות ובלתי משתלחת בהם ובלתי נשלמת בצורה מן הצורות החמריות, ר"ל אשר לא תתחדש בנושא לחול צורה בו, כי אמנם אחדות בנושא, כי היא בלתי מעורבת, אבל היא הכנה נקייה מהחמר ומהצורות, ואין צורה מהצורות תנאי בקבלו המושכלות.80 

			ההכנה חלה בנפש, אך היא איננה חומרית אף לא מעורבת בנפש. במינוח העברי שהתפתח במאה השלוש עשרה נקבע, שהשכל החומרי נקשר לנפש “הקשר מציאות" אך לא “הקשר עירוב". פירושיו הנזכרים של נרבוני השפיעו על הוגים רבים בתקופת הרנסנס, ודוגמה לכך היא איש ביזנטיון במאה החמש עשרה, ר' מרדכי בן אליעזר כומטינו.81 ואכן מהר"ל השתמש במונחים אלה במפורש. הוא כתב: 

			ודבר זה בעצמו ההפרש שיש בין אשר מתחבר לכח נפשי ובין אשר מתחבר לכח השכלי, כי המתחבר לכח נפשי יש לו חבור ועירוב עמו, אבל אשר הוא מתחבר אל כח השכלי אין לו עירוב עמו רק יש לו עמו הקשר מציאות בלבד, מפני שכח השכלי הוא נבדל לגמרי אין לו חבור ועירוב עם הנושא, רק שנמצא עמו, ויש עמו הקשר מציאות במה שהוא נמצא עמו ואין לו עמו עירוב.82

			שהשכל נמצא עם האדם שהוא בעל גוף ונקשר עמו קשר מציאות, לא שיהיה מעורב השכל עם הגוף או עם כוחותיו, שדבר זה אינו.83 

			[הקב"ה מתואר בשלוש קדושות: א. אינו גשם; ב. אינו כוח בגשם] הקדושה השלישית, שאינו מקושר בקשר המציאות עם גשם. דמיון זה באדם הגוף הוא גשמי, והנפש הוא כח גשמי, והשכל אינו כח בגשם אבל הוא נמצא עם הגשם בקשר מציאות בלבד, ודבר זה ידוע ואין ספק בו. והוא יתברך נקי ומופשט מכל זה שאינו גשם ואינו כח בגשם ואין לו קשר מציאות עם גשם.84

			מהר"ל שלל אפוא בחריפות את עירוב השכל בכוחות הגוף. הזיקה בין השכל והגוף מתמצה ב"הקשר מציאות". לפי המובאה השלישית יצר מהר"ל מדרג משולש: 

			(א) 	עירוב גשמי, כדוגמת הנפש האנימטיבית המעורבת בחומריות, דהיינו בגוף.

			(ב) 	קשר מציאות, כדוגמת השכל הקשור לגשמיות רק מבחינת קיומו אך לא מבחינת טיבו.

			(ג) 	שלילת עירוב ומציאות, כדוגמת הקב"ה הנעלה הן מ־(א) הן מ־(ב).85

			במובאה זו אף התבטא מהר"ל על “הקשר המציאות" בפסקנות. בהמשך ציין, שהיחס בין השכל לחומר, דהיינו קשר מציאות, מאפיין גם את היחס של עם ישראל לחומר. “מעלת ישראל וקדושתם נמצא עם גשם בקשר מציאות בלבד במה שהם בני אדם".86 ואכן מהר"ל אימץ את המוטיבים המנחים של הדיון שנערך בשלהי ימי הביניים בתורת השכל, אך לא קיבל את מלוא המשמעויות המתחייבות מכך. לדידו השכל הוא ישות טרנסצנדנטית, שהנוכחות שלה בגוף היא מקרית והיא איננה מעורבת בו. 

			כדי לדייק בחשיפת מקורותיו של מהר"ל בתורת השכל נפנה לדברים אחרים של מהר"ל המשלבים בדיון את הטרמינולוגיה של תורת השכל. כפי שראינו לעיל, התורה זוקקת הכנה (מובן 5ב של הכנה). כתב מהר"ל:

			כבר אמרנו, כי האדם אשר הוא רוצה לקבל התורה ראוי שיהיה לו הכנה אל התורה השכלית וזולת זה אינו זוכה אל התורה השכלית, לפי שהתורה היא נבדלת מן האדם אשר הוא גשמי ולכך צריך האדם הכנה לזה ביותר. ועיקר הכנה הזאת שיהיה דומה ומתיחס לשכל לגמרי עד שהוא ראוי לקבל אותו, כי אשר הוא דומה ומתיחס אל דבר, ראוי שיהיו ביחד, ומפני כי השכל הוא עם האדם ואין השכל מוטבע באדם לגמרי רק השכל הוא נבדל מן האדם, וכך התלמיד חכם שהוא במדריגת השכל בערך שאר בני אדם אין ראוי שיהיה לו עירוב עמהם.87

			מכאן ניכר, שהמהר"ל אימץ עמדה בתורת השכל המזכירה במידת מה את גישתו של אבן רשד בתקופה שחיים דודסון כנה אותה “אמצעית".88 לפי גישה זו השכל החומרי הוא שילוב של הכנה כדעתו של אלכסנדר אפרודיסיאס ושל עצם נבדל כפי עמדתו של תמיסטיוס. העצם הנבדל, שדרגתו מתחת לדרגת השכל הפועל ולעתים זוהה עם השכל הפועל עצמו, חל בהכנה, והתוצאה היא השכל החומרי. 

			מהר"ל השתמש בתפיסה של תורת השכל כדי להבהיר את מעמדו המורכב של תלמיד חכם: מצד אחד הוא נבדל ואיננו מעורב עם בני האדם ומצד שני מקורו בחברת בני האדם. באופן זה השכל הוא עצם נבדל “פשוט"89 החל בהכנה או מתקשר אליה, שהיא עצמה איננה מעורבת בחומר כפי שראינו קודם לכן. 

			מהר"ל לא ויתר על תפיסת השכל כהכנה, כפי שנראה היטב מדבריו. אמנם הוא משנה לחלוטין את תוכן פעילותו של השכל ביחס להגות של ימי הביניים, שזיהתה אותו עם רכישת המושכלות. כאמור לפי מהר"ל השכל עוסק בתורה, והיא היא המעצימה אותו מפני שהיא השכל הטהור והטרנסצנדנטי. על כן המהר"ל נקט את עמדת הביניים: התורה כשלעצמה היא נבדלת, ובתור שכזו היא חלה בהכנה לקליטתה ולביצוע מצוותיה.

			הכנה והישארות הנפש

			מהר"ל הגדיר את האדם כהוויה מיוחדת, היוצאת מן הכוח אל הפועל. בניגוד לעולם הרוחניים, שאין בו מימוש פוטנציאל כלשהו, ובניגוד לעולם הטבע והחי, שבו אין התפתחות מהותית של האובייקטים, האדם הוא יצור פוטנציאלי. לפי הגישות האריסטוטליות אין לכאורה מניעה שאדם ירכוש את כל המושכלות (נכון לתקופה העתיקה ולימי הביניים והרנסנס) ויגיע לשלמות ולדבקות שכלית. הוגים רבים הנמנים עם השכלתנות המוסלמית והיהודית בימי הביניים דנו במצב שבו אדם נמצא בדבקות בעודו בחיים, וזו מעניקה לו יתרונות. לעומת זאת מהר"ל סבר ש"כמה שהוא [אדם] יוצא אל הפעל נשאר בכח לצאת עוד אל הפועל תמיד".90 כמובן, מהר"ל מעולם לא הבין את הפוטנציאל כמוסב על רכישת ידע מדעי, ודחה את התפיסה ש"ההצלחה האחרונה", בלשון ימי הביניים, זהה עם הדבקות האינטלקטואלית בשכל הפועל. הוא טען מפורשות ש"הצלחתו [של אדם] בקיום התורה והמצוות".91 על כן הכוח והפועל, המורים לפי מהר"ל הן על פוטנציאל ומימושו הן על פעולה (“פועל") וביצועה, משמעם לימוד תורה וקיום מצוות. לפיכך טען מהר"ל, שהפוטנציאל איננו יוצא אל הפועל באופן חד פעמי, אלא בכל יציאה אל הפועל יש פתח לפוטנציאליות חדשה, ובאופן זה התהליך הוא אינסופי. באחת: לימוד התורה וקיום המצוות הוא תהליך המתגשם בחיי האדם ללא הפסק.

			בפרק השלישי של “תפארת ישראל" השתמש מהר"ל במושג “הכנה" כדי לחלוק על התפיסה המימונית של הישארות השכל בהיבט בעייתי שלה. לפי הרמב"ם השכל שורד במושכלות שרכש. הווי אומר, שעם כל מושכל שהשכל הכיר וידע הוא מקבל מעין סטטוס אונטולוגי. באופן זה הידע הנרכש הוא גם השורד לאחר המוות. הרמב"ם זיהה גישה זו עם המונח “עולם הבא". לעומת זאת מי שלא רכש השכלה פשוט נעלם והופך לאין לאחר המוות, שכן אין מה שיישאר ממנו. מהר"ל זיהה גישה כזו במקום אחר כדעת “הפילוסופים", ושילב אותה עם תפיסת ההכנה: כאשר ההכנה יוצאת אל הפועל ברכישת המושכלות “הוא הצלחת האדם".92 

			מהר"ל עמד על שני היבטים בעייתיים לטעמו בגישה השכלתנית, שהקורא מבין שהיא ביסודה מיימונית. ההיבט הראשון הוא אונטולוגי. מהר"ל הסיק, שלפי הפילוסופים השכלתנים הישארות השכל איננה הישארות האדם, ובמלים אחרות היא איננה אישית. המחלוקת היא בהגדרת האדם. לפי השכלתנים עצמות האדם היא שכלו, ורכישת המושכלות הופכת אותו בהגדרה לאדם. מהר"ל דחה גישה כזו בתוקף. לדידו עצמות האדם היא יכולתו “ליטול חלק" בנבדל או בעליונים באמצעות קיום התורה ולימודה. הוא כתב:

			אם כן, אם נאמר כי ההשארות הוא מצד השכל שקנה, לא יהיה השארות לאדם עצמו; שאין ספק כי כאשר ימצא באדם המושכלות, ובמציאות המושכלות לא תמצא ההכנה,93 ואם כן לא תמצא ההשארות לאדם עצמו. ואם יאמרו מה בכך סוף סוף יהיה השארות לשכל שקנה האדם? אם כן נאמר גם כן, שיהיה האדם נחשב נשאר בעולם הזה כאשר נשאר ביתו ושאר קנינו ומכל שכן בניו ובני בניו, ולמה יהיה נחשב שיש השארות לאדם כאשר נשאר דבר שאינו עצם האדם? כי אלו המושכלות אינם עצם האדם יהיה נעשה האדם אלהי שעל ידי השגתו קונה השכל והוא ישאר נצחי; היש שבוש גדול מזה?! ויותר מזה כי יהיה הנצחיות נקנה במקרה, שהרי אלו המושכלות נקנים לאדם במקרה כאשר קנה אותם, ודבר זה במקרה ואפשר היה בלא מושכלות, ואם כן קנין הנצחי יהיה במקרה? ודבר זה הסכימו עליו שאין ראוי שיהיה המציאות מקרה קרה כלל94 ואף מציאות שהוא לשעה, ואיך יהיה דבר זה שיהיה ההצלחה האחרונה שהיא נצחית נעשה במקרה עד שיהיה דבר שהוא עיקר הכל במקרה וכי יש שבוש יותר מזה.95

			מהר"ל לא נאות לאמץ את העיקרון האונטולוגי בדברי הרמב"ם, כלומר את העצמת השכל ברכישת המושכלות ואת שייכותו למשכיל. לדעתו המושכלות הנרכשות אינם חלק אינטגרלי של האדם אלא לכל היותר תכונה שאיננה מהותית (“מקרה"). על כן הצביע מהר"ל על האבסורד שבהישארות האדם בשכלו, כאשר דווקא הגורם המהותי והסובסטנציאלי (אישיות האדם) אובד והמקרי (השגת המושכל) שורד. הוא הוסיף וטען: אם הקניינים שאינם מהותיים לאדם, כמו המושכלות, מקנים הישארות, הרי שגם רכושו הנשאר או זרעו של אדם צריכים להיחשב כהישארותו.

			מתוך הוויכוח נכנס מהר"ל לדיון על טיב המציאות. הוא דחה בהחלטיות את גישת אבן סינא, רמב"ם ותומס אקווינס, שהמציאות היא מקרית.96 ההוגים הללו קבעו, שהמציאות היא תואר או תכונה שאיננה מהותית. כשם שהאובייקט הוא קל או כבד, בהיר או שחום, כך הוא נמצא או נעדר. לדידם חוץ ממציאות האל הרי שמציאות האובייקטים והעולם בכללו איננה מהותית להם ומיתוספת על מהותם (ובסגנונו של מהר"ל “עצמותם"). רק בהוויה האלוהית מציאות זהה למהות. 

			מהר"ל נקט דווקא את עמדת רלב"ג וסיעתו, שהמציאות איננה מקרית. מהר"ל העביר את הדיון במקריות המציאות לתחום השכל והישארותו. הוא טען, כי המציאות איננה מקרה בעוד שרכישת המושכלות היא מקרית; לא ייתכן אפוא, שמציאות נצחית נקנית בעקבות פעילות מקרית. לא התקררה דעתו של מהר"ל עד ששב להאשמות שהואשם בהם הרמב"ם בסוף ימיו, ולפיהן לא האמין בתחיית המתים.97 אלא שהוא לא הזכיר את שמו של הרמב"ם בפירוש אלא הפנה את האשמות הכפירה בתחיה כלפי הפילוסופים.98 לדידו הם כופרים בהישארות הנפש, בתחיית המתים ובתורה. זאת ועוד: מהר"ל נקט את הביטוי “תחיית המתים בעולם הבא".99 ביטוי זה היה רווח בוויכוח של ר' מאיר אבולעפיה (רמ"ה) עם מעריציו של הרמב"ם, ר' יהונתן ור' אהרן בן משולם מלוניל, ושיקף את ליבה של המחלוקת: לפי הרמב"ם “עולם הבא" עניינו הישארות השכל, בעוד שלפי השמרנים כמו רמ"ה “עולם הבא" הוא שלב גופני, האחרון בשלבי הגאולה. בכך שבו לעמדתו של רב סעדיה גאון.100 מהר"ל אמנם לא נאות להגדרה הגופנית של עולם הבא, שכן מבחינתו מדובר בעולם הנשמות. אולם הוא עדיין עולם החותם את סידרת האירועים המשיחיים. מהר"ל השתמש במכוון במונחים החושפים בעקיפין את מודעותו לוויכוחים שהתרחשו מאות שנים לפני פעילותו.

			ההיבט הבעייתי השני הוא מוסרי, ועניינו גורלו של החסיד והצדיק שלא רכש ידע. כלומר אדם היה מוסרי, ועשה טוב כל ימיו, אך לא רכש השכלה. לפי גישת “הפילוסופים", במקרה זה הרמב"ם, אדם כזה לא יישרד.101 אבן סינא הציג גישה שונה, ובכך הצליח לחמוק מהקושי של הרמב"ם. 

			אבן סינא והרמב"ם טענו שניהם שההשכלה מלווה בהנאה. אבל אבן סינא טען, שהאופי המוסרי של האדם יוצר אצלו בנפש נטייה או הרגל (מלכה). אדם שרכש השכלה יחוש הנאה (לד'ה) בדרגות משתנות על פי רמת ההשכלה. האדם המוסרי שלא רכש השכלה, בזכות אותו הרגל שיצר בנפש בהתנהגותו הנאותה, יזכה לקיום נוח ורגוע (ראחה) לאחר המוות.102 הוא אמנם לא יחווה הנאה נצחית, אך בכל זאת יחווה קיום נאות. לעומת זאת הרמב"ם לא טען שההתנהגות הטובה, המאוזנת והמוסרית יוצרת הרגל כלשהו, ועל כן שאלת העלמות והתאיינות החסיד שלא השכיל לאחר המוות נותרה פתוחה. מהר"ל הוסיף על הסוגיה גם את הקטן שמת ולא היה סיפק בידו לרכוש ידע. לכאורה אף הוא לא יישרד לאחר המוות. לשאלות אלה התייחס מהר"ל באמצעות תפיסת ההכנה. הוא כתב:

			אמנם אל תטעה בדברים אלו לשלול השלמות ממי שאי אפשר לו שיוציא שלימותו אל הפעל אשר הלך לעולמו קודם שהוציא שלמות שלו אל הפעל, אין אנו שוללים העולם הבא ממנו כלל אם יש בו הכנה אל השלמות ומת, שאנוס היה, שלא הוציא שלמות שלו לפעל, כאמרם ז"ל חשב לעשות מצוה ונאנס יש לו על זה שכר כאלו עשה המצוה.103 וזה מצד כי השכר לעתיד הוא לנשמה, וכאשר הוא אנוס לא היה עכוב זה מצד הנשמה רק לגוף, ולכך נותנין לנשמה שכר כאלו עשה המצוה; רק אם לא עשה במזיד בדעתו ובשכלו וזה היה מצד הנשמה, הכונה במי שאפשר להוציא שלמותו אל הפעל ולא הוציא שלמות שלו אל הפעל; ודבר זה יתבאר עוד בביאור רחב ובדברים ברורים. והתבאר לך כי מעלת האדם הוא בכח וכמו שיתבאר אחר זה, ולפיכך לא יהיה אונאה בנפשו לומר שישב בטל ויצליח בהצלחה נצחית, רק הצלחתו בקיום התורה והמצות.104

			מהר"ל פתר את הסוגיה בדרך פשוטה. הוא קבע, כי לכל יהודי יש נטייה מולדת לקבל את השלמות ועל כן גם את נצחיות הנפש. נטייה זו היא “הכנה". אם אכן היהודי עושה רע ואיננו מממש את עצמו במזיד אזי הוא מטשטש את ההכנה הזו. במקרה כזה עולם הבא נשלל ממנו. אבל האדם המוסרי שלא היה סיפק בידו להשכיל חווה את ההישארות הנצחית. אף כאן המהר"ל הפנים שברי גישות של ההגות הרציונליסטית כדלהלן:

			 

			(א) 	השלמות היא מימוש הפוטנציאל (יציאה מן הכוח אל הפועל).

			(ב) 	אדם נוצר כשהוא בעל “הכנה" לשלמות.

			(ג) 	הישארות הנפש היא לפי מימוש הפוטנציאל.

			 

			ולכך הוסיף מהר"ל עיקרון שאיננו שכלתני גם בניסוחו:

			 

			(ד) 	ה"הכנה" מעניקה הישארות נפש גם אם לא מימש אדם את הפוטנציאל.

			כך אף ציין מהר"ל במקומות נוספים בכתביו את ההכנה הנמצאת בנפש היהודי בבחינת מאפיין נתון. מכאן אנו מבינים, שעניינו של מהר"ל לאורך הדיונים השונים בתורת השכל היה ממוקד רובו ככולו בשכל היהודי. רק הכנה האופיינית ליהודי מאפשרת את ההישארות לאחר המוות. דוגמה לכך היא קטן, שנקבע כי הוא שורד לאחר המוות אף על פי שלא פיתח את נפשו ושכלו. כתב מהר"ל, “כי זה מסגולת נפשם של ישראל שהם מוכנים אל המצות, ואם היצר הרע מתגרה בהם מכל מקום מצד עצם נפשם מוכנים אל התורה. ולפיכך אמרו כל ישראל יש להם חלק לעולם הבא105 מפני הכנתם אל התורה ויותר מזה אמרו שאפילו קטן שנולד יש לו חלק לעולם הבא106 כמו שיתבאר, ואין זה רק מצד שלמות בריאתו בעצמו שהוא מוכן אל התורה".107 

			בפרק הבא נעסוק בנפש האלוהית, וניווכח לדעת שעוד תשובה באמתחתו של מהר"ל. הוא טען, שהנפש היא עצם נבדל שמקורו בעולם העליון, ועל כן כשם שהיא יורדת לאדם ומתקשרת לחומר כך היא גם מסוגלת לנטוש אותו ולעלות למקורה (“נכנסת לשם ויוצא<ת> משם").108 כלומר מהר"ל לא שינה את טיב ההכנה אלא את הגדרת הנפש בכללה, ולפיכך נופלת שאלת הקטן שלא רכש ידע (“קטנים שלא נמצא אתם השכל").

			סביבת הדיון היא סוגיית הישארות השכל. המהר"ל יצר תפנית דרמטית בכך שהמיר את התאורטי בפרקטי, לאמור את רכישת המושכלות בקיום התורה והמצוות, ובכך שקבע שיש הישארות גם למי שלא מימש עצמו, ובלבד שלא פגם בנטייה הנפשית הטבעית שלו לקיים תורה ומצוות. לכאורה יישב המהר"ל בעיה בלתי פתורה בתפיסת הישארות השכל של הרמב"ם. למעשה דחה מהר"ל באופן חד משמעי את הגישה המיימונית השכלתנית, וביקש לערער על יסודותיה.

			(ד) אישה כהכנה

			תפיסת הנשיות של מהר"ל, ובמיוחד בהקשר לזיקה שבין הזכר והנקבה (השלמה, יחסי צורה וחומר לפי הדימוי האפלטוני וכדומה), משכה את ליבם של כותבים אחדים.109 מהר"ל דן בהיבטים נוספים של הנשיות כשלעצמה, ואחד מההיבטים הללו הוא האישה כהכנה. נבחן כעת את האופן שבו הציג מהר"ל היבט זה כנגד מקורותיו.

			אשת חיל

			מהר"ל התייחס לדברי המדרש על הכתוב “כֹּה תֹאמַר לְבֵית יַעֲקֹב וְתַגֵּיד לִבְנֵי יִשְׂרָאֵל" (שמ' יט, ג), שהיסב את הצלע הראשונה על הנשים, והשנייה על הגברים. המדרש המשיך, “אמור להם דקדוקי דברים שהם יכולים לשמוע. ולמה לנשים תחלה שהם מזרזות במצות. דבר אחר שהם מנהיגים את בניהם לתלמוד תורה".110 על כך כתב מהר"ל:

			ולנשים תחלה מפני שהם ראשון לקבל יותר מן האנשים, כי הקרוב אל החומר הוא מקבל כאשר ידוע כי החומר מוכן לקבלה וכמו שבארנו כמה פעמים. והנשים הם חומריים ביותר, ולכך הם מוכנים אל הקבלה, ובשביל זה סדר הענין נותן כי אשר הוא ממהר לקבל הוא יותר קודם ממי שהוא מאחר לכך הקדים הנשים תחלה, וזה שאמר שהם מזרזות במצות דהיינו שמקבלים המצות עליהן. דבר אחר בשביל שהנשים הם התחלה לתורה ועם שאינן בני תורה הם התחלה לתורה שהם מוליכין את בניהן לתורה, והרמז בזה כי האשה הכנה לתורה, כי האשה נותנת לבן החומר וכאשר תתן לו חומר טוב הוא בעל תורה ושכל זך, וכאשר החומר אינו טוב אז החומר מונע אותו מן התורה והשכל, הרי האשה היא הכנה מוליכתו לתורה שהיא מביאתו על ידי הכנתה לתלמוד תורה, וכל הכנה הוא התחלה והוא קודם ולפיכך הקדים הנשים.111

			בסוף הפסקה השתמש מהר"ל פעם נוספת בתפיסת הרמב"ם במורה הנבוכים לצרכיו. במורה ג, ח עמד הרמב"ם על הצורך להתעלות על החומר וצרכיו כדי להתמסר לאידאל רכישת הידע. הוא פירש את פרק “אשת חיל" (מש' יא, החל מפס' י) כמוסב על מי שיש לו חומר “טוב, נאות, בלתי גובר עליו ולא מפסיד סידורו". כלומר יש אדם הניחן בחומר נוח, המאפשר לו את השלמות באמצעות התכנסותו לעצמו ומניעת ההפרעה להשכלה. חומר כזה איננו מאתגר את הצורה, ומניח לבעליו להקדיש עצמו לרכישת הידע. לעומת זאת מי שיש לו חומר תובעני, נאלץ להיאבק בו. באופן כזה הרמב"ם הכניס את גורם המקריות בתורת הטבע האריסטוטלית לתורת המוסר, דהיינו לאפשרות מימוש חיי העיון. 

			מהר"ל נקט את המינוח המיימוני, ובמקום אחר הזכיר את “אשת חיל" כביטוי של חומר טוב.112 כיצד התאים מהר"ל את הגישה המימונית לצרכיו? וביתר דיוק: כיצד הפקיע אותה ממשמעותה המקורית ויצק בה את המשמעות המעניינת אותו? ניתן להצביע על שלושה עניינים המשקפים את האופן שמהר"ל השתמש בגישת הרמב"ם באופן פורמלי:

			ראשית, הוא השתמש במונח “הכנה" כדי לציין את החומר הטוב מטבעו. בראש הפסקה קבע את הכלל, שהחומר הוא בעל הכנה (“מוכן לקבלה"), ובסופה קבע שההכנה היא לקבלת התורה ולתלמוד תורה.

			שנית, מהר"ל השתמש בעיקרון המימוני של השפעת החומר על השגת השלמות, אך הפעם החומר איננו מצע לרכישת המושכלות אלא ל"חלות" התורה. כל כך מפני שהשלמות היא השגת התורה. 

			ושלישית, השלמות שמהר"ל מתכוון אליה איננה נרכשת באופן שההשכלה נרכשת, אלא היא חלה על האדם היוצר הכנה לקבלתה. כלומר במובן מסוים הדגם המגי האסטרלי מחליף את הדגם השכלתני של העצמת השכל במושכלות.

			מאחר שהאישה היא המקור של חומר הוולד, שהוא זה שבסופו של דבר ילמד תורה ויקיים את מרב המצוות, שכן האישה עצמה פטורה מחלק ניכר מהמצוות, הרי שהאישה נתפסת כ"הכנה לתורה". מהר"ל יצק משמעויות שונות ל"הכנה", וצירף אליה מונח בעל קונוטציות אריסטוטליות, שהוא “התחלה". ההכנה היא מצע שבו חלה התורה, וההכנה היא גם מצע שבו נלמדת התורה והופכת ל"שכל". לא לחינם השתמש מהר"ל בפסקה זו במונחי השכל. מונחים אלה אינם מציינים תוכן שכלי, לאמור מושכלות, אלא דרך של רכישה והוויה טרנסצנדנטית. כשם שהמשכיל רוכש מושכלות כך תלמיד החכם רוכש את התורה. מהר"ל הציג את גישת הרמב"ם כמסגרת צורנית לתוכן שהרמב"ם לא היה מסכים עמו.113

			האישה מופיעה בראשית התהליך, ותרומתה למימוש ההכנה היא עקיפה בלבד. המהלך הרעיוני הוא פשוט: האישה יוצרת את הוולד הלומד תורה, ועל כן היא השלב הראשון בתהליך זה. שתי תכונות של האישה הופכות אותה לדגם האידאלי של הכנה: (א) הכנה היא חומרית, והאישה קרובה לחומר. על כן יש לה שייכות להכנה; (ב) לקבלת המצוות יש משוכה, העשויה לעכב אותה, והיא האישיות של האדם. הרי מקור המצוות הוא הטרונומי, ואדם מתקשה לקבל צווים מבחוץ. לעומת זאת האישה נוחה הרבה יותר ואישיותה פחות בעלת נוכחות אוטונומית. על כן היא בעלת הכנה לקבלת המצוות, והוולד (הזכר) מממש את ההכנה הן מבחינת היקף המצוות הן מבחינת תלמוד תורה.

			הכנה לאומית

			מהר"ל לא נלאה מהדגשת הזיקה שבין האישה לבין החומריות, ובין האיש לבין הדבקות (“חיבור") והטרנסצנדנטיות. כשם שלאישה יש הכנה לחומריות כך לאיש יש הכנה לטרנסצנדנטיות. אולם מדרגת הכלל של עם ישראל מגשרת על הפער שבין המינים. כלומר השילוב באומה הופך את ההבחנה בין המינים לחסר משמעות. כתב מהר"ל:

			אבל ישראל קבלו החבור בשלימות כאשר נתנה להם התורה, וראיה שנתן לאדם הראשון מקצת מצות בלבד ולכך לא היה החבור בשלמות; אבל ישראל שהיה להם תורה שלמה חבור שהיה להם114 שלם, ולכך ראוי שיהיה הצווי לאשה תחלה במתן תורה שדבר זה היה החבור בשלמות כי האשה שאינה כל כך במדרגה כאשר היא תקבל הגזרה הרי החבור בשלמות ואחר כך נצטוה האיש בחבור ובמדרגה יותר מן האשה ולכך הקדים הצווי לאשה קודם לאיש, כי קבלת הנשים התורה מורה זה על הקבול שהיה לישראל בתורה היה בשלמות ודבר זה יותר מעלה ולכן הזכיר אותה תחלה. ודבר זה מבואר מאד והוא ענין נפלא ודקדוק עמוק מאד למה הקדים הנשים לאנשים, שדבר זה יורה על חבור בשלמות אשר קבלו במתן תורה אשר לא יוסר, וראוי לך להבין אותו והוא עדות על חבור ישראל בו יתברך שהיא בשלמות בלי הסרה.115

			לעיל הצבענו על הגישה, שההכנה משותפת לעם ישראל בכללו. זוהי תפיסה שאיננה פילוסופית בעליל, והיא עושה שימוש במונחים פילוסופיים בדרך אירונית. יש בגישה זו הד לגישתו של ר' יהודה הלוי בספר הכוזרי, שלדידו עם ישראל כולו היה באותה דרגה כמו משה במעמד הר סיני. מהר"ל ניסח זאת כך שהדבקות במעמד קבלת התורה הייתה נחלת העם כולו. ומאחר שכל העם חווה דבקות בנתינת התורה הרי שהמעלה הקולקטיבית סוגרת את הפערים של הנשים. באופן כזה אישה וגבר הם בעלי הכנות שונות לקבלת התורה אך התוצאה היא אחת, הדבקות. האחדות מגשרת על הפערים ההתחלתיים. מהר"ל הפיק גישה זו מתוך דברי המדרש שהבאנו קודם, שלפיו הקדים הכתוב נשים (“בית יעקב") לגברים (“בית ישראל"). 

			כן רמז מהר"ל בסוף הדברים על אימוץ גישה נוספת של ריה"ל בספר הכוזרי, והיא שהסגוליות נתנה לעם ישראל כולו במתן תורה, ומכאן ואילך היא מאפיין קבוע של העם (“בלי הסרה"). מעתה אין היא תכונה של יחידים, מאחר שהן לפי ריה"ל הן לפי מהר"ל הדבקות מושגת באמצעות קיום הציווי האלוהי. לפיכך מבחינת השלמות הדתית זהים הגבר והאישה, שניהם דבקים “בשלמות", ובאופן מתמיד. 

			(ה) סיכום

			המונח “הכנה" מעוגן בתורת המהר"ל הן מבחינה עניינית הן מבחינה פולמוסית ישירה ומוסווית. מהר"ל השתמש בו במובנים אחדים, והתאמץ לטעת אותו בדיונים מגוונים בכתביו. במהלך הדיון נוכחנו לדעת, כי מהר"ל ביקש ליצור רושם של סביבה מושגית ועניינית של תורת השכל הרציונליסטית של שלהי ימי הביניים, ובכך לימד אותנו פרק בהלכות פולמוס אירוני ובמידה מסוימת גם סמוי. נציג כעת מסקנות אחדות מהדיון ב"הכנה".

			מינוח ודפוסים

			מהר"ל גייס שורה ארוכה של גישות, דגמים ולשונות מתוך הדיונים שהתנהלו בימי הביניים בתורת השכל כדלהלן:

			(א) 	שימוש ב"הכנה" לציון הכושר לקליטת מושכלות.

			(ב) 	ציון ההכנה ככושר שאיננו מעורב בהוויה החומרית אף שהוא נמצא בה.

			(ג) 	שימוש במינוח טרנסצנדנטי (“נבדל") לציון השכל החומרי (דגם המזכיר את גישתו של תמיסטיוס).

			(ד) 	שימוש בדגם של שתי הכנות (אבן רשד בתקופה “המוקדמת").

			(ה) 	שימוש בדגם המשולב של עצם נבדל החל בהכנה (אבן רשד בתקופה “האמצעית").

			(ו) 	שימוש בתפיסת הישארות השכל שיצא מן הכוח אל הפועל.

			(ז) 	שימוש במונח “הצלחה" כציון למימוש השכל.

			פעם נוספת אנו נוכחים בעובדה, שמהר"ל ביקש ליצור דיון מדעי בתורת השכל להלכה אך למעשה דיון אנטי מדעי. הוא רצה ליצור תדמית של הוגה המעורה במדעים המטאפיסיים אך בפועל איננו רואה בהם כל תועלת. המניע לכך הוא הן אירוני, דהיינו שימוש במונחים בניגוד לרוחם המקורית, הן קונסטרוקטיבי. מהר"ל ביקש ליצור מדע תאורטי חדש מתוך המקורות ההתגלותיים, ולשם כך השתמש בשפה המדעית היחידה שהכיר, היא השפה של מדע ימי הביניים והרנסנס.

			הכנה סלקטיבית

			מהר"ל הפך למעשה את המשמעות של המונחים והתורות הללו על פיה. הוא קבע, כי ההשכלה ה"אמתית" מתייחסת לתורה ולפעילות שהיא גוזרת, דהיינו לקיום המצוות, ולא למדעים התאורטיים. ומכאן גם ברור, שהכנה כזו קיימת הן בדמותו של משה רבנו נותן התורה הן בנפשו של היהודי שקיבל את התורה. התהליך שעניין את המהר"ל יותר מכל הוא כיצד שכל היהודי רוכש את “השכל הנבדל" בלשונו, כלומר את התורה. הדרמה מתוארת במונחים שכליים, דהיינו שכל ארצי דבק בשכל נבדל מחומר; אך היא הדרמה איננה חופפת את הדיונים בתורת השכל אלא מבחינה צורנית בלבד. הפילוסופיה של ימי הביניים מספקת את הדפוסים והתבניות המאפשרים למהר"ל ליצור רושם של דיון שכלתני. וכל זאת על מנת לערטל את השכלתנות ולערער את יסודותיה. 

			ביטוי נוסף לכך הוא הייחוס לגוי “הכנה מנוגדת" או “הכנה שלילית" לתורה ולמצוותיה, וממילא לפי תורת שתי ההכנות, מיסודו של אבן רשד, כשאין הכנה ראשונה, הבאה לידי שלמותה, אזי גם לא תבוא ההכנה השנייה, קרי הנבואה. שורה של מסורות רעיוניות הזרות לשכלתנות מגולמת בדיוניו של מהר"ל במונח “הכנה". שימושו של מהר"ל במונח זה מעיד על מוקדי העניין המרכזיים של הגותו, שהם המאפיינים המיוחדים של עם ישראל. 

			הדיון ב"הכנה" הוא אפוא בעל גוון פולמוסי, ומבחינה זו הוא מתקשר לסוגיות נוספות רבות בהגותו של מהר"ל. מהר"ל ביקש להדגיש את ההבדל התהומי שבין היהודי לבין הגוי מבחינת ההכנה לקיום התורה המאפיינת את היהודי. הבוחן את הגות מהר"ל בכללה מבין, שאין כאן סוף פסוק. הרי כבר הבהרנו, שהתורה מיועדת גם לגוי.116 אמנם עדיין ההבדל בינו לבין היהודי הוא עמוק ויסודי. היהודי הוא ישות טרנסצנדנטית החי על פי כללים טרנסצנדנטיים בעוד שהגוי הוא ישות חומרית מובהקת. אולם התורה כשלעצמה איננה מצטמצמת בציווי המפורט של תרי"ג מצוות אלא כוללת גם ממד אוניברסלי באמצעות שבע מצוות בני נוח, המאפשר את השלמות החומרית למצער. מהר"ל אכן הבליט את המובחנות שבין יהודי וגוי, אך ידע להבחין בין ההיבט הפולמוסי להיבט השיטתי. 

			דיסציפלינות

			לעיל הזכרנו כדוגמה את המסורות המגית והמגית אסטרלית, שבהן ההכנה היא הכרחית להורדת השפע והרוחניות. המעשה המגי דורש הכנה הן מבחינת המצע הן מבחינת הטכניקות השונות הנדרשות לו. רמזנו על כך בשימוש בתפיסת ההכנה במתן תורה. להלן בפרק השמיני נעסוק ביתר הרחבה בהכנה במובן של כלי קיבול. כלומר מהר"ל טען, שהתורה ניתנה דווקא לאדם מפני שהוא מסוגל להתבטל, להיות עניו וצנוע באופן מוחלט, וכך מתהווה הכנה לקבלת התורה. בדומה למעשה המגי כך אף התורה נתפסת כשפע שניתן לקלוט אותו כאשר אדם הופך עצמו להכנה ולכלי. 

			אף על פי כן נראה, שהמהר"ל השתמש במונח “הכנה" בעיקר בהוראה של תורת השכל, ובאמצעות פרשנות מחודשת לה ושימוש בדגמים הרווחים בדיוניה ביקש לנגח את עקרונות הרציונליזם של ימי הביניים. בשלהי המאה השלוש עשרה ביקשו השמרנים בראשות אבא מארי מלוניל לתקוף את השכלתנים מפני שעסקו בריפוי באמצעות מגיה אסטרלית. הריפוי היה תואנה לביקורת השכלתנים ולא בהכרח מטרה בפני עצמה. לעומת זאת מהר"ל לא טרח להיזקק לתחומים נלווים כמו המגיה והמגיה האסטרלית כדי לתקוף את האוריינטציה השכלתנית. מבחינתו די בתורות שהעמידו השכלתנים עצמם כדי לסדוק את עמידתם ולהעמיד חלופה שמרנית.

			הדיון בהכנה לימד אותנו פעם נוספת, שמהר"ל הפריד בין מסגרת מושגית לבין התוכן המושגי. המסגרת המושגית היא רציפה, ויונקת ממסורות שקדמו למאה השש עשרה עד לאריסטו עצמו, ואילו התוכן המושגי הוא מהפכני ונועד לסתור את התוכן המדעי המסורתי. המסגרת המושגית היא מדעית, ומושרשת בתורות האריסטוטליות התאורטיות כמו תורת השכל, הפיסיקה והמטאפיסיקה, בעוד שהתוכן המושגי הוא שמרני וחותר תחת אשיות המדע של ימי הביניים. המסגרת המושגית נזקקת למקורות חוץ בעוד שהתוכן המושגי כולו נעוץ בפנים, לאמור הכתובים ומדרשי חז"ל. ולבסוף המסגרת המושגית נשענת על חוקיות מדעית סכולסטית בעוד שהתוכן המושגי נשען על חוקיות אלוהית המערערת את החוקיות המדעית הסכולסטית. 

			בפרק הבא ניווכח לדעת, שמהר"ל לא חשב לרגע שהשכל החומרי הוא באמת הכנה, שכן הוא אימץ את התפיסה שהנפש קיימת קיום מקדים לגוף (פרה אקזיסטנציה). לפי גישה כזו הנפש היא סובסטנציה, עצם הקיים קיום מושלם עוד לפני ירידתו לגוף. אף על פי כן הציג מהר"ל דיונים הנסמכים על תפיסת השכל החומרי כהכנה. הוא עשה כך כדי לערער את התפיסה הפילוסופית של השכל והנפש מכל צדדיה. נקל להבין שהמונח “הכנה" הוא צמת חשוב של הפולמוס האנטי מדעי, והוא חובר לשאר מונחי מפתח שהשתמש בהם מהר"ל.

			פרק ו

			נפש אלוהית

			בשני הפרקים הקודמים עסקנו בהיבטים שונים של ההוויה האנושית. בפרק הרביעי עסקנו בחבירת העולם הנבדל לצורת האדם כפי שהיא מתגלמת במונח “ענין אלוהי", ובפרק החמישי — בתפיסת השכל כהכנה. בפרק זה ברצוני לדון בתפיסת נפש היהודי של מהר"ל המוגדרת כ"נפש אלוהית". עד כה נוכחנו לדעת, שבסוגיית צלם אלוהים נע מהר"ל בין תפיסה אוניברסלית, המתייחסת הן לגוי הן ליהודי אף כי ברמות שונות, ובין תפיסת המעמד המיוחד והבלעדי של היהודי. לעתים הוא מפרט כיצד הגוי אף הוא זוכה להשפעת הנבדל על פי דרגתו בסולם ההוויה ולעתים הוא מתעלם ממנו לחלוטין. לעומת זאת בסוגיית הנפש האלוהית אימץ מהר"ל את מעמדו הייחודי והבלעדי של היהודי ללא פשרות. וכבר העירו חוקרים רבים על העובדה, שכשהגות מהר"ל מתייחסת ל"אדם" פעמים רבות שהאמירות רלבנטיות ליהודי בלבד. בסוגיות הנפש לא טרח מהר"ל לאמץ תבניות של הרמב"ם, ואם הוא נזכר או נרמז הרי שהדבר נעשה לצרכים פולמוסיים בלבד.

			ברצוני בפרק זה לעמוד על הצגת ה"נפש האלוהית" של היהודי במחשבתו של מהר"ל. למעשה תפיסת הנפש האלוהית היא המשך ישיר לשלילת תפיסתה כהכנה חומרית. הנפש האלוהית היא עצם נאצל מהאל ונפרד מהגוף. החוקיות שלה שונה לחלוטין מהחוקיות החומרית. אפשר לראות בכך את הדי התפיסות האפלטונית והנאופלטונית שהיו רווחות בהגות הרנסנס, וראו בנפש ישות עצמאית ועצמותית, שהקשר שלה לגוף מקרי בלבד. תפיסה זו נוצקה בהגותו של מהר"ל לנפש האלוהית של היהודי. כלומר נפשו של הגוי מתבלטת בעיקר בהיבט האנימטיבי שלה בעוד שנפשו של היהודי מוגדרת בהיבט האלוהי שלה. במלים אחרות על נפש הגוי ניתן להחיל את ממדי ההכנה בעוד שנפש היהודי איננה מתמצה אלא מהממד הנאופלטוני המובהק. ואכן על הנפש האלוהית ניתן לומר שמהר"ל הציגה לפי התפיסה האפלטונית כפי שטען קליינברגר,1 וזאת בניגוד למורכבות של המונח “הכנה" שהופיע בימי הביניים בעיקר בדיונים אריסטוטליים בתורת השכל. אולם מהר"ל לא קיבל את ההגדרה הנאופלטונית של הנפש כמות שהיא אלא שילב אותה במערכת מונחים מורכבת ש"שיחזר" כדרכו היישר מדברי החכמים בתלמוד ובמדרש, וכך נוצרה תמונה מורכבת למדי. 

			זאת ועוד: בדיון על מהותה של הנפש אנו שבים לשימושו המיוחד של מהר"ל במונחי השכל, שעליו עמדנו לעיל.2 מבחינתו של מהר"ל “הנפש האלוהית" היא ה"שכל" במובנו האותנטי, דהיינו שכל היהודי, הנובע מן העולם הטרנסצנדנטי והמסוגל לתפוס את “סדר העולם" כהווייתו. יתר על כן ה"שכל", שהוא הנפש האלוהית, מותאם ל"סדר השכלי" שבאופן פרדוקסלי הוא על־שכלי ועל־טבעי. כלומר רק הנפש האלוהית “קוראת" את “פריצת" הטרנסצנדנטי לעולם החומרי. ולבסוף, הדרך שבה הנפש מגיעה לשלמותה, שהיא הפעולה (קיום המצוות) היא דרך “שכלית" במובהק. לעומתה הנפש הרגילה מסוגלת לעמוד על החוקיות הטבעית כשלעצמה אך לא על רישומי העולם העליון בחוקיות זו. השכל הוא ממד אחד של הנפש האלוהית, שהיא כשלעצמה מלאה ואחדותית. 

			אף בדיון זה מתח מהר"ל בדרכו המיוחדת ביקורת על התפיסה הפילוסופית שהפרידה את הממדים השונים, וחצצה בין עולם עליון לעולם חומרי ובין נפש לבין שכל. במקביל הבהיר לקורא ברמז שהתפיסות הקבליות המפורטות אינן תורמות במאומה להכרת מעמדה המורכב של הנפש. בסופו של דבר המקרא ודברי החכמים מספקים את המידע הראוי להכרת הנפש ולדרכה אל הגאולה האישית שלה. הדיון של מהר"ל בנפש משתלב אפוא באינטרסים ההגותיים הכלליים שלו.

			(א) הגדרת הנפש

			הדיון המרכזי בסוגיית הנפש האלוהית מצוי בעיקר בפרק השביעי של “תפארת ישראל" אך גם במקום אחד בחידושי אגדות. מעניין, שחלק גדול מהדיונים בסוגיית הנפש האלוהית בכתבי מהר"ל מרוכז בחיבור “תפארת ישראל". מעלת הנפש האלוהית מעוגנת במעלת התורה, ושניהם מהווים ביטוי מובהק של הטרנסצנדנטי. רבקה ש"ץ כתבה אל נכון על “תפארת ישראל" בזיקה לתפיסה המשפטית של מהר"ל, “הספר היותר סיסטמאטי של המהר"ל בעניין זה הוא ספרו ‘תפארת ישראל', וכל שאר ספריו לא יובנו כהלכה אם לא תובהר מגמתו של טראקטאט תיאולוגי זה".3 דברים אלה יפים לא רק לתפיסה המשפטית אלא למבנה התאולוגי של הגות מהר"ל בכללה, ובמיוחד לתפיסת הנפש האלוהית שלו כפי שנראה להלן. דיונים נרחבים בנפש האלוהית מופיעים בפרק השביעי של “תפארת ישראל", שהוא מחיבוריו הנדפסים האחרונים של מהר"ל, ובפרשנותו רחבת הידיים לפסקה במסכת בכורות המצויה בכרך הרביעי של “חידושי אגדות". נבחן כעת את הגדרותיה של הנפש האלוהית ויחסה למרחב ולחומר. במקביל נדון גם בזיקת הנפש האלוהית לתפיסת ההכנה שבה עסקנו כבר לעיל.

			דימוי מרחבי

			כבר עסקנו לעיל בהקבלה שבין איברי האדם לאלוהות, ובמסקנה שהסיק מהר"ל מכך שהאדם כולל את המציאות הארצית.4 וכבר עסקו חוקרים בהקבלה שבין האיברים וסדר המציאות לבין המצוות בהגות מהר"ל, ובפעולתן של המצוות על שמירת הסדרים הקוסמיים.5 מהר"ל טען, שהסדר האנושי מקביל לסדר האלוהי ומשפיע עליו. כלומר הוא ניסח את הממד התאורגי של המצוות בלא המטען הקבלי המתלווה אליו בדרך כלל. 

			מהר"ל הרבה להשתמש בתפיסת המרחב בעל הממדים השונים כדי להסביר את פעולתן של המצוות. בדיוניו אלה הוא נקט את המוטיב הנאופיתגוראי של משמעות מספרי הממדים המרחביים. וכה כתב על פעולתן ומשמעותן של שבע מצוות בני נוח:

			וזה כי כבר אמרנו שהאדם יש לו סדר בעצמו,6 וכל אשר הוא מסודר היציאה מן הסדר שלו הוא בו' פנים, כמו שתאמר הנקודה הזאת המיוחדת במקום זה יש לה יציאה שיוצאת מן היחוד והסדר שלה לימין או לשמאל או לפנים או לאחור או למעלה או למטה, ואלו ו' דברים הם מה שיש לה נטיה מן היחוד והסדר שלה, אבל הבטול לגמרי הוא דבר זולת זה, והוא ענין שביעי; נמצא שהדבר יש לו יציאה בשבעה דברים. ואם כי זה שייך ברחקים הגשמיים שיש אל הגשם ששה צדדים אלו אשר אמרנו,7 אבל בדברים הנבדלים לא שייך כל זה, מ"מ תמצא ג"כ ימין ושמאל בדבר שאינו גשמי, כמו שכתוב לא תסור מכל הדברים אשר יורוך ימין ושמאל;8 הרי תמצא ימין ושמאל אף שלא בדבר הגשמי, רק הוא נאמר בבחינת הדבר המיוחד והמסודר שלא יהיה יציאה לו מן היחוד והסדר. וכמו כן שייך לומר בכל הששה צדדין עד שיהיה נשאר בסדר וביחוד שלו, ואין לו יציאה בשום בחינה מן היחוד והסדר לשום צד על ידי אלו ז' מצות בני נח שהם לא תעשה, כי פעם יוצא בדבר זה מן יחודו ופעם בהפכו ופעם הוא בטול אליו לגמרי. ומי שהוא מבין יבין באלו ז' מצות אשר הם שומרים ומעמידים את האדם על יחודו ועל סדר שלו כמו שהתבאר בחבור גבורת השם,9 כי יחודו וסדר שלו עומד על ידי שבעה, כי אי אפשר בפחות; לכך היו לו ז' מצות מעמידים אותו על יחוד שיש לו.10

			מהר"ל נקט דימוי מרחבי מובהק כדי לציין את הסדר האנושי. ששת הממדים מציינים גבולות שניתן לחצות אותן, והממד השביעי מבחינת המהר"ל הוא הריסת המבנה כולו (“הבטול לגמרי"). הגבולות הן הסדר הטבעי הנאות, ומצוות לא תעשה נועדו למנוע את ערעור הסדר. על כן שבע מצוות בני נוח הן בגדר הוראות פרקטיות לאדם, הוראות של שמירת גבולות. 

			מהר"ל ציין מעין מדרג כפול של מרחב גשמי ומרחב טרנסצנדנטי: המרחב הגשמי הוא בן ששה ממדים בעוד שהמרחב הטרנסצנדנטי הוא בן שניים בלבד, ימין ושמאל.11 מרחב כאמור מציב גבולות, ועל כן הוא מתאפיין במיוחד במצוות לא תעשה, השומרות מחציית הגבולות. אפשר שקביעת ימין ושמאל כגבולות העולם הטרנסצנדנטי מסתמכת במובלע על תורת האצילות הימנית והשמאלית בקבלת האחים הכוהנים.12 בספרות הזוהרית הימין והשמאל ביטאו חסד ודין בהתאמה, ושני סוגים של האצלות. דרכי ההאצלה הכפולים הותירו חותם על הספרות הקבלית. ר' מאיר אבן גבאי, למשל, תיאר את המבנה של שבע הספירות מחסד ועד מלכות, ובתוך כך כתב “נמצאו זרועות עולם ימין ושמאל אברהם ויצחק, וענפיהם שוקיו עמודי שש (שה"ש ה, טו) כנגדם ימין ושמאל".13 מהר"ל יצר אצל הקורא רושם שהוא מכיר את ספרות הקבלה ומסתמך עליה. אולם הוא לא נכנס לפרטים במכוון, כי לא ראה ערך בכך. די היה לו בכך שניתב את החלוקה לימין ולשמאל, דהיינו לזיקה למרחביות. ואכן אצילות הרע, הדינים או הדין מאפשרת את ההתייחסות האוניברסלית, כלומר את הכללת בני נוח במסגרת של המצוות. מכל מקום מהר"ל נותר איתן בגישתו שהפרקסיס של קיום המצוות הוא הדרך לפעולה ולהשפעה על העולם הטרנסצנדנטי, ובמלים אחרות הוא אימץ פעם נוספת את העיקרון התאורגי בקבלה ללא הממד התוכני העמוק שלו.14 מבחינתו די בהצגת העיקרון שלפיו למעשי האדם יש רושם והשפעה על העולם העליון. 

			המרחב הטרנסצנדנטי ההולם את האדם האוניברסלי הוא לכאורה בן שני ממדים, ימין ושמאל. לעומת זאת המרחב ההולם את היהודי הוא מורכב הרבה יותר, ומכיל ממדים רבים. וכאן נדרש מהר"ל לנפש האלוהית. וכה כתב:

			אמנם ישראל עם ה' אשר בחר בהם ונתיחדו אל השם יתברך יותר ויותר, שיש להם נפש מיוחדת אלהית ביותר, נתיחדו עוד במצות לא תעשה שהם שס"ה, כפי אשר הם מיוחדים נתיחדו יותר שלא יצאו מן הסדר הראוי.15 ועוד נתיחדו במצות עשה שהם רמ"ח מצות; כי הנפש שהיא עומדת בגוף נוטה עצמה אל הטבע, והיא באמת נפש אלהית מלמעלה רק שהיא עומדת בגוף צריך להוציא אותה מן הטבע ולהיות לה דביקות בו יתברך, וזהו על ידי המצות, אשר מעשה המצות הוא לפי השכל אשר מסודר לאדם, ועל ידי שעושה המצוה שהוא סדר שכלי יש לאדם דביקות בשכלי ויוצא מן הטבע שהאדם חומד בו ואז יש לו דבקות בו יתברך. וזה שאמר [...] לא נתנה תורה רק לצרף הבריות16 כדי שיהיה מעשה האדם כאשר נותן הסדר השכלי17 שלו מן השם יתברך, ודבר זה הוא צרוף וזכוך הנפש כאשר דבק בשכלי ואז יש לו דבקות בו יתברך. וזה שאמר אמרת אלוה צרופה מגן הוא לכל החוסים בו18 ואמרו למה שיהא מגין עליך,19 כלומר כאשר יהיה צרופה נפשו מן הטבע החמרית, ובזה יש אל נפש האדם דבקות אל השם יתברך, וגם השם יתברך עם האדם והוא מגן עליו סוכך עליו.20

			מנגנון פעולת המצוות הוא זה: מצוות לא תעשה שומרות על היהודי שלא יצא מגבולות הסדר הטבעי. אמנם הסדר הטבעי שלו שונה מהסדר המקביל של הגוי, ועל כן לא די בשבע מצוות אלא לא פחות משלוש מאות שישים וחמש מצוות. מאתיים ארבעים ושמונה מצוות עשה נועדו להעביר את הנפש האלוהית לעולם הטרנסצנדנטי. 

			לפי מינוחו המיוחד של מהר"ל הנהגת הנפש האלוהית בעולם הארצי היא בגדר “סדר טבעי" והנהגתה בעולם הטרנסצנדנטי הוא “סדר שכלי". ושוב אנו עומדים בפני התופעה, שמהר"ל השתמש בכוונה תחילה במינוח פילוסופי תוך ריקונו מתוכנו. שהרי אין שום זיקה בין מה שהפילוסופים יצקו ב"שכל" לבין גישתו של מהר"ל. “סדר שכלי" משמעו הוא סדר המותאם ליצור שהוא בעל שכל. אך אין תכליתו של שכל זה לרכוש מדעים אלא להתעלות לעולם העליון. “שכל" משמעו כושר לטרנסצנדנטי. הווי אומר, ש"שכל" הוא בראש ובראשונה ניגוד ל"טבע", ועניינו כאמור יכולת הפנייה לטרנסצנדנטי.21 בפרקים הקודמים עסקנו ב"פריצה" של הטרנסצנדנטי להוויה הארצית. ה"שכל" בהגדרתו הוא כושר להיות שלוחה של הטרנסצנדנטי. מהר"ל ציין גם את דרך ההשתלמות במינוח כזה: הדבקות ב"שכלי" מוליכה לדבקות בקב"ה. כלומר הדבקות בהוויה הטרנסצנדנטית מאפשרת בסופו של דבר את הדבקות בבורא עצמו.22 הדרך להגיע ל"סדר השכלי" היא פרקטית, דהיינו קיום מצוות עשה. ושוב, אין לכאורה שום קשר בין רכישת מושכלות לבין הפרקסיס. זו דרכו הפולמוסית המוסווית של מהר"ל שכבר פגשנו בה בפרקים הקודמים.

			הנפש והחומר

			קודם עסקנו בדימוי המרחב, ושם הבדלנו בין המרחב של הגוי למרחב של היהודי. מהר"ל הציג הבחנה מהותית בין הנפש של הגוי לבין הנפש האלוהית של היהודי. אולם לעתים הבחין מהר"ל בין הגוי לבין היהודי לא במישור הנוגע לעצם הגדרת הנפש אלא לאופי קליטתה בחומר. אצל היהודי והגוי כאחד הנפש היא עצמות וצורת הגוף. אלא שהיחס בין החומר לבין הנפש שונה. כתב מהר"ל:

			כי חכמת ישראל מחולקת מן חכמות האומות, וחכמת ישראל למעלה מחכמת אומות. ודבר זה תבין מן הדברים אשר אמרנו, כי השכל באמת הוא מצורף אל הגוף החסר [...] כי הצורה החמרית המוטבעת בחומר זה ענינה, שהיא תקבל ההעדר והפסד מפני שיש לה חבור אל החומר, שהחומר הוא בעל העדר וחסרון, ומצד שראוי אל הצורה להשלים הדבר המתחבר אליו כאשר ידוע מענין הצורה שהיא השלמת החומר, ואצל האומות אין כאן השלמה. לכך אף כי אין ההעדר מצד עצם הצורה, יגיע ההעדר אל הצורה מצד חבור שלה אל החומר שהוא ההעדר השלמה. ודבר זה מבואר ונרמז בתורה ותתן גם לאישה עמה (בר' ג, ו) וגרמה לאדם המיתה, במה שכתיב “עמה" תבין זה. ומפני כך השכל חסר ובעל העדר כמו הצורה [...] כי השלמת הדבר שאין מקבל השלמה והוא מצורף אל ההעדר מגיע אליו העדר.23

			מהר"ל הבהיר בדברים אלה, כי התוצאה היא בסופו של דבר אחת: נפש היהודי נעלית מנפש הגוי. אולם ההנמקה מגלה שההבחנה נעוצה כאמור במישור החומרי. הנפש היא אחת (“אין ההעדר מצד עצם הצורה"), אולם מאחר שהיא מתקשרת לחומר הרי שמתרחש בנפש האלוהית תהליך כזה:

			(א) 	הנפש חלה בחומר.

			(ב) 	החומר הוא מטבעו מוגבל וחסר.

			(ג) 	החומר משפיע על הנפש, שהופכת לפוטנציאלית, לאמור זוקקת תהליך של היטהרות.

			(ד) 	הנפש מצדה משלימה את החומר.

			(ה) 	החומר מאפשר לנפש להשתלם.

			אצל הגוי התהליך משתנה החל מהסעיף הרביעי. הנפש איננה יכולה להשלים את החומר כראוי, ככל הנראה מפני החומר של הגוי וליתר דיוק מפני העדר חובת קיום המצוות המותאמת אליו. על כן גם סעיף ה משתנה מבחינת חומרו של הגוי: החומר איננו מאפשר לנפש להשתלם, והיא נותרת חסרה. אצל היהודי הנפש מעלה ומשלימה את החומר בעוד שאצל הגוי החומר מוריד אליו את הנפש וגורם לה בסופו של דבר לקרוס ולהיעלם (“היעדר"). כאמור נרמז בדברי מהר"ל שההבחנה בין יהודי לגוי איננה נעוצה בהכרח בנפש אלא בחומר. 

			(ב) הנפש: אופייה ומקורה

			מכאן ניתן להגדיר את הנפש האלוהית לפי מהר"ל, המתייחדת ליהודי, ולציין את מאפייניה העיקריים:

			(א) 	היא עצם הקיים קיום מקדים להיותה בגוף.

			(ב) 	במובן מסוים היא יוצאת מן הכוח אל הפועל.24

			(ג) 	מקורה טרם שכינתה בגוף הוא בעולם העליון ועל כן היא ישות טרנסצנדנטית.

			(ד) 	דימוי המרחב שלה הוא בן שלוש מאות שישים וחמישה ממדים (מצוות לא תעשה). 

			(ה) 	כדי לנטרל את המרחב הטבעי החומרי שלה ולהשיבה למקורה העליון יש להטיל עליה שורת משימות פרקטיות (מצוות עשה).

			(ו) 	המשימות הללו מחליפות למעשה את הנטייה של הנפש האלוהית לטבע החומרי בשל צמידותה לגוף, ומשיבות לה את הנטייה המקורית שלה לעולם העליון.

			(ז) 	באופן פרדוקסלי שינוי הטבע איננו מחייב את ההתנתקות מהחומר. 

			מהר"ל אימץ את התפיסה של מקורה העליון של הנפש, דבר שלא הפריע לו לדון בתפיסת ההכנה, כפי שראינו בפרק הקודם. נבחן כעת את המשמעות של השתלשלות ממקור עליון מבחינת הנפש.

			מכוח לפועל

			מהר"ל טען שעל הנפש האלוהית לקיים את המצוות כדי להידבק בעולם הטרנסצנדנטי. לכאורה דרישות אלה מתמיהות. מהר"ל טען פעמים אחדות שמקורה של הנפש הוא בעולם העליון. בכתביו ציין, שהנפש היא “מלמעלה", ו"שהיא בעצמה מן הש"י" ומקורה “מן השמיים".25 אם כך, הרי היא אמורה באופן טבעי לשוב למקורה, שממנו כביכול נקרעה ונתלשה. מה מקום המשימות והציוויים? נעיין שוב בהגדרת הנפש האלוהית של מהר"ל. הוא כתב:

			הנפש שהיא מלמעלה היא זכה וטהורה ונתנה בגוף האדם למטה, וצריך שיוציא אותה אל הפועל כמו שהגרעין יוצא אל הפעל מן האדמה שנזרע בו, והיא יוצאת אל הפעל כפי מה שראוי לנפש, וכאשר יצאה הנפש אל הפעל היא בשלמות,26 ומצד השלמות שלה היא דבקה למעלה עם ה' כמו שהיא באה מלמעלה [...] אם לא היה מוציא פעולת המצות אל הפעל היה נשאר בכח מוטבע בחומר, ודבר זה קלקול אליו כאשר נפשו מלמעלה והיא מוטבע בגוף אם כן הנפש היא נשאר בכח, וצריך שתצא נפשו אל הפעל מן החמרית ואין זה רק על ידי מצות אלהיות כמו שיצא לפעל זרע הנטוע בארץ ודבר זה צירוף נפשו כאשר יוצאת לפעל.27

			הווי אומר, שתדמיתה של הנפש האלוהית שביקש מהר"ל ליצור איננה נאופלטונית טהורה, כפי שחדרה לכתבי מקובלים רבים. לפי הגישה הנאופלטונית הקלסית הנפש היא ישות שנאצלה מעולם השכל והנפש, והחומר מעמעם את בהירותה ופוגע ביכולותיה. בתור שכזו היא שואפת לחזור למקורה. וכבר ציין קלווין, למשל, שהנפש בגוף היא “בבית האסורים".28 כפי שנראה מהר"ל אימץ גישה שיסודותיה נאופלטוניים, דהיינו תפיסת עצמות הנפש, קיומה המקדים והיאצלותה מגורם עליון; אך הוא יצק בהגדרת הנפש שני מאפיינים אחרים שיסודן אריסטוטלי: (א) פוטנציאל; (ב) צורה.29 הסיבה למהלך זה היא, שמהר"ל ביקש להציג דרך מורכבת ופתלתלה לפעילותה של הנפש כפי שנראה להלן.

			הצורה, הכושר או היכולת הללו (דימוי הגרעין) השתלשלו מהעולם הטרנסצנדנטי. כלומר מקורה של הנפש בכוח הוא בעולם העליון הנבדל, וכאשר היא יוצאת מהכוח אל הפועל (מהר"ל כינה תהליך זה גם “התפשטות")30 היא שבה לאותו מקום שהפוטנציאל נבע ממנו. אף כאן מהר"ל שילב מסורות פסיכולוגיות אחדות לכדי תאוריה: הנפש ככלל מתוארת בכתבים אריסטוטליים כמניע לתנועת הגוף, והתנועה היא יציאה מן הכוח אל הפועל. אבן סינא טען, שהנפש בבחינת מניע כזה היא עצם, סובסטנציה, המתהווה בו בזמן עם התהוות הגוף. הוא שלל קיום מקדים של הנפש.31 בתקופתו של מהר"ל טען קלווין, שהנפש היא “עצם שאיננו גשמי".32 אף מהר"ל טען שהנפש היא סובסטנציה. במקומות אחרים ייחס דעה זו לחז"ל, “הנשמה היא עצם אלקי בעצמה יודעת ומשגת, דומה אל הקב"ה";33 “שהיא עצם נפש אלהי מלמעלה".34 מאחר שזיהה את דעות הפילוסופים עם הדיונים שבהגותו של אבן רשד, דהיינו בעיקר הכנה המתפתחת לשכל או הכנה שחל בה השכל, הרי שטען שהשכלתנים דחו את הגישה הסובסטנציאלית (“שאינם מודים שהנפש בעצמה עצם אלהי").35 זאת ועוד: מהר"ל הסיק שהנפש בבחינת עצם נובעת מהעולם העליון מתוך קיום מקדים (“שהיא מן השמים והיא עצם בלתי מושלם").36 

			גישה זו עולה גם מתוך קריאה זהירה ודרוכה בראשית הפרק השלישי של “תפארת ישראל". כתב מהר"ל:

			האדם עם מעלת נפשו האלהית אשר כבר אמרנו כי יש לו נפש אלהית בפרט שלא נמצא בכל נפשות התחתונים, אל יקבל אונאה בעצמו לומר כי יש לו מעלתו האחרונה בפעל, ויחשוב בנפשו שלום יהיה37 לי אף אם אני יושב בטל מבלי עמל כלל הרי המעלה שלו ומדרגתו יגן עליו על מקומו ישיבנו ועל כנו יחזירנו כי משלו יתן לו ואין צריך לקנות לו שום מעלה. דבר זה מחשבת פגול לא ירצה ולא יחשוב כך כי הוא טעות בנפשו כי אין מעלת נפשו האחרונה בפעל, והוא מיוחד מבין כל הנמצאים עליונים ותחתונים שאין מעלתו האחרונה בפעל. וכי יעלה על דעת האדם שיהיה נמצא לאדם מעלתו האחרונה בפעל כי זהו מדרגת העליונים שהם בפעל אבל התחתונים שהם בעלי חומר אינם בפעל. ודבר זה יכריח כי אין לאדם מעלתו האחרונה עד שנחשב מדרגתו בין העליונים ויהיה לו מהלכים בין העומדים האלה רק שנברא בכח ואינו בפעל שאין לו מעלתו האחרונה בפעל. ונמצא לך ההפרש שיש בין האדם ובין כל הנמצאים התחתונים ועליונים. כי העליונים שלימותם בפעל ואינם צריכים להוציא שלימותם אל הפעל, והתחתונים זולת האדם אין להם גם כן יציאה אל הפעל כי מה שנבראו עליו אין השתנות ויציאה לפעל בהם. אך האדם הוא בכח ויוצא אל הפעל.38

			כבר ציינו כי מהר"ל בחר לנסח את דבריו בלשון המדעית, מתוך השאיפה ליצור מדע חדש מתוך דברי המקרא וחז"ל. מימוש הפוטנציאל לקוח מהפיסיקה ומתורת השכל. מהר"ל השתמש במינוח של יציאה מן הכוח אל הפועל, ודילג מהמובן של “פועל" כאקטואליות ל"פועל" כפעולה. כך מובן גם מהדרשה שהביא על עגלה ערופה בהמשך הדברים (“יבא דבר שלא עשה פירות ויערף במקום שאין עושה פירות"), שהסיקה שהגשמת האדם היא עשיית המצוות.39 או אז “פועל" משמעו פעולה. 

			נבחן כעת את דברי מהר"ל המובאים לעיל לגבי הנפש האלוהית. מערכת הכללים שקבע מהר"ל לגבי הפוטנציאל היא זו:

			(א) 	הרוחניים נתונים בפועל.

			(ב) 	החומריים יוצאים מן הכוח אל הפועל.

			(ג) 	האדם כאחד החומריים יוצא מן הכוח אל הפועל במבנהו החומרי.

			(ד) 	האדם הוא ההווה היחיד שמסוגל לצאת מן הכוח אל הפועל גם בדרגת השלמות (“מעלתו האחרונה").

			באדם יש אפוא שני ממדים של פוטנציאל: הממד האחד משותף לכל בעלי החיים, ועניינו הצמיחה וההתפתחות, והשני הוא ייחודי לו, ועניינו השגת הדרגה הטרנסצנדנטית. מהר"ל לא היה עקיב בראשית הפרק השלישי, ובניסוחו המסורבל טען פעם אחת שהחומריים “אינם בפועל", ומצד שני קבע כי “שלמותם בפועל". הוא ביקש לומר, שרק האדם יכול לממש את עצמו באופן שהוא משיג את הטרנסצנדנטי בדרגת הרוחניים. שאר ההווים אינם מגשימים את עצמם בדרגה אחרת מאשר עצמותם. 

			כדי להבהיר את הפוטנציאל השתמש מהר"ל בדימוי מרחבי המסתמך על חשיבות מספר הממדים. הוא קישר בין הקולות המאפיינים את שמחת הנישואין לקולות שנשמעו במעמד הר סיני על פי הבבלי (ברכות ו ע"ב). בשני האירועים, הפרטי והכללי, נשמעו חמישה קולות. מהר"ל קישר את הקול למרחב, ויצר מערכת אסתטית של דימוי המשקף דימוי אחר: הקול מבטא את המרחב והמרחב מבטא את השלמות של התורה. וכה כתב:

			וכאשר נתנה התורה, ויצא הסדר השכלי לפעל, שקודם זה לא יצא סדר השכלי אל המציאות בפעל ועתה יצא לפעל, היה עם זה קולות; שהקול מורה על היציאה לפעל אשר לא היה קודם שזה ענין הקול כאשר אמרנו. ואין כל הדברים שוים, כי יש מציאות חסר ואינו מציאות שלם, אבל התורה היא מציאות שלם ואינה מציאות חלק, לפי שהתורה היא צורת כל העולם והשלמתו כמו שאמרנו,40 ולכך נתנה התורה בחמשה קולות ולא נתנה בשנים ושלש, כי חמשה קולות הוא ההתפשטות המציאות לכל צד והאמצעי שבתוכם שאינו נוטה לא לימין ולא לשמאל, הנה מורים חמשה קולות על יציאה לפעל שלם שהוא מתפשט בכל צד כמו שהיא התורה השלמת כל העולם.41

			מהר"ל קבע כלל, שקול מבטא מציאות בעוד שדומיה משקפת העדר חלקי או העדר מלא. כלומר הוא חילק בין מימוש חלקי של פוטנציאל למימוש שלם. מימוש מלא יכול להיות אך ורק בדבר המושלם, לאמור בתורה. על כן הדימוי המרחבי לארבעת הצדדים (דרום, צפון, מזרח ומערב) ולנקודת האמצע. בדרך כלל מציינת נקודת האמצע ערך מיוחד. בדיון זה היא שקולה לנקודות האחרות המבטאות כולן יחד מרחב תלת ממדי מושלם.

			קיום מקדים

			נשוב כעת לתחילת הפסקה שהובאה לעיל מתוך הפרק השלישי של “תפארת ישראל" העוסקת בנפש האלוהית (“האדם עם מעלת נפשו האלוהית"), וניתן להסיק שהיא פוטנציאלית. אבל לא לכך התכוון מהר"ל, ורק קריאה דרוכה בהמשך הפרק מגלה זאת. הוא כתב בהמשך הפרק השלישי דברים שכבר הבאנו אותם לעיל בפרק הקודם: “אמנם אל תטעה בדברים אלו לשלול השלמות ממי שאי אפשר לו שיוציא שלימותו אל הפעל אשר הלך לעולמו קודם שהוציא שלמות שלו אל הפעל, אין אנו שוללים העולם הבא ממנו כלל אם יש בו הכנה אל השלמות ומת שאנוס היה שלא הוציא שלמות שלו לפעל".42 מהר"ל הציג את הנפש האלוהית באופן כזה, שגם אם לא קִיים אדם מה שהצטרך להישארותו הרי שאם המונע הוא מבחוץ הנפש נשארת לעולם הבא. משמע שהנפש האלוהית נתונה מראש, קיימת בקיום מקדים, והמצוות הן אלה שמובילות אותה לשיבתה למקורה ולהסרת המעיבים על שלמותה. את הדיון בנפש האלוהית בזיקה לפוטנציאל והפיכתו לאקטואלי יש לקרוא פעם נוספת לאחר שהבין הקורא, שהנפש האלוהית בעצם איננה פוטנציאלית במובן האריסטוטלי. מהר"ל הבהיר כאן לקורא הסבלני, שהוצאת הנפש מהכוח אל הפועל אין משמעה תמורה ישותית אלא הסרת המסכים החומריים, המעכבים את הנפש האלוהית משיבתה למקורה. מהר"ל כתב, כי המצוות הן “כמו החבל שמעלין את האדם מבור התחתיות".43 כלומר הנפש האלוהית נמצאת כמות שהיא בדיוטה התחתונה, והמצוות מעלות אותה למקומה הראוי “עם המלך ה' צבאות עין בעין".44 ראשית הפרק השלישי לימדה אותנו שהנפש האלוהית קיימת עוד לפני קיום החומר. מהר"ל אימץ את הגדרת הנפש כעצם נאצל. לעתים אף ויתר על המדרג הנאופלטוני מכול וכול, וליתר דיוק גילה חוסר עניין בו, וטען כי הנפש נאצלת ישירות מהאל.45 ללמדנו, שהוא ביקש לחמוק מדגם פילוסופי מסוים וליצור תאולוגיה שתטשטש זיקה להגות זו או אחרת. כל כך מפני שדגמים כאלה נראו בעיניו חסרי ערך, שכן דרכה של הנפש מתוארת להפליא ישירות מתוך המקורות המקראיים והמדרשיים.

			לאור ההנחה הנאופלטונית שמקור הנפש האלוהית השכלית בעולם העליון, וכי היא שלמה ומזוככת טרם ירידתה יש לתת את הדעת על השאלה, מדוע היא מאבדת את האקטואליות שלה והופכת לישות בכוח. הרי “השכל בעצמו הוא שלם באין חסרון כאשר ידוע ממדריגת השכל".46 שאלה זו אופיינית להגות הנאופלטונית. ואכן התשובה לפי מהר"ל היא, שהנפש חלה בגוף ומושפעת ממנו מיידית. כלומר מצד עצמה הנפש היא מושלמת, וכולה בפועל. אולם חיבורה, וליתר דיוק התקשרותה, לגוף החומרי מעניק לה את אופיו של הגוף (“ולפי ענין הגוף הכל בו בכח"), ומזקיקה להורדת מסכים ומונעים כדי לחשוף את עצמיותה.47

			האצלה

			נשוב כעת לסוגיית הגדרת הנפש ומוצאה. נוכחנו לדעת, שלפי מהר"ל הנפש היא עצם בכוח, הנאצל מהעולם הטרנסצנדנטי. אבל המהר"ל אימץ מסורות נוספות כדי להבהיר את מקור הנפש. בפירושו לאבות ב, ח פירש המהר"ל את קביעתו של רבי יוחנן בן זכאי, שרבי אלעזר בן ערך הוא “מעין המתגבר", ואת העדפתו של רבי אלעזר בן ערך על פני התלמידים האחרים (לפי המסורת של אבא שאול):

			יש לך לדעת, כי מי שיש לו מעלה זאת הוא כמו המעיין הולך ומתפשט לכל צד כולל החכמות וכל המדות, והיה כולל כל המעלות המשובחות שנזכרו לפני זה שהיה לכל אחד ואחד מן החכמים היה הוא כולל הכל. והתבאר לך דברים אלו, אך כי יש בדברים אלו יותר עומק, כאשר תבין סוד הנשמה שנאמר ונשמת שדי תבינם (איוב לב, ח) ומשם אצולה הנשמה. ולכך יש חמשה שמות לנשמה, נפש רוח נשמה יחידה חיה,48 וערך הזכר חמשה שקלים49 וכנגד זה חמשה חומשי תורה, ומזה תבין אלו דברים שזכר כאן בחמשה תלמידים כאשר תבין דברים אלו בעומק שלהם, ואין לפרש יותר ועוד יתבאר.50

			מהר"ל שילב בדברים אלה את סגנונו של אבן עזרא בדבר “סוד הנשמה"51 עם תפיסה קבלית המזהה את הנשמה עם הבינה (אם לכך נרמז בכתוב מספר איוב). תפיסה כזו מופיעה כבר בספר הבהיר בהסתמך על אותו כתוב באיוב.52 הבינה נתפסת כספירה הכוללת את שלוש הספירות העליונות (כתר, חכמה ובינה) מחד גיסא וכוללת את שבע הספירות התחתונות. ר' משה קורדובירו קבע על ספירת הבינה, “והיא הכוללת שלשתן כנודע".53 לעתים הבינה נתפסת ככוללת את הספירות חמש פעמים (ובסך הכול חמישים שערי בינה).54 כמדומה שמהר"ל נטל מהמסורת הקבלית את ההכללה המאפיינת את הבינה, ועל כן קבע כי רבי אליעזר בן ערך הוא דימוי לנפש האלוהית, וכשם שהוא כולל את מעלות החכמים האחרים, ודבריו שקולים כנגד דברי החכמים האחרים, כך הנפש האלוהית או הנשמה כוללת את חמשת דרגות (או שמות) הנפש ואת חומשי התורה.

			מהדברים של מהר"ל משמע, שהנפש האלוהית נאצלה מהבינה או מדרגה עליונה כלשהי המייצגת את העולם הטרנסצנדנטי. אבל המקור הקבלי איננו מעסיק את מהר"ל כי אם עצם מקורה של הנפש והופעתה כהיפוסטזה. היותה של הנפש עצם נאצל מתחוור גם ממקורות אחרים. מהר"ל הנגיד את דעת חכמי ישראל, שסברו “כי הנפש הוא עצם נבדל אלקי" ו"שנפש האדם היא אצולה מן השמיים" לדעת הפילוסופים, שסברו “כי אין הנפש עצם אלקי" וכי “אין הנפש נבדלת".55 התוצאה ממחלוקת זו היא הישארות השכל: מאחר שחכמי ישראל סברו שהנפש היא עצם נבדל העומד בעצמו ולא בגורם אחר הרי שהוא גם נצחי, שכן אין הוא מעורב בחומר כלל. על כן כשם שהנפש נאצלה מהאל כך היא שבה אליו לאחר המוות. הנפש מאוחדת, והשכל הוא אחד הממדים שלה. ברם, היא איננה נזקקת לרכישת מושכלות כדי להישאר לאחר המוות, מפני שבטבעה היא טרנסצנדנטית ואיננה כפופה לזמן.56 לעומת זאת הפילוסופים סברו שהשכל אינו אלא הכנה בנפש, ועל כן הוא חומרי ומתכלה בהתכלות הגוף. לדידם רכישת המושכלות גורמת להישארות השכל מפני שהיא מנתקת את השכל מן הנפש.57 מהר"ל ביקש לרדת לשורש הוויכוח, ומסקנתו היא שחכמי ישראל ביקשו להעלות את האדם מעלה מעלה (“הגביהו האדם הצדיק את מדריגתו ומעלתו"),58 ועל כן דגלו במעמדה הגבוה של הנפש האלוהית, גבוה אף מעל המלאכים, בעוד הפילוסופים ביקשו להוריד את האדם לדרגה של יצור טבעי.

			משמע שלפי מהר"ל חכמי ישראל אימצו עמדה הקרובה לנאופלטוניזם בסגנונו של אבן סינא בשאלת הגדרת הנפש האלוהית או “השכל" בעוד שהפילוסופים צידדו בעמדתו של אלכסנדר אפרודיסיאס. מהר"ל עצמו השתמש בעמדתו של אלכסנדר כפי שראינו לעיל כדפוס רעיוני ופולמוסי ששימש אותו בסוגיות שונות ומגוונות.59 אולם הוא לא באמת קיבל עמדה זו בשאלת הגדרתו המדויקת של השכל החומרי, אלא השתמש בעיקרון הצורני של המצע. הווי אומר, שמהר"ל השתמש בגישת אלכסנדר כתבנית חשיבה, אך מבחינה עניינית צידד בגאון בתפיסה הנאופלטונית, ובסגנונו של אבן סינא כמו שביררנו קודם, אף שלא נצמד לגישה זו בניסוחה הפילוסופי החמור.

			אף הגוון הנאופלטוני שמאפיין את גישת מהר"ל מורכב ממסורות שונות. הוא העמיד פעם נוספת את הגישה הרבנית אל מול הגישה הפילוסופית, וכתב: 

			כי אנחנו אומרים כי הנפש הזאת היא אצולה מן השם יתברך והיא בת מלך שנשאת לעירוני,60 ומפני שעומדת בחומר צריכה השבה אל המלך שהוא אביה, ואין צריכה השלמה אחרת, ועל ידי המצות היא שבה אל בית אביה שאין חסר לה רק זה אחר שהיא בת מלך בעצמה, כי המצות שהם הסדר השכלי מוציאים אותה אל הפעל עד שתצא מן החומר המוטבע ושבה אל בית אביה הוא המלך העליון כמו שאמרנו. כי הנשמה היא מלמעלה והיא אלהית נבדלת, וכאשר האדם עושה המצוה שהיא מעשה השכלי הנה מתקרב בזה אל המעלה הנבדלת ומצרף נפשו מן הטבע החמרית הן גופו הן נפשו, כי המעשה של המצוה הוא מעשה אלהי שעושה על ידי גופו, ומכל שכן כאשר הוא עוסק בתורה השכלית שבזה מתדבק נפשו בשכלי לגמרי ובזה נפשו יוצאת מן הטבע החמרית. ובודאי לדעתם61 שאינם מודים שהנפש בעצמה עצם אלהי הוקשה להם איך אפשר שעל ידי המצות תשוב אלהית, אבל דעת התורה כמו שאמרו ז"ל שהיא בת מלך נשאת לעירוני והנפש מוטבעת בחומר, ועל ידי המצות יש לנפש דבוק וחבור בו יתברך ותשוב אל אביה.62

			בדברים אלה שב מהר"ל וציין את שני העקרונות של הווית הנפש ושל מקורה: (א) ההאצלה של הנפש; (ב) הסובסטנציאליות שלה (“עצם אלוהי"). אף על פי כן הוא התנודד בין שתי מסורות שונות: מצד אחד השבת הנפש אל מקורה הוא תהליך טבעי, ואז כל מה שצריך לעשות הוא הסרת המונעים. ומצד שני השיבה למקור מחייבת יציאה מן הכוח אל הפועל, כלומר הנפש צריכה לעבור תהליך התפתחותי כדי שתוכל לשוב למקורה, שכן היא “מוטבעת" בעולם החומרי. בין כך ובין כך השיבה תלויה בקיום המצוות, שכן קיום כזה משיב אותה למקורה הטרנסצנדנטי. קיום כזה הוא “שכלי", לפי דרכו של מהר"ל שהפעולה היא השכליות האמתית (“מעשה שכלי"). במידה מסוימת ניתן לראות בדברי מהר"ל את המאפיינים של דיוניו של אבן סינא בתפיסת הנפש שלו. אבל האינטרס של מהר"ל לא היה פילוסופי אלא אנטי פילוסופי בעליל.

			(ג) השכל ומדרגיו

			הנפש האלוהית היא בעיני מהר"ל ישות כוללנית. אולם לעתים מובחן השכל מתוך הנפש, ולפחות מבחינת המינוח והמתודות הוא נידון על פי תורת השכל. דברי מהר"ל מאפשרים מעקב אחר המקורות הכלליים שלו בתורת השכל והאופן שבו הפנים אותם, והם ביטוי לשאיפתו לאמץ את השיח הפילוסופי מבחינה צורנית.

			ארבעה שלבים

			מהר"ל שילב את המצבים השונים של השכל עם דרגת התורה. הוא השתמש בסכמת הדרגות השונות של השכל כדי לציין את ידיעת התורה. מהר"ל הציג את מקורות הידיעה בפירושו להגדה של פסח כדלהלן:

			ועל אלו ג' דברים יש מדריגה יותר חשובה, והיא ידיעת התורה שהיא מפי השם יתברך על ידי נביאו, והיא יותר נבדלת מכל השגות שבעולם,63 שאין ספק כי השכל הנאצל, מחמת שזה השכל מתיחס אל האדם שהוא קנינו,64 אין השגתו בדברים שיש בהם פשיטות גמור והם רחוקים לגמרי מענין החמרי, ולא היה אפשר להשיג אותם האדם שהוא בחומר, אבל התורה שהיא מה' אמרות ה' אמרות טהורות מזוקקות שבעתים65 מכל חומר. נמצא כי ההשגות הם ארבע: החכמה והוא שכל בלבד וכנגד זה אמרו “אפילו כלנו חכמים"; ושכל נקנה אשר הוא נקנה מן השכל ראשון והוא יותר פשוט, וכנגד זה אמרו “כלנו נבונים" כמו שאמרו נבון המוציא דבר מתוך דבר;66 ועוד על זה נקרא בפי המעיינים שכל נאצל על האדם בעת זקנתו כאשר נחלש כח הגוף בעת הזקנה והוא יותר נבדל ופשוט, וכנגד זה אמרו “ואפילו כלנו זקנים"67; וכנגד הרביעי אמר “כלנו יודעים את התורה" שהיא יותר מכל, בעבור שהוא מה' הנותן התורה והחכמה.68

			סוף הפסקה מיוסדת על הדיונים השכלתניים שהתייחסו לתורת השכל. אבונצר אלפאראבי ציין ארבע שלבים בהתפתחותו של השכל או ארבעה מצבים של שכל כדלהלן: (א) שכל בכוח (פוטנציאלי); (ב) שכל בפועל (אקטואלי); (ג) שכל בקנין (עקל אלמסתפאד) המכונה לעתים בתרגומים העבריים “שכל נאצל" ו"שכל נקנה"; (ד) השכל הפועל. החלוקה המרובעת הזו הייתה בעלת השפעה ניכרת על ההגות היהודית בימי הביניים, ולמעשה כמעט שהשכיחה חלוקות אחרות.69 

			מהר"ל שמר על החלוקה המרובעת כאשר במקום מצבי שכל הוא נקט מונח אפיסטמולוגי מובהק (“ההשגות הם ארבע"). כמו כן הוא שמר על מערכת המונחים של תורת השכל (“שכל נאצל", “שהוא קניינו" הרומז לשכל בקניין וכדומה). אולם הוא לא הקפיד על המובנים המקוריים של מונחי אלפאראבי. כלומר מהר"ל יצר כדרכו סביבה המקנה רושם של דיון פילוסופי שגרתי בתורת השכל. 

			נעיין בחלוקה שהציע המהר"ל, ונציג אותה מול החלוקה המקורית ב"איגרת על השכל" של אלפאראבי:

			כמו בסכמה המקורית כך אף בחלוקת המהר"ל יש הדרגתיות, מהתפיסה הפשוטה לתפיסה המושלמת. מהר"ל ייחד שני מצבים לתפיסה השכלית הרגילה, המתייחדת לעולם החומרי, ושני מצבים האופייניים לעולם הטרנסצנדנטי. לכן ייחד מהר"ל את המונח “שכל נקנה", שהוא מבטא את פסגת ההשגה האנושית ברשימה של אלפאראבי, לתחילת ההשגה של הנבדל. ללמדנו, שהטרנסצנדנטי נעלה על ההשגה האנושית הארצית, גם אם אין מדובר בשיא ההשגה הטרנסצנדנטית, שהיא התורה. את “השכל הפועל" לא שילב מהר"ל כלל בסכמה שיצר, שכן הוא התנגד לקיומה של ישות כזו. תחתיו הציב מהר"ל את התורה.71 בהמשך לכך דחה מכול וכול את אידאל הדבקות בשכל הפועל. הוא כתב על עמדתם האליטיסטית של הרציונליסטים, “ואף אם אמרו כי על ידי המושכלות הוא דבק בשכל הפועל, עד ששכל האדם ושכל הפועל הוא אחד, אלו הם דברי הבאי. כי לפי דבריהם לא תהיה רק לאחד או לשנים בדור, וכי בשביל אלו העולם נמצא".72

			מהר"ל השתמש בתפיסה נוספת מתחום האפיסטמולוגיה של ימי הביניים. גישות רבות טענו, כי השכל האנושי מסוגל לתפוס אך ורק הפשטות של הצורות מהחומרים, אולם אין הוא מסוגל לתפוס את מה שמלכתחילה אין הוא קיים בחומר כלל. לפי זה אין השכל האנושי יכול להכיר, למשל, את השכלים הנבדלים. מהר"ל שייך את התורה ואת השגת העולם הטרנסצנדנטי לתחום זה של הכרת מה שאינו נוכח בחומר כלל. ועל כן ההשגות השלישית והרביעית אינן שייכות להשגות של השכל על פי הפילוסופים.

			שני שלבים

			כבר עמדנו לעיל בפרק הראשון על ההבחנה בין “שכל" ל"שכל עליון", שבאמצעותה הבחין מהר"ל בין שכל האומות לשכל ישראל. הבחנה זו מסייעת להבין את מעלתו של אברהם אבינו ביחס לשאר האבות ואת תפיסת התורה כטרנסצנדנטית. וכה כתב:

			כי אברהם היה מקיים כל התורה כולה על פי דעת חכמים אשר אין לזוז מקבלתם ומחכמתם. וזה כי אברהם היה מיוחד ביותר לקיים כל התורה, כי מעלת אברהם דבקה בחכמה העליונה, לכך היה אברהם בפרט מיוחד אל התורה, שהוא השכל העליון, כאשר ידוע כי בן ג' שנה הכיר אברהם את בוראו,73 מאחר שהיה אברהם מיוחד בזה, ולא כן יצחק ויעקב, רק כי קבלו מאברהם; לכך היה אברהם גם כן מקיים מה שנותן השכל העליון הזה, ולכך היה אברהם מיוחד לקיים את כל התורה. ועוד יש לך להבין בחכמה, כי מדת אברהם היא מדת התורה, כי התורה תקרא “תורת חסד" דכתיב ותורת חסד על לשונה (מש' לא, כו), וזה מצד כי התורה דרכיה דרכי נועם וכל נתיבותיה שלום (שם ג, יז), ואף כאשר תמצא בתורה מיתות וכריתות אין תכלית התורה רק להעמיד הטוב בעולם, שלא יהיה נמצא שום רע.74

			מהר"ל הגדיר את התורה שבכתב ושבעל פה “שכל עליון". הוא יצר משוואה בין “שכל עליון" ל"חכמה עליונה", וחז"ל (“חכמים") אף הם בעלי חכמה (“מחכמתם"). מתוך כך מתהווה מדרג בין השכלים. אברהם השיג “שכל עליון" בעוד ששאר האבות לא הגיעו לדרגה כזו. זאת ועוד: מהר"ל הבהיר בהמשך דבריו, כי “שכל" מתלכד עם “טוב", ו"שכל עליון" עם “טוב שיש בו מושכל אמת".75 הווי אומר, שהשכל מתלכד עם המוסר, ועל כן תורת ישראל מוגדרת כשכל העליון. השגתו השכלית של אברהם, המתבטאת בהשגת הבורא, היא גם מידת החסד שלו. על כן ההשגה היא המוסריות.

			נמצאנו למדים, שמהר"ל רצה להציג את ה"פריצה" של הטרנסצנדנטי לעולם החומרי כמבנה הדרגתי ולא כשיבוש המבנה הקיים. מבחינתו ההשגה של הנבדל עוקבת אחר ההשגה השכלית של רכישת הידע ושל הניתוח. כאשר משתלם אדם בהשגה הארצית אזי הוא מעפיל לדרגים הטרנסצנדנטיים. ובראש פסגת ההשגות נמצאת השגה התורה. ושוב, דרכו הספרותית של המהר"ל שזרה את הדיון בייחודיות התורה והעולם האלוהי בדיון הפילוסופי בתורת השכל. אלא שהמסקנות של הדיון שונות לגמרי.

			דבקות

			השלב העליון של השכל בחלוקות השונות הוא על פי רוב הדבקות. מקור האידאל של הדבקות בדיונים על תורת השכל בימי הביניים הוא הדבקות של השכל החומרי בשכל הפועל. בתורות המיסטיות הדבקות הייתה בדרגות אלוהיות שונות. מהר"ל אף הוא השתמש במונחים “דבקות" ו"חיבור" כדי לציין את השלב העליון בדרכם של השכל והנפש. כדרכו נקט מהר"ל מינוח פילוסופי אך יצק לתוכו משמעויות מפליגות, כדוגמת הדבקות של הגוף. מהר"ל התייחס למחלוקת של רבי אליעזר ורבי עקיבא בשאלת זיהוי הברית שבכתוב “וּשְׁמַרְתֶּם אֶת בְּרִיתִי" (שמ' יט, ה). רבי אליעזר זיהה אותה עם שבת, ורבי עקיבא עם מילה ועבודה זרה.76 פירש מהר"ל את דברי המדרש כנסבים על המרכיבים השונים השותפים בתהליך הדבקות:

			וזה כי חלקי האדם הם שלשה הגוף והנפש והשכל, וידוע שהנפש יש לו חבור אל הגוף ואל השכל. וסבר ר' אליעזר כי כאשר הנפש יש לו דבקות בו יתברך ונזהר מן החטא אשר הם שייכים לנפש כמו הנקימה והנטירה והשנאה ודברים הרבה אשר הם פעולות הנפש, ואמר הכתוב כי כאשר ישמור הברית שלא יבטלו החבור על ידי החטאים שמתיחסים אל הנפש רק ישמרו את ברית הנפש שיהיה עם השם יתברך, ואז הגוף אשר הוא משותף אל הנפש והשכל אשר הוא מצטרף אל הנפש גם כן עם השם יתברך כאשר הנפש יש לו דבקות עם השם יתברך. ולזה אמר זו ברית שבת כי השבת הוא לנפש כמו שאמרו ז"ל נפש יתירה נתנה באדם בשבת.77 ועוד כי השבת שהוא מנוחה שהוא לנפש כי התנועה78 היא לנפש וכן המנוחה היא לנפש, לכך כתיב שבת וינפש (שמ' לא, יז). וכאשר ישמרו השבת בשלמות ואז יהיה לנפש דבקות עם השם יתברך ימשך אחר זה הגוף והשכל גם כן שיהיו עם השם יתברך. ולרבי עקיבא אדרבא אם ישמרו המילה שהיא בגוף עד שאין לגוף סלוק מאתו יתברך, וכן אם ישמרו ברית עבודת אלילים כי העבודת אלילים הוא לשכל האדם. ודבר זה ידוע שאמר הכתוב למען תפוש את בית ישראל בלבם (יח' יד, ה) ואין הקדוש ברוך הוא מצרף מחשבה למעשה רק אצל עבודת אלילים.79 ונראה שרצה לומר שישמרו גם כן מן שאר חטאים שהם שייכים לגוף כמו התאוות וכיוצא בזה, וכן שאר החטאים שהם שייכים אל השכל, ואז האדם כאשר יש לגוף ושכל חבור אל השם יתברך אז גם הנפש אשר יש לו חבור אל הגוף ואל השכל גם כן עם השם יתברך.80

			מהר"ל הציג גישה לא שגרתית. קודם כל הוא הבחין עצמו מהשכלתנים, שדיברו על דבקות השכל. הנפש מורכבת מכוחות חומריים, ועל כן היא איננה כלולה בדבקות. לעומתם מהר"ל הדגיש פעמים אחדות שהנפש היא הנושא העיקרי של הדבקות. אחריה נגרר השכל. אבל הוא לא הסתפק בכך. צא וראה: הדיונים בדבקות הן בקרב שכלתנים הן בקרב מקובלים כרוכים תמיד בהתנתקות מהחומר. דבקות אמתית יכולה להתממש אך ורק לאחר המוות. לעתים דנו ההוגים באפשרות של דבקות בחיים.81 אף דבקות המתרחשת בחיי חומר מותנית ביכולת להתנתק לפחות זמנית מהשפעת החומר. אדם כביכול נעשה אדיש לממד החומרי שבו, ואז הוא מצליח להגיע לדרגות עליונות בחייו. לעומת זאת טען מהר"ל שגם לחומר כשלעצמו יש זיקה לדבקות. כשם שהנפש דבקה בקב"ה, ואחריה גם השכל, הרי שגם החומר זוכה בדבקות כזו. מבחינה מסוימת יש כאן פיתוח עקיף של תפיסת הגוף המעודן. הוגים שמרנים בימי הביניים, שעסקו ברעיון המשיחי, טענו שלעתיד לבוא יהיה גוף מזוכך, שיהיה קניינו הנצחי של האדם בעולם חלומי אפוקליפטי.

			בעקיפין סיגל מהר"ל את טיעונו של ר' בחיי בהקדמת “חובות הלבבות" מבחינת השוואת הגוף והנפש. בחיי הוכיח את קיום חובות הלבבות מכך שאדם נברא גוף ונפש, ואם הגוף מתחייב במצוות כהודאה אזי גם הנפש צריכה להתחייב בציוויים. מהר"ל הלך בדרך דומה בסוף הפסקה המובאת לעיל: אם דבק אדם באמצעות המצוות בגופו הרי מן הראוי שידבק גם בנפשו.

			מהר"ל עצמו כביכול נרתע מהחידוש שבדבריו. לכן נקט לשון שהגוף “מצטרף" לנפש בדבקותה. זו גם הסיבה לכך שהביא בהמשך דבריו פירוש אחר לאופייה של הברית, פירוש שאיננו מבוסס על דבקות הגוף. אדרבה, הוא ציין במפורש, “וראוי שיהיה החבור שהוא לנפש עם השם יתברך ברית, כי הנפש יש לו דביקות וחבור גמור עם השם יתברך ואין לו הסרה כלל".82 מכל מקום הדבקות מתפשטת גם לבחינה החומרית, והדברים נשזרים היטב בתפיסה המטאפיסית של הפעולה בהגותו של מהר"ל.

			(ד) הדרך לדבקות

			מהר"ל ציין פעמים רבות, שהדרך לשלמות היא קיום מצוות התורה ולא רכישת המושכלות בסגנון הרציונליסטים בימי הביניים. לא פעם העלה את השאלה, כיצד ייתכן שנפש זכה, עצמותית ונאצלת מהעולם העליון תשתלם בפרקטיקה שהיא חומרית ומעשית. בסוגיה זו תורת הנפש והשכל של מהר"ל נפגשות עם תורת הפעולה שלו. לזיקה שבין התעלות הנפש לתורת הפעולה מוקדש הפרק התשיעי של “תפארת ישראל". אנו נדון בעולה מפרק זה וממקורות נוספים מכתבי מהר"ל.

			השכל והתורה

			ראוי לציין, שגם התורה מתוארת בכתבי מהר"ל כנאצלת מהאל,83 ולפיכך אפשר שמהר"ל בדומה למקובלים שונים דיבר על נתיבי האצלה אחדים ומקבילים: מצד אחד האצלת הנפש האלוהית, מצד שני ההאצלה הקוסמית ומצד שלישי האצלת התורה. מכל מקום מאחר שהן הנפש האלוהית הן התורה נאצלות מהעולם העליון הרי שראויה התורה להיות דרך ואמצעי לשיבת הנפש למקורה בתהליך הדבקות.

			התורה היא רכיב בהשתלמות השכל. כזכור עסק מהר"ל בפרדוקס, שהמעשה (מצוות התורה) מוליך להתעלות הנפש האלוהית, שהיא כאמור השכל. הוא כתב בפתיחת הפרק התשיעי של “תפארת ישראל" דברים אלה:

			אשר הלכו בדרך חכמי המחקר, והם הפילוסופים אשר זכרנו למעלה, יתנו שם ותפארת84 אל השכל, ועל ידי המושכלות יקנה האדם הנצחיות, ויעשו המעשים הישרים והטובים כמו תכונה וסולם, אשר יגיע בהן אל המושכלות. ומזה הסולם נפלו.85 ואנחנו תלמידי משה רבינו עליו השלום, קמנו ונתעודד86 על ידי תורת ה' ומצותיו. והעיקר אשר הביאם לזה, שהיה רחוק מהם שיהיה המעשה הגשמי הצלחת הנפש הנבדל. ולכך עזבו את המעשה האדם,87 ונשענו על השכל. והנה לא רחוק הוא לאדם שאפשר לקנות ההצלחה הרוחנית על ידי המעשים הטובים, כמו התפילה והבקשה, ולרחם על הבריות בצדקה, ולעשות דין ומשפט, ולאהוב את עמיתו, ושלא לעבוד אלהים אחרים, ושלא לברך את השם, ושלא לגזול ולחמוס ולשפוך דם, ושלא ליקח שוחד ולגלות עריות, וכיוצא בהם, שהמצוה שהיא לעבוד השם יתברך, כתפלה ובקשה, והתרחק מלעבוד אלהי נכר,88 כלם תכונה לנפש לזכך אותה לטהר אותה מפחיתות החומר. וצריך להשיב הנפש בפעל, ולעשות אותה רוחנית על ידי זכוך הנפש, ולהדבק בו יתברך על ידי העבודה אליו. שזהו תכלית ההצלחה,89 כמו שמעיד עליו הכתוב והיתה נפש אדוני צרורה בצרור החיים את ה' אלהיך (שמ"א כה, כט). והפך זה האבדון הוא הכריתה והפירוד ממנו יתברך, כמו שאמר בכל מקום על האבדון הכרת תכרת (במ' טו, לא), ופירשו חכמים תכרת בעולם הבא.90 נמצא השכר הדבוק בו יתברך, והעונש הוא הכריתה והפירוד ממנו.91 ודבר זה ברור בלי ספק לכל אדם בעל דעת, כי הנפש הזאת שהיא מן השם יתברך, צריך להשיבה אל השם יתברך אשר נתנה. וכמו שאמר הכתוב וישוב העפר על הארץ כשהיה והרוח תשוב אל האלהים (קה' יב, ז). ודבר זה אינו כי אם בטהרה מפחיתות החמרי, ומצרף ומזכך נפשו מן החמרי. וזהו על ידי המעשים שסדר השם יתברך אל האדם בסדר השכלי, והם זכוך נפשו, ומקרבים אותו אל השם יתברך, עד שהאדם דבק בו יתברך. וכל הדברים הטובים כמו הצדקה ולעשות משפט דבר זה אין צריך לפרש כי על ידם הוא זוכה אל הצלחה אחרונה. וזה כי בדברים ההם יש לו ההתמדות וההתיחסות אל השם יתברך במה שאלו הדברים הם דרכי השם יתברך שהוא עושה חסד משפט וצדקה בארץ,92 וההתיחסות הזה הוא הדבוק בו יתברך.93

			מהר"ל נע מטיעון לטיעון ומדגם של תורת השכל לדגם אחר בלא להניח לקורא אתנחתא כלשהי כדי להבחין בכך. בתחילה טען שהתורה מקנה יתרון בתנאים לרכישת החכמות ומיד עבר לטיעון שהתורה מקנה יתרון בחכמה עצמה. 

			נפתח בטיעון הראשון: מהר"ל אימץ את הנחת היסוד השכלתנית, המחייבת רמה מוסרית גבוהה כתנאי לרכישת המדעים. מאחר שמדובר בידיעת החכמות בכללן, הרי שיש צורך בהתמסרות מלאה של המשכיל. רדיפת התאוות מסיטה אותו מיעד זה, ועל כן ההשתלמות המוסרית היא תנאי לרכישת החכמות. מהר"ל כינה את ההשתלמות המוסרית במונח “סולם", ובכך הסיט את המשמעות הרווחת שלו כהשגה הדרגתית של החכמות (לוגיקה, חכמות מתמטיות, מדעי החיים, פיסיקה וכן הלאה)94 להשגת השלמות המוסרית. טיעונו הראשון של המהר"ל נעוץ בכך, שהתורה היא הדרך האידאלית לשלמות המוסרית. הוא מתח ביקורת על התורות הפילוסופיות של המוסר, ש"נפלו" מהסולם. טיעון כזה, שהתורה היא דרך לרכישת השלמות המוסרית, היה מקובל על שכלתנים רבים. הרמב"ם עצמו הציג את התורה כדרך היעילה והטובה ביותר לרכישת השלמות המוסרית והפוליטית. לפיכך הפרקסיס של התורה מוליך את האדם לשלמות.

			הטיעון השני נסמך על התפיסה הנאופלטונית של השכל (“נפש אצולה מן העליונים" ו"מן השם יתברך").95 שלמות הנפש איננה כרוכה אפוא בהשתלמות השכל אלא בזיכוך מוסרי והנהגתי, שיאפשר לה להתנתק מן החומר ולשוב למקומה הטבעי. הנפש כשלעצמה היא מושלמת. חזרת הנפש למקורה הוא תהליך טבעי, שיש לדאוג להסרת המונעים ממנו בלבד. המניעה לשוב למקור נעוצה בטינוף הנפש, ועל כן ההתגברות על מצב כזה היא תוצאה של מעשים ולא של השגות שכליות.

			אף על פי כן התקשה מהר"ל לזהות את התורה באופן מוחלט רק עם הסרת המעצורים מהנפש לשוב למקורה. על כן הוא הוסיף בסוף הפסקה טעם שיקשר את העשייה שבתורה לעולם הטרנסצנדנטי. והטעם נמצא לו במוטיב חיקוי האל.96 מאחר שדרכי השגחת האל בעולם מתבטאות בפעילות מוסרית (“חסד, משפט וצדקה") הרי שהפעילות שמקיימת הנפש היא חיקוי והפנמת דרכים אלה. מכאן שיש ממד מסוים של השגה גם בזיכוך. מהר"ל קבע, כי בשל השפעת קיום המצוות על המעמד הטרנסצנדנטי של האדם ראוי להגדירן כמסודרות “בסדר שכלי"97 וכמביאות לדבקות “בסדר שכלי".98 מאחר שמהר"ל הדגיש פעמים אחדות שאדם איננו יכול להכיר את מחשבת האל הרי שלאמתו של דבר “שכלי" מציין אי יכולת להכיר. לפיכך יצר מהר"ל שתי משוואות אלה: 

			“שכל" (אלוהי) ≠ “שכל" (אנושי).99 

			“שכל" (אלוהי) ≈ “מצווה" (אנושי).

			והוסיף משוואה דומה על הפרקסיס:

			“מעשה" (אדם) ≠ “מעשה" (מצווה).100

			נמצאנו למדים, כי לפי הטיעון השני הדומיננטי השתמש מהר"ל במונחים “שכל" ו"מעשה" במובן הומונימי (שיתוף השם). 

			ודאי, על אף המתח בין שני הטיעונים הרי שהטיעון השני הוא הדומיננטי, והוא המאפיין את גישת מהר"ל. יתר על כן: הטיעון הראשון נופל ומתמסמס לחלוטין לאור הטיעון השני. נשוב ונקבע: לפי הטיעון הראשון התורה היא הדרך היחידה להשגה של מושכלות. לפי הטיעון השני התורה מזככת את הנפש ועל כן מאפשרת את התהליך הטבעי של שיבה למקור. השיבה מתרחשת באמצעות חיקוי פעולותיו של האל. לכאורה שתי הגישות אינן מתיישבות זו עם זו, וכל אחת נטועה במסורת פילוסופית שונה בתכלית (ניתן להעמיד אותן באופן גס ביותר בהבחנה שבין הנאופלטוניזם של אבן סינא לאריסטוטליזם של הרמב"ם ואבן רשד); אולם הצד השווה שבהן הוא, שהמעשה של קיום המצוות אינו אלא הדרך היחידה לשלמות. בעיניו של מהר"ל תורת הפעולה איננה יכולה להיבדל מתורת השכל והנפש. על כן מתוך הדיון רווי התבניות הפילוסופיות התוצאה הסופית היא ההכרה בעליונות התורה ואימוץ התפיסה הטרנסצנדנטית האנטי פילוסופית בעליל.

			מהר"ל שזר מונחים מתורת השכל, כמו “להשיב הנפש בפעל", כדי לציין את התפיסה הנאופלטונית. מדבריו מסתבר, כי הוצאת הנפש מפוטנציאליות לאקטואליות משמעה עצם זיכוכה כדי שתוכל לשוב למקורה באופן ישיר. 

			דבקות ופרקסיס

			נוכל כעת לשוב להתייחס לשאלת הצורך במצוות כסיוע לדבקות, בשעה שזו לכאורה טבעית לנפש האלוהית. מהר"ל גרס, כי הנפש האלוהית אמנם מן העליונים, אך היא נתונה במצב של פוטנציאל בלבד. הואיל ואין היא נאצלת לעולם הארצי באופן מוגמר, הרי שהשהות של הנפש בחומר גורמת לטשטוש המקור ולנטייה לטבע החומרי. על כן נדרשות משימות פרקטיות רבות כדי לנתקה מן הטבע הנתון ולהשיבה לטבעה המקורי (“להוציא אותה מן הטבע"), ואז היא נמשכת לעולם העליון. משיכה זו היא ה"דבקות". הנפש האלוהית נובעת אפוא מהעולם העליון כפוטנציאל ושבה אליו כעצמות בתהליך הדבקות. היא עוברת תהליך ישותי מורכב: מעצמות לפוטנציאל, ומפוטנציאל לעצמות. בשביל הנפש האלוהית הקיום בעולם החומרי הוא מסע ארוך למקומה הראשון.

			כהרגלו מהר"ל השתמש במינוח השכלתני לסוגיית הדבקות תוך כדי הוצאתו ממשמעותו המקורית. הוא הפגין את בקיאותו ושליטתו בסוגיות המרכזיות שהעסיקו את השכלתנות, אף על פי שבסופו של דבר ניסוחיו היו כוללניים ולא מחייבים מבחינת השיטה הפילוסופית. מהר"ל כתב:

			אי אפשר שיהיה התדבקות בדבר נבדל מן העולם, ולכך אי אפשר התדבקות בעולם הבא בעצמו כי אם בעולם הזה, ואשר יגיע למציאותו בעולם הזה כמו והארכת ימים (דב' כב, ז) וכיוצא בזה שהוא דבר שנמשך למציאות שיש לו בעולם הזה. שכאשר יעשה רצונו של הקדוש ברוך הוא יהיה קיום למציאותו אשר יש לו עתה בעולם הזה, ודבר זה מבואר ואין להאריך.101

			כמדומה שמהר"ל ביקש לשכנע את הקורא שהוא מודע לדיונים על אפשרות הדבקות בהגות היהודית בשלהי ימי הביניים. הרי שכלתנים רבים וידועי שם הפכו בסוגיה זו, וחלקם שלל את אפשרות הדבקות בנבדל בחיי החומר.102 מהר"ל הפך את היוצרות, וטען שאי אפשרות הדבקות מתייחסת דווקא לחיים שאינם חומריים, דהיינו לעולם הבא. מהר"ל גזר מכך את הצורך בניגודים: רק בעולם הזה, שיש בו פעולה (קיום מצוות), ניתן להגיע לדבקות. בעולם הבא, שאין לו זיקה לפעולה, אין אפשרות להגיע לדבקות. 

			מהר"ל עקף את אי אפשרות השגת הנבדל בכך שטען במקום אחר, שהנבדל מנותק מן החומר, אך הוא רציף בסולם המציאות לאחר החומר. דוגמה לכך היא עולם הבא, שהוא ישות נבדלת.103 קיום המצוות מאפשר אריכות ימים, וכך עולם הזה נושק לעולם הבא. במקביל ניסח על דרך כלל, “העולם הבא בא אחר העולם הזה ונמשך אחריו".104 מי שהגיע לדבקות בעולם הזה ממשיך ליהנות ממצב זה בעולם הבא. אך מי שלא השכיל להידבק באמצעות הפעולה כבר לא יוכל להגיע למצב כזה בעולם הבא. באופן כזה הצליח מהר"ל לשמור על העיקרון שאי אפשר לבעל חומר להידבק בנבדל בד בבד עם תפיסת הפעולה, שלפיה קיום המצוות מאפשר את הדבקות בנבדל. 

			מהר"ל ביקש פעם נוספת לעמוד על האדישות לנבדל כשהוא לעצמו. הוא לא דן כמעט בכלל במבנהו, ואף שלל את הדבקות בו במנותק מן ההוויה הארצית. אבל כאשר עיקרון זה נשמר, דהיינו האדישות לנבדל כשלעצמו וההתמקדות בזיקותיו העשירות למציאות החומרית, אפשר לדבר גם על דבקות מתוך החומריות. רק מתוך הפעולה, לאמור קיום המצוות, ניתן להידבק בנבדל.

			(ה) סיכום

			פרק זה עסק בתובנות של מהר"ל בסוגיית הנפש האלוהית, והוא מתקשר לפרקים שקדמו לו בהצגת סגנונו הפולמוסי. מהר"ל ציין שהנפש האלוהית היא עצם נאצל הקיים קיום מקדים לפני הגוף. בעולם החומרי הוא מתקיים כהוויה פוטנציאלית מבחינה זו, שכל צעד שצועד האדם לכיוון השלמות מסיר את המחיצות והמסכים המבדילים בין נפשו לבין מקורה האלוהי. בעקבות קיום מצוות התורה הנפש האלוהית שבה ונדבקת בעולם הטרנסצנדנטי או באל בכבודו ובעצמו. תפיסה זו של המהר"ל אף מתכסה במידת מה באצטלה קבלית, דהיינו בשורת רמיזות לגבי הספירות כמקורותיה. אולם כדרכו לא גילה מהר"ל עניין בפיתוח רמזים אלה, והחומר הקבלי השטחי שבדבריו מוצג באופן כזה שהוא נובע ישירות מאגדות חז"ל. מהר"ל השתמש בתבניות ובמונחים הלקוחים מהדיון השכלתני בתורת השכל, אף על פי שהוא מלכתחילה אימץ תפיסה שיש לה שורשים נאופלטוניים, ושאין לה זיקה ממשית לאותן תבניות ומונחים. לעיל ציינו, כי מאחר שמשימתו הייתה ליצור מדע חדש על פי המקרא וחז"ל הוא השתמש במינוח המדעי הנתון כדי ליצור ממנו חוקיות חדשה.

			אולם יש כאן היבט מעניין חדש, שלא נידון בפרקים הקודמים. צא וראה: הדיון הארוך ב"חידושי אגדות" למסכת בכורות מסב את רוב דברי החכמים בדף ה ע"ב על סוגיית הנפש האלוהית. ניתחנו את עיקרי הדברים בפרק זה, כדי להראות את המשמעויות שתלה מהר"ל בנפש האלוהית, והשווינו אותם למקורות אחרים בכתביו של ההוגה מפראג. אולם ראוי לשים לב, שמהר"ל הביא את הדברים כפרשנות לדברי חז"ל. פרשנות זאת היא אלגורית, אולם בעיניו של מהר"ל היא פורשת את כוונת חכמים כהווייתה, והיא מתבקשת מתוך דבריהם. הידע הפילוסופי בתורת הנפש מעוות ומטשטש את כוונת החכמים. רק התעלמות מוחלטת מתורות מתווכות כלשהן, והאזנה דרוכה לדברי החכמים מגלה את האמת.

			וכאן אנו זוכים להצצה נוספת לדרכי הוויכוח של מהר"ל. בפרק זה עסקנו בממד התוכני. הראינו שמהר"ל השתמש בסגנון פילוסופי כדי להסב את הסוגיה למשנתו הפרטנית האנטי שכלתנית. כעת מן הראוי להפנות לממד הפרשני המובהק. מהר"ל נטל את הפרשנות השכלתנית האלגורית, ופירש באמצעותה את דברי החכמים במסכת בכורות בפירוש אלגורי ארוך, שכשלעצמו הוא אופייני לדרכו הפרשנית, ולכן גם לא נכנסנו כאן לפרטיו. הווי אומר, שמהר"ל השתמש בכלי הפרשני הטיפוסי לרציונליזם, האלגוריה, אולם כדי לקדם אמתות המתנגדות לשכלתנות. לדידו הנפש האלוהית מתייחדת ליהודים בלבד, היא ביטוי של העולם העליון בכלל והעולם הפנים אלוהי בפרט, ובתור שכזו היא מותאמת לתורת ישראל ולא למושכלות המדעיים כדרך השכלתנים. 

			נמצאנו למדים, כי מהר"ל הציג שלוש קומות של פולמוס עם הרציונליזם מתוכו ובו, כלומר מתוך שימוש במתודות ובסגנון השכלתני, אך לאמתו של דבר במגמה לקעקע את יסודותיו. ואלה הן:

			(א) 	שימוש בטרמינולוגיה שכלתנית ביניימית (למשל “שכל", “נבדל", “הכנה", “עצם", “בכוח" ו"בפועל").

			(ב) 	שימוש בדיונים מקבילים לדיונים השכלתניים בספרות של ימי הביניים (למשל תכלית האדם, הישארות השכל).

			(ג) 	שימוש בפרשנות שכלתנית (אלגוריה).

			כל דיון של מהר"ל, כשם שהוא מוסיף נדבך במבנה הרעיוני שלו, כך הוא גם מוסיף נדבך במבנה הפולמוסי האנטי שכלתני שלו. מהר"ל שאף לנכס לעצמו את מכלול הנימוסים והסגנונות של השכלתנים כדי להוכיח שיש אלטרנטיבה לדרכם. וכשם שחשש שתורות השכלתנים תשבנה את לב הקוראים כך חשש שכתיבתם וסגנונם ישבה את לבם של הלומדים, ועל כן השתמש בהם כדי לבסס את התפיסות המנוגדות. 

			האירוניה של מהר"ל איננה ניתנת לטשטוש: הסדר ה"שכלי" הוא למעשה טרנסצנדנטי ועל שכלי, והוא מכתיב את עבודתו של ה"שכל", שהוא למעשה נפש סובסטנציאלית האצולה מהאל באופן ישיר, באמצעות מהלכים “שכליים" שהם בעצם מעשים ההולמים את הסדר הטרנסצנדנטי. וכל זאת באמצעות דיון “שכלי" בעל שורשים מיימוניים סגנוניים, שהוא למעשה ביטוי של דיון אנטי שכלתני, המקעקע את תפיסות הפילוסופים בריש גלי וללא היסוס. כל המהלך הספרותי והרעיוני שנקט מהר"ל היה אפשרי, ולא זו אלא אף היה ברור ומובן יותר, לו לא היה ההוגה הגדול משתמש במונחי השכל. אבל הפולמוס והאירוניה מאפיינים את דרכו של מהר"ל מראשיתה ועד תומה.

			פרק ז

			זמן ונצח

			בפרק זה אבחן היבטים שונים של תפיסת הזמן של מהר"ל ואדון בהשלכותיה על העידן שאיננו זמני, הוא עידן החיים לאחר המוות. אני מתכוון לטעון, שהזמן הוא סוגיית מפתח לעניינים שונים בהגותו של ההוגה מפראג. בראשיתו של הפרק בכוונתי לתאר את התפיסה הפיסיקלית של הזמן בהגות מהר"ל, לעמוד על השלכותיה התאולוגיות בתורת התארים האלוהיים ולדון בשאלת חדשנותה. כן אציג את כפל הפנים המתבטא בתפיסת הזמן מחד גיסא ואת ההיבט של ההרמוניה הקוסמית המתבטא באותה התפיסה מאידך גיסא. בהמשכו אדרש בהרחבה לשאלת הייעודים המשיחיים העומדים על הגבול שבין הזמן לנצח, ובמיוחד היעודים הנוצקים לשני המונחים “עולם הבא" ו"גהינום". 

			על פי רוב התייחסו חוקרים לגישתו ההיסטורית והמשיחית של המהר"ל, דהיינו למעבר מהזמן לנצח וההשלכות על הקיום היהודי האוטונומי והגלותי.1 על פי רוב לא בחנו חוקרים אלה את הזיקה שבין זמן לנצח מההיבט השיטתי של תורת מהר"ל, דהיינו ממבנה היקום ותפקודו. אף עולם הבא נתפס כאירוע טרנסצנדנטי עתידי, שמבחינות מסוימות איננו נכלל תחת הזמן, אף על פי שיש לו השפעה ככזה גם על ההווה כפי שנראה להלן. 

			סוגיית הזמן היא תאולוגית במובהק. כאמור בראשיתו של פרק זה בכוונתי להעיר הערות אחדות על התפיסה המדעית (או האנטי מדעית) של הזמן בהגותו של המהר"ל, לאמור על הגדרותיו ועל מעמדו בהבנת הפעילות הסדירה של היקום. כמו במושגים אחרים כך אף תפיסת הזמן של מהר"ל התגבשה לעתים מתוך פולמוס נגד שכלתנים אנונימיים ומזוהים ונגד תפיסות שכלתניות ולעתים מתוך דרשנות ופרשנות לאגדה.

			(א) רקע

			העיקרון שמהר"ל הסתמך על המינוח המדעי מתוך אירוניה כדי לנגח את הגישה המדעית ניכר במיוחד במונחים מדעיים מובהקים כמו “זמן", “עתה" ו"משך". על כן בכוונתי להציג בקצרה את הרקע לתפיסות המדעיות של הזמן בשלהי ימי הביניים כדי לבחון את שימושו של מהר"ל בתפיסות אלה.

			תמורות בהגדרת הזמן

			נפתח בהגדרת הזמן בהגות היהודית בימי הביניים, שהייתה היסוד לדיונו של מהר"ל. מאז שעקרונות הפיסיקה האריסטוטלית היכו שורשים עמוקים בהגות של ימי הביניים נמנו וגמרו הוגים רבים שמציאות הזמן מותנית בתנועה, וכי הזמן אינו אלא סופר את התנועות, ובמיוחד את תנועותיו של הגלגל העליון. הכרסום המודע בתופעה זו החל באמצע המאה השלוש עשרה וראשית המאה הארבע עשרה. ניתן למנות שורה של אירועים, שהובילו לבחינה מחודשת של הווית הזמן, חלקם היסטוריים וחלקם רעיוניים:

			(א) 	חרם. החל מאמצע המאה השלוש עשרה התרחשה שורה של גינויים רשמיים של תפיסות פילוסופיות בידי אנשי הכנסייה. הזמן הופיע ברשימות הגינויים הללו. נזכיר את הגינוי הנודע בשנת 1277, שבו גינה הבישוף אטיין טמפייה את הגישה, שלזמן אין קיום במציאות אלא בהכרה בלבד. 

			(ב) 	תפיסה כפולה בסכולסטיקה. יש לציין את הופעת התפיסה של temporis potentialis שהתפתחה בסכולסטיקה הנוצרית. דונס סקוטוס ניסח את יסודות התפיסה בהנחות אלה: במקביל לזמן שבפועל מתקיים זמן פוטנציאלי, שאיננו תלוי בתנועה. בזמן שמתקיימת תנועה הזמן האקטואלי והפוטנציאלי פועלים בתואם הדדי. אבל גם אם נניח שהתנועה איננה קיימת עדיין הזמן הפוטנציאלי ימשיך להתקיים. גישה כזו אפשרה לקבל את התפיסה האריסטוטלית של הזמן כמודד התנועה, ובמקביל לאמץ תפיסת זמן עצמאית ואוטונומית.2 סכולסטיקונים אחרים הקצינו ומיקמו את הזמן בתודעה.3

			(ג) 	תפיסה כפולה בהגות היהודית. יש לציין את תפיסת הזמן של רלב"ג, שחילקה בין זמן שאיננו רציף (“מתחלק"), כמו רגע ההווה שהוא סוף העבר ותחילת העתיד, לבין משך רציף (“מתדבק"), כמו שעה, יום, שבוע וכדומה. בעוד שהזמן שאיננו רציף איננו יכול להתקיים ללא המֶשך, הרי שהמשך יכול להתקיים גם ללא הזמן המתחלק.4

			(ד) 	תפיסות לא אריסטוטליות בהגות היהודית. נדון בכך להלן.

			ההקשר הרחב

			כמובן, סוגיית מהותו של הזמן הקרינה על סוגיות אחרות, ובראשן בריאת הזמן והבריאה בזמן. למשל תפיסת הבריאה בנקודת זמן עוררה קשיים לא מעטים. אחד הקשיים הבולטים היה, מדוע לא נברא העולם קודם לנקודת זמן זו. נקודת המוצא הייתה הכול־יכולת (אומניפוטנציה) האלוהית: מאחר שאלוהים היה יכול לברוא את העולם קודם לבריאתו הנוכחית, מדוע לא מימש את האפשרות. ריצ'רד סורבג'י הציג שורה של תשובות שהועלו בעת העתיקה ובראשית ימי הביניים לשאלה זו:

			(א) 	לא היה זמן לפני הבריאה (אוגוסטינוס).

			(ב) 	מחוץ לזמן ברא האל עולם של תבניות ומסגרות, שנתפסות בתודעה בלבד (אוגוסטינוס ואוריגנס).

			(ג) 	היו עולמות פיסיקליים רבים שקדמו לעולם הנברא (אוריגנס).

			(ד) 	דעתנו קצרה מלתפוס את התשובה לשאלה זו (אירניוס).5

			היחס לתפיסה האריסטוטלית של הזמן הוא בעל השלכות על הפנמת התשובה הראשונה. אכן התפיסה האריסטוטלית של הזמן יעילה יותר לנוכח השאלה מדוע לא נברא העולם קודם לכן, מפני שלדידה הזמן נברא עם בריאת הגלגל. בהגות היהודית ציינו רבים, כי תפיסת הזמן האריסטוטלית, הרואה בו מאפיין של התנועה, קשה ליישוב עם הגישה המדרשית (“מלמד שהיה סדר זמנים קודם לכן"; בראשית רבה ג, ז), שלפיה התקיים זמן לפני בריאת העולם, דהיינו לפני התהוות התנועה.6 

			מקובלים רבים צידדו בעמדה המותחת ביקורת על הפילוסופיה והפילוסופים בסוגיות שונות, ומכללן גם הזמן. אבל מקובלים אלה לא תמיד סברו שיש ערך מיוחד בשימוש בטיעונים רציונליסטיים דווקא, בעוד שר' חסדאי קרשקש, למשל, הקדיש בראשית המאה החמש עשרה חלק נכבד מפועלו הספרותי להרצאת טיעונים שיטתיים נגד התפיסה הפילוסופית של הזמן. על כן קרשקש הוא בגדר מישור ייחוס בביקורת עיונית על הרציונליזם. ר' יוסף אלבו, תלמידו, אף הוא עסק בסוגיה זו בסגנון שכלתני ולא מיסטי, ונטיותיו המיסטיות ספגו ביקורת בידי מקובלים כפי שנראה להלן.7 בביזנטיון התפתחו גישות מעורבות של זמן ונצח, המלמדות על דיונים ערים בסוגיה ועל היותה צומת שבו נפגשים מסורות לא שכלתניות שונות. דוגמה להן היא גישתו של ר' שמריה האקריטי.8

			הדיונים בפילוסופיה היהודית במאה השש עשרה עמדו לפני הבחינות המחודשות של תפיסת הזמן בהגות הפילוסופית בכלל ובהגות היהודית בפרט. בפרק זה בכוונתי לברר את עמדתו של המהר"ל בסוגיית הזמן, ולבחון האם גם הוא הוסיף ממדים חדשים לדיונים הכלליים בסוגיית הזמן.

			(ב) הנבדל והזמן

			מהר"ל ציין במקומות רבים שהנבדל איננו נכלל תחת הזמן, וקביעה זו היא אחד מאפיוניו השליליים של הנבדל. ב"גור אריה" ניסח מהר"ל בפתיחת דבריו עיקרון חד משמעי, מעין חוק טבע חלופי לחוקיות המדעית המקובלת: הטרנסצנדנטי או דבר מ"הדברים האלוהיים" נעלה על הזמן. מה שנעלה על החומריות נעלה גם על הזמן. לאחר מכן הבהיר מהר"ל את השלכותיו של עיקרון זה כדלהלן:

			כי הדברים שהם חשובים במדריגה עד כי לעלוי מציאותם אינם נופלים תחת הזמן לגמרי. וזכרנו לך למעלה כי ישראל יצאו ממצרים בדביקות המדריגה העליונה שהיא למעלה מן סדר הזמן. ובזה עצמו נתינת הארץ,9 כי עם יציאת מצרים זכו בארץ, כדכתיב והוצאתי אתכם (שמ' ו, ו) והבאתי אתכם אל הארץ (שם שם ח) וגומר. וכן התורה היא על הזמן למדריגת התורה, כי הזמן הוא תולה בשמש בתנועת הגלגל, והתורה היא למעלה [מהשמש] כמו שאמרו חז"ל מה יתרון לאדם תחת השמש10 תחת השמש הוא דאין לו יתרון, אבל למעלה מן השמש יש לו יתרון, והוא התורה.11 וכל הדברים אשר הם על הזמן כל ענין הזמן שוה, ואינו בזמן זולת זמן,12 ולפיכך אמרו כי כל אדם חייב להראות את עצמו כאילו הוא יצא ממצרים,13 דהסבה לאותן שיצאו הוא הסבה לכל דור ודור, ואין כאן חלוק. ושאר דברים שהם תחת הזמן, בעבור שהם נופלים תחת הזמן יש לו התלות בזמן, לא יאמר עליהם שיראה כאילו היה תמיד כך. אבל בקצת דברים אלהיים יאמר כך, למדרגה על הזמן, ואין התלות בו — יאמר כך. ואף על גב שישראל גלו מן הארץ הקדושה, סופם לחזור אליה במהרה בימינו אמן.14

			מהר"ל התנודד בדבריו אלה בין המובן של “מעל הזמן" כלא נכלל בזמן לבין המובן של תקף ואקטואלי בכל הזמנים. לעתים האובייקט הטרנסצנדנטי נעלה לחלוטין מעל הזמן, כמו התורה. מהר"ל ציין, כי המצוות תלויות בזמן אך התורה איננה תלויה בו כלל (“אבל התורה השכלית15 אין לה שום צירוף אל הגשם ולפיכך אין לה התלות בזמן כלל").16 ראוי לציין, כי ר' מאיר אבן גבאי, למשל, תלה את התעלותה של התורה על הזמן בכך שהיא קדמה לזמן ובתיאור הבריאה נברא גם הזמן.17 מהר"ל לא דקדק בסבות ההתעלות על הזמן כשם שלא דקדק בשאר ההתניות והמדרגים של הטרנסצנדנטי. מבחינתו די להניח שהתורה לא נכללת בזמן. ולעתים האובייקט הטרנסצנדנטי תקף לכל הזמנים. דוגמה פרדוקסלית לכך היא יציאת מצרים. מדובר באירוע שהתרחש בזמן, אולם הוא תקף לכל הזמנים. הזמניות והעל־זמניות מתרוצצות באירוע היסטורי, והופכות אותו לטרנסצנדנטי. 

			הוויה וזמן

			הרמב"ם טען במורה ב, יב, כי השכלים הנבדלים פועלים באופן מתמיד “ולא בזמן נתון". הסיבה לכך היא, שהשכלים פועלים בדרך של שפע, שאיננה תלויה במרחק ובזמן אלא בהכנה בלבד.18 גישה זו, שהשכלים הנבדלים פועלים בכל הזמנים הייתה מקובלת על שכלתנים בשלהי ימי הביניים. כפי שכבר ביררנו לעיל בהקדמת חיבור זה, מהר"ל לא זיהה את הנבדל עם אובייקט מסוים אלא סימן במונח זה את התחום הטרנסצנדנטי להוויה הארצית והחומרית. אבל עדיין הוא החיל עליו את החוקיות של השכלים הנבדלים. 

			מהר"ל נדרש לסוגיית הזיקה שבין העולם הטרנסצנדנטי לזמן מתוך הדיון בנסים.19 תפיסת היחס בין הנבדל והזמן מוצגת במסגרת פולמוסית נגד התפיסה השכלתנית של הנס. מהר"ל נקט לעתים מזומנות את סגנונו הצורני של ר' חסדאי קרשקש, כלומר הוא התעמת עם הפילוסופים20 במישור השכלתני כביכול. אבל שתי הבחנות בין מהר"ל לקרשקש: 

			 

			(א) 	סגנונו של המהר"ל לא משקף את התוכן. לאמתו של דבר העימות בכתביו היה של התגלות מול מדע, ולא של מדע “חדש" מול מדע “ישן"; עימות של פרקטיקה דתית, לאמור קיום ציוויי התורה, מול הניתוח השכלי. מהר"ל לא שיחק במגרשם של הפילוסופים. כבר ציינו לעיל את מגמתו לשוב למקורות ללא התיווך של ההגות השיטתית.21

			(ב) 	מהר"ל מעולם לא הגיע — וכמדומה שאף לא ביקש כלל להגיע — לעומק הטיעונים של קרשקש. לא היו לו האינטואיציות המדעיות החדשניות של קרשקש, והוא צידד בתפיסה שמרנית למדי של הזמן.

			נעיין כעת בטיעון טיפוסי של המהר"ל. הוא הביא טענה של הפילוסוף ולאחר מכן הפריך אותה בהרחבה:

			ועוד יעמיד דבריו, כי איך יתהוה דבר מכל דבר, כי לא יתהוה דבר מכל דבר רק מדבר מיוחד, ואם כן איך יבא זה שיהיה מן מים דם?! והנה מביא ראיה ממין על שאינו מינו, שפעל הטבעי פועל לפי טבעו ומנהגו אשר בעולם הטבעי ופעל הנבדל לפי ענינו. והבדל יש ביניהם, כי הטבע פועל בזמן, ולפיכך צריך לכל פעל טבעי המשך זמן; אבל פעל אשר אינו טבעי אין צריך לפעולתו זמן, כי הטבעי כח גשמי, וכל כח גשמי פעולתו בזמן, אבל הדברים הנבדלים פעולתם בלי זמן, שאינם כח בגשם, ולפיכך פועלים בלא זמן. ולכך ברגע אחד יתהפכו המים לדם,22 שהוא פועל ברצונו בלבד, וברצונו נתהוה החומר והצורה לפי רגע אחד, ואין זה פעל טבעי שהוא פועל בזמן, והוא צריך אל הכנת החומר, אבל בדבר ה' שמים נעשו וברוח פיו כל צבאם (תה' לג, ו), וזהו פעל הנבדל, שהוא פועל בלי הכנת חומר כלל.23 

			המהר"ל קשר כאן שתי סוגיות פיזיקליות שונות: התהוות ממצע והתהוות בזמן. הטיעון האריסטוטלי הוא, שכדי שעצם יתהווה יש צורך במצע, כלומר בהעדר ספציפי (στέρησις) שיוחלף בתכונה חדשה.24 למשל פסל יכול להתהוות מגוש ברונזה, אך לא מנוזל כלשהו (עצם מלאכותי). בעל חיים יכול להתהוות מזרע אך לא מיסוד חומרי כמו אש או אוויר (עצם טבעי). כך גם הדם איננו יכול להתהוות מהמים, מפני שאין במים העדר (“דבר מיוחד") של דם. הטיעון הנגדי של המהר"ל הוא מן הזמן. עיקר הטיעון הוא, שמאחר שהנס הוא פעולה שאיננה זמנית על כן לא נצרך העדר מיוחד. וזה מהלכו:

			(א) 	אובייקטים לא חומריים25 אינם פועלים בזמן. 

			(ב) 	פעולה שאיננה בזמן איננה זקוקה להכנה ולהיעדר מיוחד.

			(ג) 	פעולה שאיננה בזמן תלויה אך ורק ברצון.

			(ד) 	אלוהים רוצה לחולל נס.

			ולכן — 

			(ה) 	האל יכול להפוך מים לדם, אף על פי שאין הכנה תואמת. 

			מכאן שהמהר"ל לא פירש את פעולת הנבדל כתמידית, כלומר פעולה המתרחשת בכל הזמנים, אלא כפעולה שאיננה נאמדת בזמן כלל. מבחינתו פעולת הנבדל זהה לעצמותו: כמו שהנבדל הוא מעל הזמן כך גם פעולותיו. המהר"ל הוסיף הסבר קוסמי. “העולם התחתון, הוא עולם הטבע, יש לו התדבקות בעולם הנבדל, ומשם הנסים באים".26 קירוב העולמות המובחנים כשלעצמם מאפשר אפוא את הפעילות העל־זמנית.

			ומן הנס לסוגיית הבריאה. מהר"ל קבע על דרך כלל, כי תהליכי הבריאה וההיווי מן האין לא נכנסים לקטגוריית הזמן. “עצם הויה הוא בלי זמן".27 במקביל אימץ את העיקרון, שחלות הצורה בחומר איננה נמדדת בזמן. זימון המינרלים והחומרים השונים המהווים מצע חומרי נעשה אמנם בזמן. התהליכים הטבעיים הם כמותיים ומדידים. אבל השראת הצורה לפי דגם השפע, דגם שהופיע למשל אצל רמב"ם, איננה זמנית (“קבלת הצורה אין צריך לזה הויה זמנית").28 נמצאנו למדים, כי תבניות החשיבה של הנס והבריאה תואמות זו לזו. בדפוס הזמני הכפול של הבריאה נדון להלן.

			הזיקה של הזמן להוויה היא אפוא מהותית. מבחינת מהר"ל זמן הוא גם ביטוי של סדר, שהוא מונח מפתח בהגותו.29 זמן מבטא סדר ובתור שכזה הוא מנוגד למקריות. הפעם ההתייחסות של מהר"ל לזמן היא לא בהכרח כרצף אלא כנקודות מובחנות שהיו בהם אירועים מסוימים. אירועים אלה, שהתרחשו על ציר הזמן, התרחשו בדיוק זמן הראוי להם מפני שכך נובע מהסדר העולמי. לא רק ההוויה נובעת מהסדר אלא גם העדר ההוויה, האין או ההפסד, נובע מהסדר. “לכך היה זמן לדבר הזה [המבול] ולא היה במקרה".30 לדידו של מהר"ל הסדר נובע מהישויות הנבדלות כמו האל והתורה, והזמן המיוחד של המאורעות הוא ביטוי ישיר של אותו סדר.

			טעמי מצוות

			ראינו בפרקים הקודמים, שמהר"ל העמיד את העשייה הדתית מעל הממד השכלי, וליתר דיוק זיהה אותה עם השכליות ה"אמתית".31 הפעולה הופכת להיות מהלך שכלי. בהמשך לכך מתעלה העשייה גם מעל הזמניות. העיקרון שפעולת האל היא על־זמנית ושהמישור הטרנסצנדנטי הנבדל נעלה על הזמן מתנסח גם בטעמי המצוות, ובמיוחד במצוות שקיומן מוגבל בזמן ונקשר בזריזות ובמהירות. 

			טעם איסור החמץ מעיד על הפעולה האלוהית הנעשית ללא זמן. על כן יש למהר באפיית המצה שלא תחמיץ העיסה. לדידו של מהר"ל המהירות במצווה משקפת את העיקרון “הענינים השכליים פעולתם שלא בזמן".32 כביכול המהירות הממשית בפעולת האפייה של המצות נושקת (אסימפטוטית) למצב של היות מעל הזמן. לפי מהר"ל, ככל שהתנועה מהירה יותר כך היא קרובה לחיקוי פעולת האובייקט שלמעלה מן הזמן. לא רק אפייתה של המצה אלא גם אכילתה חושפת את זיקת הפעולה האלוהית לזמן.

			במקום אחר הוסיף מהר"ל וטען, כי היסוד הדומיננטי של מהירות וחיפזון בחג הפסח הוא חיקוי של הפעולה האלוהית שאיננה נופלת תחת הזמן (“ולכך היה בחפזון בלי זמן" או “המשך זמן").33 מבחינה זו כשם שהנבדל נעלה על עיקרון האינדיווידואציה המאפיין את העולם החומרי ואת תהליכיו כך הוא נעלה על התפרטות הזמן. וכשם שלפי הוגים רבים ה"עתה" איננו נגבל בזמן34 כך אף פעולת הטרנסצנדנטי כשלעצמה איננה נופלת תחת הזמן. לאמתו של דבר פעילות אלוהית לא ניתנת לחיקוי, מאחר שהרף עין איננו זהה להֱיות מעל הזמן. אלה הם שני מישורי יחוס שונים לחלוטין. אבל הריטואל מנציח את הפעילות האלוהית העל־זמנית בדרכו הטקסית. 

			באופן כזה ביאר מהר"ל את האופי המיוחד של הפסח. רוב המצוות משתייכות ל"דברים גופניים", הנופלים תחת הזמן. אף על פי כן מקורן של המצוות הוא בתורה, וזו נעלית על הזמן. טעמי המצוות מבליטים אפוא את אופיו המיוחד של הזמן. מצד אחד הוא מאפיין את הפעילות הארצית ומצד שני הוא מבטא את מעורבות הנבדל בה. ואכן בכפל הפנים הזה אני מבקש לדון להלן.

			כפל פנים

			מהר"ל הבהיר, שכאשר אנו דנים במישור התאולוגי אנו נזקקים לתפיסה כפולה של הזמן. הוא הבחין בין שני רבדים של המעשה האלוהי. במישור הסיבה, דהיינו הקב"ה, הפעולה איננה נופלת תחת קטגוריית הזמן. לעומת זאת במישור התוצאה, האירוע ההיסטורי, הפעולה היא זמנית. כבר ראינו את הדי תפיסה זו קודם לכן, בזיקה שבין הזמן להוויה כסדר. מהר"ל ניסח את תפיסתו זו במסגרת פולמוס נגד הכפפת ההשגחה האלוהית לאסטרולוגיה. הוא כתב: 

			ועוד דע כי אי אפשר שיצאו ישראל מן השעבוד כי אם על ידי הקב"ה בעצמו, ולא מצד המזל ולא בשום צד זולת זה כמו שיתבאר בעזרת השם יתברך. ולפיכך לא יצאו ישראל במדריגה שיש בה זמן רק במדריגה שאין בה זמן, כי כל הדברים נופלים תחת הזמן ונבראים בזמן זולת השם יתברך שאינו נופל תחת הזמן.35

			מהר"ל התעמת עם מסורת שכלתנית וקבלית אסטרולוגית, שהתעצמה במאה הארבע עשרה והייתה בעלת השפעה גם במאות החמש עשרה והשש עשרה, ולפיה יציאת מצרים ניתנת להסבר מלא מתוך המפה האסטרולוגית. למסורת זו היו שותפים ר' יום טוב אלאשבילי (ריטב"א), ר' שלמה אלקונסטנטין והוגים אחרים.36 ההנמקה של מהר"ל היא, שהאסטרולוגיה כפופה לקטגוריית הזמן בעוד שהפעולה האלוהית איננה נופלת תחת קטגוריית הזמן. הוא כתב מפורשות: 

			וכך היה גואל אותם הקדוש ברוך הוא בלי המשך זמן כלל כאשר אמרנו, לפי שיצאו לא על ידי מזל ולא על ידי שאר כח, שהם נופלים תחת הזמן, רק על ידי הקדוש ברוך הוא שאינו נופל תחת הזמן, ולפיכך גאל אותם בלי זמן.37 

			נמצאנו למדים, כי יציאת מצרים הייתה אירוע המתרחש ב"משך זמן", אולם האל חולל אותה ללא זמן. לפעולה האלוהית ביטוי בשני מישורים כפי שציינו לעיל, מישור הסיבה ומישור התוצאה. למעשה התפיסה הכפולה של הזמן מבהירה את הרציפות שבין פעולת הנבדל לתוצאותיה בעולם החומרי. הנבדל — והקב"ה הוא אכן הנבדל ברמה הגבוהה ביותר והיחידנית — איננו כפוף למגבלות החומריות; אך כאשר הוא מתגלגל ויורד לעולם החומרי הוא נעשה כפוף לאינדיווידואציה ולגבולות.

			תבנית כפולה זו של על־זמניות וזמניות מבהירה במידת מה גם את מעשה הבריאה. לדידו של מהר"ל הפעילות האלוהית של יצירת היקום נעשית כאמור בלא זמן. אבל הנמצאים כשלעצמם נבראו “בזמנים מחולפים",38 דהיינו לפי ששת ימי הבריאה. לפעילות האלוהית היבט כפול: כשלעצמה היא נעלית על הזמן אבל תוצאותיה נתונות לקטגוריית הזמן. לעתים הציג זאת המהר"ל ככפילות מצד הבורא ומצד הנברא. “אמנם מה שהיה השם יתברך פועל העולם בזמן הוא מצד המקבל".39 פעולת הבריאה היא מבחינת הקב"ה אחידה וללא מדרגים כפעולתו של הנבדל. אבל הבריאה נוצרה כפעולה הנתונה לתהליכים זמניים (מהר"ל הדגים בצמיחת צמח מתוך האדמה, האורכת זמן). 

			מהר"ל יצר חלוקה ברורה בין אידאת זמן (חוקיות הזמן) וזמן ממשי. פעולת הבריאה האחדותית — שהיא כאמור מעל קטגוריית הזמן — יצקה בעולם הנברא “המשך זמן".40 החוקיות של הזמן נתהוותה בזמן הבריאה. בדרך זו הסביר המהר"ל את דברי החכמים היוצרים רושם של זמן שקדם לזמן הנוכחי. הוא כתב:

			וזה שאמרו במדרש ג"כ שהי[ה] סדר הזמנים קודם לכן41 ולא אמר שהי[ה] זמן קודם, כי כל זמן וזמן מאלו ששת ימי המעשה כל אחד ואחד זמן מיוחד, שזה נקרא יום ראשון וזה יום שני, וכל אחד מיוחד בפני עצמו שאין זה כזה; אבל הזמן שהי[ה] קודם לכן הוא סדר זמנים, לא שהי[ה] זמן מיוחד, שאם היה זמן מיוחד היה הכתוב מספר ממנו, רק סדר של זמנים, כלומר ענין הזמן. כי הזמן יש בו קודם ומתאחר, אבל לא זמן מיוחד לומר שהי[ה] לפניו ערב ובוקר, שזה אינו; רק שהי[ה] סדר זמנים קודם דהיינו קודם ומתאחר, וזהו סדר זמנים.42 

			כלומר מעשה הבריאה כלל בראש ובראשונה את רעיון הזמן (“ענין הזמן"). רעיון זה כולל הן את הגדרת הזמן (“קודם ומתאחר")43 הן את מערכת החוקים הפיסיקליים הנתלים בה ונובעים ממנה. עם הבריאה נתהווה במקביל הזמן הממשי. מכאן ואילך ניתן להבחין בין ערב לבוקר ובין יום זה ליום אחר. הרעיון המופשט של הזמן הפך לחוקיות של הזמן הממשי הזורם. מהר"ל הבחין אפוא בין הזמן כאידאה מופשטת לזמן כממשות, והבחנה זו שימשה בידו כדי להסביר את תהליך הבריאה.

			לבסוף נציין, שכדי להסביר את כפל פניו של הזמן נקט מהר"ל את המונח “עתה", כלומר הרף עין המבטא את ההווה. בספרות הפיסיקלית של ימי הביניים נערכו דיונים לגבי טיבו של העתה. יש שטענו שאין לו מציאות ממשית כלל, אלא הוא סוף העבר ותחילת העתיד, ויש שטענו שיש לו מציאות פוטנציאלית. כתב מהר"ל:

			והבן מה שאמר לכל זמן ועת לכל חפץ (קה' ג, א), כי הדברים שהם גופניים [...], והגוף נופל תחת הזמן, שייך לומר “לכל זמן". אבל דבר שהוא שכל בלבד, והוא קבלת התורה, שהיא אינה דבר גופני ודבר זה אינו תחת הזמן; על זה אמר “עת לכל חפץ" (שם שם), כי העתה שהוא המחבר העבר והעתיד אינו זמן, ורצה לומר כי הדבר שהוא מושכל שאינו נופל תחת הזמן הוא נעשה בעתה.44

			מהר"ל דחה את ההגדרות הפיסיקליות הרווחות בימי הביניים, וטען כי העתה מאפיין את הקיום הנבדל. לדידו עתה איננו נחשב זמן כלל. אבל הוא לא שלל את מציאותו; נהפוך הוא, העתה הופך להיות המציאות האמתית, שכן העתה מייצג לדידו את פעולת הנבדל. והרי המציאות הנבדלת היא המציאות הממשית. במינוחו של מהר"ל, עתה הוא זמן “שכלי", דהיינו טרנסצנדנטי. הנה כי כן, נתינת התורה היא אירוע נבדל, שאיננו נופל באמת תחת הזמן. התורה נתנה בחודש סיוון, שהוא החודש השלישי. ולדידו של מהר"ל השלישי “הוא בין שנים והוא מחבר השנים".45 באותה מידה ה"עתה" איננו בעל מציאות חומרית אלא הוא מחבר שני גורמים חומריים, עבר ועתיד. על כן גם מזלו תאומים (“מתחבר לזה ולזה"). אולם התורה כשלעצמה מתגשמת בזמן וציווייה מופנים לעולם החומרי.

			הנבדלים והזמן

			קודם הצבענו על סגנונו הפילוסופי של המהר"ל, שטען כי הנבדל איננו תחת הזמן. הנחנו שהמהר"ל כלל במונח “נבדל" את ההווים הרוחניים, כמו המלאכים והאל עצמו, אף שלא גילה עניין באובייקטים הטרנסצנדנטיים כשלעצמם. את ההבחנות שבין העולם הטרנסצנדנטי לעולם הארצי תלה המהר"ל בזמן, כדלהלן:

			(א) 	הגשמה. בפירושו לאבות ב, טו (“רבי טרפון אומר היום קצר והמלאכה מרובה והפועלים עצלים") חזר המהר"ל על ההבחנה בין ה"עליונים" שלעולם לא תש כוחם לבין בעלי הגוף שכוחם מוגבל. הוא הנגיד את הקב"ה, שהוא “פועל בלא זמן לגמרי" לאדם, “שהוא הפך זה, שהוא בעל גוף לגמרי".46 

			(ב) 	אַפקטים. בחידושי האגדות למסכת שבת הופיעה שוב ההבחנה בין הנבדלים, שאינם מקבלים התרשמויות ורגשות, לבין העולם הארצי שבו יש היפעלויות. “וזה כי כל צער הוא מן הגשם, כי אין העליונים הנבדלים בהם צער, כי הצער הוא באותם שנפלו תחת הזמן שהם מקבלים התפעלות, ומזה יבא הצער".47 הצער הוא דוגמה להתרשמות ולהיפעלות.

			(ג) 	שכר ועונש. בפירושו לאבות ד, ד טען מהר"ל, כי ברוב העבירות העונש איננו מיידי. כל כך משום שאם חטא אדם בדברים חומריים הרי הוא נתון תחת הזמן. לעומת זאת בחילול השם העונש הוא מיידי, מפני שהחטא נוגע לנבדל, הקב"ה, ועל כן העונש איננו נקצב בזמן כלל (“לא שייך זמן בדבר זה כלל").48

			(ד) 	בזמן הרגיל “התחתונים פונים אל העליונים". לעומת זאת ביום מתן תורה “יש שלום וחבור לעליונים עם התחתונים", ולכן בניגוד לזמן הרגיל “פונים העליונים לתחתונים".49 מהר"ל ביקש להבהיר בחלוקה הסכמטית שיצר, שבזמן נתינת התורה נוצרה הרמוניה קוסמית ואנושית כאחת מאחר שהתורה היא סדר היקום וגם סדר הקיום האנושי. לעומת זאת בזמנים אחרים לא נשמר האיזון הקוסמי. 

			מכל מקום, ברור שהמהר"ל לא התכוון לקבוע קביעות מדעיות חמורות על הזמן, ובוודאי שלא התיימר להגדיר את הישויות המטאפיסיות ואת מדרגיהן. כל שביקש היה לרתום את מערכת המונחים המדעית להגותו ולאינטרסים הפולמוסיים שלה. ההתעלות מעל קטגוריית הזמן מבהירה את הנסים, הבריאה והשגחה באופן כזה שאיננו נזקק להנחות המדעיות המקובלות. הכפיפות לזמן מבטאת את המאבק בחומריות וביצריות. כמובן, במהלך השימוש במערכת זו, הפקיע המהר"ל את ההנחות המדעיות המקוריות ממשמעותן. מהלך כזה ניכר גם בהפקעת הזמן מהנבדלים. המהר"ל טען, “כי הדברים הנבדלים אינם תחת הזמן כלל, וכל אשר הוא נבדל יותר ממהר לפעול".50 הנה כי כן, מהר"ל לא נכנס לפרטי המבנה של העולם הטרנסצנדנטי, ומבחינתו הוא מורכב מ"דברים נבדלים". 

			נבחן לרגע את הזיקה של תפיסת הטרנסצנדנטי לתאוריית השכלים הנבדלים בהגות השכלתנית של ימי הביניים מאחר שהגות זו היא מקור המונח “נבדל": אם השכלים הנבדלים הם מעל הזמן, הרי אין הבחנה בין המהירויות שהם גורמים להן. אמנם הוגי ימי הביניים ישבו על מדוכת ההבחנה בין האל ובין השכל הנבדל הראשון (למשל, אבן סינא) או בין השכל הראשון הזהה לאל לבין שאר השכלים (למשל אבן רשד). אבל ברור שההבחנות שמצאו הפילוסופים ביניהם נעוצות באופני המציאות או בסיבתיות, אך בוודאי שלא בהבחנות פיסיקליות כמו מהירות פעולה. אבל המהר"ל הרי לא חתר לקוהרנטיות מדעית, אלא להיפך, לקעקע את סמכותו של המדע. נזכיר, שמהר"ל הסתייג מעצם קיומם של השכלים הנבדלים. הוא כתב, “העולם העליון הוא עולם השכל אשר השכל הוא השגת האמת, וקראו אותו עולם השכלים הנפרדים, אף על פי שאין דעתי כך ואין נראה דעת חכמים כך".51 על כן החליפם בטרנסצנדנטי הבלתי מוגדר. מבחינה זו הוא קיצוני יותר מר' מאיר אבן גבאי, למשל, שתקף בחריפות את ר' יוסף אלבו על זיהוי הספירות עם השכלים הנבדלים, וכתב עליו: 

			ראיתי לאחרונים מחכמי אומתנו מתחכמים מדעתם רוצים להוכיח דברים שאי איפשר לשכל האדם להשיגם בדרך המחקר אשר דרכו בו, וזה היה מהם חשבם שאין בישראל חכמה מקובלת כי אם הפלוסופיא ונטו אחריה, עד שזאת הנטיה סבבה להם לשלוח ידם52 במה שאין היד משגת בדרך החקירה השכלית. ואחר טרחם ועמלם בעיונם והתבודדות להוציא שכלם מן הכח אל הפועל לחשבם שהחיים ההם היו להם החיים האמיתיים עד שלזה הוציאו כל ימיהם בהם, בוקש הדבר והנה הפכו ללענה משפט53 בבקשם להתחכם בדבר שלא היה להם מבא ופתח להכנס אליו, ומי יתן החרש יחרישו ותהי להם לחכמה.54 

			אבן גבאי סבר שזיהוי השכלים הנבדלים עם הספירות שגוי מאחר שהספירות בונות את הפלרומה האלוהית, ובתור שכאלה הן אחד עם האלוהות. לעומת זאת השכלים הנבדלים אינם “מרכיב" של האלוהות. אבן גבאי נחרד בעיקר מכך שלפי ר' יוסף אלבו “הספירות הם השכלים הנפרדים שהם דבר אחד זולת האל יתברך".55 כלומר לפי בעל ספר העיקרים הספירות אינן חלק מהעצמות האלוהית. לעומת זאת מהר"ל לא הצטמצם לסוגיה ספציפית הכרוכה בשכלים הנבדלים. צמצום כזה היה מכניס אותו לדיון בטיבו של הטרנסצנדנטי בעוד שהוא לא ראה ערך בדיון כזה. מבחינתו אין מקום בשיטה לשכלים הנבדלים, וגם אם הזכירם פה ושם הסתייג מקביעת מיפוי של אובייקטים טרנסצנדנטיים.

			זמן ותנועה

			התנועה המרכזית בהגותו של המהר"ל היא מן הביקורת והשלילה אל האדישות. קודם ציינו את חוסר העניין במבנה העולם הטרנסצנדנטי. כעת נציין שגם המהפכנות הפיסיקלית של ר' חסדאי קרשקש, למשל, לא עניינה את המהר"ל. כל כך משום שהוא לא בא לתקוף את הפילוסופים במגרשם, למרות שמבחינה סגנונית נראה כך הדבר לעתים מזומנות. מטרתו היא לקעקע את יסודות השכלתנות בלשונה ובסגנונה. כיצד בא לידי ביטוי מאפיין זה של הגות מהר"ל בסוגיית הזמן? נשווה את גישתו לגישת קרשקש. עקרונות תפיסת הזמן החלופית של קרשקש הן אלה: 

			(א) 	הזמן קיים גם ללא התנייתו בתנועה, והוא מודד גם את המנוחה. “כשנשער הזמן במנוחה, נשכיל התנועה".56 

			(ב) 	הזמן מתקיים גם אם לא קיימים אובייקטים פיסיקליים בנמצא.57 

			(ג) 	הזמן הוא משך רציף (continuum), שנמדד ביחידות מוסכמות (“משוער בחלק ממנו") אך לא נִספר.58

			(ד) 	הזמן הוא אינסופי.59 

			(ה) 	הזמן נמצא בנפש או במינוח מודרני, בתודעה.60

			(ו) 	הזמן לא נפעל (“שהזמן איננו מפעולת פועל").61

			נקל להבין שקרשקש לא הותיר אבן שלא הפכה בזירה האריסטוטלית. לעומת זאת מהר"ל המשיך לצדד בהגדרה האריסטוטלית של הזמן כתכונה לא מהותית (“מקרה") של התנועה. הוא דבק בהגדרה זו הן מבחינה סגנונית הן מבחינה עניינית. בתוך דרשנותו המפותלת בסוגיות השונות הוא קבע באופן חד משמעי כדלהלן: 

			הזמן מתחדש מן התנועה.62 

			הזמן הוא תולה בתנועה, שהיא בלתי נחה.63

			הענינים השכליים פעולתם שלא בזמן, לפי שהם אינם תחת הזמן, ואינם פועלים בתנועה שממנה הזמן, ולפי מדריגת חשיבותם פעולתם בלי זמן.64 

			כלומר התנועה היא מקור הזמן, והזמן תלוי בה. את המנוחה אי אפשר למדוד ועל כן היא איננה נכללת בזמן מבחינה פיסיקלית. 

			זאת ועוד: מהר"ל טען, כי הזמן מתייחס רק לאירועים או לאובייקטים גשמיים. המהר"ל אף סימל את התלות של הזמן בחומריות בהקבלה נומרולוגית שבין ששת ימי השבוע לבין ששת הממדים של העצם החומרי (מעלה ומטה, פנים ואחור, ימין ושמאל).65 שבת מבטאת את המנוחה, שהיא משקפת את העדר התנועה. התלות באובייקטים חומריים משמעה שהזמן מתקיים אך ורק במישור הפיסיקלי של התנועה, ואין לו קיום עצמאי. ודאי, גישה זו שוללת את התפיסה האוגוסטינית של הזמן, דהיינו שיש לזמן קיום בנפש ללא תלות בעולם החיצוני, ואפשר שמהר"ל כיוון מראש לשלול אותה.

			נמצאנו למדים, כי מהר"ל היה שמרן למדי מבחינת תפיסתו המדעית. העקרונות השמרניים של הזמן בהגותו של מהר"ל הם אלה:

			(א) 	הזמן מותנה בתנועה.

			(ב) 	הזמן מתקיים אך ורק ביחס לאובייקטים פיסיקליים.

			(ג) 	הזמן נפעל, כלומר נברא (בשלב הראשון כאידאה ולאחר מכן בסגנון האריסטוטלי כמקרה של התנועה).

			זמניות ועל זמניות

			תפיסת הזמן היא סוגיה מוגדרת וספציפית למדי, אולם מהר"ל יחס חשיבות תאולוגית רבה לסוגיה זו. פעולת הזמן באופן מיוחד מבהירה את פעולתו הכללית של ה"נבדל" ואת השפעותיה על העולם החומרי. מבחינתו של מהר"ל, ההתעלות על הזמניות, המיוחסת להווים הטרנסצנדנטיים, שקולה כמעט לכל התארים האחרים. מה שלא נכנס לקטגוריית הזמן איננו גשמי, איננו מתרשם והוא אף יכול ליצור ולברוא ללא מצע חומרי. מבחינות רבות התארים האלוהיים הם ביטוי של הזמן.66 קטגוריית הזמן, או יותר נכון ההתעלות עליה, היא מפתח לתורת התארים של המהר"ל. 

			מבחינה מדעית מהר"ל לא התאמץ לחדש או לאמץ תפיסות חדשניות של הזמן. נהפוך הוא, הוא המשיך לבוסס בגישות האריסטוטליות המסורתיות תוך כדי ריקונן השיטתי והשקדני ממשמעותן המקורית, ביקורת חריפה עליהם ומתן חוקיות אלטרנטיבית להן. הסגנון השכלתני שנקט מחפה על חוסר עניין מדעי בזמן, ולמעשה הזמן הפך להיות מוטיב דרשני מצד אחד וכלי לנגח את הפילוסופים והפילוסופיה מצד שני. בכך הזמן איננו שונה משאר המוטיבים המרכזיים של הגות מהר"ל.

			מהר"ל נותר נאמן לגישתו הכללית, המצדדת בנחיתותו המוחלטת של המדע ביחס להתגלות.67 אבל הוא לא טרח להוכיח את הנחיתות של המדע מתוך הנחותיו כלעצמן כמו שעשה זאת ר' חסדאי קרשקש. הוא קיבל את שפלות המדע (התאורטי והמטאפיסי) כהנחת יסוד של הגותו העשירה והמאתגרת, ועל כן הציע הנחות יסוד למדע חלופי, שבו הטרנסצנדנטי קובע את החוקיות. במלים אחרות, השיבה למקורות ההתגלות ללא התיווך של תורות ביניימיות אלה או אחרות מספקת את הידע האמתי. גישה זו מתכסה בניסוחים אירוניים, שמטרתם ליצור רושם כאילו קעקוע המדע נובע מתוכו וממונחיו. גישה זו אף מכסה על האדישות של מהר"ל כלפי הדיון המדעי כשלעצמו. אמנם היו שביקשו למצוא תפיסות דינמיות של זמן בהגותו של מהר"ל,68 אולם דומה כי עניינו העיקרי של מהר"ל היה במסורות אנטי שכלתניות שהצגנו בפרק זה ובקודמיו.

			(ג) ההישארות וההעדר

			הדיון בזמן מוליך אותנו לדיון בנצח, לאמור בעולם הבא. הזמן הסביר היבט מיוחד של הנבדל, לאמור פעולתו. לעומת זאת הנצח עוסק במהותו של הנבדל. עולם הבא בבחינת ההישארות הנצחית, שאת טיבה נברר להלן, מוגדר כנבדל. הזמן מתייחס לתורת הפעילות בעוד שהנצח מתייחס לאונטולוגיה. 

			בניגוד לדיון המדעי התאורטי, שלמהר"ל לא היה בו עניין כלל, הסוגיות התאולוגיות העסיקו אותו בהרחבה. הרעיון המשיחי, השזור בהישארות לאחר המוות, הוא ללא ספק סוגיה תאולוגית חשובה. כפי שנראה אי אפשר לדון בעולם הבא, דרך משל, בהגותו של מהר"ל בנפרד מהאירועים המשיחיים. עובדה זו נובעת ישירות מכך שמהר"ל ראה את עצמו כחוליה בשרשרת של מסורות אפוקליפטיות ונטורליסטיות שונות. 

			תקופת פעילותו של מהר"ל התאפיינה בהתעוררות דתית בכלל ובהתעוררות משיחית בפרט. על רישומי הרפורמציה בהגותו של מהר"ל כבר עמדנו בהרחבה בפרקים הראשונים של חיבור זה. ההיבטים המשיחיים של ההתעוררות הדתית ניכרו הן בעולם הנוצרי הן בעולם היהודי שלאחר הגירושים הגדולים מספרד ומפורטוגל. בעולם הנוצרי אנו מוצאים בשנות העשרים והשלושים של המאה השש עשרה התפרצות מגמות מילנריות ואפוקליפטיות. העולם היהודי לא היה יוצא דופן מבחינה זו. סביבותיו של מהר"ל בפולין, מורביה ופראג ודאי נרעשו לנוכח דמויות משיחיות ססגוניות כמו ר' אברהם הלוי, שעבר באיטליה ובביזנטיון, דוד הראובני ושלמה מולכו.69 מהר"ל היה דמות של מנהיג ורב קהילות, ובוודאי היה חייב לתת דעתו לאירועים התוססים הללו. כאמור החוקרים, ובמיוחד בנימין גרוס, כבר דנו בתפיסת ההיסטוריה וקץ ההיסטוריה בכתביו של מהר"ל.70 

			אני מבקש לטעון בדיון שלהלן, שהתפיסה המשיחית הדיאלקטית של מהר"ל באה לידי ביטוי מודגש בתפיסת עולם הבא והגהינום בכתביו. תפיסה זו, שלפחות עד עת כתיבת שורות אלה לא נידונה עד כה בהרחבה בקרב חוקרי מהר"ל המובהקים, משקפת לטעמי את נקודת המעבר מהזמני לעל־זמני.

			הישארות

			המונח “עולם הבא" מכיל משמעויות שונות וסותרות, והוא מורכב וסבוך דווקא מפני שמהר"ל התבטא בסגנון פסקני וחד משמעי בכל ניסוח של משמעות כזו. מהם אפוא המאפיינים של עולם הבא בכתביו השונים של מהר"ל? אפשר למנות מאפיינים אלה:

			 

			(א) 	עולם הבא הוא ישות ממשית (“עולם").

			(ב) 	עולם הבא הוא אירוע המשובץ בשרשרת האירועים המשיחיים. הוא מתממש לאחר תחיית המתים.

			(ג) 	עולם הבא הוא טרנסצנדנטי ומופשט. כלומר הוא איננו חומרי, באופן פרדוקסלי יש בו נוכחות גופנית מסוימת.

			(ד) 	עולם הבא הוא עולם הנשמות.

			(ה) 	עולם הבא מתקשר רק בעקיפין לפעילות הגופנית, לאמור המצוות.

			(ו) 	עולם הבא סימטרי במובנים שונים לעולם הזה.

			במה דברים אמורים? מהר"ל הגדיר באופן חד משמעי, כי “עוה"ב הוא העולם שיהיה אחר התחיה וזה נקרא עולם הבא לא זולת זה, ולא יהא לך בדבר זה שום ספק וערעור כי נקרא עולם הבא העולם שהוא בא אחר התחיה".71 הוא לא שב בו מהגדרה זו, המניחה מראש את קיומה של אוריינטציה משיחית (שורה של מאורעות ומצבים עתידיים שכל אחד בהם עוקב אחר קודמו), והיא מופיעה בחיבורים שנכתבו בתקופות שונות. מדובר בשלב הסופי, שהוא גם היעד והמטרה של כל האירועים המשיחיים האחרים.72 מכאן ברור שעולם הבא הוא עולם שונה המחליף את העולם הנוכחי. עולם הבא הוא “עולם", דהיינו ישות ממשית, כמו עולם הזה,73 אלא שעולם הזה הוא חסר ועולם הבא הוא עולם מושלם; עולם הזה הוא בעל מציאות חלקית ומטושטשת, יש בו העדר, והוא בגדר מציאות עראית ואילו עולם הבא הוא מציאות מלאה ללא העדר ועל כן הוא בבחינת “עיקר";74 בעולם הזה שולט מוות בעוד שבעולם הבא “החיים הגמורים שאין להם מיתה כלל";75 עולם הזה הוא עולם דינמי של השתלמות ועולם הבא הוא עולם סטטי של שלמות. בהתאם לכך התעצבו גם הדימויים של שני העולמות: עולם הזה הוא עולם של קול וחושך או הארה קלושה (כהארת הנר) ועולם הבא הוא עולם של שירה ואור מלא (“שאין לו הפסק כלל").76 

			נמצאנו למדים, כי עולם הבא הוא עולם הנפשות, ובמסגרתו הנפש כפופה לקב"ה בלבד.77 מדובר בעולם שהקיום שבו מנוגד לקיום הארצי, ושהגורם הדומיננטי שבו הוא הנפש. בעולם הנשמות תגיע הנפש לדרגת המלאכים. “רק יהיה האדם במדריגת המלאכים המסולקים מן הגשמיות".78 נוכל אפוא לסכם את ההבחנות בין שני העולמות בקביעה פשוטה: עולם הזה הוא חומרי ועולם הבא הוא נבדל. מערכת הדימויים שהשתמש בה מהר"ל ביחס לעולם הבא שבה ונשנית גם ביחס לתורה, לישראל, לצדיקים, למלאכים ולשאר ההוויות הנבדלות. הסיבוך מתחיל בעובדה, שככל נבדל אף לעולם הבא נוכחות מסוימת והשפעה מקוטעת בעולם החומרי. או אז הוא איננו מופשט באופן מוחלט. באחת: “כי עולם הבא לגוף ולנשמה, וכן ראוי לומר, וכן הוא האמת".79 

			הפעילות והמרחב

			הקיום בעולם הבא איננו זהה לקיום בעולם הזה. מהר"ל הבהיר, שסעודת הלוויתן השמורה לצדיקים לפי המדרש80 נעשית לפני התממשות עולם הבא, שכן בעולם אחר כזה האדם (או מה שייצג את האדם הקונקרטי) איננו נצרך למזון.81 וכן הישיבה שבעולם הבא מציינת את הסטטיות של השלמות.82 אולם הזיקה לגופניות איננה ניתנת לטשטוש: הרי לפי תורת הפעולה של מהר"ל המצוות הן עצמן בגדר “שכל", וקיומן נתפס כפעילות טרנסצנדנטית. מאחר שמצוות מקנות את עולם הבא, שהרי שניהם ביטוי של טרנסצנדנטיות, אזי גם לעולם הבא צריך להיות ממד של פעילות שבאופן פרדוקסלי איננה גשמית. 

			הפעילות והחשיבה נתפסים אפוא בהגותו של מהר"ל כהיבטים שונים של אותה מהות. באותה מידה הזמן והמרחב נתפסים כהיבטים שונים של אותה המהות, היבטים המקושרים זה בזה. לזיקת המרחב לזמן מיתוספת תפיסת הסימפטיה הקוסמית כלומר השפעה וזיקה הדדיות בין החלקים השונים של היקום החומרי והרוחני. מהר"ל טען, שיש הקבלה בין העולם הבא לעולם החומרי. כשם שיש מצב של תגבורת כוח בעולם החומרי כך יש מעלה גבוהה לנפש בעולם הבא. בקריית ארבע נטמנו ארבעת הענקים המקראיים וכנגדם נקברו ארבעה זוגות, אדם וחווה ושלושת האבות וארבע האימהות. זאת על פי העיקרון, “ובודאי מעלת המקום בעולם הזה מעיד על מעלת המקום שהוא כנגדו בעולם הבא".83 

			מהר"ל השתמש בעקיפין בתפיסת המקום הרוחני, וטען שיש הקבלה בין המרחב החומרי למרחב ה"נבדל" (רוחני בעל ביטויים חומריים מעודנים ומזוככים). באותה מידה טען, “כי הזמן והמקום ענין אחד כאשר ידוע למבינים".84 לכן תורה ניתנה בזמן מסוים, חג השבועות, ובמקום מסוים, שהוא המדבר. לפי הוגה החי בפראג אין במדבר חיים בכלל. כשם שזמן נתינת התורה מובדל משאר זמנים (“אין לאחר ולא להקדים")85 כך מקום נתינת התורה מנותק מן החומריות (“כי המדבר משולל מן הדברים החמריים").86 המרחב הגשמי מקושר לזמן, והוא גם ראי “המרחב הרוחני". עולם הבא ממוקם במסגרת כזו, ולכן יש לו היבטים מרחביים מובהקים. מצד אחד העולם הבא מבטא את הישות והאין ומצד שני יש לו מאפיינים של עולם ממשי, הכולל “התנהגות" וחוקיות מובחנות של הזוכים להגיע אליו.

			ערפל

			יש לברר: מה רצה מהר"ל להביע ולהשיג בכך שהסתבך בהצהרות נוגדות וסותרות? הרי ערפל כזה יכול לנבוע מהמורכבות של המצב המתואר או מרצון מכוון להסתיר את עניינו של המתואר. זאת ועוד: הרי בכל הנבדלים נמנע מהר"ל מלקבוע דרגות וליצור מדרגים, מה ראה בעולם הבא שהציג ניסוחים פתלתלים היוצרים רושם של מבנה ומדרג? נראה בעליל, כי מהר"ל נאבק כדי להבחין את עולם הנשמות לעתיד לבוא, שהוא עולם נצחי הבא לאחר תחיית המתים, מהישארות הנפש והשכל בנוסח הרציונליסטים. הוא צידד בקיום עולם נשמות, אולם הוא חשש שיקשרו אותו להישארות שכל בנוסח הרמב"ם וסיעתו. עולם הנשמות שלו הוא ישות ממשית המקבילה לישות החומרית ועוקבת אחריה. דוגמה נוספת להבחנה שבינו לבין המיימוניים היא האוטונומיות של השכר והעונש. לפי השכלתנים השכר והעונש נובעים במישרין ובאופן טבעי ממעשי האדם. החוטא שאינו רוכש השכלה איננו שורד לאחר המוות מפני שתאוותיו לא הניחו לו להישרד. ההסבר השכלתני המיימוני היה פשוט, ובנוי על טיעון כזה:

			(א) 	שכל האדם אינו אלא המושכלות שרכש.

			(ב) 	רק שכל האדם שורד לאחר המוות.

			(ג) 	רכישת השכלה היא משימה מודרגת, כוללת את המדעים השונים, ודורשת התמסרות.

			(ד) 	החוטא חטאי כרת יוצא נגד החברה שבה הוא חי ביסודותיה העמוקים ביותר.87

			(ה) 	חוטא כזה איננו רוכש מושכלות הן מפני שהוא מורד הן מפני שהוא נגרר אחר תאוות.

			ולכן — 

			(ו) 	לחוטא חטאי כרת אין הישארות השכל.

			(ז) 	לרוכש השכלה יש הישארות השכל.

			כפי שראינו לא אחת בפרקים הקודמים מהר"ל לא קיבל את הנחות היסוד של הטיעון המימוני ועל כן גם לא את מסקנותיו. לעומת זאת טען, שהשכר איננו נובע באופן טבעי מהתנהלות האדם. לדידו 

			הטוב שהשם יתברך נותן על ידי שמירת התורה הוא טוב אלהי ואינו טוב טבעי שהוא ראוי לאדם רק טוב אלהי אשר הטוב אלהי הוא נבדל מן האדם לגמרי, וכמו שתמצא בתורה כי השכר שנותן השם יתברך הוא שלא בטבע ושלא כמנהגו על עולם כלל [...] והפך זה גם כן העונש על התורה88 אינו טבעי רק עונש אלהי שכל עונש שבא בתורה הוא שלא בטבע ושלא כמנהגו של עולם [...] כי השכר שהוא בתורה אינו טבעי והפך זה העונש שהוא בתורה אינו טבעי שלא כמנהגו של עולם.89

			בניגוד לתפיסה האוטונומית של הגמול לפי מהר"ל אין זיקה בין השכר והעונש למעשי האדם. גם לא יכולה להיות זיקה כזו לפי הנחות היסוד של הגות מהר"ל. התורה מבטאת את הנבדל בשעה שמעשי האדם הם חומריים. אין זה אומר שאין חוקיות, ושיש צורך בהתערבות אלוהית. להיפך, האל קבע כללים ברורים ביותר, המכפיפים את הגמול לחוקיות. הכללים הללו נובעים מתורת הפעולה של מהר"ל כדלהלן:

			 

			(א) 	מעשים חומריים הם טבעיים.

			(ב) 	התורה והסדר הנובע ממנה אינם טבעיים.90

			(ג) 	מעשים על פי סדר התורה (מצוות ואיסורים) אינם טבעיים.

			ולכן — 

			(ד) 	השכר והעונש אינם טבעיים.91

			אין קשר בין האופי החומרי של מעשה המצווה למשמעותה. לכן הגמול אף הוא איננו נובע מהחומריות של פעולת המצווה. מהר"ל הסביר את המנגנון של הגמול ואת החוקיות שלו, אך הפער שבין מעשה טבעי שלא על פי סדר התורה למעשה על פי התורה איננו ניתן להסבר. לפיכך מהר"ל לא היה יכול לקבל את תורת הישארות השכל לפי גרסתה השכלתנית.

			נוסף לכך שימר מהר"ל בראש ובראשונה את הדגם המשיחי המסורתי, לאמור את האוריינטציה המשיחית. לפי מסורות הגותיות אפוקליפטיות רבות העולם הבא מגיע בסוף שורה של תהליכים משיחיים כמו ימות המשיח ותחיית המתים. מאורע משיחי מוביל למאורע משיחי אחר, ומאורע כזה נובע ממאורע אחר.92 אף מהר"ל הבהיר, שעולם הבא איננו הישארות נפש מיָדית אלא שלב המגיע לאחר תחיית המתים. זאת ועוד: מהר"ל טען, כי הגדרה זו של עולם הבא מקובלת גם על האומות, ובכך רמז כמדומה על אמונת התחייה בנצרות. 

			מכאן ברור, כי “ימות המשיח" למשל, נתפסים אצל מהר"ל כהמשך של המציאות הנוכחית, בעוד שהעולם הבא לאחר תחיית המתים הוא מציאות טרנסצנדנטית. עולם הבא מבטא הוויה חדשה בעלת חוקיות שונה לחלוטין מהיקום הנוכחי, עד שלא ניתן לכנות אותה “גשמית" כלל ועיקר. מהר"ל שלל בהחלטיות קיום גשמי בעולם הבא. אמנם יש למציאותו הטרנסצנדנטית של עולם הבא השפעה על המתרחש בעולם הארצי בזמן הזה. העתיד הרחוק מעצב גם את ההווה; אך השפעה זו היא ככל הוויה טרנסצנדנטית, כדוגמת התורה, המעצבת את החוקיות שבעולם הארצי.93 

			נמצאנו למדים, שעולם הבא או גן העדן העתידי שקול לקיום אחר ומופשט של הנשמות, קיום הנכלל במונח “נבדל". בעולם כזה אין פונקציות גשמיות והשמחה בו היא מלאה (“שמחה בפועל").94 כך פירש מהר"ל באריכות בבאר הרביעי של “באר הגולה" את מוטיב הריקוד של הצדיקים לעתיד לבוא באגדת חז"ל.95 

			נציג כעת את השווה והשונה בין תפיסת עולם הבא של מהר"ל לתפיסה השכלתנית בימי הביניים: 

							1.	מעמד ישותי

						
							
							(א)	איננו חומרי וגופני96

						
							
							שכלתנים — מצב. 

							מהר"ל — עולם.

			הדיאלקטיקה של הגהינום: (1) העדר

			עולם הבא מציין את הישארות הנפש, ומהר"ל עמל לאפיין אותו בשורה של אפיונים שתבדיל אותו מן השכלתנות. בסופו של דבר התוצאה היא ערפל דיאלקטי, ניכר שמאחורי הערפל עומדת תפיסה אפוקליפטית בדומה לתפיסתו של ר' מאיר הלוי אבולעפיה (רמ"ה) ושמרנים אחרים שכבר הכירו את המשנה המיימונית. באותה מידה גהינום נתפס בכתבי מהר"ל בשני אפיונים, שלא בהכרח מתיישבים זה עם זה:

			 

			(א) 	העדר מוחלט.

			(ב) 	יציאה מהאיזון ומהסדר.97

			נבחן אפיונים אלה, ונפתח בהעדר. הגהינום בבחינת התאיינות מוחלטת עניינו “העדר המציאות",98 “העדר הנמצאים", “הפך המציאות"99 ו"ההעדר, שכל מיתה הוא העדר".100 מהר"ל קבע בפסקנות, כי “ידוע כי הגיהנם שם הוא הפסד האדם ומי שראוי אליו ההפסד מקומו הוא הגיהנם, שתראה כי הגיהנם הוא ההפסד בעצמו".101 לדידו החטא הוא פעולה שיש בה מן ההעדר. ולפיכך כל חטא שאדם חוטא מקרב אותו אל ההעדר המוחלט.102 לפי גישה כזו הגהינום הוא טבעי לבעלי חומר, ועל כן אדם בתור שכזה ראוי לגהינום. אף אנשי מדע, שאין בעולמם אלא חקר העולם הטבעי, הם באופן טבעי מזומנים לגהינום, מפני שהם משוקעים בחומר ובחומריות. כך הסביר מהר"ל את דברי חז"ל “טוב שברופאים לגהינום":103

			שאין ענין הגיהנם רק ההעדר והרע, ומפני שהחומר אין לו מציאות בפועל, והוא בכח בלבד, ודבק בו ההעדר, כאשר ידוע מענין החומר שאינו נמצא בפעל. לפיכך בעל הטבע, המעיין בענין החמרי שאין לו מציאות בפעל, הוא בעל גיהנם. שגיהנם אין לו מציאות בפועל גם כן, אבל הוא חושך וצלמות, וזה אינו מציאות נחשב כלל. ודבר ברור הוא כי בעל הטבע החמרית, אשר אין לו רק שמתעסק בחמרי, אשר החומר אין לו מציאות בפעל, הוא בעל גיהנם.104

			אם כך הגהינום מאפיין את החומריות, שכן החומר הוא מקור ההעדר והרוע. צדיקים ועם ישראל ניצלים מההעדר מפני שהם נבדלים בהגדרתם. ה"נבדלוּת" מתגברת אצל ההווים המיוחדים הללו על הממד החומרי שלהם. וכזכור הנבדל הוא בראש ובראשונה מופרד מהחומר הארצי, ועל כן אין לו זיקה להפסד ולהתאיינות. כללו של דבר “הגיהנם ענין תוהו ציה וצלמות105 ואין שֵם מציאות עליו".106 לעתים הגהינום נתפס בכתבי מהר"ל כמעין ישות פרסונלית ודמונית, המתנגדת כביכול באופן אקטיבי למציאות.107 

			בתפיסת הגהינום כהעדר אימץ מהר"ל במובנים רבים את עמדת הרמב"ם, שהציגה את הכרת כהעדר מוחלט, דהיינו כהתאיינות האדם. לפי ההגות המיימונית החוטא בחטאים חמורים נעלם ומתמוסס לאחר מותו. מאחר שהגהינום הוא העדר, לכן קיום התורה מציל מהגהינום. כל כך מפני שהתורה היא בגדר “עצם המציאות",108 לאמור המציאות בטהרתה. על כן קיום התורה ומצוותיה מציל מהעדר המציאות. מהר"ל לא קיבל כמובן את מלוא הטיעון המיימוני אלא את מסקנתו בלבד. מי שאיננו זוכה בהישארות מתאיין ואין לו מציאות. גהינום הוא סימטרי לעולם הבא, ולמעשה הוא נמנה עם ישויות המנוגדות באופן סימטרי לנבדלים. למשל, כשם שישראל ועולם הבא הם ישויות נבדלות כך “האומות וגיהנם אינם מציאות".109 לפי זה יש שלוש דרגות של ישות, אם לא נכלול את האל ברשימה: 

			 

			(א) 	ישות אוטונומית. הנבדלים, שמציאותם היא אוטונומית, פשוטה ועומדת בעצמה. 

			(ב) 	ישות בעלת תלות. העולם הגשמי, שמציאותו מורכבת ואיננה עומדת בעצמה. 

			(ג) 	איון. הגהינום, שהוא העדר המציאות. 

			עולם ההעדר

			כשם שאת עולם הבא כינה מהר"ל במונח “עולם" כך אף את הגהינום. אין ספק שגהינום הוא “עולם" או תחנה ישותית בהתמצאות המשיחית. כדאי לעיין בדבריו של מהר"ל על מכת חושך בהרחבה, מפני שהם שוזרים את תפיסת הגהינום כעולם וכהעדר בשברי מונחים וגישות אריסטוטליים:

			נטה ידך על השמים (שמ' י, יב) וגו' [...] ובמדרש מהיכן היה החושך רבי יהודה ורבי נחמיה רבי יהודה אומר מחושך של מעלה שנאמר ישת חושך סתרו סביבותיו סכתו (תה' יח, יב), רבי נחמיה אומר מחושך של גיהנם שנאמר ארץ עיפתה כמו אופל צלמות ולא סדרים (איוב י, כב) ע"כ.110 ביאור זה כי לדעת רבי יהודה החושך תמיד מורה על ההעדר; כמו שהאור מורה על המציאות כן החושך מורה על ההעדר. ומפני שהעולם נמצא אחר שהיה נעדר, יש חושך קודם מציאותו וזה נקרא “חושך העליון",111 המפסיק בין הש"י ובין העולם, שנאמר ישת חושך סתרו.112 וזה כי הוא יתברך נצחי, והעולם נמצא אחר ההעדר. והנה ישת חושך סתרו וגו', וזהו ההעדר דבק בעולם מצד התחלתו, ומצד בחינה זאת שיש בעולם העדר מצד התחלתו בא למצרים חושך, שהוא העדר האור. ועוד יש העדר בעולם וזה כי הבריאה שנברא דבק החסרון בה, כי אין מציאות בשלימות הגמור אבל דבק בבריאות עולם העדר, וזהו גיהנם שהוא העדר בריאה. ולפיכך כל אשר ראוי לו האבדון והעדר יבא אל הגיהנם, ששם העדר הבריאה וחסרון הבריאה. וכאשר הביא הקדוש ברוך הוא מכת חושך על מצרים הביא עליהם ההעדר, מצד כי בבריאה דבק העדר וחסרון, וחולקים איזה קרוב יותר להביא. כי למאן דאמר החושך העליון קרוב יותר, וזה מפני כי השם יתברך הביא עליהם החושך המורה על מעלתו שהוא נצחי והם נבראים אחר ההעדר, ולמאן דאמר מן חושך של גיהנם שהוא קרוב יותר אל מצרים המקבלים הדבוקים בגיהנם, שהגיהנם הוא קרוב אל רשעים ודי בזה.113

			מהר"ל חילק בין שני סוגים של חושך כהעדר, ובאמצעותם הסביר את הדעות שבמדרש בין ר' יהודה לר' נחמיה: הסוג האחד הוא העדר שלפני הבריאה, והסוג השני הוא ההעדר הנוכח בבריאה עצמה. הסוג הראשון הוא העדר גמור, אַיִן מוחלט, והסוג השני הוא העדר יחסי, שמבחינת מהר"ל משמעו העדר השלמות. לפי ההסבר המסתמך על הסוג הראשון חוו המצרים העדר מהסוג הקדם ישותי, ולפי ההסבר המסתמך על הסוג השני הם חוו העדר שלאחר היות הישות, ובמלים אחרות התאיינות. בין כך ובין כך השתמש מהר"ל בהבחנה האריסטוטלית שבין העדר מוחלט והעדר יחסי, ובתפיסה השוללת את הישות משני הקטבים והקיצונויות גם יחד: למשל, החושך איננו ישות עצמאית אלא הוא העדר אור בלבד. מהר"ל טרח לציין זאת בתפיסה המשייכת את ההעדר במצרים להעדר הקדם בריאתי, כדי להדגיש שאין הוא סוטה כביכול מהגישה האריסטוטלית. כמובן, הצגת קיומו של העדר כמציאות המקדימה את העולם איננה יכולה להיות אריסטוטלית. אבל מהר"ל הרי ביקש כדרכו ליצור רושם של ניסוח מדעי. גישתו של מהר"ל היא נועזת במידת מה: בעוד שלפי רושם הכתובים משמע שהייתה במכת חושך פעולה חיובית, לפי הסבר מהר"ל המהלך האלוהי הוא שלילי במובהק. ההבחנה בין שני סוגי ההעדרים, מוחלט ויחסי, איננה מעמעמת מהלך זה.

			לפי הסבר גישתו של ר' נחמיה ההקבלה של מהר"ל בין עולם הבא לגהינום ממשיכה: כשם שלעולם הבא יש נוכחות בעולם החומרי כך אף הגהינום הוא “עולם" שיש לו נוכחות בעולם הזה. הגהינום מוצג כהעדר הנוכח בתוך הישות וכפי שראינו גם מאיים עליה במובן מסוים. דעתו של ר' נחמיה הוסברה כך שהרשעים מיועדים לגהינום כבר בחייהם, ולכן הוא “קרוב" אליהם. על כן ברור שמהר"ל פירש את הגיהנום כהעדר המציאות, וכניגוד להוויה. והנה אף שזו הייתה מבחינה מסוימת גם עמדת השכלתנים בתודעתו של מהר"ל העובדה שהציג את הגהינום כ"עולם" ולא תלה אותו בהיעדר השכלה הופכת את עמדתו לאנטי שכלתנית. “כמו שהרבה מבני אדם הפילוסופים ימאנו זה".114

			הדיאלקטיקה של הגהינום: (2) ערעור האיזון

			לפחות בשלושה מקומות בכתביו הציג מהר"ל את הגהינום כמקור עוצמתי של יציאה מהאיזון ומהסדר. בשלושת המקומות מתקשר הגהינום בחינת יציאה מן ה"שיווי" למוטיב האש, המופיע בדברי חז"ל. ההסבר של מהר"ל התנסח כדרכו כחוק אלטרנטיבי לחוק המדעי. הוא כתב על דברי משנת אבות ה, כ “עז פנים לגהינום":

			ומפני שכל דבר שואף אל מקומו כמו שתראה, כי האש הוא חוזר ובא אל אש, והמים חוזרין ושבין אל מים, והרוח אל רוח והעפר אל עפר, כי כל אחד חוזר למקומו; ולפיכך עז פנים, שהוא אש, מקומו הטבעי שהוא מיוחד לו הוא הגיהנם שהוא האש. ונקרא “אש של גיהנם"115 בעבור הכח והתוקף הגדול אשר בו דבקים הרשעים אשר יצאו מן השווי והיושר, ולכך הם דבקים בכח הזה אשר הוא כח עז יוצא מן השווי אין מקום להאריך בזה. מכל מקום התבאר כי הגיהנם הוא כח יוצא מן השווי בתוקף שלו ובכח זה דבקים הרשעים, ולפיכך עזות פנים לגיהנם.116 

			דברים דומים כתב מהר"ל בפרק השני של נתיב הבושה מתוך “נתיבות עולם" ובפרק מז מתוך “גבורות ה'". הוא השתמש בתורה האריסטוטלית של המקומות הטבעיים117 כדי להבהיר, שכוחו של הגהינום הוא כוח טבעי ומעוגן בסדר הקוסמי. אלא שהוא כוח הרסני, ועל כן באופן טבעי הרשעים שייכים אליו. מהר"ל טען כי האש הוא יסוד שיש לו “כוח ותוקף גדול", ובכך הוא שונה משאר היסודות. ומאחר שכוח האש יוצא מן האיזון הרגיל הרי שהוא מקומם הטבעי של הרשעים היוצאים מן האיזון. מהר"ל השווה איזון טבעי לאיזון מוסרי. היוצא מן האיזון המוסרי והדתי סופו שייבלע באש הגהינום. אולם מבחינת מהר"ל החוקיות הקוסמית מושתתת על אמות מידה דתיות ומוסריות, שיש להן נוכחות לא פחותה ואף עוצמתית הרבה יותר מאשר אמות המידה המדעיות. לגיהנום עוצמה וכוח כפי שראינו, אך מבחינה ישותית ומוסרית מציאותו היא ירודה (“חסר").118

			כזכור הגהינום מתואר כ"עולם". וכשם שעולם הבא הוא תחנה באוריינטציה של שורת מאורעות משיחיים (ימות המשיח, תחיית המתים, עולם הבא) כך אף הגהינום מוצג כתחנה בשרשרת האירועים המאפיינת את הרשעים בלבד. מהר"ל כתב על הרשעים “ויורדים לבאר שחת119 היינו ליום הדין הגדול יורדין עוד לבאר שחת והוא יותר מן גיהנם".120 דברים אלה עומדים במתח עם תפיסת הגהינום כהעדר גמור והולמים את תפיסתו כמקור היציאה מהאיזון, מאחר שהם מציגים שלב נוסף לאחר הגהינום, השמור לתלמידי בלעם הרשע. המתח מחריף מאחר שאם הרשעים מתאיינים בגהינום מה מהם שורד ל"יום הדין הגדול"? כיצד הם עומדים ליום הדין? 

			זאת ועוד: מהר"ל אימץ במקומות לא מעטים בכתביו את הגישה המופיעה בדברי המדרשים, שהגהינום נועד לפרק זמן מוגבל, ולאחר מכן מגיעות הנפשות לגן העדן. כלומר הגהינום מתפקד כתהליך ארעי של זיכוך הנפש. אמנם מהר"ל ציין, שהחטא והמעשים הפחותים יוצרים אצל המבצע אותם “נטייה" לגהינום, אך לא “עצם" הגהינום.121 או אז אפשר לטעון שיש גהינום שאינו מלא וגהינום מלא, דהיינו העדר חלקי והעדר מוחלט. אך כמדומה שאין הסבר זה עונה על כל יריעת המדרש הרחבה המציינת גהינום “זמני" ומצביעה על אפשרות העלאת האדם מן הגהינום. זאת ועוד: מהר"ל עצמו ציין, כי “דיני הגיהנם הם כמה מדרגות",122 ומכאן ברור שההיעדר המוחלט איננו האפשרות היחידה של הגהינום, ואולי אף לא האפשרות הדומיננטית של עולם דמוני זה.

			ההישארות לפי מהר"ל

			כיצד יש להסביר את תפיסת הגהינום של מהר"ל? לכאורה התנודד מהר"ל בין ההעדר לבין הצגת הגהינום כישות וכהוויה, ולא הצליח — ואולי אף לא ביקש מלכתחילה — לנסח תאוריה ברורה של הגהינום. מספר אפשרויות לפנינו:

			(א) 	מיזוג. מהר"ל רצה לאחוז בחבל בשתי קצותיו, דהיינו לשמר את המורשת האפוקליפטית בד בבד עם התפיסה הבשלה של ההישארות וההתאיינות. לפי אפשרות זו הוא לא הכריע בין הגהינום כהעדר והגהינום כיציאה מהאיזון וכעולם בעל תוכן חיובי.

			(ב) 	משמעות חדשה. אפשר שאיננו מבינים לאשורו את השימוש במונח “העדר מציאות". ייתכן שמהר"ל לא התכוון להתאיינות מוחלטת כפי שהייתה כוונת הרמב"ם למשל. אם כך ההעדר הפסקני משמעו שלילת מציאות עד לדיספוזיציה מינימלית, שבסופו של דבר מסוגלת לקרום עור וגידים הן לשלב המשיחי הבא (“יום הדין הגדול") הן לדברי חז"ל שרשעים בשלב מסוים עולים מן הגהינום. אולי אף הסטייה מהשיווי איננה ממצה את מלוא האפשרויות. לפי זה אפשר לטעון, שמהר"ל הציג את הגהינום כמצב של יציאה מן האיזון, והדרגה החמורה ביותר של ערעור האיזון היא העדר המציאות. 

			(ג) 	מינוח. האפשרות הנראית בעיניי ביותר היא שמהר"ל השתמש במונח “העדר" באותה דרך שבה השתמש במגוון המונחים המדעיים שנקט בהגותו. הווי אומר, שהוא הפקיע את ההעדר מתוכנו. כבכל כתביו הוא ביקש להציג חזות של דיון מדעי בגהינום, שמטרתה להראות כי במקורות ההתגלות יש שיטה מדעית העולה מתוכם ואיננה נזקקת לחוץ. לפי זה “העדר" מבטא את היעדר השלמות ואת היעדר הטוב והמציאות האיכותית. 

			יתר על כן: נראה שהאפשרות השלישית מבהירה את דיונו הכולל של מהר"ל בהישארות. “עולם הבא" הוא מונח נוסף שמהר"ל הציג אותו מבחינה צורנית באופן שכלתני כהישארות נצחית של הנפש; לפי אותו סגנון המונח המנוגד, “גהינום", מבטא את העדר נפש הרשעים לאחר מותם; אולם לאמתו של דבר התכנים של שני המונחים נוגדים את השכלתנות, ומציינים תפיסה משיחית אפוקליפטית, שבה עולם הבא וגהינום הם עולמות ממשיים המתגשמים בסדר המאורעות המשיחיים. הם כפופים לאוריינטציה המשיחית. 

			כפי שראינו לעיל, השכלתנות בימי הביניים תיארה בעקבות הרמב"ם את “עולם הבא" כהישארות של השכל במושכלות שרכש. כלומר במצב שלאחר המוות מה ששורד מן האדם אינו אלא הידע המדעי שקנה. שכלתנים מדברים על הנאה או תחושה של מלאות גם לאחר המוות, אולם אף רגשות אלה מכוונים לידע הנרכש. לעומת זאת מהר"ל דחה את התפיסה הפילוסופית השכלתנית אגב השימוש במונחיה. על כן נקט את המינוח של הישארות מופשטת ושל העדר מוחלט בד בבד עם דחיית התפיסה הפילוסופית והצגת עולם הבא וגהינום כמקום בעל ישות ובעל הייררכיה. 

			(ד) סיכום

			מושג הזמן תופס מקום חשוב בהגות מהר"ל מפני שהוא מבטא את פעילותו השוטפת של הנבדל בעולם החומרי ובו בזמן גם את המעבר מהיקום הנוכחי לממדים קוסמיים עתידיים, שיחסם לחומר איננו ברור דיו. לא נטעה אם נקבע שהזמן הוא צמת מרכזי, שסוגיות עקרוניות בהגות מהר"ל נפגשות בו. נעמוד כעת בקצרה על מסקנות הדיון.

			זמן

			מהר"ל טען, כי לפעילות הטרנסצנדנטי כפל פנים מבחינת יחסו לזמן. הנבדל כשלעצמו איננו פועל בזמן אולם פעילותו ניכרת בעולם החומרי הכפוף לזמן. בריאת העולם, למשל, היא פעולה שמקורה על זמני, אופייה שונה מפעולות חומריות, אך היא מתבצעת בזמן. כהרגלו השתמש מהר"ל בארגז הכלים של השכלתנות בימי הביניים כדוגמת המונחים “משך זמן" ו"עתה", תוך כדי שהוא מוציא את רובם ממשמעותם הפילוסופית המקורית ומעביר אותם לתחום ה"שכלי", כלומר הנבדל. באותה מידה הגדיר מהר"ל את פעולתו של הנבדל בזמן, דהיינו השתמש בהגדרה טרנסצנדנטית כדי לציין את “זמן" ההווה. הפעולה האלוהית ופעולתו של הטרנסצנדנטי בכלל נעשות ללא זמן. באותה מידה הזמן מבטא גם את הסדר הקוסמי. 

			מהר"ל הציג את הזמן ואת המרחב ככפל הפנים של ההוויה. מבחינה זו המבנה של זמן ומרחב הולם את כפל הפנים של הפעילות והמחשבה, שכן לדידו הפעולה (המצווה) היא ה"שכל" האמתי ולהיפך, השכל האמתי הוא הפעילות. לפיכך היבט אחד של הזמן הוא אוטונומי. לזמן יש תכונות עצמאיות. היבט אחר של הזמן הוא קישורו לממדים האחרים של הקיום כמו המרחב הגשמי והרוחני.

			נצח

			הזמן משקף את פריצת הנבדל לעולם החומרי ואת הדיאלקטיקה של מפגש הנבדל והחומרי. עולם הבא מתואר כהוויה נבדלת. ומכאן שהזיקה שבין הזמן לנצח מקבילה לזיקה שבין הנוכחות של הנבדל בעולם החומרי לבין מעבר לישות הנבדלת באופן מלא יותר. וכשם שהעולם הבא הוא הוויה נבדלת במוחלט כך הגהינום מתואר כהעדר. הפרדוקס של הנבדל, דהיינו פעולה של עצמות מופשטת לחלוטין בעולם חומרי, מתקהה עד למינימום בהוויתו של עולם הבא. מה שהיה רלבנטי לזמן ההווה ה"רוחני" בלבד הופך בעידן הנצח לשליט.

			בין כך ובין כך הדיון בנצח איננו דומה לדיון בזמן. הדיון בייעודים הנצחיים של הנפש והגוף התגלה כמורכב ורב משמעי ומתנודד בין הישות והאין. הדיון בנצח מסועף ומפותל הרבה יותר מאשר הדיון בזמן. הפעם לא הצליח מהר"ל לשמור על אלגנטיות ועל הדרת הניסוח כמו שהצליח ברוב הדיונים על הזמן. 

			במקרה של עולם הבא הסתבך מהר"ל בניסוחים מגושמים מפני שלא הצליח להבחין באופן חותך בין ההישארות המופשטת נוסח הפילוסופים השכלתנים לבין גישתו. הוא רצה להשתמש בתבניות שכלתניות כפי שעשה בסוגיית תכלית האדם ובסוגיות אחרות אך לא הצליח לנתב את הקורא למשמעות המדויקת שלהן. מהר"ל אפיין את עולם הבא והגהינום בזיקות ובאפיונים שונים, שציינו אותם לעיל; אולם בסופו של דבר עדיין נותר הדמיון להישארות הנצחית והמופשטת מזה ולהעדר המוחלט בסגנון הרציונליסטי מזה. השלד היסודי של הגותו המשיחי של מהר"ל הוא אפוקליפטי באופן שבו התגבש החל מן המאה השלוש עשרה. הסגנון של מהר"ל הוביל אותו להתבטאויות דיאלקטיות ונוגדות. 

			נשוב ונקבע: הדיונים בשתי האלטרנטיבות, ההישארות האישית האונטולוגית בסגנון הרמב"ם וההישארות הממשית בעולם אחר, מתנהלים על פי המונחים, התבניות והדפוסים הפילוסופיים שמהר"ל סיגל בבחינת מעשה לסתור. ומבחינה מסוימת הבחישה בדחיית הפילוסופיה ובשימוש אירוני במושגיה השפיעה בסופו של דבר גם על הגותו המשיחית האישית של מהר"ל, וריככה אותה. כלומר אף על פי שמהר"ל לא ויתר על המשיחיות האפוקליפטית הוא שם דגש יתר על המופשטוּת שלה ועל ריחוקה מהממד הגשמי הגס שאפיין אותה במשך מאות שנים. הגם שעולם הבא וגהינום הם עולמות ממשיים בסדר המשיחי הקוסמי הם גם מתאפיינים בהפשטה ובדרגות ישות. 

			הדיון בנצח מלמד בדרך קיצונית למדי, כי מהר"ל לא התעניין בעולם הטרנסצנדנטי כשלעצמו, והפנה את תשומת הלב כולה לרישומי הנבדל במציאות הראלית. העולם הבא, שהוא עצמו נבדל הן מבחינת ישותו הן מבחינת התגשמותו הרחוקה, משפיע על הקיום החומרי בעולם הזה. ייתכן שיש בדבריו של מהר"ל העתקת הדגם של מבנה הספירה בדיונים של המקובלים, שכן יש מהם שציינו שני ממדים בספירות, ממד המכונס בעצמו וממד הפונה כלפי מטה. בין כך ובין כך אין בדיוניו של מהר"ל על העתיד לבוא השפעה קבלית ממשית. הגהינום מתנודד בין הישות לאין ובין מסורות משיחיות שונות. הזמן והנצח גם יחד מבטאים את המעורבות של הנבדל בעולם הארצי, ובכך הם חוליה ברצף ההגותי של מהר"ל.

					86	שם, פרק כו, עט טור א. מהר"ל כתב שם על המדבר “שאין בו דבר חמרי שהרי אין בו מציאות חמרי ואין דרים בו הנבראים החמריים רק היא שממה וציה (ראו יש' לה, א; יואל ב, כ)".

				

				
					87	הרמב"ם לא ציין פרופוזיציה זאת בפירוש, והניח לקורא להסיק אותה מתוך הטיעון. ראו שוורץ, הרעיון, עמ' 77-71.

				

				
					88	כלומר על הפרת דברי התורה.

				

				
					89	תפארת ישראל, פרק כו, עט טור ב.

				

				
					90	“כי אין התורה דת טבעי" (שם, פ טור א). מהר"ל הבחין בין תורה נימוסית לתורה אלוהית, ועיגן הבחנה זו בתורת הגמול: “ואם היו דבריה [של התורה] נמוסיים לא היה זוכה [המקיים] על ידם לעולם הבא" (שם שם). הווי אומר, שהגמול כפוף לחוקיות, אך אין קשר אינהרנטי בין המעשה כשלעצמו לבין הגמול.

				

				
					91	על תורת הפעולה של מהר"ל ראו לעיל הקדמה, פרק ראשון. וראה ר' שץ אופנהיימר, “התפיסה המשפטית של המהר"ל — אנתיטזה לחוק הטבעי", דעת 3-2 (תשל"ח–תשל"ט), עמ' 157-147.

				

				
					92	ראו שוורץ, הרעיון, פרק ראשון.

				

				
					93	במקום אחר ציין מהר"ל, כי אף על פי שעולם הבא הוא טרנסצנדנטי במובהק, הוא מתפקד כישות על, שמתוכה או במקביל לה נאצלת התורה (שאף היא טרנסצנדנטית). כלומר העולם הבא הוא עולם עתידי, שבאופן פרדוקסלי נוכח כעת כישות חבויה שהיא מקור ההוויה הרוחנית. ראו לעיל פרק שני.

				

				
					94	באר הגולה, באר רביעי, עה טורים א — ב. על גורם ההנאה בהישארות בהגות של ימי הביניים ראו ד' שוורץ, “אבן סינא והרמב"ם על הישארות הנפש — עיון השוואתי", בתוך י' בלאו וד' דורון (עורכים), מסורת ושינוי בתרבות הערבית־היהודית של ימי־הביניים, רמת־גן תש"ס, עמ' 226-215; A. Eran, “Al-Ghazali and Maimonides on the World to Come and Spiritual Pleasures”, JSQ 8 (2001), pp. 137-166.

				

				
					95	תענית לא ע"א.

				

				
					96	כמובן, השוויון איננו מוחלט מפני שלפי מהר"ל העולם הבא איננו חומרי כפי שהעולם הזה חומרי, אולם בוודאי שיש לו היבטים חומריים אחרים ומעודנים יותר.

				

				
					97	על המובנים של “סדר" ראו לעיל פרק שני. 

				

				
					98	דרך חיים לאבות א, ה, לז, טור א.

				

				
					99	נתיבות עולם, א, נתיב הדין, פרק ב, קצ טור א.

				

				
					100	נתיבות עולם, א, נתיב העבודה, פרק ט, קג טור א.

				

				
					101	דרך חיים לאבות ה, יז, רס טור ב.

				

				
					102	“מעשים חסרים נוטים אחר ההעדר" (נתיבות עולם, ב, נתיב אהבת הרע, פרק א, נג טור ב). יש כאן מעין סימטריה ביחס למעשה המצווה: כשם שהמצווה, שהיא ביטוי של נבדל ושל “שכל", מעמיקה את המציאות והישות האמתית אצל העושה כך החטא ממעט את מציאותו.

				

				
					103	משנת קידושין ד, יד; ירושלמי קידושין ד, יא, דף סה ע"א.

				

				
					104	נצח ישראל, פרק ל, קמב טור ב — קמג טור א.

				

				
					105	על פי יר' ב, ו.

				

				
					106	גבורות ה', פרק סא, רעז טור ב.

				

				
					107	הגהינום נתפס כ"התנגדות" (גבורות ה', פרק ע, שכג טור א). מהר"ל שייך את הגהינום לצד שמאל, אולם הוא הפקיע מובן קבלי כלשהו ממנו. כדרכו הוא הסמיך את הזיקה לשמאל על כתוב ועל המדרשות, ואף עיגן אותה במבנה המרחבי של האובייקט, דהיינו שש הפאות שהשמאל הוא אחת מהן. תפיסת הגהינום כאישיות ודאי נובעת מהספרות הרבנית, ואולי גם מהמיתוס של נפילת המלאכים הרעים בנצרות, שסכולסטיקנים ראו בו את הרצון הרע הנוכח בהוויה. ראו למשל J. B. Russel, Lucifer: The Devil in the Middle Ages, Ithaca & London 1984, pp. 159-207

				

				
					108	תפארת ישראל, פרק כג, ע טור ב. מהר"ל ניזון מגישות בימי הביניים שטענו כי האל הוא המציאות בטהרתה. מהר"ל העביר זאת לכל נבדל. ראו למשל F. Rahman, “Essence and Existence in Avicenna”, Medieval and Renaissance Studies 4 (1958), pp. 1-16; A. Altmann, Studies in Religious Philosophy and Mysticism, London 1969, pp. 108-127; א' רביצקי, “אפשרות המציאות ומקריותה בפרשנות הרמב"ם במאה הי"ג", דעת 3-2 (תשל"ח-תשל"ט), עמ' 97-67.

				

				
					109	גבורות ה', פרק ח, נב טור א. ובגור אריה לדב' ג, כה נכתב כי בית המקדש “הוא נבדל מן מקום הארץ בקדושתו".

				

				
					110	שמות רבה יד, ב; תנחומא, בא, ב.

				

				
					111	ראו פירוש ר' בחיי בן אשר לבר' א, ד (מהדורת ח"ד שעוועל, ירושלים תשמ"א, א, עמ' כז), שהבחין בין “חושך של מעלה" לחושך שהוא העדר.

				

				
					112	כאן דרגות הישות מסודרות באופן שבו בצד אחד נמצא הנבדל (הקב"ה במקרה זה), בצד השני ההעדר, ובאמצע העולם הגשמי.

				

				
					113	גבורות ה', פרק לד, קכו טור א — קכז טור א.

				

				
					114	שם, פרק מז, קפג טור ב.

				

				
					115	ראו תנחומא, חיי שרה, ג; שם, צו, יד; מדרש תהלים, מהדורת בובר, נח, ג; פרקי דרבי אליעזר, פרק ד, מהדורת מ' היגר, חורב, ח (תש"ד), עמ' 90. 

				

				
					116	דרך חיים לאבות ה, כ, רסט טור ב — רע טור א.

				

				
					117	על השימוש בתורה זו בהקשר אחר ראו ד' שוורץ, קמיעות, סגולות ושכלתנות בהגות היהודית בימי הביניים, רמת גן תשס"ד, עמ' 245-243.

				

				
					118	באר הגולה, באר שישי, קיד טור א.

				

				
					119	על פי תה' נה, כד.

				

				
					120	דרך חיים לאבות ה, יט, רסו, טור א–ב.

				

				
					121	נתיבות עולם, ב, נתיב אהבת הרע, פרק א, נד טור א. כדאי להזכיר, כי הנטייה בתרגומים העבריים של הרמב"ם מציינת את ההכנה המולדת של המזגים, שהיא המקור למידה המוסרית (ראו למשל שמונה פרקים, תחילת הפרק השמיני: המזג "נוטה" אל היובש או אל הלחות).

				

				
					122	נצח ישראל, פרק ה, לז טור ב, ובסגנון דומה גם באר הגולה, באר שני, כג טור א, אלא ששם מספר המדרגות הוא “הרבה ביותר". דירוג מדרגות הגהינום אופייני לגישות אפוקליפטיות. ראו למשל ד' ארליך, “תאוריות הצדקת העונש בתפיסת הגיהינום בהגותו של רב סעדיה גאון", תרביץ עט (תש"ע-תשע"א), עמ' 262-249.

				

			

		

		
		

	
		
			פרק ח

			נבואה ונבדל

			סוגיית הנבואה בהגותו של מהר"ל מעוגנת במערכת המונחים ששקד להתוות. הוא יצק במערכת זו שורת מונחים מכווני מטרה. והמטרה מבחינתו היא ברורה, אף מתלכדת עם שאר הסוגיות שעסק בהן מהר"ל: ערעור התפיסה הרציונליסטית של הנבואה, הפקעתה מכבלי הדיון הפסיכולוגי והשכלתני1 והשבתה אל ההתנסות בטרנסצנדנטי ואל נוכחותו של הנבדל בעולם החומרי. ואכן ההתנסות בטרנסצנדנטי משתקפת בצורה הטובה ביותר בפרשנות התלמודית והמדרשית למקרא. 

			על כן הדיון בנבואה מעוגן לעומק בתפיסת הנבדל. ויותר מכך: ניתוח תפיסת הנבואה מאפשר תובנות חדשות של הנבדל וזיקתו לסוגיות נוספות. במיוחד ניכרת התפתלות בתפיסת הישארות הנפש, שמהר"ל הרחיקה במפורש מתפיסת הנביאים בניגוד לשאר האירועים המשיחיים. מאחר שמהר"ל התקרב בה קרבה “מסוכנת" לשכלתנים הוא התאמץ לארוג אותה בתפיסתו הכוללת ולהרחיקה ככל האפשר מהשכלתנות. נבחן אפוא את דיוני המהר"ל בנבואה ובסוגיות הקרובות אליה.

			(א) נבדל: בחינה מחודשת

			הנבואה נתפסת בהגותו של מהר"ל כתופעה “נבדלת". לפחות מקורה של הנבואה נעוץ בעולם הנבדלים, אולם אין היא “נבדל" במובן של אובייקט שאיננו גשמי כלל ועיקר, כמו האל והמלאכים, מאחר שכולה תופעה המופנית ישירות לבני אדם. מהר"ל הקדיש דיון ארוך ומעמיק כדי לחצוץ בין הנבואה לבין הוויה נבדלת אחרת, שהיא העולם הבא. על כן הנבואה היא סוג מיוחד של “נבדל", שכמוהו ניתן לראות בצדיקים, בעם ישראל, בבית המקדש וכדומה. לפני הבירור של סוג זה, נשוב ונברר את מעמד הנבדל בהגות מהר"ל.

			מאפיינים

			במושג “נבדל" כבר עסקנו בהרחבה בדיונים קודמים,2 ועלו בידינו ארבעה מאפיינים מרכזיים אלה:

			 

			(א) 	מהר"ל התייחס ל"נבדל" בעיקר בהוראה שלילית, דהיינו מה שאיננו חומרי או שהוא מעֵבר לחומריות. 

			(ב) 	מהר"ל לא פירש את המונח בהוראה שהייתה רווחת בימי הביניים, דהיינו שכלים נבדלים, ולמעשה הסתייג מהוראה כזו.3 אף על פי כן השתמש כדרכו בתדירות גבוהה במונח שמקורו פילוסופי, כדי להפקיע ממנו את תוכנו המדעי הימי ביניימי. מהר"ל השתמש במהלך אירוני בכך שיצר אקלים פילוסופי באמצעות המינוח שנקט, אולם משמעותו האמתית היא הרס היסודות השכלתניים.

			(ג) 	מהר"ל לא רצה להכריע ולהתחייב על תשובה ברורה לשאלה מהו ה"נבדל", ועל כן הציב מסך של ערפל. הוא הניח לקורא בעצמו להבין, האם התכוון למשמעות המדרשית הפשטית של הווים אציליים שאינם קיימים במציאות הארצית הסובבת (מלאכים, היכלות, רכיבים של חזונות הנביאים כמו אופנים וחיות קודש) או למשמעות קבלית של ספירות.

			(ד) 	לנבדל ממדים הפונים לעולם הארצי, אף שהנבדל בעצמותו וכשלעצמו שרוי כולו בעולם הטרנסצנדנטי. נפשו ושכלו של האדם, למשל, נתפסים כ"פריצה" של עולם הנבדל לעולם הארצי, ועל כן השכל מוגדר כנבדל.4 

			אפשר להציג את מה שאכנה “פרדוקס הנבדלים", המתייחס לנבדל רגיל לפרקים בלבד אך לקב"ה באופן מתמיד, בהנחות אלה:

			 

			(א) 	הנבדל מעצם הגדרתו מנותק מהעולם החומרי.

			(ב) 	אף על פי כן הנבדל נוכח כפעם בפעם בעולם החומרי.

			(ג) 	רק האל הוא נבדל ונוכח באופן מתמיד בעולם החומרי.5

			מינוח

			מהר"ל השתמש בשורה של אפיונים שברר מתוך הספרות השכלתנית של ימי הביניים או שהגה בעיני רוחו כדי לציין את מעמדו המיוחד והכללי של הנבדל. למשל הנבדל הוא “בפועל", “שכלי" ו"תכלית" בעוד שהאובייקט החומרי מוגדר “בכוח", “גשמי" ואמצעי. ההוויה הנבדלת איננה נזקקת ל"השלמה" בעוד שהעצם החומרי נזקק לה. לפיכך כיניתי עד כה את ה"נבדל" בהגותו של מהר"ל במונח של מה שמעבר לחומר וליקום החומרי, דהיינו “טרנסצנדנטי". מהר"ל עצמו כינה את הנבדל “עולם עליון".6 ויש שתלו ב"נבדל" משמעויות מפליגות להבנת דרכו ההגותית של מהר"ל.7 

			לנבדל מקום מרכזי בסוגיית הנבואה, ובפרט בנבואת משה, ובסוגיה זו אני מבקש לענות בשורות שלהלן. מהר"ל ראה בדרגת נבדל בראש ובראשונה התנתקות מן החומריות, ואף נתן דעתו ברמז או בפירוש למשמעות הסגפנית הנלווית לכך. על כן התאימה דרגה זו להפליא לדמותו של משה. המשימה של מהר"ל בסוגיית נבואת משה הייתה להבחין בינו לבין שאר הנביאים. כל כך משום שכל נביא כפי שנראה משתייך לדרגת נבדל, ואם כן במה ייבחן ממשה. המקור המרכזי שהיה להשראה בשיוך משה לדרגת הנבדל הוא כמובן דיוני הרמב"ם בסוגיית נבואת משה, ובמיוחד דבריו בהקדמת לפרק חלק, שמשה התנתק מן החומר עד ש"נשאר שכל לבד".8 מהר"ל שש על דברי רמב"ם אלה כמוצא שלל רב. הוא קיבל באופן עקרוני את ההבחנות המיימוניות שבין משה רבנו לבין שאר הנביאים, ובמקרים רבים ניסח את ההבחנות בסגנונו האופייני.9 אולם הוא לא הסתפק בהיבטים אלה של הנבואה כפי שנראה להלן. 

			כאמור לעיל הדיון בהוראות השונות של “נבדל" בזיקה לנבואה מבהיר את מעמדו בהגותו של מהר"ל בכללה. במיוחד מקרין הדיון בנבואת משה על מערכת הזיקות שבין הטרנסצנדנטי לחומרי, היודעת מעלות ומורדות בהגותו של מהר"ל.

			(ב) הנבואה והנבדל

			בתפיסת הנבואה שמר מהר"ל על כל המאפיינים הצורניים של השכלתנות של ימי הביניים. את המינוח המדעי האריסטוטלי לכאורה כבר הזכרנו. אולם הוא שימר גם את הרוח הצורנית של הדיונים. למשל, השכלתנות היהודית בימי הביניים התפלשה בקביעת חז"ל “חכם עדיף מנביא",10 והתאמצה להאדיר את השכל האנושי ביחס להתגלות.11 חלק מהשכלתנים לא התאפק וזרע בכתביו רמיזות שהנביאים נועדו להמון בעוד שהמשכיל איננו נזקק לתופעה כמו הנבואה. בסופו של דבר מיצה שפינוזה את הגישות הללו באופן בוטה.12 אף המהר"ל שמר על יתרונו של החכם. כלומר הוא לא נלאה מלהגיש לקורא את רוח השכלתנות. אולם הוא יצק במונחיה בקביעות מובנים אנטי שכלתניים, ובסופו של דבר מתגלה הבניין השכלתני כבניין קלפים. נעמוד כעת על היבטים אחדים של תורת הנבואה בהגות מהר"ל.

			נבואה כתופעה נבדלת

			נפתח בהגדרת נבואתו של נביא רגיל, ולאחר מכן נדון בנבואת משה. מהר"ל הבהיר, שהנבואה היא תופעה המתייחדת לעם ישראל בלבד.13 רק ליהודי יש “הכנה" לנבואה, וזו היא “הכנה בנפש האדם".14 מהר"ל ראה במערכת הענפה של שש מאות ושלוש עשרה המצוות ביטוי לכך, בעוד שהגוי מתחייב בשבע מצוות בלבד. זאת ועוד: הנבואה היא תופעה שמקורה טרנסצנדנטי במובהק. הנבואה היא “נבדלת אלהית"15 ו"ענין אלוהי"16 בניגוד לאלילות ולמגיה האלילית שהיא תוצאה של “רוח טומאה". כך באר מהר"ל את עוז הרוח של הנביא, שאיננו חושש מתגובות שומעי תוכחתו והלקאתו הרוחנית גם כאשר נשקפת לו סכנה מהם. הנבואה מעלה את הנביא למישור הטרנסצנדנטי, והוא נעשה אדיש להיבטים החומריים. באותו אופן הסביר מהר"ל את הנסים שמחולל הנביא. הוא טען כי “תמצא בכל הנפלאות שיהיה שם נביא".17 מסתבר שהנביאים היו “דבקים בעולם הנבדל", נכנסו “אל עולם הנבדל והביאו מן העולם הנבדל דבר שלא יתכן לפי הטבע".18 

			ההתעלות של הנביא לעולם הנבדל משמעה התגברות על גזירת המזלות. מהר"ל ציין, ששינוי הטבע החומרי אינו דבר של מה בכך, אולם שינוי גזירת המזל, שהוא סיבת הטבע החומרי, קשה הרבה יותר. מאחר שהנביא דבק “במעלה הנבדלת הבלתי גשמית"19 הוא נעלה אף על גזירת המזל. כהרגלו משמר מהר"ל את המינוח השכלתני, המופיע למשל בדבריו של ר' משה איסרליש, “אמר שפתותיו נוטפות מור עובר,20 קרא לשכלים הנבדלים ‘שפתותיו' כאשר ידבר על ידן עם עבדיו הנביאים כמו שהאדם מדבר בשפתיו".21 אולם מהר"ל הסתייג כאמור מתורת השכלים,22 ויצק במונח “נבדל" את הטרנסצנדנטיות כמובן עצמאי.

			הפרדוקס הנבואי

			הגדרה כזו של הנבואה מציגה אותה מיניה וביה כתופעה דיאלקטית. הא כיצד? מהר"ל טען בחריפות, כי תוכנה של הנבואה איננו נבדל. באופן כזה הסביר את היעדרה של הישארות הנפש מהתורה. בהקדמה הראשונה לגבורות ה' כתב, “ולא יכנסו בגדר השגת הנביא דבר שהוא נבדל מן האדם".23 הוא הסביר, כי השגתו של נביא היא הרגשת “המוחש מבחוץ", כלומר הנביא רואה את ההיבטים הכוללים של האירוע הגשמי. לכן הוא צריך להיות תמיד קשור להוויה הגופנית (“מתדבק בדבר שהוא מתנבא עליו"). אולם נביא איננו עוסק בתחומים שאין להם זיקה לעולם הגשמי. הנביא איננו משיג וחווה את הקב"ה כשלעצמו אלא רק מבחינה זו שהוא מעורב בעולם (ידיעה והשגחה).24 בדרך זו מובן מדוע “חכם עדיף מנביא". החכם משיג את ההוויות שאין להן זיקה לחומר בעוד שהנביא משיג רק את מה שקשור לארציות. מהר"ל הבהיר את ההבחנה שבין נבואה לבין חכמה מתוך פולמוס עם הקראות. בתוך דבריו כתב:

			ומפני כי התורה ניתנה מן השם ית' על ידי הנביא ומעלת השכל הוא יותר מן הנביא וכמו שאמרו חכם עדיף מנביא, לפיכך כמו שפועל השכל הוא יותר גדול מן הטבע כמו שהביא רבי עקיבא ראיה כי פעולת האדם השכלי יותר גדול מן הטבע25 כך פעולת השכל יותר גדול מן הנבואה, שכך אמרו ז"ל חכם עדיף מנביא; ולכך החכמים הם הם תיקון והשלמה אל התורה. ואף שנתנה בסיני על ידי משה שהיה נביא ה'26 מכל מקום מצד החכמה שהיא גדולה מן הנבואה השלמת התורה על ידי השכל שהוא מברר הכל.27 וזה אמרם כמה טפשאי הנהו גברי דקיימי מקמי ספר תורה ומקמי ת"ח לא קיימי, הרי בתורה כתיב ארבעים יכנו (דב' כה, ג) ואתו רבנן ובצרי חדא;28 דבר זה מורה על הדברים שאמרנו, כי בירור התורה הוא על ידי חכמים שיש להם שכל נבדל והשכל למעלה מן הנבואה והשכל מברר הכל. לכך הטועים האלו29 לא ידעו ולא יבינו בחכמה,30 כי אילו היו מתחכמים גם כן בבריאה היו רואים לפניהם דבר זה, כי כל הדברים הם שיושלמו על ידי האדם השכלי, וכך התורה באה לעולם כמו שבאו לעולם כל הדברים הטבעיים שלא באו לעולם מבוררים לגמרי רק כי האדם השכלי צריך לברר אותם. וזה כי השם יתברך ברא הכל בחכמה ובדעת,31 והחכמה והדעת הוא שכל בלבד, ודבר זה הבירור והזיכוך לכל אשר נברא. ומכל מקום כיון שיוצא הכל לעולם בטבע לא יצא הכל אל הפעל כמו שהוא ראוי לפי השכל אשר הוא ברור, ולכך השכל צריך לברר ולזכך הכל כמו שאמרו כי הכל צריך תקון על ידי האדם שהוא שכלי כמו שנתבאר למעלה, וכן התורה השכלית שבאה למשה בנבואה לא באה כל כך בבירור ובזכוך פירוש הדברים, ועל ידי החכמים התורה היא בירור וזכוך הנבואה.32

			כאמור ההקשר הוא הוויכוח עם מכחישי התורה שבעל פה. זו הסיבה שהתורה נתפסת בדברים אלה כנבואה רגילה בניגוד לרוח ההבחנה שיצר הרמב"ם בין נבואת משה, שהיא למעשה התורה, לנבואות אחרות. כזכור הבחנה זו התקבלה באופן עקרוני בידי מהר"ל. מהר"ל יצר אנלוגיה: כשם שהטבע נוצר חסר ולא מושלם כך תורה שבכתב נמסרה כמצע טקסטואלי הטעון פירוש. וכשם שאדם משלים את הטבע כך הוא גם משלים את התורה שבכתב שניתנה בנבואה. פעולת השכל, שהיא תורה שבעל פה, משלימה את פעולת הנבואה. 

			אף על פי כן לא מדובר במאבק הקלאסי בין שכל להתגלות. מהר"ל נקלע לקושי סמוי: הרי טענת הרבנים היא, שהתורה שבעל פה אף היא ניתנה בסיני או לפחות בדבר ה' למשה. לעומת זאת הוא מציג אותה כפועל אנושי של החכמים. מהר"ל פתר את הקושי בפשטות: פעולת השכל של התורה שבעל פה איננה מבטאת שכל רגיל אלא שכל נבדל. לחכמי התורה שבעל פה יש “שכל נבדל". אם כן, העימות שבין “חכם" ו"נביא" איננו בין שכל אנושי ונבואה אלא בין תופעה טרנסצנדנטית אחת לתופעה טרנסצנדנטית אחרת. שכל נבדל נעלה על נבואה נבדלת. וביתר דיוק: נבדל “סובסטנציאלי" ומהותי נעלה על נבדל הנוכח בעולם החומרי, ונבדל מפרש (תורה שבעל פה) נעלה על נבדל יוצר (תורה שבכתב). מלבד זאת התורה שבעל פה מתוארת כנמצאת באופן פוטנציאלי או מעורב ולא מסודר בתורה שבכתב. התורה שבעל פה “מבררת" ו"מזככת" אותה. כמו הוגים רבניים לא מעטים אף מהר"ל יצר הסברים מפותלים וחלוקות מורכבות כדי להתמודד עם הקראים.

			נמצאנו למדים, כי הנבואה היא תופעה דיאלקטית: היא כשלעצמה טרנסצנדנטית, ואיננה יכולה להיות מוסברת במלואה מתוך החומריות. אולם היא פונה למישור החומרי ולא למישור הטרנסצנדנטי. הנבואה מציעה ראייה כוללנית וטרנסצנדנטית (“מבחוץ"). הנבואה היא אפוא חישוף ההיבט הטרנסצנדנטי של החומריות. 

			זאת ועוד: מתוך הגדרת הנבואה ברור שיש שתי דרגות של נבדל. הדרגה האחת היא הנבדל כשלעצמו, והדרגה השנייה היא הנבדל בזיקתו לעולם הארצי. החכמה עוסקת בדרגה הראשונה, ולפחות חותרת להגיע אליה, בעוד שהנבואה — בדרגה השנייה. אולם הבחנה זו איננה מעיבה על הפרדוקס הנבואי: תופעה טרנסצנדנטית מעצם טיבה והגדרתה, אך קשורה בקשר הכרחי לפנים העולם, לאמור לחומרי. 

			(ג) ההשגה הנבואית

			בפרק הקודם נדרשנו לתפיסת עולם הבא כהישארות הנפש ולזיקתה לאירועים המשיחיים. לתפיסה זו השלכות ישירות לטיב הנבואה ולאופן ההכרה של הנביא, סוגיות שעסקו בהן הוגים רבים. השאלה המרכזית שהעסיקה את מהר"ל היא, מהן המגבלות של ההכרה הנבואית, ומה יחסה של הכרה זו להשגה השכלית. התשובה לכך נעוצה בהבחנה שבין השגת ימות המשיח להשגת עולם הבא כפי שנראה להלן.

			ההשגה והנבדל

			ההבחנה בין חכם לנביא באה לידי ביטוי מחודש בזיקתו המשיחית של הנביא. מהר"ל הקדיש בירור נרחב להבחנה זו בחיבור “תפארת ישראל", והזכיר בו במפורש את הניתוח ב"גבורות ה'", אף שם הבחין בין חכם לנביא. מהר"ל דן בשאלה, מדוע הנביא משיג לפי דברי התלמוד את מאורעות העתיד המשיחי המגולם למשל במונח “ימות המשיח" או “אחרית הימים", אך איננו מסוגל להשיג את “עולם הבא".33 מתוך דיון זה הציג תובנה לגבי מעמד הנבואה ביחס לחכמה, ותובנה זו מעוגנת לעומק בתפיסת עולם הבא של מהר"ל. 

			נציג כעת את דברי מהר"ל על השגת העתיד של הנביא באריכות מה מאחר שהם נוגעים ללב לבה של הנבואה ולזיקתה לנבדל ולמעמדו של הנביא:

			כי אלו האנשים בשאלה זאת חשבו, כי אל הנבואה הקרוב ורחוק הוא בשוה,34 ויפול בגדר הנבואה על דבר שהוא קרוב לאדם, ואין הדבר כך, כי אף עם35 השכל משיג הדבר אשר הוא נעלם מאד אבל בכח הנבואה לא יפול;36 ולפיכך כאשר היה רוח הקודש שורה על הנביאים37 היה להודיע הדברים אשר הם אתו במציאות, אבל דברים אשר אינם אתו במציאות, והם עולם אחר, לא שלטה הנבואה בזה, ואף אם השכל משיג דברים הנעלמים;38 על זה אמרו חכם עדיף מנביא ולא יפול בכח הנבואה. 

			ובסנהדרין אמר רבי חייא בר אבא אמר רבי יוחנן כל הנביאים לא נתנבאו אלא לימות המשיח אבל לעולם הבא עין לא ראתה אלהים זולתך (יש' סד, ג). ואמר רבי חייא בר אבא אמר ר"י כל הנביאים לא נתנבאו אלא לבעלי תשובה אבל צדיקים גמורין עין לא ראתה אלהים זולתך [...] ואמר רבי חייא בר אבא אמר רבי יוחנן כל הנביאים לא נתנבאו אלא למשיא בתו לת"ח ולעושה פרקמטיא לת"ח ולמהנה ת"ח מנכסיו אבל תלמידי חכמים עצמם עין לא ראתה אלהים זולתך ע"כ.39 

			הנה המאמרים הגדולים האלו באו לבאר כי אין השגת הנבואה רק לדבר שהוא בעולם הזה כמו ביאת משיחנו אף שהוא מדרגה עליונה בעולם הזה יפול דבר זה בכח הנבואה; אבל דבר שהוא לעולם הבא,40 אשר העולם הבא נבדל מעולם הזה, ואין לו יחוס אל עולם הזה, לא יפול זה בכח הנבואה כלל, וזה שאמר עין לא ראתה אלהים זולתך; הנביא שנקרא “רואה" ו"חוזה"41 אשר אלו שתי לשונות משתמשים גם כן לעין, שמזה נדע שכשם שהעין רואה הדבר, והחוש של עין דבק במוחש,42 כך הנבואה דבק כח זה במה שהוא רואה וחוזה בנבואה; וכשם שאין העין רואה הדבר הנבדל מן החוש מפני ההבדל שבין החוש והמוחש43 כך כח הנבואה אינו רואה דבר שהוא נבדל עולם הבא. ולפיכך אמר “עין לא ראתה", ר"ל כי עין הנבואה לא תשלוט בדבר הנבדל. 

			ואמר עוד כל הנביאים לא נתנבאו אלא לבעלי תשובה, וגם דבר זה כמו שאמרנו כי אי אפשר לכח הנבואה דבר שהוא נבדל לגמרי, ומפני שבעל תשובה מצטרף אל העולם החמרי מפני שהיה בו חטא, והחטא הוא מצד החומר, ואף שפירש מן החומר וחזר בתשובה מפני שכל דבר שיוצא זה מזה הנה הם מצטרפים מתיחסים זה לזה, שאין המלאך, שהוא נבדל לגמרי, יוצא מן החומר מפני שאין לו הצטרפות והתיחסות אליו; ולכך לא נאמר על בעל התשובה שהוא נבדל לגמרי מן העולם ונחשב מדרגתו מן העולם הזה, כי החוטא נוטה אל החמרי אשר בו החטא, והלך אחר החמרי עד שהיה שקוע בתוכו, ואח"כ נבדל ויצא ממנו, מכל מקום מדרגתו אינו נבדל לגמרי מן העולם; ולא כן הצדיק אשר כל ימיו היה צדיק ונבדל מן ענין עולם החמרי אחר שהוא נבדל לגמרי מן העולם הזה, לכך עין לא ראתה בעולם הגשמי הזה מה שהוא אל הצדיק הנבדל.44

			מהר"ל חילק בין יעודים משיחיים המתגשמים במציאות הנוכחית לבין יעודים משיחיים הזוקקים עולם אחר לחלוטין. לדידו נביא יכול להתנבא על התקופה המשיחית המתגשמת בעולם הנוכחי בעוד שרק חכם יכול לתפוס את “עולם הבא". הנבואה מופנית לקיום החומרי הנוכחי. תפקידם של הנביאים הוא לשפר את המעמד הרוחני של העם בעולם ארצי בלבד. אמנם מקור הנבואה נבדל אך היא מכוונת במובהק לעולם גשמי. לעומת זאת התורה שהיא בגדר “נבדל", מופנית לכל דרגות הקיום כולל אלה שאינן נבדלות. אף על פי שהתורה איננה מזכירה את עולם הבא בגלוי היא מציינת אותו “ברמז".45

			יושם אל לב, שמהר"ל כינה בפסקה המובאת לעיל שלוש ישויות במונח “נבדל", והן מאפשרות תחילתה של תובנה בתפיסת הטרנסצנדנטי של מהר"ל ובעיקר בגמישות שלה: עולם הבא, מלאכים וצדיק במשך כל ימי חייו. כמדומה שהמלאכים נתפסים כנבדלים כמובן מאליו. הרי הם ישויות שאינן ארציות מטבען. לעומת זאת הצגת עולם הבא46 והצדיק כנבדלים מגלה על טבעו של הנבדל: 

			(א) 	לגבי עולם הבא משמעו של הנבדל הוא בראש ובראשונה שלילי: ישות או מישור קיומי שאין להם זיקה או אחיזה כלשהי במציאות המוכרת לנו. המציאות המוכרת לנו היא גשמית, ולכן עולם הבא איננו גשמי לחלוטין. המציאות המוכרת לנו היא חומרית ולכן עולם הבא הוא עולם נשמות. מאחר שנבואה מעצם הגדרתה מופנית למציאות ארצית, הרי שהיא לא יכולה לחול על הטרנסצנדנטי המוחלט. וזאת אף על פי שהיא כשלעצמה תופעה טרנסצנדנטית כפי שכבר הבהרנו לעיל. 

			(ב) 	לגבי הצדיק, הנזכר אף הוא במובאה דלעיל, משמעו של הנבדל הוא ישות נבחרת בעולם החומרי, אך כשלעצמה היא מנותקת באופן מתמיד מן החומר. הצדיק מבטא את רישומי הטרנסצנדנטי בעולם החומרי. במקום אחר קישר מהר"ל גם את ההבחנה בין בעל התשובה והצדיק לעתיד הרחוק. הוא טען כי נביאים התנבאו על בעלי תשובה ולא על צדיקים גמורים,47 מפני שהצירוף של שני הנבדלים, עולם הבא והצדיק, איננו מאפשר לנביא גישה. “כי הנביאים הם בני אדם בגוף איך אפשר שיראו בנבואתם מדריגת הצדיק הנבדל המדריגה שיהיה לו לעתיד לבא דבר זה אי אפשר".48

			נעמוד כעת על משמעות נוספת של עולם הבא כהוויה טרנסצנדנטית העולה מהפסקה שהבאנו קודם: מהר"ל נקט פעם נוספת מהלך אנטי שכלתני מובהק. לכאורה קביעה זו תמוהה: מהר"ל העמיד את ההשגה השכלית מעל הנבואה, והאדיר את מעמדו של השכל. השכל מסוגל להכיר לפחות בעצם קיומו של עולם הבא. אולם אין כאן שום תמיהה. ברור שלא מדובר בהשגה מדעית אלא בהשגה הנובעת מעומקם של מקורות, ומהמסורת המשיחית האפוקליפטית. שכלתן ימי ביניימי טיפוסי לא היה מקבל את קיומו של עולם נשמות העוקב אחר תחיית מתים, ושבו הנשמות כפופות ישירות לאל. לעומת זאת מהר"ל הגדיר את עליונות השכל דווקא בזיקה לגישה משיחית אפוקליפטית, ללמדנו שאין ערך לחשיבה השכלתנית. בתוך ניסוח התפיסה המשיחית הבהיר מהר"ל את יכולותיה ומגבלותיה של הנבואה.

			הסביבה

			משמעות נוספת תלויה בסביבה. אחת ההבחנות שבין לותר לקלווין נעוצה ברעיון המשיחי. לותר פעל מתוך תחושה אסכטולוגית, שהצלוב הגואל עתיד לשוב בקרוב, וכי השטן עומד כל העת לרועץ לקהילת המאמינים באמצעות שליחיו הדמוניים (ובתוכם גם היהודים). לעומת זאת קלווין נעץ את האירוע המשיחי בעתיד הרחוק, ועל כן התמקד בקהילה בהווה.49 להערכתי מגמה זו מתעצמת בעקבות התנועה הניכרת בקרב הוגי הרפורמציה בסוגיית הסמכות הפוליטית. בעוד שלותר וקלווין ראו באל עצמו את הסמכות הפוליטית הבלעדית אלתוזיוס (1638-1563) כבר ראה בנציגות האנושית את ביטויה המובהק של סמכות זו.50 

			אותות הוויכוח ניכרו גם בהגותו של מהר"ל. הוא דחה את הקץ הסופי למציאות אחרת. “עולם הבא" כאירוע אסכטולוגי מבטא מציאות טרנסצנדנטית ייחודית, שאיננה מתבטאת בעולם הראלי אלא נדחית לעולם אחר, שהוא עולם הנשמות. כך אף הגהינום המיועד לרשעים. אין ספק שמקורותיו הישירים של מהר"ל נעוצים בספרות היהודית השיטתית החל מ"אמונות ודעות" לרב סעדיה גאון וכלה בספרות השכלתנית עד שלהי ימי הביניים, ואולי אף בספרות האפוקליפטית היהודית העתיקה, שהחלה להתחבר החל מתקופת החשמונאים. אולם הדיונים והמגמות שהתחוללו בסביבתו הקרובה של מהר"ל עשויים היו להטביע חותם גם על הגותו, ומבחינה זו המונח “נבדל" מבטא אותם נאמנה. עולם הבא הוא נבדל מבחינה זו שאין לו אחיזה כלשהי במציאות הממשית, שכן הוא מציאות חלופית. הנבואה איננה מתייחסת אליו מפני שהיא ביטוי של “פריצת" הטרנסצנדנטי למציאות הנוכחית ולא למציאות אלטרנטיבית, חסרת אחיזה בעולם החומרי.

			(ד) נבואת משה: (1) נבדל

			נפנה כעת לדיון בנבואת משה. ניתן לחלק את דיוניו של מהר"ל בחלוקה גסה לשניים: דמותו הייחודית של משה וטיב התאמתה לנתינת התורה. מהר"ל הקדיש דיונים רבים לתכונותיו ולקווי האופי של משה. ובמקביל הקדיש גם דיונים לסיבת בחירתו של משה להוריד את התורה. נפתח בדיונים בדמותו של משה. מהר"ל אימץ את התבנית והשלד של התפיסה המימונית, שהבחינה בחריפות בין נבואת משה לנבואת נביא רגיל.51 אבל הוא ניסח את ההבחנה הזו בזיקה למונחי ה"נבדל", ובכך העביר אותה למישור שונה לחלוטין מהכוונה המימונית המקורית. נביא רגיל מקושר באופן מהותי ופנימי לעולם הארצי בעוד שמשה רבנו נבדל ממנו לחלוטין. בהבחנה זו ובאחרות נדון כעת.

			מדע כסגנון

			מהר"ל קבע את דמותו של משה כדמות ייחודית, וקבע שהוא הגיע לרמה עליונה של שלמות ודבקות. הוא בחר לנקוט שורה של מונחים דמויי מונחים שכלתניים מדעיים כדי להבהיר את מעלת משה רבנו ואת סיבת היותו “נבדל". ואלה המונחים: 

			 

			(א) 	סובסטנציה. מהר"ל חילק במובלע בין עצמים רגילים לבין עצם יחידני. על משה כתב, כי “הוא בעל עצם שאין לו צירוף אל אחר, עומד בעצמו".52 כך הסביר את העובדה, שאבי הנביאים “נבדל במעלתו".53 

			(ב) 	צורה. מהר"ל קבע בדומה ללשונו של הרמב"ם בפירוט ה"יסוד" השביעי שבהקדמה לפרק חלק, “ולכך היה משה רבינו ע"ה ענין צורה בלבד מבלי חומר".54 הוא הסביר, שהמים הם הניגוד המוחלט למשה: מים מבטאים כביכול חומר ללא צורה בעוד שמשה הוא כצורה ללא חומר. לכן נמשה מן המים בלידתו, וזו גם הסיבה שנגזרה עליו מיתה בגין מים (חטא מי מריבה). מהר"ל השתמש בדיון שם לגבי משה בביטוי “צורה נבדלת".55 אף כאן מזהיר משה בבדידותו מאחר שנביאים אחרים היו אנשי חומר וצורה כמו כל הווה חומרי.

			(ג) 	כוח. מהר"ל חילק בין כוח גשמי לכוח שאיננו גשמי. את האחרון אפיין, “הכח הבלתי גשמי הוא בבלתי שעור, וכל בלתי שעור, שאין לו התפשטות השיעור, הוא מתדמה כמו האמצעי בין שני הקצות".56 כלומר האמצע איננו נקודה ממשית אף על פי שהוא נמצא. הכוח הנבדל הוא בעל נוכחות הגם שאיננו תופס מקום במרחב. לכל נביא יש “כוח הנבואה", ואף כוח נבדל, אולם על משה נאמר, “מדריגת ומעלת משה כח קדוש נבדל".57 כביכול הקדושה, שעניינה הוא פרישות ושוני, מוסיפה לרמת הנבדלות. במקום אחר ציין מהר"ל שנפשו של משה לא הייתה “מוטבע[ת]" בגוף בניגוד לכוח גשמי שהוא מוטבע בגוף.58 יתר על כן: מהר"ל אף שילב ב"כוח" משמעות מגית אסטרלית בסגנונו של ר' אברהם אבן עזרא.59 עוג מלך הבשן דבק ב"כח עליון" גשמי, שעניינו שפע הכוכבים (“כח המזלות או מה שדומה לו")60 בעוד שמשה דבק בכוח עליון טרנסצנדנטי, ועל כן גבר על עוג.

			(ד) 	שכל נבדל. מהר"ל קבע שמשה נבדל בדומה ל"שכלים הנבדלים". אף על פי שהסתייג אף חלק במפורש על תאוריה שכלתנית מטאפיסית זו של מניעי הגלגלים הוא השתמש במונח זה כדי לציין את מדרגתו של משה.61 בכך ביקש לקבוע, שמשה איננו רק נבדל ביחס לנביא אחר, אלא שהוא נמנה עם האובייקטים הטרנסצנדנטיים (כמו תורה, עולם הבא ומלאכים). “שכל נבדל" מאפשר תפיסה מידית של עצם נבדל אך ממשי. משה איננו רק דבק בנבדל, דהיינו מגיע לדרגת נבדל באופן זמני ומקוטע בעת הנבואה, אלא הוא כשלעצמו אובייקט נבדל.

			(ה) 	הכנה. רק למשה הייתה “הכנה" בטבעו (“מתחלת תולדתו") להיות נביא. שאר הנביאים אינם בעלי הכנה כזו.62

			נבחן כעת את יישומי ההבחנות המעוגנות במינוח המדעי (עצמות, צורה, כוח ונבדל) בדיוניו של מהר"ל.

			כללי ופרטי

			דיו רב נשפך על ההבחנה שבין משה לשאר הנביאים. מהר"ל ציין, “כי נבדל נבואת משה מנבואת שאר הנביאים,63 כי כל הנביאים לא היה להם התדבקות גמור ולפיכך היה לנבואתם הפסק, אבל משה רבינו עליו השלום היה לו התדבקות גמור בנבואתו לכך לא היה הפסק בנבואתו".64 שתי הבחנות לשוניות מעניינות עולות מדברים אלה: 

			 

			(א) 	מהר"ל השתמש במונח “נבדל" כדי לציין את ההבחנה בין הנביאים. לפיכך יש כאן יחס כפול: נביא רגיל הוא במעלת “נבדל", בעוד שמשה “נבדל" מנביא רגיל. כפי שראינו לעיל היחס הכפול הופך אותו לנבדל סובסטנציאלי.

			(ב) 	מהר"ל השתמש במונח “דבקות" או “התדבקות" בשני הכיוונים. מצד אחד נביא רגיל חייב “להתדבק" בחומריות, ולא להיות מנותק ממושא נבואתו. מצד שני נביא צריך להידבק בעולם העליון, אף על פי שלא הייתה לו “התדבקות גמור". משה היה דבק באופן מוחלט בשדה הישות הטרנסצנדנטי.

			שתי ההבחנות הללו נועדו לתמוך בהבחנה שבין משה רבנו לנביא רגיל. ראינו לעיל, שמהר"ל טען כי הנביא נכנס לרשות הטרנסצנדנטי, אולם נבואתו איננה כזאת, והיא מקושרת לעולם הארצי. לעומת זאת משה גם היה ברשות הטרנסצנדנטי ואף נבואתו הייתה טרנסצנדנטית. לכן נביאים ראו דימויים כמו מראה אדם בעוד שמשה תפס את האל כמשולל תארים לחלוטין. מהר"ל התייחס להשגת משה רבנו בשני מקומות בכתביו. במקור הראשון הציג את ההבחנה הקטגורית בין השגת משה לשאר הנביאים ובמקור השני נכנס להבחנה פסיכולוגית והכרתית ביתר פירוט: 

			ולפיכך כאשר השם יתברך נראה לנביאים, מפני כי הנביא לא ראה באספקלריא המאירה, ר"ל שאין כל נבואתן במדריגת משה רבינו ע"ה, שהיתה נבואתו נבדלת לגמרי, ומשה ע"ה אמר כי לא יראני האדם וחי (שמ' לג, כ); אבל שאר נביאים לא היה להם מדריגה זאת והיתה נבואתם בלתי נבדלת, ולכך נאמר ועל הכסא דמות כמראה אדם (יח' א, כו) כי כך מתיחס השם יתברך מצד עולם הגשמי.65 

			משה רבינו נסתכל באספקלריא המאירה. נקרא כאשר הית[ה] הנבואה לא בדמיון, וכדכתיב ומראה ולא בחדות (במ' יב, ח), וכאשר הנביא היה כן אי אפשר לראות הש"י, שהוא ית' נבדל מן הנמצאים, ולכך אי אפשר לראות אותו פנים אל פנים; אבל כאשר יראה בדמיון דבר זה אין חיבור לשכינה66 לומר שהש"י נבדל מכל הנמצאים, ולפיכך באספקלריא שאינה מאירה אפשר לראות הש"י [כי זה ההפרש יש בין אספקלריא המאירה לשאינה מאירה,67 כי האספקלריא המאירה רואה הדבר באמתתו כאשר הוא, ומה שאמ' ותמונת ה' יביט (שם), יש לפרש כי זהו באספקלריא שאינה מאירה, ועוד יש לפרש כי מה שאמר] הכתוב ותמונת ה' יביט הוא מראה אחוריים, כדכתי' וראית את אחורי ופני לא יראו (שמ' לג, כג), ואמרו ז"ל שהראה לו קשר של תפילין, ודבר זה התבאר במס' ברכות.68 אבל מראה פנים לא שייך בזה כלל ראיה, ובברכות מפורש.69

			מהר"ל הציג בפסקאות אלה את יתרונו ההכרתי של משה. בעקיפין השתמש מהר"ל בהבחנה של הרמב"ם, שמשה התנבא ללא הדמיון, ולפיכך השגותיו היו שכליות. כפי שראינו לעיל השכל הוא נבדל ועל כן ראוי למשה. ואם ייחס התלמוד למשה זיקה לראיית מראה יש לכונן זאת על המצוות (“קשר של תפילין"). על כן באופן פרדוקסלי במידת מה נביא רגיל “רואה" את הקב"ה בעוד שמשה איננו רואה אותו. נביא רגיל מתקשר לבחינת “פנים" בעוד שמשה לבחינת “אחוריים". כל כך משום שנביא רגיל חווה חוויה אסתטית המנתקת אותו משלילת התארים, ועל כן הוא משיג בדמיונו את האלוהות אף מנהל דיאלוג עמה. לעומת זאת משה חווה חוויה הכרתית מלאה, ועל כן הוא מודע לאי אפשרות השגת האל. 

			נמצאנו למדים, כי נביא נבדל ונבואתו אינה נבדלת, שכן היא מיועדת לאנשים בעולם חומרי, בעוד שמשה רבנו נבדל ונבואתו נבדלת. נביא רגיל נבדל בעת נבואתו, ועל כן איננו נבדל באופן מהותי, בעוד שמשה רבנו נבדל באופן עצמותי.

			ברצוני להרחיב על אחת ההבחנות היסודיות שבין משה לשאר הנביאים ולעם כולו, הנעוצה בתנודה שבין הכלל לפרט. מהר"ל נשען על שתי מסורות ביניימיות. המסורת האחת מתייחסת לכללים ולפרטים. המדע האריסטוטלי הבחין בין מינים וסוגים, שאינם בעלי מציאות ממשית, לבין העצם הפרטי, שהוא ממשי ומונכח. הנאופלטוניזם הכיר בקיומם של עצמים מודרגים, שיש בהם הכללה (היפוסטזת ה"שכל" כוללת את השכלים, ה"נפש" כוללת את הצורות וכן הלאה). מהר"ל עיגן את קיומו של משה בממד הכללי ובהבחנה שבינו לבין הפרטים. המסורת השנייה מתייחסת למינוח של אבן עזרא, שהבחין בין חלק לבין כל. להבחנה זו במשנתו השלכות אונטולוגיות ואסטרולוגיות, וכבר התהוותה מסורת פרשנית בימי הביניים, שהתאמצה לפענח את המינוח החידתי של אבן עזרא. מהר"ל השתמש כאמור בשתי המסורות הללו כדי לציין את מעלת משה.

			מהר"ל פרש שורה של מאמרים מדרשיים העוסקים בדמותו של משה ובתפקידו ביציאת מצרים כמתייחסת לכלליותו של משה ולהתעלותו על רמת הפרט. ב"גור אריה" התייחס לדברי המדרש, שלפיהם משה שקול כנגד ישראל.70 הוא זקף הערכה זו לעובדה שמשה היה בדרגת נבדל:

			כי במה שמשה היה נבדל מכל ישראל, ודבר זה שהיה משה נבדל מישראל הוא ידוע, ומאחר שהוא נבדל מהם צריך אתה לומר שהוא שקול נגד כולם, כי כל דבר נבדל אין בו חילוק פרטי כלל, כי הפרטים שייך בדבר שהוא גשמי, אבל לדבר הנבדל אין בו פרטי, ומפני כי משה היה נחשב אצל ישראל נבדל אלהי — לא ישתתף משה עם ישראל, [ולכן] היה משה נגד כל ישראל, שהרי אין דבר פרטי בו, ודבר זה ענין ברור.71

			מהר"ל השתמש בעיקרון אריסטוטלי בסיסי והוא, שהחומר הוא יסוד האינדיווידואציה. לפי אריסטו הצורה היא מינית בעוד שהחומר הוא עיקרון ההתפרטות. בעולם שאיננו חומרי אין התפרטות אלא ההבחנה בין העצמים נעוצה בסיבה ובתוצאה בלבד (כדוגמת השכלים הנבדלים שהאחד הוא סיבת השני). מאחר שמשה רבנו היה נבדל, דהיינו בדרגה שאיננה חומרית, הרי שעיקרון ההתפרטות לא מתייחס אליו כלל. לפיכך הוא התעלה גם על ריבוי ומיעוט מספריים, ומבחינה זו היה שקול לכל ישראל. 

			את העלמת שמות הוריו של משה קודם לידתו זקף מהר"ל לעצם היותו ישות טרנסצנדנטית. הוא כתב, “שתולדות משה לא בא מכח אדם פרטי שהוא פרטי זה, שאז היה משה מתיחס לפרטי ולא היה משה נבדל מכל אדם, כי הפרטי הוא חלק".72 בסיפא של דבריו ניכר, שמהר"ל הקביל את הצמד “פרטי/כללי" לצמד “חלק/כל" השב ונשנה בדבריו של אבן עזרא, וכך עשה גם במקומות נוספים בכתביו.73 לפי זה הנבדל משמעו מה שחורג מהפרטי ומהאישי. הכתוב העלים את שמות ההורים מאותה סיבה שמשה היה שקול כנגד כל ישראל: משה היה מעבר לעיקרון האינדיווידואציה. הכלליות של משה הייתה ברמה כה גבוהה, עד שלא ניתן היה לצפות את חלקו באירועים מתוך התחשיב האסטרולוגי. על כן עמדו האצטגנינים על היום שבו נולד גואל לישראל, אולם לא יכלו למקד את תחזיתם האם הגואל הוא יהודי או גוי. כל כך משום שמשה לא נכנס בהגדרה לאומית מתוך כלליותו. על כן גזר פרעה מיתה על כל מי שנולד באותו היום בין מצרי בין ישראלי.74 

			מכאן אנו למדים, שמשה מילא תפקיד מסוים, שנתפר בשבילו. הדגם של גואל ממצרים מחייב טרנסצנדנטיות מוחלטת, ומשה התאים לדגם הזה. קו מחשבה כזה מופיע במקור נוסף בדברים אלה של מהר"ל, המתייחסים להשמטת שמות הוריו של משה בתחילת הסיפור המקראי על אודותיו:

			ואמר וילך איש מבית לוי (שמ' ב, א) לומר כי היה תולדות משה עליו השלום מעמרם ויוכבד לא במה שהוא פרטי זה רק במה שהוא איש בלבד, ועוד כי כל פרטי הוא מצד החמרי כאשר ידוע מענין הפרטי, שאין בדבר שהוא נבדל מן החומרי פרטי, ומשה שהיה נבדל לגמרי לא נולד בסבת פרטית כלל, ולכך לא נאמר אצלו שם פרטי רק כתב שם “איש" שהוא שם לכל איש, ואינו שם פרטי מיוחד, וזה מורה על מדריגה נבדלת אלהית. ועוד שאם זכר שמם העצמי, היה משמע כי בשביל עמרם מצד שהוא אדם פרטי זה בא ממנו הגואל לעולם, שכך היה משמע “וילך עמרם ויקח יוכבד", רצונו לומר מצד שהם בני אדם פרטיים נולד משה, ומשמע כי עמרם ויוכבד עיקר בלדת משה כמו כל אדם שמוליד בן שהוא נולד בשביל האב, שאם לא היה האב הזה לא היה הבן; ומפני שמשה רבינו עליו השלום היה מוכן לגאולה מששת ימי בראשית, ולא היה צריך רק להביאו לעולם והכנתו כבר היה, ואם לא היה לוי ויוכבד היה בא על ידי אחר.75

			מהר"ל קשר את היעדר האינדיווידואציה של משה לתפקידו כגואל. מאחר שהגאולה מיועדת לעם ישראל כעם ובעצם ליקום כולו הרי הגואל לא מתקשר לגורם פרטי כלשהו. אביו ואמו של משה הם בגדר סיבה חומרית מקרית. כל כך משום שמשה מעת לידתו לא התקשר באופן מהותי לגורם חומרי. הדפוס של גואל נתפס בדברי מהר"ל כאידאה נתונה מראש (“מששת ימי בראשית"). הוא ייחד לאידאה כזו את המונח “הכנה".76 התממשות האידאה איננה תלויה בגורם חומרי פרטי ועל כן היא בגדר נבדל.

			נשוב ונברר: מה משמעות דרגת הנבדל ביחס למשה? מהר"ל התכוון לציין, שמשה היה מזוכך, ועל כן לחומרו לא היה השפעה עליו. הנבדל הוא אפוא ההתנתקות מהחומר. נוסף לכך הפרישה של משה מחיי חברה ומשפחה אף היא מצטרפת לדרגת הנבדל. אולם מאפיינים אלה של הנבדל הם רק בגדר תשתית. מלבד הממד הלא חומרי מתלווה לכך גם ממד של כוללנות. הפונקציה של הגואל אף היא תכונה של נבדל. משה לא היה הדמות היחידה. מהר"ל ייחס את תכונת הנבדל גם לדמויות מפתח אחרות, כמו אברהם אבינו.77 אולם אין ספק שמהר"ל עקב אחר הרמב"ם בקביעת משה כדרגה בפני עצמה. בסגנונו של מהר"ל הייתה זו דרגת נבדלות מעבר לדרגות האחרות.

			נוכחות

			השימוש בסגנון של אבן עזרא מקשר את מהר"ל לתפיסת הנוכחות של הטרנסצנדנטי במציאות החומרית. מהר"ל ציין על דרך כלל, “וידוע כי העולם הזה הגשמי הוא כמו מלבוש אל עולם הנבדל".78 רק על רקע כלל כזה והרמז למונח הקבלי “לבוש" ניתן להבין את הרעיון של “צלם אלוהים".79 מהר"ל הסביר באופן כזה את צמיחתו של משה רבנו דווקא בבית פרעה. לכך קישר תפיסה שאפשר כי יסודה קבלי הוא. מהר"ל כתב:

			כי מלכות ישראל הקדושה שיש לה מדריגה אלהית פנימית היא צומחת מתוך מלכות בלתי קדושה,80 שכך ראוי למלכות שיש לה מעלה אלהית מעלה פנימית,81 והכל רמזו במה שאמר ואוציא אש מתוכך (יח' כח, יח), כי יציאת הקדושה הנמשלת באש לדקות האש תצא מתוך דבר חול82 ושורף את הכל. וכן תמצא שהפרי כאשר הוא בלתי נשלם הוא בתוך הקליפה, עד שהפרי גדול ועומד על שלימותו, ואז כאשר הפרי גדול נפסדה הקליפה מכח גידול הפרי, שכל דבר שיש לו מדריגה פנימית הוא יוצא מתוך דבר שהוא חיצון לו; ולכך היה גדל משה רבינו עליו השלום בבית פרעה להיות יוצאת המדריגה הקדושה האלהית שהיה למשה מתוך דבר החמרי, דאם לא כן לא היה אל הנבדל מדריגה פנימית.83

			כמובן, הרקע לדימויים שבפסקה זו הוא בראש ובראשונה דימוי הקליפה והפרי של ריה"ל בספר הכוזרי (א, מז ועוד), שציין את האישיות או את הקבוצה הנבחרות אל מול שאר בני האדם. אולם מהר"ל הוסיף והשתמש בתפיסה הקבלית, שלפיה הרע נאחז בטוב, ואין לו קיום עצמאי. לפיכך כאשר הטוב עובר תהליך של דיפרנציאציה ונחשף, אזי הרע נעלם מעצמו. אלא שהוא יצק לתפיסה זו שני יסודות: 

			(א) 	הטוב מקנן בתוך הרע, כלומר יש לו נוכחות פנימית והרע “עוטף" אותו ומכסה על הנוכחות. 

			(ב) 	ההתפתחות של הטוב מביאה להיעלמות הרע. 

			הגורם ההתפתחותי איננו רווח בתפיסות הקבליות, המדברות על חשיפה של הטוב והיעלמותו של הרע מתוך החשיפה. הדרגה הטרנסצנדנטית מוצגת בדברים אלה כנוכחת באובייקט. הקישור לתפיסה הקבלית הרמוזה אפשר למהר"ל להעביר את דגם הנבדל לתפיסה המשיחית. מכאן ואילך הגאולה מתממשת מתוך הגלויות, הנעלמות לנוכח התפתחות הגואל ועם ישראל כולו. 

			מהר"ל ראה בדיון זה תובנה של הנבדל, שכן הוא סיים אותו בהצהרה: “והבן דבר זה כי הוא עמוק מאוד, והוא ידוע למי שיודע בענין דברים הנבדלים היוצאים ומתעלים מתוך הדברים החמרים".84 כמו שכבר ראינו קודם, לנבדלים יש שני סדרים או שני ממדים: יש נבדל הקיים בתור שכזה, ויש נבדל הצומח מתוך החומר. משה רבנו משתייך כמובן לסוג השני הגם שהוא נושק לסוג הראשון. אולם מעניין, שלנבדל הצומח מתוך החומר יש מצע (“הכנה"). כלומר מתקיים דפוס מקדים, שבעקבותיו יכול לצמוח הנבדל מן החומר. מהר"ל שקד להבהיר, שלא מדובר בתהליך מקרי. אף כאן הוא שונה מהכוזרי (ב, יד). ריה"ל ציין שם, שלעתים חקלאי מגלה צמח עדין בתוך סביבה שאיננה מתאימה לו, כמו אברהם בחרן, ואז הוא מעביר אותו לקרקע גידול הולמת. כלומר יש צמיחה מקרית של הקודש מתוך החול. כאמור לפי מהר"ל אין צמיחה מקרית, אלא היא נעשית מתוך מצע מתאים.

			החומר והרוח

			ומן הסדרים של העולם הטרנסצנדנטי אנו עוברים לבסוף לתרומתו של משה להבנת מערכת היחסים שבין החומר והטרנסצנדנטי. לעיל ראינו שהמהלך המשיחי מתממש כאשר הטרנסצנדנטי מתפרץ מתוך החומרי וגורם להיעלמותו, ועמדנו על הרקע הקבלי האפשרי שממנו התגבשה תפיסה זו. מהר"ל הפליג ולא היסס ליצור ניגוד קוטבי בין החומר לבין הטרנסצנדנטי, מתוך נימה נאופלטונית ואולי אף תחת השפעה נוצרית. כתב מהר"ל:

			כי ראוי משה לעשות את העכו"ם שממה,85 כי הדבר הנבדל מצד שהוא נבדל יחריב את הדברים אשר הם גשמים, כמו שכתוב מות נמות כי אלהים ראינו (שו' יג, כב), ומזה תוכל להבין כי הדברים הגשמים נחרבים מן הדברים הנבדלים. וכאשר היה מעלת משה רבינו עליו השלום נבדל, נקרא “איש אלהים",86 והעכו"ם אין בהם דבר נבדל, והם מענין החומר, לכך נחרבו מן משה איש האלהים, ומפני כך היה ראוי הנהגתו במדבר, כי מפני שהוא מחריב את הנמצאות הגשמים, ראוי שיהיה הנהגתו במקום המתיחס אל החורבן והשממה.87

			דרגתו העליונה של משה, מידת הטרנסצנדנטיות יוצאת הדופן שלו, אפשרה למהר"ל לקשר אותו לדחיית החומר והחומריות. בדרך זו הבהיר את העובדה, שמשה הנהיג את ישראל במדבר, מקום המקשה על הקיום הפיסי ועל כן מרוחק מן החומריות. הנבדל מטבעו, כפי שבא לידי ביטוי בדמותו של משה רבנו, נוגד את החומר במידה כזו ששניהם לא יכולים לדור בכפיפה אחת. “חוק טבע" כזה מצטרף לכך שהטרנסצנדנטיות הנוכחת בתוך החומר מאיימת להיחשף וכך גם לגרום להרס החומר. על כן מקומו הטבעי של משה היה במדבר ולא במקום מיושב המייצג את החומריות. 

			ועוד למדנו מכאן, שהאלילות היא חומרית, וממצה את מלוא הקיום בעולם הארצי (אין בה “דבר נבדל"). הבשורה המונותאיסטית כרוכה בניגוד הקוטבי, לאמור בקיום טרנסצנדנטי. על כן אלילות צומחת ממקום מיושב וחומרי בעוד שהמונותאיזם צומח ממקום מדברי וטרנסצנדנטי. כשם שהפנים המהר"ל מגמות של הרפורמציה וסגלן לגישתו88 כך הפנים גישות של ניגוד בין בשר ורוח ויצק אותן לתפיסת הטרנסצנדנטי שלו. דמותו יוצאת הדופן של משה רבנו אפשרה מהלך כזה.

			(ה) נבואת משה: (2) נתינת התורה

			הייחוד של נבואת משה וזיקתה לנבדל שורשם בעצם היותו של משה נותן התורה, או שניתנה תורה על ידו. הרמב"ם, למשל, קבע את ייחודה של נבואת משה מפני שהיא מקור ההלכה. לכן טרח לציין שאין נביא מחדש חידושים הלכתיים בכוח נבואתו למעט הוראת שעה, בעוד שנבואת משה כולה ההלכה. שכלתנים לא מעטים אימצו את הגישה המיימונית.

			אף מהר"ל נתן דעתו בהרחבה לזיקתה של נבואת משה לנתינת התורה, ובחן את מעלתו של אבי הנביאים בהתאם לכך. ניווכח לדעת, כי הוא הציג פיתוחים אחדים בסוגיה זו, כשהוא נע מהסמל למציאות הממשית ובחזרה. יסוד הדיון של מהר"ל הוא ההכרח להניח את ייחודיות משה בשל התאמתו המלאה לנתינת התורה. “אי אפשר לומר רק שהיה משה מיוחד לתורה".89 מכאן יש לבחון במה בדיוק התייחד משה שזכה לתורה, ואיזה רכיב נבואי אפשר לו להוריד אותה לעם ישראל.

			הכנה ואמצעי

			מהר"ל ציין שתי תכונות בדמותו של משה, שהפכו אותו לדמות ייחודית כנותן התורה. התכונה האחת היא ההכנה, כלומר יכולת ההתבטלות, והשנייה היא אמצעי ומרכז ההוויה. 

			נפתח בתכונה הראשונה. כדי להבהיר את זיקתו הבלעדית של משה רבנו לתורה שב מהר"ל לטרמינולוגיה המיימונית תוך היפוך משמעותה. כזכור הרמב"ם הציג את משה כמי שהשיג דרגת שכל ללא חומר (“שכל בלבד"). מהר"ל הציג את התורה כ"שכל פשוט", ועל כן משה התאים אליה. אולם מהי אותה התאמה של משה? מהר"ל דחה בין השיטין את התפיסה של הרמב"ם. הא כיצד? המושג “שכל פשוט" משמעו הוויה טרנסצנדנטית, לאמור נבדלת מחומר. על כן מי שמתאים לתת את התורה הוא מי שמנותק מחומר. אולם לפי הרמב"ם היה משה רבנו נבדל מחומר מאחר שהוא הגיע לדרגה גבוהה של השכלה. רכישת הידע שלו הייתה פסגת האפשרי לבן אנוש. לעומת זאת לפי מהר"ל דווקא הצניעות וההתכנסות העצמית הם שאפשרו את קבלת התורה. הוא טען, שהשלמות המוסרית האוטופית היא מצע לתורה. כתב מהר"ל בפרק כג של “תפארת ישראל":

			וכאשר אתה מעיין מה ענינו של משה אל התורה תמצא, כי מדרגת משה שהוא אומר “מה אני שתנתן התורה" — שהיא השכל הפשוט — על ידי. ובשביל שהיה ממעט עצמו הוא ראוי אל התורה שהיא שכל פשוט, וכמו שאמר “הואיל ומעטת עצמך תקרא על שמך",90 כי מצד הזה יש למשה יחוס אל התורה. וזה כי לא היה הקטרוג, רק מה התיחסות יש בתחתונים אל התורה, שהיא השכל הפשוט, אבל התחתונים אין בהם פשיטות גמור; 91 אבל משה מפני הענוה עד שאמר “מה אני" הרי אינו מייחד עצמו כלל, וזה ענין הענוה. כי המתגאה הוא הפך הענוה, שהמתגאה הוא שמייחד עצמו בחשיבות ובמעלה, ואיש כזה אין לו מעלת הפשיטות כלל, אבל מי שיש בו הענוה עד שאינו מחשיב עצמו לדבר כלל הרי הוא פשוט לגמרי שאינו מיוחד בדבר מה, וזה שהוא ראוי ומיוחד אל התורה שהיא שכל פשוט. וכבר בארנו בחבור גבורת ה' ענין הפשיטות שהוא במדת הענוה והם דברים ברורים מאד מאד עד שאין ספק בהם למי שמבין דברי חכמים וחידותם,92 ואז ידע כי כך רצו חכמים להתיר השאלה במה היה מיוחד משה לתורה, בשביל מדת הענוה המורה על פשיטות שהיה מיוחד בה שנאמר והאיש משה ענו מאד מכל האדם אשר על פני האדמה (במד' יב, ג), וזה היה עצם יחוד משה לתורה. וכבר בארנו בחבור גבורת ה', כי מדה זאת מיוחדת לתחתונים, והיא על כל המעלות בעבור הפשיטות,93 ובשביל מדרגה זאת מיוחדים התחתונים לקבל המעלה שאינה לעליונים, כמו שהיה משה זוכה לתורה שהיא המעלה העליונה וזה זכה בשביל הענוה שהיה מיוחד בה משה. ודבר זה בארו חכמים במקומות הרבה מאד ואין כאן להאריך יותר בדברים האלו, כי עצם הכנת משה לתורה מה שהיה פשוט לגמרי מכל.94

			שוב הטרמינולוגיה השכלית לכאורה ממלאת מקום מרכזי בדיון: מהר"ל טען, שמעלתו של משה רבנו לא הייתה ה"שכל", שהוא ההוויה הטרנסצנדנטית האמתית, אלא בדיוק הפוך: ההתבטלות המוחלטת. ייחודו של משה על פני שאר בני אדם היה יכולתו להרחיק את אישיותו באופן מוחלט. התאיינות אישיותית זו היא בגדר דרגת נבדל, ועל כן היא מתאימה ל"שכל פשוט", דהיינו לתורה. מהר"ל השתמש פעם נוספת בביטוי שמקורו בפיסיקה או בתורת השכל הביניימיות, “הכנה", כדי לציין את המשמעות האותנטית המנוגדת, דהיינו התכנסות עצמית והתבטלות.95 לפי דברי מהר"ל, התורה טעונה הכלה. הוויה נבדלת כזו איננה יכולה להתקשר לגורם בעל עצמות, אלא לגורם היכול לפנות לה מקום.

			מעלת הענווה נפרשת בין השורות של פסקה זו מתוך תנודה בין שני רבדים: ברובד הראשון ענווה היא גם פשטות, ופשטות היא “נטילת חלק" בנבדל. קיצוניותו של משה גרמה לו שהיה פרדיגמה של פשטות, ועל כן לא מדובר בנטילת חלק אלא בהתלכדות (“והיה משה מתעלה על96 העליונים, עד שהיה ראוי לקבל את התורה, שהיא מתיחסת אל העליונים [...] וראוי מצד קבלת התורה שיהיה נכנס במדרגת עליונים");97 משה היה “ראוי לתורה" והיא נקראת על שמו. ברובד השני ענווה איננה “נטילת חלק בנבדל" אלא מעלתה גבוהה משל הנבדל. הישויות הטרנסצנדנטיות הן פשוטות מטבען. לעומת זאת משה רבנו עשה עצמו פשוט. תהליך כזה, שאדם מורכב מתבטל, מתאיין והופך עצמו לפשוט מציג את משה כנעלה על הנבדלים (“המעלה שאינה לעליונים"). 

			נפנה כעת לתכונה השנייה של משה, שהיא מעמדו האונטולוגי והאימננטי המיוחד. מבחינת הסדר האונטולוגי משה הוא “כמו אמצעי" בין החומריות לבין הטרנסצנדנטיות.98 מהר"ל השתמש בשני מובנים של “אמצעי". מובן אחד הוא עמדת ביניים, ועניינו שמשה ממוקם בין החומריות לטרנסצנדנטיות. מובן שני הוא מרכז. מרכז המעגל, למשל, קרוב באותה מידה לכל נקודות ההיקף שלו. מהר"ל ניסח זאת בכך שאין “התנגדות" למרכז. בדבריו שילב מובן אימננטי של האמצעי. האמצעי כולל את הכול מפני שהוא נוכח בכול. לפי זה דרגתו של משה היא אימננטית להוויה כולה. כל כך משום שהתורה היא סדר ההוויה, ומשה הוא נושא התורה. כתב מהר"ל:

			האמצעי יש בו כח הכל, ומקבל מן הכל, בעבור שהוא תוך הכל, ומתחבר הכל אליו ולכך כל אחד מסר לו דבר. ואף מלאך המות,99 שהוא מתנגד אל המציאות, לא היה מתנגד אל מדרגת משה, שהכל מתחבר אל האמצעי ואין לאמצעי שום התנגדות כלל. ודבר זה ידוע כי לכל דבר יש התנגדות חוץ מן האמצעי והכל מתחברים עם הנקודה האמצעית.100

			לפיכך משה איננו רק דרגת ביניים בין הסדר הגשמי לנבדל. לאמתו של דבר הוא נעלה על שני הסדרים גם יחד. מהר"ל הבהיר פעם נוספת שהמדרגים אינם מעניינים אותו, ואין הוא מתכוון לדייק בהם. יותר מהעובדה שמשה הוא בעל עמדה אונטולוגית מתווכת הוא בעל מעמד אימננטי, המבטא את נוכחותו בהוויה כולה. לא ברור מה קדם למה: האם בזכות מעמדו האימננטי היה משה לנותן התורה או שנתינת התורה, שהיא סדר ההוויה, הפכה אותו לנוכח בה. כל כך משום שמהר"ל הפגין את חוסר העניין בממדים הפילוסופיים והאנליטיים של התורה ושל נותנה. מה שברור הוא העמדה המיוחדת של משה כנותן התורה.

			מיזוג

			כזכור דרכו הכללית של מהר"ל הייתה להשתמש במינוחים ותבניות שכלתניים אך ליצוק בהם תוכן אנטי שכלתני. בסוגיית זיקתה של נבואת משה לתורה מייצג הרמב"ם את השכלתנות וריה"ל את הניגוד לה. הפעם השתמש מהר"ל במינוח ובדפוס מיימוניים אך לא נמנע מלצקת בהם תכנים האופייניים לריה"ל. הוא כתב:

			התבאר לך כי ראוי שתינתן התורה על ידי אחד שהוא מיוחד ונבדל מן הכלל. ודבר זה למדרגת התורה,101 שיש אל התורה המדרגה העליונה המיוחדת עד שלא ישתתף לה דבר, ולכך ראוי שתינתן התורה על ידי מי שהוא מיוחד במדרגה מכל באי עולם, הוא משה. ואף כי התורה היא תורה אל הכלל, נתנה על ידי משה. והעניין הוא כמו שהעניין בנפש האדם, אשר הלב מקבל החיות למעלתו ולחשיבותו, והוא שולח החיות לכל האברים, ואין בכל אבר ואבר החיות בפני עצמו. ומה שאמר בפרק בתרא דמכות תרי"ג מצוות נאמרו למשה מסיני שנאמר: תורה ציווה לנו משה תורה בגימטריא תרי"א. אנכי ולא יהיה לך מפי הגבורה שמענום.102 עד כאן. ויקשה לך, למה שמעו “אנכי" ו"לא יהיה לך" מפי הגבורה? ודבר זה בוודאי ראוי שיהיה כך, כי בדיבור “אנכי" הוא שקבלו השם יתברך לאלוה, וכן “לא יהיה לך" שלא יהיה להם אלוה זולת השם יתברך; שאם היה להם אלוה זולת השם יתברך היו מבטלים מלכותו יתברך חס ושלום. והנה דבר זה, שהוא קבלת מלכותו עליהם, אינו לכל יחיד ויחיד, רק לכלל ישראל, שאין השם יתברך מייחד שמו יתברך על יחיד לומר “אנכי ה' אלוהיך" (שמ' כ, ב; דב' ה, ו), רק על כל האומה. ואי אפשר לומר באלו שתי מצוות שהמצווה היא לכל יחיד ויחיד בעצמו, שאין השם יתברך מלך על יחיד, שאין מלך בלא עם. ולפיכך באלו שתי דיברות שהם לכלל ישראל ביחד, היה במה שהם עם אחד, והשם יתברך מלך עליהם. ובכלל זה משה עם כל ישראל ומשה נכלל עימהם, רק שאר הדיברות אינם מצד שהם כלל אחד. ודבר זה אין ראוי למעלת התורה ומדרגתה, כי אם שתינתן התורה על ידי משה רבנו עליו השלום, שלא קם נביא בישראל כמשה עוד.103 וזה מפני שאין ראוי שתינתן התורה שהיא יחידה במדרגה העליונה, כי אם על ידי מי שהוא מיוחד במדרגת הנבואה.104

			פסקה זו מאפשרת פעם נוספת להתבונן באופן שבו מהר"ל עיבד את מקורותיו השונים והפנים אותם לכדי אמירה חדשה. בפסקה שלושה מוטיבים: (א) משה כדמות חד פעמית ועל כן מורידה את התורה (רמב"ם); (ב) משל הלב והאיברים (ריה"ל); (ג) ההבחנה בין הדברות הראשונים לאחרונים (רמב"ם). נבחן מוטיבים אלה:

			הפסקה פותחת בייחודה של דמות משה רבנו בסגנון המיימוני. ומהר"ל שב ומנמק ייחוד זה במעלתה של התורה, כשם שרמב"ם קבע את ייחוד נבואת משה בשל מעמדה של התורה. אלא שרמב"ם עשה זאת בעיקר מסיבות פולמוסיות: ייחודו של משה הוא ערובה לחד־פעמיות התורה. מעתה לא יכול לקום נביא ולטעון לתורה חדשה כשם שאירע בנצרות ובאסלאם.105 לעומת זאת מהר"ל קבע את ייחוד דמותו של משה בשל המעמד הנבדל של התורה. מעמד כזה ראוי לדמות ייחודית. על כל מקום מבחינה צורנית ייחוד משה נובע מייחוד התורה הן אצל רמב"ם הן אצל מהר"ל.

			אולם את הדגם המיימוני תמך מהר"ל במשלי הלב והאיברים של ריה"ל במאמר השני של ספר הכוזרי (סעיפים כו, לו), בלי למצות את מלוא משמעויות המשל. לדידו של מהר"ל משה רבנו הוא בדרגת לב בעוד ששאר עם ישראל מקבלי התורה הם בגדר האיברים. סביר להניח שגם את הגישה שהנפש נמצאת בלב מצא מהר"ל בכוזרי ב, כו. כמובן, מבחינת ריה"ל הלב מבטא את עם ישראל בעוד שהאיברים הם אומות העולם. ריה"ל ביקש לציין את מעמדו המיוחד של ישראל שהוא עוצמתי יותר מכל האומות וחלש מהם בו בזמן. הוא עוצמתי מפני שלא חלה בו מחלה המכלה אותו והוא חלש מפני שהוא ערב לכל האיברים ומחייה אותם. כמו כן ריה"ל דימה את עם ישראל לגוף ואת המקדש ללב, ורוח החיים חלה בלב. מהר"ל נטל את הצד של חולשת הלב בגין “אחריותו" לאיברים. הוא העביר את הדימוי של ריה"ל לתפיסת הייחודיות של משה: משה מקבל את השפע האלוהי, לאמור את התורה, כמו שהלב מקבל את רוח החיים, ומשה מעבירו לעם ישראל כמו שהלב מחייה את האיברים.106

			כמו רמב"ם, שהתעכב במורה ב, לג על ייחודם של שני הדברות הראשונים, כך אף מהר"ל נתן דעתו על ההבחנה בין שני הדברות הללו לשאר הדברות. הרמב"ם הבחין ביניהם בכך ששני הדיברות הראשונים הם שכליים ואוניברסליים, ועל כן אינם מתייחדים לנביא בתורת שכזה אלא כל אדם יכול להיות שותף בהם. שאר הדברות הם מוסריים ונורמטיביים, ועל כן נאמרו בידי משה. לעומת זאת מהר"ל טען, ששני הדברות הראשונים מחייבות ציבור רחב בשל תוכנם. שניהם עוסקים בהמלכת הקב"ה, ואין המלכה ללא העם. כלומר הוא החליף את הממד האינטלקטואליסטי המיימוני של שני הדברות הראשונים בממד פוליטי עוצמתי: מציאות האל משמעה מלוכתו על בני האדם.

			מהר"ל נטל אפוא מוטיבים ממסורות שונות על משה רבנו ומתן תורה, כאשר המסורת השלטת לכאורה היא המיימונית. אולם מהר"ל עיקר אותה מתוכנה המקורי, וכונן אותה על סגוליותה של התורה בבחינת ישות נעלה מצד עצמה. בעוד שהרמב"ם סבר, שהתורה היא הדרך היעילה ביותר, חינוכית, מוסרית ופוליטית, המאפשרת את רכישת הידע מהר"ל צידד בתפיסה המהותנית של התורה כהוויה שאיננה חומרית, ועל כן המתאים לה הוא משה. מהר"ל כבר ציין, שהצדיקים הם ביטוי של דרגת הנבדל. משה רבנו עומד בפסגה, והוא איננו ניתן לחיקוי כשם שהתורה עומדת בפסגת המציאות.

			היפוך

			כבר ראינו לעיל, שההבחנה בין משה רבנו לבלעם העסיקה את הוגי המאה השש עשרה באינטנסיביות.107 מהר"ל נדרש להבחנה זו, מפני שכשם שמשה היה נותן התורה המתייחדת לעם ישראל כן בלעם נתפס כנביא לגויים. לדידו הייתה נבואתו של משה מושלמת וניתנה בקדושה בעוד שבלעם הייתה נבואתו חסרה וניתנה בטומאה. הסיבה היא, שמשה היה במצב של דבקות מתמדת בעוד שבלעם לא הגיע למעלת הדבקות. והנה הפך מהר"ל על פיהם את האפיונים המיימוניים של נבואת משה, וייחס אותם דווקא לבלעם. כל כך משום שנבואה עליונה מוגדרת באופן מנוגד מאשר ההגדרה השכלתנית. במה דברים אמורים? מהר"ל סבר, שנבואתו של בלעם מתמידה בעוד שנבואת משה תלויה ברצונו של הקב"ה. זאת ועוד: בלעם ידע מראש את תכני נבואתו בעוד שמשה לא ידע. מהר"ל כתב:

			אבל שידע הדבור קודם שנדבר ונתבררה הנבואה אין זה ראוי למשה ולמעלתו, שהיתה כל נבואתו בענין הבירור הגמור. אבל בלעם שלא היתה מדרגת נבואתו בענין הברור הזה אפשר לו לדעת דבר זה [מראש], שכן כל נבואתו בענין זה.108

			הווי אומר, שמהר"ל ראה את גדלות המעלה דווקא בתלות ברצונו השרירותי או המכוון של האל, בעוד שרמב"ם ראה גדולה בחוקיות ובתבוניות. לדידו של מהר"ל דווקא בלעם הטמא והחסר היה כפוף לחוקיות, ועל כן ידע מראש את אופי הנבואה, ואף קיבל אותה באופן רצוף. לעומת זאת משה לא היה כפוף לחוקיות כזו. באחת: נבואה צלולה וברורה (“בירור גמור")109 עשויה להתרחש אך ורק באופן פתאומי, מתוך רצון אלוהי שרירותי. לפי מהר"ל החוקיות של העולם החומרי איננה יכולה לחול על הנבדל. בנבואת משה חברו לכאורה שני היבטים של נבדל: הנבואה והצדיק. על כן הגדיר מהר"ל את מעמדו של משה רבנו כאמצעי בין העולם החומרי לטרנסצנדנטי (“שהיה כמו אמצעי בין העליונים ובין התחתונים והאמצעי מצורף לשניהם").110 הנה כי כן שמר מהר"ל על תבנית מיימונית של ייחוד משה אך יצק בה תוכן מנוגד לגישתו של רמב"ם בכך שכונן את הייחוד על שבירת החוקיות החומרית.

			תעתוע ההיגיון

			נתינת התורה אפשרה למהר"ל לשוב ולערער את יסודה של התבוניות במובן של חשיבה אנושית. ההזדמנות שנקרתה לפני מהר"ל היא ערעורו של קורח על משה ועל אהרן. הוא שאף להציג את הטעות של קורח בכך שסבר שההיגיון האנושי הבריא יערער את סמכותו של משה בשעה שההיגיון חזר אליו כבומרנג והפריך את טענתו. קורח סבר שמאחר שהתורה מיועדת לעם, והואיל והדיברות הראשונים היו מובנים לעם כולו לפי ההבחנה של המדרש הרי מן הראוי שתינתן תורה לעם ישראל כולו באופן ישיר ולא דרך משה רבנו. ובאותה מידה אין צורך לכהן גדול כאהרן. מהר"ל הציג טענתו של קורח על פי התלמוד והמדרש; כלומר ההבנה האותנטית של קורח נעשית באמצעות כלים דרשניים, ההופכים לפשט ולאירוע היסטורי. החשיבה של קורח התנהלה לפי שני השלבים האלה: 

			(א) 	טענה: “טלית שכולה תכלת מהו שתהא פטורה מן הציצית".111

			(ב) 	יסוד הטענה: טלית שיש בה תכלת דומה ל[ים, רקיע ו]כיסא הכבוד.112

			מקרא המוטיבים הוא זה: טלית משקפת את עם ישראל, שכולו מובחר (“תכלת"); כיסא הכבוד מבטא את המלוכה.113 ההיקש של קורח היה פשוט: 

			(א) 	עם ישראל בשלמותו הוא סגולי (“טלית שכולה תכלת").

			(ב) 	ראוי להיות שלטון העם (תכלת מבטאת את “כיסא הכבוד"). 

			אולם ההיגיון הנע מהסמל לראליה ובחזרה מפריך את עצמו (“וקרח אשר רצה להפיל את משה בטענתו חרבו באה בלבו"114). לא הטלית דומה לכיסא הכבוד אלא חוט אחד ומיוחד שבה. הווי אומר, שכיסא הכבוד איננו מייצג אומה אלא שליט אחד, שכן הכיסא מיועד ליושב אחד. על כן יש צורך בדמות מורמת מהעם, דמות נבחרת, שתייצג אותו במתן תורה. נמצאנו למדים שההיגיון יכול להיות מתעתע, וכי ההיגיון כשלעצמו מחייב את קיומו של “נבדל מכלל ישראל",115 שהוא מעבר להיגיון, כדי שיוריד את התורה. החשיבה האנושית היחסית היא אפוא שהכשילה את קורח, והקריטריון היחיד להגיע לאמת הוא הנבדל, שהוא מעבר לחשיבה כזו. לפי היגיון כזה דמותו של משה כנבדל היא מחויבת ממצב נתינת התורה.

			ייחודיות ושותפות

			מהר"ל עסק בהתאמת התורה לדמותו של משה, ובכך יצר רושם ראשוני של ייחוד וחד פעמיות ביחס לאבי הנביאים. ראינו לעיל, שהוא ציין שתי תכונות בדמותו של משה מבחינת התאמתה לתורה, והן ההכנה של צניעות והתכנסות עצמית והנוכחות בהוויה כולה (“אמצעי"). התכונה השנייה היא אכן חד פעמית, ייחודית למשה ולא ניתנת לחיקוי. לעומת זאת התכונה הראשונה של ההתבטלות, מכילה יסוד אוניברסלי, שאיננו מתמצה בדמותו של משה.

			במה דברים אמורים? עם התפתחות הדיון בפרק כד מ"תפארת ישראל", החיל מהר"ל את תפיסת ההכנה לא רק לגבי משה אלא לגבי כל אדם באשר הוא. “כי האדם כלי מוכן לקבל כבוד ה'".116 הדגם המגי האסטרלי, שלפיו ההכנה מאפשרת את ספיגת השפע, איננו ייחודי לגבי משה רבנו בלבד. לדידו כל אדם מעצם הגדרתו הוא נעלה על המלאכים מפני שהם לא יכולים לבטל את עצמם בעוד שאדם יכול לעשות זאת. נוסף לכך עצם יכולתו של אדם לבטל את עצמו ולהיות מצע הופכת אותו לכלי לקבלת שפע. כך נבין גם את המנגנון של המצווה. הפעילות החומרית מאפשרת את קליטת השפע, וכך “השכל" — השפע האלוהי — נקלט באמצעות המצוות, שהן בגדר פעילות.117 

			הדיון במשה הוביל את מהר"ל לדיון כוללני במעלת האדם. ואכן תפיסת המצע לקבלת התורה שבה ונשנית בכתבי מהר"ל. בפרק השני של נתיב התורה שבספר “נתיבות עולם" הוא הרחיב את עיקרון הענווה כהכנה וכהכלה לכל אדם. שם טען בדומה לדיון שבפרק כד, שמאחר שהתורה היא בגדר שכל פשוט הרי יש צורך בהכלה. רק ענווה והתכנסות עצמית יוצרות מצע ראוי. בנתיב הענווה ב"נתיבות עולם" העמיק מהר"ל את הדיון בסוגיה זו ופרש אותו על פני פרקים אחדים.118

			מכל מקום מהר"ל ציין וחזר וציין במובאה דלעיל, כי עיקרון הענווה וגילומה בדמותו של משה רבנו כבר התפרט בידי חכמים במקורות המדרשיים, ועל כן אין צורך להכביר מלים. פעם נוספת ביקש מהר"ל להבהיר לקורא, כי פשוטם של מקורות הם גם שקיפותם, והם גם עקרונות החשיבה הבריאה. “דברי חכמים וחידותם" משתקפים מתוך מקורות חז"ל, ואין צורך לגבב עליהם שכבות אחרות. 

			(ו) סיכום

			מהר"ל הסביר את הנבואה כתופעה פרדוקסלית, כאשר הפרדוקס מובהר לאור מעמדה ביחס לנבדל. דמותו של משה רבנו מעצימה את הפרדוקס. נביא רגיל מגיע למעלת הנבדל אולם נבואתו איננה נבדלת אלא קשורה לחומר, או ליתר דיוק לממד הטרנסצנדנטי של העולם החומרי. הוא חייב להתקשר לחומריות. משה רבנו הוא אבי הנביאים, אולם לא רק שהוא איננו מתקשר לחומר אלא הוא גורם דסטרוקטיבי בכל הקשור לחומריות. בכל מגע שלו עם החומר הוא מפרק ומשמיד אותו. בצאתו ממצרים, מקום החומריות, קרסה המעצמה המקראית. הדרך היחידה שאפשרה למשה לתקשר עם המציאות החומרית היא בהיעדרה, כלומר במדבר. נמצאנו למדים, שהנבואה היא תופעה שבטבעה היא נבדלת ונוגדת את החומריות. נביא רגיל מצליח לקשר אותה לחומריות בעוד שמשה רבנו לא הצליח בכך מעצם הגדרתו. ובאופן פרדוקסלי הוא אבי הנביאים. כלומר הנבואה שורשה בניגוד המוחלט לחומריות, בטרנסצנדנטיות מוחלטת, ומשם היא יורדת בדמות הנביא הרגיל אל החומר. נבואת משה היא שונה באופייה ובמצע שלה מפני שמשה הוא לכאורה מעין ממצע בין הנבדל לחומרי. לאמתו של דבר מעמדה של נבואת משה על פי מהר"ל הוא פרדוקסלי. מצד אחד אבי הנביאים הוא אכן מתווך, ולא רק שהוא חומרי אלא הוא נוכח ביקום החומרי נוכחות ממשית (“אמצעי"), ומצד שני מעלתו גבוהה אפילו מן הנבדל. מצד אחד הוא בין חומריות לטרנסצנדנטיות ומצד שני הוא מעבר לטרנסצנדנטיות של המלאכים. לעומתו שאר הנביאים משתייכים למישור החומרי, כאשר מדי פעם הנבדל פורץ להוויתם ולמישור הקיום שלהם. 

			תפיסת הנבואה של מהר"ל מעידה על תפיסת הנבדל שלו, ועל האופן שבו נוטל האדם חלק במישור הטרנסצנדנטי או מתלכד עמו והופך למרכיב ממרכיביו. למען האמת כל תפיסה של מהר"ל מעוגנת בנבדל, כפי שראינו בפרקים הקודמים; אולם הנבואה מעוגנת כולה בהוויית הנבדל, והתנסחותה בכתבי מהר"ל מעידה על התמודדות אינטנסיבית עם אופניו השונים של הנבדל. לפי זה, העולם הטרנסצנדנטי בבחינת שדה ישות של אובייקטים המוגדרים בדרך השלילה עומד בזכות עצמו. הנבואה מבטאת את העובדה, שהגם שעולם זה מסופק כשלעצמו ובעל מלאות אין הוא סגור הרמטית. ניתן “להפנות" את העולם הטרנסצנדנטי לכיוון החומרי, כאשר בהפניה זו יש היבט פרדוקסלי. מהר"ל לא נרתע מן הפרדוקס. כזכור הוא תיאר העולם הנבדל כסגור וכפתוח בו בזמן. ומכל מקום בעיסוקו בעולם הבא דחה את הדיון בנבדל כשלעצמו לחלוטין כפי שראינו לעיל באריכות בפרק השביעי. מהר"ל עצמו לא רצה ואף לא גילה עניין בהתוויית קווי היכר של הנבדל כשלעצמו. בין כך ובין כך הנבואה מלמדת על מהותו וגבולותיו של הטרנסצנדנטי ועל “פריצתו" לסביבותיו.

			מבחינה צורנית הדיון בנבואה הוא שיאו של הדילוג בהגות מהר"ל ממסורת למסורת, מתבנית לתבנית וממקור זה למקור אחר. דפוס מיימוני וסגנון האופייני לאבן עזרא משולבים בתוך דפוס אנטי שכלתני כמו של ריה"ל. נדמה כאילו ביקש מהר"ל לאותת לקורא, שהנבואה כבסיס לתורה היא בעלת חוקים עצמאיים, הגיוניים ומספיקים כשלעצמם. מערכות המונחים שהשתמש בהן נועדו להבהיר לאותו קורא, שמשמעותן המקורית איננה מצליחה להביע את עומק פשוטם של המקראות ודברי חז"ל. הנבואה מבטאת את השיבה לתורה כשלעצמה ביתר שאת.

					71	גור אריה לשמ' יח, א. לפירוש זה הפנה מהר"ל גם בתפארת ישראל, פרק ל, פח טור ב. בדרך דומה הסביר מהר"ל את העובדה, שמשה נישא לגיורת ולא לבת ישראל. יהודייה מלידה היא חלק מעם ישראל, ולפיכך היא נכללת בעיקרון האינדיווידואציה. לעומת זאת הגר איננו נחשב כפרט ביחס לעם ישראל, ועל כן הוא ביטוי של כלל.

				

				
					72	גבורות ה', פרק טו, עג טור ב, בהתייחס לבבלי סוטה יא ע"ב.

				

				
					73	ראו למשל את פירושו הנודע של אבן עזרא לבר' יח, כא (מהדורת וייזר, א, עמ' סד): “כי האמת שהכל ידע כל חלק על דרך כל ולא על דרך חלק". ראו D. Schwartz, Central Problems of Medieval Jewish Philosophy, Leiden 2005, pp. 20-23. אף מהר"ל כתב, “כי החלק במה שהוא חלק אינו בעצמו דבר שלם. אבל משה רבינו עליו השלום נבדל היה מכל הבריות לכך לא היה הוא חלק מן הכלל ובשביל כך היה קומתו שלימה" (גבורות ה', פרק יח, פא טור א).

				

				
					74	גבורות ה', פרק טו, עה טור ב. על פי סוטה יב ע"א; שמות רבה א, יח.

				

				
					75	שם, פרק טז, עו טור ב — עז טור א.

				

				
					76	על המובן המשיחי של “הכנה" ראו לעיל פרק חמשי.

				

				
					77	ראו למשל גבורות השם, פרק לו, קלו טור א.

				

				
					78	דרך חיים לאבות ג, יד, קמב טור ב. 

				

				
					79	ראו לעיל פרק רביעי. על הלבוש ראו ג' שלום, “לבוש הנשמות ו'חלוקא דרבנן'", תרביץ כד (תשט"ו), עמ' 306-290; ד' כהן־אלורו, סוד המלבוש ומראה המלאך בספר הזוהר, ירושלים תשמ"ז; E. R. Wolfson, “The Secret of the Garment in Nahmanides”, Da’at 24 (1990), pp. XXV-XLIX

				

				
					80	כלומר מלכות הגויים בגלויות, ובמקרה זה מצרים.

				

				
					81	מלכות נתפסת בהגותו של מהר"ל כישות נבדלת (באופן יחסי), מאחר שהמלך נבדל מן העם. יתר על כן: המלך ניחן ב"כח אלהי נבדל", והמלכות מורה על “מעלה נבדלת". ראו למשל דרך חיים לאבות ד, ה, קעג טור ב; נתיבות עולם, ב, נתיב הבושה, פרק ב, רד טור ב. מלכות ישראל נתפסת כנבדלות כפולה. מבחינת היותה מלכות היא נבדלת, ונוסף לכך היא גם נבדלת מן הגויים.

				

				
					82	כלומר אובייקט של חולין, שבתוכו מקנן אובייקט של קדושה (“המדריגה הקדושה האלהית").

				

				
					83	גבורות ה', פרק יח, פב טור א — טור ב.

				

				
					84	שם שם טור ב.

				

				
					85	על פי יהו' ח, כח; יר' ו, ח ועוד. 

				

				
					86	על פי דב' לג, א; יהו' יד, ו; עזרא ג, ב; דה"ב ל, טז.

				

				
					87	גבורות ה', פרק כב, צו טור ב.

				

				
					88	ראו לעיל פרק ראשון.

				

				
					89	תפארת ישראל, פרק כג, סט טור א.

				

				
					90	שבת פט ע"א.

				

				
					91	ר' מאיר אבן גבאי עסק בהשגתו של משה בנקרת הצור, והביא גישה שכלתנית (“ואחרים אמרו"), שלפיה השיג משה צורה נאצלת מ"הסבה הראשונה" באופן ישיר. הוא תקף גישה זו, וטען שאי אפשר להשיג בשכל אנוש את השגת משה. הוא אפיין את השגת משה לפי הסבר שכלתני זה, הצורה הנאצלת הזו מהשכלים הנבדלים בכך שהיא נאצלת באופן ישיר, אבל היא “משתתפת עם השאר במין מציאותם הכולל, שהוא מציאות השכל והפשיטות הגמור" (עבודת הקודש, חלק התכלית, פרק לג, ירושלים תשנ"ב, ב, עמ' שלג). מאחר שמהר"ל שאב את הטרמינולוגיה מהשכלתנות, הוא אפיין את דרגת משה ב"שכל" וב"פשיטות". בניגוד לאבן גבאי שדחה גישה כזו מלכתחילה, מהר"ל השתמש במונחיה כדי לרוקן אותם מתוכנם וליצוק בהם תוכן חדש היונק מדברי חז"ל. ראו להלן.

				

				
					92	על פי מש' א, ו. בגבורות ה' קבע מהר"ל על דרך כלל, כי “כל מדריגה העליונה יש בה פשיטות" (פרק נא, רכ טור א).

				

				
					93	ראו גבורות ה', פרק סז, שי טור ב.

				

				
					94	תפארת ישראל, פרק כג, עא טורים א — ב. 

				

				
					95	“התורה שהיא ראויה למשה בפרט, ושלו היא ולא לאדם בעולם מצד הכנתו זאת" (שם עא טור ב). על מונח זה ראו לעיל פרק חמישי.

				

				
					96	בדפוס ראשון “אל" (מהדורת הרטמן עמ' שנא).

				

				
					97	תפארת ישראל, פרק כד, עב טור א.

				

				
					98	שם שם.

				

				
					99	כלומר כל מלאך מסר למשה רבנו סגולות ויכולות, ואפילו מלאך המוות. על פי שבת פט ע"א. ראו פסיקתא רבתי, מהדורת איש שלום, כ, פרשת מתן תורה, ד"ה תנו רבנן.

				

				
					100	תפארת ישראל, שם, עד טורים א-ב.

				

				
					101	כלומר היתרון נזקף למעלת התורה.

				

				
					102	מכות כד ע"א; שמות רבה לג, ז. ראו עוד הוריות ח ע"א

				

				
					103	על פי דב' לד, י.

				

				
					104	תפארת ישראל, פרק כא, סד טור א — סה טור א.

				

				
					105	ראו י"י גוטמן, דת ומדע, תרגם ש' אש, ירושלים תשל"ט, עמ' 94.

				

				
					106	כזכור לפי ריה"ל דרגתו של משה איננה בלתי ניתנת להשגה (הכוזרי א, מא). ולכן לפי ריה"ל אלוהיות התורה נעוצה בהתנבאות של עם ישראל בכללו.

				

				
					107	ראו לעיל פרק חמישי.

				

				
					108	תפארת ישראל, פרק כא, סו טור א.

				

				
					109	ב"אור חדש" כתב מהר"ל, כי “הבירור הגמור מורה על שכל נבדל" (קמח, טור ב).

				

				
					110	תפארת ישראל, שם, סז טור א — ב.

				

				
					111	ירושלמי, סנהדרין י, א, דף כז ע"ד; תנחומא, קורח, ב; תנחומא, מהדורת בובר, קורח ד, ד; במדבר רבה יח, ג.

				

				
					112	ירושלמי ברכות א, ב, דף ג ע"א; בבלי סוטה יז ע"א; מנחות מג ע"ב; חולין פט ע"א.

				

				
					113	מהר"ל ציין בהערת אגב, “כי הכסא הוא עצם המלכות כמו שאמר רק הכסא אגדל ממך (בר' מא, מ), ודבר זה מסודי התורה ואין כאן מקום זה" (תפארת ישראל, פרק כב, סח טור א). אף כאן הראה מהר"ל את ידיעתו במינוח הקבלי האלמנטרי, בשעה שאין שום צורך לידע כזה כדי להבין את העניין. בחיבורים קבליים לא מעטים במאות ה־15-13 הכיסא מבטא את ספירת מלכות. קישור הכיסא למלכות מופיע במקורות רבים בכתבי מהר"ל כקביעה הגיונית ולא אזוטרית (למשל גור אריה לשמ' ו, ח. מקורות נוספים במהדורת הרטמן, עמ' שכז-שכח, וכמוהם עוד אחדים). נוסף לכך הכתוב שהביא מהר"ל כמעט שאיננו מתפרש בכתבים הקבליים על ספירת מלכות. הווי אומר, שלפנינו מקור נוסף שמהר"ל רמז בו לייתור הידע הקבלי. על מוטיב הכיסא ראו לעיל עמ' 12.

				

				
					114	שם שם על פי תה' לז, טו.

				

				
					115	שם, סט טור ב.

				

				
					116	תפארת ישראל, שם, עג טור ב.

				

				
					117	שם, עד טור א.

				

				
					118	למקבילות בכתבי מהר"ל ראו בהערות שבמהדורת הרטמן, עמ' שמה-שמו.

				

			

		

	
		
			סוף דבר

			במהלך ההיסטוריה האינטלקטואלית של העולם היהודי אנו נתקלים בדפוס של תגובה למשבר, הקוראת לחזור למקורות העתיקים ההתגלותיים בטהרתם. הטראומה יוצרת תחושה של אכזבה עמוקה מהמסורות ההגותיות, שאין בידן להסביר את המציאות המאתגרת. היהדות של ראשית המאה השש עשרה עמדה בפני משבר כזה, דהיינו הגירושים מספרד ומפורטוגל. שיח ער מתקיים בשאלה עד כמה משנות הגותיות, פילוסופיות וקבליות, לוקחות בחשבון ומפנימות את הטראומה. בארצות אשכנז התרחשה הרפורמציה. גם אם ניתן להבחין בין יחס ל"יהודים" ליחס ל"יהדות" הרי ראשיה היו שונאי יהדות.119 אף שאי אפשר להשוות את הרפורמציה לגירושים מבחינת חותמם בתודעת היהודים האירועים הללו הרעידו את אמות הספים של המנהיגים הרוחניים היהודים. מהר"ל נמנה עמם, אולם כמדומה שמהר"ל הפנים את הזעזוע הרבה יותר מאשר מנהיגים רוחניים אחרים. מה שברור הוא, שהגותו של מהר"ל נסמכת על הבשורה המובלעת, שהגישות הרעיוניות שוב אינן יכולות לעמוד בפני המציאות. באופן כזה יש להבין הן את הלעומתיות שבה הן את הקריאה הסמויה והגלויה לשוב לדברי המקרא וחז"ל ללא גישות רעיוניות, אלא להניח להן לפרש את עצמם.

			גישתו המטאפיסית והקוסמולוגית של מהר"ל מתמצית בפולמוס לשם פולמוס. שלילה לשמה. הוא לא הציג ואף לא ביקש להציג תחליף לפילוסופיה השכלתנית של ימי הביניים, ונוסף לזאת גילה אדישות יחסית לקבלה. אבל את חיבוריו הוא כתב בסגנון הדומה לשכלתנות הנזכרת. כך הצליח מהר"ל לתעתע בלומדים ובחוקרים, שהתאמצו לכונן את דבריו כשיטה רעיונית חיובית. אמנם מהר"ל העלה שורה של רעיונות כמו הייחודיות והמהותנות של גורמים מסוימים. אולם האינטרס שלו היה לעומתי. 

			לפי הניתוחים של הפרקים שקדמו אנסה כעת לנסח את עקרונות הביקורת של מהר"ל בטיעון כזה:

			(א) 	המציאות החומרית הירודה איננה מתמצית מתוכה, ואף איננה ניתנת להסבר סיבתי ראוי כשלעצמה.

			(ב) 	הסבר “אמתי" למציאות החומרית נעוץ במעורבות של מציאות ממשית אחרת, טרנסצנדנטית, במציאות זו.

			(ג) 	המציאות האחרת כוללת שורה של אובייקטים שאינם ניתנים להגדרה חיובית או למדרג ישותי.

			ולכן — 

			(ד) 	התבונה איננה יכולה לספק הסבר למציאות החומרית.120

			(ה) 	מקורות ההתגלות (תורה שבכתב ושבעל פה) בלבד יכולים לספק הסבר למציאות החומרית.121

			אבל — 

			(ו) 	הסבר המציאות החומרית נזקק לשפה ולמערכת מונחים, שהמקורות ההתגלותיים אינם מספקים לו. המקרא ודברי חז"ל אינם מכילים מונחים המאפשרים הגות שיטתית.

			(ז) 	הספרות השכלתנית מספקת שפה ומערכת מונחים.

			ולכן — 

			(ח) 	הסבר המציאות החומרית נעשה במונחים שכלתניים מתוך ריקון תוכנם והתאמתם למקורות ההתגלות.122

			(ט) 	השכלתנות ממוטטת את עצמה, מאחר שמיניה וביה ניכר שהיא לא יצקה תכנים “נכונים" למערכת המונחים שיצרה.

			אבל — 

			(י) 	אף ההסבר לעולם החומרי על פי הטרנסצנדנטי הוא חסר, מפני שהטרנסצנדנטי בתור שכזה איננו ניתן להגדרה חיובית.

			(יא) 	השלילה כשלעצמה איננה מתווה דרך להגיע למציאות הממשית האחרת.

			ולכן — 

			(יב) 	הדיון היחיד האפשרי הוא בנוכחות (או ב"פריצה") של הטרנסצנדנטי במציאות החומרית.

			(יג) 	נוכחות הטרנסצנדנטי מופיעה באובייקטים ובפרקטיקות אחדים למשל: 

			1. 	תורה.

			2. 	נפש אלוהית.

			3. 	עם ישראל.

			4. 	הפרקסיס (הדתי).

			(יד) 	האובייקטים והפרקטיקות הללו הם הדרך היחידה האפשרית לטרנסצנדנטי.

			* *

			קל לראות במהר"ל הוגה בעל פיזור דעת, שתורותיו אינן ממוקדות ושסגנונן איננו מקורי. בחיבור זה ביקשתי להראות שמהר"ל נקט באופן מחושב בסגנון ובתוכן של ימי הביניים, מפני שדרך כזו מילאה את מטרותיו באופן היעיל ביותר. ניתן להצביע על שלושה גורמים העומדים ביסוד מחשבתו של מהר"ל:

			 

			(א) 	התנגדות לשכלתנות. המשימה של מהר"ל הייתה להציב אידאולוגיה של יהדות אנטי שכלתנית. מהר"ל ביקש להוכיח, שהשכלתנות איננה הכרחית כדי ליצור הגות יהודית, וכי כל הגות אפשרית חייבת להיבנות על יסודות אנטי שכלתניים. לשם כך נקט במהלך אירוני ופרדוקסלי. הוא השתמש בסגנון השכלתני כדי לערער את יסודות השכלתנות. נוסף לכך, הוא ביקש להראות שבתורה ובדברי המדרשות יש חוקיות מדעית חלופית למדע הסכולסטי. על כן השתמש בסגנון המדעי הנתון, וכך ביקש ליצור חלופה למדע הקיים.

			(ב) 	פעולה. מהר"ל יצר פילוסופיה של הפעולה. פילוסופיה כזו נגזרת מחוסר העניין שיצר מהר"ל במהות הטרנסצנדנטי כשלעצמה. מה שמעניין הוא התהליכים שבהם שותף הטרנסצנדנטי, דהיינו התערבותו בעולם החומרי. אך הוא כשלעצמו חסר עניין, ככל הנראה מפני שממילא אי אפשר להשיג אותו. המסקנה היחידה היא לעסוק בהיגיון ובדרכים של הפעולה. הפילוסופיה של המצוות, שנחשבה בשכלתנות כרמה נחותה מהפילוסופיה של המדעים התאורטיים, היא בעיני מהר"ל הפילוסופיה היחידה. אך לא במובן של טעמי מצוות. הפילוסופיה של המצוות היא סוגיה יחידה הראויה לדיון מבחינת מנגנון פעילותה והשפעותיה בעולם.

			(ג) 	שלילת התיווך. בשורת הגותו הענפה של המהר"ל היא השיבה לתורה שבכתב ולתורה שבעל פה. לדידו תורות ההתגלות אינן זקוקות לכל תאוריה אחרת, פילוסופית או מיסטית, כדי להסבירן. כתבי הקודש התנסחו בידי האל או בהשראתו באופן הבהיר ביותר, ועל כן די בהיגיון הבריא (של מהר"ל) כדי לבארם. כאן אימץ מהר"ל דפוס מובהק של המחשבה הלותרנית, שכן לותר עצמו נאבק בתיווך כלשהו בין המאמין לכתבי הקודש. על כן הוא תרגם את כתבי הקודש לגרמנית, על אף שהממסד הכנסייתי דרש להותיר אותם במקורם היווני והלטיני כדי שהכנסייה תתווך בין המאמין לטקסט הקנוני. מחשבתו של מהר"ל דוחה פרשנות שכלתנית מימונית או פרשנות קבלית כלשהי, ומעמידה אותן בעקיפין כעקרות. אין צורך בתיווך בין יהודי לבין תורה שבכתב ושבעל פה. התורה היא שקופה, בעלת היגיון נראה לעין וניתנת לניסוח קולח. בניגוד ללותר, שפעל בארץ מולדתו גרמניה, במקומו הטבעי, מהר"ל היה הוגה גלותי. בתור שכזה הוא השתמש גם בטכניקות של אירוניה והצנעה. אולם טכניקות אלה אינן מעיבות על הבשורה שבכתביו, שכל תיווך הוא מיותר. על כן יצר מהר"ל מעין מדע חלופי, בעל תאוריות והנחות, שיסודותיו מעוגנים בהיגיון הבריא.

			כדי לבסס את שלושת הגורמים הללו קיבץ מהר"ל ישויות מסוימות, וקבע שהן מקור הטרנסצנדנטי בעולם. הוא ייחס להם את המונחים המדעיים של ימי הביניים. התורה, ישראל, הנפש הם סובסטנציאליים (עצמותיים) ולא מקריים, עקרונות צורניים ולא עקרונות חומריים, נצחיים ולא זמניים. כל הישויות הללו מתקשרות זו לזו בפעולה הדתית. המצוות הן החושפות את הטרנסצנדנציה של הישויות. שלושת הגורמים מבהירים את הפולמוסים החריפים של מהר"ל. ר' עזריה מן האדומים העז לפגוע בקדושתן של אגדות חז"ל, ובאופן זה בשכבת הרבנים של התלמוד והמדרש. בכך שלל את עיקרון היסוד של המהר"ל, שדברי חז"ל הם אלוהיים ועל כן מתפרשים מתוך עצמם. תורה שבעל פה, בהלכה ובאגדה, היא עצמה פרשנות אלוהית לטקסטים אלוהיים, ופרשנות איננה זוקקת פרשנות. היא נכתבה באופן המאפשר גישה ישירה. עזריה מן האדומים לא רק פגע בסמכות החכמים אלא גם הראה כיצד דבריהם זוקקים פרשנות “חיצונית" בעלת מאפיינים רטוריים והיסטוריציסטיים, דהיינו מדובר בגוזמאות או באנשים שלא שלטו במדע כדי שיוכלו למסור דברים מדויקים. 

			נשוב כעת לגורם האנטי שכלתני שבהגות מהר"ל. כדאי לציין את ההבדלים בין השמרנים בפולמוסים של המאה השלוש עשרה וראשית המאה הארבע עשרה, התקופה שהיא פרדיגמה של פולמוסים עם הפילוסופיה השכלתנית, לבין מהר"ל. השמרנים של המאה השלוש עשרה ערערו על יעילותו של ההסבר הפילוסופי המדעי לפעילות היקום. למשל, הם דחו בשאט נפש את תפיסת קדמות העולם. אולם הם היו נאמנים למינוח ולתכנים המדעיים. שמרנים אלה ביקשו תחליף למינוח הפילוסופי. חלקם מצא זאת במקורות התלמודיים והמדרשיים וחלקם — בקבלה. אולם את המונחים המדעיים פירשו על פי מובנם האריסטוטלי והנאופלטוני. הם קראו במורה הנבוכים, למשל, השיבו את פרקיו והגיעו למסקנות קיצוניות. על כן דחו את השכלתנות ואת מונחיה. לעומת זאת מהר"ל אמנם דחה את השכלתנות אך לא דחה את מערכת המונחים שלה אף לא את מסגרות הדיונים והדפוסים שלה. הוא המשיך להשתמש במונחים ובדיונים מתוך שינוי רדיקלי של תוכנם.

			אולם השמרנים הללו החלו את הכיוון הביקורתי שנקט בו מהר"ל. הא כיצד? עיון באגרות הפולמוס עם השכלתנות במאה השלוש עשרה ובראשית המאה הארבע עשרה מגלה כאמור את ההתנגדות לשכלתנות. אולם כאשר השמרנים הללו פנו לחבר את כתביהם, הם לא הצליחו ליצור מערכת מונחים חדשה, שתחליף את המונחים השכלתניים המדעיים. על כן גם שמרנים כמו ר' יונה גירונדי ור' שלמה אדרת (רשב"א) יצקו לעתים את הגותם במינוח שכלתני, אף שמבחינה תוכנית דחו את השכלתנות.123 אבל הם יצרו הגות שמרנית, ונזקקו לעתים למונחים מדעיים. לעומתם מהר"ל יצר הגות ביקורתית, לעומתית, שנועדה לסגור את הגולל מעל הדיון ולהפנות את מלוא תשומת הלב לעשייה ולתורת הפעולה. בין כך ובין כך המגמה של אותם שמרנים ומהר"ל הייתה דומה: שניהם ביקשו להחזיר את היהדות לעידן הקדם רציונליסטי. אלא שמהר"ל הקצין מהם בכך שמתפלמסים מרכזיים היו גם מקובלים, בעוד שמהר"ל סבר שעל היהדות לחזור לעידן הטרום קבלי וטרום רציונליסטי כאחד.

			כמו ספר הכוזרי כך אף כתבי מהר"ל נועדו להיות הספרים האחרונים במחשבת ישראל, שכן לאחריהם אין מקום יותר לתחום כזה. הבקעה שנותר להתגדר בה איננה מחשבת ישראל אלא עשיית ישראל. מעתה אין הפרשנות לכתבי ההתגלות מסתמכת על חוקיות “חיצונית" אלא הם מתפרשים מתוכם. הפרשנות לתורה שבכתב ושבעל פה נערכת לפי ההיגיון של מהר"ל, שעניינו כי הפעולה המחליפה את הטרנסצנדנטי.

			 

			* *

			 

			מן הראוי היה להתייחס לספרות המחקר במבוא לחיבור זה. אולם במקרה של מהר"ל אי אפשר להעמיד אל נכון את המגמה המחקרית ללא הפנמת הניתוח שבספר זה. כל כך מפני שמהר"ל הצליח להציב מסך ולעמעם את רעיונותיו והרקע המתודולוגי שלהם גם לפני חוקריו המובהקים ביותר. חוקרים אלה ביקשו את הרצף, את השפעת המסורת הפילוסופית והקבלית, ולא את הקטיעה של מסורת זו ואת קעקוע יסודותיה. ניקח לדוגמה את מחקרו החשוב של אהרן פריץ קליינברגר, שאף על פי שהוא התחבר לפני למעלה מחמישים שנים הוא עדיין לטעמי היסודי ביותר. קליינברגר הציג כראוי את ביקורתו של מהר"ל על האריסטוטליות, וניתח את גישתו של מהר"ל בסוגיות המשתמעות מכך. הוא פתח את הפרק העוסק בתפיסת הטבע של מהר"ל במלים אלה:

			לתפיסת ‘הטבע' של המהר"ל נודע ענין לא רק מבחינת השקפתו הפילוסופית הכללית, בתור נסיון ראוי לתשומת לב ליישב את הסתירות הקיימות לכאורה בין המסורת היהודית לבין מדעי־הטבע המודרניים, ולקבוע למסקנות המחקר הנסיוני והראציונאלי מקום במסגרת הדת־של־התגלות; אלא היא בעלת משמעות אף לגבי תורתו הפדגוגית; מתוכה מסתברים יחסו החיובי אל לימודי הטבע, ודרישתו להכלילם בתכנית־הלימודים היהודית המושלמת; מתוכה מובן הערך, שהוא מייחס להסתכלות ולנסיון בתור מקורות־הכרה מהימנים ובתור עקרונות דידקטיים; ומתוכה מתבררת משמעות המושג ‘טבע' הממלא תפקיד מסויים בביסוס פרשנותו הדידקטית, תוך דמיון מפתיע לחשיבות המרכזית שהוא עתיד לקבל במאה ה־17 בתורת ההוראה של יוהאן עמוס קומניוס.124 

			מכאן שקליינברגר סבר, כי יש למהר"ל תפיסת טבע שיטתית, וכי הוא ממצה את המשמעויות החינוכיות של תורה כזו. הווי אומר, שקליינברגר הלך שולל אחר המינוח הפילוסופי שנקט מהר"ל, וסבר שהוא באמת ובתמים מעוניין להציג השקפת עולם הממקמת את המדעים בתוכה. הוא הלך יד ביד עם ניסוח החוקים שקבע מהר"ל, וסבר שמהר"ל אכן גילה פנים שוחקות ל"לימודי הטבע" ול"מחקר הנסיוני והראציונאלי" כלשונו. אבל מהר"ל לא היה מעוניין בהשקפת עולם המתקשרת למדעים הרציונליים, האריסטוטליים והנאופלטוניים, שהתגבשו בימי הביניים בכל דרך שהיא, מפני שהוא סבר שהמקורות ההתגלותיים מספקים את המדעים ה"אמתיים". ולדידו המקורות הללו הפקיעו מראש את המטאפיסיקה ואת המדע התאורטי. 

			תפיסתו של מהר"ל אמנם אפשרה את הניסיוניות מפני שהיא לא גינתה אותה, ולא ראתה בה מתחרה עם המקורות ההתגלותיים או מתחככת עמהם כלל ועיקר. אולם מבחינת המדעים הבשורה של מהר"ל אינה אלא שלילית וביקורתית: יש למחוק את המסורת המדעית של ההוגים היהודים בימי הביניים, וליצור מסורת אחרת. מסורת כזו עושה שימוש במונחים המדעיים, אולם במגמה לסתור אותם, ולהראות את אזלת ידם. 

			הבשורה של מהר"ל היא שלילה ואדישות. שלילה כלפי המדעים התאורטיים שהיו לגולת הכותרת של המדע הימי הביניימי ואדישות כלפי המדע הניסיוני שבישר את המדע החדש. מהר"ל למעשה הצטרף למגמות של הסביבה, ויישם את גישת הרפורמציה וה"רנסנס שכנגד" (קונטרא־רנסנס) על המקורות היהודים. וכמו הרפורמטורים הוא דחה את הסכולסטיקה ואת התיווך שבין אדם לבין מקורות ההתגלות.

			 

			* *

			 

			התווית הפולמוסית נמצאת על כל תורותיו של מהר"ל. היצירה של מהר"ל היא דסטרוקטיבית במהותה. על כן נשאה חן בעיני זרמים שביקשו לכונן את היהדות על הפרקסיס, ובעיני זרמים שתורת הקבלה בעיניהם היא ניגוד חריף של השכלתנות. נוסף לכך מהר"ל הרים תרומה חשובה להצגת האגדה כפרשנות האותנטית להתגלות. בעיניו האגדה מחליפה את ההגות היהודית השיטתית כסמכות פרשנית למקרא. השפעת גישתו של מהר"ל על החסידות החדשה היא ברורה: היא נובעת מתפיסת קיום המצוות כהגות האמתית, כמושא היחיד לחשיבה ספקולטיבית. הפרדוקס של מעשה כהגות הוא בריח התיכון של הגות מהר"ל, וגם של הגישה החסידית, שסברה שעשיית המצוות בכוונה שקולה להגות (אף ובמיוחד קבלית). באופן זה יצרה החסידות סולם ערכים חדש, שהאינטלקטואל שוב איננו ניצב בראשו בבדידות מזהירה. אם קיום המצוות הוא מהלך תבוני אזי אין הבדל בין תלמיד החכם לאדם הפשוט מבחינת המעשה הדתי. החסידות ביקשה את עקבותיה של הקבלה בעולם המעשי וביטלה את המדרגים והמעמדות כפי שעשה זאת כבר מהר"ל. זאת ועוד: מהר"ל הפך את הערכים החברתיים והפוליטיים של ההגות השכלתנית ושל הקבלה. הרציונליסטים והמקובלים הבחינו בין היחידים השלמים, שיש בידם גופי ידע, לבין ההמון שנצמד לפשוטי הכתובים והאגדות מפני שאין בידיו גופי ידע כאלה. מהר"ל הציג ערכים מנוגדים: דווקא הכתובים והאגדות הם המקור לאמת הדתית והמדעית, ואין הם נצרכים לגופי ידע אחרים. על כן ההמון הוא בדרגה גבוהה יותר ולפחות לא נחותה מהיחידים שיש בידם גופי ידע. התפיסה החסידית יצרה את תפיסת הדילוג, שלפיה קיום אותנטי של המצוות מאפשר לדלג על רכישת גופי הידע כדי להגיע למעלה העליונה. נקל להבין, שעם שהחסידות לא דחתה את הידע הקבלי כמו מהר"ל עדיין היא אימצה את מערכת הערכים החברתית והפוליטית שלו.

			השפעתו של מהר"ל התרחבה גם לדורות האחרונים. מהר"ל השפיע ביותר גם על הגות הרב אברהם יצחק הכהן קוק, למשל. והסיבה לכך היא בעיקר סגנונית. מהר"ל נקט לשון עיונית כדי לציין את האלטרנטיבה הפרקטית, ולמעשה כדי להורות על היעדר התועלת בדיון רעיוני ותבוני. הרב קוק הושפע במיוחד מהסגנון המיוחד של מהר"ל, שכפי שהארכנו להראות הוא מושתת על המישור העיוני, והתרחק מהסגנון המיתי. כמובן, אין לשכוח שמהר"ל הדגיש את היסודות הפרטניים של ההגות היהודית (התורה, עם ישראל וכדומה). די היה בכך כדי לנכס אותו להגות הדתית הלאומית. 

			בין כך ובין כך טבועה הגותו של מהר"ל בחותם הדחייה של השכלתנות. לדידו מחשבת ישראל צריכה להיבנות על חורבות השכלתנות, והגות יהודית היא באפשר מתוך דיספוזיציה “נקייה" של תורה ומצוות. אחת העובדות המעניינות היא, שפרופ' ישעיהו ליבוביץ תקף את ר' יהודה הלוי (והדגיש — בכוזרי בלבד ולא בפיוטים) ואת מהר"ל בגין תפיסת “קדושת ישראל כמהות נתונה, הטבועה בעם־ישראל והמשווה לו באופן אוטומטי מעלה דתית".125 וכבר טענתי שלעתים תוקף הוגה דווקא את האישיות הקרובה לו, אולי כדי להעמיק את ההבדלים ביניהם בכל מחיר. כמדומה שלא היו לישראל הוגים קרובים יותר לליבוביץ מבחינת השתתת היהדות על הפרקסיס. במקום אחר הראיתי שגישתו של ליבוביץ קרובה ביותר לגישת ריה"ל (בספר הכוזרי!) מפני ששניהם מכוננים את היהדות על המעשה הדתי בלבד.126 דברים אלה יפים גם לגבי מהר"ל. לא רבים צמצמו את היהדות לעשייה בלבד, והצהירו על חוסר עניין במטאפיסיקה. וכך היא אכן תפיסת הטרנסצנדנטי של מהר"ל.

			 

			* *

			 

			קל להציג את מהר"ל כפרובוקטור וכשולל. ואכן כך היה. אולם הוא חתר לבשורה, שאותה ניסה לבטא בכל כתביו. הייתה לו אמירה, שאותה התאמץ להביע. אלא שהוא לא הביע אותה במפורש גם משום שהייתה מעוגנת לעומק ברפורמציה כפי שהארכנו להראות בפרק המבוא ובפרק הראשון. 

			למען האמת ביקש מהר"ל ליצור גישה ישירה בין האדם לבין שני הגורמים המהותיים ביותר בעולם היהודי: 

			הגורם האחד הוא אלוהים. מהר"ל ביקש לשוב לזיקה הישירה העולה מפשוטו של מקרא בין אדם לבין האל. תפיסת הטרנסצנדנטי מטרתה להסיר כל מעקש בין אדם לבין אלוהיו. אדם עומד לפני אלוהיו ואדם דבק באלוהיו. המדרגים של הווי העולם העליון שוב לא מעוררים עניין, ואינם חוצצים וממסכים אף לא יוצרים מעמדות של אנשי מעלה וההמון. מהר"ל חיפש דרכים שונות להבהיר שהדבקות באל היא עובדה קיומית של החיים הממשיים. 

			הגורם השני הוא הגישה לתורה (שבכתב ושבעל פה). מהר"ל התאמץ להסיר כל הפשטה שיטתית שחצצה בין אדם לבין התורה. בהגותו נוכחת הבשורה לשוב לדבר האל בטהרתו ללא תיווך של הגות שיטתית. ומבחינה זו אין הבדל בין שכלתנות, שממנה סלד מהר"ל ובה ראה שורש כל רע, לבין תורת הקבלה. שתי התורות גם יחד בסופו של דבר מערימות מעקשים על דרכו של אדם לדבר האל. אדם עומד לנוכח דבר האל, ומפרש אותו כנתינתו, ללא יישום של מושגים “מחוץ". 

			לשם כך פיתח מהר"ל מושגים מתוך השיח שבין אדם לאלוהיו. לדידו מושגים אלה נגזרו מהדיאלוג הער וממערכת היחסים התוססת עם אלוהים חיים. אמת, חלק מהמושגים הללו נלקחו מהתורות ה"מתות", שכן גם המחשבה השיטתית היא ביטוי של שיח אנושי. מקורם של המושגים שבשיח המדעי של השכלתנות בימי הביניים. אולם הם נועדו לשרת את הגישה הישירה למקורות. הבשורה הטמונה בגישתו של מהר"ל היא אפוא רסטורטיבית במובהק. עניינה — דרישת זיקה בלתי אמצעית לאל ולדברו. כמדומני שמהר"ל חתר בכל הגותו להביע גישה כזו גם אם לא תמיד הצליח לנסח אותה בבירור.

			 

			* *

			 

			הסקרנות ביחס למשנתו של ההוגה הגדול מפראג נעוצה עמוק בביוגרפיה שלי. בהיותי כבן חמש עשרה רכשתי את סידרת ספרי מהר"ל בחנות הספרים ששכנה אחר כבוד בשכנות לבית הכנסת המרכזי בשכונת הדר הכרמל שבחיפה. חיפאים מסורתיים ותיקים ודאי זוכרים את זאב דרברמדיקר (שלאחר מכן פתח חנות ספרים במאה שערים בירושלים) והחל משלהי שנות השבעים של המאה שעברה את אריה קוסטינר, בעלי החנות במשך שנים רבות. כמי שבחר לעבוד בחופשות בחנות ספרי קודש, ושכר עבודתו תמיד הומר בספרים לפי בקשתו, לא היססתי מלפדות את רוב שכרי בסט ספרי מהר"ל. ההדפסה החריגה של כרכים אלה (לונדון 1960; דפוס צילום ירושלים תשל"ב) משכה את עיני כנער צעיר. העובדה שמדובר ב"ספרי קודש" שאינם בכתב רש"י, מסווגים ברובם כפרקים ולא כפרשנות סביב טקסט, ובכל זאת הם משלהי תקופת ה"ראשונים" (לפי האינטואיציה של בן עשרה) אתגרה את החוש האסתטי שלי ואת אהבת הספר שאפיינה אותי מאז ומתמיד. שמות החיבורים אף הם היו גירוי מרענן. “נצח ישראל", “תפארת ישראל", “באר הגולה", “נתיבות עולם" ועוד. והנה כשפתחתי את הספרים באה מיד אכזבה מרה. לא הבינותי אז מה ביקש מהר"ל לומר בספריו. השפה קולחת, הסגנון שוטף, המקורות המדרשיים מאירי פנים, הסיווג לפרקים רבים בכל ספר מאתגר, ובכל זאת לא התחברו הדברים לכדי תובנות משביעות רצון. מעין אוסף של פרשנויות לאגדת חז"ל, ללא תבניות סדורות ומונחים עקיבים. את תסכולי פרסתי לפני מורי הנערץ לפיסיקה באותם ימים (כתה ח) בבית הספר “יבנה", הרב צבי ענבל, לימים מראשי תנועת התשובה “ערכים". ענבל אף הרצה לבקשתי באריכות בפנינו, הצעירים, על הטעויות שבספריו של אריך פון דניקן, בפני קבוצה שהתארגנה לאחר יום הלימודים. כנער חשתי שמצאתי מסילות ללבו. למרבה הפליאה הוא הרגיע אותי בלשונו הקצרה, החדה והרהוטה, שאף בספרייתו שוכנים ספרי מהר"ל אחר כבוד ואף הוא איננו מבין את דבריו. לא ידעתי אם מצניעות אמר את שאמר, אבל נדמה לי שהתכוון לכך.

			הרתיעה נותרה בעינה. בתקופת לימודי בישיבת “כרם ביבנה" התמסרתי בשעות הלילה המאוחרות ללימוד ספרות המקורות והמחקר של ההגות היהודית בימי הביניים. בלעתי את החיבורים הקלסיים החל מרב סעדיה גאון וכלה בר' יצחק אברבנאל, אף שלחתי ידי בשקדנות בספרות המחקר המכוננת בשלהי תקופת “חכמת ישראל" מדוד נימרק, צבי ה' וולפסון, דוד קויפמן, שמעון ראבידוביץ וחבריהם ועד לספרות המחקר העדכנית וכתבי העת ה"טריים" שהחלו לצאת לאור סמוך לאותו הזמן (1981), “דעת" ו"מחקרי ירושלים במחשבת ישראל". שאלתי ספרים מספריית קיבוץ יבנה (“בית עקד"), השוכן מול הישיבה, בעידודו המעודן של הספרן האגדי יצחק אשר. אך הרתיעה מכתביו של מהר"ל לא זזה ממקומה. 

			אף שלימים התקרבתי לפרופ' בנימין גרוס כתלמיד המחלקה לפילוסופיה באוניברסיטת בר אילן, מחוקריו האיכותיים ורבי הלהט של המהר"ל ומהאסכולה של אנדרה נהר, לא השתנה מצב זה. גם כאשר כבר הבינותי את לשונו המיוחדת של המהר"ל, את מגמותיו ואת טיב פרשנותו נמנעתי מחקר אינטנסיבי של ההוגה הגדול מפראג. היה ברור לי אז שלא ירדתי לעומק האמירה שהביעו כתביו הרהוטים לכאורה; ולא ייתכן שלהוגה גדול כזה אין אמירה שאותה ניסה להביע בכל כתיבתו הענפה. עד שלא חשתי כי עמדתי על דעתם של הוגים יהודים בימי הביניים, פילוסופים ומקובלים, לא ההנתי לגשת למשנת מהר"ל לפני ולפנים. בין כה וכה עברתי תקופות לאורך ולרוחב וחרשתי חריש עמוק בימי הביניים ובהגות העת החדשה והמאה העשרים. ניתחתי את גישתו של מרטין בובר למהר"ל בספרי “הוגים קוראים" (ירושלים תשע"ז), הערתי על תפיסת הזמן שלו בקובץ מאמרים שיצא לאור בהוצאת Routledge (גרסה עברית נדפסה לעיל פרק שביעי), אך עדיין לא צללתי לעומק דעתו של תלמיד החכם המופלג, איש הרנסנס, הרפורמציה והקונטרה־רפורמציה. כעת נפלו סוף סוף החומות, ופניתי לעסוק בתורותיו של מהר"ל במגמה לדובב את ההוגה ואת יצירתו, והתוצאה מונחת בידי הקורא בבחינת שופר בידך. מתוך דיוניו המייגעים בצבצה האמירה החד משמעית: הלאה מחשבת ישראל. מעתה צריכה להיבנות מחשבה חדשה היישר מתוך ההתגלות. 

